
CAPITOLUL 1 
Introducere 


1. Introducere 


Publicitatea ca domeniu teoretic si de activitate este în plin proces de legitimare şi 
căutare a identităţii. Fiind întâi de toate o activitate aplicativă, publicitatea a fost nevoită 
să preia metode, tehnici si instrumente care să slujească principalului său scop declarat: 
a vinde bunuri, servicii şi idei. Prin chiar modul său de apariție ca domeniu distinct de 
activitate, publicitatea a fost mai întâi un ansamblu de tehnici concrete şi metode practice; 
teoriile care o justifică provin din mai multe câmpuri, şi asamblarea lor într-un corp 
conceptual comun este în acest moment în plină desfăşurare. Orientarea tot mai clară a 
societăților de tip postmodern spre simbolic şi comunicare nu face decât să grăbească şi 
să confirme acest proces, prin autonomizarea publicității ca zonă epistemologică distinctă, 
cu teorii şi metode proprii. Dacă la începuturile sale publicitatea se făcea într-o manieră 
mai mult intuitivă, în principal prin informare, bazându-se pe geniul unor creativi de 
excepţie, tendinţa actuală este de a apela din ce în ce mai mult la cercetare de specialitate 
si abordări ştiinţifice. Obiectivul publicităţii moderne si postmoderne este de a face din 
publicitate mai degrabă o investiție decât un joc al întâmplării, de a aborda consumatorul 
pe baza unor tehnologii şi instrumente de comunicare fundamentate ştiinţific, rezultate 
dintr-un aparat conceptual solid, cu viziune şi abordare strategică. 

Desi la prima vedere publicitatea pare a tine mai degrabă de marketing (deci de ştiinţele 
economiei) decat de sociologie sau psihologie, tot mai multi specialisti apreciaza ca acest 
domeniu trebuie să se revendice, totuşi, mai degrabă din ştiinţele comunicării, sociologia 
comunicării şi psihologia aplicată (Kotler & Mindak, 1978). 

Locul tot mai important pe care publicitatea îl ocupă atât în viaţa de zi cu zi a indivi- 
dului, cât şi în ansamblul societăţilor moderne a generat un interes aparte pentru studierea 
fenomenului publicitar, studiu ce a fost realizat din multiple perspective, cea mai mare 
parte a lor provenind din ştiinţele socio-umane. Astfel, publicitatea a împrumutat şi adaptat 
cu succes concepte, teorii şi tehnici din ştiinţele sociale si în special din sociologie (in 
special sociologia comunicării, sociologia opiniei publice şi sociologia organizaţională), 
psihologie aplicată, psihologie socială, antropologie, management, retorică etc. 

Din multitudinea de domenii care studiază şi alimentează domeniul publicităţii, lucra- 
rea de fata se focalizează asupra psihologiei, de altfel una dintre sursele cele mai fertile 
pentru definirea cadrelor de referință conceptuale şi actionale ale acestuia. Daca în volumul 
Psihologia reclamei si a consumatorului. Psihologia consumatorului centrul de greutate 


10 Psihologia reclamei si a consumatorului 


a fost consumatorul, in cel de fata demersul se concentrează asupra reclamei şi igi propune 
să abordeze reclama din perspectiva psihologiei generale a individului. 


2. Distincția publicitate/reclamă 


Cei doi termeni sunt adesea priviţi ca fiind similari, fapt la care contribuie, pe de o 
parte, înţelesul extins al conceptului de reclamă, care înglobează ceea ce se înțelege de 
regulă prin publicitate ca proces, iar, pe de alta, traducerea cu acelaşi termen a conceptelor 
de advertising şi commercial din limba engleză. Advertising este tradus atât prin „publi- 
citate“ (înţeleasă ca „procesul de plasare a unor reclame a căror sursă este cunoscută în 
canale media contra unor costuri cunoscute pentru timpul sau spaţiile utilizate“; Baker, 
1998), cât şi prin „reclamă“, în timp ce commercial (înţeles ca „produsul individual al 
unei activităţi publicitare“; Baker, 1998) este tradus doar prin „reclamă“. 

În accepțiunea sa extinsă, reclama comercială reprezintă acea „acţiune metodică, 
anume efectuată pentru sensibilizarea şi motivarea psihosocială a publicului cumpărător 
pentru produsele date“, în timp ce în accepțiunea sa restrânsă reclama reprezintă „mijlocul 
de activare a psihicului uman (prin trezirea atenţiei, percepţiei şi elaborării interioare) cu 
scopul de a actualiza o dorinţă, dublată de dispoziția voluntară de dobândire a bunului 
economic înfățișat“ (Tudoran, 2004). 

Conceptele de publicitate şi reclamă sunt însă distincte; astfel, în timp ce publicitatea 
desemnează domeniul, procesul, activitatea sau știința creării si diseminării reclamelor, 
reclama este doar produsul efectiv, individual si final al procesului şi activităţii de publi- 
citate (advertising). În tot cuprinsul lucrării de faţă vom înţelege prin reclamă produsul 
activității de publicitate. 


3. Tipuri de reclame 


Reprezentând rezultatul final al activităţii de publicitate, reclamele corespund în cea 
mai mare parte cu tipurile de publicitate. Literatura de specialitate consemnează (în funcție 
de autori) diverse etape prin care a trecut publicitatea de-a lungul istoriei sale. De exemplu, 
Leiss (1990) deosebeşte între etapele idolatrică, iconică, narcisistă, totemică. Alţi autori 
vorbesc despre existenţa unor perioade precum perioada premarketing (până în 1900), 
perioada comunicării de masă (1900-1945), perioada publicității ştiinţifice sau a cercetării 
(1945-prezent) (Russel, Thomas si Lane, 1999). În consecinţă, avem de-a face cu diverse 
tipuri de reclame, de vreme ce fiecare dintre aceste perioade a creat şi a propus spre consum 
diverse stiluri si tipuri de reclame, fiecare cu particularitatile sale. 

De exemplu (Leiss, 1990): 

(1) perioada idolatriei (1890-1925) a accentuat prezentarea atributelor produselor şi 
a beneficiilor funcţionale ale acestora, abordarea descriptivă, accentuarea dimensiunii 
informative, lipsa imaginilor etc.; 

(2) perioada iconică (1925-1945) a pus accentul pe prezenţa imaginilor, prezentarea 
beneficiilor emoţionale ale produselor etc.; 

(3) perioada narcisistă (1945-1965) s-a concentrat pe prezentarea unor imagini ideali- 
zate ale produselor sau consumatorilor satisfacuti, pe prezenţa imaginilor, accentuarea di- 
mensiunii emoţionale si de integrare socială, pe o abordare psihanalitică, motivationala etc.; 

(4) perioada totemică (1965-1985) transformă produsele în adevărate totemuri, sim- 
boluri reprezentative pentru stilurile de viaţă ale indivizilor, elemente de structurarea 
identităţii, punând accent pe abordarea antropologică, psihosocială etc. 

Există multe criterii după care se pot distinge diversele tipuri de reclame. Inevitabil, 
deoarece avem de-a face cu un domeniu caracterizat de un dinamism excepţional, aceste 
categorii se imbogatesc constant şi, de aceea, am putut consemna doar o mică parte a lor. 
Această taxonomie este, de altfel, strict teoretică, deoarece în viata reală puţine reclame 
pot fi încadrate în mod unic într-o singură categorie dintre cele care vor fi prezentate mai 
departe, cel mai adesea ele putând fi încadrate simultan în mai multe categorii. Pe de altă 
parte, aceste categorii se extind continuu, tot mai multe fiind inventate odată cu dezvoltarea 
domeniului (Arens, 1999; Russel, 2000; Nelson, 1994; Landa, 2004): 

(1) Dupa canalul mediatic: 

a. spotul publicitar, pentru televiziune, cinematograf; 

b. spotul radio, pentru radio; 

c. macheta de presă (layout), pentru presa tipărită (cotidiane, reviste etc.); 

d. afişul sau macheta de panou indoor sau outdoor (/ayout), pentru suporturi indoor 
sau outdoor; 

e. banner, pentru media digitale; 

f. reclame realizate pe suporturi neconvenţionale, pentru media neconvenționale, pen- 
tru activităţi de tip BTL etc. 

Canalul mediatic sau suportul utilizat pentru transmiterea mesajului publicitar este 
cel mai important criteriu de diferenţiere a reclamelor. 

(2) După conţinut: 

a. Reclamele de informare (anunţuri simple), care au ca scop aducerea la cunoştinţa gru- 
purilor-tinta vizate a diverse informații: apariția unui nou produs, avantaje ale unor produse, 
reduceri de preţuri, explicaţii legate de utilizare sau de achiziţie etc. Sunt cele mai simple 
reclame; cel mai adesea doar se transmite un mesaj informativ pe un fundal sonor sau muzical. 

b. Reclamele de tip fotografii sau cadre statice, care se numără printre cele mai simple 
forme de reclame, iar materialul necesar poate exista deja sau poate fi realizat, de regulă, 
cu costuri minimale. 

c. Reclamele de poziționare, care au ca scop poziţionarea distinctă în mintea consu- 
matorului a unui produs/serviciu (marcă), pentru a fi mai ușor de identificat în comparaţie 
cu altele din aceeaşi categorie. 

d. Reclamele comparative, care utilizează procedeul comparării directe a unor pro- 
duse/servicii (mărci) aflate în concurenţă, prin arătarea explicită sau generică a produsului 
concurent si evidenţierea calităţilor celui comunicat. 

e. Reclamele de reamintire/recunoastere, care au ca scop întărirea efectului unor cam- 
panii de comunicare anterioare şi păstrarea interesului pentru produsul/serviciul (marca) 
respectiv sau au ca obiectiv întreţinerea şi consolidarea notorietății unor mărci deja 
foarte cunoscute. 

f. Reclame care folosesc un model comportamental, care ofera consumatorului un 
personaj reprezentativ pentru un anumit grup-tinta, personaj care este valorizat de catre 
componentii grupului-tinta si astfel se constituie intr-un model comportamental demn de 
a fi urmat. Acesta poate fi un lider de opinie sau o personalitate într-un anumit domeniu 
al vieţii publice, iar utilizarea produsului/serviciului (mărcii) este prezentată ca o explicaţie 
a succesului în domeniul pentru care el este reprezentativ. 

g. Reclamele care folosesc vedete (de tip star system), foarte asemănătoare cu recla- 
mele care folosesc un model comportamental. În acest caz, însă, nu mai contează dacă 
utilizarea produsului/serviciului (mărcii) este explicația succesului acelei personalități, 
fiind importantă doar notorietatea şi gradul de simpatie de care se bucură în rândul publi- 
cului-tinta. Asocierea transferă o parte din capitalul de notorietate si din atributele vedetei 
asupra mărcii, permiţând în acelaşi timp identificarea consumatorului cu acestea. 

h. Reclamele care apelează la un vorbitor, în care acesta (prezentator, mascotă etc.) 
se adresează în mod direct consumatorilor, făcând demonstraţii de produs sau recoman- 
dându-l spre utilizare. Eroul este în acest caz produsul, şi nu vorbitorul. 

i. Reclamele care apelează la mecanisme de fetisizare, care fac parte din aceeaşi clasă 
cu precedentele două, fiind vorba, de exemplu, de mărci care prezintă elementele de iden- 
tificare ale starului, iar produsul devine fetiş. 

j. Reclamele de tip mărturie (testimonial), care folosesc drept martor şi instanţă de 
informare despre calitățile produsului/serviciului (mărcii) o persoană cu un grad ridicat 
de legitimitate în domeniul respectiv. Această instanţă poate fi un consumator satisfăcut 
de produsul utilizat care povesteşte cât de eficient este acesta şi cât de mult i-a folosit. 

k. Reclamele care sprijină (endorsment), care folosesc drept element de sprijin pentru 
marcă o persoană cât mai reprezentativă pentru publicul căruia i se adresează (adesea o 
vedetă, dar poate fi şi o persoană publică sau un lider de opinie care se bucură de vizibi- 
litate şi de aprecierea comunităţii, indiferent de domeniul său de activitate). 

|. Reclamele de tip demonstraţie, care sunt construite pe demonstrarea efectivă a cali- 
tatilor produsului respectiv şi reprezintă una dintre formele cele mai informative şi rationale 
de reclame. Acestea ajută consumatorii să vizualizeze cum le va fi de folos produsul. Sunt 
foarte potrivite pentru televiziune. 

m. Reclamele de tip scene de viaţă (slices of life), care prezintă într-o manieră roman- 
tata situaţii din viata de zi cu zi a consumatorului, probleme cu care individul se confruntă 
în mod obişnuit. De regulă, produsul reprezintă soluţia pentru rezolvarea problemei res- 
pective (problem solution). Teoretic sunt mai credibile decât alte reclame, deoarece per- 
sonajele principale sunt oameni obișnuiți, $i nu vedete, persoane cu care consumatorii se 
pot identifica cu uşurinţă. 

n. Reclamele de tip vignete sau de situaţii, realizate printr-o succesiune rapidă de situaţii 
care susţin o idee (sunt folosite frecvent în cazul băuturilor răcoritoare, al dulciurilor şi al 
altor bunuri de larg consum — fast moving consumer goods, FMCG), iar suportul audio în 
acest caz este adeseori un jingle sau un cântec ale cărui versuri ilustrează situațiile prezentate. 

o. Reclamele tip imagine sau „stil de viata“, în care accentul este pus mai mult asu- 
pra caracteristicilor legate de valorile și stilurile de viaţă ale consumatorilor vizati de 
produs decât asupra atributelor produsului. Aceste reclame utilizează de regulă expresii 
artistice sofisticate. 

p. Reclamele de tip povestire, care sunt realizate in stil cinematografic, ca un film in 
miniatură. De regula, povestirea prezintă mai întâi o „problemă“, pentru a arăta mai apoi 
cum este rezolvată aceasta de către produs sau cu ajutorul acestuia. 

q. Reclamele în care produsul este tratat ca o vedetă în sine. 

r. Reclamele muzicale, în care întreg mesajul publicitar este o melodie sau doar un 
simplu anunţ pe fundal muzical uşor de reţinut 

s. Reclamele animate, care apelează la tehnici de animaţie pentru transmiterea mesa- 
jului publicitar, la mascote, personaje animate etc. Cea mai întâlnită formă este desenul 
animat, dar mai nou este foarte folosită tehnica 3D (tridimensională). 

t. Reclamele de conjunctură, care folosesc diverse momente aniversare sau care au 
o anumită semnificație socio-culturală pentru grupul-tinta căruia 1 se adresează. 

t. Reclamele aparent negative, acele forme de publicitate care folosesc o construcţie 
argumentativă de tip reducere la absurd; astfel, într-o primă etapă se neagă calitățile pro- 
dusului, apoi se demonstrează imposibilitatea acestei negatii, ceea ce oferă o justificare 
pentru achiziția lui. 

u. Metareclamele; sunt reclamele care recunosc că sunt reclame (de tip autoreferential). 
Se află la polul opus reclamelor de tip slices of life, care urmăresc să creeze iluzia vieții 
de zi cu zi. 

v. Reclamele de tip declaraţie, care afirmă cu putere, declară sau anunţă o idee, de 
regulă faptul că eficienţa produsului a fost dovedită ştiinţific, că acesta a fost testat în 
cele mai dificile condiţii etc. Această afirmaţie poate fi, de asemenea, o idee larg răspândită 
si considerată de la sine înțeleasă de către un anumit grup-tinta sau de către o comunitate 
(de exemplu, „spălatul pe dinţi este sănătos“ etc.) şi de aceea sunt adesea folosite în 
campaniile de tip social. 

w. Reclamele care fac apel la cultura populară, utilizează diverse elemente culturale 
specifice unor anumite grupuri sau comunităţi. De regulă se adresează precis unui anumit 
grup-tinta, grup care recunoaşte în aceste reclame elemente familiare, şi permit indivi- 
dului identificarea cu valorile acestuia prin generarea unui sentiment de apartenenţă. Aceste 
elemente culturale pot proveni din filme, muzică, modă, sport etc. (de exemplu, celebra 
campanie „Whassup“ a mărcii Budweiser, bazată pe filmul de scurt metraj True). 

x. Reclamele fantastice, care fac apel la personaje, creaturi sau situații fantastice. Aces- 
tea se adresează nevoii de evadare sau de visare a consumatorului. Unele dintre cele mai 
celebre şi de succes reclame din istoria publicităţii sunt de acest tip, în principal datorită 
faptului că beneficiază de o mare liberatate de exprimare artistică (de exemplu, Apple 
„1984“, Guiness „The Surfer“ şi „The Dream Club“ etc.) 

y. Reclamele de tip „aventură“, care fac apel la puterea de seducţie a aventurii, la 
dorinţa individului de a evada, de a scăpa din banal şi cotidian. 

z. Reclamele de tip „beneficii si diferente“, care subliniază beneficiile produsului si 
modul în care acesta se diferenţiază în bine de altele similare. Aceste reclame sunt 
construite pentru a răspunde la cele mai frecvente întrebări pe care şi le pune un consumator 
atunci când are de ales dintre mai multe branduri: „de ce să îl folosesc pe acesta, şi nu 
pe celalalt?“, „ce îmi oferă aceste în plus?“, „ce beneficii are acesta?“ etc. 

(3) După tipul mesajului: 

a. Reclamele raționale (factuale), care pun accent pe funcția de informare, pe prezen- 
tarea caracteristicilor şi beneficiilor funcţionale, rationale ale produsului/serviciului (mărcii). 

b. Reclamele emoționale, care pun accent pe caracteristicile şi beneficiile emoționale, 
intangibile ale produsului, adresându-se laturii emoţionale a individului. 

(4) După efectul intenționat de campania de publicitate: 

a. Reclame cu acțiune directă, care urmăresc obținerea unui efect imediat în urma 
desfășurării campaniei de comunicare. O subspecie a acestora este reclama cu răspuns 
direct (derivată din marketingul direct), care este o formă de publicitate realizată prin 
comercializarea directă a unor produse/servicii (mărci) prin intermediul canalelor de comu- 
nicare în masă. 

b. Reclamele cu acțiune întârziată, care vizează obţinerea de efecte pe termen lung 
asupra consumatorilor. Din această categorie fac parte campaniile de imagine sau cele 
de poziţionare de marcă. 

(5) După tonul comunicării: 

a. Reclamele agresive, acele reclame care deranjează consumatorii fie prin folosirea 
unui ton imperativ, fie printr-o intensitate mare a comunicării (frecvenţă mare de difuzare 
a reclamelor). 

b. Reclamele blânde (neagresive), care folosesc un ton blând al comunicării si oferă 
consumatorilor posibilitatea unei opțiuni. 

(6) După conţinutul mesajului publicitar: 

a. Reclame conotative, care sunt bazate mai mult pe sugestie, pe transmiterea de emoții 
şi mai putin pe conținutul de informaţii. 

b. Reclamele denotative, care urmăresc în primul rând să transmită informaţii. 


Diferentierea dintre psihologia reclamei şi psihologia consumatorului este mai pro- 
fundă decât se consideră de obicei. Deşi legăturile dintre cele două domenii sunt evidente, 
ele reprezintă direcţii fundamental diferite în psihologie. Astfel, psihologia consumatorului 
este eminamente experimentală. Psihologii experimentalisti proiectează de obicei design-uri 
care arată cum se aseamănă oamenii în răspunsurile pe care le dau la stimuli şi cum pot 
fi interpretate aceste răspunsuri pentru a explica comportamentele lor. Preocuparea de bază 
este utilitară, centrată pe efecte şi mai rar pe cauze. Psihologia reclamei este însă 
eminamente diferențială. Spre deosebire de psihologii experimentalisti, reprezentanții psi- 
hologiei diferenţiale sunt centrati pe persoană, căutând calităţi şi caracteristici ale acesteia 
care să îi ajute să înțeleagă comportamentul persoanei. Este unanim acceptat faptul că 
diferenţele între indivizi pot fi utilizate pentru a înțelege şi prezice comportamentele. Dife- 
rentele între oameni în ceea ce priveşte diferite atribute ca inteligenţa, personalitatea, 
cunoştinţele sunt importante pentru explicarea unei arii variate de rezultate: performanţele 
academice, manageriale, sportive, realizările profesionale, comunicarea cu ceilalţi, patter- 
nuri de cumpărare, de consum, reacția la stimuli publicitari etc. În consecință, pentru psiho- 
logia reclamei, ca psihologie diferențială, preocuparea de bază este una profundă, centrată 
preponderent pe cauze. 

Aşadar, nu este de mirare că, spre deosebire de volumul anterior, Psihologia consuma- 
torului, prezentul volum, Psihologia reclamei, face apel la o paletă mult mai largă de teorii 
si modele ale psihologiei clasice. Este imposibil să explicam reacţiile diferențiale ale indivi- 
zilor fără o privire în profunzime în psihologia individuală. 


CAPITOLUL 2 
Perceptia si fenomenele perceptive 


1. Introducere 


Desi majoritatea textelor care trateaza psihologia aplicata la publicitate se axeaza pe 
mecanismele psihologice de nivel mai inalt, trebuie sa atragem atentia asupra faptului ca 
este important sa nu fie ignorate nici acele mecanisme psihologice care, in ciuda faptului 
ca reprezinta fenomene psihice fundamentale si slab integrate, reprezinta conditiile absolut 
necesare pentru realizarea $i manifestarea fenomenelor psihice mai înalte. Este plăcut şi 
interesant să ne axăm pe valori, stiluri de viaţă şi comportamente în grup, dar nu trebuie 
să ignoram nici un moment percepţia, atenţia sau procesarea primară a informaţiilor. 

Din acest motiv, vom trata suficient de elaborat problematica percepţiei umane, punând, 
desigur, accentul pe acele fenomene conexe ei şi pe acele regularitati şi teorii care au un 
efect sau o importanţă deosebită pentru domeniul comunicării, în special al celei publi- 
citare. Nu este de mirare, astfel, că majoritatea fenomenelor descrise vor trebui particula- 
rizate la percepţia vizuală. 

Una dintre eternele discuţii ale psihologiei timpurii a fost tranșarea problematicii per- 
ceptiei, pentru a se stabili dacă acest act este preponderent unul de receptare pasivă a 
stimulilor din mediu sau mai degrabă unul de procesare selectivă şi specifică a aces- 
tei informaţii. 


2. Definire, clasificări 


2.1. Definire, delimitări conceptuale 


Una dintre viziunile clasice despre percepţie (corespunzătoare absolutismului fenome- 
nologic) acreditează ideea potrivit căreia individul uman percepe în mod direct obiectele 
şi fenomenele care îl înconjoară, percepția sa constituind o oglindă a Realitatii. Spre 
deosebire de această perspectivă, considerată în mare măsură depășită, teoriile recente 
pun accentul pe procesul de decodificare şi de interpretare a stimulilor. Astfel, percepția 
este privită ca un proces, iar motivul pentru care experiența subiectivă a individului nu 

permite sesizarea fenomenului in sine este reprezentat de faptul ca procesarea se produce 
într-un interval de timp foarte scurt şi cu ajutorul unor mecanisme care scapă partial 
controlului direct al voinţei umane. 

Absolutismul fenomenologic, numit şi realism naiv, consideră percepția un fenomen 
pasiv, care nu face decât să reproducă caracteristicile obiectului sau fenomenului, fiind 
aşadar o simplă „oglindire“ a acestuia. Prin urmare, rezultatul este determinat în mod exclu- 
siv de stimul. Teoriile moderne privesc însă percepţia drept un proces constructiv, un 
„rezultat al analizei şi sintezei informațiilor ce provin din două surse: stimularea senzorială 
externă şi memoria individului“. De asemenea, potrivit acestor teorii, „percepția acționează 
mai degrabă prin teste succesive asupra a ceea ce ar putea reprezenta stimularea senzorială, 
iar formarea ipotezelor şi a acestor teste ţine de un demers constructiv“ (Kapferer, 2002). 

În consecinţă, atât clasificarile, cât si, mai ales, definițiile date de-a lungul timpului 
fenomenului perceptiv sunt o expresie, pe de o parte, a divergenţelor dintre opinia abso- 
lutista, fenomenologica, ce accentuează valenţele stimulului, şi pe de altă parte, a viziunii 
cognitiviste, procesuale, ce accentuează manifestările de procesare internă a respecti- 
vei informaţii. 

Încercările de definire a percepţiei au determinat în timp apariția unei multitudini de 
definiţii, după cum urmează: 

— Percepția reprezintă „procesul de procesare mentală a informaţiei primite de individ 
prin organele sale de simţ“ (Roşca, 1976). 

— Percepția este „un proces complex prin care individul selectează, organizează şi 
interpretează stimulii senzoriali într-o imagine semnificativă (meaningfull) despre lume“ 
(Baker, 1998). 

— Percepția este „procesul prin care informaţia provenită din mediul înconjurător este 
interpretată pentru a permite individului să-i găsească semnificație“ (Malim, 1999). 

— „Percepția nu este [...] însă determinată exclusiv de caracteristicile stimulilor, ci 
este mai degrabă o căutare dinamică a celei mai bune interpretări a informaţiilor dispo- 
nibile“ (Gregory, 1966). 

Percepția apare ca rezultat al acțiunii unui stimul complex, stimul care acţionează de 
regulă asupra mai multor analizatori. Obiectele pot fi recunoscute şi după o singură 
caracteristică (miros, sunet etc.), dar numai în cazul în care acestea au fost deja expe- 
rimentate de către individ. Senzatiile prezente actualizează atât experienţele anterioare, 
cât şi conceptul care desemnează obiectul sau imaginea mentală a acestuia. Prin urmare, 
experienţa de viata şi cunoştinţele acumulate de individ influenţează in mod semnificativ 
procesul de percepţie. Astfel, cu cât acestea sunt mai extinse, cu atât percepțiile vor fi 
mai bogate si mai diversificate. 

Între percepţie şi celelalte procese psihice există o strânsă legătură. Obiectul care este 
perceput poate trezi afecte sau atitudini, poate să placă sau să displacă, se poate spune 
despre el că are un miros plăcut sau unul insuportabil etc. Atitudinile sau efectele care 
însoțesc astfel procesul percepţiei provin din experienţa anterioară acumulată de individ. 

Unul dintre aspectele fundamentale ale percepției este faptul că această operaţie repre- 
zinta un efort al receptorului de a organiza stimulii percepuți într-o construcție „semnifi- 
cativa‘. În acest proces sunt implicate două categorii distincte de factori: (a) factori stimul 

si (b) factori functionali. Factorii stimul creeaza senzatii care sunt apoi interpretate tinand 
seama de factorii functionali. Factorii de tip stimul sunt neutri, in sensul in care ei sunt 
intrinseci stimulilor in sine, fiind receptati în mod identic de către toți indivizii care au 
aceleaşi înzestrări senzoriale. Prin factorii funcționali, indivizii sunt însă înzestrați cu capa- 
citatea de a se izola de stimulii pe care nu îi înțeleg sau pe care nu doresc să îi recunoască. 
Ei pot, de asemenea, să modifice semnificația acordată stimulilor, pentru a-i face accep- 
tabili şi pentru a-i integra în propriul sistem, acest fenomen purtând numele de ,,per- 
ceptie selectivă“. 

Existenţa acestui fenomen este, în același timp, dovada faptului că percepţia este un 
fenomen psihologic integrat la nivel superior în ansamblul sistemului psihic uman. 


2.2. Clasificare, tipuri de percepție 


După unii autori (Roşca, 1975; Moldoveanu & Miron, 1995), percepţia se poate clasi- 
fica în trei tipuri: (1) percepţie spaţială, (2) percepție temporală şi (3) percepţie a mişcării. 

Percepția spațială presupune atât percepția însuşirilor spaţiale ale obiectelor, respectiv 
mărime, formă, contur etc., cât şi percepţia relațiilor spațiale dintre obiecte, respectiv 
distanţă şi adâncime. 

Percepția temporală are în vedere percepţia duratei obiective şi a succesiunii feno- 
menelor, în timp ce percepţia mișcării vizează receptarea obiectelor aflate în mişcare. De 
regulă, individul nu poate percepe în mod direct decât perioadele foarte scurte, a căror 
durată nu depăşeşte două secunde. Acestea trebuie să fie însă suficient de lungi pentru 
ca excitatia nervoasă produsă de primul stimul să nu dispară înainte de apariţia stimulului 
care marchează sfârşitul intervalului. Dacă stimulii se succed prea repede, atunci fuzio- 
nează, iar individul nu mai percepe intervale, ci o senzaţie continuă. În absenţa instru- 
mentelor de măsurare a timpului, duratele mai mari sunt mai degrabă estimate decât 
percepute. Aprecierea duratei temporale este realizată în funcţie de activităţile desfăşurate, 
de experienţa de viaţă a individului, de context şi de istoria personală. Astfel, perioadele 
în care s-au desfășurat evenimentele interesante şi cele în care individul a experimentat 
stări afective pozitive par mai scurte, în timp ce perioadele plictisitoare sau în care au 
existat emoții negative sunt percepute ca fiind mai lungi. În mod asemănător, durata unui 
cuvânt este percepută ca fiind mai scurtă decât cea a unui zgomot, iar propoziţiile cu înţeles 
par mai scurte decât seriile echivalente de cuvinte fără sens (Roşca, 1975). 

Percepția mișcării reprezintă în același timp o percepţie spațială şi una temporală. 
Proprietățile spaţiale ale mișcării sunt: (1) distanţa pe care o străbate obiectul, (2) forma 
mişcării (curbă, dreaptă etc.) şi (3) direcția mişcării (jos-sus, stranga-dreapta etc.). Pro- 
prietatile temporale în percepţia mișcării sunt: (1) ritmul mișcării; (2) succesiunea mișcării 
si (3) viteza mișcării. 

2.3. Etape si secvente in perceptie 


Perceptia este un proces psihic superior senzatiei, pentru ca implica operatii de analiza 
şi sinteză ale proprietăţilor obiectului sau stimulului asupra căruia se acţionează. Meca- 
nismele perceptive presupun orientare prealabilă, comparare, asimilare. Inspecţia vizuală 
a câmpului stimulator trebuie concepută ca o explorare prin sacade (mișcări ale globilor 
oculari). Ele ocupă 5—10% din timpul necesar explorării câmpului perceptiv şi se admite 
în general faptul că informaţia se „culege“ în timpul staționărilor, si nu în timpul mişcărilor 
sacadate, cand are loc o scădere a acuitatii vizuale. Percepția are caracter nemijlocit, pentru 
că stimulii prezenți în câmpul senzorial presupun desfășurarea procesului atâta timp cât 
se desfășoară contactul cu stimulul complex. 

De la centrarea perceptivă se trece, prin coordonări, la decentrare cu efecte de creştere 
a conținutului obiectiv al reflectării. Percepția are caracter obiectual — subiectul poate in- 
terpreta obiectul, poate presupune, dar nu percepe în condiţii normale ceva ce nu aparţine 
şi nu este impus de obiect. 

Receptionarea informaţiei presupune, în consecinţă, o secventialitate. Deşi acest lucru 
este general acceptat, definirea unitară a secventelor nu a fost realizată până în prezent, 
astfel încât există cel puţin două tendinţe. 

Tendinţa clasică diferențiază între detectare, discriminare, identificare şi interpretare 
a semnalelor. Altfel spus, există mai multe faze, patru la număr, ale actului perceptual 
minimum vizibile, separabile şi cognoscibile. Ele pot fi scurt definite astfel (Malim, 1999): 

1. Detectarea, etapa în care receptorul constată prezenţa stimulului. Este o operaţie 
de tip probabilist, în care înlăturarea nedeterminării e o funcţie a numărului semnalelor 
posibile care sunt detectate din fondul de zgomot. Probabilitatea de apariţie a semnalelor 
e conținută în însuși receptorul având structura conformă cu mesajele pe care urmează 
să le primească (Morgan, 1963; McCormick, 1964). 

2. Discriminarea, etapa în care receptorul distinge un stimul de altele. Ea presupune 
diferenţierea unui semnal de alte semnale, de zgomote şi alte elemente perturbatoare ale 
fondului; se bazează pe pragul diferențial. Se fac două tipuri de judecăţi: relative (se 
compară mai mulți stimuli) şi absolute (pe baza unui etalon mental). 

3. Identificarea, faza în care se formează imaginea integrală finală a stimulului (obiec- 
tului) şi în care aceasta este stocată în memorie. Identificarea constă în recunoașterea, 
raportarea obiectului (sursei semnalului) la clasa de obiecte, semnale de care aparține, 
precum şi în denumirea lui. 

4. Interpretarea, etapa în care receptorul compară stimulii proveniţi de la acelaşi obiect 
cu imaginea păstrată în memorie, constatând gradul de concordanţă dintre imaginea nouă 
şi cea memorată anterior. Aceasta presupune sesizarea semnificației semnalelor (sau deco- 
dificarea lor), prin care se relevă starea unui obiect sau fenomen; gradul de corespondență 
a stării respective cu scopul propus, a semnalului cu răspunsul. Recunoaşterea semna- 
lului duce la înţelegerea acestuia şi se realizează pe bază de reprezentări, asociaţii, com- 
parări şi decizii secvențiale (Muşat, 1996). 

Tendinţa modernă, cognitivă, aplică un model de procesare a informaţiei vizuale în 
stil computaţional (model matematic capabil să producă un output pe baza unor prelucrări 
explicitate exhaustiv ale inputului) şi consideră o procesualitate cu doar două stadii (Miclea, 
1994): procesarea primară şi cea secundară. 

1. Procesarea primară. Timpul necesar procesării primare poate ajunge până la 200 msec. 
Procesarea primară realizează segregarea stimulului de mediul din care provine şi are ca re- 
zultat reprezentarea caracteristicilor sale fizice în sistemul cognitiv. Acest proces presupune 
existența unor mecanisme de: 

a) Detectare a contururilor, prin care se surprind caracteristicile invariante ale sti- 
mulului. Stabilirea lor se bazează pe procesarea diferenţelor de luminozitate. Mai mult, 
variaţia intensității stimulilor luminoşi e acceptată la nivel neurofiziologic şi subiectiv. 
Se ştie că variațiile cele mai ample ale luminozitatii emise de obiectele din mediu au loc 
la marginea acestor obiecte, astfel încât e plauzibil să considerăm că mecanismul de 
detecție a contururilor ia ca input tocmai aceste variaţii de luminozitate relativ stabile. O 
perspectivă asupra formării imaginii percepute o aduce psihologia cognitivă, printr-o 
paradigmă ce are în centrul său conceptul de procesare a informaţiei. După Smith (1968), 
procesarea informaţională este o caracteristică a fenomenului de cognitie constând într-o 
serie de stadii sau transformări între un input determinat de un stimul şi un output deter- 
minat de răspuns. Un loc aparte în acest proces îl ocupă atenţia, memoria şi procesările 
preatentionale (Greenwald, 1992). 

b) Detectare a texturii, adica a acelor elemente nedecompozabile (textorii) primitive 
care specifica caracteristicile locale ale unei texturi. 

c) Detectare a miscarii, procesarea deplasarii in spatiu fiind realizata de un modul 
independent numit ganglion detector de miscare (Miclea, 1994). 

d) Detectarea culorii, conform lungimii de undă specifice fiecărei culori. 

e) Detectarea dispunerii spaţiale, care se face în principal prin zonele de umbră şi 
penumbră dezvoltate în jurul unui obiect, pentru a obţine informații despre forma şi poziția 
sa. Pentru aceasta, cunoştinţele tacite ale subiectului joacă un rol important, asocierea 
umbrei obiectului cu o anumită formă sau poziție fiind rodul unor invatari neintentionate. 
Detectarea dispunerii spaţiale se face, de asemenea, prin mecanismele de detecție a dis- 
tantelor şi a adâncimii (disparitate retinală). 

Astfel, sistemul vizual realizează o reconstrucție a stimulului; percepția nu se realizează 
instantaneu, ci prin medierea unor mecanisme de tip modular. În intervalul de 0-200 ms 
subiectul isi dă seama de contururile, adâncimea, deplasarea, forma şi culoarea obiectelor, 
adică procesează caracteristicile fizice ale stimulului. 

2. Procesarea secundară. Procesarea secundară cuprinde procesele implicate în recu- 
noasterea figurii şi a obiectelor. Input-ul acesteia este reprezentat de rezultatul procesarilor 
primare şi ca output identificarea şi recunoașterea imaginilor tridimensionale a obiectelor. 

Cum se realizează însă recunoaşterea unui model? Identificăm un câine pentru că i-am 
văzut întâi blana, cele patru picioare, ochii, urechile, sau recunoaștem aceste parti pentru 
că mai întâi am identificat apariția unui câine? Această problemă — dacă recunoașterea 

este un proces initiat de partile componente ale unui model, ele servind ca baza de 
recunoastere a intregului (analiza bottom-up) sau daca mai intai e recunoscut intregul, 
ceea ce duce la identificarea ulterioara a componentelor (analiza top-down) — este denumita 
„paradoxul parsing“. 

Unii teoreticieni, ca de exemplu Palmer (1975), au sugerat ca, in cele mai multe cazuri, 
interpretarea atat a partilor, cat si a intregului are loc simultan. 

De asemenea, Kinchla şi Wolf (1979) prezintă subiecților un stimul complex (litera 
H, ale cărei contururi erau formate din serii de litere E), descoperind că subiecţii relatau 
mai întâi configuraţia globală, şi abia ulterior părțile componente (Miclea, 1994). 

Experimentele lui Biederman (1972) sau Biederman, Glass & Stacy (1973) au arătat 
că, atunci când subiecții caută obiecte în viata de zi cu zi (de exemplu: in campus, în stradă 
ş.a.), recunoașterea se face mult mai repede şi mai uşor când obiectele căutate se află 
exact acolo unde ei se așteaptă să le găsească (de exemplu, este mai uşor să recunosti o 
cantină în interiorul unui campus universitar decât un depou de tramvai, care, în mod 
normal, nu ar avea ce să caute acolo). 

Deci subiectul poate constientiza mai rapid procesarea întregului (recunoașterea ba- 
zându-se nu pe reprezentările existente în sistemul cognitiv, ci doar pe cele constientizate). 
Procesările primare sunt modulare, preatentionale si inaccesibile conştiinţei subiectului. 

Recunoașterea, ca pilon fundamental al procesării secundare a datelor, „este locul de 
întâlnire al procesărilor ascendente cu cele descendente, al prelucrărilor ghidate de datele 
fizice ale stimulului (data driven processing) cu cele marcate de cunoştinţele subiectului 
(knowledge driven processing) (Miclea, 1994). 

Datele experimentale demonstrează că o literă e recunoscută mai rapid dacă este pre- 
zentată în contextul unui cuvânt şi, la fel, o secvenţă din care lipsesc mai multe litere 
poate fi citită. Însă, dacă generalizările datelor experienţei noastre sunt încălcate, recu- 
noasterea e îngreunată. 


3. Teoria Gestalt ca teorie a percepţiei holiste 


Gestaltismul este probabil prima teorie mentalistă care intervine pe esicherul teoretic 
al psihologiei, în contextul anilor '20, într-o perioadă puternic dominată de behaviorism. 
Gestaltismul s-a consacrat ca o teorie importantă a psihologiei, chiar dacă astăzi o parte 
din tezele iniţiale ale fondatorilor săi au căzut în desuetudine şi sunt respinse de comu- 
nitatea ştiinţifică, drept învechite. Teoria este în continuare influentă atât în psihologie, 
prin principiile sale holiste, cât şi în alte domenii, cum ar fi artele vizuale. Această ultimă 
aplicabilitate a sa stă în centrul discuţiei noastre. 

Principiul cel mai cunoscut al gestaltismului este principiul holist, conform căruia 
întregul este mai mare, mai semnificativ, mai puternic decât suma părților sale. Exemplul 
cel mai plastic, probabil, dat de teoreticienii domeniului este acela al unui copac: deși el 
este compus din trunchi, ramuri, frunze, atunci când este privit este perceput drept copac, 

drept un tot unitar, desi partile sale pot fi vazute si ele. In mod special Wertheimer (1923) 
s-a concentrat, in enuntarea principiului holist, asupra aplicatiilor sale vizuale, conside- 
rand ca individul uman atribuie prin procesele sale perceptuale si cognitive o semnificatie 
oricărui câmp perceptiv, care stă deasupra simplilor stimuli vizuali care compun acel câmp. 
Însă principiul holist a fost repede preluat și diseminat în mai toate celelalte domenii ale 
ştiinţelor sociale, fiind astăzi indisolubil legat de acestea. 

Teza fundamentală a gestaltismului postulează existenţa unor procese cognitive de 
nivel mai înalt, care acționează după anumite principii care nu au nimic de-a face cu obiec- 
tivitatea senzorială invocată de behaviorism, ci sunt chiar cauzele distorsiunii care intervine 
în psihismul uman între nivelul senzorial şi cel cognitiv. În consecință, anumite caracte- 
ristici ale stimulilor ne fac să interpretăm şi să structurăm o anumită problemă sau un 
anumit câmp vizual într-un anume mod. 

Se pare că începutul psihologiei gestaltiste poate fi plasat în Germania anului 1910 
(Behrens, 1998). Revelația i-a aparţinut psihologului Max Wertheimer, care, în timpul 
unei călătorii cu trenul, a fost frapat de modalitatea în care imagini statice generau mișcare 
aparentă doar prin succesiunea lor. Iluzia astfel teoretizată de el, cea a mişcării aparente, 
este, desigur, efectul care stă la baza cinematografiei. 

Pentru Wertheimer, principiul acestei iluzii a mișcării aparente a fost însă imediat evi- 
dent: percepţia umană decodifică datele senzoriale pe baza unor reguli care generează 
deseori o semnificație diferită de semnificaţia obiectivă a respectivilor stimuli senzorial. 
Mişcarea aparentă este o iluzie, însă, dacă ea este posibilă, înseamnă că mecanismele per- 
ceptuale sau cognitive ale individului uman se supun și unor reguli diferite de obiectivitatea 
senzorială teoretizată până la acel moment de behaviorism. 

Acesta a fost doar începutul unor cercetări importante, generate şi de studiile anterioare 
ale lui Wertheimer. El se născuse în Cehia şi studiase la Praga cu un filosof austriac, 
Christian von Ehrenfels, care publicase în 1890 o lucrare de maxim interes pentru acest 
nou domeniu spre care se concentra Wertheimer. Lucrarea se numea Despre calitățile 
formelor (Uber Gestalt-Qualitdten), iar autorul aducea argumente interesante pentru o 
teză îndrăzneață. 

Argumentul de bază era faptul că o melodie este recognoscibilă pentru noi şi dacă 
este cântată în altă gamă sau cu alt instrument, chiar dacă tonurile sau notele nu mai sunt 
exact aceleași. Dar faptul că melodia poate fi recunoscută astfel înseamnă, de fapt, că 
atributele abstracte ale „formei“ acesteia pot fi transmise prin alte elemente, iar melodia 
nu este dependentă direct de note, ci de felul în care acestea sunt legate între ele. În mod 
evident, în aceste condiţii, „întregul“, melodia, nu este o simplă sumă a „părților“ sale, a 
notelor, ci un efect supraordonat, holist, o „formă“ (Gestalt). Pe baza analogiei cu argu- 
mentatia lui von Ehrenfels, Wertheimer a concluzionat că efectul mişcării aparente este 
generat nu atât de elementele sale individuale, cât de inter-relationarea lor dinamică (1923). 

În consecință, principiul fundamental al gestaltismului a fost numit „legea grupării 
perceptuale“ (Wertheimer, 1923) şi postulează faptul că interpretarea unui câmp vizual se 
face pe baza unei grupări a stimulilor din respectivul câmp vizual, ţinându-se seama de 
anumite trăsături pe care le împărtăşesc aceștia. Astfel, individul grupează și manipulează 

vizual şi cognitiv (la nivel inconștient) anumiţi stimuli — care sunt obiectiv independenţi 
— în mod subiectiv ca fiind „împreună“. 

Deşi gestaltismul este prezentat de cele mai multe ori drept o teorie care adresează 
problematica percepţiei si care descrie astfel mai degrabă un proces psihic fundamental 
şi comun, Wertheimer a fost mult mai interesat de explicarea aspectelor practice şi a meca- 
nismelor psihologice care intervin în rezolvarea de probleme. Wertheimer (1959) a 
exemplificat în repetate rânduri această viziune pe baza episoadelor de iluminare întâlnite 
nu doar la oameni de știință faimoși, ci şi în cele mai banale situații de viata ale omului 
obişnuit. Un episod de gestaltism aplicat este rezolvarea oricărei probleme, în condiţiile 
în care esenţa rezolvării este abilitatea de a vedea structura profundă a problemei. Din 
acest punct de vedere, abordarea analitică a problemelor contravine într-o oarecare măsură 
principiului gestaltist, de vreme ce doar o abordare sintetică poate aduce după sine tre- 
cerea la o înţelegere profundă a situaţiei, a semnificatiilor sale funcționale, a grupărilor 
si legăturilor dintre itemi etc. Această înţelegere sintetică a situației în ansamblu este de 
fapt o privire a formei problemei (Gestalt), şi nu a problemei în sine. Acesta este primul 
pas spre binomul cognitiv teoretizat de Wertheimer (1959) ca bază a înţelegerii ştiinţifice 
a lumii: (a) înţelegerea coerentă a situației ca ansamblu si (b) înţelegerea cerinţelor prin- 
cipiale pe care structura le pune astfel fata de părțile ei. 

Factorii cei mai importanţi care influențează gruparea unor stimuli într-un câmp pot 
fi regasiti în literatura de specialitate sub denumirea generică de „legile organizării“ şi 
sunt folosiţi de teoreticienii gestaltismului pentru a explica atât mecanismele percepției, 
cât şi rezolvarea de probleme. 

a b (1) Proximitatea. Proximitatea ca lege a percep- 
tiei in gestaltism descrie faptul că elementele apro- 
t fer {á ł piate unul de altul sunt grupate în acelaşi câmp de 
interpretare. Apropierea poate fi în timp (două idei 
prezentate una după alta vor fi percepute ca fiind 
c asociate) sau in spatiu (doua forme geometrice sau 
figuri aflate la distanţă mică una de alta şi distantate 
de restul stimulilor vor fi percepute drept asociate). 
Exemple sunt atât figurile (a) şi (b), care induc moda- 
litati diferite de percepere a imaginii (doi oameni şi 
o masă sau un om si o masă, separat de alt om), cât 
si figura (c), în care pătratul din centru-sus este per- 
ceput ca ne-asociat cu celelalte, datorită distanţei, a 
lipsei de proximitate. 

(2) Similaritatea. Similaritatea postulează faptul că elementele care au caracteristici 
comune tind să fie grupate în forme comune. În figurile de mai jos putem observa cum 
legea similaritatii ne face să percepem ca diferite de restul structurii pătratul mai închis 
la culoare si pătratul mai mare, ce se regăsesc în figura (a). În figura (b) percepem linii 
verticale formate din insiruiri de pătrate si suntem dispuşi să decodificăm figura astfel 
datorită similaritatii de culoare a pătratelor care se insiruie vertical. Iar în figura (c) vedem 
linii orizontale, formate din înşiruirea unor figuri geometrice similare: o linie de pătrate, 
apoi una de cercuri etc. 


Perceptia si fenomenele perceptive 23 


3k aie aie aie aie k OK OK aie k 
RARI 
0000oooooee 
BEEBE EERE a 


BEB aaa a i 
BEEHBEEE 
BEEBE 
BEEBHEES 
BEEHEEES 


(3) Continuitatea. Principiul gestaltist al continuitatii postuleaza faptul ca tindem sa 
percepem linii continue, acolo unde acest lucru este posibil, si modificari line ale directiei, 
nu terminari abrupte sau frânturi de linii. Elementele care continuă in mod lin o forma 
sunt percepute ca fiind asociate şi sunt grupate împreună. Atât în figura (a), cât şi în figura 
(b) avem tendinţa de a percepe linii curbe, „valuri“ etc., desi ar putea fi văzute obiectiv 
şi ca o succesiune de semilune. În figura (c) vom distinge două linii curbe care se întretaie, 
şi nu patru linii curbe ce se unesc în punctul O. 

a c 


ava e 


Rye 


siorener i 


(4) Închiderea. Această lege a percepţiei postulează faptul că avem tendinţa de a 
închide spaţiile vizuale, completând contururile atunci când acest lucru este necesar si 
ignorând spaţiile goale şi lipsurile dintr-o (potenţială) figură. Este un principiu care decurge 
din cel al continuității si care ne permite să grupam elemente împreună si să interpretam 
formele drept complete chiar dacă lipsesc unele parti. Astfel, în figura (a) de mai jos vedem 
romburi, în figura (b) suntem dispuși să spunem că vedem nişte cercuri, în figura (c) pu- 
tem citi cuvântul PEAR, în i (d) vedem un pătrat iar în al (e) citim „perception“. 


DU ME 


(5) Delimitarea figurii de fundal. Unul dintre principiile importante 
ale perceptiei este faptul că tindem să percepem o parte a unei figuri, 
anumite elemente vizuale ale sale drept „fundal“ pentru celelalte ele- 
mente. Tindem întotdeauna să percepem drept „figură“, drept „obiect“ 
acele elemente vizuale care (i) au o formă clară, (ii) sunt delimitate si 
înconjurate de alte elemente vizuale sau (iii) sunt în raporturi diferen- © 
tiate de mărime fata de figurile din jur. perception 

Percepem, mai jos, in figura (a) o floare pentru că percepem culoarea gri drept fundal, 
delimitator, iar în figura (b) litera M sau litera W devin alternativ fundal, în funcţie de 
felul în care ne concentrăm pe una sau cealaltă din ele. În funcţie de colțul (stânga sus 
sau dreapta jos) din care preferăm să privim figura (c), vedem o succesiune de cruci albe 
sau o succesiune de flori/petale, căci schimbăm felul în care acceptăm culoarea de deli- 
mitare/de fundal. Una dintre cele mai cunoscute iluzii vizuale se bazează pe acest principiu 
gestaltist: în funcţie de felul în care acceptăm perceptiv fundalul şi elementul constitutiv 
al figurii (d), vedem două profiluri de chip uman sau, dimpotrivă, o clepsidră. 

În figurile (e) si (f) efectul mărimii poate fi observat în sensul în care este evident că 
în figura (e) dreptungiul mai mic este perceput ca fiind pus „deasupra“ celui mai mare, 
care se constituie în fundal. În funcţie de felul în care ne concentrăm privirea și acceptăm 
în ultimă instanţă un pătrat de o anumită culoare drept „cel mai mare“ (si deci fundal), 
putem considera figura (f) ca reprezentând o piramidă văzută de sus, sau, dimpotrivă, 
urma lăsată de o piramidă în ae 


x 
= 


SS 
4 |e 


(6) Simplitatea/simetria. Principiul gestaltist al simetriei postuleaza faptul ca elemen- 
tele vizuale tind sa fie organizate in figuri simple pe baza simetriei si regularitatii aparitiei 
lor. Procesarea formelor asimetrice si neregulate nu este preferata, motiv pentru care per- 
cepem figurile complexe ca fiind formate din forme simetrice. In figura (a) de mai jos 
percepem doua cercuri, desi am putea percepe si doua semilune care isi ating varfurile. 
Figura (b) reprezinta pentru noi doua dreptunghiuri partial intrepatrunse, desi ar putea 
reprezenta la fel de bine trei dreptunghiuri mai mici, unul în colțul de stânga jos, unul la 
mijloc si altul în colțul de dreapta sus. Figura (c) ar putea fi interpretată drept o succesiune 
b 


— 


[ta] 

de forme geometrice, triunghiuri, patrate, trapeze, dar 
cu toate acestea este perceputa drept un paralelipiped. 

(7) Pregnanta. Acest ultim principiu al gestaltis- 
mului este, probabil, şi cel mai important, căci afirmă 
cu cea mai mare consecvență fundamentul holist al 
teoriei. Principiul pregnantei postulează faptul că, în 
ciuda faptului că un cadru vizual ar putea fi perceput 
în diverse modalități complexe, creierul uman îl va 
percepe pe baza celei mai simple interpretări regulate 
a elementelor imaginii respective, pentru că indivizii 
umani isi organizează experienţa în modalități cât 
mai simple si mai simetrice cu putință. În figura de 
mai jos principiul pregnantei poate fi observat pe viu, 
în condiţiile în care la privirea imaginii avem nevoie 
de un oarecare timp pentru a ne ajusta şi a organiza 
elementele într-un „ceva“ cu sens, în loc de a le lăsa 
să reprezinte „obiectiv“ o înşiruire de figuri regulate 
si neregulate de diferite nuanţe. 

Principiile percepţiei, asa cum sunt ele descrise 
ŞI teoretizate de gestaltism, sunt folosite în principal 
de artişti. Desigur, ele pot fi aplicate şi unor stimuli 
verbali, însă se pretează la o utilizare comodă mai ales 
în artele vizuale. În publicitate sunt folosite în special 
de art directori, uneori cu bună ştiinţă, alteori intuitiv. 

Interesant este faptul că nici unul dintre marii teoreticieni ai domeniului nu a fost artist, 
deși de la începutul acestei evoluţii teoretice au existat puncte de tangenţă între gestaltism 
si artele vizuale (Behrens, 1998). Anumiți artişti celebri par a fi fost influenţaţi de gestal- 


tismul timpuriu. În 1929 Karl Duncker, unul din asistenții lui Köhler, a ţinut o prelegere 
la Bauhaus, unde l-a avut în sală pe pictorul Paul Klee, care cocheta deja din 1925 cu 
ideile lui Wertheimer. Vasili Kandinsky şi Josef Albers, ambii în sală, au fost atât de 
fascinati, încât în perioada 1930-1931 au urmat cursurile ţinute de teoreticianul gestaltist 
Karlfried von Diirckheim, un psiholog de la Universitatea din Leipzig. În urma acestor 
prelegeri Albers este creditat de istoria ştiinţei cu revirimentul efectului contrastului 
simultan. Efectul contrastului simutan fusese descris în mod ştiinţific de chimistul francez 
Michel-Eugene Chevreul, care observase că este oarecum obișnuit ca o culoare să se 
modifice, uneori chiar substantial, atunci când este mutată de pe un fundal pe un altul. 
O bulină roşie, de exemplu, va avea o anumită intensitate pe un fundal verde şi o altă 
intensitate pe un fundal portocaliu. Contrastul simultan a anticipat, conform anumitor 
cercetători (Behrens, 1998) principiul holismului în percepţie, de vreme ce gestaltismul 
consideră că astfel de modificări ale culorilor sunt obişnuite şi normale, căci nu percepem 
buline pe fundaluri, ci „relaţii dinamice figură-fundal“. 

Principiile gestaltismului sunt folosite in marketing si publicitate si independent de 
artele vizuale, cu tendinte spre sensul profund in care ele au fost enuntate (Baker, 1998). 
De exemplu, similaritatea desemneaza acea tendinta a receptorului de a grupa obiecte 
similare (stimuli). Ea constituie principiul care sta la baza conceptului de segmentare a 
mărcilor sau a consumatorilor (unul dintre demersurile intens folosite în marketing). 

Proximitatea determină percepția faptului că obiectele care sunt asemănătoare fac parte 
din aceeaşi categorie. Proximitatea este principiul pe care se fundamentează redările de 
tip endorsement (susţinere), în cadrul cărora persoane cu un anumit tip de prestigiu (vedete, 
lideri de opinie etc.) recomandă utilizarea anumitor produse/marci. 

Continuitatea este determinată de nevoia individului de a avea sau de a construi o 
structură cognitivă cu sens, ca urmare a expunerii la diversii stimuli. Închiderea, ca fe- 
nomen perceptiv subsumat principiului continuității, constituie procesul prin care individul 
completează un stimul incomplet. Potrivit viziunii expuse de gestaltism, individul resimte 
nevoia de a vedea lucrurile ca întreguri, astfel încât informația lipsă este completată/fur- 
nizata chiar de către receptor, pentru a face ca stimulul să fie complet si să aibă sens. 
Închiderea este unul dintre procesele la care publicitatea face apel în mod frecvent, în 
scopul implicării individului în receptarea reclamei prin încurajarea tendinţelor acestuia 
de a afla mai multe despre produs/marcă, de a reţine informaţii, de a întări informaţiile 
receptate anterior etc. Receptorul poate astfel să completeze (deci să închidă) o imagine, 
o frază, o expresie etc. 

Contextul sau mediul în care este receptat un stimul are la rândul său o importanţă 
deosebită în procesul receptării reclamelor. Deseori, contextul conduce la apariţia unui 
efect de halo, pe care reclamele îl utilizează în mod constant. Acesta are în vedere crearea 
unei anumite imaginii pentru o marcă prin asocierea mărcii respective cu anumiţi stimuli 
specifici, cum ar fi unele culori care transmit stări deosebite, situaţii de viata etc. 


4. Senzatia 


Prima etapă în realizarea percepției este reprezentată de senzaţie. Senzatia este unul 
dintre termenii cel mai des utilizaţi în psihologie si, totodată, printre cei mai dificil de 
definit într-un mod unanim acceptat. Astfel, senzaţia este „cea mai simplă informaţie sen- 
zorială, aşa cum este captată de receptori“ (Doron şi Parot, 1999). Din această perspec- 
tivă, senzațiile sunt elementele care, combinate între ele, determină percepția. 

Perspectiva modernă asupra activităţii perceptive nu mai operează însă o distincție 
la fel de fermă între aceste două concepte, considerând că este greu de izolat o etapă pri- 
mara corespunzătoare senzatiei (Doron si Parot, 1999). 

Psihologia clasică face o deosebire clară între senzație si percepție. Astfel, „spre 
deosebire de percepţie, care este procesul psihic de reflectare a obiectelor în complexi- 
tatea însuşirilor lor“, senzațiile doar „reflectă însușirile obiectelor“ (Roșca, 1975), fiind 
cele mai simple procese psihice care semnalează individului ceea ce se întâmplă în jurul 
lui sau în interiorul organismului. Insusirile obiectelor pot fi: greutatea, culoarea, gustul, 
mirosul, sunetul etc. 

Senzatia constă în „colectarea informaţiilor din mediul înconjurător prin intermediul 
analizatorilor“, in timp ce percepția reprezintă „interpretarea acestor informaţii, ținând 
cont de experienţele stocate în memorie, de contextul în care acestea apar si de starea 
interioară (emoțiile si motivațiile) a individului care le recepționează“ (Malim, 1999). 

Potrivit viziunilor altor autori (Rosca, 1976), percepţia constituie „un proces de for- 
mare a ipotezelor referitoare la ceea ce ne spun simţurile“ iar senzațiile sunt „modalități 
de reflectare la nivelul creierului individului a însuşirilor obiectivelor şi fenomenelor lumii 
reale, care acționează direct asupra receptorilor“. 

În planul practic, diferenţierea senzatiilor de percepții este în măsură să ridice o serie 
de dificultăți, întrucât acestea posedă multiple trăsături comune şi sunt amândouă „forme 
de reflectare senzorială a lumii materiale care acţionează nemijlocit asupra analizatorilor™. 
În acest context, percepția este înţeleasă în sensul ei cel mai larg drept un fenomen care 
cuprinde toate procesele senzoriale, atât simple, cât şi complexe, fenomen de prelucrare 
la nivelul analizatorilor individului a diverșilor stimuli (Rosca, 1975). 


4.1. Tipuri de senzații 


Senzatiile se împart în mod obişnuit în două grupuri (Rosca, 1975): 

(1) senzaţii care reflectă mişcarea corpului şi starea organelor interne şi 

(2) senzaţii care reflectă însuşiri ale obiectelor și fenomenelor lumii exterioare (senzații 
vizuale, auditive, cutanate, olfactive şi gustative). 

Publicitatea este receptată prin intermediul acestei ultime categorii, astfel încât vom 
avea în vedere în mod exclusiv acest tip de senzaţii. Dintre cele cinci enumerate mai sus, 
reclamele vizează cu precădere senzațiile vizuale şi senzațiile auditive. 


4.1.1. Senzatiile auditive 


Stimulul senzațiilor auditive îl constituie undele sonore cu frecvenţe între 20 şi 20.000 
cicli/s şi lungimi între 0,017 şi 17 m. Undele sonore sunt condensari si rarefieri periodice 
ale aerului produse de vibrația unor corpuri fizice. 

Se pot enumera trei caracteristici principale ale undelor sonore: (1) frecvenţa — numărul 
de vibrații pe secundă sau de câte ori se repetă unda întreagă; (2) amplitudinea — deplasarea 
maxima a corpului aflat în vibrație fata de poziția de repaos şi (3) forma — puritatea sau 
complexitatea undelor sonore. 

Aceste caracteristici sunt traduse în trei corelate psihologice, reprezentând însușiri 
fizice ale stimulilor auditivi, respectiv (1) înălțimea, (2) intensitatea si (3) timbrul. Inten- 
sitatea sau forța unui stimul auditiv reprezintă reflectarea amplitudinii undelor sonore. 
Pentru ca un sunet să fie audibil este necesară atât o anumită frecvență, cât şi o anumită 
amplitudine, ambele trebuind să fie peste anumite praguri perceptuale. Dacă un sunet este 
audibil din punctul de vedere al frecvenţei, dar are o amplitudine scăzută, senzația auditivă 
nu va apărea. Dacă amplitudinea se situează însă peste o anumită limită (peste 125 de- 
cibeli), sunetul poate deveni dureros. Palierul optim de sensibilitate a individului normal 
este pentru sunete cu o frecvenţă mijlocie (aproximativ 2000 c/s). 

Timbrul este acea caracteristica care diferentiaza intre ele sunetele egale ca inaltime 
sau intensitate, dar produse de surse sonore diferite. El este, de altfel, principala caracte- 
ristica prin care individul poate sa recunoasca vocile celorlalti. Timbrul este o expresie 
a purității sunetului, respectiv o măsură a compoziţiei undelor sonore. Sunetele obişnuite 
sunt întotdeauna complexe, datorită faptului că obiectele/corpurile care vibrează produc 
unde multiple (unde fundamentale si unde partiale/armonice ale sunetului fundamental). 


4.1.2. Senzatiile vizuale 


Senzatiile vizuale sunt produse de acțiunea undelor electromagnetice asupra ochiu- 
lui. Spectrul vizual uman cuprinde undele cu lungimea între 396 şi 760 milimicroni (razele 
de lumină), ceea ce reprezintă o parte foarte restrânsă a spectrului electromagnetic care 
se întinde de la unde de 10:1* m (razele gama) la unde de 105 m. Spectrul vizual uman 
este situat în vecinătatea lungimilor de 10-6 si cuprinde o mică întindere între ultraviolet 
ŞI infraroșu. 

Culorile sunt percepute prin intermediul celulelor conice care sunt situate pe retină. 
Toate obiectele percepute de ochi au o anumită culoare (incolor nu poate fi decât un obiect 
complet transparent, care nu ar mai putea fi, însă, văzut). Culoarea unui obiect se datorează 
faptului că pigmentii de pe suprafaţa lui reflectă undele de o anumită culoare, în timp ce 
le absorb pe celelalte. 

Culorile sunt împărțite de regulă în două mari categorii: (1) cromatice (roşu, portocaliu, 
galben, verde, albastru, violet şi toate nuanțele acestora) şi (2) acromatice (alb, negru şi 
toate nuanțele dintre acestea, adică griuri). Culorile acromatice reflectă egal toate lun- 
gimile de undă, respectiv reflectă lumina într-un mod neselectiv. Culorile cromatice reflectă 
lumina selectiv, adică reflectă unele lungimi de undă si le resping pe altele. 

Culorile acromatice se deosebesc între ele printr-o singură caracteristică: strălucirea 
(luminozitatea), în timp ce culorile cromatice se diferențiază prin trei proprietăți: (1) tona- 
litatea cromatică sau nuanţa; (2) saturatia $i (3) strălucirea (luminozitatea) (Munsell, 1966). 

Tonalitatea cromatică reprezintă culoarea propriu-zisă (verde, roşu, albastru etc.) 
şi este determinată de lungimea de undă predominantă. Nuanţele cromatice formează 
familii de culori care gravitează în jurul culorilor fundamentale (de exemplu, rosul are 57 
de nuanţe distincte, portocaliul, 12, galbenul, 24, verdele, 12, albastrul, 29 şi violetul 16) 
Prin combinarea celor aproximativ 200 de nuanţe si a diverselor grade de saturație se pot 
obţine în jur de 1.700 de nuanţe cromatice. Saturatia este gradul de puritate sau de amestec 
al lungimilor de undă, respectiv lipsa diluării cu alb. O culoare este cu atât mai pură cu 
cât undele electromagnetice care o compun sunt mai omogene ca lungime. Strălucirea 
(luminozitatea) este determinată de energia razelor de lumină. O culoare strălucitoare 
reflectă mai multă lumină decât una mai închisă. Astfel, culoarea cea mai luminoasă este 
albul, iar cea mai puţin luminoasă este negrul (această culoare reflectă numai o mică parte 
din razele de lumină care cad asupra ei). 

O culoare cromatică este cu atât mai luminoasă cu cât este mai îndepărtată de negru, 
iar culorile de la marginile spectrului vizual au o strălucire mai mică decât cele din mijlocul 
acestuia (de exemplu, galbenul este mai luminos decât albastrul sau violetul). 

In viata de zi cu zi, rareori pot fi observate culori in stare pura, cel mai adesea ele 
regăsindu-se amestecate in diverse combinaţii. Perceptia culorilor este, prin natura ei, o 
experienta subiectiva, datorita faptului ca nu se poate izola culoarea unui singur obiect, 
ci ea este perceputa in functie de lumina celorlalte obiecte de care acesta este inconjurat 
(Hulbert, 1996; Radeloff 1989, 1990, 1991; Triplet 1995). 

Din acest punct de vedere se pot distinge fie culori complementare, fie culori necom- 
plementare. Culorile complementare sunt acele culori care, dacă sunt amestecate în pro- 
porţii în care se găsesc în spectru, dau o culoare neutră (alb sau gri), în timp ce amestecul 
culorilor necomplementare produce o culoare noua, intermediară între cele inițiale. Astfel, 
galbenul este complementar cu albastrul iar rosul, cu verdele, în timp ce roșul este necom- 
plementar cu violetul (din amestec se obţine purpuriu) iar galbenul este necomplementar 
cu roșul (din amestec se obține portocaliu). 

Trei dintre culorile spectrului (roșu, verde şi albastru) sunt considerate culori cromatice 
fundamentale, deoarece din amestecul lor pot fi obținute toate nuanțele de culoare. O altă 
particularitate a acestora este faptul că ele nu sunt complementare una fata de alta, dar 
fiecare este complementară fata de amestecul celorlalte două. Unele culori determină un 
contrast mai mare în anumite combinaţii, deci au un impact mai mare asupra recepto- 
rului. Contrastul poate fi consecutiv sau simultan, în activitatea de publicitate acesta fiind, 
de altfel, un fenomen frecvent utilizat. 

Teoria care explică cel mai bine perceperea culorilor este teoria tricromatică a vederii, 
formulată de T. Young în 1801 si dezvoltată ulterior de H. Heimholtz în 1852 (Malim, 
1999). Ea se fundamenteaza pe ideea potrivit careia din cele trei culori fundamentale se 
pot obtine toate celelalte culori ale spectrului si presupune existenta pe retina a trei 
substanţe senzoriale care sunt sensibile la roşu, verde şi albastru. Gradul de stimulare 
determină perceperea unei anumite culori, astfel încât stimularea în mod egal a tuturor 
cele trei aparate de recepţie va determina perceperea unei culori acromatice. 

Vederea cromatică este rezultatul activităţii celulelor conice care se găsesc pe retină. 
Există trei tipuri de celule conice (Marks, Dobelle si Macnichol, 1964), fiecare tip fiind 
specializat pentru cele trei culori fundamentale — albastru, verde si roşu. Acestea sunt, 
de altfel, culorile cele mai utilizate în publicitate. Culoarea luminii este analizată din pers- 
pectiva procentelor de albastru, verde şi roşu pe care le conţine, acest proces purtând de- 
numirea de proces tricromatic. Lumina albă se poate obţine din amestecul de albastru, 
verde şi roşu, iar după stimularea prelungită cu o anumită culoare imaginea secundară 
este văzută în culoarea complementară. Astfel, dacă individul fixează cu privirea un pătrat 
de hârtie roşie timp de 30 de secunde şi privește apoi o hârtie albă, acesta este văzut, în 
remanenta, în verde. Procesul este şi invers: dacă pătratul este verde, el va fi văzut pe 
hârtia albă ca fiind roşu, iar dacă este albastru, va fi văzut galben. Persoanele cu vedere 
normală văd combinaţii de rosu-verde, albastru-galben şi alb-negru. 

Culorile spectrului vizual au anumite lungimi de undă (albastru 450-510 nm; verde 
550-575 nm; galben 575-590 nm; portocaliu 590-620 nm; roşu 620-760 nm, violet 
390-450 nm, indigo 450-480 nm) şi, în consecinţă, au unghiuri de refracție diferite pe 

retina (Todoran, 2004). Este motivul pentru care rosul si galbenul par mai apropiate, in 
timp ce albastrul si verdele par mai indepartate (ele sunt, de altfel, cele mai utilizate pentru 
fundaluri, deoarece creează impresia depărtării). Aceasta explică şi contrastul dintre culori: 
între roşu şi portocaliu, ca şi între verde si albastru, contrastul este redus, pe când între 
albastru şi roşu şi între verde şi portocaliu, contrastul este puternic. 

Procesul de decodificare a imaginilor vizuale necesită un anumit interval de timp. 
Dacă stimulul este simplu, procesul durează câteva milisecunde, însă, dacă el este complex, 
poate dura câteva sute de milisecunde (acesta este intervalul mediu dintre două mişcări 
succesive ale ochiului). Informaţia senzorială este păstrată un anumit interval de timp după 
încetarea expunerii la stimul. Imaginile consecutive care se formează pe retină sunt 
determinate de un fenomen de remanenta a senzatiei după ce stimulul vizual a încetat să 
se mai manifeste. Aceste imagini pot fi pozitive (situaţie în care remanenta corespunde 
percepţiei originale; de exemplu, perceperea continuității filmelor cinematografice; o sursă 
de lumină care, rotită suficient de rapid, creează impresia unui cerc continuu de lumină 
etc.) sau negative (imaginea consecutivă remanentă are culoarea complementară stimu- 
lului, de exemplu un cerc roşu, privit fix timp de 30 de secunde, provoacă, la mutarea 
privirii pe un fond alb, percepția unui cerc verde etc.). Imaginea consecutivă pozitivă apare 
înaintea celei negative şi este de foarte scurtă durată, în timp ce imaginea consecutivă 
negativă persistă câteva secunde înainte de a se estompa si de a dispărea. 

Contrastul poate fi însă $i simultan. Astfel, griul pare mai alb pe un fond negru decât 
pe unul alb, în vreme ce griul pe un fond cromatic tinde să ia nuanţa culorii complementare 
(gri pe galben devine mai albastru; gri pe roşu devine mai verde). Acest fenomen de reţinere 
provizorie a fost identificat prin experimentele realizate prin intermediul tahitoscopului 
(un dispozitiv care permite controlarea duratei de prezentare a obiectului şi dirijarea atenției 
subiectului spre locul unde va apărea imaginea). El face posibilă realizarea decodificării, 
chiar dacă stimularea a încetat (acesta este principiul care face cu putinţă filmul, o succe- 
siune de cadre statice, derulate însă cu o viteză de 24 de cadre pe secundă care permite 
crearea iluziei mişcării). 

Acest lucru a fost pus în evidenţă printr-o serie de experimente efectuate de Sperling 
(1960). Un prim experiment a constat în expunerea subiectului la un panou care conţinea 
nouă litere, timp de 50 de milisecunde. Acesta trebuia apoi să identifice cât mai multe 
litere dintre cele văzute. Rezultatele au arătat că ochiul uman nu poate sesiza mai mult 
de 4-5 obiecte o dată. 

Un alt experiment a presupus nişte condiții mai complexe: (1) prezentarea unui panou 
cu litere timp de 50 de milisecunde; (2) prezentarea imediat după acesta a unui tablou 
alb pentru diverse perioade şi (3) prezentarea unui tablou alb ce avea o bară pe locul unde 
se găsea una dintre literele din primul tablou. Rezultatele studiului au arătat că subiecţii 
au identificat aproape de fiecare dată litera-tinta (litera corespunzătoare barei), lucru datorat 
faptului că, şi după întreruperea expunerii tabloului cu litere, ansamblul acestor litere este 
în continuare disponibil. Remanenta senzorială permitea astfel subiectului să identifice 
literele şi să le poată memora. 

4.1.3. Senzatiile olfactive 


Cercetarile care analizeaza efectele olfactiei in mediul de marketing nu sunt foarte 
vaste, în ciuda faptului că mirosului i se atribuie o importanţă deosebită în mai toate ma- 
nualele de psihologie a consumatorului. Trebuie să accentuăm însă chiar în acest context 
faptul că relația dintre stimulul „miros“ si reacțiile consumatorilor nu este nici bine docu- 
mentată empiric, nici bine susținută teoretic, ci se rezumă mai degrabă la constatări la 
nivelul simțului comun care spun că „trebuie să aibă un efect“. 

Din păcate, rarele ocazii în care psihologia experimentală a încercat să probeze con- 
textul şi dimensiunile influenţei mirosului asupra comportamentului de consum nu s-au 
soldat cu rezultate univoce. Bone & Ellen (1999) stabilesc într-o meta-analiză realizată 
asupra unui număr de 22 de studii şi 206 de teste olfactive că examinările experimentale 
ale acestei relații se soldează în 63,2% din cazuri cu concluzii care afirmă lipsa unei legături 
concrete între reacțiile consumatorilor şi stimulii olfactivi la care sunt expuși. 

În ciuda acestor fapte, viziunea clasică acceptată la ora actuală cu privire la felul 
în care mirosurile funcţionează în marketing spune că efectul potenţial al unui miros 
asupra consumatorului operează la nivel subliminal, că afectează in mod direct emoția, 
si nu cognitia şi că simţul olfactiv influenţează în cele din urmă puternic vânzările. 

Se consideră în general că există un număr de trei dimensiuni ale olfactiei care sunt 
importante: (a) prezenţa (sau absenţa) mirosului, (b) cât de plăcut este acest miros si (c) 
potrivirea sau congruenta sa cu obiectul căruia îi este ataşat. Ipotezele care tratează reacțiile 
consumatorilor la miros spun că mirosul îi afectează pe consumatori (a) prin modificarea 
comportamentelor de apropiere/evitare, prin (b) alterarea stărilor emoționale şi (c) prin 
afectarea procesării şi elaborării cognitive. În plus, se consideră că mirosurile influenţează 
componentele modelului trifactorial al atitudinilor: atât reacțiile cognitive şi afective, cât 
şi comportamentul propriu-zis fata de obiect. Unii cercetători au identificat, de asemenea, 
variabile moderatoare în această relaţie, care pot fi împărțite grosier (Fitzgerald & Ellen, 
1999) în (a) caracteristici individuale (variabile demografice, de exemplu) şi (b) efecte 
situationale (de exemplu, sarcina în care este angajat subiectul, nivelul de stres etc.). 

În figura de mai jos prezentăm în mod sintetic aceste consideraţii teoretice asupra 
efectelor legate de marketing ale mirosului. După cum se vede, mirosul poate fi evaluat 
din punctul de vedere al prezenţei sau absenței sale, al gradului în care este plăcut sau 
neplăcut şi al potrivirii sale cu situația. Reacţiile pe care le va induce vor depinde de dife- 
rente individuale (culturale, de grup social, de gen etc.), dar si de anumite efecte con- 
textuale, situationale. În mod direct stimulii olfactivi pot induce o reacţie evaluativă, de 
apropiere sau evitare, o modificare a stării emoționale ori a intensității unei stări emoţionale 
se manifesta deja, precum şi o modificare a efortului cognitiv necesar procesării informaţiei 
şi a efectelor acestei procesări cognitive. În ultimă instanță, reacțiile induse consumato- 
rilor de stimulii afectivi pot fi reacții afective fata de obiectul respectiv, reacţii evaluative 
(de exemplu, privind calitatea sau utilitatea respectivului obiect), intenţii (intenţie de reve- 
nire, intenție de cumpărare etc., care sunt mai ușor măsurabile decât comportamentele 
propriu-zise, fiind auto-raportate), precum şi comportamente de consum, care, în situațiile 
experimentale în care a fost investigată relaţia, au fost reprezentate de timpul petrecut la 

raft, comportamentele de cautare a informatiei suplimentare despre produs si, bineinteles, 
decizia si alegerea efectiva a produsului. 


Miros Moderatori Efecte asupra persoanei Reactie la stimulii 
(Mediatori) olfactivi 
Prezenta Diferente Apropiere/evitare Reactie afectiva 
individuale la obiect 
Caracter Context, Dispozitive Reactie evaluativa 
placut/neplacut sarcini Excitare la obiect 
Valenta 
(pozitiva/negativa) 
Intentie 
Congruenta Efort cognitiv 
Accesibilitatea Comportament 
resurselor 
Ti | r 
Elaborare TRS Sn gat 7 
(existenta sau invatarea Cautarea de informatii 
asocierilor cognitive) Alegere 


Sursa: Bone & Elle, 1999. 


Prezenţa mirosului. Există cel putin trei explicaţii ale influenţei pe care o poate avea 
prezenţa unui miros asupra comportamentului unui consumator. 

(a) Reactie evaluativă fundamentală (apropiere/evitare). Hvastja & Zanuttinit (1991) 
sunt de parere ca unul dintre rolurile primare ale simtului olfactiv este acela de a genera 
activare, de a alerta organismul cu privire la existenta in aer a anumitor substante, astfel 
încât acesta să poată reacționa comportamental, în funcție de concluziile trase pe baza 
altor întâlniri cu respectiva substanta/miros. În acest context, o parte din reacţia unui consu- 
mator la existenţa în aer a unui anume miros ar putea fi o reacţie primară, fundamentală, 
de apropiere ori evitare (Spangenberg, Crowley & Henderson, 1996). Un argument supli- 
mentar pentru susținerea acestei afirmaţii, a reacției primare de apropiere/evitare, este dat 
si de Herz & Engen (1996), care demonstrează că procesarea neuronală a semnalelor anali- 
zatorului olfactiv se realizează într-o regiune mai primitivă a creierului decât semnalele 
celorlalți analizatori. Din acest motiv, mirosurile nu necesită pentru percepţie decât foarte 
puţin efort cognitiv din partea individului uman, iar reacţiile presupuse de această procesare 
non-cognitivă pot să se manifeste fără solicitarea atenţiei sau a unui efort conştient. O 
parte din reacțiile inconștiente rezultate în urma unor stimuli olfactivi au fost documen- 
tate în mod experimental; de exemplu, Takagi (1989) a arătat că existenţa unui miros plăcut 
face ca respirația să devină mai profundă, iar existenţa unui miros neplăcut duce la retragere 
fizică, manifestată de obicei prin reținerea respirației ori reducerea profunzimii acesteia. 

(b) Reactie afectivă de slabă intensitate. În afara reacției automate, primare, mirosul 
poate influenţa un consumator şi în ceea ce priveşte starea afectivă (Bone & Ellen, 1999). 
Deşi reacţiile afective puternice induse de mirosuri sunt foarte rare (Bone & Ellen, 1999) 

ŞI, se pare, induse cultural (Ehrlichman & Bastone, 1992), se acceptă în general faptul 
că mirosurile pot induce sau influenţa reacţii afective slabe ca intensitate. În acest sens, 
mirosurile plăcute sunt însoţite de stări afective plăcute, iar cele neplăcute, de stări afective 
neplăcute (Ehrlichman & Bastone, 1992). 

(c) Procesare cognitivă. De asemenea, stările afective asociate unui miros sunt de multe 
ori produsul unor întâlniri anterioare cu respectivul miros şi al experienţei avute de individ 
în acele situaţii. Aceste asocieri între sentimente şi mirosuri sunt de obicei mediate cultural 
si transmise prin socializare. Uneori este vorba despre mirosurile unor mâncăruri (porto- 
cale, sarmale), a unor produse cu miros artificial (gumă de mestecat), a unor locuri (casa 
bunicilor, biserica) sau a unor evenimente (Crăciunul). În funcţie de asociaţiile create pe 
marginea unor mirosuri, acestea pot sprijini reamintirea şi procesarea cognitivă a unui 
item — obiect sau eveniment (Kirk-Smith & Booth, 1987). 

Este important de menţionat în acest moment că reacţiile enumerate aici nu constituie 
în mod necesar influenţe asupra comportamentului de consum şi nici nu descriu cu claritate 
posibile pârghii ce ar putea fi folosite pentru influențarea consumatorilor, în contexte de 
marketing. Măsurătorile mai directe ce au încercat să găsească legături empirice între inducerea 
unui comportament şi prezenţa unui miros s-au soldat cu eșecuri din acest punct de vedere. 
În lucrarea lor, Bone & Ellen (1999) relatează faptul că intenţiile comportamentale raportate 
în urma interviurilor cu consumatorii, privind reîntoarcerea într-un magazin din care tocmai 
iesisera şi în care exista un miros plăcut, erau pozitive doar în proporție de 43%. 

Iar încercările de influențare directă a comportamentelor au rezultate chiar mai proaste. 
Nu s-a reuşit în situații experimentale decât generarea unor efecte minore privind com- 
portamente efective de consum, în special fiind vorba de (a) sporirea nesemnificativă 
a timpului petrecut la raft, în prezenţa unui miros plăcut (Spangenberg et al., 1996), (b) 
scăderea nesemnificativă a comportamentelor de căutare a informaţiilor în prezenţa miro- 
surilor plăcute, explicată de Mitchell et al. (1995) printr-o procesare mai eficientă şi mai 
rapidă si (c) o creștere minoră şi nesemnificativă statistic a comportamentelor de alegere 
a unui anumit obiect si de cautare/schimbare a alegerii în prezenţa unui miros (Mitchell 
et al., 1995). 

În concluzie, nu se poate afirma cu tărie că simpla prezenţă a unui anumit miros ar 
putea influenţa semnificativ comportamentul de consum al indivizilor. Există oarecare 
rezultate în acest sens, însă există cel putin la fel de multe studii care demonstrează lipsa 
existenţei vreunei relaţii cauzale ori demonstrează relaţii de intensitate atât de scăzută, 
încât nu pot fi de nici o utilitate practică (Bone & Ellen, 1999). 

Calitatea mirosului. Cele două calităţi fundamentale ale unui miros sunt (a) calitatea 
sa şi (b) intensitatea sa. Calitatea unui miros tine de tonul său afectiv, de evaluarea sa ca 
„plăcut“ sau „neplăcut“ (Takagi, 1989). Intensitatea se referă la concentrarea mirosului 
(Takagi, 1989). În general, se consideră că dimensiunile menţionate nu sunt independente 
ŞI că există şi o relație binunivocă între cele două caracteristici, în sensul în care cu cât 
intensitatea unui miros creşte, cu atât descreşte plăcerea resimţită de persoana care eva- 
luează senzaţia respectivă. Date experimentale despre această relație, care afirmă că acelaşi 
miros poate fi perceput drept plăcut în concentraţii scăzute si drept neplăcut în concentraţii 
mari, pot fi regăsite în studiile lui Henion (1971). 

În meta-analiza lor pe un număr de 22 de studii făcute asupra temei discutate, Bone 
& Ellen (1999) concluzionează că, în ceea ce priveşte reacțiile induse consumatorilor de 
calitatea unui miros, se poate afirma că mirosurile mai plăcute generează stări afective 
cu o mai puternică valență pozitivă, iar mirosurile mai putin plăcute generează stări afective 
cu o valență mai degrabă negativă. Relaţia pare a fi continuă şi liniară. În același sens 
evoluează și relația între calitatea mirosului şi impactul asupra procesării cognitive, în 
sensul în care mirosurile plăcute induc evaluări cognitive pozitive, chiar dacă relaţia este 
mai puţin coerentă decât în cazul afectului (Bone & Ellen, 1999). 

Congruenta/potrivirea mirosului cu obiectul-țintă. Congruenta unui stimul descrie 
gradul în care acesta se potriveşte cu celelalte caracteristici ale situaţiei (MacInnis & Park, 
1991). În situaţii de marketing congruenta este o caracteristică importantă, de vreme ce 
lipsa de congruenta generează ambiguitate şi duce decizia consumatorului spre arbitrar. 
Congruenta situationala este, desigur, importantă în cazul olfactiei, de vreme ce anumite 
mirosuri, desi în general percepute drept plăcute, pot fi văzute drept nelalocul lor în anumite 
situaţii şi pot genera astfel evaluări afective negative. 

Pomerantz (1981) consideră că, atunci când caracteristicile situaţiei evaluate nu se 
potrivesc una cu alta, este necesară pentru consumator o procesare de nivel mai înalt a 
informaţiei. Diferite componente ale experienţei şi situaţiei respective a consumatorului 
vor intra în competiţie pentru resurse cognitive si astfel este posibilă inhibarea judecăților 
atitudinale. Mirosurile incongruente cu situația îl pot face pe consumator să acorde atenţie 
unor informaţii nerelevante, extrase din experienţa respectivă, interferând astfel cu infor- 
matiile importante. Atunci când caracteristicile olfactive se potrivesc situaţiei, reamintirea 
informaţiilor memorate, relevante pentru situaţie, ori recunoașterea corectă a celor rele- 
vante se face mai uşor şi mai eficient, după cum au demonstrat Mitchell et al. (1995). 

Există în acest sens unele experimente relevante care demonstrează, de exemplu, că 
în cazul unei congruente între stimulul olfactiv si restul situatiei-stimul, evaluarea afectivă 
a avut o direcție pozitivă şi o intensitate mai mare decât într-o situație de incongruenta 
(Ellen & Bone, 1999). Nu există însă experimente relevante care să investigheze influența 
pe care congruenta olfactivă cu situaţia ar putea-o avea asupra comportamentului de decizie 
a consumatorului. 

Deşi în general se consideră, la nivelul simțului comun, că mirosul, folosit corect, ar 
putea augmenta semnificativ reacțiile consumatorilor, datele experimentale nu susţin 
întotdeauna acest lucru. În plus, puţinele date experimentale care confirmă unele influenţe 
pozitive ale mirosului în cadre de marketing nu se încadrează univoc în vreun model 
explicativ. În acest context, al lipsei unui model teoretic bine documentat, predicțiile în 
problema discutată sunt imposibil de facut şi, deci, este imposibil să folosim în cunoştinţă 
de cauză si cu o evaluare preliminară a reacțiilor pe care le poate induce mirosul pentru 
a influenţa deciziile consumatorilor. 

Bone & Ellen (1999) au propus o schemă explicativă cu o oarecare valoare predic- 
tivă, care ţine seama chiar de lipsa de informaţie teoretică cu care ne confruntăm. Schema 
explicativă nu este un model în adevăratul înţeles al cuvântului, dar face posibile unele 
predicții generale privind nu amploarea efectului, ci posibilitatea sau imposibilitatea de 
inducţie a lui. 

Propunerea lui Bone & Ellen (1999) tine seama de teoriile accesibilitatii (accessibility 
theory, Feldman & Lynch, 1988 si availability theory, Kisielius & Sternthal, 1986). Ambele 
teorii sugerează faptul că indivizii procesează cognitiv informația provenită din mediu 
prin relationarea ei cu informaţia procesată anterior şi existentă în memoria lor. Relatio- 
narea aceasta se face pe baza a doua caracteristici pe care le poate avea informatia si care 
influenţează, astfel, cognitiile şi comportamentul consumatorilor. Pe de o parte, este vorba 
despre valența respectivei informaţii, adică despre felul în care este evaluată informaţia 
din mediu și/sau informaţia extrasă din memorie: drept pozitivă, negativă sau neutră. Pe 
de altă parte, este vorba despre puterea de diagnosticare a informaţiei (diagnosticity, 
Feldman & Lynch, 1988), ceea ce în contexte de marketing se traduce în ajutorul pe care 
respectiva informatie îl dă consumatorului pentru ca acesta să poată categoriza sau a in- 
terpreta produsul sau serviciul cu care se confruntă. 

Cercetările mai recente asupra teoriei accesibilitatii a lui Lynch & Feldman (1988) par 
a demonstra că puterea de diagnostic a unei informaţii este o funcţie a ambiguitatii res- 
pectivei informaţii, precum şi a valentei respectivei informaţii şi a volumului de informaţii 
care îi stau la dispoziție consumatorului în respectiva situație (Herr, Kardes & Kim, 1991). 

Din acest punct de vedere, informaţia olfactivă este destul de ambiguă, dacă o com- 
parăm cu alte tipuri de procesări senzoriale (cuvinte, imagini, sunete). Mirosurile sunt 
dificil de categorisit şi de etichetat şi pot produce alarme false; în plus, lipsa de claritate 
este amplificată de faptul că întreaga capacitate a consumatorului de a percepe informaţia 
olfactivă poate fi influenţată de caracteristici situationale şi de mediu. De exemplu, pro- 
babilitatea ca mirosul de lămâie să fie perceput crește exponential atunci când mirosul 
este prezent într-un lichid galben (Davis, 1981). Ambiguitatea aceasta a stimulilor olfactivi 
a dus la concluzia cercetătorilor că reacţiile la stimulii olfactivi depind în prea mare măsură 
de circumstanţe şi context, care nu pot fi specificate întotdeauna cu claritate — astfel încât 
dificultățile folosirii lucrative a acestora sunt prea mari (Bone & Ellen, 1999). 

În ceea ce privește valența informaţiei, sunt de aşteptat reacţii cognitive cu valență 
pozitivă mai degrabă atunci când informaţia olfactivă este pozitivă decât atunci când este 
negativă. În plus însă, mai există o regularitate interesantă din acest punct de vedere: 
consumatorii tind să acorde mai multă importanţă decât s-ar cuveni informaţiei negative 
decât celei pozitive. Acest lucru înseamnă că valoarea diagnostică a informaţiei negative 
este supraevaluata (Herr et al., 1991). Din acest punct de vedere, în sens practic, este 
necesar ca, atunci când folosim olfactia pentru a suscita reacţii de la consumatori, stimulii 
să fie pozitivi şi neinsotiti de informaţii contrare ca sens şi negative, căci importanța 
acestora va prevala. Însă concluzia cea mai importantă din acest punct de vedere este aceea 
ca, dacă dorim inducerea unui afect şi a unei cognitii negative, acest lucru este cel mai 
uşor de realizat prin mirosuri asociate negativ, care nu doar că vor suscita automat reacții 
negative, dar vor si prevala ca importanţă fata de orice altă informatie senzorială. 

Al treilea criteriu al valorii diagnostice a informaţiei spune că, atunci când se va 
confrunta cu informaţii cu valoare diagnostică şi, în acelaşi timp, cu informaţii cu valoare 
diagnostică mai scăzută, consumatorul se va baza mai degrabă pe primele, ignorând in- 
formaţia ambiguă (Bone & Ellen, 1999). Din acest punct de vedere, devine evident că 

este imperativ ca atunci când folosim informatie olfactiva pentru a suscita reacții din partea 
consumatorilor, informaţia trebuie să fie ori prezentată în mod singular, fără posibilitatea 
de interferenţă a altor stimuli si fără ca mediul informational în care se află consumatorul 
să fie suprasaturat, ori să fie lipsită de ambiguitate sau măcar să aibă o ambiguitate mai 
redusă decât restul informaţiilor din mediu. 


4.2. Mișcările oculare în percepția vizuală 


Cunoașterea principiilor care ghidează procesul de formare a percepției vizuale com- 
portă o deosebită importanţă în realizarea reclamelor, în special în cazul celor TV şi a 
celor tipărite. 

Individul manifestă o tendinţă naturală de a aduce imaginea obiectului privit în punctul 
de maximă acuitate vizuală prin intermediul mișcării globilor oculari. Studiile arată că 
în cadrul procesului de percepţie vizuală a unui obiect există anumite puncte fixe sau 
anumite direcţii de observare, dar şi unele mişcări bruşte ale globului ocular (de exemplu 
în procesul de parcurgere a unui text). Acestea depind în mare măsură de vârsta, sexul, 
nivelul de educaţie şi istoria personală a individului si permit identificarea elementelor 
care au determinat atenţia și interesul acestuia. Astfel, punctele de staționare a privirii 
arată elementele care au atras mai mult atenția, ele beneficiind şi de o imagine mai clara 
(doar în timpul opririlor obiectele sunt văzute clar). În cazul privirii libere a unui portret 
(imagine facială), punctele (zonele) cele mai puternice de oprire a privirii sunt reprezentate 
de ochi, gură şi zona fruntii. Acestor elemente li se acordă, de altfel, o atenţie privilegiată 
în cazul reclamelor. 

Într-un cunoscut experiment (Reeves și Sperling, 1986), participanţilor li s-a solicitat 
să îşi fixeze privirea într-un anumit punct de pe un panou. În imediata apropiere a acestuia 
(în partea dreaptă) era proiectată cu o anumită frecvenţă (între 4,6 şi 13,4 litere pe secundă) 
o serie de litere. Subiectilor li se cerea apoi ca, fără să schimbe direcția privirii, să vorbească 
despre anumiţi itemi care fuseseră prezentaţi în acest timp în partea dreaptă a punctului 
de fixatie. Acest experiment a arătat ca, după 200 ms (timp necesar pentru comutarea 
atenţiei), subiecţii puteau relata despre itemii respectivi, dovedindu-se astfel că şi fără 
comutarea atenţiei se pot prelucra alti stimuli decât cei fixati direct (Miclea, 1999). 

Între diversele sale mișcări, ochiul individului rămâne deschis pentru 100-300 ms, 
interval în care fixează un singur element al unei imagini sau al unui obiect. Acest fenomen 
este numit „fixare“. Procesarea informaţiei (a elementului fixat) are loc doar pe parcursul 
acestui scurt moment de fixare de către partea centrală a retinei (fovea centralis), care 
are puterea cea mai mare de focalizare şi vizualizare. Unghiul de vizualizare este doar 
1,5-3 grade şi, tocmai de aceea, un obiect complex trebuie să fie scanat prin mai multe 
fixări singulare, într-o manieră incrementală (de la o fixare la alta, globul ocular este mișcat 
foarte rapid iar în timpul acestei mișcări sacadate procesarea informaţiei este întreruptă). 

Studiile privind înregistrările mișcărilor oculare sunt utilizate în publicitate şi design 
industrial, deoarece ele sunt în măsură să ofere informații utile privind forma vizuală a 
produsului, elementele care atrag atenţia, gradul de interes pe care produsul respectiv îl 

provoaca etc. Utilizarea acestor tehnici presupune expunerea subiectilor la imaginile unor 
produse. Prin măsurarea mişcărilor ochilor se localizează acele elemente ale produsului 
care au fost fixate de consumatori, deci cele care au fost procesate pentru că oferă cea 
mai mare cantitate de informaţie relevantă. Combinarea testării mişcărilor oculare cu o 
anumită sarcină permite izolarea acelor elemente ale imaginii care cuprind informaţii 
relevante pentru consumator din perspectiva legăturii cu sarcina. Analiza mișcărilor oculare 
indica de obicei fixatii pe acele parti ale stimulului care sunt cele mai atractive şi care 
conţin cea mai multă informaţie. De cele mai multe ori, acestea sunt constituite de com- 
ponente ce au culori puternice, contururi, linii de demarcaţie între zonele întunecate şi 
cele luminoase etc. Zonele care oferă informatie redundantă — tipare sau structuri omogene, 
de exemplu — sunt fixate într-o mai mică măsură decât cele neobişnuite. În cazul designului 
de produs sau al reclamelor, elementele care atrag atenţia în cea mai mare măsură $i care 
sunt considerate cele mai interesante sunt logo-ul companiei şi numele de brand. 


5. Percepția tridimensionalitatii 


Aşa cum am văzut anterior, senzaţia constă în colectarea informațiilor din mediul 
înconjurător prin intermediul analizatorilor, în timp ce percepția implică interpretarea 
acestor informaţii în funcție de experienţele stocate în memoria individului, de contextul 
în care acestea sunt receptate si de starea interioară a individului (emoţii, motivații etc.). 
În cazul omului, cea mai mare parte a informaţiilor despre mediu este colectată prin inter- 
mediul aparatului vizual, de aceea nu este surprinzător faptul că majoritatea reclamelor 
se adresează ochiului. 

Mediul înconjurător este tridimensional, în timp ce informaţiile receptate de ochi sunt 
bidimensionale (o imagine plată ce se formează pe retină). Cu toate acestea, imaginea 
finală este una tridimensională, întrucât creierul uman asamblează aceste imagini bidi- 
mensionale în unele tridimensionale, prin intermediul unor repere specifice (binoculare 
si monoculare). Reperele binoculare sunt (a) disparitatea retiniană şi (b) convergenta. 
Disparitatea retiniană este determinată de diferenţele de perspectivă dintre cei doi ochi, 
diferenţe care produc două seturi de informaţii. Aceste seturi sunt interpretate însă îm- 
preună de către creier, rezultând o a treia imagine, stereoscopică. Convergenta reprezintă 
mişcarea simultană a globilor oculari care realizează focalizarea privirii asupra unui obiect. 

„Reperele monoculare depind de informaţiile primite de la un singur ochi şi sunt 
folosite pentru a da impresia de profunzime (tridimensionalitate) unei imagini 
bidimensionale. Ele se pot clasifica în mai multe tipuri“ (Malim, 1999): 

1. Perspectiva liniară. Cu cât obiectul privit este mai departe, cu atât este mai mic. 
Astfel, liniile paralele par să se unească la o anumită distanţă (de exemplu, dacă privim 
în lungul unei căi ferate drepte, şinele par să se apropie una de alta şi, cu cât privim mai 
în depărtare, ele tind a se întâlni în punctul cel mai îndepărtat). Perspectiva liniară este 
frecvent folosită în reclame pentru a reda distanţa. 

2. Înălțimea în plan orizontal. În plan orizontal, obiectele situate la distanţă par mai 
înalte, în timp ce obiectele apropiate par mai mici. 

3. Claritatea. Cu cât un obiect este mai clar şi prezintă mai multe detalii, cu atât el pare 
mai apropiat. Invers, absenţa detaliilor sugerează distanţa, şi un obiect pare cu atât mai 
îndepărtat cu cât este mai neclar şi are mai puține detalii. 

4. Mărimea relativă. Cu cât un obiect se află mai la distanţă, cu atât va părea mai 
mic. Dacă se dorește crearea impresiei de adâncime, imaginea trebuie să conţină obiecte 
de mărimi diferite. Privitorul își structurează percepţia pornind de la obiectivele familiare, 
presupunând implicit că acestea își conservă mărimea. 

5. Suprapunerea. Atunci când un obiect este suprapus peste un altul (acoperindu-l 
partial), primul dintre acestea va apărea mai aproape. Suprapunerea nu informează şi asupra 
distanţei dintre obiecte, ci numai asupra faptului că unul dintre ele se află in fata celuilalt. 

6. Lumina și umbra. Modul de repartizare a luminilor şi umbrelor pe un obiect con- 
stituie un indiciu al adâncimii şi este un factor important în perceperea reliefului acestuia. 
Părțile luminoase ale obiectului par mai apropiate şi mai proeminente, în timp ce părțile 
mai întunecate par mai îndepărtate. Aceasta se întâmplă deoarece individul ştie din expe- 
rienta că părțile obiectului mai apropiate de sursa luminoasă primesc mai multă lumină 
decât cele mai îndepărtate. 

7. Textura. Cu cât textura unui obiect este mai brută şi mai putin fină, cu atât acesta 
pare mai apropiat. În cazul unei imagini, se poate sugera distanţa şi impresia de adâncime 
prin creşterea gradului de fineţe al texturii pe măsură ce obiectul se îndepărtează de privitor. 

8. Mișcarea aparentă. Atunci când individul se află în mişcare, obiectele din jurul 
său au o viteză cu atât mai mică cu cât sunt mai îndepărtate. Atunci când călătorim cu 
autoturismul şi privim pe fereastră, obiectele îndepărtate par să se deplaseze în aceeaşi 
direcţie, în timp ce obiectele apropiate par să se deplaseze în direcţie opusă. În mod simi- 
lar, dacă şoseaua este goală, se creează impresia că mergem mult mai încet decât pe o 
şosea aglomerată. 

9. Acomodarea. Forma cristalinului ochiului se modifică pentru a putea focaliza ima- 
ginile pe retină cu mai multă acuratețe. Imaginea obiectelor îndepărtate determină alungirea 
cristalinului prin contracția muschilor oculari, în timp ce imaginea obiectelor apropiate 
determină rotunjirea cristalinului prin relaxarea mușchilor. Acomodarea este un fenomen 
neconstient. Ea începe să se producă de la o distanţă de 65 m dintre ochi şi obiect, dar 
numai de la 6-10 m contracția mușchilor devine un semnal al distanţei. Distanţa minimă 
de la care nu mai este posibilă vederea clară a obiectului este de 10 m de ochi (Roşca, 
1975). Acomodarea împreună cu reperele binoculare constituie de altfel reperul primar 
al funcționării analizatorului vizual. 


5.1. Constantele perceptive 


Datorită faptului că mediul înconjurător furnizează individului nu numai o cantitate, 
ci şi o diversitate foarte mare de stimuli, capabilă să provoace în absenţa organizării un 
adevărat haos perceptual, creierul a dezvoltat mecanisme de gestionare a informaţiilor. 
Unul dintre acestea este reprezentat de utilizarea așa-numitelor ,,constante perceptive“. 

„În cazul percepției vizuale, acestea sunt: (1) forma, (2) mărimea, (3) strălucirea si culoarea 
si (4) poziția“ (Malim, 1999): 

Constanta formei. În funcţie de unghiul sub care sunt privite, obiectele formează 
pe retină imagini diferite. Constanţa formei permite recunoaşterea obiectelor, chiar dacă 
imaginile retiniene diferă. În cazul percepţiei formei, experiența anterioară de percepere 
a unor obiecte similare joacă un rol deosebit de important, deoarece, în anumite situaţii, 
imaginile aceluiași obiect pot fi foarte diferite şi, astfel, greu de recunoscut. 

Constanţa mărimii. Cu cât un obiect este mai îndepărtat de ochi, cu atât imaginea sa 
pe retina este mai mică. Percepția mărimii este determinată de mărimea imaginii retiniene 
şi de distanţa dintre individ şi obiect (distanţa egocentrică) (Wade si Swantson, 1991). 
Astfel, relația dintre mărimea percepută si imaginea percepută a obiectului este definită 
de legea lui Emmert (Malim, 1999): „S = s x D“, unde „S“ este mărimea percepută a 
obiectului, „s“ este mărimea imaginii retiniene, iar „D“ este distanța egocentrica. 

Constantele de strălucire si de culoare. Experienţa anterioară a individului este aceea 
care hotărăşte cât de strălucitor sau de întunecat este un anumit obiect. O dată acesta recu- 
noscut, experienţa acumulată influenţează percepţia lui ulterioară. Dacă observatorul ştie 
că un obiect este de culoare neagră, el va fi perceput ca fiind negru indiferent cât de ilu- 
minat va fi. Dacă, în schimb, acelaşi obiect nu este suficient iluminat și individul nu are 
alte repere care să îi permită să identifice clar culoarea, atunci obiectul poate părea de cu- 
loare deschisă. Strălucirea unui obiect rămâne aceeaşi indiferent de gradul de iluminare, 
la fel cum culoarea rămâne aceeași indiferent de condițiile de iluminare (dacă individul 
ştie că obiectul este roşu, el va fi perceput ca fiind roşu, chiar şi într-o lumină colorată). 

Constanta poziției. Individul este obişnuit cu poziția obiectelor din jurul său astfel încât, 
în pofida mişcărilor capului, care modifică imaginile retiniene, acestea rămân nemiscate. 


5.2. Adaptarea senzorială 


Adaptarea senzorială este un proces important în fenomenul percepţiei, constituind, 
totodată, un proces la care publicitatea apelează în numeroase ocazii. Adaptarea senzorială 
contextul stimulării. Astfel, în cazul stimulilor slabi, sensibilitatea individului creşte, în 
timp ce în cazul stimulilor puternici ea scade. Acest proces are o importanță aparte in 
cazul receptării reclamelor, mai ales într-un context în care individul modern este supus 
unui număr impresionant de stimuli publicitari si prezintă, prin urmare, tendinţa scăderii 
sensibilităţii şi interesului fata de aceștia sau, mai mult, a dezvoltării de diverse mecanisme 
de apărare. 

Adaptarea senzorială are o importanţă biologică considerabilă, ea reprezentând un 
mecanism important de supravieţuire care permite individului pe de o parte să răspundă 
la stimulii foarte slabi iar, pe de alta, să fie protejat de efectele suprastimulării senzoriale. 

De exemplu, atingerile şi presiunile asupra pielii încetează a mai fi sesizate după o 
perioadă (între anumite praguri, bineînţeles). Astfel, după trei secunde, senzația de presiune 

scade la 1/5 din sensibilitatea iniţială; o persoană care intra într-o camera unde există 
un miros puternic îl percepe acut doar câteva minute; după primele minute de la ieşirea 
dintr-o încăpere întunecoasă la lumină puternică ochiul se adaptează, sau invers (după 
câteva minute de „orbire“ pot fi distinse contururile obiectelor, iar după 60 minute în în- 
tuneric acuitatea vizuală/sensibilitatea este de 200.000 mai mare decât cea inițială) etc. 

Adaptarea vizează toate categoriile de senzaţii, însă se manifestă cu precădere în ca- 
zul senzatiilor tactile, termice, olfactive şi vizuale, fiind mai putin accentuată în cazul 
celor auditive. 

Un grad sporit de importanţă în comunicarea publicitară îl are analiza pragurilor per- 
ceptuale şi a modificării acestora. Sensibilitatea este definită ca fiind „capacitatea anali- 
zatorului de a răspunde la acţiunea minimă a unui stimul sau la diferența minimă dintre 
stimuli“ (Roşca, 1975). Pragurile senzoriale pot fi minimale (punctul de la care o senzaţie 
este percepută) şi superioare (punctul de la care senzaţia încetează a mai fi percepută, 
transformându-se de regulă, în durere). Ele nu sunt mărimi fixe constante, putându-se 
modifica în funcție de anumiţi factori (ereditate, fluctuații în atenţia individului, gradul 
de oboseală, condițiile de mediu, context etc.). De asemenea, aceste praguri pot fi modi- 
ficate de absenţa unora dintre analizatori (persoanele fără vedere capătă o acuitate auditivă 
sau olfactiva mult mai mare) sau de specializarea individului (designerii, pictorii pot sesiza 
mult mai multe nuanţe ale aceleiaşi culori, muzicienii pot percepe sunete mai acute decât 
un individ obişnuit). 


6. Perceptie conștientă și percepţie inconștientă 


Caracteristica de constienta sau inconstienta a percepției ori preponderența uneia 
dintre aceste două ipostaze în fenomenul discutat este o eternă dilemă în cadrul discuţiilor 
ştiinţifice. Există teorii care postulează caracterul conştient al procesării perceptuale, iar 
aceste teorii sunt de obicei centrate în jurul noțiunii de „atenție“. De asemenea, există 
teorii care postulează caracterul inconștient al percepției. 

O teorie mai degrabă generală, dar importantă chiar prin aceea că tratează diferenţele 
între cele două tipuri de procesare, conștientă $i inconștientă, este teoria procesării aten- 
tionale a lui Schneider şi Shiffrin (1977). Conform acestor autori, procesarea automată cores- 
punde atenţiei involuntare şi se desfăşoară „în paralel“ (presupune derularea simultană a 
cel puţin două procese), în timp ce procesarea controlată corespunde atenţiei voluntare şi 
se desfășoară „în serie“ (presupune ca sarcinile să fie procesate succesiv) (Schneider si 
Shiffrin, 1977). De regulă, sarcinile necunoscute anterior sau dificile sunt procesate con- 
trolat, la voinţă, în timp ce sarcinile simple sau cu care subiectul este deja familiarizat sunt 
procesate automat (involuntar). 

Experimentul lui Schneider si Shiffrin (1977) a propus expunerea în fata subiecților 
a unei serii de 20 de imagini, fiecare imagine fiind împărțită în patru zone care puteau fi 

ocupate cu litere sau cu puncte. Ei trebuiau să isi amintească literele-tinta prezentate. Expe- 
rimentul presupunea, de asemenea, modificarea stimulilor: numărul literelor-tinta, timpul 
de expunere a imaginilor şi varietatea (consistenţa) condițiilor grafice (Malim, 1999). 

Rezultatele au arătat că, în situația în care condiţiile grafice erau variate (consistente), 
numărul itemilor-tinta şi poziția acestora nu influentau semnificativ performanţa subiec- 
tilor, care era însă influenţată considerabil de timpul de expunere. Performanţele erau in- 
fluentate, de asemenea, de modificarea condițiilor grafice, de modificarea numărului de 
itemi-tinta şi localizarea acestora. Experimentul arată că, în condiţii de consistenţă grafică, 
sarcina este uşoară şi poate fi procesată automat (involuntar). Dacă aceste condiţii se 
modifică, sarcina devine dificilă si trebuie procesata controlat (voluntar), prin căutarea 
serială a tuturor itemilor din reţea. 


6.1. Atenţia, concept central al teoriilor procesării perceptive conștiente 


6.1.1. Definire, descriere generală 


Individul uman trăieşte într-un mediu deosebit de complex, care cuprinde o multitudine 
de stimuli, obiecte etc. Acest mediu poate prezenta situații critice, iar individul, pentru a 
supravieţui, trebuie să ofere răspunsuri adecvate si să ia decizii adaptative rapide. El dis- 
pune însă de o capacitate limitată de procesare a informaţiei: „analizatorii sunt bombardati 
cu un volum de informaţii de peste 100.000 biti/secunda, pe când capacitatea de procesare 
conştientă a acestei informaţii se situează în jurul valorii de 25-100 biti/secunda“ (Miclea, 
1999); câmpul vizual uman acoperă doar 210° din 360, iar vederea nu este precisă decât 
într-un unghi de 2° (Kapferer, 2002) etc. 

De aceea a aparut necesitatea biologica a procesarii selective a informatiei. Faptul 
că individul nu poate procesa $i nu poate răspunde la toți stimulii la care este expus face 
inevitabil ca atenţia sa să fie selectivă. Astfel, din multitudinea stimulilor care acționează 
asupra individului, sistemul cognitiv îi selectioneaza doar pe aceia care au o valoare mo- 
tivationala sau adaptativă semnificativă, supunându-i unor prelucrări ulterioare, în vreme 
ce restul stimulilor rămân în afara atenţiei. Mecanismele psihofiziologice implicate în 
aceste selecţii au primit numele de atenţie. 

Atenţia este „parcursul de orientare selectivă şi concentrare a activităţilor psihice ale 
individului asupra unor obiecte sau fenomene, ceea ce are ca efect reflectarea lor mai clară 
şi mai completă, ca şi creşterea eficienţei activității“ (Roşca, 1975). 

„Atenţia este o alocare selectivă a efortului către procesarea informaţiei provenite 
dintr-una una din părțile câmpului care înconjoară organismul“ (Norman, 1969). 

Vorbim astfel în cazul atenţiei despre „caracterul selectiv al reflectării realității“, care 
este „rezultatul existenţei în scoarţa cerebrală a unei regiuni cu excitabilitate optimă“ 
(Roşca, 1975). 

Din acest motiv, obiectele care se află în centrul atenţiei (în regiunea cu excitabilitate 
optimă de pe scoarţa cerebrală) sunt percepute cu precizie. Această regiune de excitabilitate 

optimă nu este însă fixă, ea deplasându-se pe suprafaţa emisferelor cerebrale în funcție 
de natura stimulilor si activităţilor specifice pe care trebuie să le realizeze, dar $i în funcție 
de modificarea condițiilor interne ale individului (motivații, nevoi etc.). 

Atenţia poate fi orientată asupra unor stimuli anume, iar unul dintre mecanismele care 
gestionează acest proces este cel de orientare a percepţiei (Roșca, 1975). Prezenţa unui 
stimul pregăteşte organismul pentru recepţia cât mai rapidă și cât mai precisă a aces- 
tuia, prin orientarea percepţiei. Orientarea este însoțită, de regulă, de mișcări specifice 
(reacţii motrice) care facilitează recepţia stimulului (o persoană atentă la un sunet întoarce 
capul spre sursa acestuia, ochii parcurg anumite trasee în timpul perceperii vizuale a unui 
obiect etc.). 

Mecanismul prin care se realizează orientarea în procesul de percepere este reprezentat 
de reflexul de orientare, reflex care asigură receptarea optimă a stimulilor din mediul 
înconjurător. Reflexul de orientare este o reacţie de mobilizare a resurselor organismului 
care presupune: 

(1) componente motrice (convergenta globilor oculari, acomodarea cristalinului, 
orientarea capului spre sursa sonoră etc.); 

(2) componente vegetative (modificări respiratorii, creşterea conductibilitatii electrice 
a pielii, irigarea suplimentară cu sânge a regiunii cerebrale etc.) şi 

(3) sensibilizarea analizatorilor (creşterea acuitatii senzoriale). 

Reflexul de orientare este „un conglomerat de modificări neurofiziologice şi compor- 
tamentale care apare când organismul este confruntat cu un stimul nou şi semnificativ 
din punct de vedere motivational“ (Miclea, 1999). El constă într-o redirectionare a atenţiei 
asupra acestui stimul, a locației sau a canalului senzorial care l-a acceptat. 

Efectele orientării nu se manifestă însă numai în cazul percepției, ci şi în cel al altor 
procese psihice, mult mai elaborate: memorare, gândire etc. Un alt aspect important al 
atenţiei îl constituie faptul că, atunci când individul este atent la un obiect (stimul), celelalte 
obiecte sunt percepute mai puţin clar sau nu sunt percepute deloc. 

Viziunea modernă asupra atenţiei priveşte procesul prin prisma a două aspecte: selec- 
tivitatea şi intensitatea. Selectivitatea prelucrării informaţiei are, astfel, două dimensiuni 
(Miclea, 1999; Kapferer, 2002): 

(a) selecţia itemilor care sunt prelucrati, respectiv izolarea acestora de cei ce nu sunt 
încă procesati (în orice moment un alt stimul poate face obiectul procesului de procesare 
a informaţiei) şi 

(b) selectivitatea procesărilor (surprinde faptul că atenţia este şi o problemă de gra- 
dare; în cazul itemilor care fac parte din aceeași categorie, unii sunt prelucrati mai mult, 
iar alții mai putin). 

Prin urmare, atenţia privită ca prelucrare selectivă a informaţiei vizează atât procesul 
de selecție a stimulilor, cât şi gradul de procesare a acestora. 


6.1.2. Intensitatea atenţiei. Noţiunea de alerta 


Am văzut că atribuirea atenției presupune atât selectarea stimulilor, cât şi alocarea 
unei atentii mai mari sau mai mici acestora. 

În general, sarcinile dificile cer mai multă atenţie decât cele simple. In timpul în- 
deplinirii unei sarcini, atenţia persoanei variază în funcție de efortul necesitat de finali- 
zarea acesteia. 

Indicele de atenţie cel mai ușor si mai precis de măsurat este gradul de dilatare a 
pupilei. Libby, Lacey şi Lacey (1973) au arătat printr-un experiment în care subiecţii au 
fost expuşi unor imagini diferite că gradul de dilatare a pupilei reflectă gradul de atenţie 
a individului. Rezultatele au demonstrat că imaginile considerate interesante de către 
subiecţi, respectiv cele complexe, surprinzătoare sau extraordinare, determinau o mai mare 
dilatare a pupilei. 

Conceptul de alertă sau activare (arousal) este folosit pentru a diferenţia starea unei 
persoane aflate în curs de a efectua o sarcină de starea de repaos. Alerta desemnează o 
stare de veghe si mobilizare a resurselor individului, ca si o disponibilitate către acțiune. 
Stimulii capabili să determine o stare de alertă preiau controlul comportamentului şi deter- 
mină focalizarea atenţiei asupra lor. Sporirea activării sau energizării sunt determinate de 
stimulii externi şi de necesitatea organismului de a-i analiza. Alerta (activarea) este sensi- 
bilă în special la variațiile stimulilor (încetarea unui sunet continuu, semnale luminoase 
intermitente etc.) şi la proprietățile neaşteptate ale acestora (Kapferer, 2002). Stimulii neas- 
teptati sau neprevazuti cresc gradul de alertă si determină o activare psihologică si cogni- 
tivă ca răspunsuri ale organismului (reflexul de orientare şi alocarea unui plus de atenţie). 

Activarea receptorilor reclamelor este o practică utilizată frecvent în comunicarea pu- 
blicitară prin utilizarea unor stimuli considerați interesanti de către consumatori (de exem- 
plu, reclamele radio cu o structură în „dinţi de ferăstrău“, cu variaţii puternice şi contraste 
în ceea ce priveşte procesul de decodificare). 


7. Clasificarea fenomenelor de atenţie 


Atenţia este de două tipuri: 1. voluntară şi 2. involuntară. 

Între cele două tipuri de atenţie nu se poate trasa, însă, o linie de demarcaţie foarte 
precisă. Astfel, trecerea de la atenția involuntară la cea voluntară se poate face în mai 
multe etape, unele dintre acestea ținând în egală măsură de ambele tipuri de atenție. Pe 
de altă parte, chiar în timpul desfășurării unei aceleiaşi activități, individul poate trece 
de la un tip de atenţie la celălalt. De exemplu, el se poate implica într-o activitate în mod 
voluntar, iar pe parcursul derulării acesteia să devină foarte interesat, atenția sa devenind 
involuntară (atenţia post-voluntară). Un tip aparte de atenție este atenţia habituală. Aceasta 
este caracterizată de posibilitatea selectării de către individ doar a unei anumite cate- 
gorii de stimuli dintre cei la care este expus în mod obişnuit, ignorând restul (de exemplu, 
o mamă reacționează doar la plânsul copilului, desi este într-un mediu plin de zgomote) 
Acest tip de atenţie este urmărit adesea în comunicarea de tip publicitar. 

1. Atenţia involuntară (spontană) presupune ca orientarea şi concentrarea atenției să 
se realizeze neintentionat, iar stimulul să se impună de la sine. Atenţia ascultă de anumite 
instrucțiuni înnăscute: dacă un obiect se mișcă, el va fi privit; dacă un anumit zgomot 
apare, el trebuie ascultat etc. Procesele de atenţie automate sunt puse în funcţiune de către 
organism în mod irepresibil, în intervale de timp foarte scurte (zeci de milisecunde) şi 
pot funcționa în paralel pentru mai multe activităţi. Este necesar însă ca stimulii să aibă 
anumite caracteristici sau ca acțiunea lor să corespundă unor anumite condiţii interne ale 
individului (nevoi, interese, motivații etc.). 

Dintre aceste caracteristici menționăm: (a) intensitatea stimulilor; (b) intermitenta, 
(c) caracterul neobişnuit sau contrastant al stimulilor, (d) mărimea, (e) persistenta/repetarea, 
(f) încărcătura emoţională, (g) mișcarea, (h) nevoile si valorile individului, (i) condiţiile 
organice ale individului (Malim, 1999). 

(a) Intensitatea stimulilor. Cu cât stimulii sunt mai intenşi, cu atât creşte probabili- 
tatea ca aceștia sa atragă atenţia. În cazul unor condiţii identice, dintre stimulii cu intensitati 
diferite se impun atenţiei cei care au o intensitate mai mare (sunetele mai puternice, 
obiectele mai mari etc.). Analiza intensității trebuie să se realizeze însă urmărind o strânsă 
corelaţie cu condiţiile de mediu, deoarece nu este importantă atât intensitatea absolută, 
cât aceea relativă la mediu, contrastul fata de ambianta (într-o încăpere liniștită, chiar $1 
un sunet slab atrage atenţia; într-o încăpere zgomotoasă, liniştea atrage atenția). Un stimul 
de intensitate redusă sau un stimul care nu prezintă interes pentru un noi nu intra în câm- 
pul nostru de atenţie. Tot astfel, dacă în preajma noastră se desfăşoară evenimente despre 
care nu avem nici cele mai vagi cunoştinţe sau atunci când contextul de apariţie este slab 
structurat, evenimentul respectiv nu ne captează atenţia. De asemenea, o culoare mai 
intensă atrage mai mult decât o culoare ştearsă. 

(b) Zntermitenta stimulilor. Un stimul care acţionează un timp mai îndelungat asupra 
individului, fără a suferi modificări, încetează să mai atragă atenția. Dacă acesta se mani- 
festa însă cu intermitenta sau prezintă noi caracteristici (modificări), el începe din nou 
să capteze atenţia. Astfel, obiectele în mişcare sau cele care apar pe neașteptate atrag atenția 
mai mult decât cele statice, sursele sonore aleatorii atrag mai mult decât cele constante. 

(c) Caracterul neobişnuit al stimulilor. Cu cât un stimul este mai neobişnuit și mai 
diferit de cei cu care subiectul a mai intrat în contact, cu atât creşte posibilitatea ca acesta 
să provoace atenția involuntară. De asemenea, un stimul nou sau care apare brusc este 
mai uşor de remarcat decât unul care este anticipat sau care a mai fost întâlnit anterior, 
la fel cum stimulii contrastanti atrag atenția mai mult decât cei asemănători. Caracteris- 
ticile prezentate anterior provoacă reacția de orientare a organismului, şi, de aceea, repe- 
tarea frecventă şi invariabilă a stimulilor slăbeşte reflexul de orientare reducând atenția 
involuntară. După 10-15 prezentări ale stimulului apare efectul de obisnuire iar intensitatea 
reflexului de orientare scade. Astfel, un eveniment neaşteptat ne atrage mai mult atenția 
decât unul predictibil sau banal iar, o dată cu trecerea timpului, multe lucruri sau persoane 
din universul cotidian încetează să ne mai capteze atenția. Asa cum mentionam anterior, 
apariția şi menţinerea atenţiei involuntare depind nu numai de natura şi caracteristicile 
stimulilor, ci şi de condițiile interne specifice individului: nevoi, interese, motivații etc. 


Perceptia si fenomenele perceptive 45 


(dacă individului îi este foame, atunci stimulul legat de hrană, care in mod obişnuit ar 
trece neobservat, va atrage atenţia). 

În general, „atrag atenţia toţi acei stimuli care au o influență fie pozitivă, fie negativă 
asupra integrităţii organismului sau care au o legătură cu interesele şi preocupările indi- 
vidului sau cu activitatea sa actuală sau de perspectivă“ (Rosca, 1975). 

Atenţia involuntară este de obicei de scurtă durată şi se menţine atâta vreme cât stimulii 
îşi păstrează caracterul de noutate şi de neobişnuit. Stimulilor noi, neasteptati şi complecși, 
li se acordă mai multă atenţie decât celor simpli sau deja cunoscuţi, deoarece individul urmă- 
reşte să determine natura acestora (Lynn, 1966; Berlyne, 1958). Stimulii noi, cu un grad 
mai mare de complexitate sau cu care indiviul nu este încă obişnuit, solicită un efort cognitiv 
mai mare din partea acestuia decât cei cu care este deja familiarizat sau cei cu un grad redus 
de complexitate si, de aceea, vor fi favorizați. Aceasta se datorează faptului că individul 
uman are nevoie de un anumit nivel de excitare mentală si fizică (Kapferer, 2002). Alţi autori 
(Berlyne, 1958) consideră că individul resimte nevoia de a percepe, dar si de a reduce 
incertitudinea care se manifestă până la încheierea analizei stimulilor cu care intră în contact. 

Reclamele care solicită un efort cognitiv mai ridicat din partea individului, care 
prezintă stimuli noi, elemente originale, jocuri, enigme etc., suscită mai mult atenția decât 
cele care nu au aceste caracteristici. 

Atenţia spontană este atrasă nu numai de stimuli noi sau deosebiți, ci şi de aceia 
care au o semnificație deosebită pentru individ (de exemplu, de cuvinte precum „nou“, 
„atenţie“ etc.). De obicei, acesta are tendinţa de a selectiona din varietatea de stimuli la 
care este expus pe aceia care par să i se adreseze personal. Acest aspect este exploatat 
foarte intens în comunicarea publicitară. 

(d) Mărimea stimulilor. Cu cât un stimul este mai mare, cu atât el va atrage mai 
mult atenţia. 

(e) Persistenta/repetarea. Un stimul care se repetă sau persistă atrage mai mult atenția 
decât unul care se manifestă singular. 

(£) Încărcătura emoțională. Un stimul care are o semnificaţie emoţională va fi sesizat 
mai repede decât unul neutru. 

(g) Miscarea. Un obiect în mişcare este remarcat mai repede decât unul staționar. 

(h) Nevoile si valorile individului. Acestea determină într-o măsură semnificativă sti- 
mulii la care individul preferă să fie expus (de exemplu, o mamă va sesiza cu ușurință 
scutecele pentru copii, în timp ce bărbaţii, un model feminin dezbrăcat; atenția unei 
persoane introvertite este atrasă mai degrabă de fotografia unui om singur care citeşte o 
carte decât de cea a unui grup) (Kapferer, 2002). 

(i) Condiţiile organice ale individului. Stimulii din categoria celor de care individul 
este lipsit au o putere de impact mai mare (de exemplu, foamea creşte puterea de atracție 
a stimulilor legaţi de hrană) (Kapferer, 2002). 

2. Atenţia voluntară desemnează procesul de centrare a atenţiei individului pe un 
stimul/mesaj. Ea presupune pe de o parte (a) intenţia de a fi atent, iar pe de alta (b) efortul 
voluntar. Procesele de atenţie voluntară sunt puse în funcțiune de voinţă în intervale de 
timp mai lungi (sute de milisecunde). Ele pot atinge în serie o activitate după alta şi au 

acces mai uşor şi mai frecvent la conștiință. Efectele lor de facilitare a unei anumite acti- 
vitati sunt însoțite de regulă de efecte de inhibitie asupra activităților concurente. 

În urma intenţiei individului de a prelucra un anumit stimul, crește nivelul de activare 
a cortexului. Mesajul recepționat de către cortex este dublat de un nivel de activare mai 
ridicat şi face obiectul unor procesări preferentiale. Cu cât un mesaj este mai activat, cu 
atât sunt mai inhibate celelalte mesaje, prin mecanismul inhibitiei laterale. Unităţile infor- 
mationale activate inhibă automat unităţile învecinate şi astfel se realizează o selecție auto- 
mată a informaţiei care urmează a fi procesată detaliat. În consecință, „ceea ce numim atenţie 
este decupajul, pe baza introspectiei, a celor mai activate unităţi cognitive“ (Miclea, 1999). 

Atenţia involuntară joacă un rol foarte important în cunoașterea mediului. Cu toate 
acestea, ea nu este suficientă pentru desfăşurarea unor activităţi deosebit de importante 
pentru supraviețuirea sau dezvoltarea individului (învăţare, munca etc.). Se considera de 
altfel, că atenţia voluntară s-a dezvoltat în procesul muncii ca instrument de supravieţuire 
care să permită alocarea de timp şi resurse pentru atingerea unor scopuri (Roşca, 1975). 

În cazul atenţiei voluntare, vorbirea joacă un rol foarte important în orientarea și 
concentrarea activităţilor individului. Vorbirea măreşte valoarea unor stimuli prin acti- 
varea cu valoare de semnal a anumitor sisteme de legături, dar şi prin inhibarea celor care 
nu au legătură cu activitatea respectivă. Limbajul care declanşează atenţia voluntară poate 
fi extern individului (când mesajul provine din partea altui individ) sau intern (cand in- 
dividul isi propune să devină atent). 


8. Caracteristicile atenţiei 


1. Stabilitatea atenţiei. Stabilitatea atenţiei constă în menţinerea pentru o anumită 
perioadă de timp a orientării şi concentrării individului asupra unei aceleiaşi activităţi. 
Această menţinere nu este însă constantă, ea prezintă anumite fluctuații, cu atât mai mari 
cu cât activitatea respectivă presupune o concentrare mai mare a atenţiei. Fluctuatiile apar 
ca un efect al „inhibiţiei de protecţie“ si sunt expresia unui proces de adaptare a individului 
la mediu, prin faptul că asigură momente de odihnă necesare în cazul desfăşurării unei 
activităţi monotone sau de durată. Fluctuatiile se manifestă ca timpi de reacție la stimuli 
semnificativ mai mari decât timpii medii obţinuţi de individ de obicei. 

Atenţia este mărită în cazul în care activitățile realizate presupun o varietate şi o 
intensitate mai mare de stimuli (dacă obiectivele sunt în mişcare sau prezintă modificări, 
dacă obiectul rămâne nemișcat, dar se schimbă unghiul din care este privit; cu cât obiectele 
sunt mai complexe şi prezintă mai multe caracteristici, cu cât individul are mai multe 
cunoştinţe in general sau informaţii despre obiect în particular, acestea permițându-i să 
realizeze mai multe asociaţii etc.). 

2. Volumul atenţiei. Volumul atenţiei reprezintă „cantitatea de obiecte sau fenomene 
care pot fi cuprinse simultan în câmpul reflectării clare a individului“ (Roşca, 1975). 

Individul uman poate percepe cu claritate doar un număr limitat de obiecte/fenomene, 
respectiv pe acelea cu care opereaza in procesul de gandire. Numarul mediu de obiecte/fe- 
nomene distincte pe care un individ le poate cuprinde in câmpul reflectării clare se situează 
între patru şi şase (Roşca, 1975). 

3. Flexibilitatea atenției. Flexibilitatea atenției este abilitatea individului de a-şi deplasa 
atenţia de la un obiect/fenomen la un altul în intervale scurte de timp. Flexibilitatea aten- 
tiei este puternic influenţată de particularitatile activităților. Astfel, deplasarea atenţiei se 
produce mai greu atunci când activitatea anterioară nu s-a încheiat, când noua activitate 
este mai puţin interesantă decât cea anterioară, când activitatea ulterioară este mult diferită 
de cea efectuată anterior sau când gradul de stăpânire a procedurilor (de familiaritate cu 
acestea) propuse de noua activitate este mai redus. 

Flexibilitatea atenției presupune o schimbare voluntară a orientării atenției, în funcție 
de particularitatile unei activităţi. Din acest punct de vedere, flexibilitatea este diferită 
de schimbările involuntare ale atenţiei, care constituie fenomene de distragere a acesteia. 

4. Distribuţia atenţiei. Distribuţia atenţiei presupune abilitatea individului de a-şi 
concentra atenţia asupra mai multor activităţi în același timp. Distribuţia atenţiei se ca- 
racterizează prin numărul de activităţi pe care un individ le poate îndeplini simultan, fără 
ca una să interfereze prea mult cu cealaltă. 

Individul obişnuit poate desfăşura în mod simultan cel mult două-trei activităţi. Pentru 
aceasta, este necesar ca măcar una dintre ele să prezinte un caracter automatizat, respectiv 
să fie insusita într-o asemenea măsură încât să nu necesite controlul permanent al atenției. 
Individul poate realiza două activităţi în același timp, dacă una dintre ele este automatizată, 
deoarece activitatea automatizată poate fi dirijată de regiuni corticale parţial inhibate, astfel 
încât atenția se poate concentra asupra activităţii neautomatizate. Dacă nici una dintre 
activităţi nu este automatizată, atunci ele nu pot fi realizate cu acuratețe. Desfășurarea 
simultană a mai multor activităţi se mai poate realiza dacă acestea sunt cuprinse într-o 
supra-activitate unitară, într-un sistem de mişcări concordante şi subordonate unele altora 
sau dacă cele două activități permit alternarea rapidă a atenţiei de la una la alta (simulta- 
neitate aparentă) (Roşca, 1975). 

5. Distragerea atenţiei. Practic orice stimul care are o intensitate peste un anumit prag 
poate produce, prin mecanismul inhibitiei externe, distragerea atenției individului. Prezenţa 
stimulilor cu potential de distragere a atenţiei (numiţi şi „agenţi de distragere“) nu duce 
însă neapărat la scăderea eficienţei activităţii în care individul este angajat. Distragerea 
atenţiei poate fi evitată printr-un efort voluntar de concentrare a atenţiei, efort care se reali- 
zează printr-un consum sporit de energie din partea organismului (consum mai mare de 
oxigen şi energie, tensiune musculară crescută etc.). Aceste manifestări sunt mai puter- 
nice la începutul acțiunii agentului de distragere, după care urmează un proces de adaptare. 

Gradul în care stimulii de distragere influenţează activitatea în care individul este deja 
implicat depinde de foarte multi factori. Astfel, dacă activitatea este realizată fără sufi- 
cient interes sau dacă persoana respectivă este obosită, se produce o distragere relativ 
uşoară a atenţiei. Cu cât interesul inițial al individului pentru activitatea de bază este mai 
puternic, cu atât efectul fondurilor de distragere este mai mic. Atitudinea individului fata 

de agentii de distragere influenteaza, de asemenea, in mare masura atentia, astfel incat 
nervozitatea acestuia amplifica efectul stimulilor, pe cand ignorarea lor il reduce. 

Paradoxal, stimulii de distragere pot avea şi efecte contrarii, respectiv de creştere a 
eficienţei activităţii în care este implicat individul. Pentru ca acești stimuli să aibă asemenea 
efecte, trebuie să îndeplinească anumite particularități. Cea mai importantă condiție este 
ca ei să nu aibă intensitate prea mare şi să fie secundari, respectiv să se constituie într-un 
fel de fundal perceptiv. Este, totodată, necesar ca ei să nu aibă o semnificație prea mare 
pentru persoana respectivă, pentru a evita reflexul de orientare fata de aceştia. Avem, astfel, 
exemplul persoanelor care isi cresc eficienţa activităţii de bază dacă au un fundal muzical 
sau dacă în jurul lor este mișcare (factori lăturalnici). Acest fenomen este explicat prin 
„principiul dominaţiei“, conform căruia focarul de excitație mai puternic atrage spre el 
excitatia din focarele mai slabe, întărindu-se pe seama acestora (Rosca, 1975). 


9. Modele teoretice privind atenţia 


De cele mai multe ori, atenţia este analizată doar din perspectiva aspectului ei selectiv, 
ca focalizare asupra unei activităţi anume, în detrimentul unor alte activități concurente. 

Funcţia de selecție este, de altfel, principala funcţie a atenţiei. Atenţia permite indi- 
vidului să trateze prioritar unii dintre stimulii la care este expus organismul (prin facilitarea 
perceperii acestora, prin alegerea şi producerea unor răspunsuri adecvate, printr-o prelu- 
crare mai complexă sau prin accesul la conştiinţă), respectiv să ignore parțial sau total 
alti stimuli (Doron şi Parot, 1999). 

Problematica atenţiei vizează criteriile pe baza cărora se realizează procesarea selectivă 
a informaţiei, urmărind cum şi unde anume în arhitectura sistemului cognitiv se realizează 
segregarea acesteia. Principala problemă în cazul atenţiei este aceea de a şti la ce nivel 
al procesului de prelucrare a informaţiei se află filtrul de selecție. Astfel, selecția poate 
fi realizată încă din etapa de detectare a caracteristicilor fizice ale stimulului, ulterior acestei 
etape, în timpul prelucrării aspectelor semantice ale stimulului sau chiar în momentul 
alegerii răspunsului. Atenţia se exercită în toate etapele lanţului senzomotor, şi nu doar 
la nivelul primirii informaţiei senzoriale. 

Modelele teoretice sunt structurate în patru categorii (Miclea, 1999): 

(a) modelele filtrajului timpuriu, care consideră că separarea procesării informaţiei 
se realizează la nivel senzorial prin filtrarea informaţiilor stocate în memoria senzorială; 

(b) modelele filtrajului târziu, conform cărora selectivitatea procesării apare abia la 
nivelul procesărilor superioare ale informaţiei; 

(c) modelele filtrelor atenuante, care susțin ideea că segregarea apare la mai multe nivele 
de procesare a informaţiei (mesajul este atenuat, adică prelucrat într-o măsură mai mică 
sau mai mare în funcţie de capacitatea sistemului cognitiv şi de cerințele sarcinii) şi 

(d) modele cognitiviste (neoconexioniste). 

9.1. Modele ale filtrajului timpuriu 


9.1.1. Modelul selectivitatii atentiei al lui Broadbent (1958) 


Broandbent (1958) considera ca sistemul cognitiv uman — ca sistem de procesare a 
informatiei — poate fi reprezentat schematic astfel: 


Figura I. Modelul atenţiei selective a lui Broadbent 

Sursa: Malim (1999), p. 26. 


Acest model al atenției selective a fost elaborat de Broadbent (1958) în urma expe- 
rimentelor sale de tip disociativ, în care a utilizat audiții dihotomice (ascultarea de mesaje 
separate la cele două urechi). Modelul presupune că stimulii sunt receptionati la nivelul 
analizatorilor, iar informațiile extrase din prelucrarea la nivel senzorial a acestor stimuli 
sunt stocate într-o memorie de scurtă durată sau senzorială, cu o capacitate de stocare 
nelimitată. Selecția este făcută de mecanismele de filtrare, iar informațiile care trec prin 
filtre sunt transmise printr-un canal cu capacitate limitată spre memoria de lungă durată. 
Criteriile de selecţie a informaţiei relevante vizează caracteristicile fizice ale stimulului 
(de aici denumirea de filtraj timpuriu), iar filtrele operează la nivel senzorial si sunt meca- 
nisme care blochează procesarea unor informaţii şi favorizează prelucrarea preferentiala 
a altora. Cu cât această procesare este mai elaborată, cu atât stocarea în memoria de lungă 
durată este mai persistentă (Miclea, 1999). 

Experimentul principal a constat în expunerea subiecților la două mesaje auditive (două 
perechi de cifre) diferite (trei cifre la urechea stângă: 7, 4 şi 8 şi trei cifre la urechea dreaptă: 
6, 8 şi 9). Subiectilor li se solicita ulterior să-şi focalizeze atenţia doar asupra mesajului 
recepționat de una dintre urechi, pe care trebuiau să-l reproducă cât mai exact posibil. 
După ascultarea celor două mesaje, subiecţii erau însă chestionati, contrar instrucţiunilor 
anterioare, asupra mesajului căruia nu acordaseră iniţial atenţie. 

S-a constatat că subiecţii nu-şi reaminteau conţinutul sau semnificaţia acestor mesaje 
şi că își aminteau mai ușor cifrele ca număr (748 şi 689) decât sub forma unor perechi de 
numere (76, 48, 89). Doar 20% au oferit corect perechi de numere când li s-a solicitat acest 
lucru (Malim, 1999; Miclea 1999). Explicaţia lui Broadbent a constat în presupunerea 

existentei unui filtru senzorial care permite procesarea unui singur mesaj atunci cand la 
individ ajung simultan două mesaje, pentru a nu suprasolicita capacitatea de procesare 
la nivel cortical. Potrivit viziunii lui Broandbent (1958), prioritatea mesajului sau preferința 
de procesare este determinată de anumite caracteristici fizice ale mesajului: anterioritatea 
mesajului (primul mesaj primit este procesat primul, în timp ce cel de-al doilea este păstrat 
în memoria de scurtă durată); înălțimea sunetului; intonatia; experienţa anterioară a su- 
biectilor; natura materialului; tipul de procesare a mesajului (conştientă, inconștientă); 
semnificaţia mesajului etc. 

Experimentele ulterioare (Underwood, 1974; Moray, 1959) arată faptul că, cu cât expe- 
rienta şi familiarizarea subiecţilor cu acest tip de sarcini sunt mai mari, cu atât şi reuşita 
lor este mai mare. Astfel, în timp ce reuşita subiecţilor care nu mai participaseră la probe 
de audiție a perechilor de cifre era de 8%, cea a subiecţilor care mai participaseră la ase- 
menea experimente a fost de 67% (Malim, 1999). 

Natura materialului prezentat subiecților are, de asemenea, o influență semnificativă 
în procesarea informaţiei. Într-un experiment celebru, Allport (Allport et al., 1972) expune 
subiecţii la materiale diferite (la o ureche se prezenta un fragment din Orwell, iar la cealaltă, 
cuvinte aleatorii). Rezultatele au confirmat modelul lui Broadbent (1958), subiecții retinand 
puţine dintre cuvintele care le fuseseră prezentate aleatoriu. Dacă sarcinile pe care subiecții 
trebuie să le realizeze diferă, respectiv aceştia sunt expuși la tipuri de informaţii care nu 
sunt similare (de exemplu, cuvintele aleatorii sunt înlocuite cu un material scris care trebuie 
parcurs vizual sau cu interpretarea la prima vedere a unei partituri muzicale) performanţele 
tind să scadă. Această tendinţă se datorează faptului că individul foloseşte canale de pro- 
cesare diferite, în funcție de tipurile de informatie. 

Conform teoriei filtrajului timpuriu, procesarea informaţiei poate fi conștientă sau in- 
conştientă. Experimentul lui Von Wright (Von Wright et al., 1975) a arătat că pierderile 
din materialul care nu trebuie urmărit (ca sarcină) nu arată absenţa procesului de procesare, 
ci o procesare fără participare conștientă din partea individului. Experimentul s-a desfășurat 
în două etape. În cadrul primei etape, subiecţilor le era prezentată o listă de cuvinte, unele 
dintre acestea fiind asociate cu şocuri electrice de intensitate redusă. Etapa a doua a constat 
în urmărirea de către subiecţi a unei liste de cuvinte, în timp ce o altă listă, care nu trebuia 
urmărită, le era prezentată la cealaltă ureche. În această a doua listă erau cuprinse cuvintele 
asociate anterior cu şocurile electrice. Experimentul a dovedit că, în momentul în care 
acestea erau prezentate subiectului, el manifesta un răspuns emoţional (deşi nu era atent 
la cuvinte) concretizat prin modificarea răspunsului galvanic al pielii (umezirea palmei). 

Semnificaţia mesajelor prezentate la fiecare ureche este, la rândul ei, importantă în 
selecţia acestora. În experimentul lui Grey şi Wedderburn (1960), subiecții au fost expuși 
unor stimuli sonori care cuprindeau un mesaj coerent, împărțit pe componente între cele 
două urechi (urechea stângă: cine, 8, acolo; urechea dreaptă: 6, merge, 7). Spre deosebire 
de experienţele cu mesaje fără semnificaţie, în acest caz subiecţii au avut o eficiență mult 
mai mare în reținerea mesajului cu sens (cine merge acolo), respectiv numărul 687. Într-un 
alt experiment, ei au prezentat subiecţilor un mesaj cu sens la o ureche, ei trebuind să îşi 
concentreze atenția asupra acestuia. Mesajul cu sens era urmat imediat de un mesaj fara 

sens la aceeași ureche. În acelaşi timp, la cealaltă ureche era prezentat un mesaj cu sens 
care continua mesajul coerent prezentat la prima ureche. Deşi subiecţilor li s-a cerut să 
isi focalizeze atenția exclusiv asupra unei primei urechi si să o ignore pe ce-a de-a doua, 
ei au relatat ulterior mesaje hibride, rezultate din combinarea mesajelor cu sens de la 
ambele urechi. 

O serie de experimente realizate in anii ’70 au început, însă, să ofere date care puneau 
în discuţie existenţa unor filtre timpurii (Norman, 1969). Într-un astfel de experiment, 
subiecţii au fost intrerupti la jumătatea timpului de ascultare şi li s-a cerut să relateze ceea 
ce au reținut din mesajul care trebuia ignorat. S-a constatat că aceștia şi-au putut reaminti 
fără mari dificultăţi o parte importantă a mesajului ignorat. Într-un alt experiment (McKay, 
1973), s-a prezentat la urechea spre care era orientată atenţia subiecților un mesaj ambiguu, 
în timp la cealaltă ureche erau prezentaţi diverşi itemi care puteau influența modul în care 
acesta putea fi interpretat. Rezultatele experimentului au arătat că interpretarea mesaju- 
lui ambiguu s-a făcut şi în funcție de itemii ignorati, care erau prelucrati automat fara 
mobilizarea atenţiei, ceea ce arată că mesajele recepționate inconstient/subconstient con- 
comitent cu mesaje ambigue influenţează interpretarea conştientă a acestora din urmă. 

Aceste date experimentale au permis conturarea concluziei conform căreia mesajele la 
care individul nu este atent pot fi procesate partial din punct de vedere semantic si ulterior 
stocate în memoria de lungă durată. Se poate vorbi astfel de o prelucrare semantică a infor- 
matiei, realizată in mod inconştient. În consecință, filtrele (mecanismele atenţiei selective) 
intră în acţiune într-o etapă mai târzie a procesului de procesare a informaţiei. Împărţirea 
acestui proces în mai multe etape se produce după ce caracteristicile semantice ale stimului 
sunt parțial prelucrate (Miclea, 1999). 


9.2. Modelele filtrajului târziu 


Modelele filtrajului târziu presupun că procesarea primară a informaţiei, respectiv 
procesarea stimulilor la nivel senzorial este realizată în mod automat. Stimulii sunt detec- 
taţi fără implicarea atenţiei, iar recunoașterea acestora presupune punerea lor în corespon- 
denta cu pattern-uri care sunt deja existente in memoria de lungă durată a individului. Unele 
din aceste modele sunt activate pentru o perioadă scurtă de timp, activarea fiind menţinută 
selectiv prin intermediul unor mecanisme care stabilesc ce informaţii sunt relevante şi im- 
portante din punct de vedere motivational. Până la nivelul prelucrării caracteristicilor seman- 
tice, mesajele sunt, însă, prelucrate nediscriminator. Atât mesajele analizate conştient, cât 
si cele recepționate subconștient sunt partial procesate semantic. După începerea procesă- 
rilor semantice, sunt procesate în profunzime doar mesajele cu valoare motivationala, igno- 
rându-se mesajele care nu întrunesc aceste caracteristici. Abia ulterior mecanismele cognitive 
selectioneaza informaţia semnificativă din punct de vedere motivational şi o stochează pe 
o durată de timp mai îndelungată (Miclea, 1999). 

Modelul filtrului târziu a fost propus de Deutsch & Deutsch (1963) şi îmbunătăţit de 
Norman (1968, 1976). Există însă mai multe viziuni, propuse de autori diferiţi, care se 
supun principiilor modelului filtrării târzii. 

Figura 2. Filtrul latent sau modelul pertinentei atentiei selective (Deutsch si Deutsch; 
Norman) 

Sursa: Malim (1999), p. 32. 


Modelul pertinentei atenției selective (Deutsch si Deutsch, 1963; Norman, 1968). Acest 
model plasează filtrele senzoriale mai aproape de etajul final al sistemului de procesare. 
Ipoteza de bază este aceea că sistemul analizează toate informațiile senzoriale din punctul 
de vedere al oportunității sau al relevantei acestora, ele urmând să treacă printr-un filtru 
doar după ce este stabilită oportunitatea sau relevanta lor. 

Modelul bazării pe resurse a atenției selective (Johnston şi Heinz, 1978) porneşte de 
la premisa că selecția informațiilor are loc la nivelul mai multor etape din cadrul procesului 
de prelucrare a acestora, iar individul foloseşte cu atât mai multe resurse cognitive cu cât 
procesarea se produce mai aproape de finalul procesului (răspunsul la stimul). De aceea, 
sistemul psihic al individului are tendința de a realiza selecția informaţiilor cât mai devreme 
cu putință, pentru a aloca şi consuma astfel cât mai puţine resurse cognitive (Malim, 1999). 

Experimentul a presupus prezentarea simultană, la ambele urechi, atât a unor cu- 
vinte-tinta (care trebuiau urmărite), cât şi a unor cuvinte secundare (care nu trebuiau 
urmărite). El s-a desfăşurat în condiţii de discriminare senzorială scăzută (cuvintele erau 
rostite de o aceeaşi voce masculină), dar si în condiții de discriminare senzorială ridicată 
(cuvintele-tinta erau rostite de o voce masculină, iar cele secundare, de o voce feminină). 
În cea de-a doua situaţie, individul putea folosi în procesul de prelucrare informaţii senzo- 
riale suplimentare (două tipuri de voce), în timp ce în prima, doar informații semantice. 

Rezultatele experimentului au arătat că subiecții îşi reaminteau mai bine cuvintele 
secundare în condiții de discriminare scăzută (doar o voce masculină). Aceasta arată că 
este mai probabilă existența unui filtru imediat (ca în modelul lui Treisman, 1964), pe 
care il descriem mai jos, decât a unui filtru tardiv (ca în modelul lui Deutsch si Deutsch, 
1963) (Malim, 1999). 

Modelul a fost susținut şi de rezultatele experimentului lui Johnston si Wilson (1980). 
Subiectilor le-au fost prezentate la ambele urechi perechi de cuvinte cu cel putin două 
semnificații (de exemplu, cuvântul „urs“ era cuvantul-tinta din categoria „animale sălba- 
tice“). Fiecare cuvânt era însoțit de un altul, care putea desemna: (a) o caracteristică proprie 
a cuvantului-tinta (de exemplu, „brun“ — pentru exemplul anterior); (b) o caracteristică 
improprie (de exemplu, „suferind“) sau (c) un cuvânt neutru (de exemplu, ,,masina‘). 

Experimentul a presupus, de asemenea, două tipuri de condiţii. Într-o primă situatie, 
subiectului nu i se specifica la care ureche va fi transmis cuvantul-tinta (atenția genera- 
lizată), iar în cea de-a doua acest lucru era specificat (atenție focalizată). 

Rezultatele experimentului au aratat ca, in situatia de atentie generalizata, detecta- 
rea cuvintelor-tinta s-a facut astfel: mai usor, daca erau insotite de cuvinte care desemnau 
o caracteristică proprie (de exemplu, „urs“ si „brun“); selectiv dificil, dacă erau însoţite 
de cuvinte neutre (de exemplu, „urs“ şi „mașină“) si foarte dificilă, dacă erau însoţite de 
cuvinte improprii (de exemplu, „urs“ şi ,,suferind“). 

În situaţia de atenţie focalizată, tipul cuvântului secundar nu a influențat deloc uşurinţa 
detectării, ceea ce a condus la concluzia că, în cazul acestui tip de atenţie, procesarea se 
face în primul rând în funcţie de factori fizici, în timp ce în cazul atenţiei generalizate se 


face în funcţie de factori cognitivi (procesare semantică) (Malim, 1999). 


9.3. Modelele filtrelor atenuante 


Modelul filtrelor atenuante (Treisman, 1964, 1969, 1980, 1988). Atât modelul filtra- 
jului timpuriu, cât şi cel al filtrajului târziu explică doar o parte a datelor experimentale. 
Treisman a încercat să concilieze cele două modele şi a propus un model hibrid, cel al 
filtrelor atenuante. El reuşeşte în acest mod să integreze majoritatea datelor experimentale 
obţinute până atunci. Rezultatele experimentelor lui Treisman, prezentate în studiile sale 
(1969, 1988), au surprins punctele slabe ale modelelor filtrajului timpuriu și târziu şi au 
arătat că sunt procesate chiar şi mesajele care nu se află în centrul atenției individului 
(mesajele ignorate, supra-adăugate), fapt ce a condus la revizuirea $i îmbunătăţirea aces- 
tor modele. Noul model al lui Treisman a fost numit modelul atenuării. Acesta porneşte 
de la ipoteza că, atunci când un canal senzorial este selectat pe baza caracteristicilor sale 
fizice, filtrul senzorial nu blochează integral mesajele neselectate, ci doar le atenuează, 
pentru a se focaliza doar asupra procesării stimulului care are o intensitate mai mare. Prin- 
cipiul „totul sau nimic“ din modelul lui Broadbent este astfel înlocuit cu cel al „selectării 
stimulului principal şi atenuării celorlalți“ (Malim, 1999). 


Figura 3. Modelul atenuării selectivitatii a lui Treisman 

Sursa: Malim (1999), p. 31. 

Potrivit acestui model, filtrul atenueaza semnalele receptionate prin selectii succe- 
sive, realizate la diversele niveluri de procesare a informatiei. Stimulii la care subiectul 
este atent nu ridică dificultăți deosebite de procesare şi, de aceea, şi alte mesaje aflate in 
afara câmpului imediat al atenției pot beneficia de procesări mai laborioase, chiar până 
la nivelul semantic. Treisman consideră că, pe lângă mesajul principal, filtrul procesează 
şi alte mesaje (considerate secundare), pe baza „factorului dicţionar“ (dictionary unit). 
Individul are un bagaj (dicţionar) de cuvinte şi semnificaţii ale acestora, fiecăruia fiindu-i 
specific un prag de activare (o intensitate minimă de la care cuvântul poate fi recunoscut 
şi utilizat). Acest prag de activare variază în funcție de caracteristicile individului: expec- 
taţii, importanţa acordată semnificației cuvântului etc. (Malim, 1999). 

Unul dintre experimentele lui Treisman (1964) le solicita subiecţilor să repete mesajul 
de la o ureche (mesaj-tinta) şi să ignore mesajul de la cealaltă (mesaj supra-adăugat). Me- 
sajul-tinta era un text în limba engleză (nativă pentru subiecţi), iar cel supra-adăugat repre- 
zenta traducerea acestuia în franceză; în altul, ambele mesaje erau propoziţii în engleză, 
amestecate („am văzut că fata cântând dorind“ şi „mie pasărea a sărit în stradă“); în altul, 
mesajul-tinta era un text în engleză, iar cel supra-adăugat — o lista de cuvinte care nu res- 
pectau gramatica limbii engleze (Malim, 1999). 

În primul design experimental, majoritatea subiecţilor observau că cele două texte 
aveau acelaşi înţeles, iar în cel de-al doilea subiecţii transformau cuvinte de la mesajul 
supra-adăugat la cel ţintă pentru a obține fraze cu înţeles (de exemplu, „am văzut că fata 
a sărit dorind“). Atunci când mesajul-tinta a avut sens, acest transfer nu a mai avut loc. 
În cel de-al treilea, mesajul-ţintă era schimbat automat de la o ureche la alta fără ca subiecţii 
să ştie acest lucru (Malim, 1999). 

Modelul filtrelor atenuante explică de ce după familiarizarea cu sarcini de ascultare 
dihotomică subiecţii puteau relata din ce în ce mai multe lucruri despre mesajul non-do- 
minant (la care nu erau atenţi). Dacă, însă, mesajul dominant solicita o cantitate mai mare 
din resursele cognitive ale subiectului, procesarea mesajului non-dominant era mai redusă. 

Teoria integrării caracteristicilor (Treisman, 1980). Acest model are la bază o ipo- 
teză care susține existenţa unei diferente între procesarea pre-atentionata (atenţia invo- 
luntara) şi atenția focalizată (atenţia voluntară) (Treisman & Celade, 1980). Prin procesarea 
pre-atentionala, individul scanează şi înregistrează caracteristicile existente în câmpul 
vizual (procesare automată), în timp ce prin intermediul atenţiei focalizate individul iden- 
tifică obiectele în mod serial, unul după altul. 

Atenţia focalizată a fost studiată prin intermediul unui experiment în care subiecților 
le erau prezentate ansambluri de caracteristici izolate în cadrul cărora stimulul-tinta ieșea 
foarte puternic în evidenţă prin comparaţie cu stimulii înconjurători (prin culoare, mărime, 
orientare etc.). Sarcinile constau în localizarea stimulului-tinta în ansamblul observat. 
Prima dintre acestea presupunea observarea a două planse. Pe una dintre ele se găseau 
30 de X-uri de culoare roşie şi unul verde, aşezat la întâmplare printre acestea, iar pe cea 
de-a doua, doar 12 X-uri roșii si unul verde. Cea de-a doua sarcină presupunea observarea 
unei planse pe care se găseau 15 X-uri roşii, 15 O-uri verzi si un X verde. Experimentul 


Perceptia si fenomenele perceptive 55 


a arătat ca, în cazul primei sarcini, stimulul-tinta este identificat cu uşurinţă, numărul sti- 
mulilor secundari neavând mare importanţă. În cazul celei de-a doua sarcini, când subiec- 
tul caută o combinaţie de două caracteristici (forma X şi culoare verde), este necesar un 
interval mai mare de timp. Dacă sarcina este simplă, este suficientă procesarea pre-aten- 
tionala; dacă ea este mai complexă, atunci necesită focalizarea atenţiei şi un interval mai 
lung de timp. 

Într-un alt experiment, Treisman a observat că detectarea unor trăsături fizice simple 
este un proces pre-atentional si, drept urmare, automat. Experimentul a presupus prezen- 
tarea pe un ecran a unei serii de figuri pentru un interval foarte scurt de timp (câteva sutimi 
de secundă). Sarcina subiecților era de a apăsa o tastă dacă printre acele imagini era pre- 
zent un anumit stimul-tinta. Pe lângă stimulul-tinta erau prezentaţi în acelaşi timp şi alti 
stimuli, în scopul de a distrage atenţia subiecţilor şi de a le îngreuna sarcina. Într-un prim 
design experimental, subiecţii trebuiau să identifice prezenţa unei figuri care se deosebea 
de stimulii perturbatori printr-o singură caracteristică (trebuiau să menționeze dacă în confi- 
guratia prezentată se află un triunghi). În cel de-al doilea design experimental, subiecții 
erau solicitati să identifice un anumit stimul-tinta pentru a cărui diferenţiere de cei pertur- 
batori trebuiau să ţină seama în acelaşi timp de caracteristici aflate în legătură una cu alta 
(ex. pătrat şi alb — formă şi culoare). Treisman a observat că, o dată cu creșterea numa- 
rului stimulilor perturbatori, timpul de reacție al subiecților rămânea constant doar dacă 
identificarea acelor ţinte putea fi realizată doar prin procesarea unei singure trăsături. Dacă, 
însă, identificarea presupunea procesarea a două trăsături, timpul de reacţie creştea liniar, 
o dată cu creşterea numărului de stimuli perturbatori. Aceasta arată că procesarea unei 
singure trăsături este un proces preatentional (automat), în timp ce procesarea unei com- 
binatii de trăsături este un proces atentional (ne-automat), care presupune alocarea de 
resurse cognitive speciale (Miclea, 1999). 

Modelul filtrelor atenuante reușește să fie integrativ şi datorită faptului că notiu- 
nea de filtru a căpătat un înţeles mult mai larg. Mecanismul de filtrare a informaţiei a 
devenit atât de general si de multidimensional, încât el a fost practic asimilat cu întreg 
sistemul cognitiv. 


9.4. Modelele cognitiviste (neoconexioniste) 


Aceste modele analizează atenţia pornind de la conceptul de „alocare a resurselor 
cognitive“, respectiv de la faptul că „sistemul cognitiv dispune la un anumit moment dat 
doar de un volum limitat de unităţi sau mecanisme de procesare“ (Miclea, 1999). Drept 
urmare, el trebuie să gestioneze resursele aflate la dispoziţie prin ierarhizarea sarcinilor, 
respectiv să favorizeze procesarea informaţiilor care au valoare motivationala sau de adaptare. 
În viziunea acestor modele, selectivitatea procesărilor este rezultatul alocării prioritare a 
resurselor cognitive pentru procesarea anumitor informaţii şi nu al unor procese de filtrare 
a informaţiilor. De aceea, mecanismele de filtrare implicate în procesul atenţiei nu mai sunt 
cauza procesării preferentiale, ci chiar efectul alocarii preferentiale a resurselor cognitive. 

Cu cât sarcina este mai complexă sau mai neobişnuită, cu atât resursele pe care le necesita 
sunt mai mari. În consecinţă, resursele sistemului cognitiv sunt alocate preferenţial pentru 
realizarea unor sarcini în detrimentul altora (Miclea, 1999). 

Alocarea resurselor cognitive este realizază în funcţie de „nivelul general de activare 
psihofiziologică“ (arousal). Potrivit perspectivei cognitiviste, unitățile cognitive active inhi- 
bă lateral celelalte unităţi (concurente) şi de aceea câmpul atenţiei individului este conturat 
de unităţile cognitive cele mai activate la acel moment. Două fenomene au o relevanță anume 
în acest context: fenomenul interferenţei si cel al inhibitiei laterale. Interacțiunea dintre 
unităţile cognitive se bazează pe un mecanism similar inhibitiei laterale: cu cât valoarea de 
activare a unei unităţi este mai ridicată, cu atât mai inhibate sunt celelalte. De aceea, nu 
este necesară existența unor mecanisme atentionale specifice care să determine alegerea sepa- 
rată a stimulilor care trebuie procesati (selectivitatea procesărilor). Selectivitatea poate fi 
explicată doar prin cerința realizării unui comportament coerent şi eficace al sistemului 
cognitiv (Miclea, 1999). Interferenţa vizează faptul că sarcinile asemănătoare solicită unități 
de procesare apropiate şi determină diminuarea performanţelor acestora. Cu cât unităţile 
sunt mai apropiate, cu atât inhibitia laterală este mai puternică. 

Sistemul cognitiv poate procesa concomitent două sau mai multe tipuri de reprezentări, 
cu condiţia ca acestea să implice procesări cât mai diferite. De exemplu, individul uman 
poate să receptioneze şi să proceseze concomitent fără dificultate stimuli vizuali şi auditivi 
(poate în acelaşi timp privi la o emisiune TV, naviga pe Internet şi asculta o emisiune la 
radio). Îi este însă mult mai dificil să îşi focalizeze atenţia atunci când trebuie să recep- 
tioneze concomitent două mesaje verbale, chiar daca ele vizează subiecte foarte diferite. 
Dificultatea concentrării atenției pe unul dintre mesaje creşte şi mai mult dacă aceste 
mesaje contin informaţii diferite, dar despre un același subiect (Miclea, 1999). 

Hirst (1986) a realizat un experiment care urmărea să surprindă particularitatile feno- 
menului de interferenţă prin măsurarea timpului de reacție al subiecţilor la anumite sarcini. 
Într-o primă fază a experimentului el a solicitat participanţilor la acesta să acţioneze o 
tastă dacă pe un ecran apărea un nume de plantă şi o altă tastă dacă apărea un nume de 
animal. În a doua fază a experimentului, pe ecran erau prezentate numai nume de plante, 
dar corespunzătoare a două specii distincte. Subiectii trebuiau să decidă asupra apartenenţei 
plantelor la una dintre cele două specii prin apăsarea pe taste diferite. Experimentul a 
arătat că, în cea de-a doua situaţie, timpul de reacţie este semnificativ mai lung decât în 
prima, lucru datorat faptului că în acest caz unitățile cognitive care codează informaţia 
respectivă sunt mai îndepărtate unele de altele şi astfel nu se bruiază reciproc prin feno- 
menul de inhibitie laterală. În cel de-al doilea caz, unităţile sunt mai apropiate si de aceea 
şi inhibitia reciprocă mai mare ceea ce conduce la un grad mai ridicat de interferenţă. 

Aceste rezultate experimentale privind fenomenul de interferenţă au condus la 
formularea ipotezei existenţei unor resurse cognitive diferențiale pentru diverse tipuri de 
informaţii (respectiv procesari). Aşa se poate explica de ce interferența dintre procesările 
implicate în realizarea unor sarcini vizuale şi cele implicate în realizarea unor sarcini 
auditive este redusă, pe cand în interiorul aceleiaşi modalităţi senzoriale interferența este 
ridicată (individul poate cu uşurinţă privi imaginile TV ascultând în același timp mesajul 

sonor asociat acestora, dar găseşte dificil să urmărească în acelaşi timp mesajele auditive 
de la o emisiune radio şi de la una TV) (Miclea, 1999). 

Teoria volumului atenţiei (Kahneman, 1973). Kahneman consideră că individul este 
înzestrat cu un „procesor central“. Acesta acționează ca o instanţă generală de control al 
proceselor de atenţie şi percepţie, fiind responsabil de alocarea resurselor cognitive ale 
individului. El consideră, de asemenea, că procesare nu se realizează pe un singur canal, 
pentru un singur stimul. Este vorba mai degrabă de mai multe procesari, care sunt, însă, 
foarte flexibile. Alocarea resurselor cognitive ale individului este determinată de: (1) efortul 
psihic necesar pentru rezolvarea sarcinii şi (2) pragul de excitabilitate al acestuia. Pragul 
de excitabilitate evaluează viteza de stimulare a unei persoane. Cu cât acest prag este mai 
ridicat, cu atât aceasta prezintă un volum mai mare al atenției. El este influenţat 
considerabil de factori precum: (1) cantitatea de stimuli din mediu; (2) temperamentul 
individului (un coleric este mai uşor de stimulat decât un flegmatic); (3) ritmurile biologice 
ale individului (ex. ritmul cardiac, frecvenţa respirației, temperatura corpului etc.); (4) 
intenţiile de moment sau dispoziţiile de durată (procesul central alocă resursele mai degrabă 
pentru activităţile cu scopuri imediate și orientează atenţia mai degrabă spre stimuli externi) 
(Malim, 1999). 


Figura 4. Modelul volumului atenţiei propus de Kahneman 

Sursa: Malim (1999), p. 40. 


58 Psihologia reclamei si a consumatorului 


10. Atentia sustinuta. Notiunea de vigilenta 


Vigilenta este o forma focalizată a atenţiei voluntare şi a fost studiată in special din 
perspectiva diminuării sau a lipsei atenţiei. Reducerea gradului de vigilenta — sau lipsa 
atenţiei — poate deveni o problemă serioasă în cazul executării unor sarcini, în special a 
unora monotone, dar cu implicaţii asupra unui număr mai mare de indivizi (de exemplu, 
supravegherea ecranelor radar, condusul automobilului în condiții de trafic redus etc.). 

Unele dintre primele experimente care investighează scăderea performanţelor aten- 
tiei au fost realizate în 1940 de Mackworth (1950) si urmăreau latenta răspunsurilor (inter- 
valul dintre semnal şi apariția răspunsului, rata erorilor şi înregistrarea activității corticale 
prin intermediul encefalogramei). 

Subiectii trebuiau să efectueze activităţi monotone, întrerupte din când în când de 
unele evenimente, iar sarcina lor era de a le raporta verbal sau prin apăsarea unui buton. 
Într-un prim design experimental, subiecţii priveau un ecran radar pe care anumite semnale 
funcționau drept zgomot de fond vizual; din când în când, apăreau alte semnale luminoase. 
În cadrul unui alt design, subiecţii erau expuși unor semnale sonore — prezentate la intervale 
regulate de timp (18 secunde) — care aveau o durată fixă (2,5 secunde). Un alt experiment 
utiliza un ceas reglat astfel încât una dintre limbi fie se mișca uniform și din când în când 
avea o mișcare dublă, fie din când în când se mișca mai încet sau mai repede. 

Rezultatele experimentelor au identificat o serie de factori care influenţează vigilenta 
(Malim, 1999): 

(1) caracteristicile stimulului; 

(2) cunoaşterea rezultatelor obținute; 

(3) stimularea; 

(4) utilizarea anumitor substanţe psihodinamice si 

(5) personalitatea subiectului. 

Performanţele subiecților au fost cu atât mai ridicate cu cât intensitatea, frecvenţa şi 
durata de prezentare a stimulilor au fost mai mari. Prezentarea semnalelor cu regularitate 
sau în anumite aranjamente spaţiale (mai aproape de centrul ecranului) creşte, de asemenea, 
eficienţa persoanelor testate. A fost, de asemenea, remarcată o creştere a performanţei în 
situaţia în care subiecţii au fost informaţi în legătură cu rezultatele pe care le-au obţinut 
(chiar daca li s-au comunicat rezultate false). S-a remarcat, totodată, că stimularea subiec- 
tilor duce la creşterea performanţelor acestora, în condiţiile în care in camera unde s-a 
desfăşurat experimentul era prezentă o altă persoană (cu statut social superior) sau o altă 
sursă de stimuli (un telefon care suna la anumite intervale). Utilizarea substanţelor psiho- 
dinamice în doze moderate a determinat, de asemenea, o sporire a performanţelor (Mack- 
worth a folosit amfetamine), iar trăsăturile de personalitate ale subiecților au influenţat 
şi ele considerabil nivelul atenţiei (persoanele introvertite au realizat rezultate pozitive 
constante) (Malim, 1999). 

Tot Mackworth (1950) explică fenomenul scăderii vigilentei în termenii behavio- 
rismului radical şi ai conditionarii clasice, echivaland stimulul condiționat cu semnalul, 

raspunsul conditionat cu apasarea butonului, cunoasterea performantei cu mecanismul de 
întărire iar stingerea răspunsului condiționat cu rezultatul prelungirii perioadei in care nu 
se cunosc rezultatele obținute. Teoria pavloviană a inhibitiei este, însă, serios amendată, 
fiind considerată insuficientă pentru explicarea fenomenului de disipare a atenției. Astfel, 
cunoașterea rezultatelor nu constituie un stimul suficient de puternic pentru a determina 
apăsarea butonului iar stingerea răspunsului condiționat nu se produce precum în cazul 
conditionarii clasice (lipsa asocierilor pentru un anumit interval de timp), deoarece, în 
stările de atenţie focalizata (vigilenta) scăderea atenţiei nu ajunge niciodată la stadiul de 
stingere definitivă. De asemenea, prezentarea mai frecventă a semnalelor determină 
îmbunătăţirea performanţelor (Mackworth, 1950). 

Teoria pragului de excitabilitate. Această teorie acreditează ideea ca vigilenta depinde 
de pragul de excitabilitate a individului. Pragul de excitabilitate reprezintă „capacitatea 
unei persoane de a intra în stare de alertă, stare ce este definită de activare corticală şi 
subcorticală“ (Malim, 1999). Gradul de acţionare corticală este măsurat prin intermediul 
electroencefalogramei (EEG). 

Studiile lui Stroth (1971) au analizat relaţia dintre ritmurile cerebrale şi atenţie. Starea 
de relaxare cu ochii închiși este definită de ritmul æ (alfa — unde regulate, cu frecvența 
de 8-12 cicli/s), în timp ce starea de relaxare cu ochii deschişi este definită de ritmul B 
(beta — unde mai putin regulate decât cele a, cu o amplitudine mai mică dar cu frecvență 
mai mare: 12—30 cicli/s). 

Studiile au arătat că in momentul în care individul devine atent ritmul a este înlocuit 
de cel B. În cazul subiecţilor mai în vârstă si mai stabili, creșterea pragului de excitabilitate 
determină o creştere a performanţei, în timp ce la subiecţii mai tineri si mai instabili 
creşterea excitabilitatii determină o scădere a performanţei (Malim, 1999). 

Excitabilitatea este influenţată atât de factori ce tin de individ (endogeni), cât si de 
factori ce tin de mediu (exogeni). Factorii endogeni cuprind factorii de personalitate si 
ritmurile circadiene, în timp ce factorii externi includ următoarele elemente: nevoile şi 
stimulentele (foame, sete, teamă, anticiparea plăcerii sau neplăcerii etc.), circumstanţele 
de mediu (ex. zgomotul sau lumina puternică cresc excitabilitatea), caracterul de nou al 
evenimentului, substanţele psihodinamice (amfetaminele şi cofeina cresc excitabilitatea, 
alcoolul şi barbituricele o scad) şi dificultatea sarcinii (cu cât sarcina este mai dificilă, 
cu atât excitabilitatea este mai mare) (Malim, 1999). 

Relaţia dintre pragul de excitabilitate $i performanţă a fost studiată de Yerkes şi Dodson 
(1908) şi a primit numele de „legea Yerkes-Dodson“. Aceasta arată că există un nivel optim 
al excitabilitatii care garantează performanţa efectivă. Creşterea excitabilitatii până la 
atingerea acestui nivel de optim determină creşterea performanţei, în timp ce creșterea 
după acest prag determină o scădere a acesteia. 

Figura 5. Relatia dintre excitabilitate si performanta (legea Yerkes-Dodson) 


A 


Nivelul optim al performantei 


Cresterea 
nivelului 
performantei 


> 
Cresterea excitabilitatii 
Sursa: Malim (1999), p. 41 


Există, însă, şi o serie de alti factori care îşi exercită influenţa asupra excitabilitatii, 
atât factori personali, cât şi factori de mediu (de exemplu, un student care este speriat de 
un examen are şanse mai mari să piardă autobuzul şi să nu mai ajungă la acel examen, 
să perceapă profesorul ca fiind mai sever, subiectele — mai dificile etc.). 

Ca factori individuali care dau măsura excitabilitatii se cuvin a fi menţionaţi: răs- 
punsul galvanic al pielii, frecvenţa pulsului şi diametrul pupilar (un indicator al excitabi- 
litatii corticale). Extravertitii sunt subexcitabili, întrucât extroversiunea manifestată în 
căutarea stimulării determină o creștere a excitabilitatii peste nivelul optim si duce la o 
performanţă scăzută din partea acestora. Dacă sarcina este monotonă şi noutatea dispare, 
ei manifestă o capacitate mai redusă de menţinere a atenţiei. 


11. Inconștientul cognitiv, concept central 
al teoriilor procesării perceptive inconștiente 


Hascher & Zacks (1979), precum şi Posner & Snyder (1975) au definit procesarea 
automată ca acel proces rapid care nu necesită capacitatea atentionala a individului, se 
află sub controlul stimulilor într-o măsură mai mare decât cel intentional, volitiv şi are 
loc în lipsa constientizarii. Aşadar, procesarea automată se realizează nu doar în lipsa 
atenției, ci, de fapt, în lipsa intenţiei, scăpând controlului conştient al individului. 

În cazul efectului STROOP — un test ce prezintă în forma sa cea mai clasică cuvintele 
„roşu“ sau „verde“ tipărite în culori diferite (,,rosu“ în culoare verde, şi „verde“ în culoare 
roşie), subiecților certându-li-se să numească culoarea —, oamenii trec printr-un conflict 
al celor două sarcini, pentru că ei citesc de obicei cuvintele atunci când sunt rugați să nu- 
mească culoarea în care ele au fost scrise. Cititul, un proces mai puternic automatizat, 
primează în faţa sarcinii de a numi culoarea cuvintelor, având loc fără intenţia subiectului. 

In acelasi mod are loc si efectul de priming. Priming (Greenwald, 1992) este efectul 
ce consta in cresterea capacitatii de acces la reprezentarile obiectelor. Adica e mai usor 
să recunosti cuvântul „nurse“ (sora medicală) după ce ai văzut cuvântul „doctor“. Efectul 
operează independent de intentionalitatea subiectului şi a scopurilor lui. 

Procesările automate nu se supun conştiinţei. Ele sunt mai ales inconștiente și consumă 
doar o infimă parte a resurselor conştiente. Putem citi cuvinte sau să ne legăm sireturile 
fără să acordăm acestor activități măcar un gând. 

E important să studiem aceste procese automate pentru că ele ne duc către o activitate 
cognitivă complexă, ce pare a se desfășura în afara experienţei conștiente. Tema aceasta 
a „atenţiei automate“ pune, pe cale de consecinţă, în discuţie un subiect mai interesant, 
o cazuitate ce facilizează acest tip de atenţie, şi anume inconştientul, despre care vom 
discuta mai jos. 


12. Perspective asupra inconstientului: 
intre Freud si New Look 


Cu certitudine, interesul psihologilor in legatura cu inconstientul nu este ceva nou. 
Este demnă de luat în seamă, însă, perspectiva pe care o are ştiinţa cognitivă moderna 
asupra acestei instanţe a personalităţii, reflectată în întrebări de genul: Este inconştientul 
„inteligent“, sau „prost“? Este sofisticat, sau extrem de simplu? 

Primele „studii“ de genul „Eat Popcorn/Drink Cola“ desfășurat cam în același timp 
în care Brunner (1990) vorbea în literatura americană de specialitate despre „New Look“ 
în percepţie (Loftus & Klinger, 1992) şi când cercetătorii începuseră să exploreze pro- 
blema percepției inconștiente (subliminale). Principiile psihologiei cognitive conform 
cărora ceea ce noi vedem nu depinde doar de ceea ce există în afara noastră, ci şi de factori 
endogeni — expectatii, motivații, efecte etc. abia încercau să se impună atunci. Însă teza 
propusă la acel moment a devenit astăzi general acceptată: „Percepția [...] e un instrument 
ce mijloceste pentru noi lumea asa cum am structurat-o noi, prin expectatiile noastre“ 
(Brunner, 1990). 

Printre studiile de pionierat ale acestui curent, numit mai târziu „New Look 1“, se 
numără si cele care puneau în evidenţă existenţa unor praguri de receptare mai ridicate 
pentru cuvintele tabu. Explicaţia cea mai simplă era aceea că anxietatea asociată cuvin- 
telor tabu punea în funcţiune un mecanism defensiv, care interfera cu perceperea acestor 
cuvinte (Kitayama, 1991, apud Loftus & Klinger, 1992). Din păcate, însă, această tendinţă 
a răspunsurilor (de reţinere în a reproduce cuvinte tabu tendinţă ce se punea în funcțiune 
după ce cuvântul tabu fusese perceput) făcea ca fenomenul să poată fi explicat uşor, fără 
apelul la procese inconștiente sofisticate. Cum nici experimentele ulterioare nu au pus în 
evidenţă astfel de procese, ideile curentului New Look 1 au fost respinse pe scară largă. 

În anii 1970 îşi face apariţia curentul New Look 2, al cărui promotor, Mathew Hugh 
Erdely, încearcă „redescoperirea noţiunilor freudiene de bază“ (Erdely, 1985, apud Loftus 

& Klinger, 1992). Noua paradigmă cognitivă era definită prin termeni ca „filtraj“ şi „selec- 
tivitate“. Se vorbea despre procese executive, în timp ce Freud propunea noţiunea de Ego 
sau de memorie activă in loc de „perimatul“ conştient. Se foloseau termeni ca „rutină“, 
„programare“, „software“, în loc de „structură psihică“. Dintr-o dată, parcă, chiar ideea 
unor procese inconştiente nu mai era una controversată, ci se transformase într-o fun- 
damentală şi evidentă componentă informaţională. Introducerea acestor noi termeni pentru 
a vorbi despre idei vechi nu se datora îndoielii în legătură cu conceptul de inconştient, 
ci mai mult reticentei psihologilor cognitivisti de a fi asociaţi excesului de informatie care 
însoţeşte însăși ideea de inconştient psihanalitic. 

Orientarea New Look 3, iniţiată de Antony Greenwald (1992), este cea care susține 
pe de-a întregul ideea procesării umane a informaţiei şi abandonează paradigma psihodi- 
namismului. Inconstientul în viziunea lui Freud şi a colegilor săi vienezi era cald şi ud; 
fierbea de plăcere şi ură, era halucinatoriu, primitiv şi irațional (Kihlstrom, Barnhardt, 
Tatarejn, 1992). În noua paradigmă, inconştientul e mai cumsecade şi mai plăcut, mai 
legat de realitate şi raţional, chiar dacă nu e în totalitate rece şi uscat. Greenwald (1992) 
restrânge aria de desfăşurare a proceselor inconștiente prin dovezi solide: fenomene ce 
au fost complet studiate în condiţiile unui control experimental strict, au fost observate 
şi în alte laboratoare științifice $i au condiții necesare şi limite care sunt in general cu- 
noscute. În acest sens, Greenwald (1992) se concentrează asupra potentialei influenţe a 
conținutului inconştientului mental în opoziţie cu procesele mentale inconștiente, deși chiar 
ŞI aici există anumite controverse. 


13. Apărarea perceptivă 


Există fenomene situate la limita dintre inconştientul freudian şi teoriile ştiinţei cog- 
nitive, a căror descoperire ridică problema nu numai a perceperii inconștiente a unor 
cuvinte, ci şi a prelucrării lor în mod inconștient. 

De asemenea, multe lucruri care se petrec în viaţa cotidiană implică indubitabil pre- 
zenta inconştientului — şi nu numai a acelui inconştient pulsional, freudian, ci şi a aceluia 
cald, uman al cognitivistilor —: spre exemplu, cunoașterea rolului jucat de inconştient în 
dereglarea procesului de percepţie a cuvintelor tabu. Cuvintele tabu nu trebuie să fie cumva 
recunoscute, ca apoi să fie reprezentate ca o potenţială ameninţare şi să fie contracarate 
printr-un prag de apărare mărit? Nu implică aceasta existenţa a doi observatori în fiecare 
câmp, unul care recunoaşte cuvintele şi apoi ridică bariere împotriva lor şi celălalt, cu 
care noi suntem familiarizați, care vede doar ceea ce primul observator inconștient îi 
permite să vadă? (Hochberg, 1964). 

Dacă li se prezintă subiecților cuvinte desemnând obiecte sau acte sexuale, mai mult 
sau mai puţin sancţionate de interdicțiile sociale şi susceptibile de a-i trezi subiectului 
tendinţe contra recunoașterii, el se apără inconştient; se constată adesea că pragurile de 
recunoaştere măsurate în experimentele realizate cu tahistoscopul sunt mai ridicate pentru 

aceste cuvinte decat pentru alte cuvinte, neutre. Nu numai cuvintele tabu, dar si cuvintele 
rare, neasteptate, surprinzatoare, produc modificari ale pragurilor perceptive. Se presu- 
pune, deci, ca diferentele de prag sunt rezultatul a patru mecanisme: 

1. Familiaritatea — cuvintele tabu sunt mai putin comune decât cele neutre şi cuvintele 
considerate neplăcute tind să aibă o frecvenţă în limbă mai mică decât cuvintele considerate 
ca plăcute (Neisser, 1967). 

2. Expectatia — nefiind întâlnite în activităţile oficiale ale universităților, subiecţii pot 
fi nepregatiti pentru expunerea unor cuvinte „murdare“. 

3. Preferinta — este bazată pe episoade de recompensă, reîntărire, experienţele favo- 
rabile fiind acelea care pot ridica probabilitatea unor răspunsuri. 

4. Negarea (stoparea) — această sursă a pragurilor înalte pentru cuvinte emoţionale 
este compatibilă cu teoria fragmentării şi introduce un nou fapt (cf Neisser, 1967). 

Postman, Bronson şi Gropper (1953) au indicat drept stimul subiecților într-un expe- 
riment secvenţa HORE. Aceştia puteau infera corect WHORE (curvă, prostituată), dar 
ezitau, totuşi, să prezinte această ipoteză pentru ca psihologul prezent să nu conchidă că 
sunt obsedati sexual. Ca rezultat, ei rămâneau tacuti sau indicau cuvântul SHORE (țărm), 
până când erau foarte siguri de dezirabilitatea în context a cuvântului WHORE. Acest lucru 
sugerează că pragurile pentru cuvintele tabu ar trebui să scadă brusc dacă instrucțiunile 
corespunzătoare îl determină pe subiect să creadă că răspunsurile sunt acceptabile sau 
chiar dezirabile în situația experimentală. 

Apărarea perceptivă e un proces vizual, sau verbal? Probabil e un proces vizual în 
unele condiţii şi verbal în altele, depinzând de modul cum îşi distribuie un anumit subiect 
atenţia. În acele cazuri, când caracteristicile de răspuns ale strategiei îl determinau pe 
subiect să suprime răspunsurile tabu sau periculoase, s-a considerat că suprimarea era 
totalmente verbală. Faptul că subiecții văd şi indică mai ușor cuvintele tabu când se simt 
în siguranță nu înseamnă că ei le văd la fel de uşor, schimbându-și relatarea în situații 
mai amenințătoare (Neisser, 1969). Pentru a evita efectul de experimentator (operator), 
Lazarus şi McClearly (1951) au decis să atribuie semnificație afectivă silabelor fara 
sens — o emoție care nu implică tabuuri sociale. Ei au prezentat zece asemenea silabe 
fără sens subiecților, insotind jumătate dintre acestea cu şocuri electrice, apoi toate sila- 
bele au fost prezentate la pragul minim necesar discriminării. În aceste condiţii nefavora- 
bile de expunere, multe dintre silabe n-au fost recunoscute, dar silabele încărcate din 
punct de vedere negativ afectiv datorită şocurilor electrice au produs o sensibil mai mare 
reacția dermato-galvanica (RDG) decât cele neutre. Prin urmare, experimentul a furnizat 
date clare pentru ceea ce se numeşte sub-perceptie (subception) sau „discriminare auto- 
noma fără conştientizare“ (non-conscious autonomous discrimination, Woodworth & 
Schlosberg, 1965). 

Privind lucrurile superficial, aceste rezultate sunt supuse îndoielii, întrucât ele implică 
faptul că subiectul poate avea o reacţie emoțională la stimuli pe care nu-i percepe. Problema 
e rezultatul unei gândiri dualiste. Ea presupune că omul trebuie să perceapă un cuvânt şi 
apoi să elaboreze o reacţie emoţională. Ceea ce demonstrează acest experiment este că 
stimulii pot determina reacții de nivel scăzut chiar dacă nu produc reacţii verbale corecte. 

Astfel de lucruri se întâmplă frecvent în percepţie; noi recunoaștem chipuri fara să con- 
ştientizăm trăsăturile specifice şi aruncăm sau prindem mingi când traiectoriile lor sunt 
prea dificil de prezis, chiar şi de către un fizician. În mod clar subiectul reacţionează fără 
o totală conștientizare a detaliilor. 

Un alt asemenea experiment a fost realizat de Noizet şi Brouchon în 1967, care au 
cercetat starea afectivă a subiectului prin măsurarea electricităţii de la nivelul pielii. Stimulii 
declanşează un răspuns electrodermal (RED). Fenomenul se explică prin activitatea glan- 
delor sudoripare; ştim cu toţii că palma devine umedă sub efectul unei emoţii intense. 
Acelaşi fenomen se produce si în cazul emoţiilor mai slabe, dar într-un grad mai mic, 
care nu poate fi observat decât printr-o înregistrare electrică. 

Figura 3 prezintă amplitudinea RED observată la 11 subiecţi cărora li s-au prezentat 
la tahistoscop 12 cuvinte într-un timp scurt pentru ca ele să poată fi recunoscute şi enunțate. 
Se constată că RED a fost întotdeauna mai puternică pentru cuvântul afectiv decât pentru 
cel neutru, deşi subiecții nu au putut citi nici unul din cuvintele care le-au fost prezentate. 
Această recunoaștere, anterioară percepției propriu-zise, este denumită, după cum spuneam 
anterior, ,,subceptie“. 


Figura 6. Amplitudinea RED într-un experiment de „apărare perceptivă“ 

Amplitudinea medie a RED pentru prezentările subliminale din graficul de mai sus 
reprezintă pe abscisa cupluri de cuvinte afectiv—neutru asociate dupa familiaritatea lor si 
aranjate după creşterea familiaritatii, iar pe ordonată amplitudinea RED (o unitate pentru 
500 microvolti). Perechile de cuvinte-stimul au fost: A: cadavru-soldat; B: sinucidere—co- 
vor; C: canar—lampa; D: dorinta—baiat; E: a saruta—masa; F: dragoste—casa. (Maurice, 1977). 


13.1. Perceptia inconstienta 


În New Jersey a avut loc in 1958 un test de percepție sub limita constientizarii, inclus 
într-un studiu de marketing. Timp de şase săptămâni, 45.699 de subiecţi ce urmăreau un 
film la cinematograf au fost expuşi unor mesaje subliminale difuzate alternativ: „Hungry? 
Eat Popcorn!“ şi „Drink Coca-Cola“. În timpul celor şase săptămâni, vânzările de popcorn 
au crescut cu 57,7%, iar cele de Coca-Cola cu 18,1%. 

După cum afirmă Key (1974), „deşi oamenii nu pot fi influenţaţi aşa de simplu, un 
număr statistic semnificativ de persoane care formează audiența se va supune comenzii 
date subliminal, probabil atâta timp cât nu există un conflict puternic între comandă şi 
ceea ce există în mintea subiecţilor“. Autorul continuă spunând că o persoană care detestă 
cu adevărat un anumit produs, de exemplu „Click“, mai mult ca probabil că nu va răspunde 
mesajelor subliminale care îi comandă „Buy Click!“ („Cumpără Click!“). Ținând seama 
de modalitățile de exprimare pe care le au la dispoziţie creatorii de reclamă, aceasta este 
o consolare slabă. Mesajul subliminal ar putea fi: „Buy virility with Click!“ („Cumpără 
virilitatea cu Click!*). „Şi care bărbat nord-american ar putea rezista acestei tentati1?“. 

Alte lucrări, la fel de virulente „ale aceluiaşi autor — Media Sexploitation (1976) şi The 
Clam-Plate Orgy: And Other Subliminals the Media Use to Manipulate Your Behaviour 
(1978) — au dus la izbucnirea isteriei manipulării subliminale în America. Înţelegând prin 
percepție subliminala „inputurile senzoriale în sistemul nervos uman care, în funcție de 
circumstanţe, sunt sau reprimate de conştient, sau comunică cu inconştientul“, termenul 
are şi conotaţii comune ce sugerează spălarea creierului, manipularea şi alte asemenea prac- 
tici. Alte nume, defensiv-stiintifice, ale aceluiași fenomen sunt: receptare subliminala, re- 
glare a pragurilor (threshold regulation), percepţie inconștientă şi „subcepţie“ (Key, 1974). 

Eriksen (1962) consideră că, în momentul în care dorim să vorbim despre percepția 
inconștientă ar trebui făcută distincţia între două aspecte: 

1) Percepția subliminala, adică pragul dincolo de care sistemul nervos e capabil să 
dea răspunsuri cu toate că energiile de stimulare au intensitati mai mici decât acelea la 
care sunt posibile discriminarea $i realizarea unei relatări verbale conștiente. Altfel spus, 
„O reacţie a organismului la o reacție percepută inconștient“ (Sillany, 1996). Chiar termenul 
de subliminal provine din latinescul sub limen şi înseamnă „sub prag“. 

2) Percepția incidentală: stimulii au o intensitate suficient de mare pentru a fi percepuți 
conştient (având intensitatea deasupra pragului standard), însă subiectul nu este atent la 
aceşti stimuli, astfel încât nu poate relata verbal nimic, în mod conștient, legat de ei (vezi 
procesarea automată a informaţiei). 

Încă de la început s-a presupus că discriminările subliminale au (din cauza nivelului mic 
de energie al stimulului) doar un caracter grosier de tip evaluativ: pericol versus non-pericol 
sau plăcut versus neplăcut. 

Greenwald (1992) arată că în urma cercetărilor asupra activării subliminale au fost 
puse în evidenţă trei categorii de stimuli care pot produce acest fenomen: 

1) cei care au niveluri mici de energie; 

2) cei care au durată extrem de scurtă; 

3) cei care sunt însoțiți de stimuli mascaţi şi reduc perceptibilitatea stimulului-tinta. 

Tot el subliniază că majoritatea lucrurilor pe care le cunoaștem despre activarea 
subliminală rezidă mai ales în experimente care au adus dovezi indirecte despre analiza 
conţinutului cuvantului-stimul-tinta în condițiile limitării sau lipsei constientizarii pre- 
zentei sale. Această categorie de cognitie în lipsa atenţiei a fost numită „activare se- 
mantică subliminală“. 

13.2. Pragurile perceptive 


Pentru început, trebuie făcută distincția între „pragul senzorial obiectiv“ şi „pragul 
senzorial subiectiv“. Pragul senzorial obiectiv indică valoarea minimă pe care trebuie 
să o aibă un stimul pentru a fi recepționat de organism; subiectul nu e însă conştient de 
prezenţa lui, nu poate să spună dacă stimulul a fost sau nu prezent; (deși, aşa cum am 
văzut mai sus, el introduce modificări ale RDG sau RED). Pragul senzorial subiectiv este 
limita de la care subiectul poate constientiza prezenţa stimulului, desi nu poate oferi verbal 
nici o altă informaţie despre natura sau semnificaţia acestuia (Miclea, 1994). 

O distincție asemănătoare operează Ciofu (1994) considerând că „pragul unui sti- 
mul este dat de nivelul cel mai slab de energie la care, în relaţie cu timpul de prezentare, 
acesta induce o senzaţie. De exemplu, un cuvânt de 8-10 litere, proiectat cu tahistoscopul, 
va avea pragul percepției la 4-5 milisecunde. Conţinutul cuvântului va fi bine pus în evi- 
denta. Dar chiar la 2-3 milisecunde subiectul va putea pretinde că a văzut ceva, poate 
una-două litere, poate un cuvânt nedeslusit. Deci aici e vorba de funcția unui al doilea 
prag (care în fenomenologia concretă este de fapt primul), cel fiziologic“. Pentru a trece 
pragul fiziologic, stimulul are nevoie de mai puţină energie, dar între pragul perceptiv şi 
cel fiziologic există o zonă de receptare activă, care îi furnizează creierului informaţie 
mai multă decât credem noi; şi multe procesări se fac în aceasta zonă subconstienta. 


13.3. Teorii despre percepția subliminală 


In încercarea de explicare a fenomenului percepției subliminale s-au emis mai multe 
teorii, multe dintre ele sortite eşecului din lipsa coerentei interne sau datorită neadecvării 
cu datele situațiilor experimentale. 


13.3.1. Teoria inconştientului superdiscriminator (Eriksen, 1958) 


Un exemplu este teoria lui Eriksen (1958), a „inconştientului superdiscriminator“ ce 
consideră că există un sistem cognitiv complet diferit de cel cunoscut de noi sub acest 
nume, ce alimentează procesele mentale inconștiente si emoționale şi care e mult mai 
sensibil decât mecanismele avute în vedere până acum; el ar putea îndeplini la fel de bine 
şi alte funcții, iar emoțiile pe care le produce pot interfera cu sistemul cognitiv comun 
(banal), care e implicat mai degrabă în relatarea verbală. 

Teoria lui Erikson ar explica pragurile mai înalte obținute în experimentele de apă- 
rare perceptiva. Dar, din păcate, nu reuşeşte să explice de ce s-ar dezvolta asemenea sis- 
teme cognitive diferite şi de ce nu este investit controlul comportamentului adaptativ în 
sistemul cognitiv cel mai sensibil al organismului. 


13.3.2. Teoriile fragmentării (Lazarus și McCleary, 1951) 


Mai interesante sunt „teoriile fragmentării“ ale lui Lazarus şi McCleary (1951), dis- 
cutate de obicei sub numele de apărare perceptivă şi tratate şi de noi anterior, în respec- 
tivul context. 


Perceptia si fenomenele perceptive 67 


Ar mai fi de subliniat ca, in experimentele lor, autorii mentionati au reusit sa traga 
şi concluzii ce nu stau sub umbrela „apărării perceptive“. De exemplu, oferindu-i spre 
recunoaştere subiectului fragmentul „GA...“, acesta devine condiţionat. El nu are inte- 
les în sine şi apare liber în cuvinte ca: GAILY (vesel, jovial), GANGE (măsură, etalon), 
GAWKY (stângaci, greoi), percepţia subliminala fiind evidentă când subiectul dă răspunsuri 
verbale înainte de a realiza identificarea corectă în final. Uneori, aceste „premise“ de 
recunoaştere sunt congruente în mod izbitor cu cuvintele, însă nerelatate. Atunci când 
cuvintele stimul vin din clase diferite, cu conotaţii clar diferite, iar subiectul e rugat să 
ghicească din care clasă face parte cuvântul încă neidentificat, el poate avea dreptate mult 
mai des decât i-ar permite hazardul (Eriksen, Azuma & Hicks, 1959). Mai mult, ,,premi- 
sele“ incorecte ale cuvântului vin deseori din aceeași clasă ca şi cuvântul-stimul (Johnson, 
Thomson & Frinke, 1960), asa cum există răspunsuri care sunt doar partial corelate cu 
cuvântul-stimul. 

Un experiment important este cel realizat de Spence & Holland (1962). În timp ce 
Jumătate din elevii unei clase isi întorc spatele la un ecran, ceilalți sunt expuşi la flash-uri 
de 7 milisecunde ale cuvântului CHEESE (brânză) în condiţii de iluminare astfel încât im- 
presia generală a grupului a fost că nu s-a produs nici un flash. Apoi experimentatorul 
a citit o listă cuprinzând zece cuvinte care se asociau cu CHEESE (MOUSE — şoarece, 
GREEN — verde, COW — vacă etc.) şi zece cuvinte de control, testând imediat recunoas- 
terea. S-a dovedit că grupul experimental — aceia care nu s-au întors în timpul stimulării 
subliminale — şi-a amintit mai multe cuvinte asociate lui CHEESE decât cuvinte de con- 
trol, în timp ce această tendință nu apărea la celălalt grup. Spence şi Holland consideră 
acest rezultat o dovadă a faptului că inconştientul are legile sale proprii de funcționare 
(Neisser, 1967). 


13.3.3. Teoria identificării indirecte (Fowler, 1981) 


Fowler (1981) a utilizat o altă paradigmă experimentală, încercând punerea în evi- 
denta a mesajului subliminal pe o cale indirectă, prin interpretarea lui. Subiectilor li se 
arată mai întâi un mesaj subliminal, format dintr-un singur cuvânt: LODGE (adăpost). 
Ulterior erau expuse pe ecran cuvintele HOTEL şi BOOK (carte). Subiectilor li se cerea 
să precizeze care din cele două cuvinte e similar ca semnificaţie cu mesajul subliminal. 
95-97% dintre cei chestionati au răspuns corect, ceea ce „denotă prezenţa unei procesări 
semantice parţiale a mesajului subliminal“ (Miclea, 1994). 

Această identificare indirectă a mesajelor subliminale este ingenios concepută. Mai 
multi cercetători s-au întrebat dacă e corect să se compare „efectele materialului nede- 
tectabil cu efectele materialului detectabil. Trebuie create condiţii ca stimulii nedetectabili 
să fie comparati cu stimuli identici sau similari, care sunt detectabili“ (Smith & Rogers, 
1995). De asemenea, cu toate criticile aduse după anii 1950 experimentelor ce puneau 
în evidenţă percepţia subliminală si efectele ei, realizate de Dixon (1971), studii mai noi 
în domeniul atenţiei selective evidențiază faptul că stimulii neconstientizati afectează atât 
starea generală a subiectului (Gortun & Wood, 1972; von Wright, Anderson & Stenman, 
1975), cât şi răspunsurile la aceste stimulări (Lewis, 1970, Mackay, 1973). Dar şi aceşti 
autori fac distincţia între procesarea perceptuală şi capacitatea de a utiliza voluntar (con- 
stient) rezultatele procesării sau verbalizarea lor. 

Putem vorbi, aşadar, de efecte ale percepției subliminale, însă nu raportate direct. 
Actualizarea informaţiei, testarea existenţei ei în mintea subiectului trebuie să se facă im- 
plicit, nu explicit. Nu ar fi corect să cerem realizarea unei paralele obiective între ceea 
ce a fost perceput supraliminal — urmându-se în procesare o cale deja cunoscută si con- 
sacrată, ajungându-se la un rezultat vizibil în comportament — cu ceva prins „din zbor“, 
procesat din cauza ,,inertiei“ sistemelor noastre de receptare şi care de cele mai multe ori 
are efecte scăzute, oricum incomparabil mai mici decât cele ale stimulilor supraliminali. 

Putem presupune, de asemenea, că, vrând ca subiectul să conştientizeze un stimul de 
a cărui prezenţă nu a fost conştient, inițiind, aşadar, procesele gândirii, memoriei, acţionând 
resortul motivatiei, am putea să ne îndepărtăm mult de sursa inițială. Ar putea intra în 
calcul mecanisme psihosociale şi de personalitate, iar scopul cercetării ar fi complet 
compromis. O actualizare implicită a stimulilor subliminali poate avea şi ea puţini sorți 
de izbândă, pentru că, așa cum ne-au demonstrat experimentele de până acum, noi nu 
actualizăm exact noţiunea ce ne-a fost expusă, ci mai ales clasa acelei noțiuni; ceea ce e 
dătător de speranţe este că această recunoaştere a clasei se face corect în cele mai multe 
din cazuri, adică procesarea informaţiei se realizează corect la nivel semantic, de cele 
mai multe ori subiecţii neputând da relații despre stimulul propriu-zis (mărimea, culoarea), 
însă paradoxal, reuşind să identifice clasa de apartenenţă. 

Ipoteza unui sistem vizual paralel care ar putea fi responsabil pentru aceste lucruri a 
căzut repede, pentru că s-au realizat experimente cu pacienţi suferind de dislexie profundă. 
Dislexia este o tulburare a înţelegerii simbolurilor grafice, caracterizată prin incapaci- 
tatea formării abilităților de citit şi, în genere, un deficit special, cu aspect intermitent, 
al înțelegerii verbale. Dislexicul înţelege primele cuvinte ale frazei, după care celelalte 
componente îşi pierd sensul (Schiopu, 1997). Aceşti subiecți au dat răspunsuri care erau 
relationate semantic cu cuvântul-sursă, dar nu aveau nici o legătură cu acesta din punct 
de vedere grafic sau fonologic; cuvintele-tinta fiind prezentate singure şi cu timp de re- 
ceptare nelimitat (de exemplu, pentru BUY — a cumpăra, subiectul a răspuns DEBT — da- 
torie; pentru SWEAR — a jura, a înjura, relatarea a fost CURSE — blestem, injuratura) 
(Coltheart, Patterson & Marshall, 1980; Marcel, 1983). 

Ipoteza cea mai viabilă rămâne totuşi aceea a unui inconştient cognitiv „rațional“ şi 
responsabil, capabil să analizeze la nivel semantic, grosier, un stimul pe care individul 
nu-l percepe conştient, dar care poate să-l împingă la acțiune. Acţiune se poate numi si 
comportamentul de cumpărare, iar ceea ce subiectul nu poate percepe conştient putem 
numi „reclamă subliminală“. 


14. Percepția în publicitate 


In cazul comunicării de tip publicitar, stimulii sunt reprezentaţi chiar de mesajele publi- 
citare, respectiv de elementele componente ale unei reclame. Elementele care alcătuiesc o 
reclamă se constituie în stimuli ce sunt receptionati de către indivizi ca senzaţii cu un anumit 

conținut informational. Orice reclamă trebuie să realizeze, însă, o unitate între mesajul con- 
ceptual (text şi imagini) şi elementele ce ţin de formă şi culoare. Această unitate trebuie să 
fie atât în dimensiunea ei perceptuală şi afectivă, cât şi în ceea ce priveşte capacitatea ei de 
a reprezenta, de a evoca cât mai bine caracteristicile produsului/mărcii comunicate. 

Pentru a realiza scopul de suscitare a atenţiei receptorului, reclama poate apela atât 
la (1) demersuri extrinseci (care caută să trezească atenţia involuntară), cât şi la (2) de- 
mersuri intrinseci (care caută să creeze o dispoziţie voluntară a atenţiei) (Todoran, 2004). 

Din categoria celor extrinseci fac parte: (a) intensitatea, (b) izolarea, (c) dimensiunea, 
mărimea, (d) contrastul elementelor componente, (e) mobilitatea, (f) poziția spaţială şi 
(g) repetiţia. În categoria celor intrinseci sunt incluse: (a) noutatea, (b) aspectul cromatic, 
(c) ilustrațiile, (d) umorul si (f) familiaritatea. 

Pentru ca un mesaj publicitar să modifice opiniile sau atitudinile unei persoane, 
respectiv pentru ca acesta să inducă anumite comportamente (de regulă de consum), el 
trebuie mai întâi să atragă atenţia şi să suscite interesul acelei persoane. Obţinerea unor 
efecte optime nu este însă condiționată în mod necesar de o atenţie totală, astfel că o anu- 
mită distragere a mesajului determină adeseori creşterea eficienţei. Dacă unele elemente 
din cadrul reclamei atrag prea mult atenţia, atunci ele pot afecta decodificarea şi intele- 
gerea mesajului general al reclamei. Accentuarea excesivă a elementelor extraordinare 
menite să capteze atenţia poate afecta decodificarea mesajului şi comunicarea în ansamblu 
printr-un fenomen de ,,vampirism al creației“. Astfel, comunicarea mesajelor şi atragerea 
atenţiei se pot afla uneori în competiţie. Și în cazul comunicării publicitare trebuie găsit 
un echilibru optim între aceste două elemente. 

Steadman (1969) a arătat unor subiecţi de sex masculin 12 fotografii care aveau în 
partea de jos logo-ul şi numele unui brand. Jumătate dintre imagini erau neutre (case, 
peisaje etc.), iar celelalte imagini înfățișau modele feminine atractive, atât îmbrăcate, cât 
şi dezbrăcate. La o săptămână după expunerea la fotografii s-a măsurat gradul de memorare 
a brandului (brand recall). Surprinzător, a fost memorat mai bine brandul care era asociat 
cu imaginile neutre decât cel asociat cu imaginile atractive. Această diferenţă a fost şi 
mai puternică în cazul subiecţilor care aveau o atitudine ostilă fata de utilizarea stimulilor 
sexuali în publicitate. 

Fiecare categorie de reclame furnizează individului stimuli specifici, în funcţie de 
specificul şi particularitatile canalului de comunicare folosit drept suport (reclamele tipărite 
— stimuli spatiali şi de mișcare; reclamele audio — stimuli temporali; reclamele TV — toate 
formele de percepţie prin intermediul stimulilor spatiali, temporali şi de mişcare). Cheia 
atragerii atenției pentru reclamele tipărite o constituie combinaţia dintre cuvinte şi imagine; 
în cazul comunicării radio, esenţială devine cea dintre sunet (muzică) şi cuvinte, în timp 
ce pentru televiziune şi Internet primează elementul vizual. O reclamă eficientă reuşeşte 
să atragă atenţia asupra sa și, astfel, să transmită repede o atitudine pozitivă fata de brand, 
respectiv să aibă o „rezonanţă“ asupra grupului-tinta (recunoaşterea de către membrii gru- 
pului-tinta a faptului că o anumită reclamă le vorbeşte despre ceva care îi interesează). 
O strategie bine realizată contribuie la creşterea probabilității de a obţine „rezonanţă“, 
însă tacticile creative potrivite sunt cele care asigură acest lucru. 

În cazul reclamelor tipărite, în realizarea propriu-zisă a reclamei (faza de creaţie), o 
importanță deosebită este acordată „traiectoriei naturale a privirii“ (traseul spontan al privirii 
individului atunci când parcurge o reclamă, numit şi „flux Z“ — diagonala dreapta-sus spre 
stânga-jos). Aceasta deoarece amplasarea adecvată a elementelor componente ale reclamei 
pe acest flux natural al privirii creşte probabilitatea sesizării lor de către privitor, 
contribuind astfel la sporirea gradului de înțelegere al mesajului. 


15. Noţiunea de sinestezie 


Simturile primare la care publicitatea face apel prin intermediul reclamelor sunt gru- 
pate în patru categorii, cărora li se adresează prin elemente specifice: 

(1) văzul — culoare, formă, tip de literă (font), elemente vizuale în mişcare; 

(2) sunetul — intensitate, tonalitate şi durată; 

(3) atingerea — material si textură şi 

(4) gustul si mirosul (acestea două sunt tratate de regulă împreună, datorită apropierii 
lor intrinseci). 

Publicitatea poate face apel la acestea nu doar în mod direct, ci şi prin intermediul 
fenomenului de sinestezie. Denumirea provine din grecescul syn (asemănător, împreună 
cu) şi aestesics (ştiinţa percepţiei senzoriale) şi înseamnă în traducere directa „experi- 
mentare împreună“. Sinestezia desemnează faptul că o anumită experienţă senzorială sau 
o imagine mentală poate fi exprimată sau simțită în termenii alteia (de exemplu, ascul- 
tarea unei melodii poate naşte senzaţii de culoare, calităţi tactile, imagini, mirosuri, formele 
vizuale pot fi experimentate ca sunete şi gusturi etc.). Cu alte cuvinte, sinestezia reprezintă 
fenomenul de stimulare sau înlocuire a unui simţ de către un altul. Sinestezia se referă, 
de asemenea, la senzațiile trăite de persoanele care au suferit operaţii de amputare a mem- 
brelor şi care continuă să aibă senzaţii ca şi cum acestea ar fi încă prezente (experienţele 
de tip „membrul-fantomă“”). Sinestezia are şi o componentă socială (empatia resimțită de 
indivizi care, deşi sunt diferiți, pot trăi emoţii similare). Sinestezia nu se limitează doar 
la experienţe senzoriale, putând avea legătură cu limbajul si gândirea (expresii senzorial- 
semantice). 

Cooper şi Branthweite (2002) consideră că există trei tipuri de sinestezie: (1) sinestezie 
subliminală, (2) sinestezie senzorială şi (3) sinestezie semantică. Sinestezia subliminală 
vizează totalitatea senzatiilor legate de un stimul (nu numai cele direct observabile, ci şi 
cele percepute în mod inconştient). Sinestezia senzorială vizează fenomenul cel mai răs- 
pandit al senzatiilor înregistrate printr-un canal senzorial şi care rezonează în alte canale. 
Sinestezia semantică desemnează descrierile verbale ale unor senzaţii, în modalităţi spe- 
cifice altora („un gust aprins“, „o culoare catifelată“). Acest tip de sinestezie poate fi întâl- 
nit destul de frecvent în viaţa de zi cu zi, ţinând de funcția expresivă a limbajului: emoţiile 
sunt adesea descrise în termeni kinestezici („am izbucnit în ras“), experienţele corporale 
sunt folosite pentru a exprima gânduri şi sentimente (,,ma simt închis in mine“), viata 
este descrisă ca mişcare („viaţa este o călătorie“). 

Asa dupa cum arata Osgood (1980), cuvintele pot fi legate de senzatii (de exemplu, 
„fericit“ este încurajator, plin de culoare, luminos si clar, în timp ce „trist“ este demora- 
lizator, fără culoare, întunecat şi confuz; diferite forme geometrice se traduc în emoţii 
etc.) Osgood explică acest tip de sinestezie prin legătura cu cei trei factori de bază măsu- 
rati de scalele sale de diferenţiere semantică, comune atât limbajului, cât şi simţurilor (de 
Evaluare, de Potential si de Activitate — EPA). 

Sinestezia senzorială nu este foarte comună: doar o persoană din 2.000 are o astfel 
de experienţă, de regulă femeile si copiii într-o mai mare măsură decât bărbaţii (Cooper 
si Branthweite, 2002). În schimb, sinestezia semantică este universală, iar oamenii pot 
crea, identifica sau asocia cu uşurinţă diversele experienţe senzoriale (de exemplu, „culori 
calde“ sau „un miros pastelat*). 

Sinestezia duce la integrarea perceptiilor primare (culori, forme, mirosuri etc.) într-un 
sistem distinct de atribute. Desi fiecare dintre senzațiile primare este individualizată, rezul- 
tatul global este o percepţie holistică, un întreg (Gestalt) care reprezintă mai mult decât 
suma părților care îl compun. Senzatiile de gust pot evoca imagini vizuale, amintiri sau 
emoții; mirosul poate evoca sunete, imagini, atingeri etc. Culorile pot evoca diverse gusturi: 
galbenul-verzui şi verdele-galbui sunt acide şi acrisoare; galbenul-oranj şi roșul sunt dulci, 
albastrul, maroul, verdele oliv şi violetul sunt amare; galbenul este picant; griul-verzui 
si bleul sunt sărate etc. Ele pot fi asociate si cu mirosuri: portocaliul este piperat, verdele, 
uşor aromat şi chiar condimentat, violetul si lilaul, parfumate etc.; de regulă, culorile des- 
chise şi delicate sugerează mirosuri dulci, în timp ce culorile închise şi tulburi, mirosuri 
grele şi chiar neplăcute. În cazul atingerii, rosul este perceput ca fiind cald, pătrat si pro- 
eminent, galbenul, ca fiind triunghiular şi ascuţit, în timp ce albastrul este simţit drept 
rece, alunecos si rotunjit. 

Cea mai mare parte a lucrurilor cunoscute despre fenomenul sinesteziei provin de la 
persoanele care au avut astfel de experienţe. Studierea acestor cazuri a arătat că, deși 
teoretic exista douăzeci de combinaţii posibile ale celor cinci simţuri principale (luând 
în considerare şi simţul orientării), cea mai des întâlnită combinaţie este cea dintre sunete 
si culori. Sinestezia este de regula unidimensională, adică pentru un anumit individ func- 
tioneaza într-un singur sens (nu şi invers: sunetele evocă culori, dar culorile nu evocă 
sunete; imaginile pot evoca anumite gusturi, dar gusturile nu evocă imagini). Imaginile 
sinestezice sunt de obicei simple, constând într-o culoare sau o formă de bază, iar expe- 
rientele sunt foarte stabile. 

Toate simţurile au patru proprietăți fundamentale: (1) intensitatea (slab—puternic), 
(2) luminozitatea (mare—mica), (3) extensia (mărime, arie de acoperire) si (4) calitatea 
(albastru, roşu, verde; densitate mare sau mică; sărat, dulce, amar, acru, parfumat, usturat, 
ascuţit, moale, abraziv; cald, rece) (Cooper si Branthweite, 2002). Transferul de la o mo- 
dalitate senzorială la alta are loc, de regulă, în cadrul aceleiași proprietăți senzoriale. În 
cazul luminozitatii, de exemplu, sunetele cu vocale înalte produc culori luminoase, iar, 
cu cât ritmul unei melodii este mai puternic, cu atât imaginea vizuală este mai luminoasă. 
În cazul intensității, sunetele puternice produc culori mai intense decât cele mai joase, 
pe când în cazul extensiei vocalele de mică intensitate evocă ideea unor obiecte mari, în 
timp ce vocalele mai înalte si mai scurte evocă obiecte mici. 

Fenomenul sinesteziei este explicat de doua teorii (Cooper si Branthweite, 2002). 

Prima considera ca sinestezia se datorează unei procesari senzoriale „dezordonate“, 
în care transmisia neuronală „se scurge“ de la un canal senzorial la altul. Această concluzie 
este sprijinită de faptul că fenomenul de sinestezie apare mult mai frecvent în cazul 
stimulilor care au într-un anumit fel proprietăți „comune“. 

A doua teorie invocă procese cerebrale mai complexe, care se dezvoltă încet pe par- 
cursul etapelor de dezvoltare a limbajului, pe măsură ce gândirea copilului trece de la 
centrarea pe sine (egocentrism) la judecata abstractă. Aceasta teorie își fundamentează 
explicaţia pe procesul de codificare semantică, cu ajutorul căruia experienţa senzorială 
este limitată şi interpretată în termeni de legături semantice si coduri. Pe măsură ce stimulii 
sunt percepuți, ei sunt tradusi automat din coduri senzoriale în reprezentări abstracte (se- 
mantice). De asemenea, pe măsură ce căile neuronale se dezvoltă şi se extind iar procesele 
cognitive de un nivel superior domină procesele senzoriale mai simple, aprecierea sen- 
zorială naivă şi primitivă a lumii devine tot mai diferențiată. Pe măsură ce individul trece 
de la copilărie spre maturitate, procesele cognitive superioare (cele semantice, de exemplu) 
acoperă sau chiar înlocuiesc mecanismele senzoriale primitive care au produs inițial 
suprapunerea canalelor senzoriale. De aceea, o dată cu dezvoltarea, se trece de la experienţe 
sinestezice puternice (senzoriale) la experienţe sinestezice slabe (semantice). Teoria este 
sprijinită pe de o parte de faptul că sintestezia poate apărea şi în relaţie cu cuvintele, nu 
doar cu senzațiile, iar pe de alta de faptul că fenomenul sinesteziei descreşte considerabil 
o dată cu înaintarea în vârstă (Martino & Marks, 2001). 

Publicitatea poate utiliza și valorifica fenomenul de sinestezie în cazul anumitor cate- 
gorii de produse. De exemplu, diversele substanţe odorizante (de cameră, pentru automobil 
etc.) caută să transmită sau să evoce prin intermediul mirosurilor emoţii, senzaţii şi amintiri 
plăcute (atmosfera de acasă, o estetică deosebită, un anumit stil de viata, anumite valori). 
Cafeaua caută să transforme şi să exprime diversele gusturi şi arome în termeni de culoare, 
textură şi simboluri vizuale, parfumurile caută să lege mirosurile de o anumită imagine 
de sine sau chiar să creeze mirosuri care să schimbe percepţia de sine. În special în cazul 
mirosurilor, consumatorii au un limbaj limitat şi, de aceea, ele pot fi exprimate mult mai 
bine prin descrierea lor în termenii unor alte experienţe senzoriale (văz, auz etc.). În privința 
detergentilor, se caută, de asemenea, crearea unei asocieri a acestora cu mirosul hainelor 
spălate sau cu imaginea tradițională a căminului. În mod similar, dulciurile urmăresc să 
asocieze experienţele gustative ale consumului produsului cu anumite stări de spirit sau 
emoţii. La fel se întâmplă si în ceea ce priveşte băuturile alcoolice, săpunurile etc. 

Sinestezia poate fi cuprinsă şi folosită în ceea ce este cunoscut sub numele de „ex- 
perienta totală a unui brand“ (total brand experience), oferind mijloace de a comunica 
experienţa totală şi uneori sub-constienta a brandului, pentru a completa si pentru a fi în 
armonie cu toate aspectele sale „senzoriale“. Exemple sunt Nike, MTV sau Calvin Klein, 
care au căutat să evoce experienţe totale ale lumii brandului, aşa-numitele „sensorama“ 
(Grant, 2000). 

Sinestezia a depăşit (cel puţin în forma sa slabă, semantică) domeniul restrâns al psiho- 
logiei si a pătruns în viata de zi cu zi a consumatorilor prin intermediul reclamelor, 

transformand imaginile vizuale ale produsului (ambalaj, reclame etc.) in atribute sonore, 
de miros, tactile, kinestezice etc. 

Dar sinestezia este mai mult decât o simplă tehnică de comunicare, ea este inter-co- 
nexiunea holistică a tuturor atributelor rezultate în urma experienţei consumatorului cu un 
brand (de la senzaţii la limbaj, gândire şi comportamente). Aceasta tendinţă — numită „mar- 
keting experiential“ şi care „utilizează un puternic răspuns cognitiv sau senzorial pentru 
a excita simţurile, pentru a atinge inima şi pentru a stimula mintea“ (Schmitt, 1999) — nu 
este valabilă doar pentru brand-urile care se adresează tinerilor, ci este mai degrabă una 
generală. Brand-urile creează experienţe senzoriale prin produsul în sine, prin publici- 
tate, prin promoții şi prin toate celelalte puncte de „contact“ sau „atingere“ din relația lor 
cu consumatorii. 

Abordarea clasică a construcției de marcă (brand building) presupunea focalizarea 
asupra rolului brand-urilor ca stil de viata, asupra statusului cultural, simbolismului, be- 
neficiilor percepute şi satisfactiilor emoţionale, neglijand dimensiunea senzorială a aces- 
tora. Oricât de valoroase ar fi aceste elemente simbolice, ele nu permit, totuşi, o experiență 
şi un contact total al consumatorului cu brandul. 

„Branding-ul experiential“ oferă oportunităţi pentru descoperirea de diferentiatori 
fata de mărcile concurente, facilitând, implicit, descoperirea de noi teritorii de pozitio- 
nare. Experienţa brand-ului face apel la multe dintre simţurile individului, prin inter- 
mediul cărora brandul se conectează la percepție, emoții, gândire si memorie. Deşi canalele 
senzoriale dominante (din perspectiva publicităţii) sunt reprezentate de vedere şi auz, expe- 
rienta directă în ceea ce priveşte produsele este mult mai profundă şi mai bogată, consu- 
matorul folosind mult mai multe dintre simţurile sale în activitatea zilnică de apreciere 
şi alegere a brand-urilor. 

În ciuda faptului că psihologia nu acceptă existența decât a cinci analizatori senzoriali, 
unii specialiști în marketing şi publicitate consideră că există opt modalități senzoriale 
care lucrează în interacțiune şi care influenţează, conştient sau inconştient, experiența 
individului privind brand-urile: (1) văzul, (2) auzul, (3) atingerea, (4) gustul, (5) mirosul, 
(6) kinestezia (senzațiile provenite din posturile corporale, mișcare şi poziție), (7) tem- 
peratura si (8) durerea (Cooper si Branthweite, 2002). 

În orice experienţă legată de un brand, simţurile consumatorului lucrează în inter- 
acțiune. De exemplu, actul de a mânca merge mult dincolo de satisfactiile gustative, un 
rol important fiind jucat şi de miros, aspect, modul în care este simțit produsul, descriptorii 
verbali ai acestuia. În cazul băuturilor, satisfacția este intensificată de senzațiile tactile 
de răcoare şi umezeală de la nivelul degetelor, de imaginea întinderii mâinii spre o cutie 
de bere din frigider etc. Hainele proaspăt spălate (în cazul detergentilor) nu sunt examinate 
doar vizual, ele sunt totodată mirosite, pipăite, trecute peste obraz etc. Textura si modul 
în care este perceput un ambalaj sunt utilizate de consumator pentru a evalua calitatea 
produsului din interior, în timp ce, în cazul automobilelor se apelează la sunete, mirosuri 
si calități tactile care influenţează intuitiv aprecierea valorilor caracteristicilor acestora, 
dincolo de performanţele lor mecanice (zgomotul portierei care se închide, fineţea tapiteriei 
din piele, strălucirea finisajului metalic sau din lemn). Fondul muzical din magazine 

influenteaza, la randul sau, cantitatea si tipul de produse care sunt achizitionate (muzica 
franceza creste vanzarile la vinuri, de exemplu), folosirea anumitor nuante pentru iluminare 
duce la sporirea cantitatii de legume si de carne proaspata vandute, un miros discret incu- 
rajează cumpărarea produselor de panificaţie sau a cafelei. 


16. Elemente vizuale cu importanță majoră în publicitate 


Simţul la care comunicarea publicitară face apel cel mai intens este văzul. În ceea 
ce priveşte elementele vizuale utilizate, cele mai importante sunt formele, contururile, 
simbolurile, culorile şi tipurile de literă. Vechiul proverb chinezesc care afirmă că „o 
imagine valorează cât o sută de cuvinte“ a devenit deja loc comun în publicitate. Veri- 
dicitatea acestei afirmaţii a fost dovedită şi susținută de numeroase experimente. 

Astfel, într-un experiment privind memoria vizuală, Erdelyi şi Kleinbard (1974) au arătat 
subiecților 60 de imagini color şi le-au enumerat 60 de nume de obiecte, cerându-le apoi 
să își amintească periodic imaginile şi cuvintele prezentate. În medie, după o oră, gradul 
de rememorare a cuvintelor a rămas constant, dar subiecții nu își aminteau întotdeauna 
aceleaşi cuvinte. În cazul obiectelor arătate sub formă de imagini, durata medie de reamin- 
tire a fost, însă, semnificativ mai mare. Acest rezultat s-a datorat faptului că imaginile 
au reprezentat stimuli mai complecși, care beneficiau de elemente suplimentare care au 
contribuit la procesul de reţinere. 

Formele, culorile şi tipurile de literă sunt deosebit de importante deoarece sunt pre- 
zente în toate elementele care definesc identitatea unei mărci (nume de brand, siglă etc.). 
Formele utilizate în publicitate influenţează într-o măsură semnificativă felul în care este 
percepută o marcă, atât din punctul de vedere al conţinutului propriu-zis al reclamei, cât 
şi din punctul de vedere al formei produsului sau ambalajului. În cazul anumitor mărci, 
forma propriu-zisă a ambalajului este chiar elementul de identitate definitoriu (sticla de 
Coca-Cola, sticla de vodcă Absolut etc.). Un alt exemplu faimos îl reprezintă marca de 
țigarete Marlboro. Până în 1955, când comunicarea mărcii a început să fie realizată de 
celebrul Leo Burnett, Marlboro era o marcă cvasinecunoscuta de ţigări care se adresa 
femeilor. Unul dintre elementele forte ale noii poziționări (agresiv masculine, folosirea 
unui simbol macho, celebrul Marlboro Man etc.) a constat în înlocuirea vechiului ambalaj 
cu un pachet care transmitea aceste valori (ambalaj de carton cu aspect colturos şi capac 
mobil). Formele joacă, de asemenea, un rol deosebit de important ca elemente ale siglelor 
mărcilor. Fiind simboluri vizuale, ele pot fi înţelese rapid, memorate şi identificate cu 
uşurinţă, indiferent de piaţa pe care activează marca respectivă. 

16.1. Formele 


Dintre elementele care tin de forma, cele mai importante sunt cele legate de linii şi 
contururi (armonie, proportie, simetrie, calitatea si cantitatea liniilor etc.), respectiv valorile 
culorilor. Din multitudinea de caracteristici ale formelor, patru joaca un rol deosebit de 
important din perspectiva designului publicitar: (1) unghiularitatea, (2) simetria, (3) pro- 
portia si (4) marimea (Schmitt & Simonson, 2002). 

(1) Unghiularitatea. Formele unghiulare sunt acele forme care au unghiuri, colturi 
(triunghiuri, dreptunghiuri etc.), in timp ce formele rotunjite nu au forme ascutite. Un- 
ghiularitatea este asociata de regula cu dinamismul, conflictul, masculinitatea, asprimea, 
stari taioase sau abrupte, in timp ce lipsa acesteia (rotunjimea) evoca feminitate, moliciune, 
armonie, blandete, continuitate. Liniile drepte, gri si subțiri exprimă delicateţe, liniile negre 
subțiri sugerează precizie, liniile pline si mai groase — stabilitate, liniile verticale — grație, 
simplitate şi tărie, liniile orizontale — ușurință, repaos şi linişte, iar liniile diagonale — mișcare, 
activitate şi efort (Todoran, 2004). Liniile curbe sunt mai ușor de acceptat şi agreat decât 
cele drepte, ele exprimând blandete, mângâiere şi uşurinţă. Triunghiul evocă rigoare şi 
vivacitate, pătratul — soliditate şi putere iar cercul — perfecţiune si unitate. 

Si simbolurile transmit mesaje prin formele lor: steaua sugerează prezenţa divină, 
iluminare şi înţelepciune (sigla Texaco, Converse), cercul semnifică unitate, plenitudine, 
perfecțiune şi armonie (sigla AT&T), triunghiul — aspirație (Delta Air Lines, Alcatel), 
ancora — stabilitate şi aventură, leul — conducere, putere şi regalitate (ING, MGM) etc. 
(Schmitt & Simonson, 2002). 

(2) Simetria. Simetria vizează identitatea de formă şi aranjament pe cele două parti 
ale unei axe despartitoare. Simetria transmite ideea de echilibru, care este unul din factorii 
importanţi ce determină atracția vizuală. Simetria eliberează de tensiune și transmite ideea 
de ordine, în timp ce asimetria creează agitaţie şi tensiune. Fără îndoială, creativul face 
apel atât la simetrie, cât şi la asimetrie în realizarea unei reclame, în funcție de mesajul 
pe care vrea să îl transmită prin intermediul acesteia. Simetria este adesea tentantă, însă, 
dacă este dusă la extrem, poate transmite ideea de imobilitate si stagnare, in timp ce 
asimetria poate salva imaginea vizuală de la monotonie. Pe de altă parte, şi asimetria dusă 
la extrem poate să transmită haos, agitaţie sau lipsa siguranţei şi a oricăror reguli. De obicei 
se apelează mai frecvent la simetrie, urmărindu-se, astfel, oferirea unei senzaţii de echi- 
libru şi armonie, peste care se adaugă elemente asimetrice în măsură să exprime o notă 
de dinamism, curiozitate etc. 

(3) Proporția. Proporția elementelor vizuale influenţează la rândul ei felul în care 
percepem reclamele. Formele unghiulare alungite extind câmpul vizual şi creează o estetică 
dominantă prin crearea senzatiei de deschidere a întregii imagini. Formele unghiulare 
scurte par timide şi modeste, în timp ce formele rotunde par mai puţin penetrante şi 
agresive, transmițând senzaţii de armonie, moliciune şi perfecţiune, de vreme ce formele 
circulare sunt în mod natural simetrice (Schmitt & Simonson, 2002). 

(4) Mărimea. Mărimea este o variabilă puternic dependentă de spaţiul cultural. În spa- 
tiul occidental mărimea redusă este văzută ca „micime“ (chiar de spirit), în timp ce in Orient 

formele mari sunt considerate stânjenitoare şi greu de memorat, pe cand cele mici constituie 
expresii ale elegantei si ale cumpătării. În unele zone culturale, indivizii masivi sunt con- 
siderati grosolani si lipsiți de inteligenţă, pe când cei zvelti sunt socotiți supli şi inteligenți. 
Dimpotrivă, în alte spaţii culturale formele generoase înseamnă sănătate şi prosperitate. 

În realizarea unei reclame tipărite creatorii tin seama, în aranjarea elementelor sale 
componente, de anumite principii de design ce acoperă atât o dimensiune estetică (felul 
în care va arăta), cât şi una care ţine de eficienţă. Literatura de specialitate consemnează 
şase principii fundamentale de design pentru a obține o reclamă în același timp atractivă 
şi eficientă: (1) echilibrul; (2) dominanta (accentul); (3) secventialitatea (fluxul); (4) pro- 
portia; (5) coerenţa şi (6) unitatea (Book & Schick, 1997; Nelson, 1994; Arens, 1999). 

(1) Echilibrul presupune ca elementele componente ale reclamei să fie „împăcate 
între ele“. Echilibrul unei reclame este de două tipuri: formal si informal. Echilibrul formal 
este unul simetric şi presupune ca fiecare element al reclamei aflat de o parte a unei linii 
verticale imaginare ce trece prin centrul reclamei să se regăsească şi de cealaltă. Princi- 
palul avantaj al acestei abordări este faptul că permite înţelegerea cu uşurinţă a continu- 
tului şi formarea unui flux perceptual uşor de urmărit. Reclamele de acest tip sunt folosite 
în special pentru categorii de produse „serioase“ (instituționale, corporatiste). Echilibrul 
informal (asimetric) este mult mai greu de realizat, deoarece reperele nu mai sunt la fel 
de ferme ca în cazul abordării simetrice. 

(2) Dominanta sau accentul tine de faptul că unul dintre elementele componente ale 
reclamei trebuie să fie, printr-una dintre caracteristicile sale, mai mare sau mai accentuat 
decât celelalte, ceea ce ajută la atragerea atenției receptorului. 

(3) Secventialitatea sau fluxul desemnează aranjarea elementelor componente ale 
reclamei într-un flux care să conducă privirea receptorului în mod secvențial prin reclamă, 
după ce aceasta a reuşit mai întâi să îi atragă atenția. 

(4) Proporția vizează relaţiile dintre elementele ce tin de dimensiunile reclamei (înăl- 
time, lăţime etc.) sau dintre componentele sale, spaţiile dintre acestea etc. 

(5) Coerenta are în vedere relația vizuală globală dintre elementele componente ale 
reclamei. Fiecare dintre acestea trebuie să se armonizeze cu toate celelalte şi să îşi găsească 
locul potrivit în reclama privită ca ansamblu. 

(6) Unitatea este, poate, cel mai important dintre principiile de design si arată cât de 
bine își păstrează reclama împreună elemente componente (culori, texturi, fonturi, imagini 
etc.), respectiv corespondenţa dintre acestea în termeni de efect general. Unitatea poate 
fi obținută prin utilizarea de chenare, margini, elemente suprapuse, fundal, spaţii goale 
(albe) etc. 


16.2. Culorile 


Domeniul culorilor şi al efectelor pe care acestea le produc asupra consumatorilor 
este extrem de vast. Culoarea este unul dintre elementele definitorii prioritare pentru fiecare 
reclamă în parte, dar şi pentru lumea publicităţii în ansamblu. Toate reclamele recurg 
într-un fel sau altul la utilizarea limbajului culorilor. Culorile sunt prezente într-o proporţie 

covarsitoare in reclamele ultimilor zeci de ani, cele in doua culori sau cele alb-negru 
reprezentand mai degraba exceptii de stil (desi o macheta color costa triplu fata de una 
alb-negru). Publicitatea este in prezent foarte departe de celebra butada a lui Henry Ford, 
care oferea cumparatorilor faimosului model T automobile in orice culoare doreau, atata 
vreme cât aceasta era negrul. Chiar si lipsa acestora sau adoptarea unui stil minimalist 
se fac în scopul transmiterii unui anumit mesaj. Folosirea combinației alb-negru are, fără 
îndoială, multe avantaje, în special prin crearea unui contrast deosebit de puternic între 
negru $i fundalul alb. Utilizarea culorilor permite, pe de alta parte, reprezentarea cu acu- 
ratete a caracteristicilor produsului, a consumatorilor care îl utilizează, ajută la crearea 
unei anumite atmosfere sau dispoziţii emoționale de receptare a reclamei şi oferă modalități 
multiple de accentuare a elementelor vizuale ale reclamei care trebuie scoase într-un anumit 
fel în evidenţă. Studiile privind actul receptării reclamelor arată că, de exemplu, în cazul 
revistelor, reclamelor alb-negru li se acordă cu 30% mai puţină atenție decât reclamelor 
standard în patru culori, iar celor în două culori cu 20% mai puţină atenţie. În ceea ce 
priveşte ziarele, reclamele în două culori atrag atenția cu 50% mai mult decât cele stan- 
dard alb/negru, iar cele în patru culori — cu 80%. De asemenea, eficienţa unei reclame 
color este cu până de 15 ori mai mare decât a versiunii sale alb-negru (Nelson, 1994). 

Din perspectiva comunicării publicitare, culorile pot îndeplini mai multe funcții. Cea 
mai importantă funcție este aceea de a contribui la reproducerea realistă a ceea ce este 
reprezentat. Totodată, culorile pot servi drept stimuli pentru atragerea atenţiei consuma- 
torilor. Aşa după cum arată Berlyne (1996), culorile surprinzătoare, puternice sau con- 
trastante atrag atenţia receptorilor reclamelor. În acest fel, culorile sunt folosite pentru a 
crea interes pentru publicitatea tipărită, absenţa culorii putând fi folosită în scopul dife- 
rentierii reclamelor TV. 

Un alt rol important jucat de culori in acest domeniu este acela de a genera recu- 
noastere. Datorită asocierii cu o anumită culoare sau nuanţă, unele mărci au chiar capa- 
citatea de a crea prin intermediul comunicării asocieri atât de puternice, încât culoarea 
respectivă sa fie privită prin prisma mărcii în cauză (roșul, Coca-Cola; galbenul, Kodak; 
verdele, Connex; portocaliul, Orange). Culorile reprezintă un important instrument de 
marketing si prin faptul că pot diferenţia puternic mărcile sau chiar produsele. Adesea, 
în cazul mărcilor asociate puternic cu anumite culori, identificarea şi alegerea lor se face 
spontan, în faţa raftului. Aceeaşi marcă își poate diferenția diversele game de produse 
aparținând aceleaşi categorii prin nuanţe diferite de culori. Pentru unele categorii de pro- 
duse (cafea, ţigări etc.) au fost elaborate adevărate coduri de culori. O importanţă cu totul 
deosebită deţine culoarea în cazul ambalajelor, ea constituind adesea principalul factor 
de identificare al unei marci/produs. Să nu uităm că majoritatea consumatorilor încă aleg 
o cutie roşie sau o sticlă galbenă de pe raft, şi nu o marcă anume. Diverse studii au arătat 
că subiecţii expuşi unor obiecte de forme şi culori diferite şi-au amintit ulterior într-o mai 
mare măsură culoarea decât forma acestora (Nelson, 1994). 

Culorile nu se găsesc însă într-o lume a priori, nu sunt nişte simple categorii, indepen- 
dente de capacitățile perceptuale şi cognitive ale individului. Categorizarea culorilor de- 
pinde de o ierarhie bogată a proceselor perceptuale şi cognitive, unele — specifice pentru 

fiecare categorie de produse, iar altele specifice fiecarei culturi in parte (Varela, Thompson 
& Rosch, 1987). 

Culorile sunt folosite potrivit conventiilor si contextelor culturale. De exemplu, in 
spatiul european albul semnifica puritatea, curatenia si sarbatoarea, iar negrul este culoa- 
rea tristetii şi a durerii, in timp ce în Orient albul este culoarea doliului. În majoritatea 
culturilor vestice, culorile cu o saturație cromatică scăzută sunt pecepute ca fiind mai 
feminine decât culorile cu o saturație înaltă — roșul, albastrul si verdele deschis se regăsesc 
mai frecvent în îmbrăcămintea femeilor decât în cea a bărbaţilor. Culorile calde (roşu, 
galben si portocaliu) au tendinţa de a stimula şi determina un răspuns activ, indivizii din 
zonele geografice cu climă caldă fiind înclinați să reacționeze mai puternic la acestea. 
Culorile primare puternice, precum albastrul, roșul si galbenul, în combinaţie cu dungi 
albe sunt preferate de către diversele echipe sportive. Ele sunt vizibile în special în cadrul 
evenimentelor sportive, fiind astfel asociate cu un stil de viata sportiv şi dinamic. Gal- 
benul metalic în combinaţie cu rosul este asociat cu produsele chinezești etc. 

Culorile sunt asociate frecvent cu anotimpurile şi, prin rezonanţă, cu temperamentul 
sau starea de spirit a indivizilor care le aleg pentru îmbrăcăminte sau pentru decorarea 
locuinţei. Astfel, culorile primăvăratice (galbenul, verdele si albastrul deschis) sugerează 
prospeţime, tinereţe şi exuberanta, in timp ce culorile specifice iernii (albastrul închis, 
violetul intens şi negrul) sunt asociate cu atitudini reci şi distante. Tot astfel, culorile spe- 
cifice dimineţii (verde smarald, galben deschis, roz etc.) sunt asociate cu stările trăite 
dimineaţa la trezire (speranţă, regenerare, dorinţă de viata etc.), în timp ce culorile apusului 
sunt asociate cu momentele de relaxare de după o zi de muncă (portocaliu roșiatic, turcoaz) 
si cu stări de relaxare şi reflecţie (Arens, 1999). 

Specificitatea contextuală şi dependenţa culturală a culorilor au fost parțial confir- 
mate de Berlin şi Kay (1969), care au pus sub semnul întrebării simpla percepție a aces- 
tora, dezvoltând o teorie lingvistică a culorilor în măsură să acopere un set mai vast de 
categorizări ale acestora. Nu există un mod unic şi constant de percepere a culorilor, 
deoarece cunoștințele individului sunt specifice, dependente de emoţiile şi sentimentele 
acestuia, nefiind doar simple evaluări ale unor simboluri sau referentiali culturali. Culorile 
sunt dependente de context şi, printr-o construcţie extinsă, de mintea subiectului (Varela, 
Thompson & Rosch, 1987). Este posibil însă ca unele culori să aibă calități inerente, 
generând emoţii similare indivizilor din culturi diferite (Wells et al., 1992; Crowley, 1993), 
dar teoriile cele mai solide consideră că felul în care acestea influenţează sentimentele 
este determinat cultural (Gorn et al., 1997). Culorile pot genera sentimente prin ele însele, 
lucru pe care artiștii l-au ştiut intuitiv dintotdeauna (Kandinsky, 1977, a întreprins o eva- 
luare comprehensivă a efectului psihic al culorilor). 

Nuantele cromatice se impart, din punctul de vedere al tonalitatii lor afective, în: 

(1) active sau iritante (roşu, purpuriu, portocaliu si galben); 

(2) calmante (verde, albastru, indigo şi violet). 

Din perspectivă artistică sau de design, culorile se împart în culori primare şi culori 
secundare. Cele primare sunt roșul, galbenul si albastrul. Acestea permit, prin combinarea 
între ele sau cu negrul, obținerea oricărei alte culori pe un fundal alb. Culorile secundare 

se obtin prin amestecul egal a doua culori primare. Acestea sunt violetul (combinatia dintre 
roşu şi albastru), verdele (combinația dintre albastru şi galben) si portocaliul (combinaţia 
dintre galben si roşu). Culorile primare şi cele secundare formează prin combinare prin- 
cipalele culori utilizate în publicitate. Un instrument frecvent utilizat pentru a prezenta 
principalele culori şi combinaţii ale acestora este cel numit „roata culorilor“. Aceasta 
cuprinde cele şase culori standard (galben, verde, albastru, violet, roşu şi portocaliu) şi 
şase culori intermediare. Cu cât culorile aflate pe această roată sunt mai apropiate, cu 
atât se armonizează mai bine una cu cealaltă. Culorile aflate în poziţii opuse sunt numite 
complementare, iar atunci când sunt amestecate dau o culoare gri, neutră. 


Figura 7. Discul culorilor 


Sursa: adaptare după Nelson (1981), p. 261. 


Adesea, creatorii de reclame aleg culorile nu atât din perspectiva adecvării lor la me- 
sajul care trebuie transmis, cât mai degrabă pentru capacitatea lor de a şoca şi de a atrage 
atenţia. Culorile alese pentru postere, de exemplu, sunt de regulă culori primare, strălu- 
citoare şi sunt folosite cu generozitate. Pentru obținerea unor efecte sofisticate (de regulă 
emoţionale) sunt folosite, însă, culori sau combinaţii de culori mai subtile. Utilizarea 

culorilor in reclame se bazeaza atat pe valoarea lor atentionala, cat si pe cea afectiva. Culorile 
transmit stari, dar functioneaza $i ca simboluri. Celebrul psihiatru elvetian H. Rorschach, 
creatorul testului care îi poartă numele, a descoperit că persoanele optimiste si extravertite 
sunt mai deschise către utilizarea culorilor, în timp ce persoanele melancolice și introvertite 
sunt mai sensibile la forme. De asemenea, persoanele care iubesc culorile sunt mai uşor 
de influenţat decât celelalte, iar persoanele care sunt sensibile mai mult la forme decât la 
culori au tendinţa de a fi introvertite şi pedante şi de a-și controla impulsurile. De aceea, 
creatorul de reclame (în acest caz art directorul) caută, în cazul reclamelor care pun accent 
pe forme, să implice cât mai mult consumatorul în actul receptării si să îl facă să parti- 
cipe cat mai mult si cât mai activ la acest proces. Culorile îi permit receptorului reclamei 
să fie mai pasiv prin faptul că „vin“ către el (Nelson, 1994). 

Un obiect puternic colorat pare mai mare decât unul slab colorat sau colorat în culori 
întunecate. Culorile strălucitoare iradiază, atrag privirea în afara obiectului şi îi măresc 
contururile. Tonalitatile afective ale culorilor se datorează pe de o parte unor factori 
fiziologici senzoriali, iar pe de alta asocierilor pe care le produc. 

Culorile au, însă, o importanţă deosebită în publicitate prin faptul că, dincolo de simpla 
identificare a produselor şi asocierea cu mărcile, ele transmit sau chiar creează experienţe 
ŞI reacţii senzoriale, afective, cognitive şi comportamentale. Astfel, cu cât o culoare este 
mai saturată, cu atât se creează mai puternic impresia că obiectul respectiv este mai aproape 
decât în realitate. 

Semnificaţia culorilor pentru publicitate poate fi redată prin structurarea în patru mari 
categorii: 

(1) culorile la modă — acelea care nu sunt utilizate decât pentru perioade scurte de 
timp (unul, două sezoane) pentru ambalaje, colecţii, linii de produse etc. (de exemplu, 
verdele poate fi decretat culoarea la modă pentru vara viitoare); 

(2) culorile unei generaţii sau culorile sociale — sunt acele culori acceptate şi utili- 
zate cel mai frecvent de o comunitate pentru mărci de produse curente timp de una sau 
mai multe generații (de exemplu, verdele care poate să reprezinte pentru o anumită gene- 
ratie culoarea ecologiei); 

(3) culorile culturale — sunt legate de tari, religii, de anumite tradiţii specifice unei 
anumite culturi (de exemplu, verdele reprezintă culoarea Islamului); 

(4) culorile arhetipale — sunt acele culori cu valoare arhetipală (de exemplu, verdele 
reprezintă renașterea, reînnoirea, tinerețea). 

Vom încerca să enumerăm în continuare, deşi printr-un demers inevitabil incomplet, 
câteva dintre efectele fiziologice sau asocierile emoţionale şi simbolice pe care le deter- 
mină culorile principale. 

Rosul creşte presiunea sangvină şi măreşte pulsul (studiile statistice arată că auto- 
mobilele roșii sunt implicate în semnificativ mai multe accidente decât cele de alte culori), 
reprezintă emoția, acțiunea şi trăirile vitale, este captivant, pătrunzător, puternic şi pasional, 
fiind culoarea afectelor şi pasiunilor puternice. Roşul creează o senzaţie de apropiere în 
spațiu si, de aceea, obiectele de această culoare par mai apropiate. Rosul transmite sen- 
zatia de dorinţă, de fericire, de mișcare, de expansiune si de dinamism. Este cea mai fierbinte 

culoare. Ea îndeamnă cel mai mult la acțiune, excita şi provoacă în același timp, sugerând 
masculinitate şi fiind utilizată frecvent pentru produse masculine. Rosul este simbolul 
sângelui şi al focului, fiind, totodată, a doua culoare în ordinea preferințelor, după albastru. 
Această culoare este preferată cu precădere de către persoanele energice şi extravertite. 
Culoarea roșie este folosită cu preponderență pentru anumite categorii de produse, precum 
supe, alimente congelate şi produse din carne. 

Portocaliul este o culoare caldă, care stimulează emoțional şi care creează o puternică 
senzaţie de apropiere, fiind preferată, de asemenea, de către persoanele energice şi extra- 
vertite. $i portocaliul creează o senzaţie de apropiere în spațiu. Portocaliul este cea mai intensă 
dintre culori, fiind adesea asociată cu lumina solară. Este o culoare care antrenează, 
insufleteste si înviorează, transmițând veselie, optimism și mulțumire. Sugerează cunoaștere 
si civilizaţie. Portocaliul transmite, de asemenea, senzaţii de euforie, senzualitate, dezin- 
hibare, sociabilitate şi chiar sănătate. Este utilizată foarte frecvent în cazul produselor 
alimentare, pentru că evocă toamna si lucruri bune la gust. 

Galbenul este o culoare caldă, expansiva si ardentă. Culoarea luminii şi a vieţii, gal- 
benul transmite căldură si intimitate, satisfacție, dinamism, înviorare, bucurie, veselie şi 
flexibilitate. Este de asemenea o culoare veselă şi impulsivă, capabilă nu numai să în- 
vioreze şi să stimuleze, dar şi să predispună către comunicare şi să creeze o senzaţie de 
apropiere în spaţiu. Exprimă spontaneitate, jovialitate, originalitate şi expansiune, fiind 
preferată de indivizi energici $i extravertiti. Galbenul este o culoare de mare impact, care 
atrage repede atenţia, în special când este utilizat în combinaţie cu negrul. Se utilizează 
în special pentru produse care au în componenţa lor lămâie, porumb etc. 

Verdele este o culoare calmantă, tonifiantă şi răcoritoare, în măsură să transmită spe- 
ranta, forţă şi regenerare. Este culoarea farmacistilor, foarte frecvent utilizată în publici- 
tatea medicală. Reprezintă culoarea cea mai calmă dintre toate, o culoare aproape plată, 
lipsită de pasiune, bucurie sau tristeţe. Transmite senzaţii de satisfacție, constanta și in- 
dividualitate, de linişte, mulțumire, acceptare, bună dispoziţie, relaxare şi prospeţime. 
Verdele crează o senzaţie de distanţă, de aceea obiectele de această culoare par a fi mai 
îndepărtate. Este o culoare odihnitoare şi linistitoare, persoanele care o preferă fiind la 
rândul lor calme şi introvertite. 

Albastrul este cea mai adâncă şi cea mai rece dintre culori, constituind, în acelaşi 
timp, culoarea cea mai atrăgătoare din categoria celor reci. Albastrul transmite senzaţii 
de reverie, echilibru şi afectivitate, de fidelitate și de speranţă. Îndeamnă la calm şi creează 
senzația de îndepărtare în spaţiu, de dilatare si spatialitate. Sugerează, de asemenea, se- 
riozitate, profunzime şi intensitate a emoţiilor şi sentimentelor, fiind preferat de persoane 
calme şi introvertite. Este folosit frecvent pentru produsele reci sau congelate (induce ideea 
de „înghetat“), dar şi pentru produsele light, deoarece sugerează transparenţă sau „ceva 
uşor“, trimițând la unele nuanţe ale apei înghețate. 

Violetul este o culoare rece care transmite linişte, calm si relaxare, dar $i depărtare 
în spaţiu. Este o culoare enigmatică şi imaterială, care elevează, dar, în acelaşi timp, do- 
moleşte şi degajă echilibru. Fiind combinaţia dintre albastru (spiritualitate) şi roşu (curaj), 

este culoarea regalității, dar si a singurătăţii. Întrucât reprezintă un simbol al stărilor de 
sănătate şi prospeţime, sugerând protecție şi siguranţă, violetul este frecvent folosit în 
industria farmaceutică. Mai este utilizat şi pentru băuturi răcoritoare sau pentru produse 
care conţin mentă. 

Indigoul are capacitatea de a transmite senzaţii de detaşare, de autocontrol si reţinere, 
persoanele care îl preferă fiind naturi calme si introvertite. Crează impresia de obiectivitate 
şi adâncime. 

Maroul este o culoare masculină. Este asociată cu ideea de pământ, pădure, vechime, 
confort, căldură, utilizându-se pentru aproape toate categoriile de produse. 

Auriul şi argintiul (culori metalice) preiau din atributele metalelor prețioase pe 
care le evocă şi transmit senzaţii de luminozitate, strălucire, lux şi eleganţă, opulenţă, 
prestigiu etc. 

Albul şi negrul sunt extreme ale gradului de saturație şi de luminozitate, ele deţinând 
o importanţă aparte în ansamblul culorilor. Negrul este perceput drept întunecat şi mis- 
terios, dar şi drept impur sau chiar tenebros, în timp ce albul este însorit, fericit şi activ, 
sugerând puritate si inocenta. Negrul simbolizează tristeţe, dezamăgire, depresie, dar si 
sofisticare, eleganţă şi senzualitate, de unde intrebuintarea lui pentru produse costisitoare 
sau de lux. Este frecvent folosit ca fundal pentru combinaţii cu alte culori şi creează o 
senzaţie de închidere şi concentrare. Opusul său, albul, sugerează expansivitate şi puritate, 
linişte şi inocenta, curăţenie si sobrietate. Induce, totodată, o senzaţie de deschidere, de 
ieşire și de depăşire a cadrelor de referință. În activitatea de marketing direct se folosesc 
plicuri albe care conţin scrisori scrise pe hârtie intens colorată pentru a transmite în același 
timp ideea de putere şi de puritate. Băuturile răcoritoare carbogazoase (soft drinks) utili- 
zează adesea albul pentru ambalaj, pentru a sugera că produsul respectiv are un conţinut 
redus de calorii. 

Studiile privind relaţia dintre culori şi diversele categorii de produse sau activități de 
marketing au arătat că nuanțele de galben, respectiv roșu şi galben sunt cele mai adec- 
vate pentru activităţi de marketing direct, activităţi la locul de vânzare (POP — point of 
purchase) sau pentru ambalaje. Conform acestora, culoarea preferată de către indivizii 
adulți este de departe albastrul, urmată de roșu şi verde. Bărbaţii preferă nuanțele de al- 
bastru, în timp ce femeile, nuanțele de roşu, adolescenţii manifestandu-si preferința pentru 
culorile puternice si strălucitoare. 

În activitatea publicitară, culorile sunt de regulă utilizate în diverse combinaţii con- 
trastante, care urmăresc sporirea gradului de impact al reclamelor. Aceste combinaţii sunt 
numeroase, ele fiind adaptate în funcție de context şi de mesajele care trebuie transmise. 
Printre cele mai frecvent folosite se numără: roşu pe fond albastru, albastru pe fond galben, 
galben pe fond roşu purpuriu, violet pe fond verde, portocaliu pe fond albastru, verde pe 
fond roşu. Din punctul de vedere al lizibilitatii, cele mai eficiente combinaţii de culori 
sunt: negru pe fond galben sau galben pe fond negru; negru, albastru, verde sau roşu pe 
fond alb; alb pe fond roşu, verde sau negru; roşu pe fond negru; verde pe fond roşu 
(Todoran, 2004; Arens, 1999). 

16.3. Fonturile 


Un font reprezinta un set complet de litere, cifre si semne de punctuatie care au carac- 
teristici similare de mărime, grosime, forma şi proporții. Caracterele de litera (fonturile) 
sunt utilizate în toate formele vizuale de comunicare publicitară (cu o pondere sporită 
în reclamele TV si cele tipărite). Cea mai importantă caracteristică de care se tine cont 
în selecția unui font pentru o reclamă este lizibilitatea. David Ogilvy obişnuia chiar să 
spună că un font bine ales îi ajută pe consumatori să citească reclama, în timp ce unul 
nepotrivit îi determina să nu o citească. Principalii factori care determină lizibilitatea 
unui font sunt: (1) stilul fontului; (2) grosimea (accentuarea); (3) mărimea; (4) lungimea 
rândului; (5) distanţa dintre cuvinte, rânduri si paragrafe. 

Alegerea unui font sau a unor combinaţii de fonturi pentru realizarea unei reclame 
se face în funcție de caracteristicile produsului și de mesajul care trebuie transmis. 

Fiecare font conţine în caracteristicile sale un mesaj în sine (transmite o stare, un 
sentiment etc.), dincolo de cuvintele propriu-zise pe care le susține și „transportă“. Un 
font poate sugera rafinament şi eleganţă, în timp ce altul poate transmite accesibilitate şi 
prietenie. Fonturile pot fi puternice, tăcute, gratioase, zgomotoase, frumoase, urâte, de 
modă veche, moderne, simple, decorative etc. (Nelson, 1981). Fonturile înalte si înguste 
cu serife (tălpi) precise transmit eleganţă și precizie, in timp ce literele rotunde si fara 
serife sunt percepute drept prietenoase şi calde. Un font asemănător cu scrisul de mână 
transmite apropiere fata de oameni, bunăvoință si lipsă de agresivitate, în timp ce literele 
cursive par sofisticate şi sarbatoresti, constituind cea mai potrivită alegere pentru ocazii 
speciale. Literele majuscule (verzale) transmit autoritate şi agresivitate, în timp ce literele 
mici transmit apropiere şi accesibilitate. 

Fonturile mari, accentuate (bold sau aldine) şi cu un design simplu sunt uşor de citit, 
dar ocupă un spaţiu mare din suprafaţa totală a reclamei. Lungimea unui rând din corpul 
principal de text (body copy) nu trebuie să depăşească 8 cm iar spațiul dintre rânduri (in- 
terlinia) trebuie să permită literelor ascendente (b, d, t etc.) şi descendente (p, g, j etc.) 
să se extindă fără a afecta lizibilitatea ansamblului. Lărgirea sau micşorarea spațiului 
dintre litere poate, de asemenea, să influenţeze lizibilitatea textului publicitar. Inghesuirea 
literelor este utilizată frecvent în cazul titlurilor de reclame (Aeadline-uri), deoarece con- 
sumatorii citesc mai repede literele cu format mare atunci când acestea sunt mai apropiate 
unele de altele decât atunci când ele sunt mai distantate. Acest proces permite inserarea 
unui text mai lung, care devine, însă, greu de citit daca se depăşeşte un anumit prag de 
apropiere între litere. În ceea ce privește combinaţiile de litere, fonturile utilizate într-o 
reclamă trebuie să fie, de regulă, ori foarte asemănătoare, ori foarte diferite. Şi în ceea 
ce priveşte lizibilitatea există anumite principii care definesc felul în care este citit un 
text. Astfel, cititorul (din spațiul occidental) este obișnuit ca textul să conţină atât majus- 
cule, cât şi litere mici. El este obișnuit, totodată, să citească de la stânga la dreapta, şi nu 
de sus în jos sau de jos în sus şi se aşteaptă ca propoziţiile să fie orizontale, nu diagonale, 
iar între litere şi între cuvinte să fie spaţii egale. 

De regulă, o reclamă este scrisă utilizându-se mai multe tipuri de litere, astfel încât 
armonizarea acestora între ele, dar şi cu celelalte elemente vizuale ale reclamei reprezintă 
un aspect foarte important. Regula principală este cea a armoniei si a bunului gust (o regula, 
de altfel, foarte subiectivă). De cele mai multe ori, se recurge fie la alegerea unor fonturi 
din aceeaşi familie sau foarte apropiate, fie la fonturi foarte diferite foarte frecventă (o 
asociere fiind aceea între o literă anticvă pentru text şi una grotescă pentru titlu). În situaţia 
în care se urmăreşte accentuarea anumitor cuvinte sau porţiuni de text, se utilizează fonturi 
diferite pentru obţinerea unui efect de contrast (font italic versus dreapt, litere mici si litere 
mari, fonturi largi şi fonturi înguste etc.). Creatorii de reclame întrebuinţează cel mai 
frecvent două tipuri de caractere: unul pentru elementele de text cele mai vizibile si im- 
portante (headline-uri, subhead-uri, logo-uri etc.), cu litere mai mari şi mai largi, şi altul 
pentru blocul principal de text (body copy), cu litere mai mici şi mai uşoare. 

Fonturile sunt împărțite în patru mari tipuri: (1) anticve (romane) (2) grotesti (sans 
serif) (3) egiptene (slab serif) (4) ornamentale. Tipul de literă cel mai des utilizat este cel 
roman, atât prin tradiție, cât şi datorită faptului că transmite căldură, apropiere si prietenie, 
fiind în acelaşi timp foarte uşor de citit. Trăsătura sa distinctivă este aceea că majoritatea 
literelor au la extremităţi nişte linii (extensii), numite serife sau tălpi, dar si faptul ca 
grosimea literei nu este constantă. Cel de-al doilea tip de literă în ordinea popularității 
este cel grotesc. El este caracterizat de lipsa serifelor şi de grosimea uniformă a literelor. 
Cu toate că prezintă o lizibilitate scăzută în textele lungi comparativ cu fonturile romane 
şi poate fi considerat monoton datorită grosimii egale a literelor, caracterul grotesc reuşeşte 
să transmită o imagine de modernitate, fiind folosit în mod frecvent în special pentru titluri 
gi texte scurte. Prezintă, de asemenea, avantajul că poate fi utilizat fără mari probleme şi 
în combinaţie cu alte fonturi. Literele egiptene combină tipurile anterioare (serif şi sans 
serif) prin faptul că au serife, însă literele sunt de grosime egală. Tipurile de fonturi orna- 
mentale, cu literele bogat elaborate, transmit senzaţia de „ceva special“ şi decorativ, însă 
au dezavantajul faptului că se citesc cu mai mare greutate. 

Tipurile de literă sunt grupate în familii. În cadrul aceleiaşi familii de fonturi, designul 
de bază al literelor este identic, variantele diferentiindu-se între ele prin diverse caracte- 
ristici (grosime, înclinare şi lăţime). Utilizarea unor trăsături distincte permite accentuarea 
anumitor cuvinte fără schimbarea tipului de literă. 


Litere anticve Litere egiptiene Variante de litere 
Garamond Courier Garamond 
Times New Roman 


Garamond italic 


Bodoni Litere ornamentale Garamond bold 

a -n PORE Garamond bold italic 
Ornamental Garamond condensat 

Litere grotesti @ynamental Garamond condensat italic 

Futura Ornamental Garamond condensat bold 

Helvetica Ornamental’ Garamond condensat italic 

Frutiger 


Gill 

17. Alte elemente cu importanta majora in publicitate. 
Elemente auditive si olfactive 


Sunetele pot fi, la rândul lor, elemente puternice in crearea de asocieri şi de identitate. 
În acest sens, muzica poate fi socotită drept o colecţie de serii armonice de sunete. Cu 
cât acestea sunt mai adecvat structurate (mai melodice), cu atât impactul lor publicitar 
va fi mai mare. Melodiile sau liniile melodice sunt intens folosite în cazul reclamelor, în 
special al celor radio şi TV, şi constituie de fapt secvenţe de sunete având înălțimi diferite 
şi organizate ca un tot muzical. Melodiile sunt folosite, de regulă, ca element de fundal 
pentru reclame, ele numărându-se printre caracteristicile cele mai uşor de identificat, de 
recunoscut şi de ţinut minte de către consumator. Atât melodiile în sine, cât şi vocile per- 
sonajelor care vorbesc în reclame sunt alese în așa fel încât să creeze anumite recunoașteri 
ŞI asocieri, să producă impresii şi aprecieri favorabile (Schmitt & Simonson, 2002). 

Sunetul $i muzica de fundal constituie elemente emoționale $i comportamentale puter- 
nice. Spre deosebire de alte elemente componente ale unei reclame, au avantajul că pot 
fi schimbate cu uşurinţă, fiind mult mai flexibile decât elementele vizuale. Acestea din 
urmă se numără printre elementele de identitate cele mai stabile ale unei mărci, iar schim- 
bările în această privinţă — în cazul în care se produc — sunt minore şi respectă valorile 
fundamentale de poziţionare a mărcii. 

Si materialele din care sunt realizate diversele produse sau ambalajul acestora deter- 
mină asociaţii emoționale şi cognitive. Materialele anorganice precum marmura, sticla 
sau metalele sunt tari si reci, în timp ce materialele organice precum lemnul, pielea etc. 
sunt percepute ca fiind calde, moi şi prietenoase, în măsură să transmită senzaţii de apro- 
piere, relaxare si naturalete. 

Mirosurile şi gusturile permit crearea de asocieri puternice şi chiar unice cu mărcile, 
datorită faptului că mirosul are o mare putere de diferenţiere a experienţelor senzoriale. 
Parfumurile şi mirosurile sunt intens folosite în activitatea de publicitate, fie pentru a crea 
asocieri emoționale şi cognitive cu anumite mărci, fie pentru a se comunica pe ele însele. 
De altfel, comunicarea pentru această categorie de produse (parfumuri) beneficiază de o 
atenție aparte din partea creatorilor de publicitate, având particularităţi şi reguli distincte. 
Mirosurile sunt împărțite, în general, în şapte mici categorii: (1) mentolate; (2) florale; 
(3) eterice; (4) moscate; (5) vezinice; (6) urâte si (7) acre (Schmitt & Simonson, 2002). 
Memoria olfactiva este unul dintre cele mai puternice tipuri de memorie, prin interme- 
diul ei fiind posibilă reamintirea de detalii senzoriale legate de experienţe asociate cu anu- 
mite mirosuri. 


17.1. Atenţia în publicitate 


Aşa cum am văzut, declanşarea atenţiei involuntare depinde în mare măsură de gradul 
de noutate al stimulilor. Schimbările produse în mediul înconjurător directioneaza acti- 
vitatea perceptuală către stimulii noi şi inhibă reacțiile la stimulii vechi. De aici provine 


86 Psihologia reclamei si a consumatorului 


o preocupare aproape excesivă a creatorilor de publicitate pentru noutate. De asemenea, 
stimulii care au declanşat la un moment dat atenția involuntară isi pierd prin repetare 
capacitatea de a trezi interesul consumatorului, întrucât nu îi aduc acestuia ceva nou. 

Prin urmare, reclamele sunt construite în funcție de caracteristicile atenţiei (volum, 
mobilitate, distributivitate, concentrare etc.), ele urmărind să exploateze aceste carac- 
teristici, prin construirea stimulilor în funcție de palierele optime în care se produc va- 
riatiile lor. Aşadar, reclamele trebuie să evite suprasolicitarea atenţiei printr-un număr 
prea mare de stimuli, pentru a nu determina o percepere parţială a informației importante. 
Unul dintre cei mai importanţi factori utilizați pentru atragerea atenției în cazul reclamelor 
TV şi radio este durata acestora. Reclamele trebuie să fie suficient de scurte pentru a se 
încadra în durata medie de stabilitate a atenţiei, însă nu atât de scurte încât să iasă din 
palierul de optim. Totodată, ele trebuie să găsească un optim al numărului si al intensi- 
tatii stimulilor, astfel încât aceștia să nu distragă atenţia receptorului de la conţinutul 
mesajului. Este necesar ca stimulii să se adreseze unor nevoi cât mai relevante şi mai 
importante pentru individ, în scopul prevenirii tendinței naturale de dispersare a atenției 
(Moldoveanu, 1995). 

Reclamele mai lungi atrag atenţia mai puternic decât cele scurte, dar relația dintre 
durata acestora şi capacitatea lor de a atrage atenţia nu este una liniară. Astfel, o reclamă 
de 60 secunde va atrage atenția mai mult decât una de 30 secunde, dar creşterea de atenție 
pentru segmentul final de 30 secunde este doar de 20%, si nu de 50%, asa cum ne-am 
aştepta la nivelul simțului comun (Rossiter & Percy, 1997). 

Una dintre modalitățile cele mai simple de a atrage atenţia asupra reclamei este prin 
intermediul dimensiunilor acesteia, ceea ce funcționează în special la reclamele tipărite. 
Astfel, se poate varia mărimea relativă a reclamei în raport cu obiectele din jurul său astfel 
încât reclama respectivă să ocupe cât mai mult din câmpul vizual al privitorului (în special 
în cazul reclamelor de tip outdoor). 

O altă variantă este alegerea unor proporţii avantajoase ale machetei comparativ cu alte 
reclame din apropierea sa (în special în cazul layout-urilor tipărite). Între două layout-uri 
de presă, raportul de atenţie este dat de rădăcina pătrată a raporturilor de suprafaţă (Stevens, 
1975). Cu alte cuvinte, dacă se măreşte dimensiunea imaginii de patru ori, atenţia acordată 
întregii reclame se va dubla. 

Simpla privire a imaginilor nu este însă suficientă pentru a atrage atenţia acestea trebuie 
să aibă şi capacitatea de a menţine atenţia receptorilor. Imaginile sunt recunoscute şi pot 
fi reamintite dacă reuşesc să menţină atenţia receptorului timp de cel puţin două secunde 
(Rossiter & Percy, 1997). Rolul pe care îl joacă imaginile în cazul reclamelor tipărite este 
cu mult mai important decât cel jucat de cuvinte în atragerea atenţiei receptorului. Timpul 
mediu acordat unei reclame de revistă este de aproximativ 1,65 secunde, 70% din acest 
interval fiind acordat imaginii. În absenţa unei imagini care să atragă atenţia cititorului 
şi care să îl determine ulterior să citească textul, este putin probabil ca o reclamă să se 
dovedească eficientă. Cu cât imaginea este mai mare, cu atât eficienţa reclamei va creşte 
(Rossiter & Percy, 1997). 

O alta modalitate de utilizare a dimensiunilor este aceea de a ajusta proportiile ele- 
mentelor componente ale reclamei. Aceasta se face de regula prin diverse artificii vizuale 
(supradimensionarea obiectului in raport cu obiectele din jurul lui, de exemplu). Dezvol- 
tarea softurilor specializate în prelucrarea de imagine (atât 2D, cât şi 3D), precum şi îm- 
bunatatirea capacităţii de calcul au oferit creatorilor de reclame instrumente extraordinar 
de puternice pentru desfăşurarea activităţii de gestionare a elementelor componente ale 
unei reclame (se pot crea cu uşurinţă iluzii optice, efecte speciale). Artificiile trebuie 
însă realizate într-o manieră care să nu provoace perturbații în receptarea fluxului infor- 
mational normal si să nu determine reacţii de respingere din partea receptorului. 

Normele de poziţionare optimă a elementelor reclamelor diferă în funcție de spaţiul 
cultural al receptorului. De exemplu, în culturile occidentale zona de maximă vizibi- 
litate se găseşte în colţul din dreapta sus, în timp ce in cultura arabă aceasta se poate loca- 
liza în colţul din stânga sus. Aceasta se datorează diferenţei în ceea ce priveşte sensul 
scrierii specific celor două culturi (stânga-dreapta în Occident si dreapta-stânga în lumea 
arabă). Impactul pe care îl are predominanta unei emisfere cerebrale asupra celeilalte in 
receptarea reclamelor este, de asemenea, foarte important, formula standard pentru recep- 
torii dintr-o cultură occidentală fiind amplasarea elementelor vizuale şi emoţionale în partea 
stângă a reclamei, în timp ce în partea dreaptă a acesteia se vor situa elementele raționale, 
logice, conceptuale (Moldoveanu, 1995). 

Reclamele apelează în mod constant şi la elemente în mişcare (spoturi TV, outdoor, 
reclame luminoase) sau care pot sugera mişcarea (în spoturile radio, prin intermediul zgo- 
motelor care sugerează mișcarea: scrâşnet de roti, variaţii rapide ale volumului de sunet, 
iar în reclamele tipărite, prin efecte speciale precum imaginea „ştearsă“, specifică foto- 
grafiilor făcute în viteză, liniile paralele drepte sau radiale, plasate în jurul obiectului în 
mişcare etc.). Importanţa acestui gen de elemente rezidă în capacitatea obiectelor aflate 
în mişcare de a atrage spontan atenţia receptorului (Moldoveanu, 1995). Elementele care 
pot sugera mișcarea se utilizează cu preponderență în reclame care nu au o componentă 
vizuală dinamică (radio şi print). 

Ambiguitatea mesajului poate determina o mai mare implicare a receptorului în actul 
decodificării şi receptării. Pe de o parte, receptorul aflat în postura de a identifica şi de 
a alege sensul corect al unei formulări ambigue ori de a completa o imagine sau un text 
parțial poate să rețină mai bine mesajul reclamei. Pe de altă parte, satisfacția de a reuşi 
rezolvarea unui astfel de joc cognitiv constituie o emoție pozitivă, ce va fi asociată cu 
marca sau produsul comunicate de reclamă. 

Publicitatea foloseşte adesea stimuli puternici pentru a atrage atenţia receptorilor 
(volum sonor puternic, anumite linii melodice, efecte sonore, efecte vizuale, imagini so- 
cante, luminozitate intensă, culori contrastante, emoţii puternice). Am văzut că unele ele- 
mente ale atenției se află sub control conștient, că atenţia voluntară variază în funcție de 
nivelul de implicare al individului şi că există anumiţi stimuli care atrag în mod automat 
atenţia. Astfel, un stimul intens (un zgomot puternic, o schimbare a fundalului muzical sau 
o schimbare rapidă în luminozitatea dintre două zone ale unei reclame) poate fi suficient 
de „deosebit“ pentru a capta atenţia receptorului (Kardes, 2001; Nisbelt & Ross, 1980). 

În cazul reclamelor radio şi TV, s-a constatat că o schimbare a fundalului sonor asociată 
cu anumite mesaje verbale poate avea un rol asemănător cu sublinierea sau evidențierea 
informaţiei scrise. De exemplu, se poate mări impactul unui text dacă acesta este marcat 
prin momente de tăcere, în vreme ce restul mesajului este asociat cu un fundal sonor 
continuu (Olsen, 1995). În cazul unei reclame în care fondul muzical este întrerupt brusc, 
receptorul manifesta un răspuns de reorientare a atenţiei si, în consecinţă, creşte nivelul 
de atenţie fata de informaţia prezentată verbal. Cu alte cuvinte, reținerea informaţiei ver- 
bale dintr-o reclamă este mai bună atunci când există un interval de contrast decât atunci 
când stimulul de fond rămâne uniform. 

Un alt exemplu este cel al utilizării conjunctiilor „sau“, respectiv „şi“. Într-o conver- 
satie normală, acestea sunt destul de putin accentuate, astfel încât accentuarea lor în cadrul 
unei reclame sporeşte probabilitatea ca receptorul să îi acorde atenţie (în textul ,,Dimi- 
nueaza ridurile de sub ochi și descurajează reaparitia lor“ accentul neaşteptat asupra lui 
„ŞI“ atrage atenţia nu numai asupra frazei, dar şi asupra relației dintre cele două propoziţii). 
În cazul reclamelor TV sau radio, se apelează, de asemenea, la „comprimarea timpului“, 
prin tehnica scurtării pauzelor dintre cuvinte şi a vocalelor. Această măsură poate reduce 
cu 30% durata discursului, el rămânând la fel de inteligibil, însă mult mai incisiv, mai uşor 
de observat şi de memorat (Moldoveanu, 1995). 

Una dintre modalităţile cele mai simple de a atrage atenţia asupra textului în reclamele 
tipărite constă în utilizarea unor litere neaşteptate inserate în mod normal în context. Acest 
lucru se poate realiza prin folosirea unor litere mai rar întrebuințate (de exemplu, q, x, 
z: mărci precum Exxon, Oxo etc.) sau prin modificarea intenţionată a grafiei cuvintelor 
(de exemplu, „smooooth“ sau sloganul Heinz: „Beanz Meanz Heinz“. Acest slogan atrage 
atenţia prin folosirea literei „z“ în loc de ,,s“ la sfârşitul cuvintelor beans şi means. Schim- 
barea din ,,s“ în „z“ tinde să atragă atenţia asupra consoanei care se repetă, iar aceasta 
repetiție face sloganul mai ușor de reamintit). 

O altă modalitate o reprezintă accentuarea titlului reclamei (headline). Atunci când 
o propoziţie sau frază are sub 7-8 cuvinte, simpla expunere a receptorului la acestea este 
suficientă pentru înţelegerea mesajului. Nu este neapărat nevoie ca subiectul să citească 
acele cuvinte pentru a şti ce spun, este necesar doar ca el să le privească. De exemplu, 
titlul „O soluţie pentru problemele pielii uscate pe care poţi conta“ este complex si dificil 
de reţinut (probabil că majoritatea receptorilor care îl privesc în treacăt vor remarca doar 
cuvintele-cheie precum „soluție“, „problemă“ şi „poţi conta‘), în timp ce unul precum 
„Început rapid, final liniştit“ comunică de la primul contact întregul mesaj. Acest aspect 
este foarte important, atât pentru reclamele de presă, cât şi pentru cele de tip outdoor. 
Timpul redus de expunere a receptorilor la aceste reclame, precum şi gradul scăzut de 
interes impun necesitatea ca ele să comunice mesajul de la prima vedere, pentru a putea 
obține rezultatele scontate. 

17.2. Starea de asteptare a consumatorilor 
ca variabila moderatoare in perceptia publicitara 


Un alt fenomen ce tine de percepţie şi care are o importanţă deosebită asupra co- 
municării publicitare şi receptării reclamei este „starea de așteptare“ a receptorilor. Aceasta 
constă în faptul că indivizii au tendinţa de a percepe diversii stimuli sau mesajele din 
mediul înconjurător în termenii propriilor aşteptări. Am văzut că percepția selectivă este 
procesul inconştient prin care individul filtrează din multitudinea de stimuli cu care intră 
în contact doar o mică parte a acestora (şi care devine parte din experienţa proprie), res- 
pectiv pe aceia care sunt considerați relevanti. 

Această tendinţă de a percepe ceea ce individul doreşte reprezintă rezultatul mai multor 
factori. Pe de o parte, este vorba despre abilitatea acestuia de a ignora sau respinge cea 
mai mare parte a unor stimuli pentru a-şi putea concentra atenţia asupra acelora care au 
o importanţă aparte sau care contrastează cu alţii. În ceea ce privește reclamele, diverse 
studii privind receptarea reclamei (Baker, 1998) arată că individul respinge sau ignoră 
cea mai mare parte a reclamelor la care este expus şi că percepe mai puţin de 1% din 
totalul celor cu care intră în contact. Individul uman este înzestrat cu „bariere perceptuale“ 
care resping stimulii agresivi sau pe aceia care intra în conflict cu valorile si atitudinile 
sale. Din aceste motive, atragerea atenției consumatorilor este un obiectiv extrem de im- 
portant pentru orice reclamă. 

Un alt factor îl constituie relevanta stimulilor pentru individ. Acesta are tendinţa de 
a percepe mai degrabă stimulii care vin în întâmpinarea nevoilor lui emoţionale sau 
psihologice. Publicitatea ţine seama în multe feluri de starea de aşteptare a indivizilor 
(preparatory set). Cele mai cunoscute exemple provin din domeniul brandingului si al 
price-ingului (stabilirii preţurilor). Astfel, este bine cunoscut faptul că celor mai mulți 
dintre consumatori le este foarte dificil să numească diferenţele dintre mai multe produse 
aparținând aceleiaşi categorii. Această dificultate dispare însă în momentul în care acestea 
primesc un „nume“, adică atunci când devin brand-uri. În mod analog, consumatorii folo- 
sesc preţul ca pe un indicator al calității produselor şi manifestă tendinţa de a evalua pro- 
dusele mai scumpe drept superioare calitativ în comparaţie cu unele similare sau chiar 
mai bune din punctul de vedere al caracteristicilor funcționale propriu-zise. 

Rezultatul procesului de percepţie poate fi privit ca o sinteză între informația senzorială 
şi aşteptările momentane sau durabile ale individului. Fenomenul de percepţie selectivă 
surprinde şi influenţele pe care diferenţele individuale ale subiecţilor (istoria personală, 
procesul de formare a personalităţii etc.) le exercită asupra procesului de percepţie. Istoria 
individului $i particularitatile determinate de formarea personalității acestuia influenţează 
interpretarea semnalelor senzoriale prin intermediul predispoziţiilor perceptuale, care pot 
fi momentane sau durabile. Predispozitiile perceptuale determină activarea anumitor 
analizori, respectiv atenuarea altora şi au ca bază de formare contextul în care are loc 
procesul de percepţie, precum şi caracteristicile stabile de personalitate ale individului 
(Kapferer, 2002). 

Contextul poate face ca subiectul să aştepte un anumit tip de stimul. Astfel, expe- 
rimentul lui Bruner si Minturn (1955) arată că atunci cand grupul de subiecţi expuşi unui 
stimul ambiguu, care semăna atât cu numărul 13, cât şi cu litera B, aştepta să vadă un 
număr, a văzut numărul 13, în timp ce atunci când grupul aștepta să vadă o literă, a văzut 
litera B. Prevenirea anterioară a subiecților că urmează să audă numele unui oraș i-a ajutat 
să recunoască mai rapid cuvintele la care au fost expuşi (Postman & Bruner, 1949). 

Istoria personală este reflectată şi de frecvenţa cu care individul intră în contact cu 
anumiți stimuli în funcție de clasa socială din care acesta face parte, de profesia deținută, 
de background-ul cultural, de valorile şi stilurile de viata etc. 

Un alt tip de influenţă este determinat de predispozitiile sau motivațiile individului. 
Bruner şi Goodman (1947) au pus în evidenţă acest fapt în cadrul unui experiment cele- 
bru. Ei au cerut ca două grupe de copii de zece ani, unii provenind din familii bogate, 
alții din familii sărace, să evalueze mărimea unor monede. Rezultatele au arătat că cei 
săraci au supraestimat mărimea monedelor, aspect justificat de Bruner şi Goodman prin 
influenţa factorilor emotionali asupra percepției. Ashley, Harper şi Runyan (1951) au ajuns 
la aceleaşi concluzii prin repetarea experimentului în condiţii mai dure. Ei au ales indivizii 
din diverse categorii sociale medii și i-au distribuit prin hipnoză în „bogaţi“ şi „săraci“. 
Subiectii deveniți „săraci“ au perceput monedele ca fiind mai mari decât cei „bogaţi“. 

Asch (1946) a folosit două grupe de subiecţi. Ambele au primit două liste de adjective 
care caracterizau o aceeaşi persoană. Prima listă cuprindea mai întâi atributele pozitive 
ŞI apoi pe cele negative, în timp ce în cazul celei de-a doua lucrurile stăteau exact invers. 
Rezultatele studiului au arătat că există un efect de antecedenta (primacy) şi că impresia 
asupra persoanei în cauză a fost influenţată de primele informaţii. Astfel, prima grupă a 
perceput persoana într-o manieră pozitivă şi având doar câteva mici defecte, în timp ce 
cea de-a doua a perceput-o într-o manieră negativă, ca având probleme si defecte care-i 
puneau în umbră capacitățile. 

Un alt studiu (Hunt, Cole & Reiss, 1958) subliniază la rândul lui influenţa contextului 
asupra decodificării percepțiilor. Subiectii au fost expuşi unor fotografii care conțineau 
imagini ale unor chipuri umane. Acestea erau realizate astfel încât să nu transmită cu cla- 
ritate o anumită emotie. În momentul în care li s-a sugerat că persoana respectivă resimțea 
o emoție anume, ambiguitatea stimulului a fost orientată în acea direcţie şi subiecţii au 
„Citit“ emoția sugerată. 


17.3. Designul de produs și estetica vizuală 


Majoritatea produselor care se găsesc astăzi la dispoziția consumatorilor se aseamănă 
foarte mult între ele, atât din punctul de vedere al caracteristicilor funcționale, cât şi prin 
faptul că isi respectă, în general, promisiunile făcute fata de aceştia. Drept urmare, din ce 
în ce mai multi consumatori isi aleg marca preferată bazându-se pe valori estetice şi pe 
diferenţele create de mărci prin intermediul designului vizual. Estetica vizuală capătă, astfel, 
o importanţă tot mai mare, în contextul unor categorii de produse din ce în ce mai largi. 

Se poate afirma ca in prezent se pune un accent foarte puternic pe designul de produs, 
acesta constituind sine un mijloc de comunicare publicitara (Schmitt & Simonson, 2002). 

Designul de produs reprezintă un domeniu care însumează numeroase caracteristici 
ale produsului: estetică, ergonomie, eficienţă, rezistenţă, reciclabilitate, ușurința distri- 
butiei etc. (Bloch, 1995; Davis, 1987). Din perspectiva publicităţii, importantă este însă 
dimensiunea estetică şi vizuală a acestuia, altfel spus, acele caracteristici care creează 
„înfăţişarea“ produsului, cum ar fi: materialele, proporțiile, culoarea, ornamentatia, forma, 
dimensiunea, expresivitatea etc. (Lawson, 1983). Deşi estetica produsului poate include 
ŞI o serie de elemente non-vizuale (muzică), estetica vizuală rămâne factorul cel mai impor- 
tant şi mai relevant pentru majoritatea produselor. În plus, deductiile despre alte expe- 
riente senzoriale sunt adesea bazate pe felul in care arata un produs (imaginea tapiteriei 
din piele a unui automobil poate sugera ideea de rafinament si de lux, culoarea intunecata 
a ciocolatei, un gust amărui). 

Estetica vizuală poate influenţa percepţia consumatorului în mai multe feluri. În primul 
rând, un design superior diferenţiază produsele de cele ale concurenţei si ajută la câştigarea 
aprecierii consumatorilor pe o piaţă din ce în ce mai aglomerată. Estetica vizuală are, de 
asemenea, o funcţie simbolică, care influenţează felul în care un produs este perceput şi 
evaluat de către consumator: transmite stări şi imagini — eleganţă, ușurință în folosire, 
tinereţe, durabilitate şi inovaţie etc. (Forty, 1986). 

Pe de altă parte, felul în care arată un produs poate reprezenta un mijloc hotărâtor 
pentru formarea relaţiei dintre consumator si acesta (Hollins & Pugh, 1990). Aspectul 
este primul care face legătura între un produs si un potential cumpărător, deoarece, indi- 
ferent de categoria din care face parte, procesele de analiză şi decizie sunt ulterioare acestei 
experienţe senzoriale. În cazul anumitor mărci faimoase (Apple, Braun, Bang & Olufsen 
etc.), importanţa acordată designului produselor este bine cunoscută. Estetica poate in- 
fluenta hotărâtor felul in care consumatorul evaluează produsul si modul in care acesta 
ajunge la decizia de cumpărare. 

Designul de produs şi estetica produsului sunt folosite drept criterii generale de eva- 
luare. Consumatorii care acordă o importanţă mare esteticii vizuale preferă produsele cu 
un design superior, recunoscând faptul că sunt influentati de design în formarea prefe- 
rintelor fata de o marca. Criteriul vizual este folosit frecvent în compararea produselor 
si constituie un determinant-cheie în construirea satisfactiei consumatorului. 

Există însă şi o altă categorie de consumatori, ai cărei membrii, nu iau deloc în con- 
siderare calitatea designului unui produs sau care manifestă un interes redus față de felul 
în care arată produsul. Acest tip de consumatori nu se declară dispuşi să renunţe la alte 
beneficii ale acestuia (de regulă funcționale, dar şi preţuri scăzute, un atribut suplimentar 
etc.) pentru a obţine îmbunătăţiri estetice. 

De obicei, însă, în cazul produselor cu un grad ridicat de estetică vizuală consuma- 
torii nu numai că folosesc criteriul estetic în procesul de comparare, dar sunt dispuşi să 
investească mai mult în scopul obţinerii unui design rafinat. Aceste investiţii pot fi în bani 
sau în timp (sub forma efortului de a localiza si de a obţine bunuri cu un design superior). 

Estetica vizuala a produsului este definita ca fiind nivelul general de semnificatie pe 
care il aduc in relatia dintre un consumator si un produs elementele vizuale ale acestuia 
din urmă. Estetica vizuală este definită de patru dimensiuni (Bloch, 1995): 

(1) valoarea pe care un consumator o atribuie „înfățișării“ unui produs pentru a-şi 
spori bunăstarea personală sau bunăstarea socială în general, 

(2) acurateţea sau abilitatea de a recunoaște, de a categorisi sau de a evalua designul 
produsului, 

(3) nivelul de reacţie la aspectele vizuale ale designului produsului și 

(4) determinarea felului în care estetica vizuală afectează preferința pentru un produs 
si satisfacția determinată de actul cumpărării. 

Consumatorii care acordă importanţă esteticii vizuale consideră contactul cu obiec- 
tele frumoase ca având o influenţă pozitivă asupra calității vieţii de zi cu zi şi apreciază 
că acesta le permite să îşi satisfacă nivele mai inalte de nevoi prin recompensele pe care 
li le oferă atributele estetice ale produselor (Yalch & Brunel, 1996). Valoarea percepută 
a esteticii vizuale a unui produs poate fi privită ca un mijloc de a spori calitatea vieţii, 
atât pe plan personal, cât şi pentru societate în ansamblu. Astfel de consumatori se definesc 
prin valoarea pe care designul o are în viaţa lor şi se pot vedea pe ei înşişi drept cunos- 
cători care au un beneficiu substantial de pe urma faptului că dețin obiecte frumoase 
(Csikszentmihalyi & Robinson, 1990). De asemenea, indivizii care acordă o importanţă 
mai mare esteticii vizuale sunt de părere că un design rafinat aduce un plus de valoare 
pentru societate in general, calitatea vieţii tuturor fiind influențată de estetica lucrurilor 
din mediul înconjurător. 

O altă dimensiune a esteticii vizuale este cea a acuratetei. Acuratetea reflectă abilitatea 
de a recunoaște, categorisi şi evalua designul produselor (Osborne, 1986). Diverşi autori 
considera chiar că unii oameni sunt înzestrați cu mai mult gust estetic decât alţii, arta putând 
1971; Ortega y Gasset, 1925). Csikszentmihalyi şi Robinson (1990) discută pe larg despre 
ceea ce ei numesc „un ochi bun“ sau „un dar pentru a analiza artele vizuale“. Şi alti cer- 
cetători (Childers, Houston & Heckler, 1985; Holbrook, 1986) consideră că unii consu- 
matori preferă procesările vizuale în detrimentul celor verbale, apreciind că, pentru indivizii 
cu înclinație spre vizual elementele de estetică cântăresc mult mai greu în alegerea pro- 
dusului decât pentru indivizi cu procesare vizuală mai scăzută. 

De-a lungul istoriei umanităţii, obiectele frumoase au avut mereu capacitatea de a 
genera reacții semnificative. Ingarden (1983) consideră că reactiile la designul unui obiect 
pot fi foarte puternice, ele variind de la practic la estetic. Vorbind despre decizia de cum- 
părare bazată pe impuls, Rook (1983) consideră că acțiunea de a cumpăra din impuls 
vizează în special produsele care prezintă elemente estetice sau stilistice puternice. Dife- 
rentele individuale în modul de reacţie la estetica designului produselor reprezintă, de 
altfel, unul din factorii importanţi în cazul achiziției din impuls. 

Reacţiile la estetica designului pot fi funcționale sau emoţionale. Dintre acestea, cele 
mai puternice sunt cele emoţionale, numeroşi autori aplecându-se asupra analizei reacțiilor 
afective pe care consumatorii le au fata de estetica designului diferitelor produse. Ei 

descriu reacţia estetică drept o stare de intensă plăcere, caracterizată prin sentimente de 
integrare personală, sentimentul descoperirii noului, dar şi sentimentul existenţei legăturilor 
interumane (Bloch, 1995; Veryzer, 1993; Csikszentmihalyi & Robinson, 1990). Literatura 
de specialitate sugerează, de asemenea, existenţa unui proces atributional în care reacțiile 
inițiale la design sunt mai întâi emoţionale, şi apoi cognitive. Există şi o serie de reacţii 
comportamentale la designul produselor, precum apropierea de produs, privirea îndelun- 
gată a acestuia, atingerea suprafeţei şi, în cele din urmă, achiziționarea (Bloch, 1995; 
Csikszentmihalyi & Robinson, 1990; Durgee, 1988). Reacţiile la estetica designului obiec- 
telor au în acelaşi timp direcție şi intensitate, anumite forme şi designuri determinând 
reacţii pozitive, în timp ce altele determină reacții negative. 


17.4. Măsurarea reacțiilor consumatorului 
la stimulii publicitari perceptivi 


Măsurarea percepţiei reclamei se poate face indirect, prin intermediul memoriei, sau 
în proces, prin intermediul unor indicatori fiziologici. 

Un prim indicator îl constituie fixitatea privirii. Cu cât timpul în care privirea se 
abate de la receptarea reclamei este mai mic, cu atât atenţia acordată acesteia este mai 
mare (Moldoveanu, 1995). 

Un alt indicator este variația dimensiunii pupilei. Aceasta se dilată ca reacție la un 
stimul plăcut şi se micşorează la unul neplăcut (Hess, 1965). 

Mişcarea laterală a privirii poate fi, de asemenea, un indicator al percepției. Depla- 
sarea spre dreapta este asociată cu o activare mai intensă a emisferei cerebrale stângi (ra- 
tionalitate, decizie), iar cea spre stânga, cu activarea emisferei drepte (emoţii, imaginaţie, 
informaţie spațială) (Katz, 1983). 

Un alt indice care poate măsura percepția este acela al eficienţei de comunicare. 
Acesta reprezintă raportul dintre timpul alocat spontan de către receptor unei reclame şi 
durata minimă de expunere care permite individului să recunoască produsul sau mesajul 
reclamei (pragul tahistoscopic). Cu cât individul acordă mai mult timp receptării unei 
reclame, cu atât timpul de recunoaştere este mai scurt iar eficiența comunicării, mai mare 
(Moldoveanu, 1995). 

Măsurătorile fiziologice determină felul în care reacţionează consumatorii la mesaje 
de tip publicitar în funcție de răspunsurile lor fiziologice, măsurate prin intermediul unor 
aparate speciale. Aceste tehnici măsoară răspunsurile la publicitate pe care metodele cla- 
sice de anchetă nu le pot determina din cauza incapacității de exprimare sau a tendinței 
de rationalizare a subiecţilor. Utilizarea instrumentelor care fac cu putinţă măsurătorile 
fiziologice se bazează pe cunoaşterea faptului că emotivitatea îi face pe indivizi să aibă 
răspunsuri diverse, controlate de sistemul nervos autonom, adică independente de controlul 
conştient. Aceste răspunsuri includ accelerarea pulsului şi a ritmului respirației, erecţia 
foliculilor capilari, modificări ale impulsurilor electrice ale creierului, transpiratie etc. Pot 
fi măsurate, de asemenea, mișcările oculare (dilatarea pupilei, durata de fixare a privirii 

asupra unor componente ale reclamei), răspunsul galvanic al pielii (prin psihogalvanometru), 
vocea (analiza răspunsului vocal — modulare, tonalitate, inflexiuni). Cum fiecare individ 
reacționează în alt mod la stimuli diferiți, ideal ar fi să se măsoare toate impulsurile 
simultan, însă acest lucru este imposibil în condiţii normale. Instrumentele de testare 
fiziologică cel mai frecvent utilizate sunt psiho-galvanometrul, aparatul de observare a 
ochiului, aparatul de înregistrare a mişcărilor globului ocular și tahistoscopul. 

Psihogalvanometrul este folosit pentru a măsura răspunsul electrodermic sau nivelul 
de transpiratie cu ajutorul unor electrozi fixati pe mâinile subiectului. Înainte de a expune 
subiectul la reclamele-test, este stabilit un etalon cu care să se poată face comparatia, 
temperatura fiind păstrată constantă pe parcursul testului. Dacă reclama provoacă emoție 
subiectului, creşterea activităţii nervoase determină o creștere a nivelului transpiratiei. 
Metoda are însă dezavantajul dificultății de a distinge între reacțiile extrem de pozitive 
şi cele extrem de negative ale subiectului fata de elementele reclamei. Alte răspunsuri 
fiziologice care pot fi măsurate sunt contractiile musculare, tensiunea arterială sau acti- 
vitatea electrică a creierului. 

Aparatul de măsurare a pupilei măsoară schimbările în dimensiune a pupilei, o dila- 
tare sau o lărgire a acesteia fiind interpretată ca un răspuns favorabil la reclamă. Reclama 
este proiectată într-o cutie închisă, în vreme ce un aparat de filmat înregistrează dilatarea 
pupilei. Aparatul mai poate fi utilizat şi la testarea ritmului clipirilor — cu cât acesta este 
mai mare, cu atât impactul reclamei este mai puternic. Clipitul se află însă parțial sub 
controlul conştient şi poate fi afectat şi de alte elemente, precum nivelul de umiditate, 
gradul de iritatie şi de oboseală al subiectului, toate acestea trebuind măsurate cu grijă 
dacă se doreşte obţinerea unor rezultate precise. 

Aparatul de urmărire a mişcărilor globilor oculari este folosit pentru a observa miş- 
cările acestora pe parcursul unei reclame, înregistrând (prin filmare) un punct luminos 
proiectat pe globul ocular. Înregistrarea arată dimensiunea şi gradul atenţiei acordat atri- 
butelor reclamei. Este folosit mai ales pentru pretestarea reclamelor tipărite. Urmărirea 
mișcării globilor oculari în timpul citirii reclamei permite construirea unei hărți a mis- 
cărilor ochilor, astfel încât se pot vizualiza elementele care atrag cel mai puternic atenția 
(dominante). O îmbunătăţire recentă a acestui aparat constă în camuflarea camerei de filmat 
într-o lampă de citit care luminează reclama tipărită, subiectul nemaifiind astfel conștient 
că îi sunt monitorizate mişcările ochilor. 

Tahistoscopul este un instrument utilizat în cazul expunerii reclamelor pentru perioade 
controlate de timp, de la o sutime de secundă la câteva secunde. Principala sa utilitate 
constă în măsurarea impactului unei reclame, determinând fie punctul la care atributele 
sale sunt înregistrate (studii de observare şi lizibilitate), fie impactul său vizual (ceea ce 
se comunică) în timpul expunerii pe o perioadă scurtă şi permiţând cercetătorului să de- 
termine durata de expunere optimă pentru ca reclama să fie eficientă. Deoarece pragul 
perceptual individual variază, trebuie stabilit mai întâi un etalon pentru fiecare subiect. 
Cu ajutorul tahistoscopului se determină efectele emoționale timpurii, dominantele per- 
ceptive, pregnanta (ce elemente de imagine si ce afirmaţii sunt recunoscute corect, în faze 
timpurii ale percepţiei), fixarea interesului. Şedinţele încep cu expuneri de 1/500 secunde, 

dupa care se urca la 1/200, 1/100, 1/50, 1/10, 1/2 secunde. Dupa fiecare expunere se pun 
intrebari care masoara aspectele mentionate anterior. 

Toate aceste măsurări fiziologice prezintă, însă, o serie de puncte slabe, dintre care 
cel mai important îl constituie faptul că ele nu oferă nici o indicație asupra caracterului 
răspunsului, răspunsurile la adresa realizării artistice a reclamei neputând fi separate de 
răspunsurile la adresa produsului sau mărcii în sine, astfel încât interpretarea rezultatelor 
are un grad ridicat de subiectivism. Pe de altă parte, aceste măsurători se desfăşoară în 
laborator, deci în condiţii artificiale, foarte diferite de cele în care subiecţii receptează în 
mod obișnuit reclamele în viata de zi cu zi. Un alt punct slab îl constituie faptul că nu 
poate fi testat decât un număr limitat de respondenţi (din cauza costului ridicat al testului 
şi al echipamentului de laborator). 


18. Marketingul experiential 


Comportamentul de consum presupune adesea verificarea produselor şi a felului în 
care acestea răspund dorințelor si nevoilor consumatorilor. Wright şi Lynch (1995) au 
descoperit că încrederea consumatorilor în cazul unei experienţe de consum este mai mare 
atunci când este dobândită printr-o experienţă directă decât atunci când este comunicată 
printr-un demers publicitar. Nowlis şi McCabe (2001) au ajuns la aceeaşi concluzie: con- 
sumatorii preferă mai degrabă să experimenteze personal ceea ce ei numesc „proprietățile 
materiale ale produsului“ decât ca acestea să le fie descrise verbal, în ciuda faptului că 
însuşirile senzoriale sunt adesea ambigue şi dificil de codificat şi reamintit. 

Pentru a diferenţia cele două surse prin care consumatorii află informații despre 
produse se folosesc, de altfel, termeni distincti: „însuşire senzorială“, pentru a desemna 
dobândirea informaţiilor prin contact direct cu produsul şi „însușire prin comunicare de 
marketing“, pentru a denumi dobândirea informaţiilor prin comunicare de marketing. Acest 
aspect este de importanţă vitală pentru publicitate, deoarece atitudinile şi sentimentele 
rezultate în urma experienţei directe a consumatorului cu un produs pot fi semnificativ 
diferite (sau chiar în contradicție) de cele comunicate prin intermediul publicității. 

Alegerea unei mărci în detrimentul altora necesită trei etape, fiecare dintre ele fiind 
mai dificilă atunci când decizia este luată ca urmare a contactului direct decât atunci când 
este luată prin intermediul comunicării publicitare. 

În primul rând, însuşirile senzoriale ale fiecărei mărci trebuie să fie codificate cu acu- 
ratete de către consumator. Desigur, şi reclamele pot fi înțelese greșit, însă caracteristicile 
senzoriale ale unui produs (calitatea sunetului unui televizor, de exemplu) sunt complexe 
şi ambigue prin chiar natura lor, fiind astfel mai dificil de codificat. Cel mai adesea, con- 
sumatorii posedă suficiente cunoștințe în ceea ce priveşte categoria de produse în general 
pentru a evalua însușirile senzoriale ale produselor pe care le cumpără. 

În al doilea rând, comparatiile între diversele mărci se fac adesea secvențial. Prin 
urmare, însușirile senzoriale din prima experienţă de probă trebuie reactualizate în mod 

corect din memorie. Memoria care stocheaza insusirile senzoriale este mult mai usor de 
distorsionat decât memoria care stochează informaţia oferită de comunicarea publicitară 
(răspunsul la impulsurile senzoriale descreşte exponential în timp). De exemplu, memoria 
pentru mărimi (intensitatea luminii, profunzimea unei culori) scade foarte uşor (Algon 
& Cain, 1991; Hubbard, 1994). Un motiv este acela că indivizii nu stăpânesc vocabularul 
necesar pentru a categorisi diferitele niveluri de intensitate ale experienţei senzoriale, 
rememorarea si elaborarea ulterioară realizându-se cu dificultate. Memoria pentru însuşiri 
senzoriale solicită adesea memoria pentru dimensiuni, întrucât acestea tind să varieze în 
mod continuu (claritatea unei imagini de televiziune, calitatea sunetului unui aparat stereo, 
nuanțele unui parfum). Siegel şi Siegel (1976) au descoperit însă că memoria pentru culori 
se imbunatatea dacă subiecţilor li se oferea o schemă de măsurare şi li se cerea să plaseze 
amestecurile de culori în cadrul acesteia (numerele 5, 15, 25 şi 35 erau plasate pe culorile 
albastru, verde, galben si roşu). În mod similar, Lucy si Shwedder (1988) au descoperit 
că subiecţii îşi aminteau mai bine culorile atunci când le raportau la lucruri tangibile (,,al- 
bastru ca puloverul mamei mele“). 

În al treilea rând, având în vedere faptul că atributele mărcilor comparate sunt evaluate 
chiar în timpul luării deciziei, procesul alegerii este afectat de măsura în care acestea pot 
fi „aliniate“ pe baza unor dimensiuni (caracteristici) similare. 

Caracteristicile care sunt aliniate sunt amintite mai bine şi au o mai mare importanță 
în comparaţie cu însuşirile care nu pot fi aliniate. De exemplu, dacă două brand-uri diferă 
prin prețul lor, acesta devine o caracteristică care se poate alinia şi cele două opţiuni pot 
fi comparate. Dacă, însă, informaţiile despre pret lipsesc pentru unul dintre brand-uri sau 
dacă un brand are o caracteristică specifică pe care celălalt nu o are, acestea devin diferenţe 
care nu pot fi aliniate şi de care nu se va tine cont în procesul de comparare a celor două 
brand-uri. Prin urmare, diferenţele care se pot alinia, şi nu cele care nu se pot alinia con- 
duc la procese comparative. Compararea informaţiilor obținute prin intermediul reclame- 
lor este mai uşor de realizat decât compararea celor obţinute prin intermediul contactului 
senzorial direct (însuşirile senzoriale sunt multidimensionale si ambigue), deşi consu- 
matorii acordă mai multă importanţă însușirilor senzoriale în timpul deciziei de alegere 
a brand-ului (Lindemann & Markman, 1995; Markman & Medin, 1995). 


CAPITOLUL 3 
Emotia si afectivitatea 


1. Introducere 


Cercetarile in domeniul afectivitatii umane sunt extrem de diverse si, bineinteles, de 
cele mai multe ori deopotrivă de divergente în ipoteze, modele, metodologii si concluzii. 
Încercarea de a ajunge la un concept general care să definească emoțiile a constituit obiectul 
multor domenii de activitate (filosofia, biologia, psihologia etc.). Emotiile constituie un 
element central al existenţei individului ca fiinţă umană si îi influenţează atât relaţiile cu 
ceilalţi oameni, cât şi cu mediul. Emotiile depind foarte mult de percepţie, de modul în 
care individul trăieşte sau este afectat de diverse situaţii, de amintiri sau reprezentări ale 
mediului. În acest sens, emoţiile sunt nuantate de experienţele anterioare si de capacitatea 
fiecărui individ de a acţiona şi, de aceea, adesea emoția apare din interpretarea situației, 
si nu atât din situaţia în sine. 

Afectul şi emoția au fost definite in multe feluri, făcându-se deseori o deosebire între 
cele două concepte, considerate uneori divergente ca substanţă, alteori ca manifestări 
cvasi-similare diferențiate doar de gradul de articulare — această ultimă opinie fiind cea 
la care subscriem şi noi. 

Cuvântul „emoție“ provine din latinescul ,,emovere“, care înseamnă „a mişca ceva“ 
sau „a agita“. De altfel, până la mijlocul secolului al XVII-lea, în limba engleză cuvân- 
tul emotion însemna „mişcare“; doar la sfârşitul secolului a început să aibă sensul de sen- 
timent puternic. 

Situatiile sau obiectele cu care individul interacționează îi influenţează nevoile, inte- 
resele, convingerile, fie în sensul creării unor condiții optime pentru manifestarea aces- 
tora, fie în sensul obstructionarii lor. Stările afective sau afectele sunt „trăiri care exprimă 
gradul de concordanţă dintre un obiect sau o situaţie şi tendinţele individului“ (Cosmovici, 
1996). Afectele sunt în strânsă legătură cu motivațiile, dar si cu trebuintele, nevoile, inte- 
resele şi aspiraţiile individului. 

Rolul principal al proceselor afective este de a „reflecta relaţia dintre individ şi situația 
sau obiectul care le-a produs“. Aceste procese sunt „fenomene complexe ce determină 
modificări organice notabile, trăiri subiective şi expresii emoționale“ (Roşca, 1976). Alte 
definiţii mai larg acceptate ale emotiei ar fi: 

„Emoţiile sunt manifestări comunicationale către sine şi către ceilalți“ (Oatley & 
Jenkins, 1992). 


98 Psihologia reclamei si a consumatorului 


„Emoţiile sunt parte a unui sistem de management pentru coordonarea planurilor şi 
scopurilor fiecărui individ, în condiţiile unor constrângeri de timp şi resurse. Emotiile 
sunt parte a unei soluții biologice la problema privind planificarea şi ducerea la bun sfârşit 
a acţiunilor ce tind spre satisfacerea unor scopuri multiple în medii care nu sunt perfect 
predictibile. Emotiile se bazează, astfel, pe comunicări non-propozitionale pe care le vom 
numi «semnale emoţionale», care funcționează atât pentru a transpune rapid întregul sistem 
într-o stare anume, cât şi pentru a-l menţine în mod tonic în respectiva stare. Semnalele 
emoţionale pun la dispoziţie un sistem de comunicare specific, care poate activa anumite 
acțiuni şi inhiba altele“ (Oatley & Johnson-Laird, 1987). 

„Emoţiile au functii adaptative pentru individ, trebuie inferate din multiple surse em- 
pirice, sunt bazate pe cognitii specifice şi scot la vedere unele dintre atitudinile şi moti- 
vatiile individului“ (Plutchnik, 1993). 

„Emoţiile constituie sistemul motivational primar al indivizilor umani. Fiecare dintre 
emoţiile primare (bucuria, interesul, surpriza, frica, furia, dezgustul, ruşinea etc.) aduce 
ca aport organismului propria sa valoare informaţională“ (Magai & Hunziker, 1993). 

„Emoţiile reprezintă o forță pozitivă în generarea şi menţinerea comportamentului 
orientat spre scop al individului uman. Ele organizează datele memoriei si acordă persis- 
tenta ideilor; în plus, ele asigură si inhibitia“ (Pervin, 1993). 

Se consideră că principalele caracteristici ale stărilor afective sunt: (1) polaritatea, (2) su- 
biectivitatea, (3) totalitatea, (4) tensiunea și (5) reglarea comportamentului (Cosmovici, 1996). 

Polaritatea vizează faptul că stările afective presupun o atitudine pozitivă, atunci 
când obiectul sau situaţia cu care se confruntă individul se află în concordanţă cu nevoile 
lui, sau o atitudine negativă, atunci când acestea sunt în contradicţie. 

Stările afective sunt subiective prin faptul că ele depind de nevoile de moment ale 
individului si se pot schimba uşor, în funcţie de situaţia în care se găsește acesta (de exem- 
plu, o bere rece poate face plăcere vara, când este cald, în timp ce iarna poate să displaca). 
Exista însă şi structuri afective complexe (sentimentele), care sunt stabile pentru perioade 
mai îndelungate. 

Totalitatea se referă la faptul că stările afective creează o sinteză a tuturor impulsurilor 
şi tendinţelor individului care sunt activate la un moment dat, nefiind doar efectul unei 
stimulări parțiale. 

Tensiunea este adesea o cauză a stărilor afective. Cu cât individul se confruntă cu 
mai multe tensiuni sau cu tendinţe care nu sunt satisfăcute, cu atât trăirile sale sunt mai 
intense. Dacă o tendinţă se transformă imediat în mişcare, ea nu provoacă un afect. 

„Afectivitatea joacă un rol important în reglarea comportamentului, prin «acceptarea 
acțiunii». Astfel, o emoție, chiar având o intensitate slabă, poate determina o acţiune chiar 
înaintea unei deliberări conștiente din partea individului“ (Cosmovici, 1996). 


1.1. Formele stărilor afective 


Există foarte multe terminologii referitoare la stările afective, în funcţie de scoala de 
gândire sau de curentul de la care se revendică autorul în cauză. Cea mai larg acceptată 

dintre acestea împarte stările afective în două mari grupuri: (1) afecte statice si (2) 
afecte dinamice. 

Afectele statice „exprimă raportul dintre individ şi lume, au un slab efect dinamogen si 
nu determină o activitate îndelungată, deşi pot provoca reacții momentane puternice“ (Cos- 
movici, 1996). „Autorul citat consideră că acestea sunt, la rândul lor, de mai multe feluri: 
(a) stări afective elementare (plăcere, durere, agreabil, dezagreabil), (b) dispoziţii si (c) emoții.“ 

Afectele dinamice sunt: (a) sentimentele şi (b) pasiunile si constituie cele mai puternice 
şi mai durabile motivații ale comportamentului uman. 

Roşca (1976) împarte procesele afective în: (1) dispoziţii; (2) emoţii; (3) sentimente; 
(4) pasiuni şi (5) afecte. 


1.2. Stări afective elementare 


Agreabilul si dezagreabilul sunt impresii produse de percepții. Durerea senzorială 
provine din excitarea intensă a terminatiilor nervoase existente pretutindeni în organism 
(stimulii pot fi de natură fizică, chimică etc.), în timp ce plăcerea senzorială este de- 
terminată de confortul senzorial. 

„Aceste reacţii afective globale de slabă intensitate nu depind atât de excitarea sen- 
zorială, cât de sensul pe care informaţia senzorială îl are pentru individ (gustul picant 
poate fi dureros dar, în acelaşi timp, agreabil). Agreabilul determină mişcări de apropiere 
de sursa stimulilor, de activare $i creștere a energiei din sistemul psihic, în timp ce deza- 
greabilul determină o reacţie opusă. Agreabilul este determinat de concordanța dintre 
tendinţele şi nevoile individului, pe de o parte, şi mediu, pe de altă parte, în timp ce deza- 
greabilul este determinat de contradictia dintre acestea. Agreabilul presupune, de asemenea, 
un raport optim între cantitatea de energie de care dispune individul și cea pe care o 
cheltuie. Depăşirea acestui raport optim de tensiune, fie în plus (se creează tensiune prin 
acumulare de energie), fie în minus (scăderea prea mare a resurselor energetice), provoacă 
neplăcere sau o stare dezagreabilă“ (Cosmovici, 1996). 

„Stările afective fundamentale au însă, pe lângă dimensiunea cantitativă, şi una cali- 
tativă (unele mirosuri pot fi dezagreabile oricât ar fi de vagi, în timp ce altele pot fi oricât 
de puternice si, totuşi, să fie considerate plăcute). Trebuie amintit aici faptul că prefe- 
rintele individului nu sunt doar înnăscute, ele sunt dobândite şi prin învăţare socială (de 
exemplu, unele alimente considerate delicatese de bucătăriile asiatice sunt puternic deza- 
greate de europeni)“ (Cosmovici, 1996). 


1.3. Dispozitiile 


Dispoziţiile sunt „stări afective de intensitate medie, care colorează, pentru o perioadă 
mai lungă sau mai scurtă de timp, reflectarea realității şi întreaga conduită a individului“ 
(Roşca, 1976). 

Ca si starile afective elementare, dispozitiile sunt, la randul lor, afecte de slaba in- 
tensitate. Elementul de diferenţiere este constituit de factorul timp (durează mai multă 
vreme — zile sau chiar săptămâni), respectiv de faptul că influenţează semnificativ trăirile 
afective resimtite de individ în tot acest interval (de exemplu, o dispoziție optimistă pre- 
dispune individul la trăiri pozitive şi plăcute, la a vedea mai degrabă aspectele plăcute 
ale vieții decât pe cele neplăcute). 

Dispoziţiile pot fi determinate atât de cauze interne individului (starea de sănătate, 
oboseala, temperamentul etc.), cât si de cauze externe lui (conflicte cu persoane apropiate, 
frustrări, pericol). Dispoziţiile pot fi provocate de senzaţii organice sau de întâmplări (sau 
chiar de amintirea lor), care, luate individual, nu sunt suficient de puternice pentru a de- 
termina o emoție sau un sentiment. 

„Spre deosebire de emoţii şi sentimente (care presupun cunoaşterea de către individ 
a obiectului care le-a provocat), dispoziţiile nu au o orientare precisă (dacă individul este 
bine dispus, totul îi produce plăcere, dacă este prost dispus, totul îi provoacă reacţii de 
respingere)“ (Roşca, 1976). 


1.4. Emotiile 


Emotiile au o orientare determinată şi un caracter situativ (sunt o consecinţă directa 
a unei situaţii emoţionale). Ele sunt determinate de activarea centrilor subcorticali (de 
aceea manifestările lor au un caracter predominant reflexiv-conditionat), apărând mai 
frecvent ca urmare a satisfacerii sau nesatisfacerii nevoilor biologice. 

Emotiile joacă un rol deosebit de important în viata individului. Acest rol a fost văzut 
drept pozitiv sau negativ, în funcție de curentul teoretic de la care se revendică autorii. 
Astfel, pentru unii psihologi (Clugnet & LeDoux, 1990), emoția este o reacție dezorga- 
nizatoare, datorită faptului că este însoțită de stări de agitaţie difuză (incapacitatea de a 
reacționa, agitație motrică în exces, lesin, comă, relaxarea sfincterelor etc.), în timp ce 
pentru alții (Cannon, 1932) emoțiile constituie reacții de alarmă care apar în situațiile care 
necesită adaptarea rapidă a organismului la mediu. Din această perspectivă, emoția este 
un ansamblu de reacţii cu caracter adaptativ, care are ca scop mobilizarea energetică a 
întregului organism. Astfel, accelerarea respirației şi a circulaţiei sangvine, eliberarea de 
către ficat a unei cantităţi mai mari de zahar (care este distribuită în primul rând mușchilor 
striati, în scopul măririi capacităţii de lucru), scăderea oboselii musculare datorită adre- 
nalinei, coagularea mai rapidă a sângelui în cazul rănirii etc. sunt reacții utile organismului 
în cazul unor situații dificile. Chiar si stările dezorganizate (cum ar fi starea de agitație 
sau de încremenire) pot fi privite ca reacţii de adaptare a organismului la mediu. De exem- 
plu, frica sau mânia se manifestă de obicei atunci când individul este confruntat cu situații 
noi, adesea neaşteptate şi pentru care nu are deja elaborate scheme de reacţie. În aceste 
cazuri apare frecvent reflexul necondiționat de apărare, care se poate manifesta sub forma 
reflexului de apărare pasivă. De regula, însă, efectele destructurante, dezorganizarea 
formelor superioare de conduită sau blocarea activităţii organismului apar în cazul 

emoţiilor de foarte mare intensitate, care sunt însă trăite rar si în situaţii foarte neobişnuite 
(o mare tristeţe poate produce starea de prostratie, o spaimă puternică, moartea instantanee 
sau albirea părului). Emotiile au însă, in general, un efect dinamizant asupra individului. 
Excitarea provoacă mai întâi o stare de atenţie, intensificarea stimulilor provoacă apoi 
teamă sau mânie şi doar dacă excitarea depăşeşte o anumită limită poate surveni 
dezorganizarea conduitei (Roşca, 1976). 

Indivizii se pot adapta în mod creativ la mediul lor, mai ales datorită faptului că nu 
sunt constrânşi de mecanisme biologice care dictează răspunsuri fixe. Animalele sunt, 
din acest punct de vedere, mai puţin creative, configuraţia lor biologică determinând doar 
modele fixe de acţiune. Caracterul volitional, creativ, mediat cognitiv şi social este posibil 
numai dacă emoţiile au o relaţie variabilă, nedeterminată, autonomă din punct de vedere 
funcțional cu mecanismele fiziologice şi nu sunt rigid legate de ele (Kagan, 1998) 

Emotia reprezintă, de asemenea, „tendinţa de apropiere sau de îndepărtare de un obiect 
sau de o situaţie, tendinţă însoțită de modificări importante ale corpului“ (Enăchescu, 
1996). Din punct de vedere neuropsihologic, emoția prezintă patru aspecte: (1) cunoaşterea 
(o situaţie sau un obiect sunt mai întâi percepute, apoi raportate la experienţele anterioare 
ale individului, pentru ca în final să fie evaluate în funcţie de acestea); (2) simtirea (este 
aspectul interior al emotiei si este legată de plăcere sau neplăcere); (3) surescitarea (starea 
de efervescenţă si dinamism psihic care însoțește emoția) şi (4) expresia (modalităţile de 
exprimare a emotiei în exterior sub formă de activităţi somatice). 

„Am văzut că emoţiile sunt «stări afective de scurtă durată care traduc un specific al 
relaţiilor individului cu un obiect sau cu o situație». Ele pot fi declanşate de împrejurări 
reale sau imaginare, iar intensitatea lor poate varia de la foarte slabă la foarte puternică. 
Emotiile foarte puternice sunt numite şi «emoţii soc». Acestea sunt de patru tipuri: (1) 
frica (teroarea), (2) disperarea (tristeţea profundă), (3) furia si ( 4) bucuria explozivă. Aceste 
emoţii puternice pot fi trăite, însă, şi cu o intensitate medie, în condiţii obişnuite de viata. 
Emotiile şoc au o intensitate foarte mare şi determină modificări fiziologice importante, 
expresii emoţionale şi reacții sau comportamente slab controlate. Ele apar de regulă în 
momentul în care individul este confruntat cu o situație neașteptată sau când există deja 
o stare intensă de tensiune nervoasă“ (Cosmovici, 1996). 

Frica este determinată de apariția bruscă a unui pericol şi este însoţită de expresii 
emoţionale sau comportamentale puternice: paloare, deschiderea largă a ochilor, ridica- 
rea părului, transpiratie abundentă, contractarea sau rigidizarea musculaturii, gesturi de 
respingere, strigăte, fugă. Furia (accesul de furie) se manifesta prin înroşirea feţei, acce- 
lerarea pulsului, agitaţie, gesticulatie abundentă şi agresivă, urlete. Bucuria explozivă apare 
atunci când individul este confruntat pe neașteptate cu un eveniment fericit. Manifestările 
sunt de regulă dinamice: creşterea pulsului, inrosirea fetei, ridicarea trăsăturilor feţei, com- 
portamente extraverte puternice (sărituri, dans, bătaie din palme). Disperarea sau tristeţea 
profundă sunt opusul bucuriei explozive şi apar atunci când individul este confruntat cu un 
eveniment puternic neplăcut. Și manifestările acestor sunt opuse celor specifice bucuriei: 
trăsăturile feţei coboară brusc (fata ,,cade“), privirea devine ştearsă, fata devine palidă, 
inima $i respiraţia îşi încetinesc ritmul, picioarele se înmoaie, poate apărea plânsul. 

„Există însă şi indivizi care reacționează paradoxal în astfel de situaţii (disperarea 
poate determina râs spasmodic, o veste bună poate induce plânsul). Manifestările specifice 
emoţiilor şoc pot fi observate la un nivel de intensitate redus sau foarte redus (doar schiţat) 
si în cazul emoţiilor obişnuite“ (Cosmovici, 1996). 

Emotiile sunt de foarte multe feluri, iar literatura de specialitate consemnează in 
această direcție numeroase tipologii. Descartes menţionează 40 de pasiuni care provin 
din sau sunt combinatii/variatiuni a şase „pasiuni primare“: iubirea, ura, bucuria, tristeţea, 
mirarea $i dorinţa. Spinoza consemnează la rândul lui 48 de afecte, care provin din trei 
afecte primare: bucurie, tristeţe si dorință. 

Asa cum se poate observa, aceşti autori (ca multi alţii, de altfel) nu fac o distincție 
fermă între dorinţe, aspirații, emoţii şi sentimente (într-adevăr, între aceste afecte nu există 
deosebiri calitative fundamentale), iar aceasta deoarece ele sunt trăiri afective strâns legate 
unele de altele, adesea interdependente şi care pot avea același obiect, respectiv „pot 
exprima calitatea aceleaşi relații dintre obiect şi subiect“ (Cosmovici, 1996). Sentimentele 
se deosebesc mai mult de emoţii si dorinţe prin amploarea, complexitatea şi intensitatea 
lor, fiind ,,trans-situationale şi preexistand în variate împrejurări, chiar în absenţa obiectului 
principal“. De asemenea, sentimentele „structurează dorințele, aspiraţiile, interesele şi 
atitudinile, menţinând diversificarea emoțiilor determinate de diverse situații“ şi chiar 
determină orientări comportamentale sau consecinţe $i ierarhizarea reacțiilor individului 
(Cosmovici, 1996). 

În rândul comunității ştiinţifice există o dispută aprinsă pe marginea existenţei ori 
a inexistentei „emoţiilor fundamentale“ sau „primare“. Dacă ele există, aceste emoţii fun- 
damentale, primare, care sunt considerate „primitive emoţionale“ (Cacioppo, 1999), se 
regăsesc într-un număr limitat, şi din ele derivă toate celelalte trăiri emoţionale, mai com- 
plexe. Discutia se poartă atât pe marginea existenţei unor astfel de manifestări emoționale, 
cât şi pe marginea volumului listei de emoţii fundamentale sau a compoziției acestei liste. 
Opiniile majorităţii cercetătorilor presupun existența unui număr de şase-zece emoţii, 
rareori mai multe. Printre cele considerate fundamentale se regăsesc de obicei frica, furia, 
bucuria, tristeţea, dezgustul, surpriza, ruşinea, interesul. De asemenea, este adusă uneori 
în discuţie posibila diferenţiere funcțională între emoţiile fundamentale, primare, si cele 
derivate, secundare. In mod cert emoţiile fundamentale reflectă, fiecare, tendințe moti- 
vationale şi comportamentale distincte; acesta este chiar motivul semnificației lor deo- 
sebite, redus la nivel operațional prin faptul că sunt identificabile cu claritate la nivel 
psihologic si fiziologic (Ekman, Levenson & Friesen, 1983). Importantă mai este şi posi- 
bilitatea construirii nu doar sociale, ci, de asemenea, genetice, arhetipale, fiziologice a 
semnificației emoţiilor, de vreme ce emoţiile fundamentale pot fi recunoscute ca atare 
de indivizi de vârste diferite (de la cele mai fragede), cu grade diferite de educație sau 
provenind din spații culturale diferite. 

Autor 


Emotii primare 


Motive pentru care sunt 
numite „emoţii primare“ 


James (1884) 


teamă, tristețe, iubire, furie 


implică reacţii fiziologice 


McDougall (1926) 


mânie, dezgust, încântare, teamă, 
supunere, tandrete, admiraţie 


legate de instincte 


Watson (1930) 


teamă, iubire, furie 


strâns legate de biologic 


Mowrer (1960) 


durere, placere 


nu sunt dobandite prin invatare 


Izard (1971) 


mânie, mulțumire, dezgust, suferință, 
teamă, vinovăţie, interes, bucurie, 
rușine, surpriză 


strâns legate de biologic 


Arnold (1980) 


mânie, aversiune, curaj, separare, 
durere, disperare, teamă, ură, 
speranţă, iubire, supărare 


implică o tendință 
comportamentală 


Plutchik (1980) 


acceptare, supărare, anticipare, 
dezgust, bucurie, frică, 
tristețe, surpriză 


legate de procesele 
de adaptare ale corpului 
(bazate pe teoria evoluţiei) 


Ekman et al. (1982) 


mânie, dezgust, teamă, bucurie, 
supărare, surpriză 


determină expresii faciale 
universale 


Gray (1982) 


furie, teroare, îngrijorare, bucurie 


strâns legate de biologic 


Panksepp (1982) 


așteptare, teamă, furie, panică 


strâns legate de biologic 


Tomkins (1984) 


supărare, interes, mulțumire, dezgust, 
teamă, bucurie, rușine, surpriză 


legăturile strânse între neuroni 


Weiner și Graham (1984) 


fericire, supărare 


atribute independente 


Frijda (1986) 


durere, fericire, interes, surpriză, 
admiraţie, durere 


generează variate forme de 
acțiune voluntare 


Sursa: Franzen & Bouwman (2001). 


De aceea, este uneori mai util să ne gândim la emoţii în termeni de „familii de emoţii“. 
Astfel, principalele familii de emoţii sunt: mânia, tristeţea, teama, bucuria, iubirea, ruşinea, 
surpriza şi dezgustul. Goleman (1995) arată că fiecare din aceste familii are la bază un 
nucleu emotional care suportă ulterior mutații multiple. Aceste familii nu acoperă însă 
toate aspectele legate de trăirile afective. Lor li se adaugă multe alte stări care au „colo- 

ratură emoţională/afectivă“: credinţă, curaj, iertare, îndoiala, complacere, plictiseala etc. 
5 coe) s 


Mânie furie, resentiment, mânie, exasperare, indignare, contrariere, sarcasm, animozitate, 
plictiseală, iritare, ostilitate; la extrem, ură patologică și violență 


Tristete durere, suparare, tristete, mahnire, melancolie, mila pentru sine, singuratate, deprimare, 
disperare, depresie patologica grava 


Teama anxietate, neliniște, nervozitate, grijă, consternare, îndoială, prudenţă, neliniște sufletească, 
nervozitate, groază, spaimă, teroare; manifestări psihopatologice: fobie și panică 


Plăcere fericire, bucurie, ușurare, mulțumire, beatitudine, încântare, amuzament, mândrie, 
plăcere senzuală, tresărire, gratificatie, satisfacție, euforie, fantezie, extaz si la limita 
îndepărtată, manie 


Surpriză soc, surprindere, uimire, mirare 


Dezgust dispreț, desconsiderare, scârbă, aversiune, dezgust, repulsie 


Rușine vinovăţie, stinghereală, tristețe, remușcare, umilire, regret 

Familii de emotii 
Sursa: Goleman (1995). 


1.5. Reactiile emotionale 


Reacţiile emoţionale sunt de două tipuri: a) modificări organice şi b) expresii emoţionale. 
Dintre acestea, cele mai vizibile sunt expresiile emoționale. 


1.5.1. Expresiile emoţionale 


Domeniul expresiilor emoţionale a fost intens studiat, deoarece acestea reprezintă, 
cel mai adesea, singurii indicatori precişi şi relevanti ai stărilor emoţionale trăite de o 
persoană. Expresiile emoţionale sunt definite ca „acele caracteristici ale individului după 
care se pot trage concluzii privind starea de spirit sau caracterul său“ (Cosmovici, 1996). 
Aceste caracteristici sunt grupate în cinci grupuri de expresii: 

(a) fizionomia; 

(b) mimica; 

(c) postura corporală si gesturile; 

(d) vocea şi modul de a vorbi şi 

(f) rezultatele comportamentului legat de mișcări complexe si expresive. 

„Fizionomia este expresia imobilă a feţei, înfăţişarea specifică a individului si este 
determinată de totalitatea trăsăturilor feţei. Fizionomia este modificată de emoțiile, ati- 
tudinile şi trăirile individului de-a lungul timpului. Mimica este aspectul în mișcare al 
feței, succesiunea de mişcări ale mușchilor faciali, care se produce în funcție de emoţiile 
trăite de individ. Postura corporală şi gesturile sunt mai greu de controlat conștient de 
către individ şi, de aceea, exprimă cu mai mare acuratețe emoțiile acestuia. Vocea este 
influenţată puternic de emoţiile trăite (dacă individul este speriat, vocea se subtiaza şi 
vorbirea devine grăbită, iar în momentele de gravitate se îngroașă, ritmul vorbirii înce- 
tineşte). Și comportamentele care presupun mişcări complexe şi expresive suferă modi- 
ficări în funcţie de afectele individului (scris, desen etc.) (Cosmovici, 1996). 

Unul dintre primii cercetători care s-au aplecat asupra acestui subiect a fost Charles 
Darwin. În celebra lucrare Expresiile emoțiilor la oameni si animale (1877), el a postulat 
caracterul universal al unor emoţii (furia, frica, tristeţea etc.), care se observă atât la oameni, 
cât şi la cimpanzei, considerând că emoţiile sunt guvernate de trei principii: 

(1) principiul asociaţiei deprinderilor utile; 

(2) principiul antitezei şi 

(3) principiul acţiunii directe a sistemului nervos. 

„Principiul asociației deprinderilor utile postulează că mişcările utile în realizarea 
unei dorinţe sau suprimarea unei senzaţii devin, prin repetare, obisnuinte care se produc 
ori de câte ori apar dorinţele sau senzațiile care le-au determinat initial, chiar daca utili- 
tatea lor dispare la un moment dat. Wilhelm Wundt a formulat în continuarea acestui 
principiu «legea analogiei», care considera că expresiile specifice unei stări de spirit se 

asociază cu altele analoge (de exemplu, o substanţă amară provoacă o expresie de deceptie 
şi nemulțumire care poate să apară, de asemenea, şi într-o situaţie în care individul este 
dezamăgit de cineva)“ (Cosmovici, 1996). 

Principiul antitezei consideră că diversele stări de spirit pe care le trăieşte un individ 
determină acte specifice, care îi sunt utile acestuia. În situaţia în care individul trăiește o 
stare opusă, el are tendinţa involuntară de a avea reacţii opuse, chiar dacă acestea sunt inutile. 

Principiul acţiunii directe a sistemului nervos afirmă că, dacă sensibilitatea indivi- 
dului este excitată suficient de puternic, energia nervoasă care se naște este in exces $1 
se transmite în anumite direcţii determinate, în funcţie de conexiunile nervoase şi de de- 
prinderi. Același principiu este numit de Herbert Spencer „legea difuziunii descărcării 
nervoase“, el considerând că, atunci când se produc, descărcările nervoase puternice 
se scurg pe liniile de minimă rezistenţă ale organismului si iradiaza în acesta, ca o mo- 
dalitate de gestionare a tensiunilor psihice prea mari (de exemplu, reacțiile fiziologice in 
emoţiile şoc — plânsul, tremuratul, înroşirea fetei etc.). 

Expresiile emoţionale pot fi foarte vizibile şi, de aceea, relativ uşor de decodificat. 
De exemplu, în cazul tristetii, datorită hipotonusului muscular, braţele atârnă, corpul este 
aplecat, pleoapele şi buzele sunt lipsite de vigoare. De asemenea, se produce relaxarea 
coardelor vocale si, astfel, vocea este mai putin intensă şi are un timbru lipsit de culoare; 
din cauza încetinirii circulației periferice, pielea feţei devine pământie, iar ochii isi pierd 
strălucirea. Studiile realizate cu scopul de a măsura felul în care emoţiile unei persoane 
pot fi identificate pe baza expresiilor faciale au arătat faptul că rata de identificari corecte 
este între 50% si 80%, în funcţie de individ şi de tipul de emoție expusă de acesta. Un 
experiment în care s-au utilizat fotografii cu un actor care mima diverse emoții a arătat 
că cele mai bune rezultate au mers până la 58% răspunsuri corecte, iar cele mai slabe, 
până la 17%. S-a constatat, de asemenea, că expresiile emoționale sunt recognoscibile în 
măsuri diferite. Astfel, expresiile specifice surprizei au fost recunoscute de 77% dintre 
subiecţi, frica, de 70% iar mânia, de 50%. Expresia cel mai greu de recunoscut a fost cea 
de milă — numai 19% (Plutchick, 1980). 

Psihologia a considerat multă vreme (pe baza mai multor studii realizate în Statele Unite 
la începutul secolului — Weiskrantz, 1956; Cannon, 1932) că expresiile faciale ale emoţiilor 
sunt deprinse prin învăţare si, de aceea, variază de la cultură la cultură. Ekman, Sorenson 
şi Friesen (1972) au pus sub semnul îndoielii aceste concluzii printr-un celebru studiu 
experimental (Ekman este, de altfel, unul dintre cei mai influenţi si importanţi cercetători 
care s-au aplecat asupra domeniul emotiei). Cercetătorul a arătat subiecților experimentului 
sau 30 de fotografii ale unor bărbaţi si femei de rasă albă care exprimau diverse emoţii 
(fericire, surpriză, mânie, plictiseală, supunere şi tristeţe) şi le-a cerut să le identifice. Fiecare 
imagine a fost arătată unor subiecți din Statele Unite, Brazilia, Japonia, Noua Guinee şi 
Borneo, iar aceștia au fost solicitati să aleagă un cuvânt dintr-o listă de şase (care defineau 
emoţii) care putea fi folosit pentru a descrie emoția exprimată de persoana din fotografie. 
Rezultatul studiului a arătat că există o mare concordanţă în recunoașterea emoțiilor, în special 
în ceea ce priveşte fericirea, mânia $i teama, si relativ puternică în privinţa celorlalte emoții. 
Studiul a arătat că indivizi aparținând unor culturi diferite au putut recunoaşte trăsături faciale 
comune (de exemplu, toate persoanele au identificat zâmbetul ca un semn al fericirii). Ekman 

(1972) a consemnat şapte emoţii de bază, cel mai frecvent identificate în fotografiile cu 
expresii faciale: fericirea, tristeţea, mânia, frica, surpriza, dezgustul si disprețul. De asemenea, 
el a arătat că folosirea expresiilor faciale pentru a comunica pare a fi înnăscută (persoanele 
oarbe din naștere aveau expresii faciale similare). 


1.5.2. Modificările organice în context emoţional 


„Modificările organice discutate aici sunt acele modificări care apar în organism în timpul 
trăirii unei emoţii. Unul dintre cei mai precişi indicatori ai emotiei este conductivitatea 
electrică a pielii (numită şi «reacție electrodermala» sau «reflex galvanocutanat» care creşte 
considerabil în cazul trăirii unei emoţii de către individ. Şi circulația sangvină se modifica 
în cazul unei emoţii (ritmul cardiac, presiunea si distribuţia sângelui), iar respirația este mai 
adâncă şi mai rapidă. Tensiunea musculară e un alt indicator al stărilor emoționale: în cazul 
fricii sau mâniei individul manifestă o hipertonicitate musculară, în timp ce în cazul tristetii 
manifestă hipotonus. Emotiile contractă cu deosebire anumiți muşchi, care determina 
dilatarea pupilei, ridicarea părului etc. Unele emoţii, în special cele negative, sunt însoțite 
de tremurat. Un alt indicator este secreția salivară, care scade în cazul stărilor de frică sau 
de mânie (senzaţia de uscaciune a gurii), în timp ce alte secretii cresc, cum ar fi cele lacrimale 
şi sudoripare. Şi compoziţia chimică şi hormonală a sângelui se modifică (crește conţinutul 
de adrenalină, de zahăr etc.). De exemplu, nivelul testosteronului se modifică după cum 
jucătorii câștigă sau pierd un meci, după cum individul urcă sau coboară pe scara socială, 
dacă este înainte sau după un divorţ, după cum un spectator îşi vede echipa favorită câștigând 
sau pierzând meciul; epinefrina este secretată ca răspuns atât la filmele plăcute sau amuzante, 
cât şi la cele agresive“ (Mazur & Booth, 1998; Roşca, 1976). 

Aceste reacţii organice nu sunt, însă, specifice exclusiv emoțiilor, ele pot fi deter- 
minate şi de simpla activare şi mobilizare a organismului în vederea realizării unei sarcini. 
De aceea, este greu de stabilit care sunt modificările specifice doar anumitor emoţii. Acest 
lucru este îngreunat $i de faptul că modificările care apar în stările emotive au adesea un 
caracter difuz, afectând întregul organism. Un alt element care influenţează semnificativ 
modificările organice îl reprezintă diferenţele dintre indivizi (la unii indivizi stările emo- 
tionale se caracterizează prin creşterea tensiunii musculare, în timp ce la alţii, prin 
modificări viscerale). Modificările fiziologice pot, apoi, să nu difere foarte mult între ele 
în cazul diverselor emoţii resimtite de o persoană. Experimentele de laborator au arătat 
că emoțiile contradictorii, cum ar fi fericirea şi tristeţea, generează patternuri de răspunsuri 
asemănătoare: tensiunea arterială, conductivitatea pielii, pulsul, rata respirației, tempe- 
ratura etc. Acestea nu se deosebesc atât prin prezenţa sau absenţa unor modificări organice, 
cât prin gradul şi intensitatea manifestărilor. De exemplu, creşterea ritmului cardiac şi a 
tensiunii musculare sunt mai pronunţate în cazul mâniei, în timp ce în cazul fricii sunt 
mai pronunţate frecvenţa respiratiilor şi conductibilitatea electrică a pielii (Rosca, 1976). 

Si alte seturi de emoții opuse (ex. mânie — fericire, frică — fericire, mânie — tristeţe) pot 
determina asupra organismului efecte foarte asemănătoare (Cacioppo et al., 1993; Ratner, 
1989). Diverse studii privind legătura dintre emoţii şi activitatea cerebrală, realizate prin analiza 

activităţii EEG, au arătat că experimentarea anumitor emoţii (ex. fericirea, mânia, bucuria, 
interesul, gelozia etc.) determină o activare a zonei frontale stângi a creierului decât a celei 
drepte. Unii cercetători (Dawson, 1994) susțin că emoţiile nu pot fi asociate în mod precis 
cu anumite zone ale cortexului, în timp ce alții (Ratner, 2000) consideră că anumite cate- 
gorii generale de emoții sunt procesate de arii corticale diferite. Principala problemă cons- 
tă însă în faptul că este foarte dificil ca emoţiile să poată fi integrate în categorii specializate 
mai largi (ex. bucuria, interesul, mânia, mândria, fericirea, grija şi gelozia sunt considerate 
emoţii care orientează individul către exterior, stimulându-l către a explora mediul, iar supă- 
rarea, teama, tristeţea, resentimentul şi anxietatea sunt considerate emoţii „interioare“ care 
determină „retragerea“ din mediul înconjurător) (Ratner, 2000). 

În cazul emoţiilor de mai mică intensitate (emoţii discrete) individul discerne cu greu- 
tate între ele (de exemplu, între emoţiile legate de anxietate şi cele legate de mânie). Ase- 
menea emoţii pot fi percepute în termeni fie de atribuire a responsabilitatii, fie de vină 
(Smith & Ellsworth, 1985; Weiner, 1985), fie în termeni de oportunități pentru rezolvarea 
unei probleme (Lazarus, 1991; Roseman, 1991). Deoarece sentimentele de anxietate si 
cele de mânie pot fi resimtite concomitent (Berkowitz, 1993; Weiner, 1985), ele pot mai 
degrabă să împărtășească trăsături estimative decât să facă o distincţie clară. În multe 
situaţii din viata reală anxietatea şi mânia pot fi puternic relationate, desi în mod normal 
emoţiile legate de teamă (cum ar fi frica şi nervozitatea) formează un grup distinct de cel 
alcătuit din manie-anxietate. Robinson si Johnson (2000) au descoperit că sentimentele 
de frică (în comparaţie cu cele de stres si grijă) sunt asociate cu ameninţări fizice reale 
sau iminente. Prin contrast, sentimentele de stres şi grijă sunt mai difuze, mai prelungite 
în timp şi asociate in mai mare măsură rezolvarea prin efort a situațiilor care le-au generat. 
De asemenea, separarea dintre teamă şi îngrijorare este sprijinită de literatura clinică. 
Barlow (1991) face distincție între apariţia anxietăţii (o intensă tensiune legată de o 
amenințare iminentă) şi înţelegerea anxietăţii, o experiență mai difuză, centrată pe grija 
determinată de ceea ce ar fi posibil (sau de ameninţări viitoare), şi nu de ceva iminent 
(Borkovec, Ray & Stéber, 1998; Heller, Nitschke, Etienne, & Miller, 1997). 

Studiile asupra emotiilor simulate arata, pe de alta parte, ca imaginatia emotionala 
(respectiv imaginarea emotiilor) poate produce stari afective usoare, iar acestea sunt ase- 
mănătoare cu cele resimtite într-o situație reală (Cuthbert, Vrana & Bradley, 1991). De 
exemplu, Smith (1989) a descoperit manifestari precum accelerarea batailor inimii si aso- 
cierea dificultăților cu încruntarea sprancenelor în timpul scenariilor care presupuneau 
un efort susținut din partea subiectului. Într-o altă serie de studii, manipulările conținutului 
scenariului au influenţat bătăile inimii, conductibilitatea pielii, respirația şi afectul (Lang, 
Kozak, Miller, Levin & McLean, 1980; Lang, Levin, Miller & Kozak, 1983; Miller et 
al., 1987). Cognitiile individului legate de o anumită emoție influenţează procesul de eva- 
luare a acesteia, dând naștere în cele din urmă unor păreri în acord cu experienţele (Gross, 
1998; Lazarus & Alfert, 1964; Wilson, Lisle, Kraft & Wetzel, 1989; Winter & Kuiper, 
1997). De exemplu, daca intr-o situatie data individul se asteapta sa simta anxietate, aceasta 
aşteptare poate crea o realitate proprie, el ajungând să resimta, în final, acea stare. 

1.6. Fiziologia emotiilor 


Emotiile nu sunt independente fizic de procesele biologice, atata timp cat presupun exis- 
tenta unui mediu fizic ca suport (organismul — de altfel, la fel ca toate fenomenele psiho- 
logice). Există teorii care afirmă că, din perspectivă filogenetică, emoţiile sunt adevărate 
programe biologice prin intermediul cărora specia umană a depăşit influenţa biologicului 
asupra comportamentelor. Emotiile au devenit tot mai importante pentru specie pe măsură 
ce influenţa proceselor biologice primare asupra comportamentelor a fost înlocuită de cea a 
proceselor cognitive care mediază între stimuli şi răspunsuri. Este adus ca argument în această 
direcție faptul că speciile în cazul cărora procesele biologice determină în mod direct compor- 
tamentul indivizilor nu se poate vorbi de emoţii, în timp ce speciile mai evoluate (de exemplu, 
câinii, maimutele etc.) se angajează într-o procesare cognitivă a informaţiei înainte de a da 
un răspuns comportamental, ceea ce oferă un anumit „spaţiu“ pentru dezvoltarea unor emoții 
simple şi stereotipe (Ratner, 2000). 

Reacţiile emoţionale sunt coordonate de sistemul nervos vegetativ şi de cel somatic. 
Faptul că emoţiile sunt însoțite de numeroase modificări organice, adesea difuze, se datorează 
excitării sistemului nervos vegetativ, respectiv a segmentului simpatic. Activitatea acestuia 
este difuză şi produce simultan dilatarea pupilei, accelerarea bătăilor inimii, creşterea presiunii 
sangvine, contractarea unor vase şi dilatarea altora, inhibarea mișcărilor peristaltice ale stoma- 
cului, secreția intensă a glandelor sudoripare, inhibarea celor salivare şi mai ales descărcarea 
adrenalinei în sânge. Adrenalina întărește şi prelungește activitatea simpaticului, accelerează 
bătăile inimii şi intensifică funcţia glicogenică a ficatului. În unele cazuri este implicat şi 
cortexul, care participă în reactiile inhibitive, precum si în emoţiile cu caracter de relaxare 
(Roşca, 1976). 

Emotiile sunt legate, de asemenea, de funcția hipotalamusului superior. Stimularea 
electrică a hipotalamusului determină reacţii organice specifice stărilor de emoție (cres- 
terea presiunii sangvine, modificări respiratorii, dilatarea pupilei etc.), fără a determina 
însă întotdeauna şi trăirea afectivă specifică. Aceasta arată că trăirea afectivă, adică 
experienţa subiectivă a emotiei, presupune participarea şi a altor centri nervoși, în special 
a scoarţei cerebrale. 

Medierea cognitivă a emoţiilor se produce la nivelul cortexului. Controlul cortical al emo- 
tiilor în cazul speciilor mai evoluate a fost demonstrat în 1937, cand Kliiver si Bucy au des- 
coperit că înlăturarea lobilor temporali ai maimutelor rhesus a determinat dispariția emoţiilor 
de frică şi mânie (Roşca, 1976). Centrul emotiei (sistemul limbic: amigdală, aria septala, hipo- 
campus şi alte structuri) nu este însă dedicat în mod specific emoțiilor si sentimentelor. Trairile 
afective mediate de sistemul limbic sunt auxiliare funcției sale principale de procesare a 
informației, depind de medierile corticale-cognitive şi nu sunt reacții imediate la stimuli externi 
sau la mecanisme biologice interne (Siegel, 1999). Centrii corticali si subcorticali ai creierului 
permit de altfel experienţelor sociale să pătrundă în procesele mentale si organice şi să le 
organizeze (Ratner, 1991; Geertz, 1973). Cortexul produce emoţii prin furnizarea de informaţii 
esențiale centrilor creierului mic. Nici chiar senzația de durere (pe care Aristotel o considera 
o emoție) nu este determinată exclusiv de traume somatice. Ea poate fi mediată de procese 
cognitive: cantitatea şi calitatea durerii percepute de un individ sunt influențate considerabil 

de variabile psihologice care se adauga la inputul senzorial (de exemplu, atentia alocata eve- 
nimentului, evaluarea situatiei etc.). Diverse cercetari (Melzack & Wall, 1965, 1988) au ara- 
tat că pragul durerii si nivelul de toleranţă la durere sunt variabile din punct de vedere cultural. 


1.7. Conduitele emotionale 


„Am văzut că emoţiile sunt complexe de reflexe care au o componentă de exteriori- 
zare şi de actiune. Aceasta componentă cuprinde atât modificări organice interne, cât şi 
reacţii exterioare care pot fi observate direct. Spre deosebire de animale, la care con- 
duita emoțională este limitată si dictată de reflexe necondiționate, ceea ce o face stabilă 
si tipică pentru o anumită specie, la indivizii umani ea este foarte complexă si diversă. 
Doar câteva dintre emoțiile primare (frica, mânia şi bucuria) presupun declanșarea reflexe- 
lor necondiționate, şi doar atunci când acestea sunt foarte intense. Dintre manifestările 
emotive mai complexe, una singură are caracter reflex necondiţionat, stabil şi general: 
reflexul de tresărire. Tresărirea este un reflex întâlnit la toate mamiferele şi reprezintă o 
reacţie foarte stabilă, care nu poate fi inhibată sau modificată prin control conștient. Tre- 
sărirea este produsă de stimuli puternici şi neasteptati şi este caracterizată de o flexare 
de scurtă durată a întregului corp, de întredeschiderea gurii şi aplecarea capului pe spate, 
de modificări viscerale etc. Toate aceste reacții se petrec extrem de rapid, dar faptul ca 
reacţiile descrise mai sus au timpi diferiți de manifestare conferă reflexului de tresărire 
aspectul unei unde care coboară de la cap spre picioare“ (Roşca, 1976). 

Conduita emoţională se realizează în forme şi limite condiționate social și istoric, în 
funcție de cunoaşterea relațiilor complexe în care se află individul cu obiectul sau situaţia 
care a declanşat emoția sau cu persoanele din jur. De exemplu, o persoană căreia îi este 
frică se comportă altfel când sunt si alţii în jurul ei decât atunci când este singură. Emoțiile 
sunt exprimate în acord cu regulile specifice diferitelor culturi. De exemplu, Hemphill (1998) 
arată că în secolul al XVIII-lea indivizii din clasa de mijloc erau mai inhibati din punct de 
vedere emotional decât cei din secolele precedente sau cele ulterioare. Aceștia erau educați 
să îşi stăpânească expresivitatea emoțională (de exemplu, expresia feţei, râsul, limbajul etc.). 
Controlul expresiilor emoţionale era cu deosebire important pentru bărbaţii din acea perioadă 
a capitalismului timpuriu ca parte din autodisciplina ce trebuia dezvoltată pentru a concura 
eficient în lumea afacerilor. Noile condiţii economice şi sociale cereau din partea acestora 
o mentalitate calculată, lipsită de sentimente şi simpatii personale. Un stil lipsit de emoții 
era, de asemenea, o modalitate importantă de ascundere a informaţiilor relevante fata de 
concurenţi (afişarea anxietatii, fricii şi chiar a dorinţei intense putând fi exploatată de către 
aceștia) (Ratner, 1991, 1997). 

Există însă şi expresii emoționale comune tuturor indivizilor, indiferent de spaţiul cul- 
tural din care aceştia provin. Unele dintre acestea îşi au originea în relațiile sociale (de exemplu, 
atunci când indivizii își aleg singuri partenerii în loc ca aceștia să le fie aleşi de rudele mai 
în vârstă, trebuie să-şi arate atracţia pe care o simt fata de potenţialii parteneri pentru a initia 
si a susține o relaţie). Astfel de expresii comune considerate „însoțitori ai emoţiilor“ pot fi: 
contactul vizual, relaxarea vizibilă a corpului atunci când trăirea experimentarea unei stări 

de fericire permite eliberarea tensiunii psihice (activarea/ridicarea muschilor), caderea tonu- 
sului muscular (plecarea capului etc.) în cazul tristetii sau ruşinii etc. (Ratner, 1991, 1997). 


1.8. Trăirile afective 


„Trăirile afective «constituie aspectul subiectiv al proceselor afective». Am văzut ca 
acestea sunt însoţite de manifestări organice, de conduite şi de expresii emoționale. Trăirile 
afective sau aspectul subiectiv şi specific fiecărui individ pot fi cunoscute şi prin inter- 
mediul comunicării lor de către acesta. Individul resimte nevoia de a comunica trăirile 
sale afective (oral, în scris etc.) semenilor săi, iar această nevoie este asociată adesea cu 
aceea de a obţine aprobare şi înțelegere din partea celorlalţi. Comunicarea este si una dintre 
modalitățile importante şi frecvent folosite de descărcare a tensiunii nervoase. De aici 
întreg substratul demersului de psihoterapie care utilizează diverse tehnici şi procedee 
(convorbiri, dramatizari, tehnici proiective) pentru a permite individului să isi exteriorizeze 
trăirile afective“ (Roşca, 1976). 


1.9. Sentimentele 


Sentimentele sunt „structuri complexe şi extinse de tendinţe si aspirații, relativ stabile, 
care orientează, declanşează si reglează conduitele individului“ (Cosmovici, 1996). Ele 
sunt procese afective dinamice, trans-situationale, care vizează şi momente ulterioare unei 
situaţii (spre deosebire de emoţii, care reflectă o anumită situaţie şi produc reacții refe- 
ritoare la aceasta). Sentimentele „reflectă situațiile complexe dintre om şi mediu, mai ales 
mediul social“ (Roşca, 1976). Ele presupun sisteme mai ample de reprezentări şi au un 
ecou mai profund asupra individului decât emoţiile. 

Sentimentele sunt asociate adesea cu atitudinile afective. Atitudinile afective sunt 
„predispoziţii subiective de a aprecia pozitiv sau negativ o situaţie sau un obiect“. Unele 
sentimente stabile şi generalizate devin atitudini afective fata de acele situaţii sau obiecte 
relevante pentru persoana în cauză. Atitudinea afectivă asigură constanta sentimentului 
şi rămâne aceeași, chiar dacă în anumite situații obiectul poate provoca alte sentimente 
(exemplul clasic al mamei care, deşi se poate supăra uneori pe copilul ei, nu își schimbă 
atitudinea afectivă de dragoste maternă) (Cosmovici, 1996). 

Apariţia sentimentelor este precedată de cristalizarea unor dorinţe, atitudini si emoții. 
Sentimentele au, de asemenea, o legătură puternică cu procesele cognitive, în special cu 
percepţia, memoria, gândirea şi mai ales imaginația (de care sunt influențate puternic şi 
pe care o influenţează la rândul său). Orice proces cognitiv poate deveni sursa unei emoţii 
sau a unui sentiment. 

„Mediul social are o influenţă deosebită atât asupra modului de apariţie şi de struc- 
turare, cât şi asupra modului de manifestare a trăirilor afective (de exemplu, în China şi 
în Japonia lipsa de control a afectelor este considerată lipsă de civilizație, în timp ce în 
Europa lipsa manifestărilor exterioare este considerată insensibilitate)“ (Cosmovici, 1996). 

Sentimentele sunt caracterizate $i de faptul că presupun atât existenţa unei emoţii 
(surpriză, bucurie), cât şi o preocupare constantă a individului pentru obiectul afectului 
sau complexitatea şi intensitatea reacțiilor (imbratisare, orientare către o persoană etc.) 
ori a asocierilor (amintiri, aspirații etc.) pe care le determină. 

Sentimentele structurează dorinţele, emoţiile, atitudinile individului şi, astfel, deter- 
mină anumite ierarhii ale acestora (unele sentimente domină, altele sunt împinse în plan 
secund). Sentimentele au, de asemenea, o tendinţă de generalizare, unele dintre ele deve- 
nind ,,sentimente-valori“, care joacă rolul unor adevărate linii de forță ce structurează 
comportamentele indivizilor. 

„Diversitatea sentimentelor este foarte mare. Spinoza afirmă chiar că «sunt atâtea afecte 
de câte feluri sunt obiectele de care suntem afectaţi». Clasificarea sentimentelor este dificilă 
ŞI, de aceea, se consideră că există doar două mari categorii: (1) sentimente superioare şi 
(2) sentimente inferioare. Criteriul inferior/superior nu vizează însă dimensiunea morală, 
ci gradul de complexitate al sentimentelor. Sentimentele inferioare sunt în strânsă legătură 
cu nevoile biologice sau cu cele de ordin personal, în timp ce sentimentele superioare sunt 
în legătură cu valorile sociale. Sentimentele superioare sunt, de asemenea, mai stabile şi 
au o viaţă mai lungă decât cele inferioare. Ele sunt împărțite la rândul lor în trei categorii: 
(a) sentimente morale (sentimentul dreptăţii, dragostea pentru oameni); (b) sentimente 
estetice (legate de trăirea frumosului si creația artistică) şi (c) sentimente intelectuale (dorința 
de cunoaștere, dorinţa de a rezolva probleme etc.)“ (Cosmovici, 1996). 


1.10. Afectele 


„Afectele sunt evenimente (izbucniri) emoționale puternice, dar de scurtă durată (fricii 
ca emoție îi corespunde groaza ca afect; mâniei — furia; tristeţii — disperarea; veseliei — 
exuberanta; mirării — uimirea etc.). Deoarece rolul inhibitor al scoarţei cerebrale este mai 
redus în cazul afectelor, scăzând astfel controlul conștient al comportamentelor, aceste 
stări afective au un caracter dezorganizat mai accentuat“ (Roşca, 1976). 


1.11. Pasiunile 


„Pasiunile sunt caracterizate de o mobilizare mai puternică a energiei psihice a indi- 
vidului şi de o tendinţă mai pronunţată spre activitate. Ele se aseamănă cu senti- 
mentele prin faptul că sunt structuri complexe şi reflectă relaţii stabile între individ şi 
situaţie (obiect)“ (Roşca, 1976). 

Pasiunile sunt sentimente foarte puternice care au tendinţa de a condensa interesele 
si preocupările individului, dominând întreaga viata afectivă a acestuia. Această dominantă 
afectivă determină unilateralitatea şi tendinţa de a privi lucrurile doar din prisma sa. 
Pasiunile sunt stări afective de mare intensitate şi de lungă durată. Ele reprezintă o formă 
superioară şi evoluata a vieţii afective a individului, se instalează lent, se amplifică cu 
timpul şi, de regulă, devin stabile. Totodată, pasiunile marchează puternic personalitatea 

individului si determina sensul conduitelor, comportamentelor sau chiar modul de a gandi 
al acestuia. Ele pot, însă, domina viata psihică şi umbri uneori judecata, prin intensitatea 
lor (delirul pasional, mistic, erotic, mesianic). 

Unele tipuri de pasiuni declanşează stări de sugestie colectivă a maselor, influen- 
tand comportamentul de grup. Manifestările pasionale colective se pot prezenta sub două 
aspecte: (a) emoția colectivă (panica sau frica colectivă) şi (b) fenomenul dictatorial. 
Panica sau frica colectivă reprezintă o formă de contagiune psihică manifestată prin ade- 
ziunea indivizilor la o stare afectivă generală (starea suporterilor pe stadion, de exemplu), 
în timp ce fenomenul dictatorial constituie o formă de delir pasional indus de perso- 
nalitatea unui lider. 


2. Teorii explicative ale afectivității 


Există un număr relativ redus de teorii care se concentrează pe descrierea modalității 
de formare şi manifestarea emoţiilor. Dintre acestea, trei ar putea fi socotite cele mai 
influente: teoria James-Lange, teoria Cannon-Bard si teoria Schachter-Singer. 


2.1. Teoria intelectualistă 


Teoria intelectualistă a fost elaborată la începutul secolului trecut de Herbart şi 
Nahlowski, adepți ai unei psihologii care acordă o mare importanţă reprezentărilor şi 
asocierilor dintre acestea. Teoria intelectualistă consideră că stările afective sunt efectul 
acordului sau dezacordului dintre diverse reprezentări mentale, ele fiind în ultimă instanţă 
acte de cunoaștere (tristeţea este generată de conflictul dintre reprezentarea persoanei iubite 
în timpul vieţii şi reprezentarea morţii sale, bucuria — de acordul dintre anumite reprezentări 
şi realitate etc.). Explicatiile acestui stadiu ştiinţific incipient presupuneau un parcurs al 
fenomenului care mergea de la (a) o influenţă a mediului sau un eveniment la (b) expe- 
rienta psihologică şi apoi la (c) o schimbare a stării fiziologice, adică la emoție. 


2.2. Teoria fiziologică, James-Lange 


James (1884) si Lange (1885) au elaborat teoria privind explicarea procesualitatii 
afectelor în mod independent si aproximativ în acelaşi timp, acesta fiind motivul pentru 
care teoria a fost numită după ambii cercetători. Este prima teorie care a contrazis flagrant 
explicaţiile date la nivelul bunului simţ (teoria intelectualistă), care dominau la acel 
moment studiile din domeniul afectivității. 

Spre deosebire de procesualitatea teoriei intelectualiste, care ar putea să pară evidentă, 
(influenţă a mediului — experienţă psihologică — schimbare a stării fiziologice/emotie), 
teoria James-Lange spune că fenomenul afectiv este generat de (a) o influenţă a mediului 

sau un eveniment, care generează însă (b) o schimbare fiziologică ce determină la rândul 
ei (c) o experienţă psihologică. Această teorie considera că modificările fiziologice spe- 
cifice stărilor afective nu sunt o consecinţă a acestora, ci se declanşează în mod direct, 
după perceperea situaţiei care produce starea de emoție. 

Cu alte cuvinte, teoria James-Lange spune că „sunt emoţionat pentru că îmi bate inima 
mai repede“ sau „mi-e frică pentru că tremur“. Teoria plăteşte un tribut considerabil unei 
viziuni axate pe psihofiziologie, considerând că reacțiile fiziologice declanşate în mod 
automat de organismul uman ca reacții la confruntarea cu anumite evenimente sunt ulterior 
interpretate inconştient sau semiconştient de către individ, pe baza unei auto-monitorizări 
şi a unei autoperceptii sumare şi transformate în trăiri psihologice. Cu alte cuvinte, daca 
vom vedea un tigru în libertate, vom tremura (reacţie fiziologică automatizata la starea 
de pericol în care se află organismul) şi vom interpreta abia ulterior semnalele fiziologice 
ca fiind „frică“. 

Teoria fiziologică are o viziune opusă celei intelectualiste, considerând că modificările 
fiziologice se reflectă în conştiinţa individului si constituie conținutul subiectiv al emoțiilor. 
Fără aceste modificări fiziologice nu ar exista emoţii, iar perceperea situației ar fi un simplu 
act cognitiv. Teoria reduce trăirea afectivă la un simplu ecou al modificărilor fiziologice. 
Trăirea afectivă nu poate fi însă redusă doar la atât, experimentele arătând că aceasta este 
un proces complex, care reflectă atât obiectul/situatia care provoacă emoția, modificările 
care apar în organism, cât şi relaţia dintre individ şi situatie/obiect. Obiectul/situatia care 
provoacă o trăire afectivă nu are o valoare emoțională în sine (acelaşi obiect poate trezi 
în împrejurări diferite emoţii opuse, poate fi indiferent pentru un individ sau sursă de pu- 
ternică emotivitate pentru altul). 

Relaţia dintre obiect/situatie şi individ structurează cadrul de referință (tigrul sălbatic 
întâlnit în libertate poate provoca groaza, în timp ce, întâlnit la grădina zoologică, provoacă 
mila) şi poate fi influenţată de o multitudine de factori (măsura în care obiectul/situatia 
ajută la satisfacerea anumitor nevoi, experienţa individului în raport cu obiecte sau situaţii 
similare, felul în care situaţia se încadrează în viziunea de viaţă a individului). 

Această teorie are meritul de a sublinia importanţa modificărilor fiziologice, care fuse- 
seră neglijate de teoria intelectualistă. 


2.3. Teoria fiziologic-centrală, Cannon-Bard 


Teoria Cannon-Bard a fost la rândul ei propusă simultan de doi psihologi care lucrau 
în mod independent, şi a fost numită după amândoi, desi Cannon (1929) este considerat 
mai influent decât Bard (1929). Teoria lor a folosit în procesul de elaborare si informaţii 
de natură fiziologică şi experimentală care James si Lange nu le-au avut la dispoziţie în 
momentul dezvoltării teoriei lor. 

Critica lor asupra teoriei James-Lange ridică următoarele probleme: 

(a) indivizi care manifestă aceleaşi emoţii pot să nu aibă aceeaşi stare fiziologică; 
un exemplu ar fi faptul că putem râde atât atunci când suntem fericiţi, cât şi atunci când 
suntem trişti; 

(b) modificările fiziologice sunt, deseori, prea dificil de observat de o persoană, ele 
fiind uneori prea greu de semnalat, chiar cu instrumente performante; 

(c) modificările fiziologice sunt deseori prea lente pentru a putea fi sursa emoțiilor, 
care erup cu mare rapiditate; de exemplu, deseori, când ti se întâmplă ceva rau, esti supărat 
înainte de plânge; 

(d) schimbările fiziologice pot fi resimtite şi fără manifestarea unei emoții; de exemplu, 
efortul fizic la un sportiv duce la modificarea ritmului cardiac, fără însă a avea o sem- 
nificatie emoțională. 

Cannon (1929) a demonstrat prin studii experimentale rolul important al talamusului 
în declanşarea emoţiilor şi rolul inhibitor al cortexului asupra acestei formații subcorticale. 
Spre deosebire de teoria James-Lange, care considera că talamusul nu joacă nici un rol 
în trăirea emoţiilor (cortexul declanşa reacțiile periferice, iar perceperea lor constituia 
emoția), teoria Cannon-Bard considera că emoţiile apar atunci când talamusul trimite 
semnale atât către cortex (producând experienţa conştientă a stării emoţionale), cât şi către 
sistemul nervos autonom (generând în același timp modificări fiziologice). Excitatiile 
senzoriale ajung la talamus, iar acesta declanşează simultan modificările musculare şi 
viscerale, informând în acelasi timp şi cortexul. Emotia este, astfel, rezultatul unei exci- 
tări concomitente a talamusului si a cortexului, modificările fiziologice apărând în ace- 
laşi timp cu trăirea emoțională și nefiind, deci, cauza acesteia. 

Este evident că teoria Cannon-Bard este un pas înainte fata de teoria James-Lange, 
capitalizând pe baza informaţiilor ştiinţifice inexistente la data propunerii acesteia din 
urmă. Cu toate acestea, teoria James-Lange nu este infirmată, ci doar completată de teoria 
Cannon-Bard, care se va dovedi în timp, la rândul ei, incompletă. 


2.4. Teoriile cognitive. Teoria bifactorială, Schachter-Singer 


Aceste teorii scot în evidenţă rolul scoarţei cerebrale, respectiv cel al evaluării situa- 
tiei/obiectului în cazul trăirilor emoţionale. Arnold (1950) consideră că această apreciere 
este realizată prin grila impresiilor de plăcut/neplăcut, în timp ce conţinutul specific trăirilor 
emoţionale este dat de memorie. După cum au demonstrat diverse studii de laborator, 
talamusul nu este singurul implicat în generarea si transmiterea emoţiilor. Sistemul limbic, 
hipotalamusul şi altele sunt şi ele o parte din ecuaţie, ceea ce a mandatat apariția viziunii 
cognitive, reprezentată în problematica emotiei şi afectului prin teoria Schachter-Singer. 
Aceasta consideră că talamusul inițiază principalele expresii emoţionale, dar acest lucru se 
întâmplă în urma unei excitări primite de la formațiunile superioare (cortex). Cortexul este 
cel care dă primul impuls în măsură să iniţieze reacția organismului. Modificările fizio- 
logice sunt sesizate de către cortex printr-un feedback şi pot intensifica emoția respectivă. 

Teoriile cognitive consideră că are loc mai întâi stimularea senzorială, după care 
urmează percepţia, evaluarea, declanşarea impulsului către acţiune, manifestarea expre- 
siilor emoționale şi bucla de feedback (perceperea reacţiilor fiziologice si reevaluarea 
emoţională) (Cosmovici, 1996). 

Schacher şi Singer (1962) susţin că nu constientizam în mod automat de ce suntem 

bucuroşi, nervoşi sau gelosi. În schimb, ne codificam si identificăm emoţiile pe baza unor 
indicatori situationali. În principiu, o dată ce resimtim o emotie, pentru a înțelege cu ce 
fel de emoție avem de-a face ne ghidăm după indicatori ai mediului care ne ajută să deter- 
minăm tipul emotiei resimtite. Acest proces de etichetare depinde de doi factori: 

(1) un element al situației generează o modificare fiziologică generală, nespecifica, 
indicată, de exemplu, prin accelerarea ritmului cardiac, strângerea stomacului sau acce- 
lerarea ritmului respirator; 

(2) individul uman astfel afectat face o trecere în revistă a mediului său, căutând 
indicatori situationali care să îi explice ce anume ar fi putut determina emoția. 

Studiul realizat de Schachter şi Singer (1962) pentru a demonstra valabilitatea teoriei 
lor este unul din studiile celebre în psihologie, caracterizat printr-o deosebită ingeniozitate 
experimentală. Cei doi cercetători au explicat participanţilor voluntari la studiu că este 
vorba de o cercetare pentru un medicament numit Suproxin, care oferă un supliment de 
vitamine. Participanţii au fost, desigur, întrebaţi dacă sunt de acord să li se administreze 
medicamentul, iar cei care şi-au dat acordul au fost împărțiți în două grupuri, injectân- 
du-li-se unora epinefrină (epinefrina/adrenalina este un hormon eliberat de sistemul endo- 
crin uman de fiecare dată când organismul se confruntă cu o situaţie stresantă şi, de obicei, 
are ca efect creşterea tensiunii arteriale, a ritmului cardiac şi accelerarea respirației), iar 
celorlalţi o substanță placebo. În acest fel, indivizii care au primit epinefrină au atins un 
nivel de excitație fiziologică mai mare decât indivizii care au primit placebo-ul. 

Într-o a doua fază, Schachter şi Singer au manipulat interpretările subiecților privitoare 
la senzațiile fizice trăite. Ei au spus unora dintre subiecţii cărora li s-a injectat epinefrină 
că, deşi medicamentul nu este periculos, poate avea unele efecte secundare: este posibil 
să se înroşească la fata, să le tremure mâinile şi să aibă palpitatii cardiace. Celorlalti 
subiecţi, pe de altă parte, nu li s-a dat nici o informaţie despre efectele medicamentului. 
Ipoteza cercetătorilor era aceea că, o dată ce epinefrina va începe să isi facă efectul, 
subiecţii vor începe să caute cauza excitatiei fiziologice resimtite. Indivizii cărora li se 
spusese că medicamentul le va influenţa starea fiziologică vor presupune că manifestările 
fiziologice pe care le resimt se datorează acestuia. Dar dacă nu ar fi avertizați şi nu s-ar 
aştepta la influenţe ale medicamentului, ar fi mult mai pasibili a interpreta modificările 
fiziologice ca indicatori ai unor emoţii pe care le trăiesc. Desigur că la acest moment se 
ridică întrebarea privind natura emotiei trăite de subiecţi. Schachter şi Singer au avansat 
cu valoare de ipoteză posibilitatea ca emoția resimţită să depindă de indicatorii situational 
puşi la dispoziţia subiecților. În consecinţă, au manipulat această variabilă, plasându-i pe 
subiecţi într-o cameră în care se găsea şi o altă persoană, pentru a aştepta efectele Supro- 
xinului. Această persoană era un complice al cercetătorilor şi fusese antrenată pentru a 
se comporta într-o manieră euforica sau nervoasă. „Fuforicul““ se comporta pentru 20 de 
minute într-o manieră foarte veselă, jucând baschet cu cocoloaşe de hârtie, construind 
avioane etc., spre deosebire de „nervos“, care trebuia să devină din ce în ce mai agitat în 
aceste 20 de minute. Subiectii erau rugaţi apoi să completeze chestionare care cuprin- 
deau întrebări foarte personale. $i în acest răstimp complicii se comportau conform sce- 
nariului: complicele „nervos“, după ce critica cu voce tare unele întrebări privind bolile 
din copilărie, venitul tatălui, starea psihiatrică a membrilor familiei, trebuia să explodeze 

în furie la întrebarea privind numărul de raporturi sexuale avute pe săptămână. 

Cei doi cercetători au observat şi au descris acțiunile şi reacțiile fiecăruia dintre su- 
biecti, care au fost rugaţi la rândul lor să îşi descrie starea emoţională. După cum antici- 
paseră, subiecții amorsati fiziologic, cărora nu li se spusese nimic despre efectele posibile 
ale medicamentului, au reacţionat cu emoţii care le oglindeau pe cele manifestate de 
personajul complice cercetătorilor. Fiind amorsati fiziologic fara să aştepte aceasta modi- 
ficare, au fost euforici atunci când complicele era euforic sau nervosi atunci când acesta 
era nervos. Pe de altă parte, nici subiecții cărora li s-a administrat substanţa placebo, şi 
nici subiecții cărora li se administrase epinefrina, dar care fuseseră avertizaţi despre efectele 
sale, nu au manifestat emoții semnificative. De asemenea, un alt grup de control, format 
din subiecţi cărora li se administrase epinefrina, dar care fuseseră dezinformati cu privire 
la efectele sale posibile, a oglindit emoţiile oferite drept stimul de complicele introdus 
de cercetători. Concluzia a fost că aceleaşi modificări fiziologice au fost interpretate şi 
trăite diferit, în functie de situaţia în care se găsea persoana în cauză. 

Un alt experiment (Lazarus, 1991) a expus un grup de persoane la un film care arăta 
un accident îngrozitor şi o operaţie chirurgicală efectuată pe viu. Într-unul dintre designuri, 
imaginile erau prezentate din perspectiva suferințelor $i a elementelor negative, în altul 
comentariul era o descriere obiectivă, în timp ce în al treilea design imaginile nu au fost 
deloc comentate. Rezultatele măsurătorilor fiziologice (reflexul electrodermal si ritmul 
cardiac) au arătat prezenţa acestora în primul caz şi absenţa lor în celelalte două, ceea ce 
a dus, de asemenea, la concluzia că factorul cognitiv este determinant în construirea emotiei 
(Cosmovici, 1996). 


2.5. Teoriile culturale sau teoriile activității 


Teoriile culturale susțin că determinările culturale ale individului, dezvoltarea aces- 
tuia şi specificul fenomenelor psihologice care îl caracterizează sunt influențate de acti- 
vitati sociale şi concepte culturale. Din această perspectivă, teoria activităţii elaborată de 
Vygotsky (1978), este fundamentală pentru domeniul psihologiei emoţiilor. Deşi tine seama 
de relaţiile dintre factorii biologici şi culturali în dezvoltarea şi modelarea caracteristicilor 
emoţiilor, autorul susţine că procesele biologice doar mediază, fără însă a determina calită- 
tile şi expresiile emoționale (care sunt influențate de procese şi factori culturali). Integrate 
în cunoaştere, emoţiile sunt, ca şi gândirea, constructe culturale, iar calităţile lor reflectă 
aceste procese si funcționează pentru a le perpetua (Dewey, 1910; Vygotsky, 1978). Arti- 
cularea naturii culturale a emoţiilor presupune, însă, o concepţie cuprinzătoare despre cul- 
tură, iar cea mai specifică şi cuprinzătoare viziune culturală care cuprinde fenomenele 
psihologice este propusă de Vygotsky. 

Teoria activităţii consideră că emoţiile sunt fenomene culturale deoarece (Ratner, 2000): 

(a) sunt vestigii sociale independente functional de determinantii biologici; 

(b) caracteristicile lor reflectă organizarea socială a activităţilor şi conţinutul cultural 
al conceptelor; 

(c) emoțiile sunt formate prin socializare, proces care reflectă activităţile sociale şi 

conceptele culturale; 

(d) emoțiile sprijină sau reproduc activităţile culturale. 

Modalitatile organizate social în care indivizii acţionează, gândesc şi sunt trataţi în activi- 
tatile lor culturale (responsabilitatile, drepturile, obligațiile, normele, comportamentale, oportu- 
nitatile, recompensele) stimulează dezvoltarea emoțiilor si sunt reflectate în caracteristicile 
acestora. Emotiile intermediaza acţiunea socială, iau naștere în situaţii sociale şi determină 
implicaţii pentru acțiuni şi gânduri ulterioare ale individului, sunt modelate și modelelază 
social. Emotiile sunt legate direct de modificările care au loc în diversele domenii ale unui 
spaţiu social si cultural. Emotiile pot avea funcţii culturale sau pot să motiveze activitatea 
socială (Ratner, 2000). De exemplu, imediat după Primul Război Mondial, femeile au fost 
încurajate, la nivelul întregii societăţi în scopul de a motiva consumul, să experimenteze şi 
să îşi exprime spiritul competitiv, ambițiile şi chiar invidia. Aceste emoții „negative“ erau 
deosebit de importante pentru activitatea economică de tip capitalist (Ratner, 2000). Gelozia 
motivează comportamentul posesiv al individului în numeroase societăţi, respectiv păstrarea 
unor obiecte sau persoane doar pentru sine. Această emotie întărește relațiile personale exclu- 
sive, prin confruntarea individului cu rivalii săi în ceea ce priveşte relaţiile de prietenie sau 
mariaj. Recunostinta are o funcție socială de încurajare a schimburilor și reciprocității relațiilor 
sociale, prin faptul că individul recunoscător este motivat să se comporte la fel ca binefăcătorul 
său. Respectul si loialitatea indivizilor favorizează şi întăresc coeziunea de grup necesară 
pentru existenţa unei vieţi sociale, în timp ce vinovăția şi rușinea determină aderenţa la normele 
sociale, motivând individul să se conformeze la acestea prin autocontrolul comportamentului 
atunci când acesta nu poate fi supervizat de autoritatea socială etc. (Kemper, 1984; Gordon, 
1981; Copp, 1998; Ratner, 2000). 

Teoria revizuită a activităţii (Ratner, 1993; 1997; 1999) plasează emoţiile în dome- 
niul analizei raționale. Psihologii culturali tind să privească emoţiile ca scenarii sociale 
(script-uri). Acestea sunt estimări sau evaluări din partea individului în ceea ce priveşte 
evenimente sau situaţii particulare. Bazate pe valori şi convingeri culturale, aceste estimări 
sunt făcute în termenii relației dintre sine şi ceilalţi actori sociali, dintre sine şi diverse 
lucruri sau evenimente. Ele presupun tipuri particulare de acţiuni viitoare referitoare la 
protejarea stimei de sine şi satisfacerea normelor si aşteptărilor sociale. De aceea, con- 
cepte culturale diferite privind natura şi importanţa evenimentelor sau a naturii emoțiilor 
generează niveluri diferite de intensitate emoţională, în funcție de cultura respectivă. Unul 
dintre conceptele teoretice privind dimensiunea culturală a emoțiilor este cel de eu ca un 
construct cultural, poziţionat la intersecția lumii personale şi sociale a individului (Lee, 
1982; Scweder & LeVine, 1984). Numeroase studii etnografice au subliniat faptul că emo- 
tiile sunt un limbaj primar folosit de societate si individ în definirea $i negocierea relațiilor 
sociale ale sinelui într-o perspectivă şi ordine morale specifice unei comunități. 

Teoria revizuită a activităţii consideră, de asemenea, că emoţiile se sprijină pe un 
substrat biologic care susţine reacţiile emoţionale, dar nu le determină în mod strict. 
Ideea că există un oarecare substrat pan-uman biologic care-i uneşte pe oameni în termenii 
abilității lor de a resimti emoțiile este în continuare o noțiune influentă în psihologie 
(Ekman, 1973; Johnson-Laird & Oakley, 1989). Ratner (1993; 1997; 1999) consideră însă 
că emoţiile nu se bazează pe o realitate universală sau naturală, ci că sunt estimări culturale 

si, de aceea, sunt învăţate şi dobândite mai degrabă prin enculturare decât în mod natural. 
Emotiile sunt estimări ale situaţiilor care afectează individul şi relaţia lui cu societatea, 
iar aceste efecte au legături somatice care sunt componente relevante ale emotiei. El 
consideră că este mai potrivită utilizarea termenului de „sentimente gândite“ (thoughtful 
feelings), deoarece acesta exprimă într-o mai mare măsură dimensiunea cognitivă a 
emoţiilor. Teama, bucuria, tristeţea, surpriza, frustrarea, plăcutul şi neplăcutul. Există cu 
siguranţă în toate societățile umane, dar originea lor este nu atât un substrat biologic, ci 
mai degrabă procesul de enculturare (emoțiile putând să fie învăţate social ca şi alte 
activități umane). 

Psihologii au identificat în această direcție diverse moduri în care emoţiile sunt sociali- 
zate. În primul rând, socializarea se produce prin intermediul relaţiilor interpersonale din- 
tre copii şi părinţi sau educatori, în funcție de activitățile şi conceptele culturale specifice 
spațiului cultural din care provin. Astfel, pot exista practici de socializare similare ca de- 
mers in sine, dar care să difere considerabil de la o societate la alta (de exemplu, părinții 
americani tratează cu grijă emoțiile copiilor şi îi încurajează pe aceștia să le acorde atenţie, 
să le analizeze şi să le exprime, în timp ce părinţii chinezi nu fac acest lucru). De aseme- 
nea, emoțiile sunt socializate prin intermediul activităților culturale (literatură, piese de teatru, 
muzică, poezie, televiziune și filme etc.), pe care copiii le imită pentru a experimenta sau 
exprima diverse emoţii. Totuşi, socializarea nu trebuie privită ca o impunere mecanică a 
unor funcții asupra unui receptor pasiv şi maleabil (copilul). Tinerii se identifica cu eveni- 
mente sociale și îşi dau silinta să se adapteze la ele, încercând să imite reacțiile emoționale 
pe care le observa la alţii (de exemplu, își doresc să trăiască experienţa unei iubiri roman- 
tice pasionale pe care o văd şi o aud în filme, muzică etc.) (Ratner, 2000). 


2.6. Caracteristicile culturale ale emotiilor 


Din perspectivă culturală, emoţiile au anumite caracteristici care creează şi reflectă 
diversele concepte şi activităţi culturale (Ratner, 2000): (a) calitate, (b) intensitate, (c) 
expresie comportamentală, (d) modalităţi în care sunt gestionate sau rezolvate şi (e) orga- 
nizare (o emoție este mai relationata sau mai divergentă cu altele). 

Tipul de emoție experimentat într-o anumită situație de către o persoană depinde 
în mare măsură de felul în care aceasta se raportează la ea, respectiv de înțelesurile pe 
care i le acordă. Înțelegerea nu se rezumă însă numai la evaluarea şi orientarea emotiei 
(pozitivă sau negativă). Ea presupune şi înţelegerea cauzelor, particularitatilor care o defi- 
nesc şi consecinţelor acesteia (de exemplu, devenim furiosi atunci când cineva ne raneste, 
deoarece presupunem că acea persoană a intenţionat, sau este într-o oarecare măsură respon- 
sabilă de acest lucru). O înţelegere diferită a acestei acțiuni poate determina o reacție emotion- 
ală diferită. Puterea gândirii de a influenţa emoțiile este demonstrată prin faptul că putem 
redefini un eveniment la multă vreme după ce acesta a avut loc, iar acest proces modifică 
reacția emoțională fata de el (de exemplu, un copil poate fi furios pe părinţii săi pentru ca 
aceștia sunt prea aspri cu el în procesul de educare, dar să își reconfigureze odată cu tre- 
cerea timpului reprezentările despre această situație şi să ajungă în final să aprecieze fap- 
tul că au încercat să îl înveţe anumite lucruri folositoare în viata si astfel furia să fie înlocuită 

cu iubire) (Ratner, 2000). 

O emotie se bazeaza pe mai multe concepte: intelegerea stimulului care au determinat-o 
(de exemplu, evenimentul, obiectul, persoana, comportamentul etc.), a contextului social in 
care apare, a nevoilor si a capacităţilor individului de a o gestiona etc. (de exemplu, ruşinea 
pe care o simte o persoană după ce a comis o infracțiune nu este determinată doar de comi- 
terea actului respectiv, ci si de factori aditionali: dacă a fost sau nu observat de alte persoane, 
dacă acestea îl vor critica, dacă îl interesează de opiniile sau reacțiile lor etc.). Solomon (1978) 
a exprimat această idee spunând că „o emoție este o reţea de structuri conceptuale si per- 
ceptuale care dă sens obiectelor si oamenilor din lumea noastră, acțiunilor noastre si ale celor- 
lalti..., iar o emoție nu este o opinie izolată, ci un sistem de păreri care schimbă un subsistem 
al tuturor modurilor noastre de a vedea lumea“. Și alti autori consideră că emoțiile sunt carac- 
terizate de atitudini, convingeri, opinii etc., al căror conţinut nu este în întregime natural, ci 
determinat de sistemele de convingeri şi valorile morale ale comunităţii (Armon-Jones, 1986; 
Kleinman şi Good, 1985). Conceptualizarea şi cadrele de referință determină nu numai apariția 
emoțiilor, ci şi orientarea şi nuanțele acestora. De exemplu, fericirea este trăită diferit: o per- 
soană poate fi fericită dacă admiră o floare, în timp ce alta dacă rezolvă o problemă dificilă 
de matematică sau dacă echipa favorită de fotbal câştigă campionatul. În fiecare din aceste 
cazuri, fericirea este modulată de concepte complexe care privesc stima de sine, nivelul de 
inteligență al individului, convingerile sale despre natură, ştiinţă, valori morale etc. Și iubirea 
capătă nuanţe şi orientări diferite, în concordanţă cu concepţiile culturale ale unei persoane, 
particularitatile culturale ale comunităţii din care provine etc. Ratner (1993; 1997; 1999) con- 
sidera ca din punct de vedere istoric in spatiul occidental au existat cel putin trei tipuri de 
iubire între adulți: (1) iubirea romantica, în rândul aristocrației evului mediu; (2) iubirea colo- 
nială, specifică capitalismului timpuriu si (3) iubirea romantica moderna. 

Dragostea romantică specifică aristocrației feudale a reflectat relațiile sociale speci- 
fice acestei perioade. Iubirea romantică a aristocrației evului mediu occidental presupunea 
devotamentul cavalerului fata de o femeie de origine nobilă, care era însă deja căsătorită 
cu un alt nobil. Fiind adulteră, iubirea romantică era secretă şi de aceea se reducea de 
regulă doar la întâlniri sporadice. Ea presupunea în cea mai mare parte a cazurilor căutarea 
unor întâlniri cu persoana iubită (foarte rare) fără a urmări intimitatea fizică şi consumarea 
relaţiei prin sex. Dorinţa neîmplinită intensifica iubirea, care era rezultatul atracției 
fiecăruia dintre cei doi fata de stereotipurile idealizate ale celuilalt. Iubirea galanta valo- 
riza „bunul caracter“ al cavalerului (modestia, umilinţa, respectul fata de persoana iubită, 
loialitatea, generozitatea şi onestitatea etc.) şi era un sentiment spiritual, aproape religios, 
care sublima instinctele primare şi eleva sufletul prin dedicarea fata persoana iubită. Ast- 
fel, această dragoste era mai degrabă un act moral (Capellanus, 1957; Ratner, 2000). 

Dragostea specifică capitalismului timpuriu („dragostea colonială“) corespunde perioa- 
dei dintre declinul feudalismului şi începutul capitalismului industrial (secolelor XVIII-XIX). 
Acest tip de dragoste era caracterizat de apropiere spirituală şi o prietenie rațională, prin inter- 
mediul cărora împlinirea personală era generată de cunoaşterea caracterului celuilalt. Această 
formă de iubire era rațională şi rezervată, fiind considerată mult mai sinceră şi mai durabilă 
decât dragostea romantică pasională. Preocuparea pentru găsirea unei persoane cu un carac- 
ter dezirabil făcea ca această formă de iubire să fie caracterizată de un nivel mai ridicat de 
importanţă acordat atracției personale decât dragostea romantică medievală. Ca și în cazul 

acesteia din urmă însă, dragostea colonială avea o dimensiune de moralitate si nobleţe, deter- 
minată de atenţia si preocuparea pe care indragostitii o manifestau unul fata de celălalt (Illouz, 
1997; Ratner, 2000). 

Dragostea romantică modernă a apărut ca o continuare a iubirii coloniale specifice cap- 
italismului timpuriu specific, evoluând în forma sa actuală odată cu impunerea decisivă a 
economiilor de tip capitalist. Această forma de dragoste are un caracter spontan si irezistibil, 
este pasională, senzuală şi spontană, fiind puternic orientată către partener. Ea presupune 
emoţii şi sentimente care sunt determinate în principal de caracteristicile şi atributele per- 
sonale ale partenerului (de aceea aspectul fizic al celor implicaţi în relaţie capătă o impor- 
tanta tot mai mare). Atracția dintre parteneri nu mai este determinată de criterii morale şi 
spirituale ca în cazul precedentelor forme de iubire, ci de trăsăturile centrate pe individ, 
cum ar fi umorul, dinamismul, răbdarea, preocupările privind petrecerea timpului liber etc. 
Dragostea romantică modernă este „un sentiment euforic de legătură psihologică intimă cu 
o altă persoană, în scopul completării de sine“ (Illouz, 1997). Ea constituie mai degrabă un 
sentiment de fericire personală decât unul de elevare spirituală. 

Dragostea romantică modernă este specifică burgheziei, clasă socială care a acordat o 
importanţă deosebită activităţilor economice. Particularitatile economice ale acestei perioade 
structurează spaţiul cultural si sunt reflectate în caracteristicile dragostei romantice (Ratner, 
1991; Illouz, 1997). Dezvoltarea fără precedent a producţiei, goana după profit etc., au fost 
stimulate prin strategii de marketing care au generat în rândul consumatorilor apariția dorin- 
telor intense, spontane şi senzuale pentru diverse produse. Noile realități economice au încu- 
rajat şi emoții „negative“, cum ar fi invidia pentru succesul altora, motivaţia de a avea succes 
material cu orice pret etc. Această situație cerea indivizilor să fie competitivi şi ambitiosi 
(dar în acelaşi timp să economisească), atitudini care erau încurajate pentru a motiva com- 
portamente orientat către piaţă. În special femeile erau încurajate să manifeste sentimente 
de invidie pentru atractivitatea şi succesul material sau social altor femei (de regula prin inter- 
mediul publicităţii), astfel încât să consume mai multe produse care să le crească atractivi- 
tatea şi astfel să devină mai „competitive“ pe piaţa socială (maritală) (Ratner, 1991). Aceste 
forme diferite de dragoste reflectă realitățile culturale ale unei anumite perioade, fiind defi- 
nite de seturi de convingeri şi reprezentări culturale. Astfel, conceptele culturale specifice 
feudalismului au făcut ca dragostea romantică feudală să fie văzută de oamenii timpului ca 
fiind tragică, neîmplinită, riscantă, adulteră şi clandestină, în mod similar, iubirea colonială 
presupunea că individul este nesigur si incomplet şi de aceea are nevoie de un partener pen- 
tru a deveni un întreg; faptul că dragostea implică impartasirea gândurilor şi sentimentelor 
intime, iar persoanele care nu pot face acest lucru nu iubesc. Dragostea romantică modernă 
este stimulată de trăsături personale individuale si nu de caracterul partenerilor; ea presupune 
compatibilitate completă între trăsăturile personale individuale; este un sentiment senzual, 
atracția având un caracter foarte personal şi subiectiv, lipsit de fundament obiectiv şi rațional; 
contactul intim constant între parteneri este necesar pentru a susține dragostea, distanţa din- 
tre cei doi parteneri diminuând intensitatea acesteia; compatibilitatea dintre parteneri este 
naturală şi evidentă etc. (Ratner, 1991). 

Aceste exemple desprinse din evoluţia istorică sunt în măsură să certifice faptul ca 
emoţiile au caracteristici specifice care sunt derivate din concepte şi activităţi sociale. 

Si intensitatea emoţiilor este influențată major de conceptele cognitive si reprezentările 

asociate cu acestea. Astfel, intensitatea fricii generate de clasica întâlnire în pădure cu un urs 
(James, 1984) este proporţională cu estimarea că acesta va ataca, de anticiparea rănilor pe 
care foarte probabil acesta le va produce, de capacitatea individului de a se apăra; intensi- 
tatea fricii determinate de pierderea locului de muncă pentru o persoană depinde de impor- 
tanta pe care acesta o are pentru stima de sine a individului, de poziţia socială şi de standardul 
său de viaţă etc. Intensitatea dragostei depinde în mod similar de măsura în care partenerul 
se conformează idealurilor culturale privind frumuseţea fizică, trăsăturile de personalitate, 
acces la resurse materiale sau simbolice etc. Intensitatea furiei resimtite la adresa unei per- 
soane care a săvârşit o agresiune asupra unei alteia este influențată de reprezentările cultura- 
le despre efectele acestei acțiuni, de nivelul de violență manifestat de făptuitor în comiterea 
acesteia, de existenţa circumstanțelor atenuante sau agravante (de exemplu, faptul că provine 
dintr-o familie săracă, faptul că a fost abuzat în copilărie, faptul că agresiunea a fost spon- 
tană sau premeditată etc.) (Ratner, 2000). 


2.7. Metodologii folosite în studiul și măsurarea emoțiilor 


Metodologiile folosite pentru măsurarea unei realități se supun de obicei teoriilor gene- 
ral acceptate în ceea ce priveşte respectiva realitate. În acest sens, metodologiile folosite 
pentru măsurarea afectului ar trebui să reflecte starea conceptualizării domeniului. 

Faptul că emoţiile si afectivitatea umană se constituie în obiect de studiu pentru mai 
multe ştiinţe diversifică, de bună seamă, abordările metodologice utilizate pentru studiul 
emotiei ca fenomen. 

O metodă des folosită în laboratoarele de psihologie experimentală este aceea de a 
induce prin mijloace specifice starea afectivă dorită şi de a măsura apoi performanţele 
subiecților în diferite sarcini care le sunt încredințate. De exemplu, o stare emoțională 
pozitivă poate fi indusă prin vizionarea unui film distractiv sau prin primirea unui cadou 
(Isen, 1993). Performanţa respectivului subiect în îndeplinirea a diferite sarcini poate fi 
apoi evaluată (de exemplu, performanţa în retentia unor itemi-stimul ori capacitatea de 
reproducere a acestora). Indicatorii precum viteza, acurateţea sau completitudinea mate- 
rialului astfel memorat în diferite condiţii afective pot fi apoi folosiți pentru a trage con- 
cluzii asupra impactului stărilor afective asupra cognitiei umane ori a altor procese psihice. 

O altă metodă este o variantă modificată a testului STROOP, numită „STROOP afec- 
tiv“. Testul STROOP este o metodă des folosită în psihologia experimentală pentru a 
măsura atenţia şi mai ales interferența între procese psihice multiple. După cum am mai 
spus, în cea mai simplă formă a sa, el constă dintr-o sarcină la care este supus subiec- 
tul, având ca stimuli cuvinte ce desemnează diferite culori (,,rosu“ sau ,,verde“), scrise 
cu culori diferite (cuvântul „roşu“ scris cu culoare verde, iar cuvântul „verde“ scris cu 
culoare rosie). Subiectul este rugat să numească fiecare culoare-stimul, în diferite condiții, 
de exemplu „roşu“ atunci când este scris cu roşu sau „roşu“ când este scris cu verde. Timpii 
de procesare variază, desigur, acest lucru demonstrând existenţa unei interferenţe între 
procesele psihice necesare pentru identificarea semnificației cuvintelor şi procesele psihice 
care desemnează culoarea cernelii. Testul STROOP afectiv foloseşte ca stimuli cuvinte 
cu grad înalt de emotionalitate şi măsoară gradul interferenţei nivelului afectiv cu nivelul 

semantic (Cacioppo, 1999). 

Exista doua ipoteze care explica efectul stimulilor emotionali in testul STROOP. Pe 
de o parte, este posibil ca stimulii cu nivel afectiv înalt să genereze un grad mai mare de 
activare şi, în consecinţă, şi un grad mai mare de interferenţe. Pe de altă parte, există posi- 
bilitatea ca intervalele de disipare a activării să fie mai lungi pentru stimulii emotionali 
decât pentru stimulii neutri, făcând astfel posibilă persistenta pentru durate mai lungi de 
timp a efectelor stimulilor emotionali. 

Există, de asemenea, cercetători care se concentrează asupra teoriilor afectivității, 
eminamente psihologice, prin intermediul măsurătorilor fiziologice, cum ar fi răspunsul 
dermato-galvanic, ritmul cardiac sau manifestările musculaturii faciale. În unele cazuri 
sunt prelevate chiar mostre de sânge pentru a măsura gradul de prezenţă în sângele su- 
biectilor a unor manifestări metabolice asociate cu stări emoționale specifice. Există şi 
cercetători care folosesc tomografia, rezonanța magnetică ori alte astfel de tehnici pentru 
studiul neuro-chimiei afective. 

O altă categorie de metode, cu accent puternic pe statistică, folosește diverse tehnici 
psihometrice, secondate de metode precum scalarea multidimensională, pentru a clasi- 
fica emoţiile în funcție de similaritatea lor. Această metodă este folosită în studiul emoțiilor 
fundamentale. Subiectilor li se dau perechi de cuvinte care descriu diverse stări afective 
(bucuros/supărat) şi sunt rugaţi să evalueze similaritatea acestora. Din agregarea măsu- 
rătorilor pot fi obținute apoi hărți mentale ori aglomerări simbolice ce pot fi folosite în 
scopuri practice. 

În psihologia clinică, emoţiile și afectivitatea sunt studiate cu un număr mare de 
metode, arondate în special psihodiagnosticului. Există, desigur, şi metode calitative, de 
observare, dar există şi metode cantitative (chestionare, teste) axate în majoritatea lor pe 
manifestări emoționale foarte bine descrise care se constituie în indicatori critici pentru 
anumite afecțiuni psihice ori stări clinice. Aceste este cazul, de exemplu, al Inventarului 
de Depresie Beck al scalei Taylor de Anxietate Manifestă. În metodele calitative explorarea 
emotionalitatii se face atât de către subiect, cât şi de către terapeut, ambii fiind atenţi la 
apariţia stărilor emoţionale. Atunci când acestea apar, subiectul este, de obicei, rugat să 
se concentreze asupra stării respective şi să elaboreze pe baza ei, scoțând la iveală toate 
asociaţiile, sentimentele, memoriile, gândurile, cognitiile legate de ea. Stările afective 
sunt, astfel, folosite pentru a accesa material psihologic (de obicei conflictual) în scopul 
avansării procesului psihoterapeutic. 


3. Legătura stărilor afective cu alte aspecte ale vieţii psihice 


Trăirile afective se află în strânsă legătură cu toate celelalte aspecte ale vieţii psihice 
a individului. Astfel, există o legătură între afectivitate şi procesele de cunoaștere; stările 
afective determină excitarea sistemului simpatic, ceea ce conduce la creșterea sensibilităţii 
anumitor analizatori (creşte sensibilitatea auditivă, adaptarea vederii la întuneric se reali- 
zează mai repede). Influenţa este însă şi inversă (culorile pot fi plăcute, reci, deprimante). 

Si gandirea este influentata de emotii. Emotiile de intensitate medie, care au un caracter 
stenic, favorizeaza asociatiile de idei, in timp ce emotiile prea puternice sau cele depresive 
încetinesc gândirea, scad atitudinea critică, cresc sugestibilitatea. $i între motivaţie şi 
afectivitate există legături puternice. Sentimentele primare sau cele morale, intelec- 
tuale şi estetice pot fi cauze ale acțiunilor individului, dar şi modul in care motivațiile 
sunt transpuse în acţiuni generează trăiri afective (când motivaţia este foarte puternică, 
dar depăşeşte capacitatea individului de a realiza o sarcină, apar stări afective de frustrare, 
mânie, descurajare). 

Stările afective au o caracteristică de totalitate, exprimând starea de integralitate a 
organismului. Sunt implicate în acest proces atât nevoile şi tendinţele, cât şi impresiile 
subliminale sau inconștiente. Situatiile sau obiectele intra în relații complexe cu toate 
acestea, ca şi cu sistemul eului şi al personalităţii individului, activând impulsuri şi mani- 
festându-se sub forma de atitudini şi emoţii. Structurile mai ample de tendinţe se crista- 
lizează în sentimente. Tendintele, care sunt începuturi de mişcări sau impulsuri spre acțiune, 
se exteriorizează în expresii, antrenând organele care susţin aceste acţiuni atunci când 
organismul se pregătește de un efort sau când se acumulează o tensiune prea mare. Ten- 
dintele sau mișcările nu pot exista separate de percepții, reprezentări, imaginaţie şi gândire, 
deoarece fenomenele psihice sunt globale si unitare (chiar dacă în anumite momente 
predomină anumite componente). 


3.1. Emotie și rațiune. Interactiunile cognitiv-afective 


Una dintre ipotezele raționalismului grecesc, preluată ca atare de gândirea modernă 
şi care dăinuie cu accente puternice şi influente încă şi astăzi este aceea că formele mai 
înalte alte existenţei psihice umane, cum ar fi bunăoară raţiunea, gândirea, predicțiile, 
deciziile, pot fi influențate negativ de către fenomenul numit „emoție“. În acest fel, emoția 
este plasată la capătul indezirabil al unui continuum la al cărui pol opus se află ratio- 
nalitatea. Construcţiile sociale bazate pe această explicație simplistă, dar influentă sunt 
numeroase (câteva exemple ar fi explicaţiile privind diferenţele de comportament între 
sexe, dorinţa aproape obsesiv-compulsiva a lumii ştiinţifice de a se delimita de emotio- 
nalitate şi subiectivism, convingerea că manifestarea emoțiilor în public este degradantă 
la nivel psihologic). 

Emotiile şi gândirea par atât de diferite, încât adesea sunt considerate două tipuri diferite 
de fenomene psihice. Emoţiile par a fi guvernate de mecanisme biologice care funcționează 
dincolo de controlul conştient al individului si de aceea naturale. Spre deosebire de emoție, 
gândirea pare a fi în schimb voluntară şi controlată şi de aceea influenţată sau chiar depen- 
dentă de concepte şi simboluri culturale. Emotiile par a fi atât de diferite de gândire, încât 
se spune chiar că ele „interferează” cu aceasta şi de aceea o gândire limpede presupune 
detașarea de emoții (Ratner, 2000). 

Mai mult decât atât, emoţiile sunt asociate de regulă cu arta, în timp ce gândirea cu 
logica si ştiinţa. Realitatea arată însă că orice act de gândire presupune trăiri afective (de 
exemplu, când ne gândim că trebuie să mergem la muncă, experimentăm sentimente neplă- 

cute, în timp ce, atunci când ne gândim că se apropie week-end-ul, experimentam senti- 
mente plăcute). În mod similar, trăirile afective implică acte de gândire (de exemplu, sunt 
trist pentru că merg la serviciu, deoarece îmi amintesc cum a fost zilele trecute şi mă aştept 
să fie şi azi la fel etc.). În special despre activităţile artistice se consideră că sunt fiind deter- 
minate de, sau însoţite de emoție. În realitate, acestea nu sunt niciodată pur emoţionale, pre- 
supunând procese de reflexie şi o atentă planificare cognitivă. Pe de altă parte, nici activitatea 
științifică nu este lipsită de emotivitate. Ei sunt pasionaţi de ceea ce fac, experimentează 
satisfacție şi bucurie sau frustrare etc., sau chiar plăcere şi apreciere estetică atunci când 
fac o descoperire sau elaborează o nouă teorie (Ratner, 2000). 

Emotiile nu fac ca gândirea să fie mai putin obiectivă; ele pot motiva grija pasională 
pentru obiectivitate — cum ar fi mânia în fata falsitatii şi nedreptatii. La nivelul simțului 
comun, emoţiile sunt, însă, privite ca fiind independente de cunoaştere, iraționale, vitale, 
spontane, naturale, fizice si, ca atare, nu pot fi reprimate. Separarea dintre emoţii şi cu- 
noastere o întâlnim chiar si în drept, în distincţia care se face între crimele pasionale şi 
cele premeditate. Crimele pasionale sunt percepute ca fiind involuntare si determinate 
de forţa copleșitoare a emoţiilor. În consecinţă, astfel de criminali sunt consideraţi mai 
putin responsabili pentru actele lor, iar sentintele sunt mai putin severe decât acelea care 
se dau pentru crimele premeditate, care sunt pregătite şi „calculate“ în mod voluntar. 
Indivizii care privesc astfel emoţiile cred că este dificil să controlăm sau să schimbăm 
o emoție, deoarece: (a) par să nu existe mijloace pentru controlarea unor procese natu- 
rale, iraționale şi autonome si (b) orice încercare de a controla sau schimba o emotie este 
echivalentă cu negarea de sine (Kleinman & Good, 1985; Kévecses, 1990; Lutz, 1990). 
Regăsim aici perspectiva romantica care valorizează pozitiv emoția ca parte pură şi onestă 
a naturii umane, în opoziţie cu raționalitatea artificială a civilizației. Spaţiul cultural joacă 
aici un rol deosebit de important. Astfel, există culturi care nu au nici un cuvânt sau concept 
pentru emoție. Acestea privesc emoţiile ca fiind integrate gândirii, atitudinilor, motivelor, 
comportamentului şi soartei/norocului, si nu ca pe ceva distinct. Ele separă emoțiile sociale 
de emoțiile individuale, consideră emoţiile construite prin interacţiune socială (ritualuri 
religioase, camaraderie etc.) ca fiind pozitive şi în opoziţie cu cele trăite solitar (considerate 
cvasi-emotil). 

Dacă sentimentele şi gândirea sunt două fete ale aceleiaşi monede, aspecte diferite 
ale unui același lucru, atunci termenul de „emoție“ ar trebui reconceptualizat. În concor- 
danta cu paradigma distinctiei dintre emoție $i gândire, cercetările din domeniul psiho- 
logiei s-au concentrat multi ani exclusiv asupra fenomenului cognitiei, văzut ca fenomen 
psihologic înalt, integrator şi total, iar în rarele ocazii în care s-au aplecat asupra emotiei 
viziunea asupra acesteia a fost mai degrabă sumbră, denigratoare şi în mod cert delimi- 
tativă. Viziunea bipolaritatii afect/cognitie se regăsește astfel chiar în unele dintre cele 
mai influente curente teoretice din psihologia modernă, unde în genere emoția este aso- 
ciată cu inconştientul, impulsivul, necontrolabilul, abisalul, atavicul, animalicul, iar cog- 
nitia cu constientul, logicul, controlabilul si umanul (Cacioppo, 1999). Zajonc (1980) a 
fost unul dintre psihologii care au subliniat utilitatea studiului stiintific asupra afecti- 
vitatii, reuşind să revalorizeze emoția care era privită ca fenomen opus cognitiei si, in 

consecinta, indezirabil pentru individul uman civilizat. 

Emotiile sunt, de asemenea, procese fiziologice si de aceea nu pot fi intelese complet 
fara a acorda o atentie deosebita aspectelor structurale si functionale ale substratului 
fiziologic. In acest sens, influentele biologice, biochimice si neuronale asupra fenomenelor 
afective sunt in ultimul timp zone importante de cercetare, fiind realizate studii care au 
avut un impact deosebit în această zonă mai degrabă săracă a cercetării ştiinţifice 
(Levenson, 1996; Rubinow & Schmidt, 1996; Damasio, 1996; LeDoux, 1995). 

Prima dovadă fizică directă — dincolo de aparatul experimental bazat pe indicatori 
secundari folosit de psihologie — pentru faptul că emotivitatea nu este un simplu răspuns 
adaptativ a fost adusă, probabil, de Shizgal (1998). Acesta a folosit stimularea neuro-elec- 
trică pentru a evalua fenomenele afective şi a demonstrat în studiile sale că, spre deose- 
bire de canalele cognitive, canalele afective evaluative operează fără a face relationari 
directe cu caracteristicile obiective ale stimulilor. În acest fel, Shizgal (1998) a reuşit să 
demonstreze că un stimul cu caracteristici fizice obiective şi nemodificate poate suscita 
reacții psihologice afective de polaritate opusă în funcție de condițiile „ecologice“ şi 
fiziologice în care se găsește organismul în momentul stimulării (o bucată de gheaţă pla- 
sata pe antebrat poate suscita reacţii emoţionale de polaritate pozitivă sau negativă, în 
funcție de starea generală de hipo- sau hipertermie în care se găsește individul). El a 
demonstrat că circuitele neurale implicate în generarea semnificației afective a unui stimul 
(procesarea evaluativa) sunt partial divergente de cele tin de identificarea şi discrimi- 
narea stimulilor respectivi (procesarea non-evaluativă). Astfel, deşi distribuția spaţială a 
potenţialului electric pozitiv pe suprafaţa scalpului uman are o distribuţie relativ simetrică 
în cazul categorizărilor exclusiv raţionale, non-afective, distribuţia se modifică într-una 
semnificativ laterală dreapta în cazul categorizărilor afective (Cacioppo, 1996). Această 
activare asimetrică este aşteptată şi explicabilă, ca urmare a rezultatelor studiilor lui Tucker 
şi Frederick (1989) privind importanţa rolului pe care îl joacă emisfera cerebrală dreaptă 
în procesele afective. Cercetările lui Shizgal au demonstrat că întregul creier uman este 
organizat ca sistem afectiv, iar operarea acestui sistem nu este controlată si, probabil, nu 
este controlabilă, în măsură absolută, de caracteristicile obiective ale stimulului, fie acesta 
chiar de tip cognitiv-rational. 

Cercetările realizate in ultima perioadă asupra proceselor de cognitie şi, respectiv, 
emoție au demonstrat ubicuitatea fenomenelor afective şi faptul că influenţa lor se ex- 
tinde asupra mai tuturor aspectelor cognitiei şi comportamentului, reuşind să demonstreze 
ŞI să impună ideea că emoţiile reprezintă mult mai mult decât simple reflexe primitive 
(Cacioppo, 1999). Modelul explicativ asupra psihismului uman care postula că emoţiile 
nu sunt decât forte absconse cu efecte disruptive asupra intelectului uman si a gândirii 
raţionale s-a dovedit, fără tăgadă, o suprasimplificare grosieră, iar rolul emoțiilor ca forme 
înalte ale manifestărilor psihologice umane, cu rol constructiv, a început să fie unanim 
acceptat de comunitatea ştiinţifică (Bemtson er al., 1993; Cacioppo, 1999). 

În mod special trebuie amintite în acest context cercetările privind rolul emotiei în 
ceea ce priveşte fenomenele perceptive şi atenţia (Niedenthal & Kitayama, 1994; Zajonc, 
1998); în fenomenele mnezice (Bradley er al., 1995); în apărarea psihologică şi expunerea 

selectivă (Paulhus er al., 1997); în atitudini şi persuasiune (Cacioppo et al., 1992; Chen 
& Bargh, 1998); in fenomenele decizionale (Forgas, 1995); in procesarea informatiilor 
politice (Way & Masters, 1996) etc. O alta zona fertila de studiu care a adus, de altfel, 
dovezi puternice in sprijinul ideii ca emotionalitatea contribuie nu doar la inteligenta 
umană, ci şi la existenţa unui sistem psihic echilibrat si la o viata psihologică satisfa- 
cătoare o constituie domeniul inteligenţei emoționale. Abilitatea de a monitoriza emoţiile 
proprii şi ale celor din jur, de a discrimina între ele, de a folosi informaţiile subsecvente 
pentru a gestiona propriul comportament în concordanţă cu realitățile emoționale încon- 
juratoare s-a dovedit un determinant important al succesului uman (Goleman, 1995). 

Interacțiunile cognitiv-afective au devenit obiectul de studiu al psihologiei doar de 
curând, în special o data cu progresul psihologiei cognitive. Descoperirea şi descrierea 
ştiinţifică a mecanismelor psihologice care stau la baza proceselor cognitive şi în mod 
special studiile realizate cu privire la atenţie, codificarea informațiilor, memorie şi rea- 
mintire au contribuit semnificativ la sublinierea influenţei pe care emoţiile o au asupra 
cognitiilor şi viceversa. De asemenea, impactul diferențiat al stărilor emoţionale asupra 
memoriei implicite şi explicite, a atenției şi a performanţelor cognitive a constituit obiectul 
de studiu al mai multor cercetări. Aceasta este şi la ora actuală o zonă activă de studii, 
din care, însă, din păcate au rezultat prea puţine teorii coerente care să fie privite în mod 
unanim ca fundamente explicative ale studiului emotiei si afectivității. Este posibil ca 
această situaţie să se datoreze greutăţii întâmpinate de cercetători de a reproduce în tota- 
litate rezultatele obținute de ceilalți cercetători. Cu toate acestea, există un oarecare număr 
de regularitati si de fenomene care au fost descoperite şi descrise unitar. 

De exemplu, felul în care starea afectivă a individului influenţează performanţele sale 
în sarcini de memorare şi reamintire a materialului memorat este unul dintre fenomenele 
asupra cărora există consens în comunitatea ştiinţifică. Numit şi mood congruent recall, 
fenomenul stipulează faptul că reamintirea este influenţată de starea afectivă a individului, 
astfel încât cognitiile si în general elementele care au un ton afectiv similar cu starea actuală 
a acestuia sunt reamintite mai uşor (Bower, 1981). 

Fenomenul a fost investigat în detaliu în special în conexiune cu stările depresive, în 
care indivizii afectaţi demonstrează o distorsiune evidentă privind informaţiile negative, 
în special cele legate de propria persoană. Anxietatea este una dintre stările psihologice 
influențate major de afectivitate. Individul isi concentrează atenţia asupra stimulilor cu 
potenţial de pericol la adresa lui, fapt care îi influenţează în mod semnificativ percepțiile. 
Una dintre influenţele majore şi imediate este faptul că stimulii neutri sau chiar pozitivi, 
dar care sunt caracterizați de un grad mediu sau înalt de ambiguitate, sunt interpretati 
drept ostili şi perculoşi (Mineka & Sutton, 1992). Anxietatea este asociată cu timpi de 
reacție scazuti, cu implicarea minimă a cognitiei în procesele decizionale, cu o memorie 
scăzută $i în general cu mecanisme care încurajează conditionarea clasică. Stările anxioase 
marchează, de asemenea, o propensiune a individului afectat spre luarea pripită şi nera- 
tionala a deciziilor. Stările afective depresive tind în acelaşi timp sa distorsioneze pro- 
cesarea informațiilor, în asa fel încât sistemul psihic ajunge la concluzii mai negative decât 
de obicei (Alloy & Abramson, 1982). De asemenea, o altă influenţă a afectului asupra 

cognitiei este aceea ca indivizii aflati intr-o stare afectiva depresiva se percep pe sine ca 
având un control mai redus asupra situațiilor cu care se confruntă decât este, de fapt, cazul 
— sau mai redus decât îl au ceilalți indivizi din jurul lor. 

Afectul pozitiv are la rândul lui o influenţă puternică asupra luării deciziilor şi asupra 
comportamentelor de risc decizional. Importanţa afectului pozitiv a fost recunoscută de 
multe curente psihologice cu orientări predominant aplicative, cum este, de altfel, şi cazul 
programării neurolingvistice. Deşi concluziile demonstrabile empiric în ceea ce priveşte 
această relație nu au reuşit încă să se cristalizeze într-o formă teoretică riguroasă, există 
câteva concluzii, deşi mai degrabă generale (Cacioppo, 1999). De exemplu, indivizii aflați 
într-o stare afectivă pozitivă sunt mai înclinați spre asumarea riscului în luarea decizilor. 
Ei iau decizii complicate mai rapid, demonstrează semnificativ mai puţină redundanta în 
cadrul comportamentului de căutare a informaţiilor necesare deciziei si controlează și 
elimina mai eficient dimensiunile lipsite de importanţă (Isen, 1993). 

Stimulii cu care organismul uman se confruntă sunt diverşi, au o mare complexitate, 
iar majoritatea lor au un caracter multidimensional. În consecință, ei sunt aparent in- 
comparabili. În aceste condiţii este de neînțeles modul în care sistemul de codificare afec- 
tiva a stimulilor (sistemul psihologic care generează reacții la stimulii amintiţi anterior) 
poate da naştere la reacţii atât de similare şi cu o paletă mai degrabă restrânsă de mani- 
festări. Este, totuşi, evident că sistemul de procesare afectivă a stimulilor are ca rezultat 
traducerea unor stimuli multidimenionali și incomparabili într-un sistem comun. Acest 
sistem de referință comun are valoare adaptativă şi este desemnat în consecinţă de unii 
autori drept „common motivational metric“ (Cacioppo & Berntson, 1994). 

În procesul de traducere a unui stimul multidimensional în acest sistem de referință 
comun, o parte din informatie este, în mod evident, pierdută. Shizgal (1998) constată însă 
că informaţia care se pierde datorită cumulării unor dimensiuni multiple este esențială 
pentru identificarea stimulului şi diferențierea lui de alții, motiv pentru care este imposibil 
ca ea să fie pur şi simplu ştearsă în cursul procesării. Este mult mai probabil, pe de altă 
parte, ca circuitele neuro-psihice care evaluează instantaneu valoarea de utilitate adaptativă 
a unui stimul să fie diferite ori cel puţin parțial divergente de acele circuite perceptuale 
care servesc identificării şi discriminării. Una dintre distinctiile importante făcute de 
Shizgal (1998) între canalele perceptuale şi cele evaluative/afective este cea care dife- 
rentiaza aceste două rute de procesare pe baza faptului că rutele circumscrise emotiei nu 
sunt construite şi nu au ca scop generarea percepţiei asupra unor proprietăţi obiective ale 
stimulilor, ci sunt construite în așa fel încât să pună la dispoziţia organismului o estimare 
subiectivă a semnificației actuale a proprietăţilor stimulilor. Se pune, însă, în mod firesc, 
întrebarea privind numărul canalelor evaluative, de vreme ce rezultatele lor sunt atât de 
diferențiate (Cacioppo, 1999). Opinia general acceptată afirmă că există un singur canal 
de evaluare, în care informaţia subiectivă este derivată din cursul normal al senzatiilor 
(Green et al., 1993; Cacioppo, 1999). O realitate care sprijină această ipoteză este faptul 
că studiile care privesc organizarea conceptuală a emoţiilor stabilesc că toate detaliile emo- 
tionale sunt organizate lateral, şi nu divergent (Lang er al., 1990). 

O altă zonă de interes a psihologiei cognitive a constituit-o polarizarea stărilor afective 

în pozitive şi negative. In mod cert există o diviziune evidentă a reacţiilor afective în 
negative şi pozitive, iar această diferenţiere supraordonată este vizibilă la toate nivelurile, 
de la cele mai joase (de integrare afectivă a stimulului) şi până la cele mai înalte (de 
integrare cognitivă a afectului). În consecință, în ciuda faptului că răspunsurile afective 
ale organismului privind un stimul sunt unitare/nedivergente $i organizate ierarhic, există 
posibilitatea ca procesările negative şi cele pozitive să fie făcute pe baza altor mecanisme 
ŞI, deci, pe baza altor canale şi principii neuropsihice. 

O posibilă explicaţie pentru existenţa polaritatii reacțiilor emoţionale este cea evo- 
lutionista, legată de faptul că cele mai eficiente reacţii ce puteau fi generate de sistemul 
de procesare afectivă (şi, probabil, singurele reacţii aşteptate de la el) erau cele de apropiere 
si, respectiv, evitare, singurele cu efect adaptativ imediat $i major asupra organismului. 
Manifestările comportamentale umane sunt limitate, se pare, la acțiuni bivalente, din sfera 
apropierii ori a evitării, însă este greu de stabilit dacă manifestările comportamentale 
sunt influențate de bipolaritatea afectivă, or atât acestea, cât si bipolaritatea afectivă sunt 
influențate de caracteristicile sistemului neuropsihic care stă la baza ambelor. În mod cert, 
însă, bipolaritatea apropiere/evitare este prezentă nu doar în ceea ce priveşte organizarea 
conceptuală a emoţiilor, ci şi în ceea ce priveşte atitudinile (Cacioppo & Berntson, 1994), 
preferinţele (Kahneman, 1998) etc. 

Modelul propus de Cacioppo şi Berntson (1994) pentru a descrie procesualitatea func- 
ționării sistemului evaluativ afectiv este numit „modelul spaţiului evaluativ“ (model of 
evaluative space). Acesta descrie faptul că reacţia afectivă similară (common metric) pentru 
stimuli divergenti $i multidimensionali, scalată cel mult pe un continuum bine-rău, sau 
apropiere—evitare, este unitară la nivelul consecinţelor, dar este rezultatul a două sisteme 
(canale) evaluative diferite. Există, astfel, în stadiul primar al procesării afective o funcție 
de activare pentru pozitivitate şi o funcție de activare pentru negativitate, funcţii care sunt 
integrate într-o reacţie unitară doar la un stadiu ulterior al procesării afective. 

Dovezile pentru existenţa unor canale diferențiate si non-interdependente (cel putin 
la nivel incipient) pentru procesarea afectivă sunt în primul rând de ordin statistic. Dacă 
ipoteza existenţei unui singur canal de procesare, cu rezultat bipolar, ar fi corectă, ar trebui 
să existe o corelaţie negativă, semnificativă statistic, între emoţiile pozitive şi cele nega- 
tive; când unele cresc, celelalte trebuie să scadă. Însă Goldstein şi Strube (1994) au demon- 
strat că activarea emoţională pozitivă şi cea negativă sunt non-interdependente, într-un 
experiment care a presupus colectarea de indicatori verbali privind afectivitatea de-a lungul 
unor cursuri universitare consecutive. Acest pattern fără corelaţie statistică se păstrează, 
de asemenea, la emoţiile resimtite de studenţi în cursul examenului: studenţii cu rezultate 
bune au demonstrat un pattern evolutiv cu o creştere treptată a afectului pozitiv şi o con- 
stanta a afectului negativ, iar studenţii cu rezultate slabe au demonstrat un pattern ca- 
racterizat de creșterea treptată de-a lungul examenului a afectului negativ şi de constanta 
celui pozitiv (Goldstein & Strube, 1994). În conformitate cu Cacioppo (1999), diferențieri 
la fel de clare între procesele negative şi cele pozitive au fost constatate şi în alte domenii 
ale cercetării psihologice, cum ar fi: stările emoţionale persistente (Zautra et al., 1997), 
organizarea autoperceptiilor (Showers, 1995), motivațiile academice (Elliot & Church, 

1997), atitudini si persuasiune (Cacioppo & Berntson, 1994), expresivitatea emotionala 
(Gross & John, 1997), interactiunile sociale (Berry & Hansen, 1996), afectul fata de liderii 
politici (Marcus & Mackuen, 1993) etc. 

Este interesant de urmărit, din perspectiva istoriei ştiinţei, motivul pentru care psiho- 
logia s-a concentrat atâta timp pe modelele explicative ce descriu procesele afective ca 
evaluări bipolare de tipul pozitiv/negativ. Este posibil, afirmă unii autori (Cacioppo, 1999), 
ca acest lucru să se datoreze cercetărilor foarte influente ale lui Osgood (1957) privind 
măsurarea semnificatiilor, una dintre cele mai cunoscute cercetări interculturale la scară 
largă care demonstrează dimensiunea universală a „sensului afectiv“. Cercetările bazate 
pe tehnica ,,diferentierii semantice“ nu se concentrează atât pe aspectele de semnifi- 
catie a emoţiilor, cât pe cele derivate ale acestora şi in special pe trăsăturile conotative 
ale limbii („dimensiunile afective“ ale evaluării, potentialitatii si activităţii). Atât în studiile 
lui Osgood, cât si în altele întreprinse mai recent pe platforme teoretice şi metodologice 
similare, s-a demonstrat că indivizii umani funcționează la nivel declarativ (deci la ultimul 
nivel al procesului evaluativ afectiv, cel conştient) pe baza unei dimensionalitati bipolare 
placut/neplacut, apropiere/evitare, pozitiv/negativ. Același lucru este valabil si la nivelul 
simțului comun, unde nu putem imagina pentru a descrie afectele mai mult decât o bidi- 
mensionalitate de genul pozitiv/negativ, activ/inactiv (această ultimă dimensiune repre- 
zentând intensitatea trăirii afective). A fost nevoie de avansul luat de tehnologie în ultimele 
decenii şi de perfecţionarea instrumentarului aflat la dispoziţia neuropsihologiei pentru 
a demonstra că, de fapt, evaluările afective se bazează pe o bidimensionalitate de tipul 
pozitiv-nonpozitiv/negativ-nonnegativ (Cacioppo, 1999). O posibilă explicaţie pentru pre- 
dispoziţia umană de a integra evaluările bidimensionale bipolare în ultimă instanţă într-o 
evaluare unidimensională bipolară, pozitiv/negativ, poate fi necesitatea sistemică de sim- 
plificare a reprezentării stimulilor, cu scopul de a menţine o imagine coerentă şi întotdeauna 
uşor inteligibilă a lumii realității. 

Segregarea parțială a canalelor evaluative pozitive şi negative în sistemul afectiv este 
demonstrată, de asemenea, de două efecte neobişnuite şi în mod cert neașteptate, stabilite 
la nivel experimental. Primul dintre aceste efecte este numit „positivity offset“ (decalaj 
pozitiv) şi reprezintă tendinţa sistemului afectiv de a genera un output slab pozitiv în con- 
ditiile unui input neutru (egal cu zero) (Cacioppo, 1999). Cu alte cuvinte, în condiţiile 
existenţei unui stimul neutru, fără valoare afectivă, reacția organismului va fi uşor pozitivă. 
Ca o consecinţă a efectului de decalaj pozitiv, la nivele de activare evaluativă scăzută 
motivaţia organismului de a se apropia de stimul va fi mai mare decât motivaţia de a evita 
stimulul. Există, de bună seamă, şi o explicaţie evoluționistă a acestui efect, fără de care 
un organism, într-un mediu neutru, nu va fi motivat de a se apropia de obiecte, stimuli 
şi contexte noi. Organismele ale căror sisteme evaluative nu sunt dotate cu un astfel de 
efect de decalaj pozitiv vor învăţa foarte putin despre mediile neutre ori aparent neutre 
şi despre potentiala lor semnificaţie prietenoasă sau amenințătoare. Un organism dotat 
cu efectul decalajului pozitiv va fi slab motivat să se angajeze în comportamente explo- 
ratorii la contactul cu un stimul nefamiliar şi neutru, ceea ce ar avea o valoare adaptativa 
foarte mare. Cacioppo (1999) consideră astfel că acest proces psihic atât de inexplicabil 

şi de greu de măsurat empiric care este curiozitatea e un efect secundar al decalajului 
pozitiv şi, deci, al disocierii parţiale a canalelor de procesare afectivă. 

Există posibilitatea ca efectul de decalaj afectiv pozitiv, regăsit la nivel comportamental 
si la unele animale ca manifestare a curiozitatii, să se manifeste la om (deci în condiţiile 
unei integrări superioare a sistemului afectiv în psihism) şi în alte moduri. O posibilitate 
ar fi apariţia optimismului nerealist, tendinţa general-umană de a aştepta mai degrabă 
rezultate pozitive la evenimente viitoare necunoscute (Hoorens şi Buunk, 1993). O a doua 
posibilitate de manifestare ar fi prin intermediului erorii pozitive de evaluare, care, aşa 
cum au demonstrat metodologii, este mai susceptibila a apărea decât eroarea evaluării 
negative, în general, și în mod special în cazul unor stimuli neutri (Sears, 1983). În al 
treilea rând, faimosul efect al simplei expuneri (mere exposure effect, Zajonc, 1968) este 
o altă dovadă a tendinței general-umane de a înclina spre evaluări slab pozitive în condițiile 
confruntării cu un stimul neutru. În consecinţă, ca dovadă pentru existenţa efectului deca- 
lajului afectiv pozitiv, indivizii umani sunt tentaţi, atunci când sunt confruntati cu un stimul 
neutru, necunoscut, să reacționeze într-o manieră ușor pozitivă. 

Comportamentul de explorare poate aduce organismului informaţie utilă despre mediul 
înconjurător, însă poate, de asemenea, să îl plaseze în proximitatea unor stimuli ostili. 
De bună seamă că efortul depus pentru reducerea consecinţelor unui pericol este mult 
mai mare decât efortul ulterior, presupus de o oportunitate de explorare ratată. Din acest 
motiv, evoluţia a condiționat organismul pentru a reacționa mai puternic la stimuli negativi 
decât la stimuli pozitivi. Acest efect a fost numit „negativity bias“ (,,distorstunea negati- 
vității“), şi presupune o sensibilitate crescută fata de informaţia negativă, sensibilitate 
demonstrabilă în mod univoc ca propensiune la nivel psihologic (Cacioppo & Berntson, 
1994; Cacioppo, 1999). Cercetările timpurii ale lui Miller (1961) asupra conditionarii com- 
portamentale a şoarecilor au reuşit să producă primele dovezi empirice pentru existența 
acestui efect. El a demonstrat că intensitatea evitării stimulului negativ era mai mare la 
niveluri mari decât cea a apropierii de stimulul negativ. În plus, el a demonstrat o creştere 
mai accelerată a curbei comportamentului de evitare decât a curbei ce descria efectul de 
apropiere. Între timp, distorsiunea negativitatii a fost demonstrată atât comportamental, 
într-un mare număr de domenii, cât si psiho-fiziologic (Cacioppo, 1999). 

Afectul este considerat de mult un mare avantaj evoluționist pentru organism prin 
valoarea sa adaptativă, ca mecanism eficient şi putin costisitor ca timp, dezvoltat pentru 
a recunoaște semnalele de avertizare din mediu. 

Cercetările asupra valorii de orientare a reacțiilor afective (Ohman, 1993), demon- 
strează statutul special al stimulilor semnificativi din punct de vedere adaptativ în com- 
portamentul uman. Însă și acest fenomen demonstrează relativitatea emotiei, de vreme 
ce reacţiile la aceşti stimuli nu sunt similare şi, în consecinţă, sunt greu predictibile, ceea 
ce demonstrează faptul că acestea nu sunt simple reacții condiţionate, așa cum au fost 
teoretizate de behaviorism până nu demult. Stimulii semnificativi din punct de vedere 
adaptativ sunt definiti ca stimuli relationati cu eventuale pericole, indiferent dacă sunt 
mascaţi sau nu. În conformitate cu teoria reacției cu valoare de orientare (orienting 

response), a lui Ohman (1993), evoluţia a generat sisteme perceptuale si atentionale care 
ofera acces preferential la acele clase de stimuli care au valoare de adaptare pentru orga- 
nism. Organismul are, astfel, reactii evidente in toate acele conditii care presupun exis- 
tenta unui stimul asociat cu pericolul, indiferent daca stimulul este mascat sau nu. Dar 
organismul uman are reacţii similare si la stimuli neutri, dacă aceştia nu sunt mascaţi, 
demonstrând evoluţia afectului la un moment ulterior generării sale în forma primară, ca 
instrument de procesare rapidă a stimulilor cu importanţă adaptativă, indiferent dacă sunt 
legați de supravieţuire ori de viata socială (fiind, astfel, neutri din punctul de vedere al 
supravieţuirii) (Dimberg & Ohman 1996, Ohman 1993). 

Importanţa unui sistem eficient şi rapid pentru a discerne între stimulii ostili sau 
favorabili organismului si care stă la baza emotionalitatii ca fenomen este fundamentală 
pentru dezvoltarea organismului (Hunt & Campbell, 1997). Creierul şi organismul uman 
au fost modelate de evoluţie si de selecția naturală în așa fel încât să poată manifesta 
categorizări afective şi să poată reacționa corespunzător. Categorizările şi reacțiile afective 
sunt atât de importante, încât organismul uman este caracterizat de reflexe rudimentare 
pentru anumite clase de stimuli, indicând apropiere ori evitare şi având manifestări re- 
flexive inclusiv la nivel metabolic. 

Aceste procese rudimentare cu valoare adaptativă sunt vizibile şi în cazul altor orga- 
nisme, nu doar al celor umane. Totuşi, o caracteristică importantă a indivizilor umani este 
gradul în care categorizările afective sunt influențate de învăţare şi de cognitie (Kahneman 
et al., 1998). Aşa cum a demonstrat antropologia, un avantaj adaptativ semnificativ revine 
acelei specii care are capacitatea de a învăţa pe marginea contingentelor unice de mediu 
la care sunt expuși la un moment dat membrii acesteia, de a prezice, pe cale de conse- 
cinta evenimentele fizice din mediul său, de a manipula si de a planifica pe baza acestor 
reprezentări şi de a exercita, în cele din urmă, un oarecare control asupra resurselor sale 
atentionale şi cognitive. 

În concluzie, emoţiile (atât cele negative, cât si cele pozitive) joacă un rol fundamental 
în calibrarea sistemelor psihologice, ele servind la ajustarea adaptativă mentală si com- 
portamentală a organismului şi fiind motorul energetic şi motivational necesar pentru 
explorarea mediului înconjurător. O astfel de explicare a rolului celor două polaritati 
afective sugerează, de fapt, foarte clar liniile de evoluție psihologică şi fiziologică ce au 
condus la crearea a două canale parţial divergente de procesare afectivă. Cele două funcții 
separate servesc drept fațete complementare pentru explicarea succesului pe scara evo- 
lutiei reprezentat de specia umană. Ca specie dotată atât cu o distorsiune negativă care 
forţează autoconservarea prin manifestarea unor reacții negative puternice fata de stimulii 
negativi, cât şi cu decalaj pozitiv, care forțează un comportament explorator, cu importanță 
informațională, specia umană a avut toate condiţiile pentru o evoluţie ideală. Mecanismele 
psiho-fiziologice astfel create sunt vii şi astăzi, chiar dacă descrierea lor la nivel empiric 
pare uneori să nu corespundă modelului prezentat mai sus. 

Pe de altă parte, există dovezi concludente pentru a afirma existenţa a două sisteme 
anatomice/fiziologice separate care mediază afectivitatea pozitivă, respectiv pe cea nega- 
tivă. Din punctul de vedere al structurilor cerebrale implicate în fenomenele afective, lobii 

frontali ai emisferei cerebrale drepte sunt implicati in afectele negative si in fenomene 
psihologice inhibitorii (comportamente ce sunt subsumate tendintei generale de retragere 
sau evitare), iar lobii frontali ai emisferei cerebrale stangi au fost implicati in afectivitatea 
pozitiva (comportamente ce sunt subsumate tendintei generale de apropiere). Distrugerea 
ori degradarea lobilor frontali din emisfera stanga sunt asociati cu depresia (Davidson, 1993). 
Există, ca urmare a acestor descoperiri, o tendinţă — inca timidă in personologie — de 
a face legături între predipozitiile afective şi trăsăturile de personalitate. De exemplu, 
Tellegen (1985) este de părere că o predispozitie către afectivitatea pozitivă conduce către 
extraversie, una dintre dimensiunile de personalitate fundamentale, pe când afectivitatea 
negativă conduce către anxietate, depresie şi caracter nevrotic. 


3.2. Emotie și decizie. Teoria afectului ca informatie 


Capacitatea de a evalua mediul de viata este una dintre cele mai importante facultati 
umane, implicaţiile unei acţiuni eficiente sau ineficiente fiind profunde. Chiar daca multe 
curente ale psihologiei au caracterizat procesul de evaluare drept un proces rece şi rational, 
dependent de însuşirile concrete ale obiectului evaluat (Anderson, 1981; Bettman, Luce 
& Payne, 1998; Fishbein & Ajzen, 1975), este tot mai evident faptul că indivizii evaluează 
diversele situaţii cu care se confruntă şi în funcție de stările lor afective subiective (Demasio, 
1994; Pham, 1998; Schwarz & Clore, 1996; Wyer, Clore & Isbell, 1999). Diverse studii 
au avansat ideea că indivizii isi formează orientarea preferințelor din valența sentimentelor 
pe care le au fata de stimulul-tinta (Gorn, Goldberg & Basu, 1993, Levine, Wyer & 
Schwartz, 1994; Pham, 1998). 

Conform teoriei afectului ca informatie (Schwarz, 1990; Schawartz & Clore, 1996), 
indivizii se bazează şi pe sentimentele lor în evaluarea unei situaţii, considerând că acestea 
aduc o informaţie raţională valoroasă. Cercetările demonstrează că afectele indivizilor 
încetează să influenţeze evaluarea/judecata acestora (şi, în consecinţă, deciziile adoptate) 
doar în două cazuri: atunci când pun sub semnul întrebării faptul că afectele respective 
sunt trezite de ţintă sau când consideră că afectele lor referitoare la ţintă sunt nesemni- 
ficative pentru procesul de evaluare sau de luare a deciziilor (Ottati & Isbell, 1966; Schwarz 
& Clore, 1983; Pham, 1998; Raghunathan & Pham, 1999). Cu toate că teoria asupra afec- 
telor privite ca informaţie a generat importante descoperiri în ceea ce priveşte psihologia 
valorizării, ea a lăsat fără răspuns unele întrebări fundamentale despre afectivitate (de 
exemplu, cele referitoare la viteza cu care se produce translatia emoţiilor evocate de stimuli 
în răspunsurile relevante din punct de vedere evaluativ; la măsura în care procesele ce 
intervin duc la raționamente mai lente decât cele bazate pe logică; la măsura în care aceste 
sentimente sunt asociate gândurilor spontane în legătură cu ţinta — asa cum sugerează 
dihotomia sentimente vs gândire — sau sentimentele sunt cele care ghidează gândurile 
despre ţintă etc.). 

Rezultatele studiului lui Pham et al. (1998) arată că, în comparaţie cu evaluarea neafectivă 
a stimulilor, bazată pe rațiune, evaluarea prin prisma stărilor afective produce răspunsuri care 

sunt mai rapide, mai coerente si mai predictibile in ceea ce priveste valenta cognitiilor. 

Numeroase studii privind măsurarea atitudinilor au arătat că acestea au două compo- 
nente distincte: (1) cognitivă („utilitară“ sau „instrumentală“) şi (2) afectivă („hedonică“ 
sau „consumeristă““) (Barta & Athola, 1990; Breckler & Wiggins, 1989). Aceste studii 
nu specifica, însă, dacă inputurile afective sunt emoţii legate de ţintă sau convingeri afec- 
tive despre aceasta. 

Teoria afectului ca informaţie examinează procesul prin care afectele influenţează 
evaluarea şi judecata. Ea consideră că evaluările pe baza stărilor emoţionale nu sunt simple 
convingeri afective/hedonice (de genul „mi-ar plăcea să conduc acest automobil“), ci 
constituie, totodată, experienţe subiective ale stărilor afective ce determină răspunsuri cu 
o componenta somatică (starea de plăcere senzorială în timpul condusului automobilului, 
de exemplu) (Schwartz & Clore, 1996; Wyer et al., 1999). Conceptul de „afect ca infor- 
matie“ subliniază faptul că stările emoționale resimtite în timpul procesului de evaluare 
a unei ţinte funcționează ca elemente de evaluare. De asemenea, potrivit acestei teorii, 
indivizii îşi formează în mod frecvent evaluări complete. Acestea se bazează pe dispozițiile 
afective de moment fata de o ţintă şi sunt, la prima vedere, rezultatul unor judecăţi bazate 
doar pe informaţii. Pentru a examina proprietăţile rationale ale sentimentelor fata de ţintă, 
procesele evaluative sunt separate în procese bazate pe sentimente şi procese bazate pe 
rațiune. În procesele bazate pe rațiune, se presupune că indivizii iau în considerare calităţile 
descriptive ale țintei, organizându-le într-un continuum evaluativ (bun—rau, plăcut-neplăcut). 
Acest proces a primit diverse denumiri, în funcție de curentul de la care se revendică autorul 
respectiv: „evaluare bazată pe descriere“ (Wyer et al., 1999), ,,rationalizare pe bază de in- 
formaţie“ (Strack, 1992), „atitudini bazate pe cogniții“ (Edwards, 1990) etc. Expresia care 
se bucură de cea mai largă acceptare este considerată a fi „evaluarea bazată pe rațiune“, 
deoarece pare să cuprindă esenţa informaţiei pe care se bazează procesul evaluativ. 


3.3. Emotiile si constientul/inconstientul 


Problematica legaturii dintre lumea emotionala si constiinta este veche, insa pana la 
acest moment nerezolvata. Problema fundamentala care se pune in acest caz este aceea 
a influenţei pe care emoţiile o pot avea asupra comportamentelor şi asupra rationamentelor 
conştiente ale individului. Desigur că în acest context sunt discutate atât posibilitatea 
existenţei emoțiilor la nivel inconștient, cât şi posibilitatea influenţei lor la nivel conştient. 

Viziunea fara doar şi poate influentă a lui Freud şi a psihanalizei stipulează că emoţiile 
nu pot fi inconştiente, de vreme ce trăirea lor presupune experienţa conştientă. Cu toate 
acestea, el recunoaște posibilitatea existenţei unor predispozitii inconștiente spre anumite 
stări emoţionale. 

Cercetări mai recente în domeniul psihologiei cognitive au demonstrat existența 
procesărilor cognitive la nivel inconștient, precum si influenţa acestor fenomene asupra 
memoriei implicite şi explicite, a procesării automate şi conștiente etc. Acest tip de studii 
face ca ipoteza existenţei emoţiilor la nivel inconştient să fie totuși plauzibilă, dând 

astfel naştere unor noi cercetări în domeniu. Unul dintre autorii contemporani cu 
influenţă în acest tip de investigaţie este Phaf (Phaf et al., 1994), care a prezentat un 
model conexionist privind interacțiunea dintre memoria explicită si cea implicită şi 
procesarea afectivă. 

Dincolo de aceste studii cu caracteristică cognitivistă, viziunea care domină la ora 
actuală psihologia este cea a psihanalizei, în mod special prin ipoteza centrală pe care o 
avansează, respectiv a existenţei unor mecanisme inconștiente care operează pentru a 
reprima emoţiile periculoase sau deranjante. Din acest punct de vedere, această expli- 
catie tributară psihanalizei face o diferenţiere clară între mecanismele de ecranare afec- 
tivă care sunt conștiente şi aplicate pe baza unui act de voinţă (mecanisme de coping) şi 
cele inconștiente şi care nu sunt supuse controlului volitiv (mecanisme de apărare). Meca- 
nismele de apărare sunt definite drept mecanisme psihologice inconștiente care au drept 
scop izolarea emoțiilor neplăcute sau care ameninţă ego-ul ori supraviețuirea indivi- 
dului (Plutchnik, 1993). Există, desigur, o mare varietate de mecanisme defensive, ele 
fiind de obicei categorizate pe baza valorii lor adaptative, de la cele mai puţin valoroase 
din acest punct de vedere (psihotice) la cele mai valoroase din punctul de vedere al adaptării 
organismului la mediu (nevrotice). 


3.4. Emotie și imaginaţie 


Legăturile si influenţele reciproce dintre imaginaţie şi emoție sunt puternice si au o 
relevanţă aparte pentru domeniul publicităţii în general şi al creaţiei publicitare în spe- 
cial. Fiind principala resursă a creativului de publicitate, imaginaţia constituie un rezervor 
inepuizabil, care îi permite acestuia să aducă acel element de noutate şi inovaţie în reali- 
zarea unei reclame. 

Printre primii cercetători care au studiat legăturile dintre procesele afective şi moti- 
vationale, pe de o parte, şi imaginație, pe de altă parte se numără Ribot şi, bineînţeles, 
Freud. Ribot (1996) definea imaginaţia ca „proprietatea pe care o au imaginile de a se 
reuni în combinaţii noi“, în timp ce emoția era considerată „fermentul fără de care nici 
o creaţie nu este posibilă“. Pentru el, emoția, respectiv tendinţele de apropiere sau de înde- 
părtare stau la baza asocierilor sau disocierilor dintre imagini. Freud merge mai departe, 
raportând imaginaţia exclusiv la afectivitate si considerând-o proiecția libidoului şi a 
conflictelor inconștiente în planul conştiinţei. Astfel, diversele forme ale imaginaţiei (visul, 
reveria etc.) sunt fie dramatizări ale trăirilor afective, fie concretizari în plan conștient 
ale dorințelor refulate. Adler si Jung considerau, la rândul lor, că imaginația este o expresie 
a pulsiunilor emoționale inconștiente. 

Procesele afective reprezintă una dintre cele mai fertile surse ale imaginației, ele 
„declanșând, facilitând sau inhibându-le direct pe cele imaginative“ (Zlate, 1999). Câteo- 
dată, influenţa emoţiilor asupra imaginaţiei este atât de importantă, încât aceasta nu se 
mai supune logicii rationale, ci logicii afective, permițându-i individului să depășească 
schemele raționale ale gândirii. Influenţa este, însă, şi inversă: imaginaţia participă intens 

la declanşarea stărilor afective (producând, la rândul ei, emoţii sau expresii emoționale, 
sentimente sau chiar pasiuni) sau la întreținerea si transformarea lor, proces uşor sesizabil, 
mai ales în cazul artei. Sentimentele alimentate de imaginaţie pot deveni imagini care 
structurează viata individului, care îi permit acestuia să creeze şi să ajusteze lumea dupa 
nevoile sale. Imaginaţia antrenează, pe lângă componenta energetică a afectivității, $1 
componenta directionala a motivatiei. Interesele, motivațiile şi aspiraţiile individului 
pot avea obiective imaginare sau pot construi obiecte imaginare pentru stările afective 
(de exemplu, obiectele dragostei, geloziei, speranţei etc., pot fi construite prin intermediul 
imaginaţiei). Produsele imaginaţiei pot, după ce au construit motivații, să se constituie 
în noi resurse energetice ale individului (Zlate, 1999). 


3.5. Emotie și... emoție. Relativitatea emoțiilor 


O altă preconceptie inca des întâlnită în literatura de specialitate, in special în do- 
meniile aplicate, cum sunt, bunăoară, teoriile persuasiunii ori modelele de comunicare 
publicitară suprasimplificate, este cea care stipulează existenţa unor pârghii sau a unor 
declansatoare absolute, existente la nivel psihologic şi care generează reacţii emoționale 
imposibil de controlat. 

Cercetările serioase realizate în ultimii ani în acest domeniu demonstrează, însă, că 
predicția simplă, liniară, generatorilor unor reacţii emoționale este imposibilă. Același 
eveniment poate provoca reacții emoţionale de ambele polaritati sau se poate solda 
fără nici o reacţie emoţională. În mod special au fost atacate prin concluzii relativiste de 
acest tip domeniile manifestărilor psihologice în care influenţa $i controlul asupra trăirii 
afective erau până la acel moment absolutizate. Este, de exemplu, cazul cercetărilor lui 
Kahneman (1998), care a demonstrat prin studiile sale asupra percepţiei psihologice a 
durerii că reprezentarea afectivă a unui eveniment complex variază pentru indivizii umani 
ca funcție a două caracteristici ale stimulului, si anume momentul cu intensitatea cea mai 
mare (peak experience) şi intensitatea la momentul final. Această regulă a fost denumită 
„Deak-end rule“ şi este una dintre bazele argumentelor ce tin de relativitatea trairilor afec- 
tive, de vreme ce prezice cu acuratețe grade diferite de întindere temporală a trăirilor afec- 
tive la persoane diferite, precum si intensitati diferite ale acestor trăiri (Cacioppo, 1999). 

Într-un alt studiu celebru care a atacat aceeaşi problemă a relativităţii trăirilor emo- 
tionale, Schwarz şi Strack (1998) au stabilit faptul că acele circumstanţe si evenimente 
de viata cărora în mod obiectiv am fi dispuşi să le acordăm o importanţă mare nu reușesc 
să acopere decât 10% din varianta evenimentelor care contribuie la sentimentul de im- 
plinire al unei persoane. În plus, ei au demonstrat că același eveniment obiectiv poate să 
influenţeze pozitiv ori negativ, uneori chiar în proporţii extreme, sentimentul de împlinire 
personală. Gradul în care un eveniment, chiar unul care este important din punct de vedere 
obiectiv, influenţează construcția subiectivă a unui individ asupra propriei persoane nu 
poate fi prezis cu acuratețe. 

Schwarz şi Strack (1998) au demonstrat, de asemenea, în cercetările lor faptul că există 

o mare posibilitate ca în procesarea unui eveniment de viata să intervină un „efect de 
contrast“ atunci când evenimentul respectiv este comparat cu un standard extrem, fie el 
pozitiv sau negativ, constituit de un eveniment recent însoțit de o trăire afectivă mai slabă. 
De exemplu, o persoană se poate simţi nefericită pentru că a pierdut la loterie (lucru 
care în mod normal ar fi însoţit de afecte slab ori moderat negative) sau dacă află că o 
cunoștință s-a confruntat cu un mare necaz (accident de mașină). O ceartă cu sotul/sotia 
este percepută mai pozitiv decât este cazul dacă a fost precedată de o experienţă negativă 
extremă şi rară, cum ar fi un deces în familie. 

Însă efectul de contrast este moderat de participarea evenimentului standard la 
evenimentul stimul, în sensul că este posibilă apariția unui „efect de asimilare“ atunci 
când evenimentul anterior nu serveşte drept standard de comparaţie, ci este mai degrabă 
o parte integrantă a evenimentului stimul. Cercetările lui Schwarz şi Strack (1998), la 
fel ca şi cele ale lui Parducci (1995), şi-au adus contribuţii importante la demonstrarea 
faptului că trăirile afective nu sunt decodificări obiective ori reacții mecanice la stimuli 
din mediu, ci sunt puternic dependente nu doar de organismul care face decodificarea, 
ci şi de circumstanţe. 

Caracterul relativ al emoţiilor, atât din punctul de vedere al polaritatii, cât si al inten- 
sitatii, este, de asemenea, demonstrat pe alte căi de Brendl si Higgins (1995). Aceştia au 
stabilit că reacția afectivă a unui individ la un eveniment în care a fost implicat este mai 
puternică atunci când rezultatul obţinut este mai compatibil cu scopurile fixate conștient 
de respectiva persoană. Expectatiile fata de un eveniment aduc, deci, trăiri afective mai 
puternice chiar decât rezultate net superioare, dar neaşteptate. 

O altă direcție de demonstraţie a caracterului relativ al emoțiilor a fost adoptată de 
Medvec (1995), care a demonstrat că trăirea afectivă rezultată din compararea rezulta- 
telor obiective cu rezultatele posibil pozitive ori posibil negative ce ar fi putut fi obținute 
în urma unui eveniment depinde în mod major de care anume dintre rezultatele posibile 
au fost percepute ca fiind mai apropiate. De exemplu, din acest punct de vedere, medaliatii 
cu bronz la Jocurile Olimpice sunt, în medie, mai puternic amorsati afectiv privind rezul- 
tatul lor (sunt mai fericiți şi mai mulțumiți) decât medaliatii cu argint. 

O altă temă deosebit de interesantă pentru cercetările recente este felul în care emoţiile 
interacționează cu evaluările cognitive. În teoriile evaluării cognitive ipoteza fundamentală 
este aceea că evaluarea semnificației unui stimul implică „semnificaţii rationale“, adică 
raportarea la eveniment în conjunctie cu acele condiţii care sunt prezente în mediu la 
momentul manifestării stimulului, precum şi cu scopurile, convingerile, expectatiile şi 
mai ales cu resursele adaptative ale individului la respectivul moment (Lazarus, 1994). 
În consecinţă, stimulii care se constituie în antecedente ale unor manifestări sunt definiti 
mai degrabă în termenii unor dimensiuni evaluative decât în termeni unor caracteristici 
obiective ale stimulului (Cacioppo, 1999). Din acest punct de vedere, s-a demonstrat că 
toate emoţiile brute/primare (cum ar fi bucuria, fericirea, tristeţea, furia, frica, dezgustul, 
ruşinea, vina) pot fi explicate prin variații ale unui număr restrâns de dimensiuni ale 
antecedentelor lor, cum ar fi gradul în care stimulul antecedent a fost aşteptat, starea 
situationala, starea motivationala, probabilitatea, potențialul de control şi sursa stimulului 

(Roseman et al.,1996; Scherer, 1997). In plus, strâns legate de aceste cercetări sunt re- 
zultatele studiului lui Scott, care demonstreaza ca evaluarile cognitive si rationale sunt 
facute prin activarea unor structuri neurale subcorticale asociate in mod traditional cu 
trairile afective (Scott et al., 1997, apud Cacioppo, 1999). 


3.6. Mimetismul emotional/contagiunea emotionala 


O parte semnificativa a comportamentului de consum al individului este experienta 
socială interactivă. În consecință, mare parte din comportamentul de consum, din deci- 
ziile luate în cadrul acestui comportament, din manifestările sale specifice sunt depen- 
dente de şi presupun influenţe din partea a mai mult decât o singură persoană. Influențele 
interpersonale existente la nivelul comportamentului consumatorului sunt categorizate în 
(1) influenţe majore, sociale — care sunt evidente şi care vizează un nivel mai degrabă 
macroeconomic şi (2) influenţe punctuale, individuale — asupra sau în cadrul unei situații 
specifice şi delimitate în timp şi spațiu (Howard & Gengler, 2001). Acestea din urmă au 
fost mult timp respinse de cercetători ca fiind imposibil de demonstrat şi, in mod cert, 
imposibil de cuantificat şi de probat experimental în cadrul paradigmelor care descriau 
studiile de psihologie a consumatorului până în anii '80. 

Existenţa influențelor interpersonale punctuale a început, însă, să fie recunoscută şi 
acceptată de comunitatea de marketing si advertising, fiind demonstrată de către Brown 
şi Reinigen (1987), cel puţin din punctul de vedere al influenţei pe care o persoană o are 
într-un cadru de consum asupra convingerilor şi, în consecință, asupra atitudinilor unei 
alte persoane. Cu toate că autorii menționați anterior s-au concentrat asupra modificărilor 
atitudinale, substratul cercetării lor a fost constituit de manifestările de contagiune cognitivă 
care se constituie în influenţe interpersonale. Manifestările cu substrat afectiv au fost 
neglijate şi doar de curând au reapărut în atenţia cercetătorilor ca posibile surse de 
contagiune interpersonală. Problema care se pune în acest context este cea a influenţei 
pe care o poate avea asupra unei persoane — si în special asupra afectelor sale legate un 
brand — afectivitatea manifestată de o altă persoană în evaluarea acestuia. 

Un filon separat de cercetare s-a concentrat asupra problematicii mai generale a 
contagiunii emoţionale, care este definită drept acel fenomen care apare atunci când o 
persoană (receptorul) preia, internalizează şi în cele din urmă manifestă la rândul ei emoţiile 
trăite de o altă persoană (emițătorul). Cercetările în acest domeniu s-au concentrat asupra 
unui număr relativ mare de probleme, printre altele fiind studiate şi procesele de comparare 
socială care stau la baza contagiunii emoţionale (Wrightsman, 1960), diferenţele 
individuale ce moderează susceptibilitatea indivizilor către contagiune emoțională (Laird 
et al., 1994) şi utilitatea terapeutică şi clinică a contagiunii emoţionale (Hsee, Hatfield 
& Chemtob, 1992). 

În ciuda interesului deloc scăzut manifestat de comunitatea științifică pentru această 
problemă, din păcate mecanismele care stau la baza fenomenului contagiunii emoţionale 
nu sunt deloc clare. Există anumite argumente care susțin posibilitatea ca fenomenul 
contagiunii emoționale să covarieze cu mimetismul comportamental (Gump & Kulik, 

1997), desi nu este clar care din aceste doua variabile o influenteaza pe cealalta, sau daca 
amândouă sunt la rândul lor variabile dependente într-o ecuaţie structurală mai largă. Există 
unele ipoteze privind manifestarea contagiunii emoţionale doar pentru unele tipuri de 
emoție, preponderent pozitivă, însă acestea sunt insuficient susținute experimental. Din 
păcate nu au fost realizate nici studii privind impactul contagiunii emoţionale asupra 
atitudinilor şi a sistemelor atitudinale, fapt care ar fi putut fi speculat direct în psihologia 
reclamei şi a consumatorului. 

Aplicabilitatea în contextul marketingului a fenomenului contagiunii emoţionale nu 
este însă cu nimic umbrită de aceste lipsuri teoretice ale cercetării fundamentale. Literatura 
de specialitate abundă de studii aplicative care analizează într-un fel sau altul fenomenul. 
Bunăoară Holt (1995) argumentează importanța experienţelor emoționale comune în 
construcția socială a anumitor fenomene de consum, care au o coordonată interactionala 
si socială puternică. Contagiunea emoţională a fost folosită ca ipoteză de lucru în studiul 
comportamentului de dăruire a cadourilor (Belk & Coon, 1993). Retailerii recunosc şi 
fac apel la semnificaţia relaţiei interactive între mediul emoțional impus de designul şi 
aranjarea magazinului, afectul vânzătorului şi afectul consumatorului, relație cu efect major 
în comportamentul de cumpărare (Baker, Levy & Grewal, 1992). Arnould şi Price (1993, 
1999) consideră la rândul lor că interacțiunile afective, printre care şi contagiunea emo- 
tionala, sunt nişte determinanti importanţi ai satisfacției consumatorului de servicii. Con- 
tagiunea emoţională ca modalitate necontrolabilă de interacţiune informaţională si schimb 
informaţional a fost, de asemenea, avansată ca ipoteză în studiul comunicării informale 
de criză şi în special în înţelegerea zvonurilor (Reingen & Kernan, 1986). De asemenea, 
tot în fenomenele legate de comunicare, contagiunea emoțională a fost studiată ca variabilă 
moderatoare în ceea ce priveşte accesibilitatea informaţiei puse la dispoziţia receptorilor 
în comunicarea directă, de tip fata în fata (Herr, Kardes & Kim, 1991). Interacțiunile 
emoţionale şi fenomenele de contagiune afectivă între soţi (Spiro, 1983) şi între părinţi 
şi copii adolescenţi (Palan & Wilkes, 1997) au fost citate, de asemenea, ca factori impor- 
tanti în predicția fenomenelor de decizie comună. 

Hatfield et al. (1992, 1994) definesc contagiunea emoțională ca fiind „tendinţa de a 
mima în mod automat şi de a sincroniza mișcările, expresiile, posturile şi vocalizarea cu 
cele ale unei alte persoane şi, în consecință, de a căuta convergenta emoţională“. În această 
viziune, contagiunea emoţională are o arie de cuprindere mult mai mare decât se considera 
initial în definirea ei restrânsă. Individul poate imita şi prelua de la cei din jurul său expresii 
faciale (Bernieri, Reznick & Rosenthal, 1988), elemente ce tin de procesul de verbalizare 
(Webb, 1972), mişcările trupului etc. 

Mimetismul comportamental este considerat a fi automat, inconștient şi incontrolabil 
(Davis, 1985; Hatfield et al., 1994). Feedback-ul aferent acestui mimetism produce expe- 
riente emoţionale corespondente (Larsen, Kasimatis & Frey, 1992), numite contagiune 
emoţională. În consecință, ar trebui ca fenomenele de mimetism comportamental şi de 
contagiune emoțională să fie mai pronunţate atunci când există o legătură emoţională între 
receptor şi emițător, adică atunci când persoanele care acţionează ca receptori au senti- 
mente plăcute fata de persoanele care acționează drept emitatori. Acest fapt a fost, de altfel, 
probat experimental în repetate rânduri (Tickle-Degnen & Rosenthal, 1987; Bernieri, 1988). 

Este de asemenea de notorietate faptul că sentimentele de acceptare şi apropiere inter- 
personală rezultă în influenţă interpersonală sporită, inclusiv la nivel emoţional (Zaccaro 
& McCoy, 1988). 

Modelul lui Hatfield et al. (1992, 1994) privind contagiunea emoţională este, pro- 
babil, rezultanta directa, dar mai cizelată a teoriei lui Bavelas et al. (1987), care oferă un 
model al mimetismului comportamental bazat pe noţiunea de empatie. Modelul lor s-a 
rezumat din păcate la afectele pozitive, pentru care contagiunea emoţională se manifestă 
în mod foarte puternic. Aceşti autori sunt de părere că mimetismul comportamental este 
o expresie directă a empatiei demonstrate de o persoană fata de comportamentele şi 
sentimentele alteia şi care se manifestă în așa fel încât observatorul se vede la un moment 
dat pe sine ca simțind trăirile celeilalte persoane, zâmbind, manifestându-se corporal şi 
mai ales facial similar cu acea persoană, ca şi cum s-ar afla în situația ei. Mai degrabă 
decât a spune „ştiu ce simţi“, observatorul empatic va arăta „ştiu ce simți“ (Bavelas er 
al., 1987). Scopul mimetismului comportamental este, așadar, acela de a comunica afectul 
celorlalte persoane. Mimetismul nu este, în consecinţă, nici complet inconştient şi nici 
complet automat, ci variază ca o funcţie a gradului de empatie care caracterizează o relație 
interpersonală, de vreme ce funcția majoră a mimetismului este funcția interpersonală şi 
coordonarea interacțiunilor sociale. 


4. Emotie și afectivitate în publicitate 


În mod evident, emoţiile joacă un rol deosebit de important în publicitate. Atunci când 
creatorii de publicitate reuşesc să le inducă emoţiile adecvate consumatorilor, atunci se 
pot crea legăturile utile între brand si personajele reclamei, personaje şi consumator, recep- 
tori şi brand etc. Toate aceste legături servesc în ultimă instanţă la creşterea preferintei 
fata de brand, la crearea unei imagini favorabile fata de acesta, la încurajarea consuma- 
torului să achiziţioneze produsul. Stările afective trăite de consumatori exercită o influență 
semnificativă asupra deciziilor de achiziție şi de consum în cazul multor produse. Valo- 
rificând în demersurile publicitare experienţele emoţionale sau de consum ale receptorilor, 
reclamele pot încerca fie să reducă atitudinile emoționale negative fata de marcă sau fata 
de clasa de produse, fie să le accentueze pe cele pozitive. Comportamentele emoţionale, 
estetice etc. (care depăşesc sfera marketingului tradițional) se bucură în prezent de o 
deosebită atenţie, deoarece practicienii şi-au dat seama că înţelegerea dinamicii 
experienţelor emoţionale poate să contribuie substanţial la eficientizarea comunicării. 
Multe dintre aceste eforturi au fost îndreptate către studierea influenţei potenţiale pe care 
o au apelurile la frică, suspans, umor sau emoţii „calde“, însă recent interesul a fost extins 
şi asupra altor categorii de emoţii. 

Din perspectiva zonelor de interes ale publicității, Donaghey (2002) împarte emotiile 
în trei categorii: (1) emoţii de prim rang — primare şi aflate într-o strânsă legătură între 
ele —, (2) emoţii de ordin secund — emoţii umane si „conduse“ — si (3) emoţii de ordin 

tert — societale si „condiționate“. 

Emotiile de prim ordin sunt emoțiile care explică în mare parte supravietuirea speciei. 
În alt context ele ar putea fi denumite (uşor forțat) instincte. Acestea sunt în afara con- 
trolului conştient al individului, strâns legate de creierul „reptilian“ si, de aceea, întot- 
deauna însoţite de manifestări fiziologice (secretii hormonale, accelerarea respirației, 
dilatarea pupilelor, transpiratie etc.). Emotiile de ordin secund sunt resimtite fara control 
conştient (doar la un nivel subconștient). De exemplu, încercăm să explicăm prin argu- 
mente logice şi raţionale de ce ne îndrăgostim de cineva sau de ce alegem un Ferrari roşu 
în locul unuia galben. Aceste tipuri de emoţii sunt descrise adesea ca sentimente. Ele includ 
şi pot proveni dintr-o activare a „amintirilor emoționale“ si pot fi induse chiar de către 
individ. Emotiile de ordin terți sunt „condiţionate“ si au o dimensiune socială (lăcomia, 
mândria, gelozia, vinovăția, umilirea etc.) 

Donaghey (2002) consideră, de asemenea, că şi motivatorii emotionali ai consumului 
(drivers) pot fi împărțiți în două grupuri. Primul set de conductori emotionali se referă 
la nevoia individului de a supravieţui (teama si mânia, rușinea, tristeţea etc.) iar cel de-al 
doilea vizează dorinţa individului de a prospera (care include o multitudine de emoţii, în 
special emoţiile pozitive cum ar fi bucuria, surpriza şi iubirea). Indivizii caută, în con- 
secinta, produse si servicii pentru: (1) a depăși sentimentul/starea emoţională pe care o 
trăiesc, (2) a le adecva la sentiment/stare şi (3) a intensifica sentimentul/starea. Conductorii 
emotionali pot să îndepărteze consumatorul de stări neplăcute sau de durere sau îl pot 
orienta către unele plăcute. 

Atitudinea receptorului fata de reclamă exercită influenţe consistente asupra efi- 
cientei acesteia, iar faptul de a fi plăcută duce la dezvoltarea unei atitudini pozitive fata 
de brandul comunicat şi creşte intenţia de cumpărare (Mithell & Olson, 1981). În special 
perceperea elementelor vizuale ale reclamei (detaliile de execuție) si a elementelor emo- 
tionale asociate cu brandul sunt mediate considerabil de atitudinea consumatorilor fata 
de reclamă. Mithell şi Olson (1981) au argumentat că atitudinea fata de reclamă este un 
concept distinct atât de atitudinea fata de produs, cât şi de cea fata de brand. Majoritatea 
modelelor care analizează eficienţa reclamelor pun însă pe primul loc dimensiunea 
cognitivă şi doar ulterior afectele (atitudinea şi evaluarea). 

Shimp (1981) consideră că transferul de la atitudinea fata de reclamă la atitudinea 
fata de brand apare într-o manieră clasică prin asocierea unui răspuns conotativ (un sen- 
timent de bucurie sau de nostalgie, de exemplu) cu un răspuns denotativ („acesta este o 
pastă de dinţi pe care am mai folosit-o când m-am întâlnit prima oară cu ea/el“), ceea ce 
conduce la apariția unei emoţii condiţionate fata de brand-ul căruia i se face publicitate. 
Cu alte cuvinte, cu cât consumatorului place mai mult o reclamă, cu atât îi va plăcea mai 
mult brand-ul comunicat de aceasta. Aceasta teorie presupune existenţa unei legături directe 
între atitudinea fata de reclamă şi atitudinea fata de brand şi implică faptul că o atitudine 
pozitivă fata de reclamă duce direct la o atitudine pozitivă fata de brand. Teoria se sprijină 
nu numai pe principiile behaviorismului clasic, ci şi pe date experimentale (Biel, 1990; 
Biel & Bridgewater, 1990) care arată că maniera de evaluare a brandurilor din diverse 
reclame este afectată considerabil de sentimentele negative sau pozitive ale recepto- 


142 Psihologia reclamei si a consumatorului 


rilor (subiecţii cărora le-a plăcut mult o reclamă aveau șanse de două ori mai mari de a 
fi convinşi de aceasta să cumpere marca comunicată în comparaţie cu cei care au avut o 
stare emoțională neutră fata de reclamă). Există însă şi modele în care „reacțiile afective 
primare“ sau sentimentele evocate de reclame joacă rolul de „paznici“ (gatekeepers) în 
ceea ce priveşte procesarea reclamei de către receptor (Van Raaij, 1989). Alţi autori con- 
sideră, de asemenea, că sentimentele evocate de reclame influenţează în mod direct atât 
atitudinea receptorilor fata de marcă, cât şi intenţia de cumpărare, dar într-o manieră indi- 
recta (prin efectul de mediere a atitudinii receptorului fata de reclamă). 

Van Raaij (1989) a creat un nou model al ierarhiei efectelor în publicitate, model în 
care afectele joacă un rol mai important. În modelul clasic al ierarhiei efectelor, prima 
verigă este cea cognitivă (learn), urmată de cea emoțională (/ike) şi în final de cea com- 
portamentală (do). Potrivit lui Van Raaij, însă, cunoaşterea este precedată de o „reacție 
afectivă primară“ (PAR), care funcționează ca un gatekeeper şi decide dacă şi când conti- 
nutul cognitiv (informaţional) al reclamei este interesant şi dacă merită sau nu procesarea 
ulterioară a acestuia. Prin urmare, consumatorii trebuie mai întâi să placă reclama, înainte 
de a fi dispuşi să proceseze informaţia primită prin intermediul acesteia. Următorul pas 
îl constituie elaborarea cognitivă, care serveşte in principal la justificarea reacției afective 
primare şi care determină o reacție afectivă mai amplă şi, în final, formarea unei atitudini 
fata de marca reprezentată. 

Diverse studii au arătat că, de obicei, conţinutul afectiv al reclamelor emoţionale, deși 
diferit (umor, căldură sufletească, erotism, suspans etc.), conduce la reacţii afective (de 
regulă pozitive) care nu diferă în mod semnificativ între ele. Deși aceste diferenţe nu sunt 
foarte mari, ele există, şi de ele se tine cont în special în ceea ce priveşte maniera de 
execuţie. Acest lucru se reflectă ulterior în rezultatele comunicationale ale reclamei, în 
termeni de recunoaștere a reclamei, recunoaştere a brand-ului, atitudine fata de reclamă, 
atitudine fata de brand, răspunsuri emoţionale ale receptorilor etc. De exemplu, reclamele 
care apelează la erotism determină mai multe emoţii pozitive decât cele neutre, dar pot 
afecta uneori într-o manieră negativă răspunsurile 
emoționale, atitudinile şi intențiile de cumpărare ale 
unor segmente de consumatori; apelul la apropiere 
(amiabilitatea/prietenia) poate îmbunătăţi rezultatele 
generale ale reclamei; reclamele care utilizează 
umorul dau naștere unui interes mai mare fata de 
brand decât faţă de produs şi determină o procesare 
cognitivă mai puternică; reclamele prietenoase şi 
erotice îşi diminuează mai repede efectele co- 
municationale decât cele cu umor sau cele neutre. 

Este deja o concluzie comună în marketing şi 
publicitate faptul că toate tipurile de apeluri 
emoționale au un efect mai accentuat asupra 
consumatorilor decât cele non-emotionale. Acestea 

din urma determina, de altfel, reactiile emotionale mai putin favorabile din partea 
consumatorilor decat cele care fac apel la emotii. Pe de alta parte, consumatorii sunt mai 
putin interesati de reclamele non-emotionale, care au o probabilitate mai mare de a 
determina reactii negative sau de respingere decat cele emotionale. Efectele reclamelor 
emoţionale pot apoi să difere funcție de genul (sexul) receptorului. Astfel, reclamele care 
fac apel la emoţii calde au un efect mai mare asupra femeilor (sunt recunoscute și amin- 
tite mai ușor) decât asupra bărbaţilor, bărbaţii fiind mai interesaţi de reclamele care utili- 
zează stimuli erotici (mărcile care fac apel la astfel de stimuli sunt mai ușor reţinute şi 
recunoscute de către bărbați decât de către femei) (Aaker & Stayman, 1986). 


4.1. Utilizarea emoțiilor în publicitate 


Deşi există un număr foarte mare de domenii ţinând de marketing si publicitate în 
care se face apel la emoţii, suscitarea reacției emoționale prin intermediul publicităţii 
s-a concentrat în special asupra a trei dintre ele. Emotiile sunt cel mai adesea folosite 
pentru (1) a determina anumite atitudini fata de o marca sau chiar o întreagă categorie 
de produse. Există în această direcție numeroase exemple în care suscitarea unei mari 
varietăţi de reacţii emoționale este menită a-l face pe consumator să se simtă „bine“, „con- 
fortabil“ atunci când se gândeşte la o marca sau la un produs. O direcţie la fel de impor- 
tantă constă în (2) prezentarea emoţiilor ca beneficiu distinct care rezultă din utilizarea 
mărcii sau a categoriei de produse. În al treilea rând, emoțiile sunt folosite pentru (3) a 
spori eficacitatea transmiterii mesajului publicitar. 

Folosirea temelor, a simbolurilor sau a altor materiale emoţionale în reclame este 
eficientă în dezvoltarea şi perpetuarea unor reacţii pozitive fata de o marcă. Prin gene- 
rarea de „sentimente“ sau „stări“ şi prin asocierea acestor experienţe cu marca sau clasa 
de produse, se pot dezvolta şi menţine reprezentări coerente şi puternice în mintea consu- 
matorilor. Aceasta se poate realiza în două moduri. Pe de o parte, folosirea materialului 
emoţional poate duce la asocierea directă dintre reacțiile emoţionale ale receptorilor şi 
referirile la marcă. De exemplu, prin asocierea unei marci (McDonald's, Coca Cola etc.) 
cu o serie de scene în care apar adolescenţi fericiți şi lipsiți de griji se urmărește crearea 
unor asocieri între marcă şi aceste emoţii. Un al doilea mod ţine de importanţa deosebită 
pe care o au atitudinile consumatorilor fata de reclama în sine. Atitudinea pozitivă fata 
de mesajul publicitar propriu-zis sau fata de marca comunicată este influenţată conside- 
rabil de încărcătura emoțională a acesteia sau de elementele de atmosferă sugerate de 
execuţia creativă (ambianta plăcută, personaje fericite etc.). Indiferent de maniera specifica 
în care sunt formate diversele legături, asocierea răspunsurilor emoţionale cu elemente 
de comunicare referitoare la marcă urmărește formarea unei imagini pozitive care să faci- 
liteze cumpărarea acesteia. De exemplu, atunci când un consumator va întâlni aceste ele- 
mente de comunicare în fata raftului, își va aminti de întreaga încărcătură de imagini, 
reprezentări şi experienţe emoţionale asociate cu marca respectivă la care a fost expus 
anterior prin intermediul reclamelor. Să nu uităm că, din perspectiva scopului ultim al 
publicităţii, acela de a ajuta la vânzarea produsului, dimensiunea cea mai importantă a 

întregului demers comunicational este una comportamentală. De aceea unii autori (Aaker 
& Stayman, 1986) consideră că aspectele primare ale emotiei implicate în generarea ati- 
tudinii fata de marca tin în primul rând de componenta fiziologică. Astfel, atunci cand 
un consumator „înmagazinează“ afecte, el reţine de fapt acele manifestări organice care, 
împreună cu alte elemente de comunicare, pot fi asociate exclusiv cu o anumită marcă. 

Această gamă largă de corelaţii emoţionale poate să diferentieze într-o manieră 
eficientă o marca de cele concurente, determinând un impact puternic asupra preferintei 
consumatorului pentru aceasta. Amorsarea emoţională a consumatorului este, de altfel, 
una dintre motivațiile majore în achiziţia unor anumite produse (cărţi, spectacole, eve- 
nimente sportive, dulciuri etc.) şi este realizată de regulă prin intermediul comunicării 
unui beneficiu emoţional. Experienţa emoţională care rezultă din achiziția sau consumul 
produsului constituie un beneficiu distinct şi irezistibil al acestuia. Unele cercetări recente 
par să valideze acest punct de vedere (Panksepp, 1992). De exemplu, studiile privind 
efectele consumului unor produse alimentare identifică anumite influenţe ale acestora 
asupra consumatorului, influenţe care pot fi interpretate ca beneficii ale produsului (ali- 
mentele bogate în proteine sau carbohidrați conferă adesea o senzație de calm sau de 
somnolenta; consumul alimentelor care contin aminoacidul tryptophan poate reduce 
sensibilitatea la durere; sensibilitatea unei persoane la porumb, grau, lapte sau oua poate 
produce stari de iritabilitate sau de furie etc.). Astfel, utilizarea sau evitarea de catre 
consumator a anumitor produse alimentare poate să depindă de „răsplata“ emoțională pe 
care acestea i-o oferă şi de aceea strategiile publicitare centrate pe comunicarea benefi- 
ciilor emoţionale sunt eficiente în cazul multor categorii de produse. Totuşi, spre deosebire 
de strategiile care folosesc emoția pentru a produce o atitudine pozitivă fata de o marcă, 
în cazul poziționării unui produs pe baza unui beneficiu emoţional, obiectivul este de a 
demonstra consumatorilor că este necesară şi o anumită reacție comportamentală (de regula 
achiziţia produsului) pentru ca beneficiul să fie obţinut cu adevărat. Această diferență 
critică subliniază faptul că în cazul unei strategii centrate pe beneficiul emotional este 
important ca potenţialul cumpărător să fi învăţat deja comportamentele necesare obținerii 
unui bonus emoțional. 

Pe lângă folosirea afectelor pentru a construi o anumită atitudine fata de marcă sau 
pentru a deprinde consumatorul cu o reacție comportamentală, emoția poate juca un rol 
hotărâtor în economia întregii campanii publicitare şi prin creşterea impactului mesajului 
în sine asupra consumatorilor. Numeroase studii a confirmat faptul că afectele pozitive 
au efecte pozitive asupra atitudinilor consumatorilor cu privire la produse sau mărci, în 
special atunci când aceste atitudini se află încă în stadiul de formare (Edell & Burke, 1987; 
Batra & Stayman, 1990). Aceste studii au demonstrat faptul că indivizii care trăiesc emoţii 
pozitive (fericite) tind să aibă o atitudine mai favorabilă fata de produse decât cei aflați 
în stări emoționale neutre. Astfel, dacă la primul contact cu o nouă marcă indivizilor li 
se induc stări emoţionale pozitive, este foarte probabil ca fundamentul atitudinal care va 
sta la baza evaluării în continuare a respectivei mărci să fie unul pozitiv şi favorabil. Expe- 
rimente clasice au arătat că individul reţine mai ușor si memoreaza pentru o perioadă de 
timp mai lungă un material (o listă de cuvinte) dacă în acest timp resimte emoţii pozitive. 
Batra şi Stayman (1990) consideră că dispoziţia favorabilă acţionează ca un element cata- 

lizator pentru memorarea cuvintelor prin blocarea interferentelor dintre ele. Intr-un alt 
studiu, subiecţii au fost stimulati să se simtă fericiţi sau trişti în timp ce citeau o poveste 
cuprinzând o serie de evenimente fericite şi nefericite din viaţa unui personaj fictiv, care 
nu aveau legătură între ele. Subiectii fericiți şi-au amintit mult mai multe evenimente 
fericite decât cititorii trişti, în timp ce aceştia din urmă şi-au amintit mai multe evenimente 
triste decât cei fericiți (Batra & Stayman, 1990). 

Am văzut că emoţiile reprezintă stări de excitare neurala de o durată relativ scurtă, 
care presupun atât activităţi fiziologice, cât şi cognitive/mentale, care pot fi declanșate 
de o mare varietate de asocieri (evenimente, persoane, obiecte, reclame etc.). Stările 
afective durează mai mult şi sunt mai stabile decât emoțiile. Cel mai important aspect 
din perspectiva publicităţii este acela că este mai uşor de identificat stimulul care le-a 
provocat decât în cazul emoțiilor (e mai uşor de identificat evenimentul sau persoana care 
a determinat o stare de supărare sau bucurie decât cauza lipsei de chef, a disconfortului 
sau a unei depresii). 

Am văzut de asemenea că, deşi experienţa emoţională este influenţată de reacțiile 
fiziologice, tipul şi intensitatea acesteia depinde în mare măsură de contextul în care se 
produce, ca şi de informaţia cognitivă de care dispune deja consumatorul. Simpla percepţie 
cognitivă a unor schimbări fiziologice (chiar dacă acestea nu se produc de fapt) este 
suficientă pentru a induce stări emoţionale, dar, în același timp, activitatea fiziologică poate 
provoca experiențe emoţionale în absenţa informației cognitive. Deși nu este nevoie 
întotdeauna de ambele tipuri de activitate pentru provocarea unor emoții, majoritatea 
reclamelor publicitare fac apel la amândouă. 

Aaker (Aaker & Stayman, 1986) consideră că există cinci elemente distincte care 
explică modul în care poate fi suscitată o emoție prin intermediul comunicării publicitare 
si, în final, influențat comportamentul de consum. Punctul de plecare este chiar reclama 
în sine, suportul care furnizează consumatorului diverse asocieri şi reprezentări prin con- 
texte, evenimente, personaje care urmăresc să determine cel putin o „experienţă emotio- 
nală“. Această experienţă emoţională este produsul a două procese integrate (stimularea 
fiziologică şi activitatea mentală/cognitivă). Cu toate că succesiunea acestora diferă în 
funcție de scoala teoretică de la care se revendică autorul, distanţa în timp între acestea 
două este atât de mică, încât, din perspectiva creatorului de reclamă practic nu contează. 

Activitatea mentală sau cognitivă suscitată de reclamă poate opera şi la un nivel sub- 
conştient. Cu alte cuvinte, activitatea cognitivă iniţiată de asocierile emoționale dintr-o 
reclamă poate să se producă atât de rapid, încât individul să nu sesizeze procesul aflat în 
desfăşurare. Acest fapt are implicaţii semnificative asupra alegerii procedurilor de testare 
a strategiei creative, deoarece din cauza activităţii mentale inconștiente tehnicile de cu- 
legere a informaţiilor bazate pe auto-dezvăluirea verbală sunt ineficiente în măsurarea 
intensității sau identificării tipului de experienţe emoţionale trăite în timpul expunerii la 
reclamă. De îndată ce asocierile emoţionale determinate de elementele creative ale reclamei 
suscită experiența emoţională, se poate vorbi de impactul acesteia asupra comportamen- 
tului de consum. 

Emotiile generează predispozitii sau patternuri de comportament care influențează 

puternic individul atunci cand acesta intra in contact cu marca. Acestea variaza insa in 
functie de individ (in timp ce unii oameni simt nevoia de a consuma ciocolata atunci cand 
sunt nelinistiti, alţii considera că este greu să mănânci ceva cand esti într-o astfel de stare). 

Totuşi, din perspectiva strategiei publicitare, capacitatea unei asocieri de a determina 
o anumită reacție emoţională este privită ca fiind preexistenta. Cu alte cuvinte, ar fi mult 
prea dificil să „dresezi“ consumatorii să dezvolte experienţe emoţionale noi sau diferite 
fata de asocierile (elementele creative) dintr-o reclamă (să încerce o stare de tristeţe atunci 
când este prezentată o scenă veselă, de exemplu). Cea mai eficientă abordare publicitară 
constă în crearea unei predispozitii de a reacționa într-un anumit fel fata de o marcă atunci 
când consumatorul se află în starea emoţională vizată. De aceea o reclamă pentru o marcă 
de ciocolată o poate pozitiona pe aceasta ca fiind lucrul cel mai potrivit pentru a fi mâncat 
atunci când consumatorul se confruntă fie cu o stare de nelinişte, fie, dimpotrivă, cu una 
de bună dispoziţie. În măsura în care consumul mărcii respective de ciocolată alungă 
neliniştea sau prelungeşte o experienţă emoțională favorabilă, legătura dintre experiența 
emoțională originală şi predispoziția de a reacţiona va fi întărită. 

Pentru ca emoțiile să fie folosite eficient într-o campanie publicitară, ele trebuie adec- 
vate în funcție de modalităţile prin care consumatorul formează asociaţii între reacțiile 
emoţionale şi elementele de comunicare ale mărcii. Şi tipul de învăţare diferă în funcţie 
de rolul specific pe care emoția îl joacă în reclamă. Dacă scopul reclamei este doar pro- 
ducerea unei reacții afective simple (de plăcere, de respingere) sau este unul de construcţie 
a imaginii de marcă, succesul procesului de învăţare depinde de gradul în care asocierile 
determinate de marcă şi elementele care determină stările emoţionale sunt apropiate unele 
de altele. Dacă, însă, mesajul reclamei urmărește să comunice un beneficiu emoțional care 
rezultă din achiziţia sau consumul produsului, este mai eficientă o procedură de învăţare 
care se bazează pe întărirea reacțiilor de consum. 

Întărirea (reinforcement) poate juca un rol important nu numai în deprinderea con- 
sumatorilor cu beneficiile mărcii, ci si în formarea predispozitiilor de a o achiziţiona. În 
cazul cel mai simplu, un element de execuţie susceptibil să provoace emoţii este asociat 
în mod constant cu marca pentru a produce o reacţie afectivă fata de aceasta (condiționare 
operantă). De exemplu, prezentarea repetată a unei mărci în contexte plăcute determină 
consumatorul să asocieze marca cu stări emoționale plăcute si pozitive. Elementele creative 
care construiesc ambianța plăcută sunt alese astfel încât să poată produce emoția dorită. 
Asocierea repetată a ambianţei plăcute (stimul necondiționat) cu marca (stimul condi- 
tionat) determină, în cele din urmă, emoția condiționată. 

Strategia conditionarii clasice nu este însă suficientă pentru a forma predispozitii com- 
portamentale. Dacă obiectivul comunicării publicitare este de a influenţa pozitiv emoțiile 
şi atitudinile receptorilor fata de marca sau fata de categoria de produse, abordarea cel 
mai des utilizată este conditionarea clasică. Această strategie este eficientă în special în cazul 
produselor la care receptarea şi percepția sunt foarte importante pentru crearea prefe- 
rintei fata de marcă. De aceea, obiectivul principal al reclamelor este pregătirea consuma- 
torului prin intermediul asocierilor pentru a reacționa pozitiv (luarea unei decizii favorabile 
mărcii) în momentul în care intră în contact la locul de vânzare cu elementele de comu- 
nicare ale acesteia. 

Reclamele încearcă adesea să prezinte o emotie ca pe un beneficiu care rezultă din 
consumul sau achiziţia produsului (de exemplu, atunci când îl determină pe consumator 
să dezvolte o predispozitie comportamentală de a reacționa prin căutarea şi consumul unei 
mărci când trece printr-o stare de neliniște sau de nefericire, şi nu doar să încerce senti- 
mente plăcute atunci când vede produsul). Emotia declanșatoare este in acest caz expe- 
rienta emoţională suscitată de reclamă. În acest context emotional initial, reclama prezintă 
predispoziția comportamentală țintă (urmărită ca efect) drept cea mai adecvată reacție 
pentru a produce recompensa finală (emotia-beneficiu, de regulă o stare emoțională pla- 
cută). Emotia declanşatoare este asocierea sau stimulul pentru predispozitia-tinta, care 
este recompensată la rândul ei de atingerea emotiei-beneficiu. Dacă beneficiul emotional 
se dovedește a fi o întărire comportamentală eficientă, atunci tendinţa receptorilor reclamei 
de a consuma acea marcă atunci când se regăsesc în starea emoțională declansatoare creşte. 

Experienţa emoţională suscitată de reclamă (emoția declansatoare) poate să fie identică 
sau diferită de beneficiul emoțional final sugerat de reclamă. Teoria tradițională a mo- 
tivatiei, bazată pe principiul „nevoie-privare“, considera că emoția declansatoare ar trebui 
să creeze o „nevoie“ care poate fi satisfăcută, rezolvată de emotia-beneficiu. De exemplu, 
frica poate fi folosită pentru a motiva consumatorul să se angajeze în comportamente care 
evită această emoție şi determină reducerea tensiunii. Pe de altă parte, consumul mărcii 
poate fi prezentat şi ca un comportament care prelungeşte o stare emoţională plăcută, mai 
degrabă decât ca un mijloc de a evada dintr-o condiție neplăcută. 

Teoriile clasice ale învăţării explică modul în care sunt dezvoltate asocierile prin trăirea 
efectivă a unei emoţii. În cazul reclamelor însă, de multe ori receptorii nu pot resimti emo- 
tia-tinta în mod activ, neprimind o întărire imediată pentru comportamentele dezvoltate 
ca reacţie la reclamă. Această formă de dezvoltare a unei reacţii de consum poartă numele 
de „învăţare mediată“ şi poate fi realizată prin asimilarea comportamentelor personajelor 
model ale reclamei (de exemplu, observarea reacțiilor emoţionale ale personajelor reclamei 
generează experienţe emoţionale similare în rândul receptorilor acesteia). Această abordare 
este una dintre cele mai des întâlnite în prezent în cazul reclamelor care fac apel la emo- 
tivitate. O abordare creativă prin prisma învăţării instrumentale este eficientă atunci când 
obiectivul campaniei publicitare este de a-l stimula pe consumator să achiziţioneze marca 
în schimbul obţinerii unei anumite stări emoţionale. Receptorii care trăiesc emoțiile trans- 
mise de reclame sunt mai predispuși să înveţe mai repede şi mai multe lucruri despre marca 
în cauză, să dezvolte asocieri emoționale mai puternice şi mai bine definite etc. 

Implicarea emoțională a receptorului se produce doar dacă acesta acordă atenție 
emoţiilor personajelor reclamei şi dacă le înţelege. Cu cât consumatorii reacționează mai 
puternic din punct de vedere emoţional la expunerea la anumite reclame, cu atât creşte 
probabilitatea de a-şi aminti ulterior elementele strategice ale reclamei, respectiv de a le 
considera credibile. De aceea, este important de ştiut dinainte dacă aceşti consumatori 
trăiesc cu adevărat emoţiile sugerate de reclamă, respectiv dacă ei consideră că personajele 
acesteia sunt credibile în trăirile lor. 

Nu există însă reguli precise sau „reţete“ în ceea ce priveşte utilizarea eficientă a 
emoţiilor în reclame, atât datorită faptului că acestea au niveluri diferite de activare (si, 

astfel, unele sunt mai uşor de declanșat sau de evocat decât altele), cât si pentru ca iden- 
tificarea cocktailului adecvat de emoţii de utilizat în reclamă trebuie făcută în funcție de 
particularitatile mesajului si considerentele strategice ale campaniei (poziţionare etc.). Pe 
de altă parte, anumite categorii de produse sunt mai predispuse la strategii care fac apel 
la emoţii decât altele, contextele în care sunt consumate anumite produse pot avea impli- 
catii majore în alegerea emoțiilor ce pot fi utilizate şi așa mai departe. 


4.2. Teorii privind emotia în reclame 


Kamp si MacInnis (1995) susțin că se poate defini conţinutul emotional al reclamelor 
în funcție de două dimensiuni: (1) fluxul emotional si (2) integrarea emoțională. Ambii 
factori influenţează natura şi intensitatea reacțiilor emoţionale fata de reclame si afectează 
aspecte precum implicarea consumatorului în receptarea reclamei, atitudinea acestuia fata 
de reclamă, relevanta personală a brandului, congruenta dintre imaginea de sine a consu- 
matorului şi cea a brand-ului, intenţia de cumpărare. 

Fluxul emotional (emotional flow). Fluxul emotional este definit drept „măsura în 
care emoţiile reprezentate în reclamă sunt percepute ca fiind schimbătoare în natura sau 
intensitatea lor în timpul derulării reclamei“ (Kamp & Maclnnis, 1995). Reclamele în 
care emoțiile personajelor se schimbă au un flux emotional dinamic, iar cele în care nu 
se schimbă au un flux emotional static. Thorson şi Friestad (1984) au observat că reclamele 
în care fluxul emotional este dinamic sunt mai intense din punct de vedere emotional şi 
mai uşor de reținut decât reclamele în care fluxul este static. 

Integrarea emoţională (emotional integration). Kamp şi MacInnis definesc integrarea 
emoţională ca fiind „măsura în care reclama ilustrează o legătură între brand, pe de o parte, 
şi răspunsurile emoţionale ale consumatorilor, pe de altă parte“ (1995). Se consideră o 
reclamă care arată nu numai brandul, dar şi faptul că toți consumatorii au un beneficiu 
emotional dedus din folosirea respectivului brand are un înalt nivel de integrare emoțională. 

MacInnis şi Stayman (1993) au descoperit că un nivel ridicat de integrare emoţională 
influenţează atât reacţiile receptorului cât şi percepţia fata de relevanta brandului si 
atitudinea fata de acesta, în mod special în cazul reclamelor care fac apel la emoţii negative. 
Kamp şi Maclnnis (1995) au sugerat la rândul lor că fluxul emoţional şi integrarea emo- 
tionala servesc la stabilirea sau întărirea legăturilor dintre receptor si personaje, dintre 
receptor şi marcă, dintre brand si personajele reclamei. În primul rând, reclamele care au 
un nivel ridicat de integrare emoţională realizează o legătură puternică între brand şi 
personaje, deoarece emoțiile simţite de acestea sunt văzute ca efect direct al folosirii 
produsului. În plus, această legătură este facilitată de dinamismul reclamelor, pentru că 
o reclamă dinamică creează o asociere mai puternică între brand şi personajele din reclamă. 
În al doilea rând, fluxul şi integrarea emoţională induc reacţii care arată o conexiune între 
personajele reclamei şi receptor. 

Stout şi Leckenby (1986) au identificat trei niveluri de reacţii emoționale determinate 
de gradul în care receptorii pot face legături relevante cu mesajul reclamei: (1) descriptive, 

(2) empatice — in cazul in care o persoană simte aceeaşi emotie ca si o alta — şi (3) experien- 
tiale — atunci când o persoană valorifică o emotie în relaţie directă cu viata sa. 

Intensitatea reacțiilor emoționale care au loc în timpul vizionării reclamei este un 
alt semn de conexiune între personajul din reclamă si receptor. Cu cât există mai multă 
empatie într-o reclamă, cu atât emoțiile receptorului sunt mai puternice. Astfel, dacă o 
reclamă este dinamică si cu un grad înalt de integrare emoțională, emoţiile receptorului 
sunt mai intense (Kamp & MacInnis, 1995). Kamp şi MacInnis susţin, de asemenea, că, 
întrucât reclamele dinamice prezintă personaje care trăiesc mai multe emoții şi întrucât 
urmăresc să creeze o senzaţie de identificare cu emoţiile pozitive şi negative ale perso- 
najelor, reacţiile emoţionale care decurg din aceste reclame sunt mult mai puternice în 
comparaţie cu reclamele cu un flux static. 

Integrarea emoţională influenţează şi relevanta percepută a reclamei. Dacă o reclamă 
are un nivel mare de integrare emoţională, îi va crea consumatorului oportunități mai mari 
de a afla despre beneficiile emoţionale care rezultă din folosirea produsului (Kamp & 
MacInnis, 1995). Cu alte cuvinte, atunci când gradul de relevanţă emoţională al reclamei 
este ridicat, creşte şi relevanta brandului pentru consumator. În plus, în măsura în care 
reclama amplifică relevanta brandului pentru consumator, afectează şi implicarea aces- 
tuia în receptarea ei (Pretty & Cacioppo, 1986). Implicarea este „gradul în care consu- 
matorul are impresia că reclamele sunt interesante, îi face atenţi si reprezintă un factor 
de divertisment“. Reclamele care indică brandul drept agent cauzal al emoţiilor perso- 
najelor reclamei indică implicit şi beneficiile emoţionale potenţiale care ar putea rezulta 
din folosirea lui. Cu cât beneficiile emoţionale sunt mai dorite, cu atât consumatorul este 
mai implicat în reclamă. Reclamele dinamice sunt mai interesante decât cele statice şi, 
prin urmare, generează mai multă implicare (Kamp & MacInnis, 1995). 

Congruitatea dintre imaginea de sinea receptorului si brand este „măsura în care 
reclama reuşeşte să creeze impresia că brandul este potrivit pentru consumator“ (Kamp 
& MacInnis, 1995). Integrarea emoțională influenţează aceasta congruitate în două feluri. 
Pe de o parte, deoarece reclama creează o legătură între receptor şi beneficiile percepute 
ale brandului, arată consumatorilor modul in care brandul este relevant pentru ei si nevoile 
lor. $i în acest caz reclamele dinamice oferă experienţe mai dramatice şi mai intense. Pe 
de altă parte, deoarece fluxul de emoții pe care receptorul îl resimte afectează atât procesul 
de învăţare cât şi atitudinea faţă de brand, cu cât fluxul emoțional este perceput ca fiind 
mai puternic, cu atât consumatorii percep mai favorabil reclamele şi congruenta dintre 
imaginea de sine si brand creşte (Thorson, 1991). 

Intensitatea afectivă. Felul în care sunt trăite emoţiile transmise de reclame este in- 
fluentat în mare măsură şi de dimensiunea „intensitate afectivă“. Aceasta vizează „dife- 
rentele individuale stabile în ceea ce priveşte gradul în care indivizii resimt atât emoțiile 
pozitive, cât şi pe cele negative“ (Larsen & Diener, 1987). Măsurarea intensității afective 
cu care indivizii trăiesc stări emoţionale este foarte utilă în publicitate pentru identifi- 
carea profilurilor consumatorilor care ar putea răspunde favorabil la reclamele emoționale 
sau la cele non-emotionale. Astfel, persoanele cu intensitate afectivă ridicată manifesta 

emoţii semnificativ mai puternice decât cei cu o intensitate mai scăzută la expunerea la 
reclame emoționale, în timp ce la expunerea la reclame non-emotionale ambele grupuri 
au avut răspunsuri emoţionale relativ egale (Moore, Harris & Chen, 1995). 

Intensitatea afectivă depinde în mare măsură de felul în care indivizii răspund la sti- 
mularea senzorială. Strelau (1982) a sugerat faptul că stimularea senzorială este gestionată 
de un mecanism de modulare internă care poate să crească sau să scadă intensitatea 
stimulării resimtite de indivizi, în funcţie de tipul de temperament al acestora. Astfel, 
individul care reacționează la stimuli prin reducerea intensității va fi relativ mai putin 
stimulat, în timp ce individul care reacţionează la stimuli prin creșterea intensității va fi 
mai stimulat. Indivizii mai putin stimulati manifestă o nevoie mai mare pentru forme mai 
intense ale stimulării senzoriale, în timp ce indivizii mai stimulati vor fi motivaţi să reducă 
expunerea la stimularea senzorială (Barnes, 1976; Larsen & Diener, 1987). Pe de altă parte, 
persoanele cu o intensitate afectivă ridicată au nevoie de o stimulare puternică, în sensul 
că ei menţin niveluri medii zilnice mai ridicate ale stimulării decât persoanele cu inten- 
sitate afectivă mai scăzută. O alta implicatie relevantă pentru publicitate o constituie faptul 
că indivizii cu intensitate ridicată tind să menţină o stimulare emotionala puternică şi 
constantă prin angajarea în activități care stimulează într-o mai mare măsură emoţiile 
(Larsen & Diener, 1987). 

Larsen şi Diener (1987) consideră că intensitatea afectivă poate fi privită mai degrabă 
ca o construcţie temperamentală decât ca o trăsătură de personalitate. Personalitatea este 
legată de un model consecvent în conţinutul comportamentului individului, în timp ce tem- 
peramentul este reprezentarea constantelor în stilul de comportament al acestuia (Strelau, 
1982). Astfel, personalitatea este percepută drept ceea ce face o persoană (conţinut), în 
timp ce temperamentul este modul în care o persoană acţionează (maniera sau stilul în 
care un individ manifestă anumite comportamente). Intensitatea afectivă poate fi, astfel, 
privită ca dimensiune a temperamentului, deoarece stilul în care un individ răspunde la 
stimulii sau experienţele zilnice poate fi manifestat într-un spectru larg de emoţii în diferite 
situaţii de viata (Larsen er al., 1986). 

Larsen (1984) a propus patru dimensiuni fundamentale ale temperamentului: (1) emo- 
tionalitatea — intensitatea cu care individul este excitat de stimuli emotionali pozitivi sau 
negativi; (2) sociabilitatea — măsura în care individul răspunde la sau caută stimularea 
emoțională prin compania celorlalţi (reprezintă un stil de răspuns social); (3) excitarea 
senzorială — măsura în care individul tinde să fie stimulat cu ușurință de stimuli senzoriali; 
(4) nivelul de activitate — măsura în care individul arată un nivel ridicat sau scăzut de 
energie. Larsen et al. (1986) au găsit o corelaţie semnificativă între intensitatea afectivă 
şi temperament utilizând măsurări standard ale emotionalitatii, sociabilitatii, excitării 
senzoriale şi nivelului activităţii. Descoperirile lor sugerează faptul că nivelul ridicat de 
intensitate afectivă poate fi asociat cu niveluri ridicate ale celor patru dimensiuni ale 
temperamentului. Cu alte cuvinte, indivizii care prezintă niveluri ridicate ale intensității 
emoţionale pot, de asemenea, să manifeste o tendinţă mai mare de a reacţiona emoţional, 
să aibă o mai mare nevoie de stimulare socială, să fie caracterizați de un nivel ridicat de 
sensibilitate la stimulări senzoriale, să fie mai stimulati psihic etc. Evaluarea unei expe- 

riente emoționale, precum si cognitiile utilizate pentru a descrie această experienţă, reflectă 
o implicare emoțională empatică mult mai mare din partea indivizilor cu intensitate afectivă 
mare (Larsen, Billings & Cutler, 1996; Moore, 1995). În concordanţă cu această noţiune, 
Moore (1995) a descoperit că respondentii cu o intensitate ridicată experimentează: (1) nive- 
luri mai ridicate de implicare empatică în intriga reclamei, (2) o identificare mai puternică 
cu personajele reclamei şi (3) o mai mare înţelegere a elementelor centrale prezentate în 
reclamă. De asemenea, indivizii cu intensitate afectivă ridicată manifestă nivele mai 
ridicate de plăcere în cazul activităţilor stimulative din punct de vedere emoțional (activități 
emoționale şi romantice, filme de tip dramă, de groază sau de dragoste, telenovele, comedii, 
muzică romantică sau întâlnirea cu o persoană foarte apropiată afectiv). 

Atunci când consumatorii sunt expuși la reclame emoționale (fie ele pozitive sau nega- 
tive), emoțiile exprimate de persoanele cu intensitate afectivă ridicată sunt semnificativ 
mai puternice decât emoţiile exprimate de cele cu intensitate scăzută. În mod contrar, atunci 
când receptorii vizionează reclame non-emotionale, nu se observă diferente majore între 
intensitatile emoţiilor exprimate de indivizi (atât de cei cu intensitate afectivă mare cât 
ŞI de cei cu intensitate scăzută). Deoarece indivizii cu intensitate afectivă mare, îşi trăiesc 
emoţiile cu o mai mare intensitate decât cei cu o intensitate mai scăzută, ei manifestă o 
plăcere mai scăzută la reclame cu încărcătură emoțională negativă decât cei cu intensitate 
afectivă scăzută. Din perspectiva comunicării publicitare este important faptul că indivizii 
cu intensitate afectivă mare îşi trăiesc emoţiile cu o intensitate mai mare si datorită faptului 
că expunerea la reclame cu un impact emoţional negativ ridicat poate fi pentru aceștia o 
experienţă neplăcută (Moore, 1995). Tot datorită implicării emoționale mai puternice, 
persoanele cu intensitate emoţională mare resimt un disconfort mai mare la expunerea la 
reclama emoţională comparativ cu cea non-emotionala. De asemenea, ei manifestă mai 
puţină toleranţă la repetarea reclamelor care au un impact negativ. Astfel, starea de plic- 
tiseală fata de o reclamă şi scăderea impactului acesteia (advertising wear-out) se manifesta 
mai devreme la participanţii cu intensitate ridicată decât la ceilalți. Implicatiile acestui 
fapt sunt importante pentru comunicarea publicitară şi prin aceea că anumite segmente 
de consumatori ar putea manifesta sentimente de neplăcere pentru mesajele publicitare 
cu impact emoțional ridicat şi, în consecinţă, tendinţe de evitare a acestora. Acest fapt ar 
putea conduce nu numai la o atitudine negativă fata de reclamă, dar şi la o tendinţă de a 
muta pe un alt canal (Moore & Harris, 1996). 


4.3. Evaluarea/receptarea reclamelor care folosesc emoții 


Receptarea reclamelor nu se realizează într-un vid emoţional, receptorii putându-se 
afla în dispoziţii foarte variate în momentul respectiv (relaxaţi după o zi de plajă sau ener- 
vati după ce au mers într-un metrou aglomerat, la finalul unei zile obositoare de lucru etc.). 

Din perspectiva receptării reclamei, una dintre sursele importante ale afectelor recep- 
torului o reprezintă starea de spirit preexistentă momentului expunerii la reclamă. O a 
doua sursă rezidă în tonul afectiv propriu-zis al reclamei (umor, teamă etc.). Aceste stări 

şi dispoziţii afective ale consumatorilor preexistente receptării interacționează uneori con- 
siderabil cu tonul afectiv propriu-zis al reclamei şi, de aceea, ei pot interpreta greşit starea 
(stimularea) preexistentă receptării ca fiind o parte a răspunsului lor afectiv la reclamă. 

Sursele stărilor afective ale consumatorului în raport cu reclamele sunt definite de 
două dimensiuni esenţiale: (1) valența reclamei (dacă aceasta este plăcută sau neplăcută) 
şi (2) gradul de stimulare al receptorului (înalt sau scăzut) (Lerner & Keltner, 2000). Fiecare 
din aceste două componente ale stării de spirit a consumatorului interacționează atât între 
ele, cât şi cu tonul afectiv propriu-zis al reclamei (transmis de reclamă) si determină efecte 
diferite asupra evaluării acesteia. 

Valenta reclamei. Componenta aceasta influenţează evaluarea reclamei într-o direcție 
asemănătoare stării de spirit a receptorului, în timp ce componenta stimulare polarizează 
evaluarea în direcţia principalului ton afectiv al acesteia. Deşi multe reclame au un ton 
afectiv pozitiv (reclame umoristice, reclamele calde etc.), gradul acestuia poate varia (unele 
sunt mai calde sau mai pline de umor decât altele). 

Diversele studii despre receptarea reclamei (Lerner & Keltner, 2000) au arătat că 
efectul valentei este mai pronunţat atunci când tonul afectiv al reclamei este ambiguu decât 
atunci când este în mod clar pozitiv. O explicație a acestui fapt este aceea că stările de 
spirit (plăcute sau neplăcute) aduc în planul conştiinţei elemente asemănătoare, care in- 
fluenteaza modul în care se realizează percepţia stimulilor. O altă explicație este oferită 
de teoria „afectului ca informatie“. Aceasta considera că indivizii isi analizează stările 
emoţionale atunci când emit judecăţi evaluative. În timpul acestui proces, sentimentele 
plăcute sau neplăcute determinate de starea de spirit trăită sau preexistentă momentului 
evaluării (judecării) pot fi atribuite obiectului vizat, uneori în mod greșit. Forgas (1995) 
susține că aceste două viziuni sunt complementare. Ambele explicaţii sugerează că valența 
stării de spirit a individului din momentul expunerii la reclamă va afecta evaluarea acesteia. 

Mecanismele care explică de ce dispoziţiile au un efect mai scăzut atunci când 
stimulul-tinta nu este ambiguu din punct de vedere afectiv tin, aşadar, de mai multe aspecte: 
în primul rând de faptul că tot conţinutul afectiv al acestuia poate schimba starea de spirit 
preexistentă a receptorului, eliminând orice influenţă a acesteia asupra procesului de 
evaluare. În al doilea rand , atunci când stimulul-ţintă nu este ambiguu din punct de vedere 
afectiv, dispoziţia îşi pierde valoarea euristică pe care o aduce procesului de evaluare. În 
al treilea rand, este mai putin probabil ca judecatile receptorului despre stimuli lipsiţi de 
ambiguitate din punct de vedere afectiv să necesite o căutare suplimentară de informaţii. 

Evaluările făcute în funcţie de dispoziţie sunt mai pronunţate atunci când reclamele 
sunt ambigue din punct de vedere afectiv. Isen şi Shalker (1982) au observat că indivizii 
care aveau o dispoziție plăcută în momentul în care au evaluat anumite imagini au men- 
tionat un efect mai puternic atunci când imaginile aveau valoare afectivă neutră decât 
atunci când erau clar plăcute sau neplăcute. În mod similar, Miniard, Bhatla şi Sirdeshmukh 
(1992) au observat că efectul unei stări plăcute sau neplăcute asupra participanților la 
degustarea unei mărci de unt de arahide a fost mai puternic atunci când gustul produsului 
era ambiguu decât atunci când avea unul definit în mod clar ca plăcut sau neplăcut. 

Rolul pe care ambiguitatea afectivă a stimulului-tinta îl joacă în moderarea efectului 

de influență a valentei poate fi interpretat şi prin prisma modelului influenţei afectivității 
(AIM) (Forgas, 1995). Potrivit acestui model, elementul care influenţează cel mai uşor 
judecatile atunci când indivizii folosesc o strategie generatoare de procese pentru a le 
construi (fiind vorba de o căutare euristică sau sistematică) este dispoziţia acestora. Când 
ținta nu este ambiguă din punct de vedere emotional, şansele ca individul să dezvolte o 
strategie generatoare de procese (deci un element potential influentator) sunt mai mici, 
deoarece tonul afectiv al țintei oferă suficiente indicii pentru realizarea evaluării. 

Faptul că influențarea apare atunci când ţinta nu are un ton afectiv clar poate fi expli- 
cat şi prin modelul ELM (modelul probabilității de elaborare — ,,e/aboration likelihood 
model“). Ambiguitatea sau claritatea tonului afectiv al reclamei determina dacă evalua- 
rile reclamei sunt realizate printr-o analiză a aspectelor interne relevante sau prin pro- 
cese externe. 

Efectul de influențare al valentei poate fi explicat, de asemenea, de teoriile de tip asi- 
milare-contrast. Acestea consideră ca în timpul prezentării reclamei valența stării de spirit 
preexistente receptării interferează cu percepţia individului despre dispoziția considerată 
a fi adecvată receptării acesteia. Potrivit principiilor modelului asimilare-contrast, ne-am 
putea aștepta la asimilare atunci când tonul afectiv al reclamei este similar cu cel al 
dispozitiei preexistente şi ne putem aştepta la contrast atunci când tonul afectiv al reclamei 
nu se potriveşte cu valența dispoziției. 

În cadrul modelului ELM, valența dispozitiei preexistente este un ajutor extern la 
evaluarea reclamei, în timp ce în cadrul modelului AIM valența dispozitiei preexistente 
si percepțiile dispozitiei adecvate sunt privite ca date adiţionale în procesele constructive 
de evaluare a reclamei. Aceste explicaţii nu se exclud reciproc. Ele diferă însă prin capa- 
citatea lor de a explica modul în care efectul de influențare al valentei (numit asimilare, 
evaluare externa sau implicatie) este mai probabil să aibă loc atunci când tonul afectiv al 
reclamei este ambiguu decât atunci când este clar pozitiv sau negativ. Astfel, această carac- 
teristică este mai greu de explicat prin intermediul teoriei asimilare-contrast decât prin 
modelul AIM, în timp ce modelul ELM este din acest punct de vedere undeva la mijloc. 

Modelele AIM şi cele de tip asimilare-contrast nu vorbesc, însă, despre efectul de 
polarizare al stimulării. În cadrul schemei ELM se poate afirma că, din cauza intervenţiei 
stimulării în capacităţile de procesare, receptorii foarte stimulati se angajează într-o proce- 
sare externă a reclamei si, de aceea, se bazează mai mult pe tonul afectiv al acesteia în 
procesul de evaluare. După cum este prezentat efectul valentei în explicația data de ELM, 
elementul extern ar fi, astfel, tonul afectiv al reclamei, şi nu valența stării afective. 

Gradul de stimulare al receptorului. Această componentă are un efect mai accentuat 
asupra evaluării reclamei decât componenta valență atunci când tonul afectiv al reclamei 
este clar. Acest efect se datorează tendinței de polarizare a evaluării receptorului prin accen- 
tuarea tonului afectiv al reclamei. Reclamele care au un ton afectiv pozitiv sunt evaluate 
într-un mod mai favorabil dacă stimularea este mai puternică decât dacă este slabă, iar 
reclamele care au un ton afectiv negativ sunt evaluate mai puţin favorabil dacă stimularea 
este puternică decât dacă este scăzută. Acest efect este mai pronunţat în cazul evaluărilor 
autoreferentiale ale receptorilor („mi-a plăcut această reclamă“) decât în cazul evaluă- 
rilor externe („acea reclama este reuşită“). 

Acest tip de rezultate este compatibil cu mecanismul de atribuire greşită postulat de 
teoria transferului de excitație (Zilmann, 1971). Consumatorii a căror stare de excitație 
a fost determinată de o cauză contextuală şi care au fost expuşi ulterior unei reclame cu 
valență afectivă au manifestat răspunsuri afective intense. Ei au dedus din aceste răspunsuri 
afective intensificate că sunt „puternic atașați“ de reclamă (fie pozitiv, fie negativ), şi, 
deci, au evaluat-o într-un mod mai puternic. S-a descoperit, de asemenea, (Pham, 1998) 
că receptorii „stimulați“ prezentau în conţinutul răspunsurilor lor referitoare la reclamă 
gânduri şi sentimente polarizate, iar acestea au influenţat caracterul intens al evaluărilor 
lor. Ei au evaluat reclama în mod mai favorabil atunci când aceasta avea un ton afectiv 
pozitiv decât atunci când avea un ton afectiv negativ, iar această tendinţă a fost semnificativ 
mai puternică în situaţia unei stimulări intense decât în cea a unei stimulări mai slabe. 

Efectele de polarizare realizate de stimulare sunt cel mai bine explicate în termenii 
a două teorii: teoria transferului de excitație si teoria dinamicii complexe. 

Plecând de la studiul lui Schachter şi Singer (1962), Zillmann (1971) a lansat ipoteza 
transferului de excitație. Aceasta porneşte de la faptul că stimularea, ca și stare generală 
de activare, tinde să fie non-specifică. În plus, ea nu dispare imediat după înlăturarea 
condiţiilor de excitație, iar atunci când aceasta se produce, este vorba de un proces care 
are o anumită inerție (se diminuează relativ încet). În consecinţă, stimularea rămasă dupa 
un eveniment poate polariza răspunsul la un stimul-tinta ulterior prin intensificarea efec- 
tului determinat de acesta. White, Fishbein si Rutstein (1981) au observat într-un expe- 
riment că stimularea subiecților de sex masculin (indusă fie printr-o activitate fizică, fie 
prin intermediul unor materiale emoţionale) a crescut/scăzut ulterior plăcerea acestora 
de a privi o femeie atractivă/neatractivă. Participanţii la studiu au atribuit greșit excitatia 
senzorială rămasă de la evenimentul anterior, considerând-o o parte a răspunsului afectiv 
care viza stimulul ulterior, exprimând astfel judecăţi polarizate. 

Ipoteza dinamicii complexe afirmă că stimularea polarizeaza judecatile evaluative prin 
reducerea complexității perceptiilor referitoare la stimulul-tinta. Această ipoteză se bazează 
pe teoria conform căreia indivizii stimulati tind să proceseze selectiv stimulii, respectiv 
mai întâi aspectele mai putin importante şi doar ulterior pe cele mai complexe, deoarece 
excitarea reduce capacitatea de procesare. Wyer (1999) a propus un model al „cursei“ 
procesului general de evaluare (judecată) dezvoltat de receptor, model care consideră că 
într-o astfel de situaţie sunt derulate simultan mai multe procese de evaluare (judecată). 
Care dintre acestea produce mai repede sau mai uşor un rezultat, acela „câştigă cursa“. 
Este deci posibil ca, în momentul în care reclama-tinta conţine elemente afective clare, 
judecatile individului să fie emise mai repede si mai uşor pe baza acestora decât pe baza 
unui proces de introspectie asupra propriilor stări afective trăite în acel moment. În con- 
secinta, influenţele contextuale asupra acestor sentimente de moment au o influenţă mai 
redusă asupra judecăților. Pe de alta parte, datorită faptului că percepţia are şi o componentă 
socială, componentă care este evaluativă, procesele selective (concentrate pe această di- 
mensiune în defavoarea dimensiunilor non-evaluative) polarizează judecatile individului. 

Într-un studiu privind modul în care indivizii evaluează figurile cunoscute şi cunoş- 
tintele sociale, Paulhus şi Lim (1994) au descoperit că stimularea a apărut din percepții 

mai simple şi că acestea conduceau la judecăţi mult mai polarizate. In mod similar, în 
cazul reclamelor, stimularea poate polariza evaluarea globală a brand-ului prin creşterea 
încrederii consumatorilor într-unul dintre atributele sale (calitate, prietenie etc.), care este 
perceput ca fiind cel mai sugestiv, şi iradierea acestei percepții asupra brand-ului ca întreg 
(printr-un efect de halo). 

Faptul că stimularea polarizează evaluările atunci când reclama este neambiguă din 
punct de vedere afectiv este compatibil şi cu un proces de tipul ,,afectul ca informaţie“. 
Pentru a evalua reclama, receptorii analizează din nou ceea ce simt față de ea. Atunci 
când stimularea indusă contextual le-a intensificat sentimentele, ei au ajuns la concluzia 
că sunt „puternic atasati de reclamă“ şi, de aceea, au prezentat evaluări mai puternice 
(Pham, 1998). 

Afectul poate, deci, furniza informatie nu numai în termeni de directionare a prefe- 
rintelor (a plăcea/a displacea), ci si în termeni de intensitate a acestor preferinţe. Această 
afirmaţie amintește de cercetări care au arătat că afectele transmit informaţii dincolo de 
valența lor. De exemplu, stări afective care au aceeași valență (anxietate, furie, supărare 
etc.) pot avea implicaţii diferite pentru evaluarea şi luarea deciziilor. Din perspectiva 
modelului afectului ca informaţie, faptul că polarizarea realizată de stimulare este mai 
pronunţată în cazul evaluarilor autoreferentiale decât în cazul evaluărilor referitoare la 
stimul întăreşte argumentul că anumite tipuri de judecăţi evaluative se bazează mai mult 
pe răspunsurile afective decât pe alte tipuri de judecăţi. Astfel, evaluările care implică 
sinele sunt mai pasibile să implice analiza răspunsurilor afective ale individului decât 
evaluările care nu o fac. 

În concluzie, indivizii sunt flexibili în a alege dacă să folosească sau nu sentimentele 
în procesul de evaluare a unui stimul, în funcție de relevanta acestora pentru procesul de 
evaluare (judecată). 


4.4. Folosirea emoțiilor negative în publicitate 


Ultimii ani au consemnat, pe lângă prezenţa tot mai accentuată a publicităţii în viata 
socială, şi interesul crescut al consumatorilor fata de dimensiunea morală şi etică a aces- 
teia, ca şi faptul că atitudinea consumatorilor privind eficienţa şi valoarea sa socială 
îmbracă uneori forme nefavorabile. Publicitatea a fost acuzată de-a lungul vremii de o 
mulțime de păcate, începând cu pierderile economice suferite prin vânzarea unor produse 
dăunătoare, trecând prin înşelătorie şi manipulare, trivialitate etc., până la poluare inte- 
lectuală şi morală (Mittal, 1994). După cum au arătat Treise, Weigold, Conna şi Garrison 
(1994), opinia că publicitatea apelează adesea la practici specifice care nu sunt etice sau 
morale şi care pot determina efecte neplăcute este destul de răspândită în rândul con- 
sumatorilor. Una dintre provocările majore ale publicității, în special în cazul pieţelor 
dezvoltate, caracterizate de consumatori informaţi si familiarizați cu publicitatea, constă 
în identificarea şi aplicarea acelor strategii de comunicare care să crească nivelul de persua- 
siune al reclamelor, fără a genera însă atitudini negative din partea receptorilor. 

Atitudinea consumatorilor cu privire la reclame este o dimensiune foarte importantă, 

care influenteaza semnificativ eficienta de ansamblu a acestora prin faptul ca atitudinea 
receptorilor se reflecta direct asupra brandurilor comunicate de reclame (indivizilor carora 
nu le place o reclamă nu dezvoltă o atitudine favorabilă fata de marca, cei cărora le place 
au predispoziția de a se raporta pozitiv la acesta) (Aaker & Stayman, 1990; Haley, 1990; 
MacKenzie, Lutz & Belch, 1986). Cercetările empirice recente (Henthorne & LaTour, 
1995) au arătat chiar că problemele etice determinate de reclamele controversate au un 
impact negativ atât asupra atitudinii fata de reclamă şi de marcă, cât şi asupra intenției 
de cumpărare. Atitudinea receptorilor fata de o reclamă este, de altfel, unul dintre factorii 
cei mai precisi de măsurare a eficienţei acesteia (interpretată prin prisma atitudinii indi- 
vidului privind publicitatea în general) (Haley, 1990). 

Din perspectiva preocupărilor consumatorilor, atitudinea fata de o reclamă este deter- 
minată în mare măsură de dimensiunea numită „etica percepută a reclamei“ (LaTour & 
Henthorne, 1994; Zinkhan, 1994). De aceea, practicienii din publicitate sunt conştienţi şi 
preocupaţi de dimensiunea etică şi morală a reclamelor. A nu lua în considerare consecin- 
tele etice ale unei reclame poate avea efecte negative asupra obiectivelor pe termen lung 
ale mărcii şi poate genera reacţii variate şi adesea neintentionate atât fata de reclama in 
sine, cât si fata de marcă (Bush & Bush, 1994; Garfield, 1990; Hyman & Tansey, 1990; 
Sloan & Horton, 1990). De exemplu, Henthorne şi LaTour (1995) au descoperit că apelul 
la un erotism perceput ca ne-etic are un impact negativ semnificativ atât asupra atitudinii 
consumatorilor fata de reclamă și de marcă, cât şi asupra intentiilor de cumpărare. 

Dezaprobarea consumatorilor privind etica publicităţii este determinată în mare măsură 
de creşterea prezenţei reclamelor care utilizează emoţii negative sau şocante (care fac apel 
la sentimente de teamă, de exemplu), ca şi de atitudinea mai degrabă lipsită de respon- 
sabilitate pe care publicitatea o are în general fata de societate (LaTour & Zahra, 1989; 
Treise et al., 1994). Aceasta a condus, de exemplu, la interzicerea în unele tari a publicitatii 


care face apel la sentimentele de teamă ale consumatorilor sau la condamnarea ei în 
codurile de practică în publicitate din multe altele. Există însă şi o anumită autocenzură 
a industriei de publicitate, determinată de faptul că reclamele cu astfel de mesaje utilizate 
temeri si îngrijorare în rândul consumatorilor (Hyman & Tansey, 1990; Treise et al., 1994). 
Pentru anumite segmente de consumatori, tensiunea emoţională adecvată poate fi deter- 

minata prin apelul la lucruri negative, în timp ce în cazul altora — prin apelul la emoţii 
pozitive. Diferenţa esenţială între apelul la teamă şi apelul la emoții pozitive este faptul 
că în prima situație este vorba despre o încercare deliberată de a creşte anxietatea 
receptorului, în timp ce emoţiile pozitive urmăresc prezentarea favorabilă a caracteris- 
ticilor produsului. 

O campanie publicitară care utilizează apeluri la teamă ţine de obicei seama de anumiţi 
factori specifici, respectiv: (1) nivelul de teamă (utilizarea unui nivel optim de teamă rapor- 
tat la situaţia specifică este o chestiune deosebit de importantă deoarece, depăşirea aces- 
tuia poate deveni contraproductivă), (2) credibilitatea sursei, (3) tipul de teamă (de pildă, 
dezaprobarea socială este în mod substanţial mai eficientă pentru schimbarea atitudi- 
nilor decât aprobarea socială), (4) valoarea comunicării, (5) relevanta mesajului pentru 
grupurile-tinta şi (6) etica mesajului. 

Unele dintre reclamele care suscită cel mai frecvent reacții negative din partea indi- 
vizilor ca grup social (nu neapărat din partea grupurilor-tinta vizate direct) sunt reclamele 
şocante. Acestea urmăresc în mod intenţionat să surprindă audiența şi să îi atragă atenţia 
asupra unei probleme sau a unei mărci, să trezească reacţii de teamă puternică sau să agre- 
seze receptorii cu mesaje foarte puternice, de regulă emoţionale. Agresiunea se produce 
cel mai adesea prin mesaje care fac referire la încălcarea legilor şi a obiceiurilor unei co- 
munitati, ale unui grup etnic, ale unei minorităţi etc., încălcarea codurilor sociale şi morale 

ale acestora (referite sexuale indecente, vulgaritate, violenţă gratuită, imagini dezgus- 
tătoare), contestarea normelor şi valorilor sociale, prezentarea de situaţii primejdioase 
sau umilitoare pentru anumite grupuri (Day, 1991; Waller,1999). Desi este o tehnică 
extremă şi, de aceea, riscantă, există mărci care utilizează această rută fie în mod frecvent, 
ca stil propriu de comunicare (Benneton), fie ocazional (Calvin Klein, Diesel, Adidas, 
Reebok, Playstation), încălcând în mod intenţionat normele sociale cu intenția de a soca 
(Benetton — uniforme militare însângerate, un muribund bolnav de SIDA; Calvin Klein 
— imagini cu conţinut sexual explicit). 

Reclamele şocante sau care fac apel la sentimente de teamă sunt utilizate adesea şi 
în campanii sociale sau pentru sănătate publică (descurajarea consumului de alcool, re- 
nuntarea la fumat, utilizarea centurii de siguranță, prevenirea violenței în familie, preve- 
nirea SIDA; prezenţa scenelor de accidente în reclamele privind siguranța drumurilor, 
imagini şocante ale unor copii uciși de şoferi care au consumat băuturi alcoolice, imagini 
ale rănilor provocate de utilizarea incorectă a artificiilor). 

Modalitatile prin care publicitatea face apel la sentimente de teamă pot fi foarte 
diverse: ameninţarea cu stigma socială (în cazul neutilizării deodorantelor, de exemplu), 
ameninţarea cu dezastrul financiar (reclame la asigurări de viata), prezentarea unor 
subiecte de interes social (prevenirea SIDA, campanii antidrog). Strategia cea mai 
frecvent utilizată în cazul campaniilor sociale este de a modifica comportamentul unor 
categorii de populație în două etape: furnizarea de informaţii şi apoi convingere. De 
exemplu, o campanie împotriva fumatului are, de regulă, ca obiectiv (în termenii nivelului 
de consum de ţigări) deplasarea unor segmente ale populaţiei fumătoare de la o poziție 
de mari consumatori la nivele mai reduse de consum, până la atingerea obiectivului ultim, 
renunţarea la fumat. Este vorba, de fapt, de inversarea procesului clasic de marketing 
(care caută să crească atât consumul, cât şi numărul consumatorilor). În general, comu- 
nicările de marketing încearcă să informeze consumatorii asupra beneficiilor pe care le 
pot avea ca urmare a utilizării unui produs. Campaniile de publicitate socială care folosesc 
apeluri la teamă urmează un flux invers: informează consumatorii despre riscurile uti- 
lizării (de exemplu, a tigarilor) sau neutilizării unui anumit produs (a deodorantelor) 
(Assael, 1987). Asemenea mesaje încearcă, de asemenea, să schimbe atitudinile şi/sau 
comportamentul consumatorilor prin ilustrarea unor consecinţe neplăcute sau chiar înspăi- 
mântătoare ale neacceptării sfaturilor şi recomandărilor emitatorului (de a nu mai fuma, 
de a nu practica sex neprotejat etc.). 

Este de remarcat de asemenea faptul că cea mai mare parte a reclamelor şocante sunt 
realizate pentru mărci care se adresează tinerilor, cea mai deschisă categorie de public 
către astfel de mesaje, capitalizând pe seama nevoii de diferenţiere a acestora $i a tendinței 
specifice către atitudini şi comportamente rebele sau care contestă normele sociale. 

Spaţiul teoretic care defineşte cel mai coerent acest proces este conturat de modelele 
procesării informației (McGuire, 1978). Surprinderea receptorilor prin stimuli socanti 
atrage atenţia acestora şi initializeaza procesarea informaţiei din reclamă. Prin focalizarea 
atenţiei asupra stimulilor, starea de surpriză facilitează procesarea adițională a conținutului 
reclamei (indivizii se implică la nivele mai înalte de gândire în cazul evenimentelor 
neaşteptate, surprinzătoare, decât în cazul celor aşteptate). Surprinderea încurajează acti- 
vitatea cognitivă profundă prin faptul că indivizii caută să înţeleagă de unde provine starea 
de surpriză. Procesarea adițională a informaţiei reclamei duce la înţelegere şi producerea 
unor cognitii legate de marca/mesaj (Greenwald & Leavitt, 1984). Pe de altă parte, surpriza 
ŞI incongruenta stimulilor cu caracter de noutate încurajează procesele cognitive si produc 
un efect consistent asupra memoriei. Procesarea cognitivă superioară a stimulilor socanti 
are efecte şi asupra comportamentului, reclamele cu conţinut șocant având şanse mai mari 
să determine comportamentele dorite în comparaţie cu alte tipuri de reclame (Vakratsas 

& Ambler, 1999). 

Frica poate actiona ca un stimulent pentru individ prin faptul ca reducerea senti- 
mentului de teamă este o acţiune pozitivă şi pentru că motivează un răspuns instrumental. 
Frica creşte posibilitatea ca mesajul general al reclamei să aibă efectul scontat dacă 
informaţia care descrie ameninţarea trezește un nivel optim de frică (îndeajuns de intens 
pentru a crea o stare de stimulare, dar fără să determine reacții de respingere şi de retragere) 
şi dacă aceasta este însoţită în acelaşi timp de un mesaj de calmare care să determine o 
reducere a tensiunii emoționale (Eagly & Chaiken, 1993). Informaţiile prezentate de recla- 
mele care transmit teamă pot fi factuale şi să nu transmită explicit emoţii (de exemplu, 
utilizarea unor diagrame schematice si descrieri factuale alarmante) sau să fie vizuale şi 
directe (imagini îngrozitoare ale unor persoane afectate). Opţiunea pentru una sau alta 
dintre aceste strategii este influenţată considerabil de categoriile de consumatori cărora 
li se adresează. Astfel, trezirea sentimentelor puternice de teamă este mai eficientă în cazul 
anumitor segmente de consumatori, care fac parte din anumite categorii de lifestyle, decât 
în cazul audienței globale (Burnett & Wilkes, 1980). 

În ciuda criticilor care i-au fost aduse, utilizarea emoţiilor de tip teamă este destul 
de frecvent întâlnită în publicitate. Apelul puternic la teamă generează în mod semnificativ 
mai multă tensiune şi, în consecinţă, are un efect pozitiv mai puternic asupra atitudinii 
consumatorilor fata de reclamă şi de intenţiile de cumpărare a mărcii comunicate. De 
asemenea, utilizarea unui sentiment puternic de teamă nu este percepută ca fiind în mod 
semnificativ mai putin etică decât a unuia moderat. Consumatorii sunt atât de puternic vizati 
de mesaje publicitare, încât au devenit selectivi cu itemii cărora le acordă atenţie, iar în 
condițiile acestei supraaglomerării comunicationale capacitatea unei reclame de a atrage 
atenția este adesea hotărâtoare. Astfel, motivul principal pentru popularitatea în creştere 
a acestei abordări este acela că mesajele puternic încărcate emoțional sau cele şocante 
reuşesc să atragă atenţia receptorilor într-o mai mare măsură decât celelalte tipuri de mesaje 
publicitare. Aceasta se întâmplă deoarece stimulii emotionali atrag atenţia în mod spontan, 
permiţând si facilitând înţelegerea şi elaborarea mesajului, reținerea mesajului şi influen- 
tarea comportamentului consumatorilor, cresc interesul receptorilor, cresc indicatorii de 
atenţie si de persuasiune a reclamelor etc. (Hyman & Tansey, 1990; Higbee, 1969; King 
& Reid, 1990; Vagnoni,1999). Consumatorii isi amintesc mai bine si mai frecvent recla- 
mele care transmit teama decat pe cele cu emotii pozitive (calde) sau pe cele fara continut 
emotional (Hyman & Tansey, 1990). Apelul la emoţii puternice duce la creșterea atenţiei 
receptorilor reclamelor (Kroeber-Reil & Barton, 1980; Thorson, 1990; Lang, 1990; 
Franzen, 1994) si la reamintirea lor (Agree, 1987), mai ales daca emotia generata este 
pozitivă şi intensă (Stewart & Furse, 1986; Stout & Leckenby, 1988; Olney et al., 1991). 
Reclamele care produc emotii puternice sunt procesate la un nivel cognitiv mai profund 
ŞI, de aceea, sunt amintite mai ușor. Mai mult, numeroase studii empirice au arătat ca 
apelurile la teamă pot convinge receptorii de mesaje să isi schimbe atitudinile (Sternthal 
& Craig, 1974, 1982). 

Deşi utilizarea apelurilor la teamă a devenit o practică destul de răspândită, aplicarea 
sa în publicitate nu este însă recomandată de toţi autorii de specialitate (Duke, Pickett, 
Carlson & Grove, 1993). Hyman si Tansey (1990) susţin că apelurile la teamă pot să nu 

fie etice din cauză că pot expune o persoană împotriva voinţei sale la imagini care îi fac 
rău sau pe care le consideră agresive şi pe care în mod normal le-ar evita sau pentru că 
acest tip de comunicare este bazat pe mesaje care au intenția (cel putin la început) de a 
evoca emoţii negative. Alţii (Duke et al., 1993) consideră că publicitatea contribuie la 
dezvoltarea normelor sociale şi, de aceea, are obligația de a face societatea mai bună. Ei 
cred, de asemenea, că folosirea apelurilor la teamă manipulează şi încearcă să stimuleze 
cererea consumatorilor pentru anumite produse prin descrierea consecinţelor negative 
determinate de neachizitionarea acestora. 

Reclamele care fac apel la sentimente de teama sunt de regula reclame de tip 
„psihoactiv“ (Hyman & Tansey, 1990). Strategia cea mai frecvent utilizată este de a asocia 
o practică nedorită (de exemplu, fumatul) cu o consecinţă negativă (cum ar fi cancerul 
la plămâni), sau o practică plăcută (spălatul pe dinţi) cu evitarea unei consecinţe negative 
(cum ar fi cariile şi, în consecinţă, mersul la dentist). Adesea consecinţele sunt prezentate 


în detalii amenințătoare cu scopul de a creşte persuasiunea şi probabilitatea de a memora 
reclama. După crearea asocierii, mesajul recomandă acele atitudini şi comportamente 
necesare pentru evitarea consecinţelor negative sau atragerea celor recompensatorii 
(Higbee, 1969). În cazul publicităţii, de obicei aceste recomandări se focalizează pe 
convingerea consumatorului de a cumpăra sau utiliza un anumit produs. 

Problematica apelului la emoţii negative este însă foarte complexă, deoarece variabilele 
care pot interveni în procesul de receptare și prelucrare a informaţiei sunt numeroase și foarte 
diverse. Diferenţele privind reacțiile receptorilor reclamelor care fac apel la teamă pot fi datorate 
şi diferenţelor individuale în ceea ce priveşte procesul de gândire (Rotfeld, 1989). După cum 
a arătat Lutz (1985), atitudinile privind reclamele (privite în mod individual) sunt influențate 
de asemenea de categoria de produse din care face parte marca căreia i se face reclamă (con- 
sumatorilor nu le plac aceleaşi tipuri de reclame pentru categorii diferite de produse). 

Relaţia dintre teama indusă de o reclamă şi schimbarea de atitudine a fost subiectul 
multor cercetări, dar rezultatele nu au fost univoce. Concluziile contradictorii provenite 
din cercetarea empirică pot fi datorate intelesurilor diferite acordate de către cercetători 

conceptelor de „amenințare“ sau „teamă“; diferenţelor în ceea ce priveşte natura senti- 

mentelor de teamă (anticiparea sentimentelor de teamă sau teama care inhibă); obiectelor 
care inspiră teamă (dezaprobare socială sau boală); diferenţelor în ceea ce priveşte cunoas- 
terea şi importanţa acordată de individ subiectului mesajului; caracteristicile subiecților 
folosiţi în studii (vârstă, nivel de educaţie, sex, trăsături de personalitate, valori). 

Totuşi, in general, este acceptat faptul că există o relaţie directă între teamă si îm- 
bunatatirea atitudinii individului (Krisher, Darley & Darley, 1973). Unele studii (Higbee, 
1969; LaTour & Pitts, 1989) au arătat că apelurile puternice la teamă sunt mai eficiente 
decât cele moderate, în special în cazul unor subiecte precum sănătatea şi siguranţa (igiena 
dentară, fumatul, prevenirea SIDA, sofatul fără centură de siguranţă etc.). Altele au 
descoperit că invocarea unor sentimente de teamă peste un anumit nivel creează stări de 
anxietate care îi determină pe indivizi să evite reclama sau să ignore recomandările 
mesajului ca fiind inadecvate, pentru a putea rezista evenimentului înspăimântător (Higbee, 
1969, Ray & Wilkie, 1970) si, astfel, în anumite situaţii este mai eficientă utilizarea de 
stimuli care determină un nivel moderat de teamă. Numeroase studii au arătat apoi că nu 
există o relaţie puternică între apariţia sentimentului de teamă şi persuasiune sau că teama 
puternică afectează schimbarea de atitudine fără să afecteze şi schimbările de compor- 
tament (Leventhal er al., 1965, Janis, 1967). 

Pentru unii autori relația dintre răspunsul emotional al individului la teamă şi per- 
suasiunea mesajului este pozitivă si liniară (Boster & Mongeu, 1984; Rotfeld, 1989; Sutton, 
1982), în timp ce pentru alţii este curbilinie (Quinn, Meenaghan & Brannick, 1992). Janis 
& Feshback (1954) sunt de parere ca functia de raspuns ia in conditii normale forma unui 
U inversat. Cresterile sistematice ale nivelului de teama generat de un mesaj conduc pana 
la un punct la nivele mai inalte de acceptare ale mesajului (mesajul atrage atentia, depaseste 
indiferenta receptorului, induce nevoia de schimbare de atitudine şi/sau comportament). 
Dincolo de acest punct urmează un platou de acceptare şi în cele din urmă o reducere a 
acesteia (mesajul este atât de înspăimântător, încât individul se închide din punct de vedere 
psihologic, cu rezultatul că atitudinile şi comportamentul nu se mai schimbă). Suprasoli- 
citarea determinată de mesaje înfricoşătoare duce la dezorganizarea mentală a individului. 
Frica extremă este o stare mentală nocivă asociată cu o stare de ameninţare care face ca 
individul să nu se mai poată concentra şi, astfel, să nu mai înţeleagă mesajul. Acest feno- 
men a fost remarcat în cazul fumătorilor care nu au răspuns la imagini infricosatoare cu 
oameni care mor de cancer sau al elevilor care nu se spală mai des pe dinţi după ce au 
fost expuşi la imagini cu persoane care suferă de afecțiuni gingivale (Taylor et al., 1994). 

Mesajelor care inspiră teamă li se poate însă rezista în mod activ. Explicații în acest 
sens avem atât din surse freudiene, cât şi din surse behavioriste. Conform lui Freud (1936), 
ego-ul (conştientul) este capabil să dezvolte mecanisme de apărare împotriva situațiilor 
excepţionale de teamă (de exemplu, amnezia — care-l face pe individ să uite repede sau 
să-şi scoată din câmpul conștiinței gândurile sau experienţele dureroase şi astfel să nege 
sau suprime informaţiile care nu sunt dorite; negarea — refuzul complet de a crede o infor- 
matie nedorită; fantasma — substituirea situatilor reale cu unele imaginare). Interpretarea 
behavioristă a acestui fenomen este aceea că stimulii care determină teama acută generează 
schimbări în atitudini, convingeri şi comportament, schimbări care fac mai ușoară condiția 

emotionala neconfortabila a individului (Miller, 1951). Acceptarea recomandarilor emita- 
torului reduce sau pune capăt senzatiilor neplăcute asociate cu sentimentul de frica intensă, 
iar în acest mod răspunsul este întărit si, astfel, integrat în comportamentul individului. 
Dacă, totuşi, consecinţele emoţionale ale senzatiei dezagreabile de teamă pot fi reduse prin 
negarea sau ignorarea existenţei pericolului, atunci acest răspuns este reîntărit, iar mesajul 
emitatorului va fi respins. Atât behaviorismul, cât si psihanaliza freudiană sunt de acord 
că o teamă extremă poate determina dezorganizare si ineficienta cognitivă, iritare, panică, 
deteriorarea procesului de judecată şi diminuarea atenţiei, până în momentul în care mesajele 
care deranjează sunt asimilate din punct de vedere psihologic. 

O altă modalitate de rezistenţă este „efectul de reacţie întârziată“ (sleeper effect). 
Acesta constă în tendinţa indivizilor de a răspunde informaţiilor puternic emoționale la 
un anumit interval de timp după expunerea la acestea (săptămâni, luni sau chiar ani) 
(Hovland et al., 1949). O explicaţie a acestui fapt este aceea că, deşi receptorii ar fi putut 
să nu aibă încredere în emiţător, după un timp ei uita identitatea acestuia, reamindu-si 
doar conţinutul mesajului (Cook et al., 1979; Moore,1985). O altă posibilă explicaţie este 
aceea ca receptorii au nevoie de o anumită perioadă de „odihnă psihologică“ înainte de 
a face fata implicatiilor mesajului emitatorului. Relaxarea aceasta psihologică facilitează 
învăţarea, formarea de atitudini şi răspunsurile comportamentale la mesaje (Eynsenck, 
1957; Hilgard, 1958). Individul trăieşte noi evenimente, interacționează cu alte persoane 
ŞI, astfel, cu noi puncte de vedere, ceea ce poate conduce la dispariția inhibitiilor inițiale 
si la reinterpretarea mesajului (Janis, 1962). 

Un factor care influenţează răspunsul la informaţiile încărcate emoțional şi, în con- 
secinta, rezistenţa la astfel de mesaje este stima de sine a individului. Schaninger si 
Sciglimpaglia (1981) sunt de părere că stima de sine este legată de anxietate într-un mod 
negativ. Astfel, indivizii care au un nivel scăzut al stimei de sine nu pot să primească şi 
să proceseze la nivel mental informaţiile provenite din situații percepute ca fiind neplăcute 
şi riscante şi, din acest motiv, nu pot accepta mesajele care le provoacă rau. 


4.5. Folosirea suspansului în publicitate 


Consumatorii sunt din ce în ce mai sofisticati şi mai familiarizați cu publicitatea, 
ştiu la ce să se aștepte de la reclame, sunt mai greu de surprins şi de amuzat şi, de aceea, 
este tot mai greu ca reclamele să le atragă şi să le menţină atenția. 

O altă tehnică intens utilizată în publicitate, pe lângă apelul la emoţii puternice sau 
emoţii negative, este suspansul. Suspansul este o reacție cognitivă şi emoțională a indi- 
vidului în calitate de receptor al unui produs cultural, reacție evocată de anumite caracte- 
ristici structurale ale unei povestiri dramatice aflate în desfăşurare. Suspansul poate fi 
determinat de intriga generală a povestirii (subiectul acesteia), de scene care prevestesc 
un conflict şi sugerează modul lui de rezolvare sau de evenimentele din narațiune (reclamă) 
(Zillmann, 1996). Suspansul datorat desfășurării evenimentelor mizează pe nesiguranța 
privitorului în ceea ce priveşte rezultatele acestora. Faptul că evenimentele sunt prezentate 
sub forma unei serii de acţiuni menţine si întărește suspansul. O altă particularitate a 

povestirilor cu suspans este aceea că multe dintre caracteristicile lor structurale, ca si 
reacţiile de răspuns ale receptorilor la acestea, sunt dependente de timp (Chatman, 1978). 

Chatman (1978), dar si alti teoreticieni ai comunicării publicitare, identifică câteva 
din caracteristicile structurale cele mai importante ale unui mesaj care sunt necesare pentru 
a genera suspans. Mai întâi de toate suspansul presupune: 

(1) Existenţa unui personaj principal care e prezentat astfel încât să devină obiectul 
reacţiilor emoţionale ale receptorilor, de regulă de simpatie sau chiar de empatie. Zillmann 
(1991) consideră ca o reclamă cu suspans cere ca protagonistul să fie plăcut, dar nu necesită 
neapărat ca spectatorul să se identifice cu acesta. 

(2) Existenţa unei intrigi. Intriga presupune faptul că există un conflict, care poate fi 
de mai multe tipuri: persoană contra persoană, persoană contra natură sau evenimente 
din mediu, persoană contra sine etc. (conflictul de tip persoană contra persoană este utilizat 
de reclamele de poziţionare a unui brand care oferă individului anumite avantaje simbolice 
asupra altui individ; conflictul dintre individ şi evenimente este utilizat în reclamele de 
tip problema-solutie, conflictul dintre sinele real — actual sau perceput — şi sinele ideal 
este utilizat în reclamele care fac apel la stima de sine). 

(3) Structurarea temporală a povestirii. Aceasta este construită astfel încât să transmită 
ideea că există o presiune temporală pentru rezolvarea situației în care este implicat eroul 
principal al reclamei. Factorul temporal este unul deosebit de important, deoarece sus- 
pansul unui episod dramatic este limitat chiar de durata acestuia, fie că vorbim de un film 
de o oră si jumătate, o piesă de teatru de o oră sau de o reclamă de 30 de secunde. Pe de 
altă parte, factorul timp se manifestă prin faptul că efortul cognitiv depus de receptor pentru 
înţelegerea intrigii crește tempo-ul de percepere al povestirii (creând de regulă impresia 
unei perioade de timp mai scurte). În al treilea rând, cu cât perioada de aşteptare şi, deci, 
de anticipare a felului în care se poate finaliza acţiunea este mai lungă, cu atât suspansul 
este mai mare iar receptorul percepe mai intens presiunea timpului. Unii autori (Gerrig, 
1996) consideră însă că reclamele nu pot determina cu adevărat o stare de suspans datorită 
faptului că sunt prea scurte (30-90 de secunde) şi de aceea nu pot conţine decât un număr 
redus de evenimente, ceea ce limitează posibilitățile de dezvoltare a acțiunii şi oferă mai 
puţine oportunități de alternanță între starea de teamă şi speranţă (reacție emoțională cheie 
în cazul reclamelor cu suspans). 

(4) Finalul este un alt element structural deosebit important, cu deosebire în cazul 
reclamelor. Finalul poate să fie favorabil sau nefavorabil. De regulă, însă, este preferat 
acel final care este mai corect din punct de vedere moral pentru că este în concordanță 
cu normele culturale în ceea ce privește ce este corect, etic sau just. De exemplu, un final 
în care personajul negativ este învins este mai corect din punct de vedere moral decât 
unul în care acesta învinge. Spre deosebire de alte modele de naratiuni cu suspans (film, 
piesă de teatru etc.), scopul unei reclame care apelează la suspans este același ca al oricărei 
alte reclame: de a convinge receptorul să achiziţioneze produsul comunicat. Din acest 
motiv, finalul este neapărat pozitiv, iar reclama accentuează dimensiunea pozitivă, de 
speranţă a acţiunii. Un final pozitiv trezeşte atitudini pozitive fata de reclamă în general 
si, în consecinţă, fata de brand. Povestirile cu suspans au apoi o dimensiune morală pentru 

ca receptorilor le pasa ce se intampla cu personajul principal, iar personajele pozitive sunt 
mai plăcute decât cele negative si produc mai mult suspans (Wied & Verbaten, 2001). 

(5) Un alt element structural care poate produce suspans in cazul povestirilor prezentate 
prin mijloace video sau audio este muzica. Muzica este folosita cel mai frecvent ca un 
semnal al precipitării acţiunii şi al apariţiei unui moment de suspans. 

Aceste „antecedente structurale ale reacţiilor de suspans“ (Wied & Verbaten, 2001) 
specifice oricărui tip de povestiri dramatice sunt prezente şi în cazul reclamelor care 
mizează pe suspans (existenţa unui personaj principal, prezenţa conflictului, presiunea 
timpului, un final corect din punct de vedere moral, faptul că receptorul are mai multe 
informaţii decât protagonistul, muzica). 

Receptorii răspund la indiciile structurii unei povestiri dramatice cu suspans atât 
cognitiv, cât şi emoţional. Reacţia emoţională este determinată de faptul că aceştia anti- 
cipează că este posibil ca personajului principal să i se întâmple ceva rău, iar această situație 
creează un sentiment de teamă. Pentru că ei sunt însă conştienţi că este vorba doar de o 
povestire, acest sentiment de teamă este mai degrabă un „flirt plăcut cu teama“ decât o 
teamă autentică determinată de o situaţie reală (Mikos, 1996). Reacția cognitivă este deter- 
minată de faptul că receptorii sunt nesiguri în ceea ce priveşte finalul povestirii şi soarta 
eroului principal (protagonistul acţiunii). Cu cât există o probabilitate mai mare ca finalul 
să fie negativ sau primejdios, cu atât probabilitatea suspansului este mai mare. Wied şi 
Verbaten (2001), au arătat ca suspansul unui film este cu atât mai mare cu cât şansele 
eroului principal de a avea succes sunt mai mici. Într-o reclamă care folosește suspansul, 
componentele care corelează cel mai puternic cu categoria suspansului sunt: (1) anticiparea 
de către receptori a evenimentelor riscante care i se pot întâmpla protagonistului şi (2) 
nesiguranța în ceea ce priveşte finalul acesteia. 

Prezenţa speranţei sau a temerii (sau prezenţa lor în grade ridicate de intensitate) nu 
sunt însă suficiente pentru a genera percepţia că reclama are suspans, deoarece aceste 
emoţii pot fi întâlnite si în cazul altor tipuri de reclame. Diverse studii arată că o com- 
ponentă importantă a reacției emoţionale induse de reclamele de suspans o reprezintă 
contrastul dintre intensitatea reacțiilor emoționale pozitive şi a celor negative (Smith & 
Ellsworth, 1985; Russell & Mehrabian, 1977). De altfel, reclamele care utilizează con- 
trastul dintre emoţiile pozitive şi cele negative sunt amintite mai bine de către consumatori 
(Thorston & Friestad, 1989). 

În actul receptării reclamei individul creează mai întâi un model mental al „imaginii 
de ansamblu“ a poveştii în derulare, respectiv al ordinii în care s-ar putea desfăşura 
evenimentele acesteia („planul povestirii“). Acest model mental al aşteptărilor în ceea ce 
priveşte ceea ce se poate întâmpla în poveste este îmbunătăţit pe măsură ce apar noi 
evenimente. Ceea ce demonstrează că receptorii depun un anumit efort cognitiv pe măsură 
ce creează acest model mental al povestirii. Atunci când povestirea reușește să creeze 
incertitudine, respectiv să transmită receptorilor sentimente de grijă, preocupare fata de soarta 
personajelor (cum este cazul reclamelor cu suspans), audiența exercită un efort cognitiv si 
mai mare pentru construcția acestui model cognitiv. Publicul vrea să afle cum se vor rezolva 
intriga şi conflictele dintre personaje, iar acest efort cognitiv face ca obiectul lui (brandul, 
mesajul, reclama în sine etc.) să fie valorizat, considerat interesant. 

Efortul cognitiv determina o percepție temporală specifica: povestirile (reclamele) 
interesante şi incitante sunt percepute ca având o durată mai mică (de exemplu, reclamele 
care au suspans fata de cele care nu au). Pe de alta parte, o reclamă cu suspans menține 
trează atenţia receptorilor şi poate determina o atitudine pozitivă prin faptul că le oferă 
prilejul să trăiască un sentiment pozitiv (speranţa), care urmează după o tensiune accepta- 
bilă (teamă sau îngrijorare). 

Tensiunea specifică suspansului, resimţită între anumite limite si mai ales aflată sub 
controlul receptorului este o trăire pozitivă şi plăcută. Acest sentiment pozitiv este mai intens 
atunci când reclama reuşeşte să transmită receptorului ideea că finalul are şanse mari să fie 
pozitiv (Zillman, Hay & Bryant, 1975). Tensiunea suspansului nu trebuie să depăşească însă 
un anumit prag de stres, deoarece stresul limitează setul de răspunsuri posibile pe care le 
poate da o persoană la o situaţie de acest tip, poate determina stări neplăcute, afectarea 
momentană a rationalitatii, creşterea rezistenţei la persuasiune etc. (Norden, 1980). 

Reclamele care apelează la suspans pot însă, uneori, să impună anumite costuri sim- 
bolice mărcii comunicate în această manieră, prin faptul că receptorii au tendinţa de a se 
focaliza mai degrabă asupra execuţiei decât asupra brand-ului sau a mesajului reclamei. 
Aceasta se întâmplă deoarece reclamele cu suspans determină o stare de excitație mai mare 
decât alte tipuri de reclame. Într-o stare de suspans indivizii au tendinţa de a procesa selectiv 
diversele indicii sau evenimente din povestire, concentrându-se doar asupra elementelor 
care au valoare emoţională sau de informare mai mare sau care sunt mai relevante. De 
regulă aceste elemente tin mai degrabă de maniera de execuţie a reclamei decât de mesajul 
acesteia sau de brandul în sine şi, de aceea, tendinţa receptorilor este de a se concentra 
mai mult asupra execuţiei. Pe de altă parte, starea mai puternică de excitație creşte tendinţa 
de utilizare de către privitori a canalelor periferice de percepţie şi procesare, canele care 
acordă spontan o mai mare importanţă elementelor ce tin de execuţie (stimuli puternici, 
care atrag atenţia mai ușor etc.) decât elementelor cognitive. De asemenea influenţele deter- 
minate prin intermediul activării canalelor periferice sunt mai puţin profunde, sunt mai 
tranzitorii şi, de aceea, aduc brandului mai puţine beneficii pe termen lung. 

Cu alte cuvinte, elementele ce tin de execuţia reclamei, care participa de regulă intens 
la crearea reacției de suspans (intriga, personajele etc.), pot distrage consumatorul de la 
procesarea mesajului reclamei. Reacţia de suspans determinată de caracteristicile de execuţie 
ale reclamei poate fi uneori atât de importantă, încât să determine receptorii să considere 
că aceasta transmite un mesaj în sine, altul decât cel al reclamei ca ansamblu. Această 
focalizare asupra execuţiei poate fi însă de folos prin faptul că determină receptorul să fie 
mai deschis spre persuasiune. Când oamenilor le place o reclamă, ei sunt mai uşor de 
convins, deci, dacă o reclamă este plăcută, atunci ea este şi mai persuasivă (Norden, 1980). 

De regulă, reclamele care apelează la suspans sunt folosite în special în cazul bran- 
durilor din categorii de produse în care legătura dintre consumator şi produs/brand este 
scăzută (low involvement products), deoarece în acest caz implicarea poate fi influenţată 
de conţinutul reclamei. Pentru că subiectul şi personajele unei astfel de reclame pot atrage 
si menţine mai mult atenţia consumatorilor, mesajul are o şansă mai mare să fie perceput. 
Reclamele care apelează la suspans sunt, însă, utilizate uneori și în cazul categoriilor de 

produse care beneficiază de o implicare ridicată a consumatorului (high involvement 
products), datorită procesului de elaborare cognitivă care susține, întărește si completează 
legăturile emoţionale deja existente între brand şi consumator. Pe de altă parte, de obicei 
receptorul unei reclame nu depune un efort prea mare pentru înţelegerea mesajului acesteia 
si, de aceea, procesarea conţinutului unei reclame cu suspans trebuie să se bazeze foarte 
mult pe ceea ce acesta ştie deja despre brandul respectiv. Aceasta înseamnă că poate asimila 
conţinutul unei reclame cu suspans prin realizarea de asocieri cu elemente deja stocate în 
memorie, respectiv prin conectarea sentimentelor şi experienţelor evocate de aceasta cu 
unele deja familiare. Asimilarea necesită un efort cognitiv mai mic decât necesită armo- 
nizarea cunoștințelor deja existente cu o informaţie nouă oferită de reclamă, pentru că 
asimilarea utilizează structuri cognitive deja existente. Asimilarea oferă un avantaj recep- 
torilor, deoarece vine în întâmpinarea tendinței naturale de a face un efort cognitiv cât mai 
mic. De aceea, reclamele cu suspans au efect mai ales atunci când obiectivul principal al 
campaniei de comunicare este de a determina reamintirea brandului în momente-cheie ale 
procesului de decizie şi achiziţie, fiind mai puţin eficiente atunci când obiectivul este, de 
exemplu, comunicarea unei noi poziționări. 


4.6. Măsurarea emotionalitatii în reclame 


Măsurarea eficienţei reclamelor si în special a eficienţei emoţiilor sau a efectului aces- 
tora asupra consumatorilor sunt chestiuni de mare interes pentru publicitate. Studiile si 
abordările în această direcţie au fost foarte diverse şi numeroase, pe măsura subiectului. 
Unul dintre indicatorii cei mai precişi care dau măsura eficienţei unei reclame este noto- 
rietatea neasistata (recall). Acesta arată în ce măsură consumatorii care au fost expuși unei 
reclame îşi pot reaminti spontan (neasistat) diverse elemente specifice respectivei reclame. 

Folosind o modalitate interesantă de categorizare a reclamelor în (a) emoționale, (b) de 
stare, (c) umoristice si (d) neutre emotional, Walker (1988) a demonstrat că nu există corelaţii 
pozitive între reclamele emoţionale şi de stare (a si b) şi notorietatea neasistata (recall) 
a acestora. Designul de cercetare nu a măsurat însă nivelul de emoție conţinut în reclamele 
respective, ci doar existenţa sau inexistenţa acestuia. Un pas mai departe a mers din acest 
punct de vedere Zielski (1982), care a demonstrat că notorietatea neasistată a reclamelor 
are de suferit datorită conţinutului lor emoțional. 

Într-unul dintre cele mai extinse studii realizate până în prezent cu privire la efectele 
comportamentale (de vânzări) ale reclamei, Lodish (1995) a examinat toate brandurile care 
făceau parte din 389 de clase de produse și a demonstrat că nu există nici o legătură între 
scorurile notorietății (măsurate prin metoda day after recall) şi efectele asupra vânzărilor, 
indiferent de raționalitatea sau emotionalitatea respectivelor reclame. Este, de aceea, posibil, 
în lumina acestor evidențe empirice, ca notorietatea unei reclame şi gradul de amintire a ei 
de către consumator să nu depindă în mod substantial de emotionalitatea suscitată de aceasta. 

Pe de altă parte, faimosul studiul al lui Haley şi Baldinger (1991), ARF Copy Validity 
Study, a demonstrat empiric că cel mai puternic predictor (indicator) major al succesului 

în vânzări pe care-l va avea o reclamă este /iking (măsura în care este plăcută), care este, 
de altfel, şi o dimensiune emoţională de bază. În urma acestei concluzii importante, cer- 
cetări mai recente au încercat să înțeleagă care este legătura dintre /iking şi celelalte măsuri 
de pretestare a reclamelor. De exemplu, în analiza pe care au făcut-o sistemului ASI de 
pretestare a reclamelor, Walker si Dubitsky (1994) au găsit doar corelaţii pozitive reduse 
între liking si recall, între liking şi persuasiune, între liking şi atenţie şi între liking şi intenţia 
de cumpărare. Autorii sus-mentionati au găsit însă corelaţii foarte mari $i semnificative 
între liking şi măsurile de diagnosticare a valorii de entertainment pe care o aveau reclamele 
respective, valoare care este o măsură autoevaluativă a consumatorului fata de reclama 
respectivă. Young, Soun, Wells şi Zhao (2001) au demonstrat la rândul lor că liking şi recall 
variază semnificativ în funcție de categoria de produse în care se plasează brandul la care 
se face reclama. Kastenholz şi Young (2003) au cercetat aceeaşi relație pe o bază de date 
compusă din 60 de reclame ale companiei Unilever destinate unor produse de îngrijire şi 
au găsit o corelaţie puternic negativă între liking şi recall, însă o corelaţie puternic pozitivă 
între liking şi atenţie, pe de o parte, si liking şi intenția de cumpărare, pe de altă parte. 

După cum vedem, parametrul /iking a fost măsurat în publicitate de cele mai multe 
ori ca o caracteristică unidimensionala de ansamblu a reclamei. Există însă și încercări de 
a evalua parametrul /iking suscitat de o reclamă pas cu pas, la fiecare moment al derulării 
ei. De exemplu, folosind scale Likert cu cinci paşi, pentru evaluarea momentelor plăcute 
şi a celor neplăcute dintr-o reclamă, Spaeth, Hess şi Tang (1990) au demonstrat existența 
unor relaţii puternice între măsura generală de /iking pe ansamblul reclamei şi măsurile 
culese pe parcurs. Cu o metodă asemănătoare, Polfuss şi Hess (1991) au reușit să izoleze 
punctele de inflexiune în derularea reclamei (hot spots), demonstrând prin intermediul 
dimensiunii emoționale că cele mai eficiente momente pentru influențarea intenţiei de 
cumpărare prin emotionalitate sunt acelea în care reclama prezintă principalele argumente 
pentru decizia de cumpărare (key selling points). 

În consecinţă, putem spune că există suficiente argumente pentru a susţine că emoția 
— definită în acest context mai degrabă vag, ca o măsură de ansamblu, statică, a afectului 
general resimţit fata de o reclamă ori ca măsură resimțită pas cu pas fata de respectiva 
reclamă — joacă un rol important atât asupra efectelor pe termen scurt asupra consuma- 
torilor (asupra vânzărilor), cât şi asupra efectelor cu un orizont de timp mai larg (asupra 
construcției şi arhitecturii brandului). 

Teoria modernă a măsurării gradului de emotionalitate conţinut într-o reclamă este 
susținută de un mare număr de cercetări şi articole din domeniul psihologiei (de exemplu, 
Anderson, 2000; Hoffman, 1998; Leahy & Harris, 2001), care au demonstrat că procesele 
cognitive şi perceptuale ale consumatorului sunt active, selective şi reconstructive. Ele sunt, 
de asemenea, afectate în egală măsură nu doar de stimulul la care este expus consumatorul, 
ci şi de cunoaşterea lumii sale înconjurătoare si a experienţelor sale anterioare de viata 
(istoria personală). Această paradigmă este de inspiraţie evident constructivistă şi contestă 
chiar fundamentul teoriilor clasice care tratează comportamentul consumatorului dintr-o 
perspectivă statică (care privesc consumatorul ca pe o entitate pasivă). 


CAPITOLUL 4 
Atenuatorii de agresivitate. Sexul si umorul 


1. Sexul 


1.1. Introducere 


Funcţia principală a reclamelor este aceea de a atrage atenția consumatorilor şi, astfel, 
de a le transmite mesaje comerciale care urmăresc să îi facă să adopte anumite atitudini 
sau comportamente. Este deja un loc comun faptul că, pentru aceasta, publicitarii apelează 
la o multitudine de strategii de comunicare. Practica acestui domeniu a consemnat faptul 
că unele dintre aceste abordări au o probabilitate mai mare de a avea succes, fie în cazul 
unor categorii foarte largi de consumatori, fie doar în cazul unor segmente restrânse (de 
regulă, având caracteristici omogene). La limită, publicitarii spun chiar că unele dintre 
aceste „reţete magice“ funcționează întotdeauna (sex sells, humor sells etc.), indiferent 
de particularitatile grupului-tinta, iar aceasta se datorează existenţei unor constante ale 
naturii umane. Bill Bernbach, una dintre marile figuri ale publicității, spunea la un moment 
dat că „natura umană nu s-a schimbat de milioane de ani. Nu se va schimba nici în urmă- 
torul milion de ani. Doar aspectele superficiale s-au schimbat. Este la moda să discuti 
despre om ca fiind în permanentă schimbare. Un specialist în comunicare trebuie să fie 
preocupat de omul neschimbător. Ce imbolduri îl ghidează, ce instincte îi domină fiecare 
activitate, deşi limbajul său camuflează adesea ceea ce îl motivează cu adevărat. Pentru 
ca, dacă înţelegi aceste lucruri despre om, îl atingi în miezul fiinţei lui“ (Ogilvy, 2001). 
Un alt specialist în domeniul comunicării (Sirota, 1995) observă, la rândul lui, că structurile 
ce tin de individ şi cele ce tin de societate se susţin şi se contrabalansează reciproc, consi- 
derând că nu există schimbare socială sau colectivă care să poată fi actualizată fără schim- 
bare individuală, şi reciproc. 

Discuţia privind „omul neschimbător“ al lui Bernbach este foarte importantă pentru 
domeniul publicităţii, deoarece societățile umane se schimbă constant, o dată cu valorile 
si stilurile de viata specifice lor, iar indivizii reacționează la aceste schimbări în calitate de 
consumatori. În aceste condiţii, echilibrul dintre mesajele care se adresează „omului schim- 
bător“ şi cele care se adresează „omului neschimbator“ devin o variabilă care poate cântări 
greu în economia unei campanii publicitare. 

Atât psihologia si psihologia socială, cât şi unele orientări recente în psihologie şi 
sociologie, cum ar fi psihologia evoluționistă, sociobiologia sau etologia susțin punctul 

de vedere al lui Bernbach, anume că în ceea ce priveşte motivatiile profunde şi „instinctele“ 
din spatele acţiunilor oamenilor evoluția individului nu a ţinut pasul cu evoluţia mediului 
(în principal cel social). Din acest punct de vedere, indivizii umani sunt în continuare 
adaptati la ceea ce psihologii evolutionisti numesc „mediul ancestral“ (de exemplu, 
creşterea agresivitatii o dată cu scăderea glicemiei este o trăsătura fixată prin selecție 
naturală, fiind utilă speciei în mediul ancestral. Ea persistă însă si în prezent, desi nu mai 
este utilă, deoarece timpul biologic este mult mai lent decât timpul social). În același timp 
însă, din punct de vedere psihologic, mediul este o problemă de semnificație. Cu alte cu- 
vinte, reacţiile individului la ceea ce el consideră o ameninţare pot rămâne aceleaşi, dar 
definiția pe care o dă acesteia să se schimbe (Brănescu, 2004). Autorul citat propune ca 
punct de plecare pentru discuţia despre retetele „imbatabile“ de succes ale publicității 
conceptul de „atenuatori de agresivitate“, ce aparţine lui Konrad Lorenz, părintele etologiei 
(Lorenz, 1998). El consideră că, adesea, reacţiile indivizilor la stimulii din mediu sunt 
dictate de agresivitate, lucru care se întâmplă şi în cazul publicităţii. Să ne gândim doar 
la reacţia agresivă pe care o avem la întreruperea filmului pe care tocmai îl urmărim într-un 
moment cheie al acţiunii pentru o pauză publicitară pe care nu ne-o dorim, la reacția la 
insistența cuiva de a ne oferi informaţii şi sfaturi de care nu avem nevoie şi mai ales fara 
ca noi să îi fi cerut aceasta, la reacţia la încercarea cuiva de a ne convinge cu orice preţ 
de faptul că trebuie să încercăm un anumit produs sau, mai mult decât atât, să facem ceva, 
să gândim într-un anume fel etc. În această direcție este de remarcat faptul că ultimii ani 
au consemnat creşterea considerabilă a atitudinilor critice, agresive sau chiar de rezis- 
tenta activa din partea indivizilor fata de mesajele publicitare. De aceea, este foarte impor- 
tant pentru comunicarea publicitară sa atenueze această agresivitate latentă sau manifestă 
pentru ca mesajul reclamelor să depășească cenzura conștientă a individului, să convingă 
ŞI, chiar mai important, să împiedice transferul agresivitatii îndreptate asupra mesajului 
sau execuţiei către brandul comunicat. 

Etologii au observat că individul uman dispune de o serie de semnale de linistire care 
inhibă agresivitatea şi activează comportamentul de ajutorare (Eibl-Eibesfeldt, 1995). 
Autorul citat menționează în aceasta categorie plânsul, văitatul, plecarea capului, zâmbetul 
prietenos, precum şi alte mișcări expresive care transmit disponibilitatea de contact. Deşi 
strategia utilizării lor nu a fost încă suficient elucidată, studiul comparativ al diverselor 
culturi umane arată că anumite comportamente ale indivizilor specifice unor situații 
determinate pot fi întâlnite în toate culturile cunoscute. Cercetările lui Baron (1974) au 
demonstrat în această direcţie că femeile şi copiii emit semnale care diminuează agresi- 
vitatea, putând fi folosiţi ca „apel pacific“. De exemplu, starea sufletească dezagreabilă 
a unor bărbaţi enervati în scopuri experimentale s-a ameliorat considerabil după ce acestora 
li s-au arătat nuduri feminine atrăgătoare, spre deosebire de situaţia în care au fost expuși 
la imagini cu un conţinut neutru (peisaje). Adesea, reclamele își transmit mesajul prin 
intermediul imaginilor unor persoane atrăgătoare din punct de vedere sexual (cel mai 
frecvent femei). Până nu demult se considera că asemenea imagini au doar rolul de a capta 
privirea, dar Baron (1974) arată că ele au şi o funcţie de linistire a agresivităţii. $i cadourile 
in general, iar cele alimentare în special, au la rândul lor un efect linistitor. Hrănirea 

oaspeților şi schimbul de cadouri sunt întâlnite in multe culturi ca gesturi prietenoase, 
autorul citat considerând chiar că este vorba de un mecanism comportamental înnăscut, 
deoarece chiar si copiii foarte mici apelează la acest tip de comportament in mod spontan 
și adecvat situaţiei atunci când vor să se împrietenească cu un străin. 

Alături de (1) schema infantilă şi (2) strategia atractivitatii sexuale, practica publi- 
citară consemnează de asemenea (3) apelul la umor, (4) crearea surprizei şi (5) utilizarea 
animalelor (în special a puilor — adesea într-o continuare a schemei infantile — sau a 
animalelor de companie — în special a câinilor şi pisicilor) (Branescu, 2004). Acestea sunt, 
de altfel, strategiile de comunicare pe care publicitatea le consideră a fi cele mai eficiente 
si la care apelează în calitate de „reţete magice“ sau ,,infailibile“ care se adresează „omului 
neschimbător“ al lui Bernbach. 

Dintre acestea două se detașează ca fiind cele mai utilizate si, în consecinţă, cele mai 
explorate de către publicitate erotismul (sexul) şi umorul. 


FOR HIM 
ẹ 


=> 


1.2. Erotismul și sexul în reclame 


Am văzut că una dintre cele mai utilizate axiome ale publicităţii este „sex sells“. Sexul 
este una dintre motivațiile fundamentale ale individului, iar publicitatea a folosit încă de 
la începuturi apelul la această motivaţie prin utilizarea în comunicare a unor persoane sau 
idei cu sex appeal. Apelul la sex sau erotism este, de aceea, una dintre căile cele mai sigure 
în publicitate pentru a determina simpatie, a atrage atenția sau a soca. 

Studiile de specialitate arată însă că apelurile la sexualitate sunt eficiente doar atunci 
când aceasta este pusă într-un anumit fel în legătură cu marca/produsul comunicate. În 
societățile de consum moderne semnalele sexuale prezentate într-o manieră dramatizată 
sunt elemente puternice ale vocabularul cotidian, iar diversitatea lor a depășit cadrele 
clasice ale raporturilor tradiționale dintre genuri/sexe. Bunăoară, fiecare dintre acestea 
(genuri/sexe) nu mai încearcă atât să preia calităţile fundamentale ale celuilalt, ci mai 
degrabă să dezvolte o sexualitate androgină cu o dimensiune erotică care transcende atât 

aspectele biologice, cat si institutiile sociale ce le sunt asociate sau chiar stereotipurile 
de gen. De exemplu, erotismul este prezentat ca fiind desprins de functia sexuala; virilitatea 
nu mai este folosită pentru a înfrunta duşmanii, ci mai mult ca o capacitate de a simţi și 
de a genera excitare; feminitatea a abandonat pasivitatea pentru a încerca să preia puterea; 
dorinţa sexuală poate fi atribuită oricăror obiecte (liniile curbate ale fierului de călcat sau 
ale frigiderului fac apel la dorinţa erotică la fel de mult ca un fotomodel care prezintă o 
colecţie de lenjerie intimă); dorinţa homosexuală este un aspect acceptat al vieţii normale 
(fund prezentă acum în reprezentări ale culturii populare, şi nu doar în cercuri restrânse); 
părinții mai în vârstă ai personajelor tinere din filme sau seriale de televiziune sunt pre- 
zentati ca fiinţe sexuale atractive, rivali legitimi şi câtuşi de putin ridicoli pentru atenția 
plină de dorinţă a tinerilor. 

Utilizarea reclamelor care fac apel la sex sau erotism depinde însă în mare măsură 
de client, de poziționarea mărcii, de normele şi valorile culturale ale societăţii unde se 
derulează campania, ca si de legislaţia ţării respective în ceea ce priveşte acest subiect. 
De exemplu, în Brazilia sau Franţa legislaţia permite folosirea nudităţii frontale în reclame 
sau chiar a reclamelor cu nuditate sau sexualitate explicită; în unele tari din Europa au 
fost derulate campanii sociale pentru prevenirea SIDA si a altor boli cu transmitere sexuală 
care au folosit reclame cu conţinut sexual explicit în încercarea de a convinge populația 
şi în special grupurile de risc să folosească prezervativul. Un spot danez pentru un cotidian 
arată produsul acoperind penisul erect al unui bărbat care spionează nişte femei aflate la 
sauna alăturată; un spot brazilian prezintă o femeie care nu poartă nimic altceva decât 
ceasul de la mână; o campanie pentru apa minerală Perrier care s-a bucurat de un mare 
succes în Franţa (interzisă însă in SUA) prezenta o femeie care mangaia in mod sugestiv 
erotic o sticlă cu apă minerală al cărei capac se desfacea în final, lăsând să ţâşnească în 
afară conţinutul. 


1.3. Limite în utilizarea stimulilor cu tentă sexuală în publicitate 


Apelul la sex şi erotism funcționează cu succes în comunicarea publicitară şi este 
realizat cel mai adesea prin intermediul sugestiilor şi evitând pe cât posibil obscenul. 
Mesajele publicitare care utilizează referiri sexuale sau erotice se păstrează, cu grijă, doar 
în zona indecentului, deoarece, în timp ce obscenitatea este ilegală şi atrage sancțiuni, 
indecenta este un concept relativ, care tine doar de valorile, normele şi standardele culturale 
ale indivizilor sau comunităților, neintrând sub incidenţa legii. 

Normele culturale influenţează într-o manieră semnificativă concepțiile etice ale 
comunităţilor care compun o societate, iar reclamele care fac apel la sex sau erotism ţin 
cont de aceste norme $i standarde comunitare, fie pentru a le provoca, fie pentru a se păstra 
cu grijă cât mai aproape de graniţa dincolo de care ele sunt respinse de membrii unei 
comunităţi, fără însă a o depăși. 

Această graniţă este foarte fluidă şi, de aceea, creativii de publicitate se apropie de 
ea cu grijă, pe de o parte pentru a atrage atenţia unor categorii de consumatori, iar pe de 

alta pentru a nu determina efecte negative de respingere din partea altora. Spunem ca 
această graniţă este foarte fluidă deoarece adesea adevărata, dar nemarturisita intenţie a 
unor reclame este de a provoca normele si valorile unor grupuri, minorități etc. sau chiar 
ale comunităţii ca întreg si de a genera astfel expunere mediatică si publică gratuita 
(publicity). Chiar dacă această expunere îmbracă forma unor controverse sau scandaluri, 
ea poate adeseori determina efecte similare sau chiar mai mari decât cele ale unor campanii 
publicitare „clasice“ (de tip ATL). În acest caz, obiectivele principale sunt de a obţine 
notorietate pentru marcă (awareness) sau de a determina anumite asocieri care să îi 
slujească poziționarea. 

Grupurile de presiune (dintre care cele mai active în această direcţie sunt cele 
feministe), organizaţiile media, cele educaționale sau culturale etc. reflectă normele co- 
munitatii în materie de sexualitate şi erotism si se implica, fie într-o manieră activa, fie 
într-una pasivă, în susținerea şi impunerea acestor norme. Ele au reușit uneori prin pre- 
siunea constantă pe care au exercitat-o asupra diverselor paliere ale societății să schimbe 
unele dintre acestea. Preocuparea unor agenţii de publicitate din spaţiile culturale unde 
se folosesc mai frecvent reclame cu conţinut sexual sau erotic de a nu determina reacții 
nefavorabile în rândul unui segment atât de larg şi de important de consumatori cum este 
cel feminin este uneori atât de mare, încât acestea au mers până la a angaja consultanţi 
feminişti care să valideze înainte de difuzare conținutul mesajelor publicitare (pentru ca 
acestea să nu fie agresive sau ofensatoare la adresa femeilor). Să nu uităm că publicitatea 
a fost adesea criticată pentru lipsa de atenţie acordată diverselor minorităţi în general şi 
femeilor în particular. 

Descurajarea publicităţii care abordează astfel de teme se poate produce fie prin 
sancţionarea ei publică, într-o manieră activă, fie prin reacțiile nefavorabile, dar neasumate 
în mod public, ale unor grupuri de presiune sau chiar de consumatori fata de marca ce 
se comunică în această manieră. 

Unul dintre cele mai celebre cazuri de acest fel îl reprezintă campania derulată în 1995 
în SUA de Calvin Klein, campanie publicitară care a utilizat reclame în care erau infatisati 
tineri în anumite posturi provocatoare. 

Campania despre care vorbim a fost realizată pentru jeans-i1 CK şi prezenta adolescenţi 
care pozau relativ dezbracati pentru un rol într-o reclamă sau un film, în timp ce din spatele 
camerei de luat vederi sau de fotografiat un adult le adresa întrebări indecente. Deşi tinerii 
din reclame nu erau foarte dezbracati (cel mult era vizibilă în anumite imagini lenjeria 
intimă), maniera şi stilul de execuţie al reclamei trimiteau la creaţiile porno chic ale anilor 
"70 si au trezit imediat reacţii violente la adresa a ceea ce mass media, unii consumatorii 
si diverse grupuri de presiune au numit „pornografie infantilă“. Aceste reacții au fost atât 
de virulente încât au determinat chiar şi FBI-ul să demareze o anchetă pentru a stabili 
dacă producătorul reclamelor este vinovat de încălcarea legilor privind pornografia 
infantilă. Campania a determinat, de asemenea, diverse biserici şi grupuri de cetăţeni să 
amenințe cu pichetarea magazinelor care comercializau produsele CK iar pe directorii 
principalelor mijloace de comunicare în masă să refuze difuzarea reclamelor. Aceste pre- 
siuni i-au făcut chiar și pe retailerii CK să ceară retragerea campaniei şi, ca urmare, 


174 Psihologia reclamei si a consumatorului 


producătorul a hotărât să renunţe la aceasta, desi nu a fost niciodată acuzat în mod formal 
de încălcarea vreunei legi. Comentatori de specialitate au consemnat însă faptul că această 
campanie controversată a determinat o prezenţă mediatică foarte intensă a brandului Calvin 
Klein, crescând semnificativ notorietatea acestuia. Calvin Klein este, de altfel, una dintre 
mărcile cu o istorie bogată în folosirea reclamelor care apelează la imagini cu conţinut 
sexual. În 1980 a difuzat o campanie atât celebră, cât şi controversată, în care pe atunci 
tânăra de numai 15 ani Brooke Shields declara că între ea şi blue jeans-ii ei Calvin Klein 
nu se mai află nimic. $i această campanie a fost retrasă ca urmare a protestelor asociaţiilor 
de consumatori sau a celor religioase, şi în acest caz vânzările s-au dublat, iar cifra de 
afaceri a companiei a crescut impresionant (Arens, 1999). 

Desi reprezintă un subiect controversat, reclamele cu conţinut erotic şi în special cele 
care apelează la nuditatea feminină sunt obişnuite în peisajul publicității contemporane. 
Toate categoriile de produse pot sau chiar folosesc sexul/erotismul pentru a vinde, curent 
care a pornit o dată cu apariția şi ascensiunea televiziunii şi continuă şi în prezent, în ciuda 
conservatorismului şi a temerilor determinate de bolile cu transmitere sexuală. Temele 
sexuale atrag atenţia si cresc ratingurile emisiunilor, fie ele informative sau publicitare. 
În special în ultimele două decenii ilustrațiile vizuale ale reclamelor cu conținut sexual 
au devenit tot mai explicite, iar modelele feminine sunt tot mai des dezbrăcate, parțial 
sau chiar total (Soley & Kurzbard, 1986; Soley & Reid, 1988; Tinkham & Reid, 1988). 

Categoria băuturilor alcoolice (şi în special cea a berii) este una dintre primele care 
au deschis drumul folosirii temelor sexuale pentru a creşte vânzările (de exemplu, un spot 
alb-negru din 1950 difuzat în SUA prezenta un sot obosit devenind tot mai îndrăzneţ pe 
măsură ce consuma o bere Pabst, urmarindu-si apoi încălzit soția prin casă pentru a o 
dezbrăca). Reclamele pentru mărcile de băuturi alcoolice abundă adesea în scene cu 
petreceri animate de femei îmbrăcate sumar. Si spoturile pentru automobile au făcut 
pionierat în utilizarea temelor sexuale, cu modele celebre ca Farrah Fawcett sau Catherine 
Deneuve întinzându-se languros pe capota mașinii sau mângâind sugestiv volanul şi sca- 
unul acesteia etc. 

1.4. Efectele sexualităţii în mesajul publicitar 


Efectele conţinutului erotic al reclamelor asupra receptorilor sunt destul de puţin 
înţelese, iar rezultatele studiilor sunt fie contradictorii, fie interpretate diferit, în funcţie 
de arondarea paradigmatică sau chiar ideologică a autorilor care tratează acest subiect. 
Uneori reacțiile consumatorilor la expunerea la reclame de acest tip sunt pozitive, alteori 
negative. De exemplu, Alexander si Judd (1986) sau Steadman (1969) au ajuns la concluzia 
că nuditatea sau conţinutul erotic al reclamelor cresc nivelul de atenţie acordat acestora 
de către receptori şi produc un efect pozitiv asupra produsului/mărcii, iar mesajele sexuale 
sunt eficiente atunci când fac referire directă la produs/marcă (fiind deci într-o anumită 
legătură cu acesta). 

Există însă şi situaţii în care mesajele de acest tip pot determina efecte contrarii. De 
exemplu, atunci când nu există o legătură directă între produs şi conţinutul sexual/erotic 
al reclamei, stimulii de acest tip pot deturna atenţia receptorului de la mesajul principal 
al reclamei şi astfel să îi reducă considerabil eficienţa. Autorii citați consideră, de asemenea, 
că atâta timp cât conţinutul erotic sau prezenţa nuditatii feminine în reclame nu sunt nici 
agreate, nici dezagreate în egală măsură de către toţi consumatorii, utilizarea acestor stimuli 
trebuie realizată doar după o profundă analiză strategică si în funcție de segmentul-tinta 
de consumatori cărora li se adresează (caracteristici socio-demografice, valori şi stiluri 
de viaţă etc.). De regulă, reclamele de acest tip sunt utilizate doar dacă se ştie cu certitudine 
(în urma unui demers de cercetare) că nu vor determina emoţii nefavorabile fata de pro- 
dusul/marca comunicate în rândul consumatorilor săi ţintă. De aceea, în conceperea 
reclamelor care fac apel la sexualitate şi erotism se acordă o atenție aparte dimensiunii 
strategice, pentru a nu depăşi fie graniţele etice, fie pe cele perceptuale dincolo de care 
mesajele sexuale devin contraproductive şi pot afecta marca. 

Alţi autori au demonstrat că răspunsurile consumatorilor la conţinutul erotic al re- 
clamelor se produc la nivel individual şi nu sunt uniforme pentru toată durata acestora 
(Morrison & Sherman, 1972). Sciglimpaglia, Belch si Cain (1978) şi Belch er al. (1981) 
au demonstrat la rândul lor ca incitarea (stimularea) determinată de stimulii erotici ai 
reclamelor asupra receptorilor variază diferit în funcţie de sexul/genul acestora. Astfel, 
reacţiile subiecților la reclamele cu persoane nude de acelasi sex au fost mai negative decât 
la cele cu persoane nude de sex opus (utilizarea nuditatii feminine în reclamele la parfumuri 
este semnificativ mai puţin eficientă în cazul femeilor decât în cel al bărbaților). Jones, 
Stanaland şi Gelb (1998) arată, de asemenea, într-un studiu empiric că femeile au o atitudine 
mult mai negativă decât bărbaţii fata de reclamele cu modele feminine atrăgătoare (sexy). 
Pe de altă parte, însă, femeile acceptă mai bine decât bărbații nuditatea masculină. 

Există însă şi studii care arată că efectele comunicării publicitare bazate pe stimuli 
erotici sunt diminuate sau chiar devin negative pe măsură ce creşte nivelul conţinutului 
erotic sau de nuditatate ale acesteia (La Tour, 1986; Richmond & Hartman, 1982). Steadman 
(1969) a arătat chiar că recunoașterea unor branduri a fost facilitată într-o mai mare măsură 
de ilustraţii non-sexuale decât de unele cu conţinut erotic. Experimentele făcute de Peterson 
si Kerin (1977), care au folosit reclame tipărite cu modele feminine în grade diferite de 

nuditate, au arătat că acelea care au folosit nuditate explicită nu au fost la fel de apreciate 
(în ceea ce priveşte atitudinea fata de reclamă) precum acelea care au folosit nuditate par- 
tiala sau non-nuditate. Diverse alte studii empirice afirmă de asemenea că nuditatea femi- 
nină îi poate afecta pe unii consumatori în mod negativ (La Tour, 1990; Sciglimpaglia, 
Belch & Cain, 1978). Severn, Belch şi Belch (1990) arată, la rândul lor, că, atunci când 
elementele vizuale ale reclamei au un conţinut ridicat de stimuli sexuali, procesarea infor- 
matiei tinde să se concentreze mai mult asupra acestora decât asupra produsului sau mesa- 
jului general al reclamei. 


1.5. Sexul ca factor de activare în receptarea mesajului publicitar 


Controversele sunt determinate în mare măsură şi de faptul că cercetătorii fenome- 
nului nuditatii şi eroticului din comunicarea publicitară tratează cel mai adesea acest subiect 
într-un context mai degrabă „satanizat“, influenţat puternic de corectitudinea politică sau 
de paradigmele de la care se revendică. 

În timp ce activistii feministi denunţă în continuare prezentarea femeilor ca obiecte 
sexuale (Kilbourne, 1982), diversi alti autori se concentrează asupra faptului că nuditatea 
sau conţinutul erotic al reclamelor reprezintă doar unul dintre aspectele care definesc starea 
de „incitare“ (stimulare) a consumatorului de publicitate (Thayler, 1986). Răspunsul aces- 
tuia la stimulii erotici care apar în reclamele cu nuditate sau conţinut sexual evident poate 
fi unul de atracţie psihologică (Belch er al., 1981) sau de generare a unor cognitii negative 
(La Tour, 1990). 


NOW THAT WE HAVE YOUR ATTENTION, EAT AT SUBWAY 


| 
| 


Atracția psihologică pe care o resimte individul constă „într-o stare de activare a 
organismului, de mobilizare, de energizare şi excitație (o stare de eliberare a energiei 
psihice în diferite sisteme psihologice interne) în vederea pregătirii organismului pentru 
o activitate concretă“ (Holbrook & Hirshman, 1982; Singh & Churchill, 1987). Incitarea 
este definită ca „o funcţie monotonă unidimensională care se întinde de la stări de calm 
şi somn la stări cu niveluri ridicate de emoție si agitație“ (Berlyne, 1960). Această funcție 

produce răspunsuri psihofiziologice ale organismului ce îmbracă forma unei curbe de tip 
U inversat (precum în modelul Yerkes-Dodson) (Watson & Gatchel, 1979). Modelul lui 
Berlyne (1960) consideră că sporirea nivelului de incitare produce răspunsuri pozitive ale 
organismului până la atingerea unui anumit prag, după care acestea devin negative. 

Studule privind rolul incitării în receptarea reclamelor asociază, de asemenea, starea 
de incitare şi activare a receptorului atât cu procesele de analiză a informaţiei reclamelor, 
cât şi cu procesele de generare a afectelor (Alexander & Judd, 1986; La Tour, 1990; Morrison 
& Sherman, 1972; Richmond & Hartman, 1982; Sciglimpaglia, Belch & Cain 1978; 
Steadman, 1969; Thayer, 1978; Weiss, 1960). 


Din perspectiva proceselor de analizare a informațiilor de către individ incitarea este 
legată direct de procesele cognitive care privesc cantitatea de informaţie reţinută şi 
modul în care această informaţie este procesată şi interpretată (Bettman, 1979; Eysenck, 
1967; Howard & Sheth 1969; Sanbonmatsu & Kardes, 1988; Broadbent, 1977; Craik & 
Lockhart 1972; Hansen, 1981; Rothchild er al., 1988; Sanbonmatsu & Kardes, 1988; 
Shiffrin & Schneider, 1977). 

Incitarea afectează, de asemenea, dezirabilitatea reclamei, a brand-ului sau a amân- 
durora (Aaker, Stayman & Hagerty, 1986). 

Incitarea (stimularea), privită ca o componentă subiectivă a procesului cognitiv, a fost 
o temă supusă multor puncte de vedere diferite şi chiar unor controverse (Kroeber-Riel, 
1979; Schacter, 1975; Zajonc, 1980). Abordările recente ale subiectului sugerează însă 
că structura sa este mai complexă decât se credea iniţial şi că perspectiva teoretică ce o 
privea ca o dimensiune unitară (structură unidimensionă) este incompletă. Se consideră 
chiar că indicatorii fiziologici utilizați pentru măsurarea incitării nu reușesc să acopere 
întreaga complexitate a fenomenului/conceptului (activitatea cerebrală, răspunsul galvanic 
al pielii, dilatarea pupilelor, creşterea tensiunii etc.) (Clements, Hafer & Vermillion, 1976; 
La Tour, 1990; Thayer, 1978, 1989). 

Thayer (1967, 1970, 1986) considera ca fiecare dintre acesti indici este asociat cu una 
sau chiar mai multe dimensiuni ale incitării şi dezvoltă, în consecință, un model multi- 
dimensional. Acesta are fie două dimensiuni bipolare (A — activare sau energie si B — 
tensiune), fie patru dimensiuni independente: (1) activare puternică (high activation HA); 

(2) activare generală (general activation GA); (3) dezactivare generală („general 
deactivation“ GD) si (4) adormire dezactivanta (,,deactivation sleep“ DS). Activarea 
puternică este o stare de tensiune si este definită de atribute precum ,,incordat“, „nervos“ 
ŞI „intens“. Activarea generală sau starea de energie este definită de adjective ca „energic“, 
„activ“ şi „plin de vigoare“. Dezactivarea generală sau starea de calm este definită de 
adjective precum „calm“, „liniştit“, „odihnă“. Adormirea dezactivantă include caracteristici 
ca „somnoros“, „obosit“, „moleşit“. 

Stimulii erotici ai reclamelor pot avea un efect direct asupra tuturor celor patru 
componente ale incitării (stimulării). Acest efect este însă personalizat în mod unic în 
funcție de caracteristicile individului (Duffy, 1962; Neiss, 1988, Morrison & Sherman 
1972). Astfel, unii indivizi vor resimti mai întai starea de tensiune, în timp ce alții — starea 
de energie. Activarea generală a receptorului reclamei ca urmare a expunerii la stimuli 
publicitari (energia) este unul dintre răspunsurile cele mai urmărite de către orice comu- 
nicare publicitară, datorită faptului că determină o stare de aşteptare binevoitoare generală 
si difuză fata de mesajul reclamei. Tensiunea rezultă de obicei din evaluarea negativă a 
reclamei din punct de vedere cognitiv, în timp ce energia rezultă dintr-o evaluare pozitivă 
a acesteia. De obicei, un nivel mai înalt al tensiunii crește gradul de concentrare al recep- 
torului asupra elementelor dezagreabile ale reclamei (care nu sunt plăcute de receptor), 
ca şi probabilitatea unei interpretări negative a acestora. 

Si stimularea energiei (GA) conduce, de regulă, la cognitii pozitive din partea recep- 
torului reclamei. Acelaşi autor arată că tensiunea şi energia (HA şi GA) au mai mult de-a 
face cu impresiile directe ale reclamei, in timp ce dezactivarea şi calmul (DS si GD) au 
de-a face mai mult cu procesul de informare si, de aceea, pot avea un efect mai direct 
asupra modului in care anumite parti ale reclamei sunt percepute, recunoscute si înțelese 
(din acest motiv, pot influenţa doar indirect impresiile) (Thayer, 1978). 

Genul/sexul receptorului are la rândul lui un efect semnificativ asupra procesului de 
incitare. Thayer (1986) arată că în general, în condițiile unui conţinut ridicat de nuditate 
al unei reclame, bărbaţii simt mai puţină tensiune decât femeile, mai multă energie şi mai 
puţină detaşare. $i implicarea emoţională şi cognitivă a receptorului fata de produs/marca 
are un impact ridicat asupra activării generale a individului (GA). Un efect similar apare 
şi în cazul variabilei vârstă; subiecţii mai în vârstă manifesta mai putin calm decât cei 
mai tineri. De asemenea, energia este asociată direct şi pozitiv cu impresia faţă de reclamă: 
starea de calm a receptorilor unei reclame are de regulă un efect pozitiv direct asupra 
impresiilor fata de aceasta, iar detașarea — unul negativ sau neutru. 


1.6. Diferenţele de gen/sex în publicitate 


De un interes deosebit pentru domeniul publicității este modul în care genul/sexul 
poate influenţa experienţa de receptare a reclamei din partea consumatorilor, perceperea 
şi interpretarea acesteia, ca $i măsura şi felul în care grilele individuale de lectură a 

reclamelor reflectă diferenţele dintre genuri. De 
exemplu, cercetările privind modul în care indivizii 
citesc arată că bărbaţii o fac mai mult într-un mod 
cognitiv, orientat spre un scop informaţional, în timp 
ce femeile citesc într-un mod afectiv şi urmăresc mai 
mult experienţa în sine; că bărbaţii sunt mai critici, iar 
femeile mai empatice etc. (Rosenblatt, 1983; Bleich, 
1988). Din această perspectivă, tot mai multe cercetări 
de marketing pornesc de la premisa că textul publicitar 
nu este stabil, deschis unei interpretări unice. El este 
mai degrabă instabil, iar modalitățile de lecturare a lui 
— multiple, depinzând în mare măsură de parti- 
cularitatile receptorilor (bagajul cultural, istoria per- 
sonală, sexul/genul etc.), elemente care definesc in 
mare măsură contextul din care este extras sensul 
(Bleich, 1988; Derrida, 1978; Cook, 1992). 

Există destul de puţine cercetări care să analizeze sistematic impactul identităţii de gen 
asupra consumului de publicitate sau particularitatile stilurilor de procesare şi interpretare 


a informaţiei pe care le utilizează barbatii/femeile pentru a recepta si înţelege reclamele. 
În timp ce unele dintre aceste cercetări s-au focalizat asupra diferenţelor dintre genuri în 
ceea ce priveşte procesarea informaţiei, altele au abordat componentele comportamentului 
de consum care depind de sex, identitate şi rol de gen (Stern, 1993; Polce-Lynch et al., 1998). 

Cea mai mare parte a modelelor teoretice privind receptarea mesajelor publicitare 
bazate pe procesarea informaţiei pornesc de la ipoteza că toţi consumatorii interpretează 
reclamele într-un mod similar, indiferent de genul/sexul lor (Hogg şi Garrow, 2003). 

Abordările recente s-au aplecat însă mai îndeaproape asupra acestor aspecte, subliniind 
influenţa considerabilă pe care o are genul receptorului asupra consumului de publicitate 
(Elhott & Ritson, 1995; Stern, 1994; Stern & Holbrook, 1994). Aceste modele au în vedere 
mai degrabă tema centralitatii genului in schema de sine (se/f-scheme) a individului in 
ipostaza sa de consumator de publicitate sau de bunuri şi servicii, considerând că aceasta 
influenţează considerabil procesarea şi interpretarea mesajelor publicitare. Ele consideră 
că „genul a fost folosit prea mult ca o construcție teoretică unitară“ (Freed, 1996) si, în 
consecinţă, că bărbații şi femeile percep $i consumă în mod diferit mesajele publicitare, 
atât în funcție de identitatea de gen, cât şi de particularitatile biologice $i psihologice ce 
tin de identitatea lor sexuală (Meyers-Levy, 1988; Markus et al., 1982). Genul este definit 
ca un „derivat al procesului de socializare şi al contextului social“ care are „un potenţial 
multiplu şi fluid“ (Lorber, 1999). Acelaşi autor consideră că „genul nu este o categorie 
omogenă; genul presupune un status, o identitate si un mod de manifestare“. Aceste 
elemente variază în proporții diferite în funcție de grupurile de apartenenţă sau de referință 
ale indivizilor. 

Publicitatea reflectă valorile culturale ale unei societăţi, ținând seama de acestea în 
elaborarea mesajelor reclamelor, şi în același timp se reflectă în acestea, influentandu-le 

considerabil. Este de notorietate faptul ca publicitatea are un impact semnificativ asupra 
procesului de socializare a genurilor si de construire a imaginii despre sine sau despre 
ceilalti a individului. Conceptiile despre gen sunt in acelasi timp constructe biologice, 
psihologice și sociale, în mare măsură consecinţe ale unor interacțiuni complexe deter- 
minate cultural şi istoric. Adesea, diferenţele dintre cele două sexe se bazează pe noțiuni 
de masculinitate şi feminitate construite social. Genul, spre deosebire de sex, care este o 
variabilă biologică, reprezintă un comportament social, se identifică prin atitudini, obiceiuri 
de consum, simboluri şi comportamente comune ale indivizilor şi este construit în mare 
măsură în timpul procesului de socializare (Goldman, 1992). Genul este, de asemenea, 
rezultatul unor interacțiuni culturale si istorice complexe (Costa, 1994). Alvesson si Billing 
(1997) definesc la rândul lor genul ca fiind „înțelesurile sociale si culturale asociate cu 
masculinitatea şi feminitatea ce sunt impuse si aşteptate de societate“. 

Socializarea este procesul prin care normele culturale ale unui grup de indivizi sunt 
transferate de la o generație la alta. Ea începe din familie şi continuă în scoala şi diverse 
alte grupuri din care individul face parte si este constant alimentată şi influenţată în so- 
cietatile moderne de comunicarea mediatică (mass media reprezintă în prezent unul din 
trefactorii deosebit de importanţi ai procesului secundar de socializare). Rolurile şi 
orientările de gen sunt accentuate şi dezvoltate ulterior în procesul de socializare prin inter- 
mediul diverșilor agenţi de socializare (părinţi, scoala, mass media etc.). 


Societatea influenţează, de asemenea, semnificațiile sexualităţii sau canalele şi moda- 
litatile de expresie a dorinţei sexuale. Conceptiile si practicile de gen/sex sunt mai mult 
decât caracteristici naturale, ele sunt în acelaşi timp constructe culturale. Inevitabil, în 
timpul procesului de socializare imaginile genurilor sunt influențate şi de comunicarea 
publicitară. De aici interesul deosebit acordat comunicării publicitare în ceea ce priveşte 
managementul rolurilor şi imaginilor de gen, al stereotipurilor bazate pe gen şi sex etc., 
în special în cazul tinerilor. Adolescentii tind în mod special să se identifice cu cei de 
aceeaşi vârstă sau cu persoanele pe care le privesc ca model, urmând prescriptiile culturale 
şi sociale care definesc comportamentul masculin sau feminin. În această perioadă, în 

special băieții au tendința accentuată de a se conforma prescriptiilor culturale de 
masculinitate (de exemplu, sunt încurajați să îşi reprime emoţiile şi exprimarea acestora) 
(Buhrmester & Prager, 1995; Jourard, 1971). 

Diverse studii (Schroeder, De Wolf & Hofstee, 2001) arată că expresivitatea emo- 
tionala a fetelor creşte pe parcursul adolescenţei, în timp ce băieții tind să isi reprime 
exprimarea sentimentelor în timpul aceleiași perioade de vârstă. Diferenţele de gen se 
reflectă şi în diferente de stil de comunicare: fetele sunt mult mai dispuse decât băieții 
să dezvăluie informaţii personale, să își exprime sentimentele şi preocupările sau să discute 
despre personalitatea, gusturile, interesele si preocupările lor (Mulcahy, 1973; O'Neill, 
Fein, Velit & Frank, 1976). Derlega, Durham, Gockel şi Sholis (1981) au susținut că această 
situaţie se datorează în mare măsură procesului de socializare si existenţei unor seturi 
diferite de valori despre tematica auto-dezvăluirii (a exprimării propriilor sentimente) în 
subculturile de gen. Ei afirmă că încă de la o vârstă fragedă fetele se implica în conversații 
intime într-o mai mare măsură decât băieţii, în timp ce aceştia din urmă sunt mai preocupaţi 
decât fetele de consecinţele negative ale auto-dezvăluirii şi că evită modalitățile de expresie 
prin care ar putea să pară feminini (Polce-Lynch er al., 1998). 

Canalele media (si în special televiziunea, revistele, filmele, muzica si Internetul) joacă 
un rol tot mai important în procesul de socializare şi, implicit, în cel de asimilare a rolurilor 
si orientarilor de gen, mai ales în cazul tinerilor (Steele, 1999). Aceasta se întâmplă atât 
datorită impactului sporit pe care aceste canale îl au asupra indivizilor în condiţiile specifice 
societăţilor „cucerite de comunicare“, cât si datorită faptului că reprezentările de gen/sex 
sunt prezente în conţinutul editorial într-o măsură mai mare decât în trecut. 

Mijloacele de informare în masă menţin, de asemenea, reprezentările şi comporta- 
mentele de gen/sex în agenda publică şi personală. Ele prezintă un set relativ constant 
de norme sexuale si de relationare între indivizi, fiind modalităţi din ce în ce mai accesibile 
de a învăţa despre acestea. Importanţa lor este cu atât mai mare în rândul tinerilor, întrucât 
aceștia îşi dezvoltă propriile convingeri şi modele de comportament de gen/sex sub 
influenţa modelelor oferite de mass media, părinţii şi şcoala rămânând în continuare mai 
degrabă conservatori în ceea ce priveşte subiectele de acest tip. 

Studiul Yankelovich privind valorile şi stilurile de viaţă ale tinerilor din SUA (Yankelovich 
Partners, 1993) arată că tinerii cu vârsta între 13 şi 15 ani plasează mass media pe locul 
patru în ceea ce priveşte sursele de dobândire de informaţii şi modele legate de sex (după 
părinţi, prieteni şi scoala), în timp ce adolescenţii între 16 şi 17 ani atribuie acestora locul 
trei (după prieteni şi părinţi). Mai mult de jumătate dintre elevii de liceu afirmă că au 
învăţat despre contraceptie din diverse emisiuni televizate, iar aproape două treimi dintre 
fete (63%) şi 40% dintre băieți susțin că își culeg informaţii despre aceste teme din reviste 
(Sutton, Brown, Wilson & Klein, 2002). Frecvența folosirii media ca surse de informare 
despre gen/sex diferă, de asemenea, de la un context la altul. Astfel, reprezentările sexuale 
din media sunt luate în seamă de către tinere mai ales atunci când doresc să afle mai multe 
despre normele sociale privind relațiile dintre sexe, despre strategiile pentru stabilirea aces- 
tora, precum şi atunci când au nevoie de sfaturi pentru a deveni atractive din punct de 
vedere sexual (Brown, White & Nikopoulou, 1993). 

În SUA, tinerii petrec între 6 şi 7 ore zilnic urmărind unul sau altul dintre canalele 
media. Roberts (2000) arată că o treime dintre copii cu vârsta între 2 şi 7 ani şi două treimi 
din copiii şi adolescenţii cu vârsta între 8 şi 18 ani au un televizor în camera lor. De ase- 
menea, în cazul televiziunilor din SUA, mai mult de două treimi dintre programele sezo- 
nului 1999-2000 au avut conţinut sexual (pornind de la flirt şi ajungând până la prezentarea 
actului în sine), în timp ce unul din zece programe TV (în general) a prezentat acte sexuale 
implicite sau explicite (Kunkel et al., 2001). Chiar dacă mai mult de jumătate din cuplurile 
care apar în aceste programe intretinand relaţii sexuale sunt prezentate ca aflându-se într-o 
relaţie stabilă, majoritatea sunt constituite recent (unul din zece), iar un sfert dintre ele 
se destramă după consumarea actului sexual (Kunkel et al., 2001). Doar unul din zece 
programe TV cu conţinut sexual menționează posibile consecinţe ale actului (boli cu trans- 
mitere sexuală, sarcini nedorite etc.). Nevoia de a folosi anticonceptionale este menționată 
de asemenea rar, iar avortul este considerat în continuare o temă tabu, prea controversată 
pentru a putea fi abordată deschis (Walsh-Childers et al., 2002). O cincime până la jumătate 
din videoclipurile muzicale prezintă scene de sexualitate sau erotism (Durant et al., 1997), 
iar două treimi din filmele realizate la Hollywood în fiecare an sunt interzise tinerilor sub 
16 ani. Cu toate acestea, majoritatea adolescenților le vizionează înainte să împlinească 
vârsta menţionată (Greenberg et al., 1993). În continuare, cea mai mare parte a reclamelor 
şi editorialelor din revistele pentru femei sau adolescente se concentrează pe teme legate 
de ceea ce trebuie să facă o femeie pentru „a pune mâna pe un bărbat“, respectiv pentru 
a-l păstra (Walsh-Childers er a/., 2002). 

Un impact cu totul aparte asupra acestui fenomen l-a avut însă un alt canal mediatic: 
Internetul. Crescând în mod spectaculos accesul tinerilor la produse culturale cu conţinut 
sexual explicit, folosirea computerului şi a Internetului se extinde mai repede decât în 
cazul oricărei alte tehnologii: la sfârșitul anului 1999, mai mult de jumătate (56%) dintre 
adulții din SUA comunică online şi se estimează că până la sfârşitul anului 2010 majo- 
ritatea gospodăriilor cu copii vor avea acces la Internet (Taylor, 1999). Elocvent în acest 
sens este faptul că în prezent cel mai folosit termen de căutare din Internet este cuvântul 
„sex“. De asemenea, diverse cercetări arată că unul din patru subiecți cu vârsta între 10 
şi 17 ani care accesează Internetul a întâlnit pornografie nesolicitata în ultimul an, iar unul 
din cinci a fost expus la solicitări sau abordări sexuale nedorite (Finkelhor, Mitchell & 
Wolak, 2000). 


1.7. Teorii consacrate privind mass media 
și relevanta lor pentru tematica sexului în comunicarea de masă 


Dintre multitudinea de teorii privind mass media, trei au cu deosebire relevanţă refe- 
ritor la tema genului/sexului: (1) teoria agenda setting; (2) teoria cultivării şi (3) teoria 
învăţării sociale. 

Agenda setting şi teoriile încadrării (framing) susțin că media stabilesc ceea ce este 
important şi merită considerat „eveniment“ şi sugerează audienţelor ce opinie să adopte 
în legătură cu aceste evenimente (Kosicki, 1993). Canalele mediatice au o poziţie unică 

in spatiul social, determinand temele prioritare de discutie ale dezbaterilor publice, in timp 
ce alte subiecte sunt tinute ascunse. Informatiile primite prin canalele de informare sau de 
divertisment sunt folosite de indivizi drept puncte de referinta in stabilirea importantei 
anumitor subiecte şi în compararea acestora cu reprezentările construite anterior. Rezultatul 
acestor comparații este adesea în măsură să accentueze stereotipurile, definind totodată ceea 
ce este considerat „comportament adecvat“ sau „neadecvat“ într-o anumită cultura (Iyengar, 
1991). Un exemplu relevant îl constituie în această direcţie tratarea subiectului SIDA de-a 
lungul timpului. În momentul apariţiei acestei cumplite maladii, mass media nu au oferit 
acoperire subiectului, considerându-l unul de mai mică importanță şi care vizează categorii 
restrânse de populaţie si stigmatizate social: homosexuali, utilizatori de droguri intra- 
venoase şi hemofili. O dată cu trecerea timpului, răspândirea alarmantă a bolii şi moartea 
unor celebrități datorită acestei boli (de exemplu, actorul Rock Hudson) au transformat 
subiectul într-o temă suficient de importantă pentru a fi prezentă în agenda mass media. 

Potrivit teoriei cultivării, televiziunea reprezintă cea mai puternică sursă de informaţii 
din culturile moderne. În această calitate, ea repetă și consolidează în mod continuu miturile 
si ideologiile sociale, comportamentele și modele culturale ce definesc si legitimeaza 
ordinea socială. Potrivit teoriei cultivării, expunerea constantă la programele de televi- 
ziune determină formarea în rândul audienței acestora a unor seturi de concepții şi aşteptări 
despre realitate (Gerbner, Gross, Morgan & Signorelli, 1994). De exemplu, liceenii care 
urmăreau în mod frecvent soap operas erau înclinați într-o mai mare măsură decât cei 
care nu urmăreau astfel de seriale să considere că mamele singure aveau o viată uşoară, 
locuri de muncă bune și nu trăiau în sărăcie (Larson, 1996). Un alt exemplu îl reprezintă 
expunerea la imagini stereotipe legate de gen si sex în videoclipurile muzicale. Aceasta 
creşte gradul de acceptare a comportamentului sexual nonmarital si a violenţei inter- 
personale în rândul adolescenților, determinându-i în același timp să manifeste o atitudine 
negativă în ceea ce priveşte virginitatea (Greeson & Williams, 1986; Kalof, 1999; 
Courtright & Baran, 1980). De asemenea, expunerea îndelungată la scene erotice are drept 
rezultat o creştere a comportamentelor sexuale atipice (sexul în grup, practici sado-maso- 
chiste etc.), întărirea convingerii că inactivitatea sexuală constituie un risc pentru sănătate, 
precum şi adoptarea unor concepţii mai libertine privind exclusivitatea sexuală în cuplu 
(Zillman, 2000). În cadrul aceleiaşi concepţii, sexul este lipsit de consecinţe, rar planificat 
şi mai mult o chestiune de plăcere decât de pasiune (Kunkel et al., 1999; Ward, 1995). Într-un 
studiu experimental, studenţii bărbaţi care au fost expuşi timp de mai multe ore pe zi, de-a 
lungul a șase săptămâni, la filme cu un conţinut sexual explicit au dovedit ulterior o înclinație 
sporită spre a-şi exprima agresivitatea fata de femei şi spre a minimaliza gravitatea violului 
ca delict (Zillmann & Bryant, 1982). 

Teoria învăţării sociale susține că indivizii vor imita comportamentele altora fie atunci 
când aceste modele de comportament sunt recompensate, fie când ele nu sunt pedepsite. 
Tendinţa de a imita este mai accentuată dacă modelul este considerat atractiv şi similar 
celui propriu sau în cazul în care comportamentul de imitat este aproape de realitatea 
individului, puternic, simplu de adoptat sau are o anumită valoare funcțională (Bandura, 
1994). Acesta teorie susține că indivizii care urmăresc programe prezentând personaje 

atractive carora le place sa intretina relatii sexuale si care sufera rar consecintele negative 
ale acestora vor avea tendinta de a imita aceste comportamente. Continutul mediatic 
asigură apoi, adesea, scenarii cognitive pentru anumite comportamente sexuale pe care 
indivizii nu le pot vedea altundeva. De exemplu, persoanele cu o experiență sexuală 
redusă pot folosi mass media pentru a învăţa anumite scenarii privind relaţiile dintre 
parteneri (sărutul de rămas-bun de la sfârşitul întâlnirii, sexul cu un partener nou etc.) 
(Gagnon & Simon, 1973). 

Teoria catalogării rolurilor sexuale (a schemei de gen) şi-a asumat un rol important 
atât în explicarea apariţiei diferențelor legate de sex în comportamentul copiilor, cât şi 
în înţelegerea diferenţelor dintre genuri exprimate prin comportamente specifice în cazul 
adulților (Bem, 1981; Martin & Halverson, 1981). Această teorie propune ideea conform 
căreia comportamentele de gen derivă direct din abilitatea copilului de a cataloga infor- 
matiile primite din mediu în termenii categoriilor de gen. Aceasta duce la acordarea unei 
atentii sporite acestor elemente, la reamintirea lor şi mai ales la adoptarea unor compor- 
tamente în acord cu genul social. Ea susține, de asemenea, că abilitatea de a recunoaşte 
sexul unei alte persoane reprezentă unul dintre punctele de plecare în dezvoltarea de com- 
portamente compatibile cu sexul/genul fiecarui individ, fiind o referinţă critică fără de 
care copilul nu poate să isi evalueze propriile comportamente în raport cu schema de gen. 
O altă idee este aceea că indivizii joacă anumite roluri bazate pe sexul fiecăruia şi că se 
angajează în interacțiuni sociale chiar înainte ca majoritatea construcţiilor ce tin de sine 
să fie dezvoltate. Copiii îşi formează o schemă de comportament feminin sau masculin 
prin faptul că acordă atenţie informațiilor relevante pentru propriul lor sex. Informațiile 
din mediu sunt etichetate ca relevante şi sunt suprapuse peste cunoştinţele despre propriul 
sex/gen. Ruble şi Martin (1998) consideră că schemele de gen pot fi privite ca o piramidă 
care are la bază caracteristicile diferentiatoare ce tin de sex, iar la vârf — genul. 

Atât identitatea de gen/sex, cât şi diferenţele de comportament determinate de aceasta 
se manifesta încă din primii ani de viata ai individului (0-4 ani). Identitatea/etichetarea 
de gen constă în abilitatea copilului de a identifica genul altor persoane. Diverse studii 
empirice arată că, începând cu vârsta de aproximativ 30 de luni (doi ani si jumătate), copilul 
este capabil să identifice sexul unei alte persoane (răspunde corect atunci când este rugat 
să indice sexul altor persoane) (Fagot & Leinbach, 1989; Weinraub er al., 1984). După 
36 de luni (3 ani), copiii sunt capabili să sorteze în două cutii fotografiile unor persoane 
de sex diferit, fără nici o referinţă verbală la sex drept criteriu de sortare (sarcină care 
reflectă mai adecvat cerinţele de procesare a genului din lumea reală). Diferenţele de sex 
în cazul jucăriilor şi al jocurilor realizate cu părinții sunt descoperite în jurul vârstei de 
un an, iar la vârsta de doi ani copiii pot realiza alegerea spontană a unor jucării în funcție 
de gen (Roopnarine, 1986; Weinraub er al., 1984). La un an, băieţii prezintă reacții mai 
puternice în disputele pentru jucării, sunt mai vigurosi şi au niveluri de activitate mai înalte 
decât fetele, iar în al doilea an de viaţă băieţii au un comportament mai combativ şi mai 
conflictual (Freedman, 1974; Fagot, 1985). Abilitatea de a se încadra pe sine într-unul 
sau altul din genuri se dezvoltă în jurul vârstei de trei ani. Copiii încep să demonstreze 
o preferinţă pentru propriul sex o dată cu vârsta de doi ani, iar începând cu vârsta de şase 

ani ei petrec de 11 ori mai mult timp cu persoane de acelasi sex decat cu cele de sex diferit 
(Ruble & Martin, 1998; Fagot, 1985). 

Markus et al. (1982) vorbesc despre influenţa „schemelor de sine“ (se/f-schemas) asu- 
pra performantelor cognitive ale indivizilor si asupra procesului de prelucrare a informa- 
tiilor si le definesc ca fiind „structuri de cunoștințe dezvoltate de individ pentru a înţelege, 
integra sau explica propriul comportament într-o anumită situaţie“. Schemele personale 
pot fi feminine, masculine sau androgine. Ele ajută atât la interpretarea rapidă a stimulilor 
din mediu, cât şi la organizarea informaţiilor în categorii relevante, influențând astfel sem- 
nificativ procesarea şi interpretarea mesajelor publicitare. De asemenea, schemele de sine 
determină „diferenţe sistematice în ceea ce priveşte performanţa cognitivă în rândul 
grupurilor de indivizi identificaţi din perspectiva schemelor personale, drept masculini, 
feminini, putin androgini sau puternic androgini“ (Markus er al., 1982). Schemele feminine 
presupun atribute într-o mai mare măsură feminine decât masculine, susțin mai multe 
calități feminine şi oferă mai multe exemple de comportament feminin decât de compor- 
tament masculin; schemele masculine prezintă caracteristici opuse celor feminine, iar cele 
androgine prezintă atât atribute masculine, cât şi feminine. 

Bem (1993) consideră la rândul său că polarizarea genurilor tinde să definească ,,sce- 
narii reciproc exclusive privind ceea ce înseamnă a fi bărbat şi ceea ce înseamnă a fi fe- 
meie“. Bem a conceptualizat, de altfel, masculinitatea/feminitatea ca fiind dimensiuni centrale 
dar, independente ale personalităţii umane si a susţinut că multi indivizi pot fi priviţi ca 
androgini (bărbaţii tind să manifeste nu neaparat mai multe trăsături masculine — de exemplu 
asertivitate — iar femeile, trăsături feminine — de exemplu tandrete). 

Diverse cercetări privind procesele de prelucrare a informaţiei au arătat la rândul lor 
că genul receptorului determină anumite diferente în ceea ce priveşte acest proces 
(McGuinness, 1976; Meyers-Levy, 1989; Penelope & Wolfe, 1983; Smith, 1980). Aceste 
studii arată că procesarea informaţiei de către femei este adesea caracterizată de o abordare 
imaginativă şi de regulă mai laborioasă, spre deosebire de bărbați, la care predomină 
focalizarea asupra conceptelor individuale. Procesarea informaţiei de către bărbaţi este, 
apoi, caracterizată de o mai frecventă utilizare a „încercărilor euristice eficiente“, precum 
şi de acordarea unei atentii mai mari indiciilor direct accesibile. Această manieră de proce- 
sare îi face pe bărbaţi să pară mai logici, deoarece se concentrează selectiv mai mult asupra 
ideilor şi informaţiilor tangibile. De asemenea, bărbații procesează informațiile prin cate- 
gorii mai generale decât femeile (Meyers & Levy, 1989). 

Gilligan (1982) consideră că femeile şi bărbaţii abordează problemele morale în 
moduri diferite. Astfel, femeile pun un accent mai mare asupra relaţiilor şi obligaţiilor 
fata de ceilalți, în timp ce bărbaţii sunt mult mai interesaţi de reguli şi drepturi individuale. 
Bărbaţii au, de asemenea, tendinţa de a considera comportamentul orientat spre propria 
persoană ca fiind natural, în timp ce femeile au într-o mai mare măsură tendinţa de a pune 
un accent egal atât asupra propriei persoane, cât şi asupra celorlalți (England, 1989). 

Autoarea menţionată a observat că în momentul în care sunt puse în fata unei dileme 
morale femeile urmăresc mai degrabă posibilele dezvoltări/scenarii ale evenimentelor şi 
implicaţiile lor asupra protagonistilor acestora, folosindu-și imaginaţia pentru a extinde 

contextul, in timp ce barbatii au tendinta de a trata dilema acceptand conventia exercitiului 
mental şi delimitarea artificială a contextului, căutând o cale lineara de rezolvare a dilemei 
(„ca o problemă de matematică cu oameni“). De aceea, este de așteptat ca femeile să coope- 
reze într-o mai mare măsură decât bărbaţii în cazul unor dileme sociale. Cu toate acestea, 
femeile nu cooperează necondiționat, urmărind să realizeze un echilibru între grija fata 
de celălalt si teama de a fi inselate (Hogg & Garrow, 2003). 

Carol Gilligan analizează dintr-o perspectivă originală rezultatele unui experiment 
notoriu, una dintre dilemele morale folosite de Kohlberg (1981) pentru a delimita $i măsura 
stadiile dezvoltării morale a copiilor: „Heinz are nevoie de un medicament pentru soția 
lui, care este bolnavă şi poate să moară în lipsa unui medicament. El află că inventatorii 
medicamentului sunt atât de lacomi, încât cer un pret de zece ori mai mare decât valorează, 
dar nu are aceşti bani. Heinz reuşeşte să facă rost de jumătate din sumă, dar farmacistul 
nu acceptă să primească cealaltă jumătate mai târziu. De aceea, Heinz intră în farmacie 
şi fură medicamentul. Ar fi trebuit să facă Heinz acest lucru?“ 

Subiectii experimentului analizat critic de Gilligan sunt doi copii de clasa a șasea 
(11 ani), Jake si Amy. Fără nici o ezitare, băiatul (Jake) se declară de acord cu Heinz, 
văzând problema ca pe un conflict între valoarea vieţii şi cea a proprietăţii. El crede că, 
în cazul în care Heinz ar fi prins, judecătorul i-ar da dreptate, fiindcă legile pot fi greşite, 
deoarece nu poţi să faci câte o lege pentru toate situaţiile imaginabile. Jake vede o problema 
de risc calculat şi se plasează în centrul unui sistem abstract de principii şi reguli logice. 
Pe de altă parte, Amy dă un răspuns care pare evaziv şi denotă, la prima vedere, neinte- 
legerea problemei. Ea crede că Heinz nu ar trebui să fure, ci să încerce fie să facă rost de 
bani, fie să-l sensibilizeze pe farmacist, pentru că dacă fură şi e prins o va lăsa pe soția 
lui fără nici un sprijin. În opinia lui Gilligan, departe de a demonstra imaturitatea morală 
a fetei, răspunsul ei îndică o diferenţă fundamentală în reprezentarea realității. Amy îi vede 
pe actorii dilemei „nu ca pe nişte oameni aflaţi într-o competiţie a drepturilor individuale, 
ci ca pe membri ai unei reţele de relații de a cărei stabilitate depind cu toții“ (Gilligan, 
1982). Autoarea crede că, spre deosebire de Jake, Amy plasează criza într-un context mai 
larg, elaborand mai multe scenarii alternative ce urmăresc evoluția situaţiei în timp si 
consecinţele posibile ale acţiunilor. Gilligan vede în acest rezultat un argument în sprijinul 
pe cooperare, spre deosebire de bărbaţi, care sunt socializati într-o etică a drepturilor indivi- 
duale şi a competiției. 

Din perspectiva publicităţii, aceste speculaţii sunt relevante mai ales în măsura în care 
discutăm despre campanii sociale sau electorale, dar şi în cazul a ceea ce specialiştii 
numesc cause related marketing. 

Jung (1963), Wickes (1963) şi Silverman (1970) afirmă la rândul lor că bărbaţii, de 
regulă, „înlătură tot ceea ce nu presupune concepte definite şi izolate [...], adaptându-se 
situaţiei prin construcţia de reguli, atitudini şi legi“. În comparaţie cu femeile, bărbaţii 
au, de asemenea, tendinţa de a rationaliza mecanismele de procesare a informației prin 
concentrarea mai degrabă asupra informaţiilor şi indiciilor legate de sine decât asupra 
celor provenite din mediul înconjurător. Bakan (1966) şi Carlson (1972) susţin si ei că 

bărbaţii se concentrează mai mult asupra aspectelor care corespund propriilor interese 
(egocentrism) şi au tendinţa de a reduce numărul factorilor periferici care sunt luaţi în 
considerare în situaţiile de procesare a informaţiei. 

Diferenţele în modul de a procesa informația depind însă considerabil şi de nivelul 
de interes al individului pentru stimulii reclamei sau pentru categoria de produse din care 
face parte marca. De exemplu, unele dintre diferenţele determinate de gen în procesarea 
reclamelor se datorează faptului că stimulii acestora nu reușesc să depășească pragul de 
interes specific receptorilor bărbaţi pentru acea categorie de produse. Bărbaţii pot să nu 
fie interesati suficient de mult de produsul căruia i se face reclamă, de categorie, de mesaj 
sau de detaliile de execuţie ale reclamei pentru a realiza o procesare detaliată a informaţiei. 
În cazul în care ei sunt însă interesaţi de produs sau de reclamă, sunt dispuși într-o măsură 
mai mare decât femeile să investească în interpretarea informațiilor acesteia. Meyers-Levy 
(1989) arată si el că, deşi femeile sunt mai atente decât bărbaţii la particularitatile unui 
mesaj, diferenţele dintre maniera de procesare feminină si cea masculină dispar atunci 
când mesajul este suficient de relevant pentru aceștia din urmă. 

Alţi autori (Janeway, 1980) consideră că perspectiva femeilor presupune „difuziunea 
ego-ului“ şi un număr mai mic de legături între sine şi obiectele interacțiunilor cu mediul. 
Această abordare corespunde viziunii tradiţionale conform căreia femeile dețin o poziţie 
mai docilă în societate, învaţă să supravieţuiască prin înţelegerea comportamentelor celor 
din jurul lor si prin reacții adecvate la acestea şi, astfel, se acomodează mai ușor la nevoile 
şi aşteptările celorlati. În acelaşi timp, prin faptul că deţin o poziție dominantă în societate, 
bărbaţii sunt mai liberi să se concentreze mai mult asupra lor, şi mai putin asupra dorințelor 
şi nevoilor celorlalți. Femeile sunt mai grijulii, mai legate de comunitate şi mai idealiste 
decât bărbaţii şi tind să fie mai altruiste, respectiv să arate o grijă mai mare pentru ceilalţi 
decât bărbaţii. Explicaţia oferită de psihologia evoluționistă descrie comportamentul uman 
(inclusiv cel moral) ca fiind determinat de scopurile genetice şi reproductive ale speciei. 
În timp ce teoria rolurilor sociale consideră că diferenţele de gen/sex sunt determinate de 
normele şi comportamentele sociale, psihologia evoluționistă le consideră consecinţe ale 
procesului diferit de adaptare la mediu. Astfel, femeile şi bărbaţii se confruntă cu strategii 
diferite în special în ceea ce priveşte „investiţia parentală“ (Trivets, 1972). Femeile inves- 
tesc mult mai mult în progenituri decât bărbații („costul biologic“ al ovulului este mult 
mai mare decât cel al spermatozoidului) şi, de aceea, sunt mult mai selective decât aceştia 
în ceea ce priveşte opțiunile de împerechere (Buss, 1996). Această selectivitate determină 
în rândul populaţiei masculine o orientare competitivă, în vederea atragerii atenției femeii 
ŞI a convingerii acesteia în ceea ce privește potenţialul de a asigura gene puternice şi bună- 
stare pentru copii (bărbații care manifestă semnale ce arată că posedă gene puternice, cum 
ar fi puterea fizică sau resursele materiale, sunt aleși mult mai frecvent decât cei care nu 
manifestă astfel de semnale). Ea determina de asemenea o varianta adaptativa mai mare 
în cazul bărbaților decât în cel al femeilor, ceea ce s-a concretizat în dezvoltarea la bărbaţi 
a unui mecanism psihologic competitiv („care-i predispune la asumarea de tactici şi com- 
portamente riscante, inclusiv a unora care pot determina moartea, dar care au eficiență 
din punct de vedere reproductiv“) (Buss, 1996; Wilson, Margo & Daly, 1985). Aceasta 


188 Psihologia reclamei si a consumatorului 


a condus la dezvoltarea de caracteristici şi comportamente mai agresive, mai competitive 
şi mai riscante din partea bărbaţilor decât din cea a femeilor. 

Alte cercetări (Skitka & Maslach, 1996; Taylor & Hall, 1982; Weller er al., 1976) 
indică faptul că femeile sunt mai „expresive“ decât bărbaţii, mai puternic motivate de 
nevoile de afiliere şi că preferă într-o mai mare măsură profesii orientate spre persoane. 
De asemenea, ele sunt mai orientate spre atingerea succesului în relațiile interpersonale 
sau urmărirea unor scopuri în această direcție (Stein & Bailey, 1973). Acest rezultat poate 
fi atribuit, de asemenea, faptului că femeile sunt mai conştiente de sentimentele celorlalţi 
decât bărbaţii (Rosenkrantz er al., 1968). Femeile utilizează mai mult decât aceştia con- 
structe legate de funcționarea armonioasă a grupurilor din care fac parte şi sunt mai 
preocupate de aspectele ce tin de interrelationarea cu ceilalţi, respectiv de cele de comu- 
nicare. În general, femeile tind să aprecieze mai mult decât bărbații importanţa de a le 
face celorlalți pe plac şi sunt mai orientate spre ceilalți, în timp ce bărbaţii tind să fie mai 
independenţi $i mai încrezători în sine (Miller, 1987). 

În urma unor studii desfășurate în diverse organizaţii, Landau şi Leventhal (1976) au 
descoperit la rândul lor că femeile tindeau mai mult decât bărbaţii aflați în aceleaşi poziții 
de decizie să păstreze din motive sociale angajaţii cu productivitate scăzută. De asemenea, 
bărbaţii preferă într-o mai mare măsură satisfactiile extrinseci ale slujbei (salariu, pro- 
movări etc.) decât femeile, care sunt mai sensibile la cele intrinseci (recunoaşterea din 
partea colegilor, aprecierea rezultatelor etc.). 

În contextul publicităţii, unele studii arată că bărbaţii sunt mai putin sensibili la 
reclamele pentru opere de caritate sau cele orientate către ceilalți decât la cele orientate 
spre sine. Aceste diferenţe în ceea ce priveşte receptarea publicităţii sunt explicate însă 
şi prin diferenţele în ceea ce priveşte valorile si viziunea asupra lumii determinate de genul 
receptorului (Brunel & Nelson, 2003; Wang, Bristol, Mowen & Chakraborty, 2000). 
Prakash (1992) arată că bărbaţii preferă reclamele care prezintă modele şi exemple de 
socializare în grupuri mari şi cu activităţi competitive, în timp ce femeile preferă reclamele 
cu socializări non-sportive şi non-competitive, atât în grupuri mari cât şi în grupuri Mici. 
McDaniel si Kinney (1998) arată şi ei că femeile tind să răspundă mai pozitiv decât bărbații 
la reclamele sau mărcile care susţin o cauză pe care o aprobă sau sprijină. 

Alți autori (Anastasi & Foley, 1949) menţionează înclinația femeilor spre a determina 
specificitatea şi complexitatea unei situaţii şi spre a completa eventualele detalii lipsă. 
Femeile au o capacitate mai mare de procesare comprehensivă a unei arii mai mari de 
indicii şi dezvoltă modele de procesare bazate într-o mai mare măsură pe imaginație decât 
bărbaţii. Acest aspect este confirmat şi de Entwistle şi Garvey (1972), care sugerează că 
femeile au o interpretare mai imaginativă şi mai creativă a indiciilor unei situaţii şi că 
realizează mai frecvent interpretări asociative în elaborarea mesajelor. Comparativ cu 
bărbaţii, femeile stabilesc, de asemenea, mai multe subcategorii in care stochează infor- 
matiile cu care se confruntă iar, datorită faptului că au o modalitate mai comprehensivă 
de procesare a acestora, produc categorii structurale mai putin diferențiate şi mai putin 
inclusive (Hogg & Garrow, 2003). 

Anderson (1983) susţine la rândul lui că modul de procesare a informaţiilor carac- 
teristic femeilor influenţează direct maniera de interpretare a acestora şi chiar capacitatea 
de memorare. El sugerează că femeile au, astfel, un avantaj în ceea ce priveşte memoria 
în comparaţie cu bărbaţii, deoarece tind să stocheze mai multe informaţii şi în mai multe 
subcategorii. Pe de altă parte, bărbaţii angrenează structuri cognitive cu un număr mai 
mic de subcategorii decât femeile şi folosesc într-o mai mare măsură strategii logice şi 
selective de procesare a informaţiei. De aceea, în situaţii care presupun procesarea unui 
număr mare de stimuli, bărbații performează mai slab decât femeile, întrucât eforturile 
lor de a crea ordine sunt obstructionate de indiciile asociate in mod direct cu multitudinea 
de dezvoltări posibile a situației respective (Hogg & Garrow, 2003). 

Diverse alte cercetări (O’Neill, 1982; Hoffman, 1972; Minton & Schneider, 1980; 
Carlson, 1972) arată că bărbații sunt motivaţi într-o măsură semnificativ mai mare decât 
femeile de nevoi de autorealizare, că sunt mai orientati către sarcini şi scopuri individuale 
şi că pun un accent mai mare pe rolul muncii, al poziţiei şi realizărilor sociale. Hofstede 
(1980) arată la rândul său că bărbaţii apreciază mai mult potenţialul de a avansa şi de a 
câştiga putere (doi motivatori extrinseci clasici) decât femeile. 

Cercetările lui Eagly şi Carli (1981) sau Becker (1986) sugerează că femeile şi bărbaţii 
se diferenţiază şi din perspectiva gradului în care pot fi influenţaţi de alte persoane. Astfel, 
femeile sunt mai uşor de influenţat decât bărbaţii, mai uşor de convins şi tind să fie mai 
supuse şi să se conformeze mai mult opiniei majorității în situaţii de presiune a normei 
de grup (mai ales în prezenţa unui agent de influenţă), în timp ce bărbaţii tind să fie mai 
putin receptivi în privinţa cererilor sau ordinelor venite din partea celorlalţi. Aceasta se 
poate datora faptului că bărbaţii adoptă o atitudine independentă, competitivă şi încre- 
zatoare în ceea ce priveşte aprecierile celorlalţi, în timp ce femeile acceptă mai ușor opiniile 
altor persoane şi le pot privi ca pe niște oportunităţi de a învăţa mai mult despre propriile 
abilități (Roberts, 1991; Eagly & Carli, 1981; Ludenberg et al., 1994). Femeile sunt în 
acelaşi timp mai atente la cauzele sociale din mediu şi răspund mai uşor la acestea, in 
timp ce bărbaţii sunt atenți la stimuli precum obiecte sau tipare vizuale (Garay & 
Scheinfeld, 1968; Parsons & Bales, 1955; Williams & Best, 1982). 

Eagly (1987) consideră de asemenea că diferenţele de comportament dintre bărbaţi şi 
femei sunt influențate în mod semnificativ şi de jocul social pe care îl face fiecare individ 
în funcţie de rolul său social, rol determinat în mare măsură de gen. Teoria rolurilor sociale 
susține că indivizii caută să interpreteze roluri specifice genului/sexului lor, atât prin adop- 
tarea abilităților necesare pentru o interpretare de succes, cât şi prin adecvarea comporta- 
mentului social la cerinţele rolului. Prin urmare, rolurile de gen/sex afectează comportamentul 
atât într-o manieră directă, prin conformarea cu rolul, cât şi indirect, prin adoptarea de 
comportamente şi atitudini ce sunt transmise celorlalți indivizi prin interpretări repetate. 
Dobândirea de valori, convingeri şi comportamente specifice rolului presupune faptul că 
rolurile de gen/sex afectează comportamentul indivizilor chiar şi atunci când situaţia socială 
nu necesită neapărat adoptarea unui astfel de rol. Eagly consideră că rolul masculin presupune 
norme care încurajează competiţia şi agresivitatea, in timp ce rolul feminin respinge si evita 
agresivitatea pentru a împiedica răsfrângerea efectelor acestor atitudini şi comportamente 

asupra propriei persoane. Implicatiile directe asupra dilemelor sociale sugerează că bărbaţii 
sunt mai predispusi să dezerteze datorită lacomiei, in timp ce femeile — din teamă si din 
dorinţa de a evita agresiunea şi consecinţele neplăcute asupra propriei persoane (Eagly, 
1987; Eagly & Stefen, 1986). 

Hogg si Garrow (2003) consideră că efectele diferenţelor psihologice determinate de 
identitatea de gen se reflectă considerabil şi asupra procesării şi interpretării conţinutului 
mesajelor publicitare. O concluzie importantă a studiilor privind influenţa diferenţei de 
gen asupra receptării reclamelor (din perspectiva creatorilor de publicitate) este aceea că 
împărțirea clasică a grupurilor-tinta din punctul de vedere al sexului biologic (masculin/fe- 
minin) nu acoperă în totalitate fenomenul genului. Genul (sau semnificaţiile culturale şi 
sociale impuse si asteptate de către societate ce sunt asociate masculinitatii sau feminităţii) 
este un factor deosebit de important în dezvoltarea strategiei de comunicare publicitară. 
Genul/sexul este folosit în mod frecvent ca variabilă de segmentare a consumatorilor unei 
mărci. El este uşor de identificat, iar segmentele de consumatori astfel definite sunt acce- 
sibile, ușor de măsurat şi, nu în ultimul rând, largi şi, în consecinţă, profitabile. Aceste 
categorii (sex/gen) pot însă uneori să nu se suprapună, fapt ce are implicaţii considerabile 
asupra demersului de comunicare. 

Femeile pot procesa şi stoca mai multă informaţie din mesajele publicitare, ceea ce 
permite elaborarea si adresarea unor mesaje mai bogate în stimuli, care urmăresc să 
determine crearea de asociaţii multiple. Ele sunt, de asemenea, mai deschise fata de mesaje 
cu un conţinut simbolic ridicat, mesaje care pot defini într-o manieră mai substanțială şi 
mai diversificată poziţionarea şi imaginea unei mărci. 

Prakash şi Flores (1985), analizând, la rândul lor, diferenţele dintre bărbaţi şi femei 
în ceea ce privește modalitățile de procesare a informației, arată că femeile procesează 
informaţia mai elaborat, dar şi mai subiectiv decât bărbaţii şi recomandă folosirea de stra- 
tegii şi formate speciale de reclame pentru fiecare gen în parte. 

Mesajele publicitare create pentru bărbaţi ar trebui să conţină într-o mai mare măsură 
informaţii precise si concrete şi un număr mai degrabă redus de stimuli. Bărbaţii se concen- 
trează asupra informaţiei foarte accesibile, în timp ce femeile iau în considerare o arie 
mai largă de informaţii, atât accesibile, cât şi ascunse (subiective). Femeile pot, de aseme- 
nea, să recepteze un număr mai mare de detalii ale stimulilor din reclame şi să realizeze 
o analiză mai extinsă asupra personajelor acestora. Tot astfel, ele identifică mai uşor decât 
bărbaţii contradicţiile din reclame şi au tendinţa de a le compara şi, în final, de a le evalua 
într-un mod mai critic. Aceasta se datorează si faptului că femeile fac distincții mult mai 
clare decât bărbaţii în ceea ce priveşte categoriile şi subcategoriile de produse. Bărbaţii 
au tendita de a se concentra selectiv asupra informaţiilor concrete, tangibile, în timp ce 
femeile se angajează în mai multe interpretări creative şi imaginative ale stimulilor din 
reclame, manifestând înclinația de a îmbogăţi si completa detaliile lipsă ale mesajului 
publicitar. Strategia bărbaţilor de procesare a mesajelor publicitare este adesea bazată pe 
sisteme euristice care simplifică prin concentrarea asupra unor concepte singulare, în timp 
ce strategia de procesare a femeilor este mai amplă și mai comprehensivă în ceea ce 
priveşte scopul şi numărul de indicii luate în considerare. Femeile au, de asemenea, moduri 

mai elaborate şi mai substanţiale de căutare si analizare a informațiilor publicitare, iar in 
cazul bărbaţilor gradul de implicare fata de o categorie de produse poate juca un rol mai 
important în receptarea reclamelor decât în cel al femeilor (de exemplu, produse low 
involvment vs. produse high involvment) (Hogg & Garrow, 2003). 

Darley si Smith (1995) arata ca, in cazul produselor cu risc scazut al achizitiei si grad 
redus de implicare emotionala, femeile dau un raspuns la fel de favorabil atat in cazul 
reclamelor cu mesaje subiective, cât şi în cel al reclamelor cu mesaje obiective. 

Diferenţele de procesare datorate genului şi particularitatile determinate de acesta 
asupra gradului de implicare a consumatorilor în actul de receptare a media în general şi 
a reclamelor în particular au implicaţii directe şi pentru activitatea de media din publicitate 
(de exemplu, asupra ordinii reclamelor într-o serie de reclame) (Cantor, 1987; Hirschanan 
& Thompson, 1997; Belsch er al., 1991). Astfel, spectatorii/cititorii mai putin motivaţi 
de reclamă sau categoria de produse din care face parte marca sunt mai înclinați să fie 
sensibili la ordinea mesajelor publicitare, în timp ce aceia care sunt implicați mai puternic 
procesează reclamele într-un mod mai sistematic şi sunt influențați mai puţin de ordinea 
acestora. De exemplu, în cazul emisiunilor de televiziune sau revistelor cu audiență 
generală (mixtă), reclamele care tintesc femeile trebuie plasate de regula la începutul 
show-ului sau revistei sau primele în cadrul calupului de reclame, iar cele pentru bărbați, 
ultimele. Aceasta se întâmplă deoarece având un mod de procesare a informaţiei mai siste- 
matic decât bărbaţii, în condiţii de implicare scăzută (ow involvement), femeile sunt sen- 
sibile la efectul de primordialiate (primacy). Ele au tendinţa de a acorda o atenţie mai mare 
şi de a reacţiona mai bine în cazul primei reclame dintr-un grup de reclame sau la primul 
mesaj publicitar dintr-o serie. Bărbaţii sunt, în schimb, mai sensibili la efectul de actualitate 
(recency), având tendinţa de a reacţiona mai favorabil în cazul ultimei reclame dintr-un 
grup de reclame sau la ultimul mesaj publicitar din serie. De asemenea, cercetătorii sunt 
de acord că femeile au nevoie de un număr mai mare de expuneri la o reclamă decât 
bărbaţii pentru a fi convinse să cumpere un produs/marcă. 

Reclamele pot fi direcționate — prin construcția lor internă — către bărbaţi, către femei 
sau în egală măsură către ambele genuri (reclame mixte). Acestea din urmă sunt utilizate 
de regulă de către mărci care vizează în același timp segmente de consumatori bărbaţi şi 
femei. La prima vedere ne-am aștepta ca reclamele mixte să conţină un număr oarecum 
egal de trăsături masculine şi feminine. Diverse cercetări arată însă că trăsăturile dominante 
din reclamele mixte sunt mai apropiate de cele din reclamele pentru bărbați decât de cele 
din reclamele pentru femei. Pentru a transmite mesajele publicitare, adesea creatorii de 
publicitate realizează reclamele pornind de la structura semiotică a reclamelor care se adre- 
sează bărbaţilor si de la premisa că este mai uşor să faci femeile să accepte valori masculine 
decât bărbaţii să accepte valori feminine. Bellizzi şi Milner (1991) arată că la expunerea 
la reclame pentru femei bărbaţii reacționează mai puţin favorabil decât o fac femeile la 
expunerea la reclame adresate bărbaților. Creatorii de reclame operează pe baza presu- 
punerii pragmatice că femeile acceptă mai uşor un mod de adresare masculin, în timp ce 
bărbaţii au tendinţa de a respinge un mod de adresare feminin (pe baza înţelepciunii popu- 
lare care spune că „bărbaţii nu se uită la programe pentru femei, în timp ce femeile pot 
urmări programe pentru bărbaţi“) (Seiter, 1995). 

Această situație se extinde adesea şi la „genul“ mărcii. Prin haloul de atribute func- 
tionale si emoționale, prin poziționare, comunicare etc., mărcile sunt percepute de către 
consumatori ca fiind masculine sau feminine. În această direcţie, studiile de marketing arată 
că femeile preferă mărcile feminine, dar acceptă şi mărci masculine, în timp ce bărbaţii 
preferă mărci masculine şi nu le acceptă pe cele feminine (foarte puţini bărbați fumează 
Virginia Slims sau Salem, dar există multe femei care fumează Marlboro sau Gauloises) 
(Alreck, Settle & Belch, 1982). 

Diferenţele de gen se reflectă şi în particularitatile ce tin de maniera de execuţie a unei 
reclame şi sunt regăsite cel mai frecvent în opoziții binare (calități masculine vs. calități 
feminine): repede vs. încet, abrupt vs. gradual, emoţionat vs. calm, activ vs. pasiv, detaşat 
vs. implicat etc. Elementele de execuţie specifice reclamelor pentru bărbaţi sunt, de exemplu, 
desfăşurarea rapidă a acțiunii, prezenţa imaginilor filmate din unghiuri înalte, voice over-uri 
masculine, existenţa unui nivel mai ridicat de agresivitate, coloană sonoră dinamică şi alertă 
(agresivă). Reclamele pentru femei utilizează prim-planuri cu indivizi sau grupuri de 
oameni, desfăşurare mai lentă a acțiunii, durată mai mare a spotului, filmări la nivel sau 
de jos în sus, imagini întrerupte, voice-over-uri feminine, coloană sonoră mai lentă si mai 
emoțională (femeile reacționează mai negativ decât bărbaţii la o muzica tare şi alertă). 


1.8. Stereotipurile de gen în publicitate 


Termenul de stereotip a fost preluat de către Lipmann, în 1922, din limbajul tipografic 
şi introdus în cel al psihosociologiei cu înțelesul de „imagini din minte“ care sunt indispen- 
sabile indivizilor pentru a filtra şi simplifica o realitate foarte complexă. 

Stereotipul este „o credinţă sau reprezentare rigidă şi simplificatoare, împărtăşită de 
membrii unui grup sau chiar de toți membrii unei societăţi referitoare la o anumită realitate 
(instituţii, procese sociale, persoane, grupuri etc.) (Doron şi Parot, 1999). 

El este definit, de asemenea, ca fiind „un ansamblu de credinţe despre caracteristicile 
psihologice şi/sau comportamentale ale unor indivizi, instituţii sau grupuri sociale (sex, 
vârstă, etnie, religie)“ (Zamfir & Vlăsceanu, 1993). 

Perkins (1997) consideră stereotipul ca fiind „un concept de grup cu o structură simplă 
şi predominant evaluativă, care reflectă de regulă o judecată inferioară“. Bootzin (1991) 
defineşte şi el stereotipul ca fiind „o reprezentare mentală complexă a unei realități definite 
în funcţie de informaţiile pe care indivizii le au sau le consideră a fi adevărate despre 
aceasta“. Stereotipul implică reducerea unei realităţi la un set de reprezentări, de obicei 
exagerări negative. 

Stereotipurile se diferenţiază de prejudecăţi prin faptul că sunt componentele emo- 
tionale ale atitudinilor, în timp ce prejudecățile sunt componentele cognitive ale acestora. 
Componenta actionala este reprezentată de discriminare. 

Stereotipurile sunt scheme simplificatoare învăţate de indivizi în procesul de socia- 
lizare şi fixate în reprezentări durabile (chiar rigide) care nu se bazează pe observarea 
directă a fenomenului/realitatii care le-au determinat, ci pe moduri de gândire arbitrare. 

Ele sunt adesea rezultatul unor procese de selectare $1 schematizare care genereaza la un 
grup de indivizi aceleaşi opinii simplificate, uneori până la caricatural. Stereotipurile 
privitoare la anumite grupuri de indivizi sunt dezvoltate pe baza credințelor privitoare la 
felul în care membrii acestora tind să se comporte, iar stereotipurile sexuale pornesc de 
la premisa fundamentală că bărbaţii şi femeile diferă din anumite puncte de vedere. 

Desi stereotipurile pot fi întâlnite în practic toate domeniile vieţii sociale (stereotipuri 
care privesc rasa, relaţiile de clan, nepotismul, vârsta etc.), printre cele mai politizate şi 
mai analizate în ultima vreme în societăţile moderne se numără cele de gen/sex. Si acestea 
sunt foarte răspândite şi pot fi întâlnite în aproape toate aspectele vieţii cotidiene (femeile 
nu ştiu să parcheze; au o percepţie spaţială mai slab dezvoltată decât bărbaţii; aceştia au 
tendinţa de a aborda relațiile interpersonale într-o manieră fizică, în timp ce femeile, 
într-una emoțională; femeile sunt dependente şi supuse; femeile sunt mai puţin active decât 
bărbaţii; femeile sunt lipsite de autoritate şi expertiză în comparaţie cu bărbaţii; aceştia 
sunt mai „obiectivi“ si mai „logici“ decât femeile etc.). Stereotipurile de gen/sex prezintă 
într-o mai mare măsură decât altele tendinţa de a fi luate ca atare şi adoptate de către 
indivizi ca axiome sociale fără a mai pune întrebări asupra lor (Tuchman, 1978). 

Publicitatea este acuzată frecvent, si uneori chiar cu vehementa, de utilizarea şi per- 
petuarea stereotipurilor sexuale şi de gen, iar aceasta în principal din perspectiva faptului 
că ele pot limita aspiraţiile, stima de sine, capacitatea de realizare şi auto-actualizare a 
indivizilor, având adesea un impact negativ asupra imaginii de sine. Diverși autori au arătat 
că publicitatea este un factor care influenţează considerabil felul în care indivizii își percep 
rolurile de gen/sex (Courtney & Whipple, 1983; Goffman, 1982). Si Jennings et al. (1980) 
au constatat in urma unor teste de laborator ca inversarea rolurilor de gen in anumite 
reclame TV a determinat efecte masurabile asupra increderii in sine si independentei de 
gandire a subiectilor expusi sistematic la acestea. 

Anii '60 au consemnat începutul unor dezbateri aprinse asupra acestui subiect, în 
special referitor la portretizarea femeii în şi prin publicitate, şi au vizat în principal moda- 
litatile în care aceasta reflecta rolul femeii în societate. Opinia dominantă a acestei perioade 
era aceea că femeile sunt portretizate într-o manieră discriminatorie şi sunt minimalizate, 
din punctul de vedere al genului, în raport cu aptitudinile, înzestrările şi rolurile lor reale 
din societate. Începând cu anii ’70 au fost realizate, ca răspuns la criticile adresate publi- 
citatil pe această temă, o serie de cercetări provenind din diverse domenii teoretice, dar 
în special din psihologia socială, sociologie, marketing, drept şi ştiinţele comunicării. 
Concluzia dominantă a fost că într-adevăr în comunicarea de tip publicitar femeile sunt 
prezentate diferit fata de bărbaţi. Studii recente arată că stereotipurile de gen/sex pot fi 
întâlnite în continuare în comunicarea publicitară, sugerând chiar că principalele moda- 
litati de prezentare a femeilor în reclame nu s-au schimbat considerabil fata de anii '60-'80. 
Aceasta se datorează mai ales faptului că rolurile femeilor în reclame sunt în concordanță 
cu normele culturale ale societății dintr-o anumită perioadă şi se modifică doar o dată cu 
acestea (Arens, 1999). Alte studii arată însă că, deşi stereotipurile de gen există în conti- 
nuare în comunicarea publicitară, ele sunt în scădere, respectiv că există tendinţa de creştere 

a prezenţei „portretizărilor egale“ în care femeile sunt prezentate într-o manieră mult mai 
diversificată şi în conformitate cu rolurile reale pe care le joacă în societățile moderne 
(Allan & Coltrane, 1996; Kilsbourne, 1993; Sullivan & O'Connor, 1988). Controversele 
asupra acestor tendinţe continuă şi în prezent. 

Preocupările publicităţii şi marketingului privind stereotipurile de gen/sex nu sunt 
determinate doar de aspectele ideologice sau academice. Acestea pot avea o importanță 
deosebită în ceea ce priveşte comportamentul indivizilor în calitate de consumatori (per- 
ceptia asupra unor brand-uri; atitudinea fata de acestea, existența unor pattern-uri de 
cumpărare etc.). 

Societăţile pot fi — din perspectiva valorilor culturale dominante — masculine sau femi- 
nine, iar această tipologie influenţează major felul în care sunt portretizate femeile în for- 
mele de publicitate utilizate cel mai frecvent în aceste societăţi. Hofstede (1983) identifică 
cinci dimensiuni principale prin care societățile umane diferă din perspectiva axei mas- 
culinitate/feminitate: (1) putere diferită (indivizii acceptă o distribuţie inegală a puterii), 
(2) evitarea nesigurantei (indivizii se simt ameninţaţi de incertitudine şi de situaţii riscante), 
(3) individualism/colectivism, (4) orientare pe termen scurt/termen lung (indivizii se 
orientează spre viitor) şi (5) masculinitate/feminitate (rolurile genurilor sociale sunt dis- 
tincte în societate). În culturile masculine societatea are aşteptări distincte în ceea ce 
priveşte rolurile celor două genuri, în timp ce în culturile feminine există o mai mare ambi- 
guitate în această privinţă. De asemenea, în societățile masculine rolurile prescrise genu- 
rilor sociale presupun diferenţe mult mai clare decât în cele feminine (bărbații trebuie să 
fie insistenti şi puternici, să câştige bani, să-şi etaleze posesiunile şi să nu le pese de alţii, 
în timp ce femeile trebuie să fie modeste şi blânde, să își hrănească familia şi să se ocupe 
de calitatea vieții acesteia). Ca o consecinţă a acestor particularități, în comunicarea 
publicitară specifică unei societăţi masculine femeile sunt prezentate ca fiind inegale cu 
bărbaţii si având mai mult roluri decorative; sunt prezentate mai degrabă ca obiecte sexuale 
(seducătoare) decât ca modele în muncă; sunt semnificativ mai tinere decât bărbaţii etc. 

În special mișcarile feministe au acuzat prezenţa stereotipurilor de gen si a preju- 
decatilor masculine în publicitate. În viziunea acestora, bărbaţii şi femeile apar în reclame 
în moduri care diferă în mod semnificativ: bărbaţii sunt folosiţi ca etaloane de referință 
iar standardele lor prevalează, în timp ce femeile sunt obiecte de scrutin şi de investigaţie 
din partea acestora; femeile sunt prezentate în mod constant în contexte casnice sau deco- 
rative şi nonfunctionale, iar bărbaţii la locul de muncă; femeile sunt prezentate ca fiind 
mai pasive decât bărbaţii; îi servesc pe aceștia în mai multe contexte decât invers etc. 
(Mazzella et al., 1992; Courtney & Whipple, 1983). Si convențiile folosite pentru a pre- 
zenta din punct de vedere vizual bărbații şi femeile diferă considerabil. Bărbaţii sugerează 
prin postura lor putere, competență şi control, în timp ce femeile sunt prezentate ce obiecte 
care trebuie privite, în poziţii subordonate, provocatoare, vulnerabile sau instabile (cu 
mâinile deasupra capului, neatente etc.). 

Teoreticienii feministi susțin în urma unor exerciţii de deconstructivism realizate in 
diverse domenii (lingvistică, filosofie, psihanaliză, istorie, sociologie) că în gândirea 

occidentală a existat o represiune sistematică a femininului, represiune care se reflectă 
şi în comunicarea publicitară (Jones, 1993; Whitfort, 1991). Ei argumentează că astfel 
de stereotipuri sunt reprezentări ale unui sistem patriarhal, expresii ale unor valori 
dominante ale sistemului social şi de aceea sunt privite ca un dat natural de către cea mai 
mare parte a indivizilor care îl compun, fără a fi constientizate sau puse la îndoială. 
Stereotipurile si prejudecățile de gen sunt numeroase şi acoperă o plajă largă de aspecte 
ale vieţii sociale. De exemplu, publicitatea prezintă adesea femeile ca fiind principalii 
„cumpărători“ ai casei, ca soţii credincioase sau jucând roluri sociale decorative, limitate 
si pasive sau subordonate bărbaţilor (asistente medicale pentru medici bărbaţi sau secretare 
pentru manageri bărbaţi). Ele sunt prezentate rar în posturi de decizie în reclamele pentru 
produse scumpe şi importante (cum ar fi automobilele, produsele financiare), mai mult 
în contexte care accentuează obsesia păstrării frumuseţii corporale şi a curateniei locuinţei 
si având un atașament excesiv fata de produsele de acest gen. Femeia este afectuoasa cu 
detergentul sau balsamul de rufe pe care îl folosește, are nevoie ca hainele spălate să 
miroasă a „aer curat“ sau a „primăvară“ şi este pregătită să cumpere oricât de multe produse 
pentru spălat astfel încât hainele familiei să fie curate „aşa cum se cuvine“. Femeia iubeşte 
copiii, iar casa ei este mare, aerisita şi foarte curată. Ea adoră, de asemenea, anumite feluri 
de mâncare (crema de brânză, margarina sau pastele cu ou), este suplă şi niciodată supra- 
ponderală, nu are deloc riduri, iar părul este întotdeauna aranjat, chiar dacă tocmai a terminat 
de spălat vasele cu noul detergent-minune. Dacă copiii murdăresc podeaua bucătăriei, ea 
nu se supără, pentru că are oricând la îndemână o gamă foarte variată de produse de curăţat 
din care să aleagă. În curând, podeaua va fi din nou curată iar copiii se vor putea juca din 
nou pe jos, fara a fi în pericol de a se infecta. 

Reclamele prezintă, de asemenea, un număr mai mic de femei din categorii minoritare 
în comparaţie cu numărul bărbaţilor din aceleaşi categorii, respectiv un număr semnifi- 
cativ mai mic de femei mature (în vârstă) comparativ cu cel al bărbaţilor maturi (de regulă, 
femeile din reclame sunt tinere, iar bărbaţii, de vârstă mijlocie). Diverse studii arată în 
această direcţie că atractivitatea persoanelor din reclame vinde mai bine marca, iar vârsta 
Joacă un rol crucial în evaluarea atractivitatii (majoritatea femeilor care apar în reclamele 
TV sunt tinere şi atractive) (Downs & Harrison, 1985; Signorelli et al., 1994). 

De asemenea, femeile sunt prezentate frecvent manifestând sentimente de frică, gelozie 
sau atașament emoțional, iar temele cele mai des întâlnite în reclamele pentru femei sunt 
de genul „cum să te ajuţi singură“, „cum să faci rost de un bărbat şi să îl păstrezi“, „cum 
să atingi perfecțiunea unei vieţi de familie fericite“. 

Una dintre concluziile importante ale acestor teorii este că reprezentările feminine 
dominante în publicitate înfățișează femeile fie ca „obiecte sexuale“, fie ca gospodine şi 
mame perfecte care au familii fericite şi timp să fie atente cu soţii lor (deci mai mult ca 
anexe ale bărbatului). Aceasta are ca implicaţii directe faptul că femeile trebuie să îşi 
îmbunătăţească permanent felul în care arată, respectiv că mediul lor natural este casa. 
(Downs & Harrison, 1985; Ferrante et al., 1988; McArthur & Resko, 1975). O altă con- 
cluzie este aceea că nu există un fundament ştiinţific care să justifice şi să sprijine 

prezentarea inegala a femeilor fata de barbati in ceea ce priveste inteligenta, abilitatea de 
a lua decizii, obsesia pentru curăţenie, manifestările de teamă şi gelozie sau atașamentul 
pentru produsele de îngrijire a locuinţei (Courtney & Whipple, 1983). 

Mişcările feministe susţin că publicitatea face mult mai mult decât a vinde un produs 
sau un serviciu, şi anume că ea prezintă şi impune seturi de reprezentări despre femeie 
şi rolurile ei în societate. Prin faptul că prezintă valori si stiluri de viata şi mai ales prin 
consolidarea acestora, publicitatea transformă reclamele în agenți de comunicare pentru 
diverse concepte culturale (succes, merit, dragoste, sexualitate, normalitate etc.). Publi- 
citatea vinde până la urmă o viziune despre viata şi un model de înţelegere a lumii (Ewen 
& Ewen, 1982; Leymore, 1975; Price, 1978; Williamson, 1978). Soluţiile oferite de mis- 
cările feministe pentru remedierea acestei situaţii au vizat pe de o parte exercitarea de 
presiuni pentru ca publicitatea să prezinte femeia în roluri şi ipostaze corecte din punct 
de vedere politic, indiferent de realitățile societăţii respective, şi, astfel, să „educe“ consu- 
matorii spre a adopta aceste puncte de vedere considerate juste. Unele curente extremiste 
au mers până la a cere intervenţia guvernelor şi exercitarea unui control coercitiv asupra 
libertăţii de exprimare în vederea sanctionarii şi eliminării discursurilor care încalcă această 
perspectivă, considerând că dominaţia socială este creată în mintea indivizilor sau în corpul 
social prin intermediul „semnificațiilor“ şi, de aceea, poate fi eliminată în același fel. Pe 
de altă parte (prin curentul feminist hberal), ele au cerut femeilor să ocupe poziții mana- 
geriale şi de decizie în structurile media şi de publicitate pentru a putea influenţa din interior 
acest proces (Friedan, 1963). 

Unii autori consideră că modurile simpliste şi discriminatoare în care este prezentată 
femeia în publicitate reflectă eronat realitatea şi oferă o educație greşită tinerilor. Această 
prezumție pornește de la ipoteza că publicitatea influențează atât adulții cât şi tinerii (şi 
în special copiii) în formarea opiniilor privind rolurile celor două genuri/sexe în societate 
datorită faptului că informaţiile transmise pe cale vizuală, de regulă într-o manieră emo- 
tionala si mai ales schematizată (de exemplu în comunicarea publicitară), sunt mult mai 
uşor de reținut şi asimilat decât cele transmise prin intermediul argumentelor raţionale (de 
exemplu prin sistemul educaţional). 

Diverse studii realizate din perspectiva marketingului (Courtney & Wipple, 1983; 
Aaker & Bruzzone, 1985; Lill, Gross & Peterson, 1986) au arătat însă că pentru o campanie 
publicitară este contraproductiv să se abată prea mult de imaginile şi reprezentările pe 
care consumatorii le au despre situaţiile, personajele sau contextele culturale care ar trebui 
prezentate de reclame. De exemplu, nivelul de iritare al receptorilor unor reclame este 
semnificativ mai mare atunci când situaţiile înfățișate sunt departe de sau în contradicție 
cu reprezentările acestora şi scade atunci când scenariul, personajele şi scenele reclamei 
sunt credibile, simpatice şi în concordanţă cu aşteptările lor. 

Unul dintre primele şi cele mai citate studii privind imaginea femeii în publicitate 
este cel al lui Courtney şi Lockeretz (1971). Aceștia au analizat reclamele aparute în aprilie 
1970 într-un număr de opt reviste de interes general din Statele Unite. Studiul a arătat că 
femeile erau descrise preponderent ca fiind cumpărători ce achiziţionează lucruri relativ 
ieftine (produse cosmetice, produse de uz casnic, haine etc.). Dimpotrivă, bărbaţii 

cumpărau bunuri mai scumpe şi mai importante din punct de vedere simbolic (cum ar fi 
automobilele, serviciile financiare, călătoriile etc.). Bărbaţii erau, de asemenea, prezentaţi 
ca modele în ceea ce priveşte munca, spre deosebire de marea majoritate a femeilor, 
prezentate mai mult în ipostaza tipului nemuncitor (definit de Courtney şi Lockeretz ca 
având mai mult un rol recreativ şi decorativ, iar importanţa lui — observabilă doar în cadrul 
familiei). Una dintre concluziile studiului a fost aceea că luarea deciziei de cumpărare a 
produselor cu grad ridicat de risc şi implicare emoţională este asociată cu rolul tradițional 
al barbatului şi că în general decizia acestuia are o importanţă mai mare decât cea a femeii. 

Un alt studiu celebru a fost cel realizat în 1976 de Erving Goffman (Gender Advertis- 
ments) în urma analizei a 500 de reclame. Noutatea adusă de Goffman a constat în concen- 
trarea analizei asupra elementelor mai puţin evidente ale reclamelor (expresii faciale, postura 
capului, locul personajelor, moduri de a privi, locul în imagine etc.), şi nu atât asupra 
produsului/brandului sau gradului de nuditate al personajelor. Aceasta i-a permis să studieze 
în profunzime relațiile dintre cele două sexe şi astfel să surprindă aspecte relevante despre 
acestea (insight-uri). Goffman consideră că reclamele care arată personaje în interacțiune 
oferă „expresii de gen“ care servesc ca modele de rol pentru receptori în ceea ce priveşte 
genul şi că acestea reflectă rolurile de gen așteptate de comunitate de la membrii ei. 

Goffman a observat că nu există o modalitate consacrată de prezentare a femeilor 
sau bărbaților în reclame. Deși a pornit de la ipoteza că reclamele prezintă bărbații ca 
jucând un rol important sau chiar superior celui al femeii, el a constatat că uneori situaţia 
se poate inversa. El a împărțit reclamele în trei categorii: (1) reclame tradiţionale, (2) recla- 
me inversate din punctul de vedere al sexului şi (3) reclame neutre. Reclamele tradiționale 
sunt acele reclame în care sunt folosite scene, personaje, expresii, identități şi roluri 
stereotipe de gen specifice unei societăţi, iar cele inversate prezintă femeile şi bărbaţii în 
situaţii şi feluri care nu se conformează cu înţelegerea stereotipă a respectivei societăţii 
(sau sunt chiar opuse acesteia $i, astfel, subminează așteptările cu privire la rolurile celor 
două sexe). Reclamele egale sunt acele reclame care prezintă bărbaţi şi femei în feluri 
care nu sunt nici în conformitate, dar nici în conflict cu aşteptările sociale. 

Gofmann a împărțit reclamele în aceste trei tipuri după mesajele lor subtile (ascunse), 
pe care le-a definit în funcţie de cinci elemente: (1) mărimea relativă, (2) atingerea 
feminină, (3) retragerea permisă, (4) ierarhizarea funcției si (5) ritualul subordonării. 

Mărimea relativă se referă la imaginile în care importanţa socială si autoritatea unei 
persoane este exprimată de dimensiunea acesteia (înălțime, de exemplu) în raport cu a 
celorlalte persoane din imagine (focalizarea asupra unei singure persoane dintr-un birou, 
poziționarea centrală a managerului în faţa muncitorilor etc.). 

Atingerea feminină se distinge de contactul utilitar si se referă la felul în care o per- 
soană atinge sau mângâie delicat un anumit obiect, transmițând ideea de fragilitate (o 
reclamă la un parfum feminin poate prezenta o femeie care atinge cu delicateţe o sticluta 
de parfum, spre deosebire de o reclamă la un parfum bărbătesc, unde sticla este apucată 
cu toată mâna şi agitată cu putere). Retragerea permisă se referă la faptul că personajul 
reclamei manifestă o anumită distanță psihologică fata de o situaţie socială (personajul 
poate fi prezentat ca fiind mai mult sau mai putin neadaptat unei anumite situaţii sociale 

si, astfel, dependent de protecţia şi bunavointa celorlalți, femeile pot avea expresii provoca- 
toare, privire neatentă, pierdută în spaţiu, care sugerează retragere psihologică şi disponi- 
bilitate sexuală). 

Imaginile indivizilor fata în fata în sarcini de colaborare pot arăta diverse etape sau 
niveluri ale unui rol (o persoană poate fi portretizată într-un rol important, explicând celor 
din jurul ei ceva, o reclamă turistică poate arăta un turist primind indicaţii de la o altă 
persoană, într-un cabinet medical asistenta poate fi prezentată uitându-se nepăsător în jurul 
ei în timp ce medicul citeşte o fişă sau examinează un pacient, femeia poate avea o postură 
subordonată sau provocatoare, stând culcată sau în genunchi). 

Ritualizarea subordonarii se referă la ritualurile sociale prezente în reclamă (când o 
persoană este prezentată aratandu-si respectul pentru alte persoane — face o plecaciune, 
înclină capul, afişează un aer de inocenta sau realizează gesturi prin care permite altei 
persoane să o directioneze sau să manifeste control asupra ei etc.). 

Diverse alte studii din anii ’70 bazate pe analiza de conţinut a reclamelor au arătat 
la rândul lor că există diferenţe de gen în prezentarea persoanelor prin intermediul 
publicităţii (Belkaoui & Belkaoui, 1976; Schneider & Schneider, 1979). Ele au analizat 
în special reclamele TV, şi au ajuns printre altele la concluzia că acestea au un efect sem- 
nificativ asupra opiniilor şi comportamentelor receptorilor în ceea ce priveşte reprezentarea 
stereotipă a rolurilor de gen şi cu deosebire asupra tinerilor, care învaţă si adoptă din acestea 
atitudini şi comportamente (Frueh & McGhee, 1975; Gunter & Svennevig, 1987; Jennings, 
Geis & Brown, 1980; Kolbe & Langefeld, 1993; O’Donnell & O’Donnell, 1978; Hawkins 
& Coney, 1976; Silverstein & Silverstein, 1974). 

Asa cum era de aşteptat, reclamele din publicațiile pentru bărbați prezentau într-o mai 
mare măsură decât femeile într-o manieră stereotipă (Leppard, Ogletree & Wallen, 1993; 
Ruggiero & Weston, 1985). 

Tot in aceasta perioada a continuat sa se amplifice conflictul dintre miscarile feministe 
ŞI diversi cercetători pentru a stabili dacă reclamele prezintă in mod deliberat roluri de 
gen stereotipe în scopul menţinerii unor valori specifice unei societăți dominate de bărbaţi 
sau dacă publicitatea doar se foloseşte de stereotipuri, situaţii tipice şi modele aşteptate 
de comportament pentru a comunica într-o manieră condensată diverse mesaje comerciale 
(Gunter, 1995; Gunter & Wober, 1982; Millum, 1975). 

Este de remarcat faptul că diverse studii recente arată că în ultimii ani nu s-au înre- 
gistrat schimbări importante în ceea ce priveşte imaginea femeii în publicitate, în ciuda 
eforturilor de diseminare a pozițiilor mişcărilor feministe atât în cultură, cât şi în viata de 
zi cu zi. Cu toate că numărul reclamelor care prezintă femeia mai degrabă ca pe o wonder 
woman care face faţă cu succes atât slujbei, cât şi copiilor, soţului şi treburilor casei este 
tot mai mare, efectele se lasă încă aşteptate. Printre motivele care conduc la această stare 
de lucruri se numără mai întâi de toate faptul că stereotipurile sunt considerate soluţia 
cea mai ușoară şi mai eficientă pentru realizarea unei creaţii publicitare capabile să vândă 
un produs/brand. La aceasta se adaugă însă și faptul că discriminările pe criterii sexuale 
întâlnite în publicitate nu influențează în mod semnificativ comportamentul 
consumatorului. Aceasta se întâmplă mai ales deoarece segmentele de consumatori care 

pot fi influenţaţi de discriminarea sexuală din publicitate sunt relativ reduse, dar si pentru 
ca, desi preocuparea consumatorilor pentru aceste aspecte a crescut considerabil in ultimii 
ani, ea nu acoperă o parte importantă a acestora. O alta critică adresată frecvent comunității 
publicitare este aceea că este rezistentă la schimbare, intransigentă şi lipsită de motivaţie 
în ceea ce priveşte implementarea noilor coordonate ale corectitudinii politice. 

Unele dintre aceste critici sunt reale, altele sunt fără îndoială exagerate. Argumentul 
intransigentei nu este plauzibil, datorită faptului că industria de advertising investighează 
în permanenţă consumatorii pentru a fi la curent cu valorile, preferințele, atitudinile şi 
comportamentele acestora — inclusiv categoriile care cuprind femei sofisticate, cu succes 
în carieră şi eventual care manifestă atitudini feministe. Să nu uităm, de asemenea, că 
industria publicitară este condusă de preocuparea pragmatică de a vinde, şi nu de principii 
şi argumente etice sau morale. Dacă discriminarea sexuală sau stereotipurile de gen nu ar 
vinde, publicitatea nu le-ar mai utiliza. Nu există astfel o conspirație a oamenilor de 
publicitate sau de media pentru a produce imagini opresive ale femeilor deoarece nu 
publicitatea a inventat sexismul (deşi unii dintre reprezentanții ei îl perpetuează prin produse 
culturale specifice şi păstrarea în circulaţie a unor astfel de valori şi idei). Aceştia pur si 
simplu utilizează coduri şi convenţii dezvoltate de-a lungul timpului pornind de la anumite 
ideologii şi le răspândesc prin intermediul practicilor şi instituțiilor acceptate și validate 
social. În această direcţie, este de remarcat faptul că interesul acordat de publicitate femeilor 
a apărut o dată cu schimbările aduse de anii '70 în societățile occidentale de consum — 
creşterea accentuată a gradului de ocupare a forței de muncă feminine, schimbările în ceea 
ce priveşte rolurile sociale — şi în special o dată cu creşterea veniturilor femeilor. 

Pe de altă parte, consumatorii, atât bărbaţi cât şi femei, au aceeaşi atitudine inițială 
de rezervă şi aşteptare atunci cand este vorba de adoptarea unor atitudini sau compor- 
tamente active fata de publicitatea de acest tip sau fata de mărcile comunicate astfel. În 
ciuda accentuării atitudinii critice la adresa acestor forme de publicitate, nu se observă 
în rândul consumatorilor intenții consistente de condamnare a stereotipurilor de gen sau 
de adoptare a unor comportamente active (de exemplu, de a boicota produsele/marcile 
promovate prin astfel de forme de publicitate). 

Studiile arată în ultimii ani o accentuare a atitudinii critice generale față de aceste 
practici atât în cazul bărbaților, cât şi în cel al femeilor, dar nu si schimbări comportamen- 
tale semnificative fata de produsele/mărcile promovate prin astfel de reclame (Lundstrom 
& Sciglimpaglia, 1977). Constientizarea problemei discriminării sexuale duce într-adevăr 
la accentuarea atitudinilor critice şi a intentiilor de schimbare a comportamentului 
consumatorilor, în special în cazul femeilor. Atât femeile, cât şi bărbaţii au preocupări 
etice privind utilizarea apelurilor sexuale puternice în reclame, dar femeile au într-o mai 
mare măsură tendinţa de a considera aceste reclame sexiste. Ele sunt mult mai critice decât 
bărbaţii în ceea ce priveşte discriminarea sexuală în reclame, în timp ce atitudinea critică 
si tendinţa de a acţiona sunt semnificativ mai reduse în cazul bărbaţilor (ei fiind mult mai 
putin înclinați către o reacție negativă decât femeile) (Dawson, 1981; Lundstrom & 
Sciglimpaglia, 1977). 

O posibilă explicaţie a acestei situaţii este dată de faptul că, desi comunicarea publi- 
citară este cea mai importantă componentă a promovării (unul dintre celebrii „P“ ai mixului 

de marketing), ea este totuşi doar una singură. Pentru a ajunge la efecte atât de puternice 
incat sa afecteze comportamentul general de consum la un nivel generalizat, este nevoie 
de acţiunea concertata a mai multor factori. Să nu uităm, de asemenea, că publicitatea nu 
este atotputernică şi că există frecvent cazuri în care reținerea şi reamintirea mesajelor 
publicitare sunt scăzute. Pe de altă parte, acest tip de comunicare trebuie să depăşească 
un anumit prag de sensibilitate a consumatorilor pentru ca ofensa adusă lor să devină mai 
mult decât o simplă stare de iritare şi să se concretizeze în comportamente. De asemenea, 
consumatorii manifestă un anumit grad de cinism. Ei recunosc că există stereotipuri de 
gen/sex în comunicarea publicitară (atât bărbaţii, cât si femeile), dar considera în același 
timp că acestea fac parte din „jocul publicităţii“ şi în consecinţă le acceptă ca atare (Dawson, 
1981). Diverse studii au identificat două tendinţe generale în rândul consumatorilor în ceea 
ce priveşte discriminarea pe criterii de gen în publicitate: (1) o tendinţă scăzută spre 
schimbarea comportamentului fata de produs/marca, dar si (2) o sensibilitate mai mare la 
discriminarea de gen, deci o posibilitate mai mare de a fi ofensati de astfel de reclame. 
Dacă discriminarea sexuală şi stereotipurile de gen nu determină schimbări majore 
ale atitudinilor şi comportamentelor consumatorilor fata de un produs/brand iar vânzările 
nu sunt afectate, atunci nu există pentru publicitari nici un motiv serios pentru a schimba 
modalitățile în care acesta este comunicat. Pe de altă parte, stereotipurile de gen sunt 
eficiente, inspiră încredere consumatorilor şi mai ales sunt uşor de folosit, în timp ce 
provocarea şi efortul creativ necesar pentru evitarea lor şi respectarea criteriilor de corec- 
titudine politică sunt mari, iar creativii, lipsiţi de motivații reale în această direcție. 


2. Umorul 


2.1. Introducere 


Apelul la umor este o practică recurentă în publicitate, deşi cunoştinţele noastre 
referitoare la impactul pe care îl are umorul asupra consumatorilor nu sunt documentate 
foarte profund nici până la ora actuală. Desigur, au fost realizate multe cercetări pe tema 
umorului şi în special în ultimele două decenii au fost realizate progrese considerabile, 
dar majoritatea sunt progrese mai degrabă taxonomice ori de sintetizare decât profund 
teoretice, paradigmatice (Weinberger & Gulas, 1992). Poziţia noastră este aceea că în 
publicitate umorul este un ingredient cu fațete multiple. El nu este nicidecum o garantie 
infailibilă a unor reclame mai bune sau mai eficiente, dar poate avea un efect considerabil 
augmentat, în condiţiile în care formula aplicată este atent cântărită din punctul de vedere 
al obiectivelor, al perspectivei strategice, precum şi din cel al caracteristicilor audienței, 
situaţiei şi tipului de umor utilizat etc. 

Cercetarea privind umorul şi efectele sale în comunicarea publicitară a reușit până în 
prezent, din păcate, doar să se alinieze la eşecul definitional evident al acestei realități atât 
de complexe, eșec aşteptat de altfel şi, în ultimă instanţă, generalizat la toate ştiinţele sociale 

care se preocupa de problematica umorului. In ceea ce priveste comunicarea publicitara, 
chiar adoptând o perspectivă non-empirica si nihilista în definirea fenomenului şi acceptând 
în ultimă instanţă că este posibilă studierea sa chiar și fără o definire operațională riguroasă, 
nu s-a reușit atingerea unui consens cu privire la efectele umorului asupra consumatorilor. 
Iar aceasta în condiţiile în care amploarea fenomenului umoristic în comunicarea publicitară 
este extraordinară. De exemplu, în 1980, 50% din reclamele televizate din SUA au avut 
componente umoristice (Speck, 1991; Weinberger & Gulas, 1992), iar procentul este în 
creştere (Stern, 1996). În România nu există încă nici o statistică, formală sau informală, 
a procentului de reclame care apelează la umor, însă o analiză a studiilor pieţei de publicitate 
din ultimii patru ani (AdMarket Research) demonstrează cu prisosinta faptul că atât repre- 
zentantii agenţiilor de publicitate, cât şi clienţii acestora consideră reclamele umoristice 
ca fiind mai creative decât cele lipsite de umor. 

Deocamdată tot ceea ce putem lua în considerare sunt doar câteva studii ale căror 
rezultate sunt neunitare, uneori controversate si care au putut fi doar arareori replicate 
experimental (vezi, pentru discuţii, Sternthal şi Craig, 1973; Weinberger & Gulas, 1992). 
Controversa centrală a tuturor acestor discuţii şi studii este problema eficienţei umorului 
în comunicarea publicitară: este oare acesta eficient? Suscită el oare doar răspunsuri 
pozitive din partea consumatorilor? 

Răspunsurile pozitive la această întrebare, tranșate pana în prezent, demonstrează in 
principal influenţe benefice asupra atenţiei, a preferintei $i a atitudinii fata de brand a consu- 
matorilor (Madden & Weinberger, 1982; Speck, 1991). Aceste influenţe diferă în funcție 
de un număr de variabile moderatoare precum scopul mesajului, caracteristicile audienței, 
atributele produsul şi o seamă de factori executionali, dintre care cel mai important este 
tipul de umor. De asemenea, umorul este o sursă de distragere a atenţiei consumatorului, 
care inhibă într-un mod foarte eficient eventuala tendinţă de contraargumentare, având astfel 
un efect augmentativ asupra persuasiunii (Sternthal & Craig, 1973; Gardner, 1970). 

Răspunsurile mai puţin optimiste relevă faptul că umorul este o strategie de promovare 
riscantă, care poate afecta negativ notorietatea brandului și în mod special indicatorii de 
reamintire spontană (Madden & Weinberger, 1982). Să nu uităm apoi că nu toate brandurile 
se pretează — din perspectiva valorilor de brand, a poziționării sau a haloului de asocieri 
cumulate de-a lungul vremii (brand heritage) — la o comunicare prin intermediul umorului. 
În plus, este cert că un număr relativ ridicat de elemente ce tin de particularitatile socio-de- 
mografice sau culturale ale receptorilor pot influenţa în mod direct percepţia şi definirea ca 
atare a umorului. Umorul, poate mai pregnant decât multe alte realități psihologice, este o 
construcție socială şi culturală (Stern, 1996). Industria publicitară din Occident a tras 
concluziile sale din aceste puncte negative ce leagă umorul de comunicarea publicitară şi a 
încercat să le reducă efectul prin câteva strategii mai degrabă de circumstanta, printre care 
enumerăm asigurarea faptului că materialul umoristic nu distrage atenția de la mesajul propriu- 
zis, utilizarea unui umor mai degrabă subtil decât grosier, relationarea umorului cu produsul 
promovat sau cu situația prezentată, integrarea armonioasă a umorului cu restul mesajului, 
atenţia deosebită acordată perioadei foarte mici de persistență a comunicării umoristice 
(Moriarty, 1991; Scott et al., 1990; Belch & Belch, 1984; Zinkhan & Gelb, 1990) etc. 

2.2. Aspecte definitionale 


Încercările de a defini natura unui fenomen atât de comun, de natural si de omniprezent 
în viata de zi cu zi precum este umorul, făcute în repetate rânduri de comunitatea ştiinţifică, 
s-au soldat până în prezent doar cu rezultate parțiale. Deşi încercările de definire şi 
explicare ale acestui fenomen au venit din toate ramurile ştiinţelor sociale, plecând de la 
filosofie, antropologie, logică şi ajungând până la psihologia pozitivistă, experimentală, 
înţelegerea corectă a manifestărilor umorului, atunci când va fi ea atinsă, va avea implicații 
majore nu doar în rândul acestor ştiinţe, ci şi în domenii cu caracter profund aplicativ ale 
vieţii de zi cu zi. 

Din păcate, familiaritatea atât de pronunţată a acestui fenomen face imposibilă consi- 
derarea lui cu ochi critici şi împiedică abstractizarea științifică a naturii şi funcțiilor sale 
esenţiale. Până în prezent, nu a fost acceptată de comunitatea ştiinţifică nici o teorie atotcu- 
prinzătoare referitoare la umor şi este foarte improbabil ca vreo teorie să reuşescă de una 
singură prea curând să acopere în totalitate manifestările atât de individualizate şi atât de 
variate pe care umorul le demonstrează în cazul indivizilor. 

Paradoxul cercetărilor sociale în problematica umorului este probabil datorat în mod 
direct unei erori fundamentale, $i anume faptului că umorul este privit ca un proces unitar. 
Umorul îndeplineşte un mare număr de funcţii şi roluri, uneori foarte diferite unele de 
altele. Aşa cum au accentuat Zigler, Levine si Gould (1966), înțelegerea ştiinţifică a feno- 
menologiei umorului este imposibilă astăzi fără luarea în considerare a multiplelor 
paradigme elaborate până în prezent, care par deopotrivă de eficiente şi, din păcate, deo- 
potrivă de ineficiente, în funcţie de situaţii. 

Majoritatea teoriilor care privesc umorul şi râsul se concentrează asupra situațiilor 
în care apar aceste fenomene, şi nu pe o analiză a naturii sau funcțiilor lor. Aceste teorii 
sau paradigme sunt, în mare, explicaţii ale umorului, în special ale felului şi momentului 
în care acesta se manifestă în anumite condiţii specifice. A numi însă aceste modele „teorii 
ale umorului“ este, conform unor autori (Morreall, 1987), o exagerare, de vreme ce 
modelele în cauză nu fac decât să descrie situații. Ele sunt în imposibilitatea de a explica 
fenomene psihologice profunde şi nu are aplicabilitatea empirică, predictivă, actionala 
ce ar trebui să caracterizeze orice bună teorie. 

În mod evident, imposibilitatea cercetătorilor de a da naştere unei teorii universale si 
atotcuprinzatoare referitoare la umor se regăseşte şi în confuzia terminologică; aceasta, se 
pare, este atât un rezultat, cât și o cauză a confuziei conceptuale. În general, teoreticienii 
nu împărtăşesc opinii similare nici în ceea ce priveşte cauzele şi nici în ceea ce privește 
mecanismele sau funcțiile umorului. Singurul segment al literaturii care ajunge la un con- 
sens în această problemă este cel psihanalitic, în care termenii de „umor“, „comic“, „glumă“ 
sunt definiti cu claritate şi nu sunt confundați ori folosiţi interşanjabil. Dar chiar şi în acest 
domeniu, rămâne de văzut dacă distinctile terminologice operate corespund realității şi, 
presupunând că este asa, dacă aceste distincții sunt relevante ori semnificative pentru 
problematică (Morreall, 1987). În mod cert, metodele tipice ale psihologiei behavioriste 

sunt în imposibilitate de a oferi o definiţie coerentă a umorului care să explice in mod 
satisfăcător atât rolul său psihologic, cât şi rolul social, dimensiunea sa estetică în literatură, 
rolul îndeplinit în context artistic sau chiar mitic şi ritual (Boller & Babakus, 1992). 


Achiziţia (dezvoltarea) umorului. Achiziţia sau dezvoltarea umorului trebuie tratată 
din două perspective care sunt, desigur, conectate, dar care induc comportamente diferite. 
Prima ipostază este cea a înțelegerii şi aprecierii umorului, a doua este cea a generării şi 
diseminării acestuia. Achiziţia umorului la om începe din primele stadii ale dezvoltării 
sale mentale şi continuă de-a lungul întregii vieții. 

Se credea până de curând că umorul nu este prezent în stadiile timpurii ale dezvoltării 
psihologice a individului. Cercetările recente (Nilsen & Nilsen, 2000) demonstrează însă 
că umorul se dezvoltă o dată cu limbajul. Astfel, chiar si sugarii apreciază anumite tipuri 
de umor comportamental. Bunăoară, banalul joc de-a „cucu-bau“ demonstrează aprecierea 
din partea acestora a unei situaţii în care o acţiune-surpriză vine împotriva așteptărilor, 
ceea ce este, de altfel, o definiţie aproape perfectă pentru un anumit tip de umor. Copii 
zâmbesc la glumele din desenele animate iar când se strâmbă unul la altul demonstrează 
că regăsesc plăcere în ostilitate şi superioritate jucausa — un alt tip clasic de umor. Piaget 
(1969) fixează stadiul de dezvoltare a structurilor mentale formal-operationale în jurul 
vârstei de 12 ani, ceea ce înseamnă că aceasta este limita la care achiziția umorului începe 
să treacă în al doilea stadiu, de generare si diseminare. 

Chapman şi Foot (1976) consideră că stadiile prin care individul uman trece pentru 
a-şi dezvolta pe deplin umorul sunt următoarele: 

— Stadiul idiosincratic, care presupune distracţia copilului prin experienţa individuală 
cu un stimul-surpriză, o senzaţie fizică sau ca răspuns la râsul sau zâmbetul altcuiva. 

— Stadiul normativ, care implică generalizarea acestor expriente individuale, prin 
crearea unei reguli sau a unei convenţii. 

— Stadiul normativ secund, care presupune nu doar generalizarea si crearea unei reguli, 
ci şi violarea respectivei reguli. 

— Stadiul expectatiilor, care presupune o acţiune umoristică cu sens, prin predicția 
frecvenţei de apariţie sau a improbabilitatii unui eveniment. 

— Stadiul relational, care implică înţelegerea relațiilor dintre evenimente diferite şi a 
aspectelor multiple, complexe ale unei situații. 

— Stadiul extra-contextual, presupunând înţelegerea contextului care transcende situ- 
atia, aşa cum este cazul parodiei, ironiei sau satirei. Acest stadiu presupune, de asemenea, 
diferențierea clară dintre aparente si realitate. 

— Stadiul filosofic, care presupune abilitatea de a descoperi aspecte ridicole în natură 
sau în lumea socială şi de a folosi aceste lucruri în crearea de umor. 

Achiziţia şi dezvoltarea umorului, atât în ceea ce priveşte aprecierea, cât şi în ceea 
ce priveşte generarea şi diseminarea sa, sunt evoluţii tipic umane, de cea mai mare 
importanţă pentru evoluţia psihologică generală a individului. Este important de reținut 
însă că unii indivizi se pot opri cu această evoluţie la anumite momente sau stadii dintre 
cele prezentate anterior. Astfel, deşi umorul este o trăsătură general-umană, ce poate fi 
regăsită la toți indivizii, atât în cazul copiilor, cât şi în cel al adulților, indiferent de dife- 
rentele determinate de educaţie, venituri etc., diferite grupuri sociale preferă diferite tipuri 
de umor. Această preferință nu este mediată doar cultural, ci şi de stadiul de dezvoltare 
psihologică a respectivelor persoane (Nilsen & Nilsen, 2000). 

Lucrarea lui Nilsen & Nilsen (2000) este un admirabil exemplu de delimitări concep- 
tuale, trasate cu cea mai mare grijă, între umor şi alte fenomene conexe, aparent similare, 
moderatoare etc. Vom puncta în cele ce urmează o parte din aceste delimitări, urmând linia 
trasată de autorii menționați. 

Umor si râs. În cadrul definitional urmărit de cercetători până acum, a fost stabilită 
o distincție fundamentală între umor şi râs. Este adevărat că cele două concepte au fost 
uneori folosite ca sinonime, însă în principiu diferenţele semnalate de Dewey (1894, apud 
Zinkhan, 1993) şi Potter (1954) rămân la fel de valabile: râsul pare a fi doar indirect legat 
de umor, nefiind în mod obligatoriu o parte constitutivă a acestuia, de vreme ce cele două 

fenomene se pot manifesta independent unul de celalalt. Din acest punct de vedere, este 
in mod evident necesar să facem o distincţie între teoriile referitoare la umor si cele refe- 
ritoare la râs, lucru care s-a întâmplat din păcate doar arareori în cercetările considerate 
fundamentale pentru acest domeniu. Cei mai cunoscuţi tereticieni ai domeniului, care au 
elaborat teoriile sau modelele cele mai influente (Freud, Hobbes, Eastman, Bergson etc.), 
au căzut pradă unui miraj uşor de înţeles: râsul este un construct științific ideal pentru 
studiu, de vreme ce este foarte uşor de operationalizat. 

Umor si amuzament. O variabilă moderatoare luată în calcul în această ecuaţie este 
amuzamentul, deseori folosit interşanjabil cu umorul, care este definit ca experienţă sau 
manifestare mentală sau, în codificarea behavioristă, o variabilă care tine de organism 
(O) în ecuația Stimul-Organism-Răspuns (S-O-R), în care râsul este mai degrabă răspunsul 
(R). În acest sens, este evident că amuzamentul nu este o condiţie necesară și suficientă 
pentru râs, de vreme ce o persoană poate râde într-un mare număr de condiţii care nu au 
de-a face cu amuzamentul (dacă este gâdilată, dacă se ruşinează, din frică, pentru a reduce 
tensiunea psihică etc.); în plus, există și un număr deloc redus de patologii psihologice 
care generează râsul în lipsa amuzamentului (Stearns, 1972). 

Din păcate, concluzia pesimistă ce rezultă din cele discutate mai sus este aceea că, 
în condițiile în care râsul este un răspuns fiziologic iar umorul — o experiență mentală, 
nu există o relaţie esenţială între ele. În plus, devine evident faptul că este imposibil să 
studiem umorul prin metode empirice, singurul lucru posibil fiind studiul său prin inter- 
mediul unor manifestări direct observabile, a unor expresii fiziologice precum râsul, care 
însă nu pot fi considerate drept indicatori operationali ai umorului. 

Oricum, după cum am văzut, nici prezenţa si nici absenţa râsului nu sunt indicatori 
puternici ai amuzamentului per se; câteodată zâmbetul defineşte, din punct de vedere 
operaţional, amuzamentul; altădată acesta este definit de simpla declaraţie „este amuzant“; 
altă dată de manifestări vizibile (aplauze) etc. Se pare, deci, că şi cercetarea si teoria umo- 
rului trebuie să se îndrepte în direcția multioperationalismului, pe care Weinberger si Gulas 
(1992) îl descriu în special în contextul ambiguu al umorului ca pe un absolut obliga- 
toriu „reper de validitate“ (validity cross-check). 

Umor si comedie. În mod cert problema majoră, subliniată şi anterior si semnalată 
de un mare număr de cercetători, este, dincolo de cea definitionala, una terminologica. 
Este foarte posibil ca această stare de fapt nerezolvabilă să mandateze înlocuirea concep- 
tului de „umor“ cu cel de „comedie“, în mod special pentru a contracara mult prea des 
întâlnita confuzie între aspectele formale ale comunicării, reprezentând un stimul („umor“), 
şi aspecte empirice ale răspunsului — efectul asupra consumatorilor (dar tot „umor“. 

Tot din motive circumscrise eforturilor de clarificare conceptuală şi dorinţei de a evita 
confuziile terminologice rezultate din valenţele multiple ale conceptului de umor, unii 
autori au propus înlocuirea acestuia cu cel de comedie şi cu derivatele sale atunci când 
se referă la caracteristicile reacției, precum, de exemplu, „comic“, atunci când se referă 
la caracteristicile stimulului, sau „râs“ şi derivatele sale (,,rizibil“, „a râde“) (Stern, 1996). 

2.3. Controverse definitionale 


Definiţiile operaționale şi general acceptabile ale constructului „umor“ nu reușesc din 
păcate nici pe departe să egaleze numărul mare al studiilor din domeniul comunicării care 
tratează această temă. Găsim, la o trecere în revistă a posibilelor surse bibliografice, un număr 
considerabil de studii şi, cu toate acestea, nu reusim să identificam o definiție cuprinzătoare 
si, pe cât posibil, operațională a fenomenului umorului. O posibilă motivaţie ar putea fi 
reprezentată de faptul că majoritatea studiilor s-au concentrat pe aspectele empirice legate 
de stimul şi de eficienţa acestuia, în loc să trateze aspectele procesuale și fenomenologice, 
legate de modalitățile în care funcționează umorul şi de motivele pentru care lucrurile se petrec 
astfel (Stern, 1996). În mod cert însă, indiferent de motive, situaţia cu care ne confruntăm 
este aceea că, după cum accentuează unii dintre cei mai prestigioși autori ai domeniului, nu 
există o definiție atotcuprinzătoare şi generală a umorului (Weinberger & Gulas, 1992). 

În puţinele cazuri în care autorii au încercat propunerea unei taxonomii exhaustive, 
teoretizarea şi încercările de abstractizare au devenit extraordinar de complicate, fapt care, 
în condiţiile multidimensionalitatii recunoscute a constructului, nu ar trebui să fie exclusiv 
o vină a autorilor. Unul dintre aceste cazuri — care constituie totuși elemente de acumulare 
teoretică necesare, chiar dacă nu complete — este cel al studiului taxonomic al lui Speck 
(1991), care a propus un sistem numit de el HMT — Humorous Message Taxonomy. Acest 
model postulează 80 de mesaje umoristice tipice, aspect care complică lucrurile atât de 
mult, încât nu poate aspira la o valoare practică reală. 

Pe de altă parte, cea mai populară încercare de definire operaţională a constructului, $i 
anume teoria umorului ca rezolvare cognitivă a incongruentelor empirice — incongruity-reso- 
lution (Suls, 1983) — este la fel de limitată, din alte puncte de vedere. În primul rând, teoria 
lui Suls isi are rădăcinile în lingvistică şi, de aceea, se concentrează îndeosebi asupra lim- 
bajul scris sau vorbit (Raskin, 1985). Este din acest motiv limitativă, căci o parte semni- 
ficativă a manifestărilor umoristice, dar şi a cauzelor şi stimulilor externi care conduc la 
aceste manifestări sunt lipsite de o legătură directă cu sfera lingvistică, fiind comunicări 
gestuale, nonverbale, ori chiar neavând nimic de-a face cu sfera comunicării (situationale 
etc.). Ca atare, ea nu reuşeşte să acopere deloc, si în consecinţă nici să explice, o bună parte 
din comunicarea publicitară, care este nu doar vorbită şi scrisă, ci şi vizuală şi „jucată“, având 
o evidentă dimensiune dramaturgica. Asa cum subliniază unii autori (Wells, 1989; Stern, 1996), 
teoria umorului ca modalitate psihologică de rezolvare a incongruentelor nu tine cont de 
diferentierile taxonomice tradiționale dintre genurile literar-artistice, între arta dramatică a 
performanţei (showing) şi cea a descrierii narative (telling). In al doilea rând, chiar autorii 
care propun teoria rezolvării incongruentelor se văd nevoiţi să recunoască faptul că aceasta 
are unele puncte slabe. Nilsen & Nilsen (2000) sugerează că limitarea acestei teorii ar putea 
să se datoreze mirajului constructivist, deloc străin şi de noi de altfel, care îndeamnă la a 
vedea comunicare si lingvism de grad primar sau măcar secundar în practic orice 
manifestare din mediul extern nouă. Alden și Hoyer (1993) subliniază faptul că există şi 
alte tipuri de umor şi de manifestări umoristice decât cele acoperite de această teorie. Mai 
multe studii empirice extensive demonstrează faptul că un număr foarte mare de manifestări 
umoristice specifice comunicării publicitare, după unii autori probabil în jur de 30% (Stern, 
1996), sunt lipsite în totalitate de contraste. Contrastele constituie fundamentul teoriei 

incongruentei, elemente fără a căror existență ea este [NE AA 
invalidată. Atunci când o teorie categorizează 30% din 
fenomenele observabile ce ar trebui să intre sub 
incidența sa drept excepții, ea mai poate fi în cel mai 
bun caz descrisă drept prea îngustă pentru a fi consi- 
derată o teorie fundamentală. În al treilea rând, argu- 
mentul major adus de Zinkhan (1993) împotriva teoriei 
incongruentei este acela că ea nu permite explicarea 
acelor forme de umor care sunt construite cultural, ori 
măcar social, prin interacțiuni între indivizi. Asa cum 
afirmă si Weinberger & Gulas (1992), umorul care este 
construit în timpul sau pe baza interacțiunii între emită- 
torul şi receptorul comunicării nu poate fi explicat, de 
vreme ce această teorie consideră umorul ca fiind un 
fenomen mai degrabă individual, psihologic, decât 
social, în ciuda dovezilor empirice care sprijină acest 
punct de vedere. 

Concluzia pesimistă ce rezultă până în acest mo- 
ment este aceea că taxonomia cea mai completă este, după cum spuneam, prea greu de 
folosit, iar teoria cea mai populară este prea puţin cuprinzătoare. Avem doar unele modele, 
paradigme şi explicații limitate, pe nedrept numite „teorii“, care descriu unele manifestări 
ale fenomenului umorului. 

Ne vedem obligaţi la acest moment, în lumina celor spuse mai sus, să atragem atenţia 
că situația este probabil inerentă fenomenului studiat și nu poate fi atribuită cercetătorilor, 
de vreme ce reprezintă mai degrabă o perpetuare a unei vechi dileme culturale (Morreall, 
1987). Criticii din domeniul cultural şi artistic au probleme similare cu genul literar ori, 
mai larg, construit pe umor — comedia. Se consideră de obicei că motivul controversei majore 
existente încă şi astăzi în acest domeniu se datorează neidentificării unei surse conceptuale 
unice pentru teoria comediei. Nu a fost izolată în pleiada de opere critice nici una care să 
funcționeze în acest domeniu precum Poetica lui Aristotel, care este baza teoriei tragediei. 
Actuala problemă taxonomică nu este, aşadar, altceva decât continuarea într-un domeniu 
modern a disputei, vechi de secole, privind natura comicului şi a comediei (Morreall, 1987). 


2.4. Elemente fundamentale ale umorului. Taxonomii 


2.4.1. Taxonomii uzuale. Tipuri de umor 


2.4.1.1. Adaptarea 

Adaptarea este o tehnică umoristică bazată pe un joc de cuvinte în care un cuvânt, 
propoziţie sau frază bine cunoscute sunt „reciclate“ pentru un nou uz semantic (Nilsen 
& Nilsen, 2000). De cele mai multe ori schimbările sunt minore, căci, dacă acestea sunt 
atât de semnificative încât receptorilor să le fie dificil să evoce forma iniţială la nivel 
conștient sau neconstient, cea mai mare parte a efectului se pierde. 

Desi nu toate adaptarile determina reactii puternice, majoritatea acestora contin ele- 
mente de surpriza sau incongruenta care ne fac sa zambim, facand astfel noile nume sau 
noile aplicări memorabile. De exemplu, puţină lume ştie că Dolly, oaia clonata in 1997, 
a fost clonata dintr-o celulă prelevată dintr-o glandă mamară a unei oi adulte şi și-a primit 
numele printr-o paralelă cu Dolly Parton, starul de muzică country cunoscut mai ales pentru 
formele sale generoase. Desi anterior acestei clonări au mai existat clonari de cimpanzei 
sau câini, nici una nu a avut succesul mediatic al lui Dolly. Nilsen şi Nilsen (2000) atribuie 
printre altele în mare măsură acest efect, cel puţin în prima sa fază, numelui şi asocierilor 
determinate de acesta. 

Adaptările se pot face si în cazul sloganului, adesea cu la fel de mult umor. Just do 
it!, sloganul brandului Nike, a fost adaptat umoristic în repetate rânduri. Aceast lucru a 
fost făcut pentru prima dată la scară mare în 1997, chiar de către Nike, într-o acţiune de 
PR autoironic, în care a împărțit tricouri cu textul Just brew it!. Celebrul slogan a fost 
parodiat şi de către contestatarii brandului în timpul scandalului din 1998 declanșat de 
exploatarea copiilor şi în general a muncitorilor în fabricile din Asia de Sud-Est ale com- 
paniei. Atunci protestatarii au îmbrăcat tricouri cu textul Just don t do it]. 

Adaptările umoristice sunt utilizate frecvent şi ca mijloc de tachinare sau de mani- 
festare a agresivităţii umoristice între grupuri sociale rivale ori ca mijloc de a lua în 
derâdere convingerile prea rigide sau rizibile ale unui anumit grup. De exemplu, creștinii 
fundamentalisti din Statele Unite si Europa Occidentală lipesc pe spatele maşinilor lor 
stickere cu conturul stilizat al unui peste, iar în interiorul acestor contururi este scris „Jesus 
Christ“ (cu trimitere la semnul de identificare al primilor creştini). Cei care ironizează aceste 
convingeri folosesc autocolante de aceeași formă, cu diferenţa că peştele are picioare iar 
textul din interior este „Darwin“, sugerând astfel aderenţa ideologică a posesorilor maşi- 
nilor la teoria evoluționistă. 

Un alt exemplu interesant este cel al timbrului aniversar emis în 1999 de mica republică 
Abhazia pentru a aniversa independenţa de fosta URSS. Efectul urmărit a fost ironia la adresa 
imaginilor cu Lenin şi Marx. De aceea pe timbru — care a devenit o emisiune cu mare căutare 
printre colecționari — au apărut John Lennon si Groucho Marx (Nilsen & Nilsen, 2000). 


2.4.1.2. Umorul accidental 

Umorul accidental ori neintentionat se împarte în două categorii: (1) fizic şi (2) lingvis- 
tic. Umorul semantic accidental provine din greşeli de litera, de pronunțare, de logică, acte 
ratate etc. Un exemplu ilustrativ în această direcție îl constituie emisiunile de tipul Copiii 
spun lucruri trăsnite sau cele care caută sau determine un umor accidental, provenit din 
înţelegerea greșită a unei situaţii, a unui nume sau a semnificației unui cuvânt. 

Umorul neintentionat de tip fizic tine de întâmplări şi situaţii (celebra alunecare pe o 
coajă pe banană, alunecarea pe scări sau împiedicarea de o bordură). Aceasta este forma cea 
mai curată a surprizei. Succesul unor emisiuni de tip „camera ascunsă“ poate fi atribuit acestui 
tip de umor, la fel ca si cel al e-mail-urilor care circulă cu cele mai ciudate şi neașteptate 
întâmplări de viata, etichete, instrucțiuni ori utilizări neașteptate şi nostime ale unor produse. 

Actele ratate, asa cum au fost ele explicate cu o simplitate uluitoare de Freud, sunt 
greşeli de pronunțare datorate faptului că autorul are dorinţe inconștiente care contravin 

intentiilor sale constiente. Denumirea engleza este datatoare de seama in acest sens: 
„alunecare freudiană“ (Freudian slip). De exemplu, un preşedinte de parlament care isi 
începe cuvântarea de deschidere a unei şedinţe spunând că declară şedinţa închisă este 
învins de propriul subconștient si de dorinţele sale ascunse (si, fără îndoială, chiar de 
Freud...) (Nilsen & Nilsen, 2000). O categorie separată de malapropisme sunt erorile de 
dictie ce apar prin inversarea initialelor sau primelor silabe a două cuvinte alăturate. 

Toate aceste greșeli sunt nostime pentru că-l implica pe receptor în alăturarea a două 
scenarii: cel realizat de fapt şi cel care ar fi trebuit realizat. Sentimentul comic este în 
cazul acesta augmentat şi de sentimentele inconștiente de superioritate fata de cel care a 
făcut greşeala respectivă. 


2.4.1.3. Aluzia 

Aluzia este o referire indirectă sau implicită la o realitate cunoscută atât de sursa me- 
sajului, cât şi de receptor, dar care nu este numită sau menţionată ca atare în mod direct. 
Din punct de vedere etimologic cuvântul „aluzie“ provine din latinul „ludere“ („a juca“), 
iar sensul de joacă semantică este confirmat de obiectivele aluziei. Aluzia este astfel, după 
cum a fost numită de Nilsen si Nilsen (2000), „hrană concentrată pentru gândire“, fiind 
extrem de eficientă în evocarea prin doar câteva cuvinte a anumitor sentimente, emoții, 
cognitii sau chiar a unor întâmplări complexe. 

Din acest punct de vedere aluzia este şi o tehnică eficientă pentru realizarea unui discurs 
condensat (chiar parcimonios), dar suculent şi plin de sensuri multiple. Tocmai de aceea, 
aluzia este în mod deosebit eficientă în publicitate, desene animate sau benzi desenate. 
Principala dificultate pentru utilizarea aluziei în comunicarea publicitară constă însă în a 
găsi referiri care să comunice aceeași idee cât mai multor persoane din grupul-tinta sau, 
pe cât posibil, tuturor indivizilor care formează audiența potenţială. Pe de o parte, este posibil 
ca evenimentele sau situațiile comunicate prin intermediul aluziilor să nu fie familiare sau 
chiar cunoscute de toţi indivizii din audienţă, ci sa fie receptate şi înţelese doar de o parte 
din aceștia sau doar de anumite grupuri sociale, profesionale etc. De exemplu, bine 
cunoscutul „umor de informatician“ face aluzii la concepte evidente doar pentru membrii 
acestei profesii, dar necunoscute pentru „intruși“ sau „profani“. Pe de altă parte, este posibil 
ca evenimentele evocate prin aluzie, deşi receptate de toată lumea la un anumit moment 
(prin faptul că au fost evenimente publice, mediatizate etc.), să nu fi fost suficient de 
importante ori de semnificative încât să lase tuturor amintiri durabile. Aluzia la un eveniment 
care s-a petrecut în urmă cu câţiva ani poate induce cel mult un sentiment de neînțelegere 
unui public care nu-și mai amintește respectivul eveniment ori care, datorită perioadei de 
timp care a trecut, nu reuşeşte să facă suficient rapid conexiunea cu acesta. 

Unele dintre exemplele din publicitatea autohtonă relevante în această direcție sunt 
reprezentate de campaniile care au folosit trimiteri la perioada de dinainte de 1990. Astfel, 
brandul Connex a folosit imagini ale vizitelor de lucru în ţară ale cuplului Ceauşescu, 
marca de bere Bucegi, cozile la carne si lapte din acea perioadă, marca de vodcă Imperial, 
imagini ale congreselor PCR şi sintagma Partidul Imperial din România ca aluzie la 
Partidul Comunist Român, brandul de ciocolată Rom Tricolor (fosta ciocolată cu rom Exce- 
lenta) trimiteri la temuta Securitate şi metodele ei brutale sau la eforturile de reprimare 

de către sistemul comunist a dorinţei tinerilor de a depăși presiunile către uniformizare 
socială. O dată cu trecerea timpului, palierul de vârstă al celor care au amintiri directe 
din perioada comunismului a crescut şi, de aceea, brandurile care fac apel la astfel de 
aluzii sunt cele care au în target grupul lor într-o mai mare măsură persoane mature sau 
vârstnice decât tinere. Este evident că un tânăr de 20 de ani în 2005 avea doar 5 în 1990 
ŞI, astfel, nu are elementele culturale de referință pentru a înţelege aluziile la situaţiile 
specifice acelei perioade. 


e =) Catitară nostri sunt mal intaligenti decât ai lor 


Mai putem menţiona ca exemple de reclame care apelează la aluzii campania Bergenbier 
(„O bere bună se bea cu măsură“ — ,,Liftul“, „Cătuşele“ etc.) care face aluzie la dorinţele 
ascunse ale bărbaților, potentate de consumul exagerat de alcool sau campania Prigat Activ 
(„Nenea, mingea!“ sau „Pot să sară acuma..“), ale cărei reclame care fac aluzie la energia 
suplimentară a copiilor. De asemenea, campania derulată de brandul de magazine elec- 
trocasnice Altex cu sloganul „Foarte îngrijorat?“ (,,Gemenii“, „Scrabble“ etc.) ca aluzie 
la campania principalului competitor, Flanco (al cărui slogan este „Foarte deschis“); spotul 
„Războiul Stelelor“ pentru marca de televizoare Teletech care face aluzie la celebra serie 
Star Wars; spotul ,,Cucu’“ la marca de paste făinoase Monte Banato („Șah la pupaza, mat 
la gugustiuc!“) cu aluzie la apelativele „tandre“ dintre tineri. 


2.4.1.4 Ambiguitatea 

Ambiguitatea este o componentă importantă a umorului publicitar, mai ales atunci 
când se operează cu situaţii care sunt atât de consacrate şi de uzuale, încât mintea con- 
sumatorului face automat saltul necesar pentru interpretarea stereotipă a situației. Ambi- 
guitatea se manifestă atunci când o expresie sau situație poate fi înţeleasă si interpretată 
în mai multe feluri. La un moment dat se produce însă un declic şi apare umorul, receptorul 
realizând că initial interpretase situația în mod greșit, construcțiile sale fiind cu totul altele 
decât cele intenţionate de realizatorii reclamei. 

În publicitate, ambiguitatea are un dublu rol. Pe de o parte, ea este folosită pentru 
umorul pe care îl suscită, iar pe de altă parte, deoarece intensifică interacțiunea receptorilor 
cu mesajul publicitar şi în consecinţă atitudinea pozitivă fata de acesta, determinându-i 
să petreacă mai mult timp cu descifrarea şi înţelegerea lui. Avantajul unei astfel de situaţii 
este acela că descifrarea unui mesaj care necesită un nivel intelectual sau de combinatorică 

ridicat (asa cum este cazul unui mesaj ambiguu sau construit pe doua sau mai multe niveluri 
de interpretare) trezeste consumatorului sentimente pozitive, ca un efect de halo al 
sentimentelor determinate de confirmarea capacitatilor sale cognitive. Aceste manifestari 
emotionale, acest halo pozitiv, se răsfrâng şi asupra produsului sau brandului vizat de 
mesajul publicitar care a generat respectivele asociații cognitive. Pericolul în folosirea 
ambiguitatii este reprezentat de faptul că mesajul poate deveni neinteligibil sau foarte greu 
de înţeles pentru anumite segmente de receptori. Acestea pot întâmpina dificultăți în 
descifrarea celui de-al doilea strat al mesajului si, drept urmare, pot pierde ridicolul si 
umorul situaţiei respective. În acest caz, primul strat al mesajului ar trebui să fie suficient 
de convingător încât să poată funcționa singur drept mesaj publicitar. 

Ambiguitatea lexicală reprezintă procedeul cel mai des întâlnit în publicitate. Ea stă 
la baza jocurilor de cuvinte, care sunt de obicei semnul unei acute lipse de inspiraţie a 
copywriter-ului. Se poate vorbi în anumite cazuri de o formă facilă de ambiguitate şi poate 
chiar de cea mai facilă formă de umor publicitar. Nu trebuie ignorat în acest sens nici 
aportul deosebit constituit de bogăţia semantică a limbii române, manifestată printr-un 
număr remarcabil de cuvinte şi locuţiuni cu dublu înţeles, aflate întotdeauna la dispoziția 
marcată de „confort cognitiv“ a creativului. 

Exemplele de mesaje publicitare construite pe ambiguitate lexicală sunt suficient de 
multe si în publicitatea autohtonă. Să ne aducem aminte doar de campania mărcii de vodcă 
Kreskova, bazată pe facilul şi trivialul joc de cuvinte „Crezi că o va..?“, cu aluzii sexuale 
implicite, sau de cea a mărcii de bere Skol („E limpede că-i buna...“), care comunică 
principalul beneficiu al produsului, faptul că berea este limpede, printr-o aluzie la farmecele 
unei dansatoare de strip tease. Alte exemple sunt reprezintate de marca de produse conge- 
late din pui Coco Rico prin sloganul „Unde mai pui că e şi gustos“ şi de cea de produse 
de panificaţie Băneasa cu sloganul „O pâine bine crescută“. Avem apoi exemplul promoției 
Sprite — „Fiare pentru fiara din tine“ — şi sloganul Lion (,,Periculos de bun“). Putem men- 
tiona, de asemenea, un exemplu din spațiul international, difuzat însă şi în România: brandul 
de băuturi răcoritoare Schwepps, cu sloganul „Now with a little more bite“ şi o execuţie 
plină de umor în care produsul este consumat, respectiv înlocuit cu un postas, de către un 
grup de animale de pradă (leopard şi crocodil). 

Putem întâlni şi în publicitatea din România astfel de exemple: brandul de vin Sec 
de Murfatlar — „Ne vedem la Mamaia“ (bunică vs. stațiunea Mamaia); brandul Connex 
prin campania Connex SMS ,,Menajeaza-l pentru lucrurile cu adevărat importante“ 
(degetul mare de la mâna dreaptă); brandul de lapte Fulga — „Ce vacă sunt! Am uitat să 
mă prezint...“ (vacă de lapte vs. persoană lipsită de politeţe); campania Toyota — „Ne-am 
dat peste cap să iti facem cea mai bună ofertă“ etc. 

Ambiguitatea sintactică este mai complexă decât ambiguitatea lexicală. Ea se mani- 
festa prin posibilitatea schimbării sensului unei construcții sintactice în funcție de accen- 
tuarea uneia sau alteia dintre părțile sale componente. Umorul lui Leslie Nielsen abundă 
în componente de ambiguitate sintactică iar eternele glumite care circulă pe e-mail contin 
adesea şi astfel de exemple („Căutăm om de serviciu care să frece podelele şi două 
chelnerite“, ,,Avansati, căci stă un domn prost pe scară“ etc.). 

2.4.1.5. Anacronismul 

Anacronismul provine din punct de vedere etimologic din grecul ana (împotrivă) şi 
chronos (timp). Este aşadar o construcţie în care ceva se petrece altfel decât la timpul 
său. Cele mai des întâlnite anacronisme sunt cele în care o persoană sau un eveniment 
sunt prezentate în alt timp decît cel căruia îi aparțin. Exemple de opere care speculează 
această tehnică sunt, de exemplu, Un yankeu la curtea regelui Arthur al lui Mark Twain 
sau filmul Înapoi în viitor, al lui Robert Zemeckis şi Steven Spielberg. Si, bineînţeles, 
nu trebuie să uităm filmele lui Mel Brooks, bunăoară Bărbaţi în izmene sau Istoria lumii, 
în care întâlnim o adevărată avalanșă de evenimente anacronice. 

Exemple mai subtile de anacronisme, a căror semnificaţie este prohibită publicului 
mai puţin educat sau mai puţin sensibil la astfel de nuanţe, sunt cele care fac aluzie la un 
eveniment care încă nu putea să fi avut loc. Un exemplu frumos al unui astfel de anacro- 
nism este piesa Butterfinger Angel, a lui William Gibson, în care, atunci când Iosif o 
întreabă pe Maria cand ar trebui să se nască pruncul, ea îi spune că „undeva în perioada 
Crăciunului“ sau o altă comedie a lui Mel Brooks, Jews în Space. 

În publicitate anacronismele sunt destul de frecvent, iar exemple de astfel de artificii 
în publicitatea noastră pot fi campania pentru brandul de bere Caraiman derulată sub 
sloganul „Berea frate cu românul“, a cărei acţiune se desfăşoară pe vremea dacilor; spo- 
turile Romstal ale căror personaje principale sunt figurile unor voievozi români (Vlad 
Tepes, Stefan cel Mare); spoturile Connex Go a căror acţiune se derulează în perioada 
Imperiului Roman şi îi au ca personaje principale pe Cezar şi Brutus. Să nu uităm nici 
faimoasa campanie internațională a brandului Pepsi „Gladiatorii“, care a beneficiat de 
prezenţa unor mari vedete muzicale (Beyonce, Britney Spears, Enrique Iglesias). 


2.4.1.6. Animatia 

Semnificația literală a „animației“ este aceea de a da viata unui lucru neînsufleţit (ceea 
ce desenele animate chiar fac). Încă de la apariţia lor ca formă de expresie artistică, dese- 
exagerare şi situații fantastice. 

Desenul animat este folosit în publicitate în cele mai diferite ipostaze. Pe de o parte, per- 
sonajele celebre din desenul animat, create de Fritz Freleng (Bugs Bunny, Daffy Duck, Sylvester, 
Pantera Roz, Tweety, Speedy Gonzales) sau Walt Disney (Mickey Mouse, Donald Duck, Pluto) 
sunt ele însele branduri puternice, care sunt tratate de deținătorii lor ca atare şi cărora li se face 
un marketing agresiv. Pe de altă parte, aceste personaje sunt folosite pentru a transmite din 
asocierilor lor pozitive şi altor produse sau branduri (de obicei, însă, unor extensii) si pot fi 
plasate pe jucării, cutii de ciocolată, jocuri video, linii de haine pentru copii etc. 

Mascota animată sau desenul animat sunt uneori create în mod special pentru anumite 
branduri, în special atunci când acestea vizează direct sau tangential copiii. Exemple există 
şi pe piaţa românească, prin mascota atât de plină de succes a napolitanelor Joe (Nestlé). 
Există şi campanii care folosesc o astfel de abordare ca stategie generală pentru întreaga 
lor comunicare (de exemplu, campaniile cu bugete mici), chiar şi în cazul produselor sau 
serviciilor care nu se leagă atât de puternic (sau chiar deloc) de lumea copiilor. 

Putem da ca exemple de abordări animate încer- |? i | 
carea de reanimare a personajului lui Goppo; personajul 
Fido Dido din reclamele brandului 7-Up; „Atlas“ din 
spotul brandului Tide; spoturile brandului Milka 
(„Marmotele“), legumele care dansează din spotul 


pentru marca de ulei Floriol; iepurasul cerealelor Ne ae 

: Fe oie f f sa spuenm lureurile atlfel. 
Chocapic Nestle; vacuta Fulga; castorul din reclama Dilan ea dătinelii ester! saut ml 
Colgate; personajele din reclamele Red Bull; vulpea inteligneti deact ai lor. 


care ne recomanda detergentul Rex; personajul Mr. 
Propper; celebrele spoturi pentru marcile de automobile 
Citroën C4 (,,Transformer*) şi Honda (,,GRR“). 


2.4.1.7. Umorul negru 

Umorul negru se bazeaza pe efectul comic — pentru 
unii consumatori — al morbiditatii, absurditatii si anar- 
hiei. Umorul negru combina umorul cu furia şi amara- ~ | 
ciunea, iar amestecul rezultat este aplicat unor situații 
grotesti sau chiar morbide. Exemple deosebite de umor negru pot fi regăsite atât în literatura 
(Catch 22 a lui Joseph Heller, Gravity s Rainbow a lui Thomas Pynchon etc.), cât şi în film 
(de la The Trouble with Harry al lui Alfred Hitchcock şi până la Familia Adams). 

În publicitate, umorul negru este mai puţin folosit decât în alte forme de artă 
contemporană, în special datorită asocierilor preponderent negative pe care le poate 
transfera asupra brandului comunicat. Exemple pot fi totuși regăsite în publicitatea 
autohtonă în spotul „Când mori mergi pe Internet“ al lui Connex sau în alte creații pentru 
același brand, care este, de altfel, sponsorul principal al singurului festival de umor negru 
din România, Humorror. 

Mai putem menţiona campania pentru brandul de gumă de mestecat Airwaves, reclama 
pentru brandul de retail Domo în care părinţii își salvează mai degrabă aparatele electro- 
casnice „de marcă“ decât propriii copii, campania pentru săptămânalul sportiv Fanatik 
(„pentru suporteri până la moarte“), reclama pentru tabloidul Ciao, coniacul Unirea 
(„Dorele, ia mai fa, mă, Bzzz...“) şi celebrele reclame pentru brandul Pepsi Max („Don't 
worry, there's no sugar...“). 


2.4.1.8. Umorul corporal 

Umorul corporal este legat atât de forma corpului unui personaj, cat şi de toate lucrurile 
nostime pe care acesta le poate face cu corpul său (acţiuni, contorsionări, modificări etc.). 
Corpurile deformate sau, oricum, altfel decât normale au fost în mod tradițional legate 
de comic încă începând din Evul Mediu, sau poate chiar mai de timpuriu. În Evul Mediu 
bufonul, cocosatul, clovnul, prostul satului etc. erau legaţi direct de un tip sau altul de 
umor, iar mitologia este, la rândul ei, plină de figuri prea mici (gnomi) sau prea mari (căp- 
cauni), prea slabe (elfi) sau prea grase (pitici), sau deformate în orice alt fel, care au, pe 
lângă funcția de simbolizare, şi una comică. 

Unii dintre cei mai importanţi comici moderni şi-au câștigat faima făcând apel la 
umorul corporal (care decurge dintr-un nas prea mare, urechi prea clăpăuge, o gură prea 

mica, sau mare, sau stramba, o mustata prea stufoasa etc.): Charlie Chaplin, Buster Keaton, 
Danny DeVito, Benny Hill, Stan si Bran, Mr. Bean, Jim Carey etc. 

Umorul corporal este folosit adesea in publicitate prin intermediul personajelor care 
se contorsioneaza sau care într-un fel sau altul ne smulg un zâmbet datorită formei corpului 
sau a felului în care se mișcă. 

Exemple din experienţa românească în domeniu pot fi spoturile pentru marca de apă 
plată Bucovina ce îl au ca principal protagonist pe antieroul Niki Dude; spotul pentru 
brandul de televizoare Teletech (,,Ciudata, maimuța, turbată la gratii...) care are ca 
personaj principal povestitorul care adaptează în cuvinte şi gesturi atât de românești filmul 
Star Wars; spoturile pentru coniacul Unirea; spotul brandului de iaurt cu fructe Danone 
Frutissima („Zig Zaga“); simpaticii poliţişti din spotul Vanilla Coke care interpretează 
„Banana Song“ etc. 


2.4.1.9. Caricatura 

Caricaturile sunt desene realizate cu intenţia declarată de a satiriza personaje sau 
situaţii reale. Diferenţa fata de benzile desenate — care sunt tot desene — este că intenția 
lor nu este neaparat una de a povesti, căci situaţiile respective sunt cunoscute de obicei 
publicului, ci de a scoate în evidență ridicolul. În plus, din punctul de vedere al eficienţei, 

o caricatură presupune un efort intelectual si sintetic major din partea creatorului, de vreme 
ce trebuie să capteze esenţa întregii situaţii într-o singură figură sau desen. 

Caricatura este o formă de exprimare umoristică ce abundă în special în marketingul 
si publicitatea politică şi se întâlnește mai degrabă rar în marketingul si publicitatea cla- 
sică, comercială. 

Caricatura este un umor caustic, agresiv, care, 
înainte chiar de a ridiculiza, critică. Caricatura poate 


fi expresia unei agresivitati supra-medii, sau chiar AJ / BET 
endogena caricaturistului, ori poate fi generata de situa- 4 7 

tie. Jules Feiffer, cel care a câştigat in 1986 premiul fu La | 

Pulitzer pentru caricatură, este citat de Nilsen şi FEST] L Ae 


Nilsen (2000): ,,un caricaturist este mult mai eficient 
atunci când are o atitudine ostilă. El este inca şi mai 
bun când este scos din sărite si îşi atinge maximul 
de eficienţă atunci cand uraste...“. Jeff MacNelly, 
care a câștigat acelaşi prestigios premiu în 1972, 1978 

şi 1985 afirma la rândul lui: „cunosc multi carica- FHM 
turişti care, dacă nu ar desena, ar putea să-şi găsească 
oricând de lucru ca asasini platiti...“. 

Nivelul ridicat de agresivitate face caricatura in mod principial neadecvata pentru 
publicitatea comercială, deşi este folosită uneori, însă considerabil mai rar decât alte forme 
de expresie publicitară. Dificultatea provine din faptul că această formă de exprimare lasă 
foarte mult loc de interpretare personală şi poate deveni ofensatoare pentru anumite grupuri 
sociale, chiar dacă intenţia autorului este cu totul alta. Bineînţeles că în aceste condiţii 
nimeni nu doreşte să îşi asume riscurile ce decurg din posibila ofensare a publicului-tinta 
sau din scandalul public care ar putea să apară datorită jignirii unui public colateral, dar 
cu vizibilitate intensă. 

Publicitatea comercială autohtonă nu consemnează multe exemple de utilizare a 
caricaturilor. Acestea sunt folosite ceva mai des în publicitatea politică si electorală, datorită 
evidentelor valenţe în direcția realizării unui mesaj negativ. Putem menționa în această 
direcție campania din 2005 a candidatului la primăria capitalei Cristian Popescu (,,Pie- 
done“) sau campania candidatului la primăria capitalei Traian Băsescu în 2000, care a 
folosit imaginea unui ardei iute. 


Cex ÎN EL 


revist“ de gen masculin 


2.4.1.10. Filmul de papusi 

Filmul de păpuşi este considerat uneori o extensie a desenului animat, având modalităţi 
doar ușor diferite de realizare, dar adresându-se în genere aceluiași public. Un caz special 
al filmului de păpuşi este însă acela care combină păpuşi şi actori, cum este de exemplu 
cazul celebrelor spectacole Muppets Show sau Alf. Umorul rezultă în acestea în principal 
din surpriză, exagerare şi incongruenta. Este interesant faptul că ele sunt o sursă de umor 
si plăcere nu doar pentru copii, ci şi pentru adulţi, care, deşi au comportamente diferite 
de cele ale targetului principal — copiii —, se lasă totuşi adesea transpusi de filmul de păpuşi 
într-o stare pozitivă din punct de vedere emoţional. 

Filmul de papusi a fost si este in continuare folosit in publicitate, mai ales in cea 
adresată copiilor. În Statele Unite au existat si există emisiuni speciale de acest tip, pre- 
cum One Saturday Morning sau Sabrina, the Teenage Witch. În România este însă folosit 
foarte putin. 

Impactul deosebit pe care îl au aceste tipuri de emisiuni nu rezidă exclusiv şi direct 
din umorul pe care îl transmit, ci din faptul că, dincolo de a se identifica prin recunoas- 
tere în situaţiile prezentate, părinţii folosesc deseori aceste emisiuni ca puncte de plecare 
pentru conversațiile sau pildele educaţionale pe care le oferă copiilor. În plus, dincolo 
de crearea de notorietete, integrarea coerentă a mesajelor publicitare într-o lume care are 
semnificație pentru copii îi transformă pe aceștia în susținători şi consumatori fideli ai 
respectivelor branduri, generând astfel avantaje suplimentare — loialitate, prestigiu etc. 

Filmul de păpuşi nu a fost folosit până în prezent de publicitatea autohtonă, cel mai 
probabil datorită lipsei de receptivitate a consumatorilor români la astfel de abordări stilistice. 


2.4.1.11. Clownii 

Clownii sunt personaje costumate al căror obiectiv este direct umoristic şi care apar 
de regulă doar în anumite spectacole sau emisiuni (spectacole de circ etc.). Clownul se 
adresează ca personaj în special copiilor, iar folosirea lui ca simbol în publicitate este adesea 
o armă cu două tăișuri. Pe de o parte poți într-adevăr atinge grupul-tinta într-un mod foarte 
eficient, dacă acesta este format din copii. Pe de altă parte însă, brandul nu poate fi poziționat 
ca fiind mainstream făcând apel la un simbol care trimite evident spre lumea copiilor. Un 
exemplu clasic în această direcție este brandul McDonald's, care de o perioadă buna de 
timp nu-şi mai foloseşte mascota, clownul Ronald McDonald, decât la punctele de vânzare 
sau în programele de entartainment pentru copii şi doar în relaţie cu produsele destinate 
în mod direct şi explicit copiilor. $i brandul Coca-Cola a făcut apel la mimi în unele din 
campaniile sale. 

Nici această abordare nu a fost explorată de creativii de publicitate autohtoni, decât 
în mod tangential, mai degrabă prin aluzie (printurile pentru iaurtul Danone Frutissima). 


2.4.1.12. Moda în umor 

Dundes (1987), unul dintre cei mai originali antropologi moderni, consideră că umorul 
ar trebui privit ca un artefact al civilizaţiei umane. Era comunicaţiilor globale oferă în acest 
umor si glumele care sunt agreate (,,gustate“) de o anumită societate la un anumit moment 
reflectă preocupările, interesele, problemele, fobiile sale etc. mai mult poate decât orice 
altceva. Dundes (1987) a numit moda în umor „Comic Zeitgeist“, spiritul comic al timpului. 

De exemplu, anii '60 au fost dominați în societăţile occidentale de consum de vodevil, 
lucru reflectat şi în reclama acelor ani. Anii '70 au fost dominați din acest punct de vedere 
de umorul pesimist $i scurt, precum legile lui Murphy si derivatele lor (de exemplu 
postulatul lui O”Toole, care spune că „Murphy a fost un optimist“). Acest lucru s-a reflectat 
si în publicitate, existând o seamă de reclame croite pe acest calapod (Nilsen & Nilsen, 
2000). Anii '80 au adus umorul organizational, anti-management si anti-birocratic, cu 
forme acute, cum ar fi de exemplu teorema generalizată a icebergului a lui Marshall, care 

spune că „şapte optimi din orice nu se văd“ (Nilsen & Nilsen, 2000). Anii '90 au adus 
umorul ecologic, critica poluarii, a accidentelor nucleare, lucru reflectat la rândul lui în 
reclamele acelor ani. 

Bineînţeles însă că dincolo de Zeitgeist, de moda care durează, există şi unele expresii, 
cuvinte, aluzii care sunt la modă sau sunt specifice anumitor categorii profesionale sau 
sociale, care sunt speculate doar pentru perioade scurte de timp în publicitate. 

Acestea pot să se constituie în importante surse de inspiraţie pentru publicitari, precum 
în cazul campaniei pentru brandul de coniac Unirea, care folosește expresii specifice 
categoriei sociale si profesionale a şoferilor sau muncitorilor din construcții (,,Las-o, bă, 
la punctul mort!“, „Nu-ţi mai ajunge strada!?“ etc. Alteori, reclamele pot să fie punctul 
de plecare pentru preluarea şi utilizarea în limbajul cotidian a unor expresii lansate de 
diverse spoturi publicitare: brandul de bere Budweiser (,,Whassup?“), televizoarele 
Teletech (,,Laser, frate!“‘), coniacul Unirea (,,Dorele?“, ,,Gogule, probleme mă?“), berea 
Golden Brau (,,Ne băgăm?“, „Proba de inele“), serviciile de telefonie mobilă Connex 
(„Le-am dat si lor, că e superofertă“, „Viitorul sună bine“, „Ce faci prinţesă, te scot la 
un film?“), Zapp („Grupul manechinelor care beau apă plată cu lămâie“, Ciuc („Încă una 
şi ma duc“), Bergenbier („Prietenii ştiu de ce“), Sprite (,,Urmeaza-ti setea“), Love Plus 
(„Faci ce vrei, dar ştii ce faci?) etc. Să nu uită veteranele, dar atât de cunoscutele expresii 
care au făcut carieră în publicitatea românească: produsul Titan Ice („Altă viata‘), calcula- 
toarele Felix HC85 („V-am prins, vrăjitoarelor!) şi Pepsi Cola („Nea Nicu — la litru“). 


2.4.2. Modele taxonomice integratoare 


Umorul este definit în modalitatea sa cea mai atotcuprinzatoare — si, în consecinţă, 
din păcate, cel mai putin operationalizata — ca o „formă de manifestare dramaturgica, 
într-un cadru informal“ (Stern, 1996). Pentru a defini umorul pot fi folosite așadar ele- 
mentele fundamentale ale dramei — intrigă, personaje şi limbaj. Aceste elemente funda- 
mentale sunt folosite de mult timp pentru a diferenţia diferitele genuri dramaturgice: 
comedie, tragedie, melodramă etc. Deşi fiecare dintre aceste tipuri conţine aceleași ele- 
mente constitutive fundamentale, ele sunt de fiecare dată altfel. În cazul comediei şi al 
manifestărilor comice, putem spune că avem de-a face cu un fenomen în care intriga este 
construită cu scopul principal de a interesa, implica $i amuza auditoriul. O altă carac- 
teristica este aceea că personajele implica la nivel psihologic receptorul mai degrabă prin 
apelul la atenţia lui interesată decât la îngrijorarea profundă. De asemenea, auditoriul are 
convingerea că nu vor avea loc evenimente puternic negative, iar de cele mai multe ori 
acțiunea se dovedește a fi pozitivă pentru personajele principale (Abrams, 1988). 

Această definiție provine în mod evident din teoria literară, însă a fost acceptată şi 
de unele studii prestigioase din domeniul comunicării publicitare şi al marketingului (Gelb 
& Zinkhan, 1986; Zinkhan & Gelb, 1990). Ea este considerată suficient de adecvată şi 
acoperitoare pentru conceptul de umor, aşa cum este acesta folosit în publicitate. Definiţia 
oferă în plus o legătură între explicaţiile fenomenologice arondate umorului si efectele 
sale asupra audienței, de vreme ce postulează atenţia sporită, reacțiile afective şi cognitive 

duplicitare sau experientele dramatice placute, care satisfac expectatiile receptorilor catre 
un final pozitiv al acţiunii. 

Atributele esențiale ale manifestării umoristice contin aşadar o intrigă care se sfârşeşte 
pozitiv (ce se întâmplă şi de ce), personaje (prezentate prin vorbe sau fapte, ale lor sau 
ale altora) şi limbaj (ce spun sau gândesc personajele). 

În consecință, o manifestare umoristică poate fi definită ca fiind verbală sau fizică, 
în funcție de predominanta cuvintelor ori a faptelor; ea poate fi de asemenea caracterizată 
ca fiind romantică ori, dimpotrivă, satirică, în funcţie de gradul de plăcere ori disconfort 
ce predomină în trăirile personajelor. 

Teoria lui Bergson. Filosoful francez Henri Bergson îşi expune viziunea privitoare 
la umor şi la comicul literar ca formă şi construct social într-un eseu clasic, datând din 
1900. Deşi din punct de vedere ştiinţific teoria lui este la ora actuală mai degrabă derizorie, 
o expunem aici pe scurt mai ales datorită faptului că ea a dat naştere unora din cele mai 
uzitate taxonomii ale umorului. 

Teoria lui Bergson situează intriga umoristică, personajele şi limbajul în contextul 
unei societăţi care a acordat pentru prima dată în istorie putere clasei de mijloc, ca o con- 
secinta directă a dezvoltării unei economii industrializate, mecanicizate şi a ascensiunii 
valorilor economice victoriene (economie masificată, eficiența manufacturii, munca în 
fabrici sau mine ca activitate diferită de munca agricolă etc.). Filosofia „vitalistă“ a lui 
Bergson promovează umorul ca protest împotriva reprimării dimensiunii umanului din 
partea vieţii comerciale. El privește râsul ca pe un fenomen corector în fata dublului pericol 
al pierderii umanităţii, respectiv a dezvoltării hegemoniei automatelor într-o lume guver- 
nată în mod represiv de „coduri de afaceri“. 

Pe scurt, viziunea lui Bergson este aceea că umorul reprezintă un resort regulator al 
comportamentului uman, un resort ce tinde la o necesară corecție a acestuia. Corectia este 
necesară în scopul împiedicării aspectelor pur mecanice de a distruge spontaneitatea vieţii 
trăite în mod liber. Activitatea umană, ajunsă mecanică, este, evident, ne-elastică si artificială, 
iar comedia şi umorul prezintă aceste parti fundamental artificiale în aşa fel încât prin râs 
le este reiterata spectatorilor artificialitatea convențiilor şi „mecanicilor“ construite social. 
Bergson consideră, în consecinţă, că râsul este un mecanism social corector, implicând o 
complicitate cu ceilalți participanți la umor, suficient de puternic pentru a reforma tendinţele 
anti-sociale. 

Teoria lui Bergson (1900) a constituit baza pentru una dintre cele mai uzitate taxonomii 
ale umorului (Eighmey, 1993). Pe baza acestei teorii pot fi derivate două continuumuri bipolare. 

Prima dimensiune este marcată la un capăt de „comedia fizică“, iar la celălalt de „co- 
media verbală“. Teoria face o distincţie tradițională între comedia fizică, actionala (numită 
şi „farsă“ sau, uneori, low comedy) şi comedia verbală, mai cizelată şi mai înaltă (high co- 
medy) (Thompson, 1942). Distincția făcută de această dimensiune este în mod deosebit 
importantă pentru publicitate, deoarece unele media folosite de publicitate pentru transmiterea 
mesajelor sunt exclusiv arondate uneia sau alteia dintre cele două tipologii creionate aici. 
De exemplu, radioul este în exclusivitate rezervat comediei verbale, pe când televiziunea 
încurajează, ca singur mediu care poate oglindi acțiunea propriu-zisă, comedia fizică. 

A doua dimensiune sugerata de teoria lui Bergson a dat nastere unei scheme de 
clasificare care a devenit la rândul ei clasică în timp (Barnet, 1985). Aceasta defineşte 


ec 


un continuum ancorat la un capăt de comedia „romantică“ şi la celălalt de comedia „sa- 
tirică“. Această dimensiune își trage rădăcinile, din punct de vedere istoric, din acele teorii 
ale umorului, preponderent psihologizante, care diferențiază între două tipuri de răspunsuri 
ale audienței. Este vorba pe de o parte de râsul cu personajele situaţiei, iar, pe de alta, de 
râsul de acestea, sau, altfel spus, umorul de tip „râdem cu“ şi umorul de tip „râdem de“. 
Teoria lui Huizinga (1955) definește cu claritate ceea ce numim astăzi comedie romantică, 
de vreme ce ancorează în teoria antropologică, sociologică şi psihologică modernă 
conceptul de homo ludens. Umorul caracteristic pentru această tipologie pune accent pe 
personaje plăcute care captează atenţia şi forțează subtil implicarea receptorilor in 
problemele lor. Pe de altă parte, chiar teoria lui Bergson este sursa teoriei umorului ca 
satiră, întrucât accentul este pus, în acest ultim tip de umor, asupra personajelor neplăcute 
şi enervante, care sunt de obicei ridiculizate. Ideea fundamentală a lui Bergson, aceea ca 
umorul are ca rădăcină psihosocială comportamente care sunt automatizate în baza unor 
norme societale prostești, anormale şi în ultimă instanţă antisociale, presupune ca singură 
armă de luptă socială reală ridiculizarea respectivelor norme ori comportamente. În sensul 
celor discutate aici despre această a doua dimensiune, Levin (1987) foloseşte ambele teorii, 
atât pe cea a lui Bergson (1900) cât şi pe cea a lui Huizinga (1955), pentru a fundamenta 
distincția între umor „ludic“ şi umor „ridicol“ (ludicrous şi, respectiv, ridiculous). 


Figura 8. Umorul în publicitate — taxonomia cu patru cadrane 


Fizic 


Romantic Satiric 
(râdem cu) (râdem de) 


Verbal 


În consecință, dimensiunea astfel definită are la un capăt umorul ludic, care este jucăuş 
si frivol, generează legături cu ceilalți (personajele), făcând astfel posibilă impartasirea 
unor relații calde între indivizi, iar la celălalt capăt umorul ridicol, care îi zdrobeşte pe 
ceilalți (personajele), îi face urâţi, neplacuti, nedezirabili şi folosește râsul ca pe o arma 
de corecție a prostiei (Abrams, 1988). 

Trasarea concomitentă a ambelor dimensiuni face posibilă categorizarea mesajelor 
publicitare în patru cadrane, ca în figura de mai sus. 

2.4.2.1. Umorul fizic 

Atunci cand accentele umoristice sunt puse asupra actiunii, umorul este considerat 
„fizic“. Aşa cum subliniază şi Bergson, umorul fizic apare atunci cand acţiunea ilustrează 
inflexibilitatea personajului. Acest aspect dramaturgic centrat asupra comportamentului 
rigid demonstrează în primul rând funcția socială a umorului, de vreme ce audiența este 
unită în reacția sa de a râde de actori, care se transformă într-un fel de tapi ispasitori (Levin, 
1987). Acest tip de situaţii au efect asupra tuturor categoriilor de vârstă, de la cele mai 
vârstnice audienţe şi până la cele mai tinere, veşnic încântate de teatrul de păpuși şi mai 
ales de desenele animate, care relevă mai degrabă automatisme şi stereotipii decât caractere 
şi personalități împlinite şi dezvoltate armonios. Există chiar argumente dezvoltate în cadrul 
cercetărilor legate de umor care susţin că desenele animate nu sunt altceva decât o mani- 
festare modernă a unor mai vechi forme consacrate de manifestări ale umorului fizic, repre- 
zentate, de exemplu, de mimi, clowni, prestidigitatori. Toate acțiunile umoristice ale 
acestora sunt bazate pe acţiune şi de cele mai multe ori lipsite de verbalizare (Stern, 1996). 

Atunci când umorul fizic se adresează audienţelor mature, el este numit „farsă“ (Stern, 
1996), varietate definită de unii autori ca o formă de manifestare dramatică ce se bazează 
pe umor centrat asupra activităților fizice şi care deseori presupune „neînţelegeri“ 
complicate (Abrams, 1988). Umorul denotat drept farsă este şi el de cele mai multe ori 
lipsit de verbalitate ori poate să se lipsească de ea fără a pierde nimic fundamental din 
înțeles. Există autori care trasează proveniența modernă a acestui tip de umor din filmul 
mut al începuturilor cinematografiei. Singura cerinţă cu adevărat importantă este o acţiune 
în care să se dezvolte „situaţii extrem de improbabile“ (Hatlen, 1962) — urmăriri, violență, 
confuzie de identități, gaguri etc. 

Umorul fizic, aşa cum este el folosit în publicitate, este probabil cel mai bine ilustrat 
de reclamele televizate, de vreme ce gagurile, trucurile etc. presupuse de acest tip de umor 
sunt mai dificil de reprezentat în acele media care nu au capacitatea de a surprinde 
mișcarea. Într-adevăr, umorul fizic a fost numit de unii autori „cea mai populară formă 
de distracție mass media modernă“ (Hatlen, 1962) şi chiar considerat „forma standard în 
umorul televizat“ (Abrams, 1988). Unul dintre motivele pentru care umorul fizic este atât 
de plin de acţiune, neobişnuit de dens şi, de fapt, rar întâlnit în viaţa reală este faptul că 
intrigile şi manifestările sale nu au nimic de-a face cu imitarea realistă a vieţii, asa cum 
se încearcă acest lucru în dramă, bunăoară. O caracteristică suplimentară a intrigii non-mi- 
metice tipice pentru umorul fizic este aceea că personajele nu sunt reale, ci reprezintă 
mai degrabă stereotipii caricaturizate (Frye, 1973). Ele apar în aceeaşi formă în mod 
repetat, în mai toate manifestările genului, astfel încât au devenit recognoscibile drept 
convenţii generice (Abrams, 1988). Aceste personaje manifestă un comportament sim- 
plificat până la reacții stereotipe, încadrat de regulă într-o acţiune complicată şi halucinantă. 
Ele reprezintă în ultimă instanţă ,,fosilizarea individualitatii într-un comportament robo- 
tizat“ (Stern, 1996). 

O parte din stereotipiile folosite în publicitatea modernă pentru a genera acest tip de 
umor sunt forme contemporane ale formelor stereotipe ale personajelor din comedia antică. 

Astfel, intalnim in publicitatea moderna atat pe bomolochos, bufonul din comedia greaca, 
pe alazon, impostorul cu inteligenţă redusă, cât şi pe eiron, personajul caracterizat de o 
evidentă falsă modestie, sau agroikos, personajul rustic şi cam sărac cu duhul (Frye, 1973). 

Umorul fizic nu cere de la audienţă nici o epifanie intelectuală sau fineţe lingvistică 
în găsirea unor nuanţe ori înţelesuri, şi nici chiar percepţia sau conştientizarea normei 
sociale luate în derâdere. Răspunsul este imediat și direct, fără să presupună nici un efort 
de inteligență (Hatlen, 1962). Scopul său este să provoace imediat râsul unei audienţe 
largi şi nediscriminatorii. Este, în consecinţă, nu doar o formă populară si plăcută, ci, în 
lipsa sa de fineţe, poate fi o decizie strategică eficientă atunci când trebuie atinse gru- 
puri-tinta largi prin mesaje publicitare. 

Din punctul de vedere al efectelor psihologice fundamentale asupra audienței, umorul 
fizic are câteva avantaje evidente asupra altor forme de umor. Mai întâi de toate el este 
generat printr-o acţiune intensă, exagerată $i repetitivă. Deşi atenția consumatorilor este 
mai puţin focalizată în cazul receptării publicităţii decât în cazul altor forme de stimuli 
televizati (evenimente sportive, ştiri etc.; Stern, 1996), sau poate chiar de aceea, unul dintre 
obiectivele imediate ale spotului publicitar este acela de a capta atenţia totală a audienței. 
Acest lucru presupune trecerea audienței dintr-o stare de pre-atentie care este un răspuns 
minimal în care receptorii consumatorului sunt doar din punct de vedere fizic orientati spre 
sursa stimulului publicitar, fără ca el să fie cu adevărat atent la acesta (Greenwald & Leavitt, 
1984) — la o stare veritabilă de atenţie şi implicare fata de stimul (Olney er al., 1991). 

Mişcările rapizi şi acţiunea alertă sunt ancore puternice şi, de aceea, consacrate, con- 
stituindu-se în stimuli foarte populari și răspândiţi (Rossiter & Percy, 1987). Ele captează 
cu ușurință atenția si au un randament ridicat, fiind asociate de consumatori la nivel 
inconştient cu experienţele de tip divertisment. Ele captează deci atenția prin promisiunea 
implicită şi inconştient prelucrată de consumator a unei răsplate hedoniste (Stern, 1996). 

Un mesaj de tipul celui propus de umorul fizic stimulează consumatorul să fie atent 
la stimulul publicitar, promițând, informal bineînţeles, o experienţă veselă si o răsplată dis- 
tractivă fără investiţia unui efort semnificativ din partea sa. Nu se cere alocarea nici unui 
fel de resurse intelectuale ori de timp din partea receptorului. Ancorele folosite pentru gene- 
rarea acestei promisiuni către consumator sunt mişcările rapizi, culorile foarte vii, muzica 
antrenantă şi cu un volum ridicat, personajele puternic conturate, acțiunea alertă etc. 

Accentuam că scopul esenţial al umorului fizic este acela de a prezenta audienței 
stimuli care să genereze un randament maxim al comunicării şi să garanteze declanșarea 
râsului. În acest scop, umorul fizic folosit în construirea mesajului publicitar încearcă să 
genereze râsul fără a cere o procesare cognitivă amplă din partea consumatorului. De aceea, 
el face adeseori consumatorilor, pe baza unor ancore ce tin preponderent de procesul regi- 
zoral şi de producţie publicitară, o promisiune informală, respectată prin aceea că acţiunile 
ilustrează structuri de comportament mecanice, repetitive, regăsibile în forme din viata 
reală, deşi poate nu chiar atât de accentuate. Acţiunea accentuează categoriile lui „a face“ 
mai degrabă decât pe cele ale lui „a fi“ sau „a spune“, iar reacția anticipată în primul 
rând din partea consumatorului este acordarea de atenţie. 

2.4.2.2. Umorul verbal 

Spre deosebire de umorul fizic, umorul verbal pune accent pe limbaj, care devine astfel 
elementul cheie definitoriu. După cum spune Bergson (1990), umorul verbal isi datorează 
întreaga sa fiinţă structurii propoziției sau felului în care sunt alese cuvintele. Umorul 
verbal se plasează la polul opus umorului fizic, distincţia dintre cele două fiind construită 
de Bergson probabil pe dualismul clasic, consacrat în filosofia şi literatura universală, 
dintre corp (fizic) şi spirit (psihic). Toate formele umorului verbal rezidă exclusiv în limbaj, 
iar cele mai des întâlnite surse ale acestui efect umoristic sunt ironia şi dublul înțeles (Stern, 
1990). Acestea necesită din partea receptorilor procesări cognitive care se află dincolo 
de simpla atenţie ce trebuie acordată unor stimuli, presupunând comprehensiune. 

În viziunea lui Bergson, umorul apare în ipostaza sa verbală prin ceea ce el numește 
„transformarea comică a propozitiilor“, operație efectuată printr-un număr restrâns de 
artificii tehnice, printre care repetiţia, inversiunea şi coincidentele, toate ilustrând, din nou, 
rigiditatea comportamentală a personajelor. 

În cazul repetitiei ca mijloc tehnic de generare a umorului verbal, personajele repetă 
de obicei formule fixe si încearcă să prezinte o reacţie verbală stereotipă în contexte nepo- 
trivite. Sensul umoristic este obținut prin faptul că o ideee este exprimată într-o formulare 
consacrată pentru altceva, conglomeratul astfel generat fiind absurd (Bergson, 1900). 

O a doua rețetă implică inversiunea. In acest caz cuvintele par să însemne ceva, dar 
în realitate înseamnă altceva, iar umorul provine din neînțelegerile astfel generate. 
Semnificațiile general acceptate sunt inversate pentru a expune fundamentul lor comic. 

A treia modalitate de a produce umor verbal este echivocul. Acesta foloseşte trans- 
poziția prin trecerea în altă cheie a unei expresii naturale a unei idei (Bergson, 1900). 
Transpozitia cuvintelor este un artificiu bine cunoscut, care de cele mai multe ori se bazează 
pe vitalitatea şi elasticitatea limbajului si care permite, de asemenea, înlocuirea unei ex- 
presii pline de sens cu o una plină de haz. Acest tip de substituție implică de cele mai multe 
ori şi coincidente, situații care apar de regulă atunci când o expresie verbală aparține in 
mod simultan unor evenimente diferite care permit însă interpretarea ei simultană în două 
modalități complet diferite (Bergson, 1900). Coincidenta reprezentată de suprapunerea celor 
două evenimente independente si, în consecinţă, cele două semnificaţii echivoce ce rezultă 
de aici sunt o sursă importantă de umor verbal. Neintelegerile şi incurcaturile generate de 
situație sunt însă de obicei clare doar pentru audienţă, nu şi pentru personaje. 

Este important de reţinut că si umorul verbal are de obicei un final fericit (happy 
ending), de vreme ce oricum dublul înţeles şi încurcătura creată sunt evidente pentru audi- 
enta, singura entitate care nu înţelege de fapt situația fiind constituită de protagoniștii 
acesteia. Contrastul dintre faptul că audiența cunoaște şi înţelege situaţia, iar personajele 
nu reuşeşte să transmită consumatorului/receptorului un sentiment de satisfacţie inte- 
lectuală, convingându-l de superioritatea sa. 

De vreme ce umorul verbal cere de la consumator înţelegerea situaţiei, este limpede 
că el face apel la mai multe resurse de procesare cognitivă decât umorul fizic. În cazul 
acestuia din urmă, felul în care consumatorul procesează stimulul este în primul rând o 
experienţă generatoare de satisfacţie care face apel la resursele minime de procesare. În 
cazul umorului verbal, procesul este mai complex, el bazându-se pe conceptul filosofic 

— discutabil — al lui Hobbes, cel de „glorie subită“ (sudden glory), pe care Levin (1987) il 
preia ca model explicativ in studiile sale despre umor. Gloria subita este tendinta psiho- 
logică general umană a individului de a resimti satisfacţie atunci când se percepe pe sine 
ca fiind mai deştept decât ceilalţi. În cazul umorului, această superioritate ia forma 
satisfactiei de sine — eveniment psihologic cu valoare hedonistă — din partea celor care 
au fost suficient de vioi la minte pentru a înţelege gluma. 


2.4.2.3. Umorul romantic 

După cum am menţionat deja, a doua dimensiune a umorului este compusă pe un 
continuum, ancorat la un capăt de umorul romantic, iar la celălalt de umorul satiric. În 
concepția lui Levin (1987), aceste două tipuri de umor exemplifică contrastul dintre umorul 
ludic, care tinde spre impartasirea râsului cu cei din jur, şi umorul ridiculizant, care tinde 
spre corectarea greşelilor de comportament şi care plasează personajele lui în derizoriu. 

Această dimensiune este teoretizată atât de critica literară (Stern, 1996), cât şi de 
psihologie (Freud, 1905), cel puţin în ceea ce priveşte reacțiile umane implicate în feno- 
men: cele ale personajelor şi cele ale audienței. Freud (1905) a abordat si el în mod explicit 
diferenţa dintre cele două tipuri de umor discutate aici, pe care le-a numit „umor inofensiv“, 
care presupune râsul sau zâmbetul lipsit de malitiozitate, şi respectiv „umor tendentios“ 
(Tendenzwitz), care presupune râsul agresiv sau umilitor direcționat spre un obiect sau o 
persoană. Ceea ce Freud a numit umor inofensiv este categoria care se suprapune cu ceea 
ce Levin (1987) a numit „umor romantic“, în care audiența râde cu protagoniștii, aşa cum 
si umorul tendentios se suprapune cu „umorul satiric“ al lui Levin, în care audiența râde 
de protagonişti. 

Spiritul director al umorului romantic este joaca, iar personajele se comportă precum 
homo ludens al lui Huizinga (1955). Caracteristicile sale fundamentale sunt descrise de 
Frye (1973) după cum urmează: sensul de dezvoltare al acțiunii este de obicei o modificare 
a lucrurilor dintr-o stare în alta, iar apariţia stării finale este de obicei semnalizată la final 
printr-un fel de ritual ori formalism. Această stare de fapt finală este însă recunoscută de 
audienţă încă de la început ca fiind starea de fapt dezirabilă, ceea ce generează o comuniune 
între acțiunea umoristică şi receptori. Frye mai accentuează un lucru interesant: forma 
acestui tip de umor este „mai puţin formă şi mai mult formulă“, existând puţine variante 
care să se abată de la secvenţa schimbare-ritual-comuniune, descrisă anterior. Acest tip 
de umor are întotdeauna un happy ending, semnalat de obicei printr-un ritual sau printr-o 
formalizare evidentă, cum ar fi o nuntă, o petrecere, un act formal etc. — forme privite 
de antropologie drept ritualuri de celebrare a înnoirii, care semnifică moartea vechii lumi 
ori a unei stări de fapt şi naşterea unora noi. Personajele negative, care se pun în calea 
dorinţei de comuniune a personajelor pozitive sau a audienței, sunt în cele din urmă supuse 
sau distruse şi, după cum spuneam, totul se termină cu un sfârşit luminos. 

Este cert că în umorul romantic lumea este idealizată şi, desigur, romantata, de vreme 
ce binele triumfă, dușmanii se împacă unii cu alti, răul piere etc. Aceasta face umorul 
romantic în mod deosebit utilizabil în cadrul comunicării publicitare, în care adesea con- 
sumul unui anumit produs este prezentat drept soluţie la vreunul dintre aspectele negative 
întâlnite în viaţa reală (Frye, 1973). Nu ar trebui, în consecinţă, să ne lăsăm surprinşi de 

accentul pus de publicitate asupra noutatil, ritualului şi comuniunii ca beneficii ale consu- 
mului unui anume produs. 

Sfârşitul pozitiv şi fericit are un puternic efect persuasiv asupra consumatorului, 
privind în special perceperea beneficiului $i promisiunii brandului ca fiind una de afiliere 
emoţională. Stategia persuasivă a acestui tip de umor este caracterizată astfel mai degrabă 
de o centrare pe consumator decât pe produs. Happy ending-urile facilitează în mare 
măsură reacţia așteptată de la consumator în cazul umorului romantic, care urmăreşte 
implicarea audienței în emoţiile plăcute trăite de personaje. Umorul romantic are o eficienţă 
deosebită în ceea ce priveşte evocarea şi trăirea de către consumatori a unor reacții 
emoţionale ori cognitive legate de produs, fapt demonstrat empiric de mai multe studii 
de marketing (Batra & Ray, 1986; Puto & Wells, 1984). Această legătură a receptorilor 
cu produsul astfel promovat a fost postulata de teoreticieni drept rezultatul unei euristici 
interpretative pe care consumatorii o dezvoltă ca urmare a expunerilor anterioare la mesaje 
ce contin acest tip de umor (Stern, 1996). Rolul intrigii si al acţiunii umorului romantic 
este acela de a facilita înțelegerea şi procesarea anticipativă de către audienţă a eveni- 
mentelor acțiunii, prin actualizarea unei formule structurale care simplifică şi schema- 
tizează evenimente de altfel complexe, reducându-le la un volum, formă, progresie şi mai 
ales rezultat predictibil (Stern, 1996). 

Din punctul de vedere al modalitatilor intime de procesare a informaţiei, este interesant 
faptul că în cazul acestui tip de umor procesarea informaţiilor de către receptori nu ia drumul 
obişnuit al centrării pe indicatorii de conţinut, care să fie apoi, în felul consacrat de euristica 
receptorilor comunicării publicitate, prelucrati, investigati, integrați şi comparati cu 
formulele de procesare cunoscute, clasice (Ratneshwar & Chaiken, 1991). Aceeaşi concluzie 
se desprinde şi din considerentele teoretice ale lui Chaiken et al. (1989) şi din studiile care 
vor fi discutate ceva mai târziu, ale lui Weinberger & Sports (1989) şi Weller, Amitsour 
& Pazzi (1976). Dimpotrivă, centrarea consumatorilor se face nu pe indicatorii de conti- 
nut, ci pe indicatorii de structură (Stern, 1996), respectiv pe felul în care decurge acțiunea. 
Aceasta este modalitatea în care consumatorii identifică cu rapiditate umorul romantic (ca 
atare) şi se plasează pe o poziție psihologică care permite interrelationarea cu el. 

Cercetări prestigioase şi mai degrabă recente în domeniul publicității au demonstrat 
că reacțiile emoţionale şi cognitive ale consumatorilor pot fi generate, în anumite cir- 
cumstante, în asa fel încât să facă din experienţa interacțiunii cu produsul/brandul (fie ea 
şi la distanţă, prin intermediul reclamei) una bogată, caldă, deosebită şi mai ales plăcută 
(Puto & Wells, 1984). În acest sens, s-a demonstrat că umorul romantic influenţează semni- 
ficativ percepțiile consumatorilor asupra unui produs/brand, generând o aură emoţională 
mai puternică decât alte tipuri de umor (Batra & Ray, 1986). Existenţa unei astfel de reacții 
emoţionale mai puternice pentru diferite tipuri de umor a fost teoretizată şi de Madden 
& Weinberger (1982), Hehl & Ruch (1990) sau Weinberger & Campbell (1991). În plus, 
s-a demonstrat empiric că, din punctul de vedere al puterii de persuasiune a mesajelor 
construite pe baza umorului romantic, acestea induc în rândul consumatorilor reacții mult 
mai slabe sau chiar inexistente de contra-argumentatie (Babakus, 1992; Wells, 1989). 
Desigur că un obiectiv important al specialiştilor în publicitate este acela de a suscita din 
partea consumatorilor o reacție cognitivă suficient de intensă. Este însă important ca din 

acest punct de vedere ei sa fie mentinuti la un nivel de activare nu foarte inalt, astfel incat 
activarea să nu genereze contradicții sau opozitii fata de mesaj (Craik & Lockhart, 1972). 
Astfel, Greenwald & Leavitt (1984) au afirmat în concluziile la experimentele lor că o 
activare cognitivă prea intensă este susceptibilă a genera o reacţie rațională contrară celei 
aşteptate, așadar o reacție de respingere, care se manifestă chiar în condiţiile existenţei 
unei activări emoţionale pozitive. Miza ar fi de aceea generarea unei activări emoţionale, 
fără efectele nedorite care provin şi dintr-o activare cognitivă puternică. Atunci când sunt 
puşi în fata unor stimuli specifici umorului romantic, consumatorii se implica foarte rar 
în comportamente contra-argumentative, de vreme ce nu se confruntă cu nimic ce ar putea 
genera opoziţie (Wells, 1989). Din acest punct de vedere, umorul romantic poate fi în 
anumite cazuri o strategie publicitară deosebit de eficientă. 


2.4.2.4. Umorul satiric 

Atunci când avem de-a face cu finaluri fericite (happy endings) care nu se datorează 
trăirii alături de personajele manifestării umoristice, ci pe seama lor, comedia şi umorul 
se deplasează dinspre polul romantic spre polul satiric, în care râsul este un corectiv al 
imperfectiunii umane. Comicul/umorul exprimă în acest caz o imperfecţiune individuală 
sau colectivă, care cere o corecție imediată. Această corecție este râsul, privit ca „un gest 
social care izolează şi reprimă un tip special de lipsă de constienta în oameni şi evenimente“ 
(Bergson, 1900). 

Spre deosebire de umorul romantic, care încearcă să persuadeze prin crearea unei punți 
de legătură între receptor şi o seamă de personaje plăcute, umorul satiric încearcă să 
persuadeze prin delimitarea acestuia de un număr de personaje neplăcute. Mecanismul 
cel mai frecvent folosit în acest scop este ridicolul, iar în formele sale accentuate el se 
bazează pe un instinct intelectual des întâlnit, probabil general-uman, şi anume propen- 
siunea spre malitiozitate. Umorul satiric atacă dezordinea si imperfectiunea socială, de 
cele mai multe ori expunând standardele sociale ca fiind ipocrite, prostesti si demne de 
sancţiunea audienței (Abrams, 1988). În timp ce umorul romantic reprezintă triumful 
comuniunii, umorul satiric reprezintă prin sancţiune decăderea prostiei (Stern, 1996). 

Intrigile satirice sunt de obicei generate pe baza unor conflicte tradiționale (lupta dintre 
sexe, lupta între clase sociale, ciocnirea generaţiilor etc.). Substanţa cel mai des întâlnită 
în aceste intrigi este relaţia de adversitate între protagoniștii manifestării şi personaje care 
li se opun (Levin, 1987). Tipuri clasice de astfel de personaje antagonice ce pot fi întâlnite 
frecvent în umorul satiric sunt prostul, părintele enervant, afaceristul, profesorul, polițistul, 
politicianul etc. (o trecere detaliată în revista este făcută de Barnet, 1985). Aceste personaje 
sunt obiectul ridicolului pentru că sunt represive si intransigente în opoziția lor fata de 
schimbările sociale inevitabile, prea anchilozate în propriile lor valori si modalități de 
interacțiune încât să evolueze o dată cu timpurile (Stern, 1996). De obicei, intriga le permite 
protagonistilor să depăşească aceste personaje antagonice, iar finalul accentuează întotdeauna 
triumful bunului simţ şi decăderea personajelor negative (nu moartea, precum în tragedie). 
De asemenea, un obiect des întâlnit al satirei este, dincolo de comportamentul mecanic şi 
intransigent, lipsa de sensibilitate fata de contextul social sau lipsa sentimentului de adecvare 
a unui gest sau a unei manifestări a personajelor la context (mediu) (Bergson, 1900). 

Din acest punct de vedere, umorul satiric are un scop retoric, el tinteste prostia sociala 
si individuala pentru ca aceasta sa poata fi corectata. De vreme ce umorul satiric functioneaza 
fie prin reformarea personajelor (astfel încât acestea să poată fi silite la conformitate socială), 
fie prin reformarea regulilor sociale, acest tip de umor generează râsul nu ca scop în sine 
(cum este cazul umorului fizic), ci ca o armă folosită pentru modificarea atitudinilor 
indezirabile şi pentru reforma personajelor — de la simpli indivizi până la societate ca 
ansamblu (Stern, 1996). Si umorul satiric este, bineînţeles, dependent de mediul cultural, 
de vreme ce fundamentul teoriei lui Bergson plasează râsul într-un context social. 


2.4.2.5. Concluzii 

Teoria expusă de noi aici se bazează pe împletirea a două taxonomii clasice în cerce- 
tările privind umorul. Nu se dorește nici exhaustivă, nici general valabilă şi nu tinteste 
la detronarea altor teorii sau modele explicative, deopotrivă de mandatate la existență prin 
caracterul multiparadigmatic al acestui domeniu de studiu social. Ceea ce aduce în plus, 
după părerea noastră, este o adaptabilitate ușoară la comunicarea publicitară, atât dintr-o 
perspectivă diagnostica, cât şi dintr-una actionala, trasând linii directoare importante, care 
au un impact semnificativ în ceea ce priveşte procesul de strategie si de creație publicitară. 


2.5. Cercetări empirice privind influenta umorului 
asupra comunicării publicitare 


Probabil cea mai completă si convingătoare metaanaliza care poate fi întâlnită în lite- 
ratura de specialitate cu privire la relația dintre umor şi publicitate este cea realizată de 
Weinberger & Gulas (1992). În cei 15 ani trecuţi de la articolul metaanalitic al celor doi 
autori menţionaţi stadiul cunoașterii în domeniu nu a avansat în zone noi, cercetările mai 
recente pe care le vom cita fiind de principiu doar reproduceri ale concluziilor celor doi. 
Concluziile studiilor principale pe care Weinberger & Gulas (1992) se bazează, anume 
studii precum cele ale lui Sternthal & Craig (1973), Speck (1987), Madden & Weinberger 
(1982), Bryant & Zillman (1989) Gelb & Zinkhan (1986), au rămas în picioare şi susțin 
în acest fel concluziile şi principiile enunțate de cei doi autori menţionaţi. Vom încerca 
din aceste motive să urmăm logica şi firul acestei argumentatii, particularizând argumentele 
la situaţia României. În cele ce urmează vom reproduce așadar argumentele autorilor men- 
tionati, urmând pe alocuri îndeaproape textul lor şi particularizând şi adaptând ori de câte 
ori stadiul cunoaşterii se dovedeşte a fi avansat, ori particularitatile publicităţii din Româ- 
nia permit o descriere adaptată. 

Iniţial, publicitatea a privit umorul cu multă suspiciune şi, de aceea, a durat destul 
de mult până la acceptarea lui ca ingredient important în mixtura ciudată necesară pentru 
a „coace“ o reclamă eficientă. Dătătoare de seamă din acest punct de vedere este schim- 
barea de atitudine pe care a avut-o David Ogilvy, care spunea în 1963 că „copywriterii 
buni au rezistat întotdeauna tentatiei de a distra consumatorul“, pentru ca în 1982 să isi 
revizuiască opinia, spunând că „am motive să cred că umorul poate acum să vândă“ (cf. 
Weinberger & Gulas, 1992). 

Estimările privind folosirea umorului în publicitate arată că 24,4% din reclamele 
televizate în prime-time în Statele Unite au fost create cu intenţia evidentă de a fi umoristice 
(Weinberger & Spotts, 1989). Cercetările realizate pe baza altor metodologii au confirmat 
aceste niveluri înalte sau au condus la concluzii chiar mai ferme privind atât reclamele 
televizate (Kelly & Solomon, 1975), cât şi cele radiodifuzate (Weinberger & Campbell, 
1991). Speck (1987) şi Madden & Weinberger (1982) au arătat că mai mult de jumătate 
din reclame utilizează într-un fel sau altul umorul sau resorturi umoristice pentru trans- 
miterea mesajului. Deşi folosirea umorului este, după cum vedem, intensă, eficienţa sa 
ca instrument de comunicare rămâne în continuare nesigură. Încercările de a-i demonstra 
impactul în comunicarea publicitară au rămas nu doar timide, ci chiar au condus uneori 
la rezultate contradictorii, care pot fi considerate, cu foarte mici excepţii, eşecuri. Această 
lipsă de cunoştinţe ştiinţifice care să descrie valoarea umorului în comunicarea publi- 
citară, impactul său, intensitatea si tipul acestui impact i-a condus pe profesioniștii din 
mediul profesional al publicității, dar în special pe copywriteri, să aibă la rândul lor poziții 
ambivalente fata de acest subiect, după cum vedeam anterior pe baza consideratiilor lui 
David Ogilvy. Cea mai influentă poziţie, deşi construită pe aliniamentele simțului comun, 
este însă aceea că umorul este cu certitudine una din retetele de succes (chiar imbatabile) 
de realizare a unei reclame. 

Unul dintre puţinele lucruri certe referitoare la umor şi la impactul său în comunicarea 
publicitară este faptul că acest fenomen psihologic este unul puternic multi-dimensional, 
influenţat de o mare varietate de factori. Datorită acestor multiple contingente (printre 
care menţionăm scopul şi obiectivele comunicării, tipul de umor, mediul de transmitere, 
plasarea şi, bineînţeles, audiența), ne este imposibil să realizăm generalizări referitoare 
la efectele umorului în comunicarea publicitară (Stewert-Hunter, 1985). 

Este, poate, o concluzie descurajantă, însă pe de altă parte este posibil ca pe segmente 
fenomenologice mai degrabă reduse să putem descrie o parte dintre efectele umorului în 
publicitate, chiar dacă răspunsul ferm la întrebările fundamentale ale acestei ecuaţii ne 
rămâne pentru moment refuzat. În aceste condiţii, probabil că întrebările cele mai legitime 
si cu cel mai mare potential de generare a unor răspunsuri utilizabile direct în comunicarea 
publicitară sunt următoarele (Weinberger & Gulas, 1992): 

(1) care sunt obiectivele de comunicare ce pot fi atinse cel mai uşor cu ajutorul umorului; 

(2) care sunt factorii strategici ce tin de mesaj sau de execuţie care pot afecta major 
rezultatul unei comunicări bazate pe umor; 

(3) care este tipul de audienţă pentru care umorul are impactul cel mai puternic 
(caracteristicile socio-demografice, psihografice, de valori şi stiluri de viata etc.); 

(4) care sunt caracteristicile unui produs/brand care pot fi asociate cel mai ușor cu umorul. 


2.5.1. Stadiul prezent al investigaţiilor în problema umorului 


Weinberger & Gulas (1992) consideră că folosirea pe scară atât de largă a umorului 
în publicitate, corelată cu existenţa atâtor întrebări fără răspuns referitoare la această temă, 
a atras atenţia unui număr destul de mare de cercetători ai domeniului. Într-o trecere în 
revită deseori citată a literaturii timpurii din acest câmp de cercetare, Sternthal si Craig 

in cazul multor tipuri de obiective de comunicare. Aceste concluzii trebuie privite ca ten- 
tative indraznete pentru acea perioada. Desi se bazau pe o cunoastere serioasa a literaturii 
din acel moment, fundamentul bibliografic era totusi timid in comparatie cu cel existent 
astăzi. In plus, el se baza aproape în exclusivitate pe literatura științifică generală, care 
trata umorul fără aplicare directă la domeniul comunicării publicitare. Cele mai multe dintre 
studiile pe care s-au bazat autorii citați erau, în plus, studii relative la o cultură publicitară 
preponderent tipărită, ceea ce face ca mai toate concluziile lor să fie astăzi foarte relative. 
În cele trei decenii scurse de la studiul lui Sternthal şi Craig, umorul a beneficiat de o atenţie 
sporită şi, astfel, există în acest moment cel puţin 50 de studii apărute în literatura de 
marketing de vârf, precum şi un număr comparabil de studii din domenii conexe, precum 
ştiinţele educaţiei, ştiinţele comunicării, psihologie, sociologie, antropologie etc. 


(a) Scopul comunicării 

După cum am mentionam şi anterior, scopul comunicării joacă un rol major în impactul 
pe care umorul îl are în comunicarea publicitară, în special în ceea ce priveşte potrivirea 
sa cu situaţiile ce pot fi asociate de consumatori cu produsul sau serviciul promovat. 
Sternthal si Craig (1973) au abordat problema enumerând o parte dintre posibilele obiective 
directe ale publicităţii şi tratând fiecare din acestea pe rând. O parte din concluziile lor 
îşi păstrează relevanta si astăzi, după treizeci de ani, o altă parte, însă, necesită revizuiri. 
Acestei opinii a lui Weinberger & Gulas (1992) ne alăturăm, nu neapărat în lumina unor 
studii care să contrazică articolul şi concluziile lui Sternthal & Craig, ci mai degrabă datorită 
domeniului de concentrare a bazei lor de cercetare, care astăzi nu mai este aplicabilă decât 
în sens foarte redus. 


a.1. Umorul și atenţia 

Diverse studii arătă că 94% dintre practicienii din mediul publicității privesc umorul 
ca pe una dintre cele mai eficiente modalităţi prin care poate fi captată atenţia consuma- 
torilor. Mai mult, 55% dintre cercetătorii activi în mediul marketingului şi al publicității 
din Statele Unite consideră că reclamele care conţin umor sunt superioare celor lipsite de 
umor în ceea ce privește captarea atenţiei consumatorilor (Madden & Weinberger, 1984). 
Date provenind din investigaţii similare realizate în România arată că 78% din profe- 
sionistii care lucrează în publicitate în România și 57% din clienţii agenţiilor de publicitate 
consideră că reclamele care conţin umor sau sunt construite pe umor sunt superioare celor 
lipsite de umor ori construite pe alte rute creative. Este adevărat că argumentele enumerate 
anterior nu pot fi considerate unele cu adevărat ştiinţifice şi nu pot fi asociate cu testarea 
riguroasă a ipotezelor, de vreme ce ele tin de opiniile exprimate de unele grupuri profe- 
sionale, care, deşi avizate, pot fi totuşi rezultate ale imaginarului colectiv ori ale unor cutume 
care nu au nimic de-a face cu eficienţa reală. Cu toate acestea, argumentele respective reflec- 
tă o stare de fapt şi o bază de cunoștințe construită de-a lungul unei perioade deloc scurte 
de interacţiune directă cu fenomenul. 

În cazul legăturii dintre umor şi atenţie, consideratiile laudative ale practicienilor par 
să fie sprijinite si de realitatea empirică. În studiile făcute de Weinberger & Gulas (1992) 

pe baza analizei unor reclame din reviste (Madden & Weinberger, 1982), a unor spoturi 
televizate (Stewart & Furse, 1986) si, respectiv, reclame radio (Weinberger & Campbell, 
1991), in situatii de copytesting standard pentru industria de cercetare, umorul a scorat pozitiv 
in relatia cu nivelul de concentrare a atentiei audientei. Efectul mentionat aici a fost de 
asemenea demonstrat si in conditii de laborator de catre Speck (1987), care a comparat o 
serie de reclame umoristice si o serie de reclame neutre într-un design experimental care 
descria patru stări categoriale ale atenției: atenție inițială, atenţie susținută, atenție proiectată 
şi atenţie globală (Weinberger & Gulas, 1992). Rezultatele au arătat că reclamele cu umor 
au avut un impact superior celor care nu au folosit umorul pentru fiecare dintre cele patru 
tipuri de atenţie, demonstrând în același timp că atenția inițială a avut cea mai convingătoare 
modificare, urmată de atenţia susținută. Impactul unei reclame umoristice asupra atenției 
este așadar în primul rând un impact imediat, pe termen scurt. 

Capacitatea umorului de a atrage atenţia audienței a fost demonstrată şi în cercetări 
dezvoltate pentru domeniul ştiinţelor educaţiei (Powell & Andresen, 1985, cf. Weinberger 
& Gulas, 1992). Într-o examinare a literaturii relevante privind ştiinţele educaţiei, Bryant 
şi Zillmann (1989) au concluzionat la rândul lor cu fermitate că umorul are un efect pozitiv 
asupra atenţiei. Trebuie să menționăm însă că autorii menţionaţi au avertizat asupra faptului 
că nu există încă dovezi științifice directe privind efectele de amploare ale umorului asupra 
altor dimensiuni psihologice, în situaţii reale de predare. Această atitudine sceptică de pe 
ale cărei poziţii au tratat problema Bryant şi Zillmann (1989) este mandatată, de altfel, 
pentru toate studiile referitoare la relaţia dintre umor si atenţie, în condițiile in care nu 
există studii realizate pe scară largă care să demonstreze efectele reale la nivelul intenţiei 
de cumpărare a consumatorilor ori chiar la cel al comportamentului efectiv de consum, 
elemente care sunt în ultimă instanţă obiectivele reale ale comunicării publicitare. 

Este, de asemenea, necesar să ne raliem părerii exprimate de Weinberger si Gulas 
(1992) privind avertizarea practicienilor şi a cercetătorilor deopotrivă asupra faptului că 
există multe tipuri de umor. Tipul, stilul, intensitatea, polaritatea umorului nu sunt niciodată 
similare de la o reclamă la alta, de la o audienţă la alta, de la un consumator la altul si 
nici chiar la acelaşi consumator de la un moment la altul în timp. Umorul direct relationat 
(related humor), adică acel tip de umor conectat nemijlocit cu produsul/brandul sau situația 
care sunt promovate, pare să fie mult mai de succes decât umorul nerelationat (Duncan, 
1979; Madden, 1982). De altfel, una dintre criticile aduse studiilor efectuate până în prezent 
cu privire la folosirea umorului în publicitate (Weinberger & Gulas, 1992) este chiar 
aceasta: cel puţin o parte dintre concluziile exagerat de pozitive enumerate anterior pot 
fi atribuite faptului că stimulii aleşi au fost controlati din punctul de vedere al relationarii 
umorului cu situația sau produsul-tinta. Este posibil, în consecinţă, ca folosirea fara 
discernământ a umorului „prefabricat“ să nu fie deopotrivă de eficientă în comparaţie cu 
folosirea unor abordări neumoristice mai integrate şi mai adaptate la situația de comunicare. 
Acest lucru este din ce în ce mai vizibil şi în fenomenul publicitar românesc, unde sunt 
deja observate „tipicuri“ şi abordări repetitive, caracteristice pentru anumiţi copywriteri 
sau pentru anumite agenţii de publicitate şi care pot fi recunoscute drept amprente ale 
unui anume stil de umor, sau măcar ale unei anume abordări umoristice prefabricate. 

a.2. Umorul si intelegerea mesajului 

În ceea ce priveşte legătura dintre umor si înțelegerea mesajului publicitar, literatura de 
specialitate nu este nici pe departe atât de unitară ca în cazul relației dintre umor şi atenție 
Weinberger & Gulas (1992). Cel puţin în parte, această lipsă de coerenţă poate fi prescrisă 
dificultății incomparabil mai mari pe care un cercetător o are la operationalizarea conceptului 
de „înţelegere“ decât a celui de „atenție“. Într-un studiu amplu, efectuat pe un număr de o 
mie de reclame televizate, Stewart şi Furse (1986) au demonstrat că înţelegerea de către con- 
sumatori a reclamelor cu conținut umoristic este mai mare decât cea a reclamelor lipsite de 
conținut umoristic. Și o seamă de alte studii au stabilit existenţa unei relaţii pozitive între 
umor şi înțelegerea mesajului. Printre ele menţionăm pe cele ale lui Duncan, Nelson & Front- 
czak, 1984; Weinberger & Campbell, 1991; ambele au utilizat eşantioane mai mici de reclame 
decât studiul lui Stewart & Furse (1986), însă s-au bazat pe metodologii de investigație mai 
convingătoare. Weinberger & Gulas (1992) oferă o trecere în revistă a acestor studii, precum 
şi o punctare a avantajelor şi dezavantajelor lor relative, sub forma unui tabel. Cititorii inte- 
resati pot consulta aceste premise în sursa citată; vom încerca in cele ce urmează să punctam 
unele din concluziile formulate de autorii menționați. 

Există însă şi un număr destul de mare de cercetări serioase ale căror rezultate contras- 
tează flagrant cu cele prezentate anterior. Filonul nihilist în acest domeniu a fost şi este 
în continuare puternic, nu toţi contestatarii putând fi convinşi de utilitatea umorului, asa 
cum a fost convins în timp David Ogilvy. Dintre contestatarii unui efect dezirabil dorim 
în primul rând să menționăm pe Gelb & Zinkhan, nume influente si recurente în studiile 
care alătură umorul şi publicitatea şi care în cercetări diferite reușesc să extragă concluzii 
diferite, fără să isi clarifice totuși poziția principiala şi contribuind astfel mai degrabă la 
lipsa de coerenţă a domeniului. Printre cercetările care demonstrează existenţa unei relaţii 
negative între umor şi înţelegerea mesajului publicitar le putem enumera pe cele ale lui 
Cantor şi Venus (1980), Gelb si Zinkhan (1986), Sutherland si Middleton (1983). Această 
atitudine negativista in ceea ce priveste influenta umorului asupra intelegerii mesajului 
publicitar de către consumatori este de asemenea împărtășită de majoritatea cercetătorilor 
si strategilor din agenţiile de publicitate americane (64%) (Weinberger & Gulas, 1992). 

În esenţă, dintre toate cercetările realizate în ceea ce priveşte problema discutată aici, 
cu aplicabilitate directă în comunicarea publicitară, un număr de şase demonstrează 
existenţa unei relaţii pozitive, cinci au rezultate neutre şi alte şase demonstrează existența 
unei relaţii negative (Weinberger & Gulas, 1992). Deşi în aceste condiţii problema relaţiei 
dintre umor si înţelegerea mesajului publicitar rămâne deocamdată fără un răspuns limpede 
si general acceptat, situația este suficient de neunitară încât să facă probabilă, totuşi, ipoteza 
avansată de Sternthal si Craig (1973), care au teoretizat un efect global negativ al umorului 
asupra înţelegerii comunicării la un nivel general. Logica argumentului lui Sternthal & 
Craig (1973) este imbatabilă, bazându-se probabil la origine pe principiul resurselor 
cognitive solicitate de înţelegerea rutei complicate pe care umorul poartă la nivel intelectual 
interlocutorul şi pe efortul subsecvent, care, la nivel inconştient, poate fi perceput drept 
dezagreabil. Trebui să menţionăm totuşi că timpul trecut de la studiile lui Sternthal & 
Craig (1973) au adus cu sine modificări în percepţie şi că argumentele lor nu mai sunt 
astăzi cu adevărat valabile. 

În ciuda divergenţelor existente in literatura de specialitate, se pare că pot fi totuşi 
identificaţi un număr de trei factori care pot contribui la clarificarea situaţiei (Weinberger 
& Gulas, 1992). 

În primul rând, există în mod evident o dificultate de definire coerentă și unitară a 
ceea ce înseamnă „înţelegere a mesajului“ (comprehension) în toate aceste studii. În funcţie 
de variabila măsurată şi instrumentul sau tehnica folosite pentru măsurare, „înţelegerea“ 
a fost tratată deosebit de cercetători diferiți. Astfel, reamintirea spontană ar putea fi un 
indicator al înţelegerii mesajului sau ar putea, de asemenea, să fie pur și simplu un indicator 
al atenţiei sau notorietății. Acesta este şi motivul pentru care măsurarea folosită în designul 
de cercetare influenţează rezultatele cercetării. Acele studii care folosesc măsuri multiple 
sau sumative ale înțelegerii mesajului (Speck, 1987; Weinberger & Campbell, 1991) ajung 
la demonstrarea unor efecte pozitive, pe când studiile care folosesc măsuri singulare (Cantor 
& Venus, 1980; Lammers et al., 1983) ajung la verdicte negative, de cele mai multe ori 
la limită ori neconcludente statistic. Conform unor opinii (Weinberger & Gulas, 1992), 
această situație ar putea fi un indicator pentru posibilitatea ca variabila „înţelegere“ să nu 
poată fi surprinsă prin măsuri unice, ea putând fi izolată doar multidimensional. Însă, în 
principiu, problema reamintirii spontane a fost transata din acest punct de vedere cu multă 
fermitate de celebrul studiu al lui Murphy, Cunningham si Wilcox (1979), care au 
demonstrat că măsuri diferite ale reamintirii pot produce rezultate diferite, efectul 
contextului asupra ansamblului comunicării fiind extrem de mare. 

În al doilea rând, tipul de umor este la rândul lui un determinant puternic al efectelor 
umorului asupra înţelegerii mesajului comunicării publicitare. De exemplu, aşa cum arată 
Weinberger & Gulas (1992), pentru a susține aceasta idee enunțată de ei, într-un studiu 
ce compara în mod direct efectele diferitelor tipuri de umor asupra înţelegerii mesajului, Speck 
(1987) a regăsit şi a demonstrat statistic existenţa unei legături consistente determinate de 
tipul de umor. Rezultatele acestui studiu demonstrează că unele reclame cu conţinut umoristic 
performează mai bine, iar altele mult mai slab decât norma „neutră“ din punct de vedere 
umoristic în ceea ce priveşte înţelegerea mesajului publicitar de către consumatori. Această 
diferență uneori majoră poate fi atribuită, în unele cazuri, exclusiv tipului de umor folosit 
în reclamă. Si alte studii, multe din ele moderne (de ex. Haley & Baldinger, 1991 sau 
Alden, Hoyer & Lee, 1993), se axează pe acest filon situational, contextual, care evita 
de multe ori să dea un verdict. Astfel, în loc să concluzioneze că umorul are un efect pozitiv, 
ori că el are un efect negativ, aceşti cercetători preferă să spună „depinde“ şi prescriu efectul 
moderator tipului de umor şi adaptării sale situationale la receptor, mediu etc. De exemplu, 
din studiul lui Speck (1987) rezultă că ,,glumitele“ haioase au un randament negativ, pe cand 
satira, comedia sau umorul sentimental au diferite grade de randament pozitiv. Un minus 
remarcabil al studiului lui Speck (1987), pe care ne vedem nevoiţi să îl remarcăm în acest 
context şi care nu a fost remarcat de Weinberger & Gulas (1992) ca atare, este insuficienta 
operationalizare în definițiile date tipurilor de umor discutate de ei, fapt care face proble- 
matică încadrarea univocă a stimulilor utilizaţi de în cercetare, într-o singură categorie 
de umor. Anumiți stimuli pot fi cu destulă ușurință incluși în două sau chiar trei categorii 
si, într-adevăr această volatilitate şi acoperire parţială a tipurilor de umor în practic orice 
taxonomie este un fapt recunoscut aproape unanim de teoreticienii domeniului. 

În al treilea rând, tipul de produs comunicat poate să joace la rândul lui un rol important 
în ceea ce priveşte impactul umorului asupra înţelegerii reclamei (Weinberger & Gulas, 
1992). Au fost identificate ca fiind fundamentale pentru moderarea relației între tipul de 
produs şi gradul de înţelegere a mesajului publicitar două dimensiuni: (1) axa produs fictiv 
— produs real şi (2) axa produs care suscită implicare mică a consumatorului (low involve- 
ment) — produs care presupune implicare mare a acestuia (high involvement) (Weinberger 
şi Gulas, 1992). Toate acele studii care au fost efectuate pentru produse/branduri reale (Speck, 
1987; Stewart & Furse 1986; Weinberger & Campbell, 1991; Zhang & Zinkhan, 1991) indica 
un efect pozitiv al umorului asupra intelegerii mesajului. Toate celelalte studii, care folosesc 
in designul experimental produse fictive (Cantor & Venus, 1980; Gelb & Zinkhan, 1986), 
demonstreaza insa efecte negative ale umorului asupra intelegerii mesajului de catre consu- 
matori. Două studii se distanțează de acest pattern general (cf. Weinberger & Gulas, 1992). 
Primul dintre acestea este cel al lui Lammers et al. (1983), care a fost realizat pentru un 
produs industrial real, dar care nu era cunoscut de participantii la studiu, deoarece acestia 
erau exclusiv studenti din campus. Asadar, din punct de vedere practic, produsul lui Lammers 
et al. (1983) poate fi considerat un produs fictiv, ceea ce face ca, de fapt, rezultatele nega- 
tive ale studiului sa cadă si ele în dihotomia descrisă mai sus. Studiul lui Lammers et al. 
(1983) este însă, trebuie să remarcăm, un studiu foarte convingător sub aspectul designului 
de cercetare experimental utilizat. Al doilea studiu care nu respectă patternul descris anterior 
este studiul lui Sutherland si Middleton (1983), care a regăsit o relaţie negativă între umor 
şi capacitatea consumatorilor de a înțelege mesajul publicitar. În această cercetare autorii 
au folosit produse cu grad ridicat de implicare din partea consumatorului (high involvement) 
(geamantane şi camere video), care oricum erau cumpărate rar de către participanţii la studiu 
(din nou exclusiv studenţi din campus). Concluziile acestei cercetări sunt însă interesante 
pentru dihotomia bazată pe gradul de implicare a consumatorilor în raport cu produsul, pe 
care o vom discuta la un moment ulterior. Cel puţin din punctul de vedere al acestui studiu 
Weinberger & Gulas (1992) ar fi trebuit probabil să remarce o a treia linie de demarcaţie 
a studiilor din domeniul umorului, pe axa implicare reală — implicare fictivă, ori compor- 
tament intensiv — comportament vag fata de produs. Apropierea fata de produsul sau fata 
de categoria de produse care sunt supuse testului consumatorilor într-un astfel de design 
de cercetare pare așadar să fie cel puţin la fel de importantă precum cele două axe iden- 
tificate de autorii citați. Considerăm din acest motiv, în disonanta cu Weinberger & Gulas 
(1992), că studiul lui Sutherland & Middleton (1983), de parte de a o particularizare a 
uneia din cele două reguli propuse, demonstrează posibila existenţă a unui al treilea mode- 
rator în relația dintre umor şi impactul său. 

Date fiind rezultatele ambigue ale cercetării în tematica discutată aici, precum si lipsa 
de claritate a măsurării în ceea ce priveşte variabila propriu-zisă aflată în discuție, şi anume 
înțelegerea mesajului publicitar de către consumatori, este posibil ca răspunsurile la între- 
bările puse aici să fie găsite în acele studii ce privesc legătura dintre umor si fenomenul comu- 
nicarii la un nivel general, fără a fi axate în mod special pe comunicarea publicitară. În științele 
educației, de exemplu, efectul umorului asupra înţelegerii este de obicei măsurat pe baza unui 
test scris, cu aplicare de tip creion-hartie. Weinberger si Gulas (1992) sunt de părere că, desi 
aceste condiţii nu pot fi considerate analoge cu cele folosite în cercetarea de publicitate pentru 

măsurarea înţelegerii, ele pot aduce răspunsuri valoroase în chestiunea discutată. Dintre studiile 
realizate în afara industriei publicităţii si, astfel, fără legătură cu fenomenul comunicării 
publicitare, au fost identificate opt care au rezultat în concluzii pozitive în ceea ce priveşte 
relaţia dintre umor şi înţelegerea mesajului şi unsprezece care demonstrează efecte nule sau 
mixte. Nici unul dintre studiile efectuate cu metodologii riguroase nu raportează efecte 
negative în relaţia discutată aici, ceea ce, în viziunea lui Weinberger și Gulas (1992), reprezintă 
o contrapondere la concluziile trase de Sternthal si Craig (1973). 

Aşa cum consideră Weinberger & Gulas (1992), în ceea ce priveşte cercetările din 
ştiinţele educaţiei, studiul care confirma în modul cel mai ferm existenţa unei relații pozi- 
tive este, probabil, studiului lui Ziv (1988). Acest studiu reuşeşte să demonstreze că umorul 
poate să îmbunătăţească fundamental fenomenul de învăţare. Experimentele lui Ziv au com- 
parat un curs introductiv de statistică, prezentat într-o manieră lipsită de umor, cu același 
curs, prezentat într-o formă bine asezonată cu umor relevant pentru acest domeniu. Atât 
profesorul, cât şi materialul de curs au fost variabile menținute constante pe durata experi- 
mentului. Nivelul de învăţare a fost măsurat la sfârșitul semestrului pe baza unui examen 
final standardizat. Scorul mediu al clasei „tratate“ cu umor a fost cu 10% mai înalt decât 
scorul mediu obţinut de clasa care a asistat la cursul lipsit de umor. Ziv a repetat experi- 
mentul cu două clase ce asistau la un curs de psihologie si a demonstrat acelaşi rezultat. 
Concluziile sale sunt susţinute si de alte cercetări din mediul educational (Vance, 1987; Zill- 
mann et al., 1980). Studiul lui Zillman et al. (1980) va fi discutat ceva mai târziu în acest 
capitol, iar studiul lui Vance este din acest punct de vedere interesant, nu doar pentru că 
demonstrează impactul umorului asupra eficienţei pedagogice ci şi pentru că teoretizează 
câteva tipuri de umor pedagogic, demonstrând eficiența mai mare a unora de cât a altora. 
Studiul are însă aceleaşi minusuri ca şi studiul deja discutat al lui Speck (1987), sacrificând 
rigoarea designului experimental în favoarea unei mai largi palete de tipuri de umor. 

De asemenea, este susținută printr-o seamă de cercetări ipoteza conform căreia tipul 
de umor poate avea un rol de variabilă moderatoare asupra înţelegerii mesajului comu- 
nicării. Poate că este interesant de menţionat că efectul moderator al umorului nu este 
teoretizat de nici unul din autorii ce vor fi discutati ca fiind mai degrabă mediator, adică 
nimeni nu sugerează că tipul de umor ar face ca relația dintre umor si înţelegerea mesajului, 
persuasiune, atenție sau altă caracteristică a comunicării publicitare să apară, ci doar ca 
tipul de umor amplifică sau micşorează amploarea acestei relaţii. Studiile lui Vance (1987) 
în zona educației merg pe un design similar cu cel al lui Speck (1987) aplicat în comunicarea 
publicitară şi ajung la o concluzie similară, care confirmă rolul exercitat de tipul de umor 
şi de semnificaţia tipului, umor pentru grupul-tinta în ceea ce priveşte înțelegerea mesajului 
comunicării. Putem, aşadar, să considerăm ca fiind confirmat faptul că adecvarea umorului 
la mesajul propriu-zis este de maximă importanţă în ceea ce privește înţelegerea. Studiile 
care au folosit tipuri de umor adecvate mediului $i mesajului comunicării au demonstrat 
mult mai puternic existența unei relaţii între umor şi înţelegerea mesajului (Weinberger 
& Gulas, 1992). 

a.3. Umorul si persuasiunea 

Sternthal si Craig (1973) au concluzionat în urma studiilor lor că efectul de distragere 
pe care umorul îl exercită cu siguranță asupra audienței poate duce la persuasiune. Însă, 
accentuau ei, efectul persuasiv al umorului este în cel mai bun caz la fel de puternic precum 
cel al argumentelor rationale. Această concluzie este enunțată şi susținută puternic de Wein- 
berger & Gulas (1992) în ciuda opoziției lor parțiale şi a criticii libere pe care o practică 
fata de studiul lui Sternthal & Craig (1973). Concluzia este în mod deosebit importantă, 
pentru că relevă probabil cel mai important efect al umorului, efect asupra căruia de fapt 
se concentrează dorinţele oricărui specialist din publicitate: persuasiunea. Aceste concluzii 
par să fie consonante cu percepțiile practicienilor din domeniul cercetării de marketing 
şi publicitate din Statele Unite (Madden & Weinberger, 1984). Astfel, doar 26% dintre 
practicieni sunt de părere că umorul este mai persuasiv decât non-umorul, ceea ce lasă 
loc la un număr mare de comentarii sceptice. Situaţia este, în mod neașteptat, inversă în 
Marea Britanie, unde Weinberger şi Spotts (1989) au constatat că 62% dintre practicieni 
sunt convinşi de puterea persuasivă a umorului. În România, studiile din domeniul publi- 
citatii relevă că procentul specialiştilor în publicitate care văd umorul legat de persuasiune 
este cvasi-similar cu cel al specialiştilor care văd umorul ca fiind legat de suscitarea 
atenției. Este astfel posibilă o discuţie cu privire la gradul în care specialiştii români în 
publicitate fac diferenţa, atunci când discută de efectele umorului, între diferite efecte, 
ori preferă să se raporteze doar din punct de vedere global la eficiența umorului utilizat 
în publicitate, transpunând această amprentă asupra oricăror efecte posibile. 

Literatura de marketing, publicitate şi comunicare a analizat în mod direct această 
problema, dar dovezile empirice care ar putea susţine concluziile privind puterea persuasiva 
a umorului sunt în cel mai bun caz ambigue. Vom prezenta în cele ce urmează dovezile 
respective, precum şi ambiguitatea lor, aşa cum sunt acestea înțelese de Weinberger & 
Gulas (1992). Speck (1987) a demonstrat că doar o proporţie de trei din cinci tentative 
de folosire a umorului în configurarea mesajelor publicitare reuşeşte să crească relevant 
persuasiunea respectivului mesaj. În mod special sunt afectate, conform concluziilor lui 
Speck (1987), intenţia de folosire a produsului şi calitatea percepută a produsului 
(Weinberger & Gulas, 1992). În mod similar, într-un studiu experimental, Brooker (1981) 
a demonstrat că apelul la umor este mai eficient într-un mesaj publicitar decât un apel 
coercitiv sau unul la teamă. Cu toate acestea, trebuie menţionat faptul că în experimentul 
lui Brooker (1981) nici apelul la umor şi nici cel la frică nu s-au dovedit a fi mai eficiente 
decât pledoaria directă, de tip raţional. În plus, o dată extras din context umoristic, ori în 
condiţiile unui context umoristic minor, precum si în cazul unor consumatori care nu se 
lasă angrenati în participarea şi complicitatea cerută de umor, mecanismele persuasive 
clasice, arondate teoriei ierarhiei efectelor, precum disonanta cognitivă, ori efectul simplei 
expuneri, devin din nou puternice şi au un primat de netăgăduit asupra umorului. Într-un 
alt studiu, McCollum şi Spielman (1982) au demonstrat că 31% din reclamele cu tentă 
umoristică scorează peste mediu în ceea ce privește puterea de persuasiune. Într-adevăr, 
această opinie este consonantă cu remarcile cele mai des întâlnite ale specialiştilor în 
strategie publicitară, care preferă, în condițiile adaptării la toate celelalte cerinţe ale 
brief-ului, ruta umoristică fata de ruta lipsită de umor, argumentând faptul că, chiar în 

lipsa unor date certe care să confirme acest lucru, ruta umoristică „vinde mai bine“ — adică 
este mai persuasivă. Studiul lui McCollum şi Spielman (1982) consideră că aceasta pro- 
portie reprezintă o performanţă foarte bună, de vreme ce depășește toate celelalte tactici 
executionale examinate în respectivul studiu. 

Pe de altă parte, însă, există şi studii cu concluzii mult mai puţin încurajatoare, citate 
de Weinberger & Gulas (1992). Din acest punct mai degrabă pesimist de vedere, întâlnim 
două categorii de cazuri. Pe de o parte întâlnim un caz simplu, banal, care spune că nu 
există o relație empirică între umor şi persuasiune, inhibând aşadar optimismul creativilor. 
De exemplu, Stewart şi Furse (1986) nu au detectat nici un efect al umorului asupra 
persuasiunii. Pe de altă parte, întâlnim şi un caz ceva mai complicat, care spună că utilizarea 
umorului nu doar că nu reuşeşte să inducă un efect pozitiv, dar chiar induce un efect negativ 
asupra capacităţii persuasive a mesajului. De exemplu, Weinberger şi Campbell (1991) 
au demonstrat că umorul nerelationat direct cu situaţia sau produsul reprezentate în reclamă 
are un efect similar sau de multe ori chiar mai slab decât demersurile de persuasiune 
non-umoristice. În plus, desi s-a demonstrat că umorul relationat cu produsul/brandul are 
efecte mai puternice decât persuasiunea lipsită de umor în cazul produselor cu grad mic 
de implicare a consumatorilor (ow involvement), în cazul produselor cu grad mare de 
implicare (high involvement) această tactică are un impact mult mai redus. 

Alte studii arată că, la fel ca şi în cazul relaţiei dintre umor si înţelegerea mesajului, şi 
relaţia dintre umor şi persuasiune este mediată de o serie de alte variabile (Weinberger & 
Gulas, 1992). Lammers et al. (1983) s-au centrat asupra moderării prin variabile demografice, 
în special a sexului şi vârstei, si au găsit un efect notabil al umorului asupra persuasiunii 
doar în cazul bărbaților implicaţi în studiu; persoanele de sex feminin, deşi supuse aceluiaşi 
tratament experimental, nu au manifestat acelaşi efecte. Cattopadhyay şi Basu (1989) au luat 
în considerare moderatori statistici chiar mai complicati, de ordin atitudinal, măsurând un 
număr de atitudini si preferinţe generale fata de brandul, produsul sau categoria de produse 
cărora li se făcea reclamă. Astfel, ei au reuşit la rândul lor să stabilească existenţa unui efect 
al umorului asupra persuasiunii (moderat, ce-i drept), însă doar pentru acele persoane care 
au manifestat atitudini pozitive anterioare persuasiunii fata de brandul respectiv. Persoanele 
cu atitudini anterioare negative sau neutre nu au fost persuadate de folosirea umorului. 

Există autori (Weinberger & Gulas, 1992) care consideră însă că cel mai puternic 
argument pentru efectul pozitiv pe care îl are umorul asupra persuasiunii este adus de 
studiul lui Scott, Klein şi Bryant (1990). Aceştia sunt, de altfel, singurii cercetători care 
au folosit ca indicator al efectului persuasiunii o măsură comportamentală, și nu atitudinală 
sau declarativă. Studiul respectiv a demonstrat că frecvenţa participării subiecților care 
au fost supuşi unui tratament experimental bazat pe umor la anumite evenimente sociale 
(picnicuri, întâlniri mondene etc.) este mai mare decât în cazul celor care au fost expuşi 
unui tratament experimental clasic, neutru. 

În concluzie, putem spune că literatura de specialitate a produs cinci studii care 
demonstrează un efect pozitiv, mai mult sau mai puţin considerabil, al umorului asupra 
persuasiunii, opt studii care indică un efect neutru sau needificator şi unul care indică un 
efect negativ. Dintre studiile asupra problemei realizate în afara mediului comunicării 

publicitare, nici unul nu a reuşit să producă rezultate pozitive, in şapte au rezultat concluzii 
mixte, iar într-unul, negative. 

Puterea de persuasiune a unui stimul este, de asemenea, puternic legată de capacitatea 
respectivului stimul de a funcţiona ca atenuator al agresivităţii. Umorul este un atenuator 
de agresivitate puternic, foarte folosit în advertising $i publicitate. Eibl-Eibesfeldt observa: 
„conexiunea dintre umor şi agresivitate a fost sesizată încă de Freud. Aceeaşi conexiune 
poate fi documentată şi din punct de vedere filogenetic. Conform cercetărilor lui van Hooff 
(1971), reacția râsului trebuie derivată din acel comportament al maimutelor numit în engleză 
«relaxed open mouth display». Această mimică este interpretată ca intenţie ritualizată de a 
musca şi semnalizează, ca «figură de joc», partenerului de joc că agresiunea nu este serioasă. 
De asemenea, pentru emisiile sonore ritmice, atât de caracteristice pentru râs, există expresii 
omologe la maimuțe. În acest din urmă caz, emisiile sonore ritmice, care de cele mai multe 
ori sunt exteriorizate de mai multi membri ai grupului, servesc la hăituirea unui individ 
străin de grup“ (Eibl-Eibesfeldt, 1995). 

De asemenea, s-a constatat ca umorul, atât cel agresiv, cât şi cel neagresiv, reduce 
enervarea subiecţilor supuşi experimentelor, existând dovezi că umorul agresiv este mai 
eficient în această privinţă (Berkwitz, 1970). Landy şi Mattee (1969) au relatat că privirea 
unor caricaturi cu un conţinut agresiv sau neagresiv diminuează considerabil intensitatea 
agresivităţii îndreptate împotriva conducătorului de experiment, care mai înainte îi enervase 
pe subiecţi în mod deliberat. Deși efectuate în alte domenii ale psihologiei decât psihologia 
reclamei şi a consumatorului, tintind la acele momente mai degrabă concluzii din domeniul 
lingvisticii (Berkwitz, 1970), a psihologiei experimentale (Dworkin & Efrau, 1967) respec- 
tiv a psihologiei muncii, industriale şi organizaționale (Landy & Mattee, 1969), aceasta 
arată că umorul are un efect catharctic. 

Cercetările lui Baron şi Ball (1974) demonstrează și ele că umorul neagresiv dimi- 
nuează agresivitatea. În asemenea cazuri, autorii nu vorbesc despre descărcare specifică. 
Ei sunt înclinați să derive efectul de schimbare a dispozitiei din faptul că pe această cale 
sunt trezite emoţii care se împotrivesc agresivitatii. Autorii mai sus mentionati susțin că, 
fiind determinaţi să râdă, subiecţii sunt transpusi într-o dispoziţie incompatibilă cu agre- 
siunile cerute de la ei (trebuiau să aplice şocuri electrice punitive într-un pretins sistem 
de învăţare). Nu este exclus ca schimbarea dispozitiei să se datoreze activării unor meca- 
nisme înnăscute opuse sistemului agresiv, întrucât sensul primar al râsului este unul agresiv, 
iar realizarea sa motorie poate conduce la descărcarea agresivitatii acumulate, şi nu la 
atenuarea sau linistirea ei (Branescu, 2004). 

În aceste condiţii, ne vedem obligaţi să aderăm la concluziile lui Weinberger si Gulas 
(1992) şi Sternthal şi Craig (1973), conform cărora există posibilitatea ca umorul să aibă 
un efect pozitiv asupra persuasiunii, însă acest efect nu poate fi izolat în actualul stadiu al 
dezvoltării domeniului. În orice caz, există o posibililitate reală ca efectul umorului asupra 
persuasiunii să nu fie relevant. Cu siguranţă, însă, o influenţă puternică (şi poate unica) 
pe care umorul o are asupra persuasiunii se manifestă prin intermediul capacităţii sale de 
a atenua agresivitatea. 

a.4. Umorul si credibilitatea sursei 

Rezultatele studiilor care examineaza efectul umorului asupra credibilitatii sursei de 
la care consumatorul primeşte mesajul persuasiv pot fi descrise în cel mai bun caz ca fiind 
ambigue (Weinberger & Gulas, 1992). Studiile discutate de cei doi autori menţionaţi, la 
care vom face şi noi referire în cele ce urmează, asupra acestei probleme dezvoltate în 
domeniul publicităţii sau marketingului şi cu trimitere directă la comunicarea publicitară 
se impart în: trei care afirmă efecte pozitive, patru care afirmă existenţa unor rezultate mixte 
sau ambigue si trei care consideră efectele ca fiind negative. 

Aşa cum remarcă Weinberger & Gulas (1992) si, mai înaintea lor, Sternthal & Craig 
(1973), aceste rezultate ambigue se pot datora unui număr relativ mare de factori, doi dintre 
cei mai importanți fiind însă natura sursei mesajului şi natura umorului. Natura sursei mesa- 
jului se poate referi la diverse caracteristici demografice sau psihografice ale sursei 
mesajului, care pot fi atât obiective, precum sexul, vârsta etc., cât şi subiective, precum 
raportarea atitudinală a receptorului mesajului umoristic față de sursa acestui mesaj. Exis- 
tenta concurentă la nivel empiric a unor caracteristici obiective si a unor caracteristici 
subiective cu referire la sursa mesajului umoristic este de natură a complica situația, în 
mod special datorită principiului ipsativ adus în această ecuaţie de caracteristicile atribuite 
în mod subiectiv sursei. Natura umorului a fost discutată într-o cercetare pe care am mai 
amintit-o şi pe care o vom discuta ceva mai jos (Speck, 1987), însă ea a fost tratată tot 
dintr-o perspectivă mai degrabă obiectivă, autorului instituind o măsură personală, aparent 
obiectivă în tipologizarea umorului, fără să trateze la nici un moment felul în care 
participanţii la studiu clasifică tipurile de umor. Într-adevăr, diverşi cercetători (Nilsen 
& Nilsen, 2000) demonstrează faptul că persoane cu caracteristici demografice diferite 
sunt tentate să încadreze manifestări similare de umor în tipuri diferite şi să se raporteze 
diferențiat din punct de vedere emotional la aceste tipologii. Bryant et al. (1980) au stabilit 
că efectul umorului asupra credibilitatii sursei este moderat de sexul sursei mesajului. 
Studiind eficiența umorului într-o clasă de liceu, ei au demonstrat că relaţiile pozitive între 
umor şi credibilitate sunt slabe şi că, oricum, ele apar doar în cazul profesorilor de sex 
masculin. Observăm, aşadar, din nou efectul moderator al variabilei sex asupra efectelor 
umorului, descoperită şi de Lammers et al. (1983), în cercetările efectuate asupra modifică- 
rilor puterii de persuasiune apărute ca urmare a utilizării umorului. Însă, aşa cum vom 
vedea, există chiar studii mai complicate, care, la nivel experimental, operationalizeaza 
credibilitatea sursei în mai multe dimensiuni $i pune în evidenţă efecte diferențiate ale 
umorului asupra unor dimensiuni diferențiate. Studiul lui Speck (1987) arată că tipul de 
umor folosit în comunicare poate, de asemenea, influenţa impactul său asupra credibilitati 
sursei. În acest studiu Speck (1987) a măsurat două dimensiuni ale credibilitatii: probabi- 
litatea ca sursa să fie informată si probabilitatea ca sursa să fie de încredere. Studiul este 
foarte riguros în design şi metodologie dar, deşi susține concluziile prezentate în continuare, 
este bazat pe un număr relativ restrâns de participanţi, ceea ce diminuează într-o mare 
măsură puterea de generalizare a rezultatelor sale. Studiul a demonstrat, de asemenea, că 
umorul are un efect negativ moderat asupra primei dimensiuni (informarea sursei mesajului). 
Însă asupra celei de-a doua dimensiuni (probabilitatea ca sursa să fie de încredere 
(trustworthiness) s-a demonstrat că impactul pozitiv al umorului este foarte mare, în mod 

special în cazul unui anumit tip de umor, numit de Speck (1987) „umor sentimental“. Acesta 
a fost definit ca o combinaţie a două procese psihologice declansatoare de umor, care 
generează un proces de tipul empatie—anxietate—usurare. 

În concluzie, cercetarea în domeniu indică faptul că este puţin probabil ca folosirea 
umorului să poată crește considerabil credibilitatea sursei mesajului (Weinberger & Gulas, 
1992). Acest rezultat este în consens cu opiniile exprimate de practicienii din domeniul 
publicitar din SUA şi Marea Britanie (Madden & Weinberger, 1984; Weinberger & Spotts, 
1989). Important de reţinut este însă faptul că această concluzie contravine concluziei 
trase de Sternthal si Craig (1973) în studiul care a guvernat aplicabilitatea umorului în 
publicitate timp de trei decenii. 


a.5. Umorul și preferința 

Credibilitatea sursei este conceptualizată de obicei exclusiv din punctul de vedere al 
unor dimensiuni cognitive, precum încrederea, experienţa sau probabilitatea ca purtătorul 
mesajului să fie cu adevărat expert in problemă. Preferinta fata de sursă (/iking) este 
operationalizata exclusiv prin dimensiuni afective, non-cognitive. Sternthal $i Craig (1973), 
în studiul lor meta-analitic, au concluzionat că umorul augmenteaza preferința recepto- 
rului fata de sursa mesajului. În anii scurși de la efectuarea studiului lor, au fost găsite dovezi 
suplimentare care susţin această asertiune, atât în acele studii care tratează direct comu- 
nicarea publicitară, cât şi în unele studii care tratează fenomenul comunicării în general 
(Weinberger & Gulas, 1992). 

Efectele umorului asupra preferintei nu au fost studiate niciodată într-un cadru gene- 
ral, ci au fost adresate întotdeauna în situaţii foarte specifice. Dintre acestea, domeniul care 
a luat cel mai des în considerare relația umor-preferinta este probabil domeniul educational, 
în care au fost efectuate studii începând cu anii '60 (Gruner, 1967) si până în contempo- 
raneitate, care demonstrează într-un fel sau altul existenţa unei relaţii bine structurate între 
umor si preferința suscitată. Câteva exemple din aceste studii urmează; chiar dacă nu provin 
din psihologia reclamei, concluziile lor sunt dătătoare de seamă. Studiile efectuate asupra 
evaluării profesorilor de către studenți demonstrează că acei profesori care folosesc umorul 
ca strategie de predare sunt evaluati semnificativ mai bine pe scalele de caracter şi per- 
sonalitate (Gruner, 1967), că sunt placuti şi preferaţi într-o mai mare măsură decât profe- 
sorii care nu apelează la această strategie didactică (Bryant et al., 1980). Umorul a fost si 
este considerat unul dintre aspectele cheie ale eficienţei actului de educaţie. S-a demonstrat 
că, în afara efectelor asupra imaginii profesorului, folosirea umorului are o influenţă benefică 
remarcabilă şi asupra atitudinii elevilor fata de programele educaţionale (Bryant & Zillmann, 
1989) ori faţă de anumite materii (Bryant et al., 1981). Desigur, desi interesante pentru dome- 
niul pedagogiei, aceste concluzii au implicații mai degrabă slabe şi neconvingătoare în dome- 
niul publicităţii. Comunicarea interpersonala, in special, şi, în general, caracteristicile actului 
de comunicare din domeniul educaţional sunt fundamental diferite, iar multe aspecte, de 
comunicarea de tip publicitar. În primul rând, relaţia de putere dintre sursă şi receptor este 
de altă natură, iar aceasta poate modera semnificativ efectele umorului. 

Weinberger & Gulas (1992) consideră că literatura de marketing și publicitate oferă con- 
cluzii la fel de categorice privind creşterea preferintei receptorului comunicării publicitare 

fata de sursa acesteia în condiţiile încorporării în mesaj a unor elemente de umor. Studiile 
demonstrează atât creşterea preferintei față de reclama propriu-zisă (Belch & Belch, 1984; 
Speck, 1987), cât și faţă de brandul căruia i se face publicitate (Gelb & Zinkhan, 1986). În 
total au fost identificate de Weinberger & Gulas (1992) zece studii direct relationate cu pu- 
blicitatea şi şapte studii ce tratează în general comunicarea, care raportează un efect pozitiv 
al umorului asupra preferintei. Există printre ele chiar studii cu concluzii optimiste, cum ar 
fi cel al lui Duncan & Nelson (1985), care demonstrează existenţa unei relaţii între preferință 
şi umor atât în ceea ce privește reclama propriu-zisă, cât şi în ceea ce priveşte brandul. Nu 
există studii care să fi raportat identificarea unei relaţii negative, şi doar două studii din pu- 
blicitate şi trei din teoriile mai largi ale comunicării demonstrează rezultate neutre sau inco- 
erente. Este deci corect să afirmăm că umorul are un impact decisiv asupra preferintei fata 
de reclamă, fata de sursa reclamei si fata de serviciile sau produsele promovate prin respec- 
tiva reclamă. 

Acest răspuns puternic al consumatorilor fata de umor are implicații importante pentru 
practicieni. Cercetări recente, cu impact foarte mare în industria de publicitate, au demons- 
trat că atât preferința (preference) cât şi gradul în care reclama este plăcută (liking) sunt 
variabile foarte importante care dau seamă de eficienţa unei reclame (Biel & Bridgwater, 
1990). Haley & Baldinger (1991) afirmă chiar că preferința este indicatorul cel mai coerent 
pe baza căruia ar trebui evaluat impactul comunicării. Preferinta este la fel de ușor de 
măsurat, din punct de vedere empiric, ca şi notorietatea, presupunând la urma urmei o 
singură întrebare, care poate fi tratată atât spontan cât și asistat. În plus, accentuează Haley 
& Baldinger (1991), legătura acestui indicator cu intenţia de cumpărare este imediată şi 
nu mediată, precum în cazul altor indicatori. Așadar, această relaţie a umorului ar de- 
monstra de asemenea influenţe mijlocite asupra intenţiei de cumpărare, ceea ce este de 
cea mai mare importanţă. 

În studiul realizat de Haley şi Baldinger (1991) pentru Advertising Research Foun- 
dation, au fost folosite șase metode de evaluare a reclamelor (copy-testing) pentru a studia 
câte cinci perechi de reclame, fiecare fiind evaluată de cel putin 400-500 de respondenţi. 
Au fost astfel efectuate aproape 15.000 de interviuri, studiul fiind unul dintre cele mai 
ample realizate vreodată în comunicarea publicitară. Cercetarea a demonstrat că două mă- 
suri, ambele subsumate gradului în care reclama este plăcută (/iking) sunt de departe cei 
mai puternici indicatori ai eficienţei sale, punând în umbră toate celelalte variabile studiate. 
Este vorba în primul rand de „reacția generală la reclamă“, care are un indice de predictie 
de 87% într-o situaţie reală, în ceea ce privește o reclama eficientă. În al doilea rând, este 
vorba de „preferința exprimată comparativ“, care are o şansă de predictie de 93%, dar 
care funcționează doar în condiţiile în care consumatorul este obligat să considere cele 
două reclame în mod comparativ, fiind, deci, mai puţin aplicabilă la situațiile reale de 
receptare a reclamelor. 

Biel şi Bridgwater (1990) au concluzionat, similar cu studiul descris anterior, că acei 
indivizi care declară că „le place reclama“ sunt mult mai susceptibili să fie persuadati de 
respectiva reclamă decât cei care sunt neutri fata de ea. Un studiu mai degrabă cantitativ 
ŞI cvasi-experimental realizat de Haley şi Baldinger (1991) demonstrează, de asemenea, 

corectitudinea afirmațiilor noastre anterioare. Ei au stabilit că un răspuns pozitiv din partea 
consumatorilor la enunţul „reclama este haioasă sau inteligentă“ prezice succesul unei 
reclame în 53% din cazuri, pe când un răspuns pozitiv la enunţul „reclama este plicti- 
sitoare“ prezice eşecul în 73% din cazuri (Haley & Baldinger, 1991). Weinberger & Gulas 
(1992) concluzionează si ei, citând acelaşi studiu, că efectul umorului asupra preferintei 
este puternic moderat mai ales la nivel declarativ, umorul fiind astfel un predictor al 
succesului la public al unei reclame, în special atunci când acest succes este caracterizat 
în sens declarativ şi nu prin indicatori financiari. 


(b) Factorii executionali 


b.1. Tipul de umor 

O serie de alti factori decât cei discutati anterior pot avea, la rândul lor, influenţe majore 
asupra eficienţei umorului folosit într-o reclamă. De vreme ce factorii discutati până în 
acest moment ţin nemijocit de procesul comunicării, dimensiunile suplimentare pe care 
le vom avea în vedere în continuare au fost numite de Weinberger si Gulas (1992) „factori 
execuționali“. Factorii executional pot fi subimpartiti în două categorii. 

Prima categorie (cf. Weinberger & Gulas, 1992) tratează relația dintre umor şi 
produs/brand sau mesaj. Cu alte cuvinte adresează întrebarea dacă gluma este în vreun 
fel dependentă de situaţia descrisă în reclamă, de produsul sau brandul respectiv, ori ar 
fi la fel de reuşită în orice alt context. Explicitarea clasică a acestui concept de ,,relationare 
a umorului“ (humor relatedness) a fost făcută de Speck (1991), care consideră că există 
trei tipuri de relationare: (1) intentionala, unde relația umorului cu tipul de mesaj vizează 
direct procesarea mesajului, umorul este direct vizibil, detectabil iar folosirea sa poate fi 
atribuită direct sursei mesajului; (2) semantică, unde folosirea umorului se face mai degrabă 
cu unele teme relationate cu produsul, este mai subtilă, mai putin evidentă si în mod cert 
mai putin atribuită de către consumator intenţiei sursei si (3) structurală, unde funcția umo- 
rului este mai degrabă sintactică, referindu-se la integrarea umorului cu atributele 
produsului sau brandului promovat, umorul fiind în acest ultim caz nu un scop în sine, 
ci doar un adjuvant al descrierii atributelor sau promisiunilor brandului. Această operatio- 
nalizare este preluată şi utilizată ulterior de mai multi autori influenți, atât de Weinberger 
& Gulas (1992), pe al căror studiu ne bazăm, cât şi de alti autori. O sugestie a unei împărțiri 
similare există şi la Aaker & Bruzzone (1985), cu o seamă de ani mai devreme. 

În principiu, în ceea ce priveşte această categorie de factori executionali, concluzia 
este aceea că umorul relationat în vreun fel cu situația sau produsul/brandul are indicatori 
de eficienţă superiori celui nerelationat. 

A doua categorie de factori executionali discutată de Weinberger & Gulas (1992) pri- 
veste tipul de umor. Din păcate — şi aceasta este o piedică majoră în standardizarea cerce- 
tărilor şi concluziilor din această zonă — nu există o definiţie universală a umorului sau măcar 
una unanim acceptată de către cercetătorii din publicitate şi marketing. Există însă o seamă 
de taxonomii care au fost propuse de aceştia în scopul operationalizarii constructului „umor“. 

În principiu, umorul poate fi categorizat pe două dimensiuni majore: (a) conţinut și 
(b) tehnică. Tipologia cea mai utilizată care foloseşte dimensiunea „conţinut descrie umo- 
rul ca făcând parte dintr-una din următoarele trei clase: (1) agresiv, (2) sexual sau (3) absurd 

(Goldstein & McGhee, 1972). Dintre tipologiile ce trateaza tehnica se pare ca cel mai 
des folosita, cel putin in studiile legate de comunicarea publicitara, este taxonomia lui 
Kelly si Solomon (1975), care defineste reclamele ca avand in continut una din urma- 
toarele clase: (1) farsa, (2) minimalizare, (3) gluma, (4) penibil, (5) satira, (6) ironie sau 
(7) intenție umoristică. Desigur că în elaborarea taxonomiei lor autorii au descris pe larg 
fiecare dintre aceste clase. 

Alden, Hoyer şi Lee (1993) au adoptat un alt tip de abordare în ceea ce priveşte expli- 
carea efectelor umorului, în mod special în cazul comunicării publicitare (cf. Weinberger 
& Gulas, 1992). Studiul lor se concentrează asupra proceselor psihologice care generează 
umorul şi conține atât o meta-analiză calitativă a literaturii de specialitate, cât şi o cercetare 
empirică, ce vine în sprijinul concluziilor lor. Alden, Hoyer şi Lee (1993) demonstrează 
astfel că umorul provine într-o măsură covârşitoare dintr-o formă sau alta de „contrast incon- 
gruent“. De asemenea, cercetarea lor stabileşte că această incongruenta este o dimensiune 
ce se menţine în toate culturile umane, fiind, deci, probabil, intrinsecă psihologiei umorului 
în cazul oricărui individ. Deşi această ultimă concluzie se bazează pe studierea a doar patru 
tari, ea poate fi probabil argumentată suplimentar. În plus, dorim să menționăm că metaana- 
liza inclusă în studiul lui Alden, Hoyer & Lee (1993), deşi ceva mai nouă decât cea a lui 
Weinberger & Gulas (1992), nu se ridică la nivelul acesteia din urmă, nici din punctul de 
vedere al structurării informaţiilor şi nici prin cantitatea de studii luate în considerare. De 
asemenea, considerăm că ideea centrală a argumentatiei lor, anume conceptul de „contrast 
incongruent“, probabil preluat pe o filiatie ideatică ce poate fi urmărită până la teoriile lui 
Bergson, este insuficient de bine operationalizata încât să fie convingătoare la nivel experi- 
mental si empiric, nepermitand un tratament statistic coerent. 

O altă taxonomie discutată şi ea de Weinberger & Gulas (1992) este propusă de Speck 
(1991), care sugerează că umorul este bazat pe existenţa a trei tipuri de procese psihologice, 
iar diverse combinaţii ale acestora generează diverse tipuri de umor. Cele trei procese 
fundamentale au fost identificate astfel de autor: (1) expectatie-siguranta (arousal-safety), 
(2) incongruenta—rezolutie (incongruity—resolution) şi (3) degringoladă umoristică (humo- 
rous disparagement). Combinarea acestor procese generează cinci tipuri de umor: (a) spirit 
comic, care este determinat de procesul de expectatie—siguranta, (b) umor sentimental, 
care este determinat de procesul de incongruenta—rezolutie, (3) satiră, determinat de com- 
binatia dintre procesul de incongruenta—rezolutie si cel de degringolada umoristică, (4) 
comedie sentimentală, determinat de combinaţia dintre procesul de expectatie—siguranta 
şi cel de incongruenţă-rezoluţie, şi (5) comedie reală (toate cele trei procese). 

Din păcate s-au făcut foarte puţine cercetări privind felul în care tipul de umor influen- 
teaza eficienţa reclamelor. De la studiul metaanalitic al lui Weinberger & Gulas (1992), 
care făcea această constatare, nu am reușit să identificam în baze indexate nici un articol 
care să trateze frontal şi convingător această problematică. Unul din studiile interesante 
care abordează această problemă, cel al lui Speck (1987), stabileşte empiric faptul că există 
diferenţe semnificative în ceea ce priveşte efectul reclamelor, diferenţe datorate direct tipului 
de umor folosit. Însă ne vedem nevoiţi si în acest caz să menţionăm faptul că tratamentul 
experimental al acestor tipuri de umor nu a fost făcut extrem de convingător de autor în 
studiul menţionat şi că, desi consonante într-o oarecare măsură cu unele concluzii din studii 

anterioare, aceste concluzii nu ar putea sta in picioare de unele singure, dupa cum vom 
vedea. De exemplu, masurand efectul umorului asupra atentiei generale demonstrate de 
consumatori, Speck (1987) a stabilit ca efectele merg de la unele foarte intensive si pozitive, 
în cazul „comediei reale“, până la efecte nule în cazul „umorului sentimental“. 

Concluziile lui Speck au însă câteva lacune majore, care nu permit generalizarea lor. 
Aceste lacune au fost discutate şi mai sus şi sunt enunțate si de Weinberger & Gulas (1992), 
care atrag atenția asupra generalizării acestor rezultate. Vom enumera argumentele celor 
doi autori, la care aderăm din punct de vedere formal, însă considerăm totuşi că toate con- 
cluziile lui Speck (1987) sunt consonante cu patternul corelatiilor umorului cu alte variabile, 
fund așadar, dacă nu în mod evident valide, cel puţin credibile. Până la proba contrarie credem 
că ele se constituie în excelente instrumente de lucru, cel puţin ca ipoteze pentru practicieni. 
În primul rând, designul de cercetare este unul foarte specific. Au fost folosite doar câte 
cinci reclame pentru fiecare tip enunțat, iar eşantionul de consumatori nu a fost prea amplu. 
În plus, și acesta este argumentul cu adevărat puternic, rezultatele sale sunt singulare, ele 
neputând fi până acum reproduse sau sprijinite de alte cercetări. Cu toate acestea, studiile 
sale constituie un punct de plecare important pentru explorări ulterioare referitoare la tipul 
de umor. Un aspect important care trebuie avut în vedere în acest sens este faptul că nu 
există un tip de umor care să aibă efecte pozitive universale ori un impact garantat asupra 
receptorilor/consumatorilor. 


b.2. Pozitionarea 

Aşa cum enunţă Weinberger & Gulas (1992) tipul de canal media, contextul în care 
este difuzată o reclamă, precum şi gradul ei de repetiţie sunt, la rândul lor, aspecte impor- 
tante ce au fost discutate în decursul ultimelor decenii în ceea ce priveşte utilizarea umoru- 
lui în publicitate. În studiul lor, Madden și Weinberger (1984) au stabilit că practicienii 
americani din domeniul publicităţii sunt de părere că media care se pretează cel mai bine 
la folosirea umorului sunt radioul si televiziunea. Ei consideră în acelaşi timp că media 
tipărite nu sunt foarte propice pentru utilizarea umorului. Cercetări coroborative au demon- 
strat că în Statele Unite 30,6% din reclamele de radio au intenţie umoristică (Weinberger 
& Campbell, 1991). Procentul este ceva mai mic pentru reclamele TV, de doar 24,4%, 
pe când pentru reclamele print proporția este de doar 9,9% (Weinberger & Spotts, 1992). 
În România nu există studii generoase pe această temă, agenţiile de monitorizare fiind 
principial orientate spre business şi neglijând realizarea unor astfel de statistici. 

Dacă vom cobori la un nivel mai jos în ceea ce priveşte canalul media de plasare a 
reclamei avem în vedere contextul în care apare reclama umoristică. Acesta poate avea 
un impact considerabil asupra eficienţei ei. Sunt foarte cunoscute studiile care au tratat 
problematica inserării reclamelor şi care au stabilit faptul că există un efect de interacțiune 
între programele în care sunt inserate calupurile publicitare si reclamele conţinute in 
respectivele grupaje (Mathur & Chattopadhyay, 1991). De asemenea, apelând la un design 
experimental foarte asemănător cu cel utilizat la vremea sa de Krugman (1962) şi care a 
dus la stabilirea empirică a dihotomiei high involvement-low involvement, Goldberg & 
Gorn (1987) au demonstrat şi ei nu numai că anumite caracteristici şi efecte cognitive şi 
afective, cum ar fi reamintirea, preferința sau persuasiunea, sunt modificate în funcție de 

locul in care reclamele sunt inserate în calupul publicitar, dar si că aceste modificări sunt 
mai puternice pentru anumite tipuri de reclame. Cu toate acestea, studiile referitoare la 
problematica plasării umorului nu demonstrează o interacțiune puternică în ceea ce 
priveşte umorul şi contextul de propagare (Cantor & Venus, 1980). Madden (1982) de- 
monstrează şi el unele efecte contextuale ale canalului media utilizat, de data aceasta 
relationat direct cu tipul de umor utilizat, construind probabil pe o cercetare ceva mai 
recentă a colegilor lui Murphy, Cunningham & Wilcox (1979), fără însă a putea demonstra 
o interacţiune puternică. Există unele concluzii privind efectul contextual discutat anterior 
în cercetarea lui Murphy, Cunningham si Wilcox (1979), însă chiar şi în studiul lor efectul 
se rezumă doar la unele variabile (de exemplu, reamintirea neasistată nu este influențată). 
Weinberger & Gulas (1992) consideră că, în consecinţă, în condiţiile în care litera- 
tura de specialitate care tratează subiectul umorului în general are unele concluzii pozi- 
tive, dar cea axată în mod special pe fenomenul comunicării publicitare este ambiguă ori 
are concluzii negative, nu există suficiente date la acest moment pentru a se exprima cu 
fermitate referitor la problema efectelor contextului mediatic asupra eficienţei umorului. 
În cele din urmă, o altă discuţie purtată pe tema umorului vizează numărul de expuneri 
necesare unei reclame umoristice pentru a isi atinge obiectivele de comunicare. Există 
unele studii care consideră că efectul reclamelor umoristice se disipează mai rapid decât 
efectul reclamelor ce nu apelează la umor, în cazul expunerilor repetate (Gelb & Zinkhan, 
1985). Studiul celor doi autori menţionaţi este interesant, din perspectiva conceptului de 
„uzură“ introdus de ei în ecuaţie. O paranteză interesantă este indicată la acest moment, 
prin articularea faptului că cei doi autori sunt creditati de altfel cu propunerea conceptului 
de „perioadă de înjumătățire a publicităţii“ („„wear-out“ sau ,,halflife“), concept intere- 
sant din perspectiva remanentei efectelor publicităţii. Remanenta publicității, care se poate 
constitui într-un indicator important al eficienţei acesteia, este şi unul din conceptele 
centrale ale studiului citat mai sus. De bună seamă că o astfel de concluzie este mai degrabă 
logică şi la nivelul simțului comun, încadrându-se perfect în ipoteza cu care cei doi cerce- 
tători au plecat la drum, de vreme ce elementul de surpriză prezent într-o reclamă 
umoristică, elementul, care de cele mai multe ori monopolizează în totalitate promisiunea 
făcută consumatorului (sau chiar mesajul), se degradează rapid după prima expunere. 
Rezultatele în această problemă sunt însă ambigue. Belch şi Belch (1984) au stabilit în 
studiul lor că reclamele umoristice se degradează la fel de repede ori de încet ca şi cele care 
nu fac apel la umor. Aceasta este o concluzie neaşteptată şi de natură să pună sub semnul 
întrebării un mare număr de consideraţii optimiste asupra efectelor umorului în publicitate, 
de vreme ce conceptul de „perioadă de înjumătățire“ a efectului unei reclame sau campanii 
este indisolubil legat de eficienţa acesteia. Considerăm din acest motiv că sunt necesare 
studii aprofundate asupra acestui aspect foarte specific. Chiar si Gelb şi Zinkhan, într-un 
studiu mai recent (Zinkhan & Gelb, 1990) îşi revizuiesc opinia inițială, explicând că nu toate 
reclamele umoristice se degradează foarte repede si că, de fapt, unele din ele devin mai bune 
o dată cu timpul, pe baza unui mecanism psihologic care a fost numit de ei „răspuns umoristic 
anticipativ (anticipatory humorous response). O concluzie secundară, dar foarte intersanta 
a acestui ultim studiu este cea care spune că există un efect contextual puternic asupra vitezei 
de degradare a unei reclame umoristice, determinat de interacţiunea cu grupul de reclame 

in care este prezentata. Aceasta concluzie este reprodusa si de Zhang si Zinkhan (1991), 
care demonstreaza ca o reclama umoristica este perceputa ca avand mai mult umor daca 
este prezentata intr-un calup publicitar decat atunci cand este prezentata de sine statator. 
Adica, aceasta ar putea insemna ca plasarea de-sine-statator asigura reclamei respective liber- 
tatea de context pentru ca efectul ei să se poată manifesta. Dar poate însemna, de asemenea, 
că studiile amintite anterior, ale lui Zinkhan & Gelb (1990) şi ale altor autori, au o problemă 
în designul experimental care nu permite controlarea cadrului contextual în care efectul 
reclamei umoristice este testat, ori nu permite controlul acestui cadru în variabilele sale 
relevante. Acest lucru înseamnă că viteza de degradare a unei reclame umoristice poate fi 
controlată într-o anumită măsură prin plasarea ei în context. 


b.3. Factori ce tin de audienţă 

Weinberger & Gulas (1992) discută caracteristicile audienței ca pe unul din cei mai 
importanţi factori ce tin de eficiența umorului si de adecvarea lui. Astfel, ei spun că marea 
majoritate a practicienilor din domeniul publicităţii sunt de părere că reclamele care ape- 
lează la umor sunt mai potrivite pentru a fi adresate unei audienţe compuse din bărbaţi 
tineri, educați, cu venituri peste medie etc. (Madden & Weinberger, 1984). Literatura de 
specialitate sprijină aceste opinii, demonstrând că bărbaţii sunt mai sensibili la umor decât 
femeile (Lammers et al., 1983; Madden & Weinberger, 1982), tinerii mai mult decât 
batranii iar persoanele mai educate mai mult decat cele cu educatie mai scazuta. De aseme- 
nea, a fost stabilită o legătură între eficiența umorului şi apartenenţa etnică a receptorului 
(în cazul spațiilor multiculturale, cum este de exemplu cazul Statelor Unite) (Madden & 
Weinberger, 1982). 

Efectul sexului consumatorilor asupra eficienţei umorului într-o reclamă poate fi expli- 
cat prin diferenţele dintre sexe în ceea ce priveşte aprecierea umorului, în general, pre- 
cum şi aprecierea anumitor tipuri de umor, în mod special (Weinberger & Gulas, 1992). 
Această concluzie este susținută atât de studii realizate în mod special în legătură cu dome- 
niul marketingului şi publicităţii (ca de exemplul studiul lui Whipple & Courtney, 1981, 
care va fi prezentat pe scurt), cât şi în domenii conexe. În studiul lor, Whipple şi Courtney 
(1981) au concluzionat că bărbații sunt mai atraşi de umorul sexual şi, de asemenea, de 
cel mai agresiv, pe când femeile apreciază mai mult umorul romantic, pe cel sec sau absurd. 
Autorii atrag însă atenţia asupra faptului că aceste concluzii nu sunt generalizabile şi că 
preferinţele pot să se modifice drastic o dată cu cultura în care sunt măsurate ori cu 
schimbările de la nivelul societăţii. 

Spre deosebire de studiile realizate în mod specific în publicitate sau marketing, cele 
care vizează în general comunicarea prin intermediul umorului, realizate în ştiinţele edu- 
catiei, spre exemplu, nu au demonstrat influenţe semnificative ale sexului respondentilor 
asupra eficienţei umorului. Nici studiile lui Zillman & Bryant (1988), în probleme legate 
de trivializarea mesajului agresiv din punct de vedere sexual şi nici cele ale lui Zinkhan 
(1983) nu au reuşit să demonstreze influenţa diferențelor de gen asupra umorului. 

Weinberger & Gulas (1992) sunt de părere că dihotomia descrisă anterior privind efi- 
cienta pe care o are umorul deschide unele discuţii foarte interesante $i cu aplicabilitate prac- 
tică directă pentru domeniul publicității. Umorul este foarte strâns legat de cultura societății 

respective, de experienţele individuale ale consumatorului şi de punctele de referinţă care 
leagă sau despart sursa umorului de receptorul mesajului umoristic. În funcţie de fiecare 
dintre aceste trei dimensiuni, umorul poate avea efecte de polaritate şi intensitate diferite. 
Cei doi autori menționați dau si câteva exemple pentru a susține aceste afirmaţii. De exem- 
plu, Gallivan (1991) a demonstrat că efectul umorului poate fi contrar asupra unei audienţe 
masculine dacă sursa mesajului este o persoană de sex feminin, ceea ce este de asemenea 
consonant cu ipotezele şi concluziile celebrelor studiilor ale lui Bem (1967) asupra stereotipi- 
ilor de gen şi a efectelor acestora în procesarea atitudinilor secundare. De asemenea, Gruner 
(1991, cf. Weinberger & Gulas, 1992) a stabilit că, în funcţie de caracteristicile glumei, audi- 
ente care din punct de vedere demografic nu sunt foarte diferite pot avea reacţii fundamental 
diferite în ceea ce priveşte percepția umorului. 

În afara sexului, rasei sau vârstei audienței, există și alti factori care pot avea influență 
asupra eficienţei umorului şi trebuie luaţi în considerare în această privinţă (Weinberger 
& Gulas, 1992). De un interes deosebit este gradul în care umorul poate fi exportat în 
diferite culturi, felul în care trecerea graniţelor naționale, sau mai degrabă a celor cultu- 
rale, poate influenţa aprecierea şi mai ales eficienţa unui anumit tip de umor. Umorul este, 
desigur, un proces psihologic universal uman, care poate fi întâlnit la toţi indivizii şi toate 
culturile de-a lungul istoriei (Nilsen & Nilsen, 2000; Alden, Hoyer & Lee, 1993). Cu toate 
acestea, cele două cercetări marcante care au examinat transferabilitatea culturală a 
umorului (Alden, Hoyer & Lee, 1993; Weinberger & Sports, 1989) au găsit diferenţe majore 
atât în tipurile de umor folosite ori apreciate în cadrul anumitor culturi, cât şi în ceea ce 
priveşte „intensitatea ideală“ a umorului, aşa cum este ea percepută în cadrul acestora. 
În mod cert putem afirma că indivizi din medii culturale diferite nu răspund în mod diferit 
la același tip de umor. Aceasta înseamnă că de fapt umorul nu ia o rută principală în 
procesare, ci una periferică, fiind puternic mediat cultural. În consecință, umorul poate 
fi privit mai degrabă ca fiind un construct dobândit prin învăţare, ori că cel putin preferința 
pentru anumite tipuri de umor este dobândită în cadrul socializării şi are caracteristici 
culturale puternice. În experimentul lor, Weller, Amitsour si Pazzi (1976) au comparat 
două populaţii relativ omogene de evrei din Israel, unii imigrati din Occident, alţii din 
Orient. Autorii au stabilit că există diferenţe semnificative în gradul în care sunt apreciate 
glumele seci şi absurde în sânul celor două populaţii si au concluzionat că diferenţele 
sunt datorate unor obiceiuri de gândire si unor atitudini mentale cu rădăcini în patternuri 
culturale. În lumina acestor concluzii, de regulă umorul este destul de dificil de transferat 
sau comunicat în arii culturale diferite, iar reclamele care fac uz de umor sunt greu 
exportabile la audienţe diferite de cele pentru care au fost „proiectate“ initial. În lumina 
noilor tendinţe de globalizare a marketingului si, în consecinţă, a comunicării publicitare 
transferul şi adaptarea reclamelor care fac apel la umor la specificitatile culturale ale unor 
audienţe locale capătă o importanţă deosebită. Astfel, un umor de tip Seinfeld poate să 
nu spună absolut nimic unor consumatori din Republica Moldova sau Japonia. 

Printre alti factori ținându-se cont de caracteristicile audienţelor care influenţează 
impactul umorului în comunicarea publicitară se numără si atitudinea politică. Fără în- 
doială, însă, acest lucru este valabil în special în cazul pieţelor de advertising puternic 
dezvoltate, ce caracterizează de regulă spații culturale în care gradul de cultura politică 

şi implicare socială a indivizilor sunt mai ridicate (societăţi de consum puternice, demo- 
cratii stabile si cu experienţă etc.). De pildă, s-a constatat că dimensiunea ,,conservatorism“ 
poate avea o influență majoră asupra efectului umorului reclamelor. Aceasta deoarece con- 
sumatorii caracterizați de conservatorism preferă umorul bazat pe incongruente într-o mai 
mare măsură decât cei cu atitudini liberale (Hehl & Ruch, 1990). 

Putem menţiona ca si alti factori specifici audienţelor, cu impact în problematica dis- 
cutată, interacțiunile anterioare cu produsul şi atitudinile generale fata de brandul promovat 
prin reclama care apelează la umor. Chattopadhyay şi Basu (1989), ca şi Lammers et al 
(1983), au demonstrat astfel că umorul publicitar are un impact mai mult mare asupra 
acelor consumatori care erau caracterizați, anterior receptionarii mesajului persuasiv, de 
o atitudine pozitivă faţă de brandul promovat. 


b.4. Factori ce tin de produs 

Un alt factor situational care are importanţă în tematica discutată de noi este reprezentat 
de natura produsului. Practicienii din domeniul publicitar intervievaţi în studiul lui Madden 
şi Weinberger (1984) au fost de părere că produsele cu implicare mică din partea consu- 
matorilor, cum ar fi bunurile de larg consum, sunt cele mai indicate pentru a fi promovate 
prin folosirea umorului. Această opinie este susținută empiric de felul în care este folosit 
umorul de către practicienii din comunicarea publicitară. În urma analizei asupra unui 
grup de 1.600 de reclame radio, Weinberger si Campbell (1991) au stabilit că există o 
diferenţă semnificativă în ceea ce priveşte folosirea umorului pentru produsele din diferite 
clase de implicare a consumatorului. Dintre produsele cu implicare mare (haine, modă, 
parfumuri, automobile etc.) doar 10% apelau în comunicarea lor publicitară la umor, pe 
când dintre produsele cu implicare redusă (snacks-uri, bere, vin etc.) procentul creştea 
la aproape 40% (Weinberger & Gulas, 1992). 

Nu numai măsura în care aceste produse apelează la umor în comunicare diferă de la 
o categorie la alta, ci şi impactul tipului de umor asupra consumatorilor. Acesta este dependent 
în mare măsură de gradul şi nivelul de implicare al consumatorilor fata de produsul sau 
brandul respectiv. Weinberger și Campbell (1991) au stabilit că, în cazul brandurilor care 
suscită implicare înaltă din partea consumatorilor, reclamele care folosesc umor relationat 
direct cu situaţia sau produsul/brandul determină scoruri de re-memorare semnificativ mai 
înalte decât cele bazate pe umor ne-relationat ori care nu fac deloc apel la umor. Concluzii 
similare au stabilit şi Speck (1987) în cercetările sale empirice şi Weinberger & Gulas 
(1992) în studiul lor metaanalitic. 

De asemenea, diverse alte studii au demonstrat că reclamele care fac apel la umor 
sunt mai eficiente în cazul produselor deja existente pe o anumită piaţă decât în cel al 
produselor noi (Stewart & Furse, 1986). McCollum & Spielman (1982) au avansat chiar 
cu titlu de ipoteză faptul că acest efect este doar un corolar al concluziilor lui Lammers 
et al (1983) şi Chattopadhyay & Basu (1989), privind efectul augmentat al umorului asupra 
brandurilor care beneficiau anterior reclamei de o atitudine pozitivă din parte consuma- 
torilor, căci este aparent că reclamele la produse deja inexistente, dar fata de care exista 
o atitudine negativă beneficiau chiar de un efect invers al umorului. Reclamele la produse 
sau branduri inexistente încă pe piaţă înregistrează un efect pozitiv, dar slab, de vreme 


Atenuatorii de agresivitate 247 


ce fata de ele nu există încă în mintea consumatorului o atitudine definitivată. Din acest 
punct de vedere semnalăm o problemă metodologică importantă (Weinberger & Gulas, 
1992): desi folosirea unor produse fictive în cercetarea experimentală în domeniul publi- 
citatii (de laborator) este legitimată de faptul că în aceste cazuri nu avem de-a face cu 
atitudini preexistente din partea subiecților experimentului care să influenţeze rezultatele 
acestuia, este destul de clar că produsele fictive pot fi considerate, din punctul de vedere 
al consumatorilor, drept „produse noi“. Este, în acest sens, posibil ca o parte din rezultatele 
experimentale slabe privind impactul umorului asupra eficienţei comunicării publicitare 
să se datoreze folosirii în designul experimental a produselor fictive. 


2.5.2. Concluzii 

În toate concluziile pe care le vom trage referitor la influența umorului asupra co- 
municării publicitare, este important să reținem că problematica discutată este extrem de 
complexă şi, mai ales, încă insuficient studiată. Fiecare din multitudinea de variabile pe 
care le-am punctat în discuţiile precedente poate influenţa în mod major relaţia dintre o 
reclamă care foloseşte umorul si impactul acesteia asupra receptorilor ei. Este, astfel, po- 
sibil ca umorul să genereze efecte convergente sau, dimpotrivă, divergente. Este, de ase- 
menea, important de reținut că studiile efectuate în această problematică sunt complicate 
de probleme metodologice care fac dificilă generalizarea concluziilor. 

Problema cea mai dificilă din acest punct de vedere este, se pare, greu de depăşit, de 
vreme ce ea tine de controlul experimental al variabilelor (Weinberger & Gulas, 1992). 
Este vorba despre faptul că este necesară, în toate aceste experimente, dezvoltarea unor 
reclame-test care să fie din toate punctele de vedere echivalente cu reclama-control (varia- 
bile controlate), în condiţiile în care trebuie manipulată o singură variabilă. În cazul umo- 
rului acest lucru este folosit dificil, deoarece umorul are impactul cel mai puternic atunci 
când este asociat direct cu produsul şi când este plauzibil şi atractiv în mod de sine stătător. 

De asemenea, în ceea ce priveşte cercetările din domeniul umorului publicitar, o pro- 
blemă serioasă este ridicată de răspunsul idiosincratic al receptorilor reclamelor fata de 
umorul conținut de acestea. Deși există şi alte caracteristici ale mesajului, cum ar fi gradul 
de emotionalitate sau muzica, care au la rândul lor influenţe de natură idiosincratică asupra 
audienței, efectele lor diferă mai degrabă în intensitate decât în tipologie. În cazul umorului, 
după cum am arătat, anumite forme pot genera sentimente puternice pozitive sau, dimpo- 
trivă, negative, în funcție de caracteristicile şi particularitatile audienței. Din acest punct 
de vedere, este posibil ca umorul să constituie de fapt o tactică publicitară mai riscantă 
decât oricare alta, deși la o primă vedere, la nivelul simțului comun, pare una dintre cele 
mai facile şi mai sigure. 

Lucrurile pot fi complicate chiar şi mai mult de sinergiile care apar între diferite tipuri de 
răspunsuri psihologice ale consumatorilor. Umorul poate induce consumatorilor căldură, 
preferinţă etc. sau alte reacții emoţionale în afara râsului sau zâmbetului, reacții ce sunt în mod 
automat asociate cu umorul (Aaker, Stayman & Hagerty, 1986). Aceste reacții secundare 
complică foarte mult studiile, fiind imposibil de stabilit dacă toate mesajele (reclamele) bazate 
pe umor generează de exemplu căldură emoţională, ori dacă acesta este cazul doar pentru 
reclama studiată în acea situaţie particulară (Nilsen & Nilsen, 2000). De asemenea, este probabil 

imposibil de stabilit dacă o reclamă construită folosind un mesaj/continut emotional „clasic“ 
ar fi putut genera aceeași reacție emoţională ca în cazul folosirii unui mesaj bazat pe umor, 
căci datorită nevoilor financiare pe care le-ar presupune un astfel de design de cercetare, un 
experiment care să controleze variabilele relevante ar fi practic imposibil de realizat. 

Discuţia precedentă demonstrează că, în ceea ce priveşte impactul umorului asupra 
comunicării publicitare, avem nevoie încă de multă cercetare pentru a ne permite să facem 
afirmaţii ferme. Cu toate acestea, sintezele şi meta-analizele literaturii de specialitate, 
precum cea a lui Weinberger şi Gulas (1992), permit extragerea unor concluzii generale: 

Mai întâi de toate, (1) umorul atrage atenția. Majoritatea studiilor efectuate atât in 
comunicarea publicitară sau de marketing, cât şi în ştiinţele educaţiei subliniază in mod 
unitar această concluzie. 

(2) Umorul nu are efecte negative asupra înțelegerii mesajului. Deşi există studii 
care arată că reclamele bazate pe umor pot avea şi efecte negative, cel mai probabil acesta 
nu are un efect negativ asupra înţelegerii mesajului. Există chiar anumite dovezi care sus- 
tin existenţa unui efect pozitiv al umorului asupra înţelegerii mesajului, iar această con- 
cluzie mai optimistă este susținută în principal de cercetările din zona ştiinţelor educației. 

(3) Umorul nu are influențe pozitive asupra puterii de persuasiune. Deşi există câteva 
studii care demonstrează o creştere a puterii de persuasiune a comunicării bazate pe umor, 
există şi studii care afirmă contrariul. În plus, eventualele influenţe sunt mediate de carac- 
teristici ale receptorilor reclamei (consumatorilor), cum ar fi sexul, atitudinile anterioare 
fata de produs/brand etc. 

(4) Umorul nu creşte credibilitatea sursei. Se pare că la un nivel general umorul nu 
are efecte pozitive asupra credibilitatii sursei mesajului, iar în această direcție există chiar 
unele studii care afirmă existenţa unor efecte negative ale acestuia. 

(5) Umorul crește preferința fata de mesaj. De fapt, legătura dintre umor şi gradul 
în care reclama este plăcută de consumatori este mai puternică decât orice alte legături 
discutate aici. În condiţiile în care efectele comportamentale ale comunicării publicitare 
sunt puternic legate de dimensiunea afectivă, această concluzie trebuie avută în vedere 
cu preponderență de creatorii de reclame care folosesc umorul în proiectarea acestora. 

(6) Umorul relationat este superior umorului nerelationat. Studiile care au comparat 
în mod direct cele două forme de umor arată că există un avantajul diferențial de partea 
umorului relationat. 

(7) Factorii de audienţă (caracteristicile receptorilor) influențează eficiența umorului. 
Cercetările au arătat că există diferenţe majore din punctul de vedere al reacției pe care 
audientele (diferite segmente de piaţă, populaţii, comunităţi, grupuri-tinta etc.) o au la 
expunerea la același tip de umor. În mod special au fost identificate diferenţe bazate 
pe sex, apartenenţă etnică şi vârstă. În plus fata de aceste influenţe situationale, există 
cercetări recente care sugerează augmentarea sau slăbirea efectelor asupra diferitelor 
audienţe în condiţiile în care sunt modificate caracteristicile socio-demografice ale sursei 
mesajului. Efectul umoristic al unei glume poate fi, astfel, anulat sau amplificat pentru 
o audiență masculină dacă sursa acesteia este un bărbat sau o femeie. Această concluzie 
sugerează de fapt că, probabil, mai mult decât orice altă formă de publicitate, publicitatea 
bazată pe umor necesită pretestare. 


Atenuatorii de agresivitate 249 


(8) Natura produsului afectează eficiența umorului. Desi umorul poate fi folosit pentru 
orice produs, eficienţa este maximă în cazul produselor deja existente şi cunoscute de 
consumatori. De asemenea, umorul are influenţe mai puternice asupra consumatorilor în 
cazul produselor care suscită implicare minimală din partea lor (low involvement products). 


Sexul şi umorul reprezintă, așadar, mai mult decât nişte strategii comunicationale uzuale 
ale practicii publicitare, două elemente care pot avea o influență substanţială asupra mesajului 
comercial al unei reclame şi, implicit, asupra rezultatelor acesteia în termeni de eficienţă. 
Absența unor fundamente științifice care sa certifice eficienţa concretă a utilizării atenua- 
torilor de agresivitate drept factori generatori de succes vine să sublinieze o dată în plus 
complexitatea ca trăsătură distinctă a elementelor ce tin de psihologia generală a individului, 
reiterându-se astfel necesitatea abordării consumatorilor pe baza unor studii aprofundate. 

Prin introducerea teoriei inedite legate de importanţa atenuatorilor de agresivitate, 
lucrarea noastră încheie un demers menit să faciliteze înţelegerea acelor fenomene psihice 
fundamentale care au o însemnătate prioritară pentru descifrarea mecanismelor psihologice 
prin care individul receptează reclamele şi reacționează la mesajul acestora. 


În vreme ce primul volum al lucrării (Psihologia consumatorului) aborda individul 
dintr-o perspectivă externă, concentrându-se asupra „consumatorului de brand“ şi asupra 
factorilor care influenţează comportamentul acestuia, volumul de fata propune o analiză 
axată pe mecanismele interne care contribuie la transformarea individului într-un „consu- 
mator de reclamă“. Organizate în ansamblu ca un studiu coerent, care e construit unitar 
prin prisma aceleiași perspective psihologice, cele două volume urmăresc realizarea unei 
baze teoretice în măsură să asigure tuturor celor interesați de problematica şi evoluția 
publicităţii o sursă utilă pentru înţelegerea legilor ce guvernează relațiile dintre produs 
şi mesajul publicitar, pe de o parte, şi consumatorul vizat, de cealaltă parte. 

